(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΑ΄

Τετάρτη 17 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Α. Ασημακοπούλου, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Λιβαδειάς, το Δημοτικό Σχολείο Βαλύρας Μεσσηνίας, το 3ο και 6ο Δημοτικό Σχολείο Βόλου, το Δημοτικό Σχολείο Ελούντας Λασιθίου, το Γυμνάσιο Φαρκαδόνας Τρικάλων, το 1ο και 2ο Δημοτικό Σχολείο Φιλιατρών Θεσπρωτίας και το 2ο Δημοτικό Σχολείο Άρτας, σελ.
3. Ανακοινώνεται ότι η Διάσκεψη των Προέδρων με ομοφωνία - αντιρρήσεις του Εκπροσώπου του Λαϊκού Συνδέσμου-Χρυσή Αυγή, κ. Χρήστου Παππά- αποφάσισε να προτείνει στην Ολομέλεια, για να εγκριθεί κατ’ εφαρμογήν του άρθρο 81 παράγραφος 1, 2 και 3 του Κανονισμού της Βουλής, τον αποκλεισμό της συμμετοχής των Βουλευτών-μελών της Κοινοβουλευτικής Ομάδας της Χρυσής Αυγής από τη διαδικασία και τη σχετική συζήτηση στην Ολομέλεια του Κοινοβουλίου για το νομοσχέδιο «Συνταξιοδοτικές διατάξεις Δημοσίου και τροποποίηση διατάξεων του ν. 4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις», σελ.
4. Ψηφοφορία επί της πρότασης της Διάσκεψης των Προέδρων δια ανατάσεως της χειρός και ομόφωνη αποδοχή αυτής, σελ.
5. Επί διαδικαστικού θέματος, σελ.
6. Επί προσωπικού θέματος, σελ.
7. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 περί «Ποινικής ευθύνης των Υπουργών», όπως ισχύει, στις 16-05-2017, ποινική δικογραφία που αφορά στον Υπουργό Εξωτερικών κ. Νικόλαο Κοτζιά, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού, οι Αναπληρωτές Υπουργοί Εσωτερικών, Οικονομίας και Ανάπτυξης, Εθνικής Άμυνας, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Οικονομικών, Δικαιοσύνης, Διαφάνειας και Ανθρωπίνων Δικαιωμάτων και Υγείας, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν στις 13-5-2017 σχέδιο νόμου με τίτλο: «Συνταξιοδοτικές διατάξεις Δημοσίου και τροποποίηση διατάξεων του ν. 4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις», σελ.

Γ. ΝΟΜΟΘΕΤΙΚΗ ΕΡΓΑΣΙΑ
2. Κατάθεση Εκθέσεως Διαρκών Επιτροπών:

Οι Διαρκείς Επιτροπές Οικονομικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν. 4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις», σελ.
3. Συζήτηση επί της αρχής, των άρθρων, της τροπολογίας και ψήφιση στο σύνολο του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν. 4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις», σελ.
4. Ενστάσεις αντισυνταγματικότητας επί του σχεδίου νόμου του Υπουργείου Οικονομικών:
 α) από τον κ. Μ. Βορίδη, εκ μέρους της Νέας Δημοκρατίας, σελ.
 β) από τον κ. Α. Λοβέρδο, εκ μέρους της Δημοκρατικής Συμπαράταξης, σελ.
 γ) από τον κ. Γ. Καρρά, εκ μέρους των Ανεξάρτητων, σελ.
5. Συζήτηση και λήψη απόφασης επί των ενστάσεων αντισυνταγματικότητας επί του σχεδίου νόμου του Υπουργείου Οικονομικών, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.

ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΕΣΥΡΟΠΟΥΛΟΣ Α. , σελ.
ΒΛΑΧΟΣ Γ. , σελ.
ΒΟΡΙΔΗΣ Μ. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΚΑΚΛΑΜΑΝΗΣ Ν. , σελ.
ΚΑΡΑΚΩΣΤΑ Ε. , σελ.
ΚΑΡΑΜΑΝΛΗ Ά. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΜΠΑΚΟΓΙΑΝΝΗ Θ. , σελ.
ΜΠΑΡΚΑΣ Κ. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΒΟΡΙΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΔΡΑΓΑΣΑΚΗΣ Ι. , σελ.
ΚΑΡΑΓΙΑΝΝΙΔΗΣ Χ. , σελ.
ΚΟΥΤΣΟΥΚΟΣ Γ. , σελ.
ΜΠΑΡΚΑΣ Κ. , σελ.
ΠΟΛΑΚΗΣ Π. , σελ.
ΦΙΛΗΣ Ν. , σελ.
ΧΑΤΖΗΔΑΚΗΣ Κ. , σελ.

Γ. Επί του σχεδίου νόμου του Υπουργείου Οικονομικών:
ΑΜΥΡΑΣ Γ. , σελ.
ΑΝΤΩΝΙΟΥ Χ. , σελ.
ΑΠΟΣΤΟΛΟΥ Ε. , σελ.
ΑΡΑΧΩΒΙΤΗΣ Σ. , σελ.
ΑΧΤΣΙΟΓΛΟΥ Ε. , σελ.
ΒΑΡΔΑΚΗΣ Σ. , σελ.
ΒΕΣΥΡΟΠΟΥΛΟΣ Α. , σελ.
ΒΙΤΣΑΣ Δ. , σελ.
ΒΡΟΥΤΣΗΣ Ι. , σελ.
ΓΑΚΗΣ Δ. , σελ.
ΓΕΡΟΒΑΣΙΛΗ Ό. , σελ.
ΓΕΩΡΓΑΝΤΑΣ Γ. , σελ.
ΓΕΩΡΓΙΑΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΔΗΜΟΣΧΑΚΗΣ Α. , σελ.
ΔΡΑΓΑΣΑΚΗΣ Ι. , σελ.
ΔΡΙΤΣΑΣ Θ. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΛΕΡΙΤΗ Μ. , σελ.
ΘΕΟΧΑΡΗΣ Θ. , σελ.
ΚΑΒΑΔΕΛΛΑΣ Δ. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΤΣΙΑΝΤΩΝΗΣ Γ. , σελ.
ΚΑΤΣΩΤΗΣ Χ. , σελ.
ΚΕΡΑΜΕΩΣ Ν. , σελ.
ΚΕΦΑΛΟΓΙΑΝΝΗ Ό. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΟΝΤΟΝΗΣ Χ. , σελ.
ΚΟΥΜΟΥΤΣΑΚΟΣ Γ. , σελ.
ΚΟΥΤΣΟΥΚΟΣ Γ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΙΑΤΗΣ Ι. , σελ.
ΜΑΝΩΛΑΚΟΥ Δ. , σελ.
ΜΑΡΚΟΥ Α. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΕΪΚΟΠΟΥΛΟΣ Α. , σελ.
ΜΠΑΚΟΓΙΑΝΝΗ Θ. , σελ.
ΜΠΑΛΑΟΥΡΑΣ Γ. , σελ.
ΜΠΑΡΓΙΩΤΑΣ Κ. , σελ.
ΜΠΑΡΚΑΣ Κ. , σελ.
ΞΥΔΑΚΗΣ Ν. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΝΑΓΟΥΛΗΣ Ε. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΡΗΓΑ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΣΑΡΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΤΑΪΚΟΥΡΑΣ Χ. , σελ.
ΣΥΡΜΑΛΕΝΙΟΣ Ν. , σελ.
ΤΑΣΣΟΣ Σ. , σελ.
ΤΕΛΙΓΙΟΡΙΔΟΥ Ο. , σελ.
ΤΟΣΚΑΣ Ν. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΤΡΙΑΝΤΑΦΥΛΛΟΥ Μ. , σελ.
ΤΣΑΚΑΛΩΤΟΣ Ε. , σελ.
ΤΣΙΡΚΑΣ Β. , σελ.
ΦΙΛΗΣ Ν. , σελ.
ΧΑΡΑΚΟΠΟΥΛΟΣ Μ. , σελ.
ΧΑΡΙΤΣΗΣ Α. , σελ.
ΧΑΤΖΗΔΑΚΗΣ Κ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.
ΨΑΡΙΑΝΟΣ Γ. , σελ.

Δ. Επί των ενστάσεων αντισυνταγματικότητας:
ΑΜΥΡΑΣ Γ. , σελ.
ΑΧΤΣΙΟΓΛΟΥ Ε. , σελ.
ΒΟΡΙΔΗΣ Μ. , σελ.
ΚΑΜΜΕΝΟΣ Δ. , σελ.
ΚΑΡΡΑΣ Γ. , σελ.
ΚΟΥΤΣΟΥΚΟΣ Γ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΕΓΑΛΟΜΥΣΤΑΚΑΣ Α. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΤΖΑΒΑΡΑΣ Κ. , σελ.

ΠΑΡΕΜΒΑΣΕΙΣ:
ΔΑΒΑΚΗΣ Α. , σελ.
ΚΑΦΑΝΤΑΡΗ Χ. , σελ.
ΚΟΥΡΑΚΗΣ Α. , σελ.
ΚΥΡΙΑΖΙΔΗΣ Δ. , σελ.
ΜΑΝΤΑΣ Χ. , σελ.
ΣΤΕΦΟΣ Ι. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΑ΄

Τετάρτη 17 Μαΐου 2017

Αθήνα, σήμερα στις 17 Μαΐου 2017, ημέρα Τετάρτη και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ.**

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού, οι Αναπληρωτές Υπουργοί Εσωτερικών, Οικονομίας και Ανάπτυξης, Εθνικής Άμυνας, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Οικονομικών, Δικαιοσύνης, Διαφάνειας και Ανθρωπίνων Δικαιωμάτων και Υγείας, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν στις 13-5-2017 σχέδιο νόμου με τίτλο «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον.

Επίσης, έχω την τιμή να ανακοινώσω προς το Σώμα ότι οι Διαρκείς Επιτροπές Οικονομικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Οικονομικών «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι συναρμόδιες Διαρκείς Επιτροπές αποδέχθηκαν κατά πλειοψηφία τον χαρακτηρισμό του επείγοντος, σύμφωνα με το άρθρο 110 του Κανονισμού της Βουλής.

Η Διάσκεψη των Προέδρων αποφάσισε στη συνεδρίασή της, στις 16 Μαΐου 2017, τη συζήτηση του νομοσχεδίου σε δύο συνεδριάσεις, ενιαία επί της αρχής, επί των άρθρων και επί της τροπολογίας.

Πριν παραδώσω τη διεύθυνση της διαδικασίας στον Πρόεδρο κ. Κακλαμάνη, παρακαλώ πολύ την προσοχή σας, κυρίες και κύριοι συνάδελφοι.

Κυρίες και κύριοι συνάδελφοι, μετά από αναλυτική συζήτηση, που μπορεί οποιοσδήποτε από εμάς να προστρέξει και στα Πρακτικά για να ενημερωθεί, και κατόπιν σχετικής εισήγησής μου και αφού ακολούθησε η αντίκρουση της σχετικής πρότασης από πλευράς του Κοινοβουλευτικού Εκπροσώπου του Λαϊκού Συνδέσμου-Χρυσή Αυγή, η Διάσκεψη των Προέδρων με ομοφωνία -βεβαίως με αντιρρήσεις του εκπροσώπου του Λαϊκού Συνδέσμου-Χρυσή Αυγή, κ. Χρήστου Παππά- αποφάσισε να προτείνει στην Ολομέλεια, για να εγκριθεί κατ’ εφαρμογήν το άρθρο 81 παράγραφος 1, 2 και 3 του Κανονισμού της Βουλής, τον αποκλεισμό της συμμετοχής των Βουλευτών-μελών της Κοινοβουλευτικής Ομάδας της Χρυσής Αυγής από τη διαδικασία και τη σχετική συζήτηση στην Ολομέλεια του Κοινοβουλίου για το νομοσχέδιο «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις».

Οι Βουλευτές της Χρυσής Αυγής, δικαιούνται, σύμφωνα με την παράγραφο 5 του ιδίου άρθρου, να συμμετάσχουν στις ενδεχόμενες ονομαστικές ψηφοφορίες με τις οποίες θα κλείσει η σχετική διαδικασία.

Έχει γίνει απολύτως σαφές από τη συζήτηση η οποία έγινε στις συνεδριάσεις των επιτροπών χθες και προχθές, 15 και 16 Μαΐου, και από την αντίστοιχη συζήτηση στη Διάσκεψη των Προέδρων χθες 16 Μαΐου, ότι τόσο η απόφαση των επιτροπών, με βάση την οποία δεν συμμετείχαν στις συνεδριάσεις οι Βουλευτές της Χρυσής Αυγής, όσο και η προτεινόμενη σήμερα προς την Ολομέλεια απόφαση, που αφορά στο σύνολο των Βουλευτών της Χρυσής Αυγής, τεκμηριώνεται από την πλήρη κάλυψη η οποία δόθηκε μετά το πέρας όλων των θλιβερών και αντιδημοκρατικών πράξεων από τον Κοινοβουλευτικό Εκπρόσωπο της Χρυσής Αυγής εκ μέρους όλης της παράταξης. Δυστυχώς, τέτοιας πρωτοφανούς έκτασης συμβάν δεν είναι μεμονωμένο με ευθύνη Βουλευτών της Χρυσής Αυγής και μάλιστα μέσα στην Αίθουσα της Ολομέλειας του Κοινοβουλίου, αλλά προστίθεται σε μια σειρά γεγονότων την πρόσφατη πενταετία που πέραν της αντιδημοκρατικής συμπεριφοράς, αναφέρονται σε απειλές ή και πρακτικές βίας.

Παρακαλώ πολύ και επειδή δεν πρέπει να καθυστερήσουμε τη συγκεκριμένη δουλειά μας για το νομοσχέδιο, καλώ το Σώμα να συμφωνήσει επί της πρότασης διά ανατάσεως της χειρός.

Οι αποδεχόμενοι την πρόταση παρακαλώ να υψώσουν το χέρι.

(Όλοι οι Βουλευτές υψώνουν το χέρι)

Υπέρ της αποδοχής της πρότασης ψήφισαν όλοι. Συνεπώς το Σώμα ομοφώνως επικροτεί την απόφαση.

Ευχαριστώ πολύ.

(Χειροκροτήματα απ’ όλες τις πτέρυγες της Βουλής)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας.

Συνεχίζω από το σημείο που σταμάτησε ως προς τη σημερινή διαδικασία ο Πρόεδρος κ. Βούτσης. Ως προς τη διαδικασία, λοιπόν, σύμφωνα με την απόφαση της Διάσκεψης των Προέδρων της 16ης Μαΐου 2017 προτείνεται, για την καλύτερη οργάνωση της συζήτησης, σύμφωνα με το άρθρο 65 παράγραφος 5 του Κανονισμού της Βουλής, μετά την ομιλία των εισηγητών και ειδικών αγορητών να λάβουν τον λόγο Βουλευτές από έναν ενιαίο κατάλογο ομιλητών, ο οποίος θα αποτελείται από τέσσερις πλήρεις κύκλους ομιλητών κατ’ αναλογία της κοινοβουλευτικής δύναμης των κομμάτων. Κάθε κύκλος θα περιλαμβάνει πέντε συναδέλφους από τον ΣΥΡΙΖΑ, τρεις συναδέλφους από τη Νέα Δημοκρατία και από έναν ομιλητή από τα υπόλοιπα κόμματα και έναν ανεξάρτητο Βουλευτή. Τέλος, θα ακολουθήσουν οι ομιλίες των Βουλευτών που τυχόν θα εγγραφούν μέχρι το τέλος της ομιλίας του δεύτερου εισηγητή με το ηλεκτρονικό σύστημα, κατά τη σειρά εγγραφής τους.

Επίσης, η Διάσκεψη των Προέδρων αποφάσισε στη συνεδρίαση της 4ης Μαΐου 2017 τα εξής: Πρώτον, οι Βουλευτές να παραμένουν στις θέσεις τους κατά τη διάρκεια των ψηφοφοριών και δεύτερον, να μην αλλάζει η σειρά ανάγνωσης του ονομαστικού καταλόγου, πλην εξαιρετικών περιπτώσεων που θα πρέπει εκ των προτέρων και αιτιολογημένα να αναφέρονται στο Προεδρείο της Βουλής. Αιτήματα που υποβάλλονται κατά την εξέλιξη της ψηφοφορίας δεν θα γίνονται δεκτά.

Θέλω να σας ενημερώσω, πριν ζητήσω την έγκρισή σας ως προς τη διαδικασία της συζήτησης -όχι για κάτι άλλο-, ότι κάνοντας έναν πρόχειρο υπολογισμό, οι τέσσερις κύκλοι, οι εισηγητές και οι ομιλητές, οι Κοινοβουλευτικοί Εκπρόσωποι και κατά εκτίμηση τέσσερις με πέντε Υπουργοί σήμερα -γιατί έχει ζητήσει η Διάσκεψη των Προέδρων από την Κυβέρνηση οι Υπουργοί να μοιραστούν στα δύο, οι μισοί να μιλήσουν σήμερα και οι μισοί αύριο και όχι unblock να πέσουν αύριο την τελευταία στιγμή-, εάν είμαστε πειθαρχημένοι και τηρήσουμε τους χρόνους, γύρω στις 22.00΄ με 23.00΄ το βράδυ όλος αυτός ο κύκλος των ομιλητών θα έχει κλείσει και θα μείνει και χρόνος μέχρι τη 1.00΄, γιατί πήραμε απόφαση απόψε να πάμε μέχρι τη 1.00΄ τα μεσάνυχτα. Αύριο η συζήτηση θα ξεκινήσει 10.00΄ μέχρι 22.00΄ το βράδυ με κλείσιμο από τον Πρωθυπουργό, όπως πάντα γίνεται, ώστε να περαιωθεί η ψηφοφορία γύρω στα μεσάνυχτα.

Αυτό σημαίνει ότι αν τηρηθεί αυτό που σας είπα, αύριο, όλη την ημέρα μέχρι να αρχίσουν να μιλούν οι Αρχηγοί -υποθέτω από τις 15.00΄-16.00΄ το απόγευμα και μετά-, ο χρόνος θα είναι στη διάθεση των συναδέλφων που θα εγγραφούν ηλεκτρονικά κατά την ομιλία των δύο πρώτων εισηγητών. Δηλαδή, πέρα από τους κύκλους που τα ονόματα των συναδέλφων τα έχουν δώσει τα κόμματά τους, ελευθέρως θα εγγραφούν και συνάδελφοι και νομίζω ότι αν όχι στο σύνολό τους, στη μεγάλη πλειοψηφία θα προλάβουν να ομιλήσουν.

Ως προς τη διαδικασία, λοιπόν, έχω τη σύμφωνη γνώμη σας, όπως χθες στη Διάσκεψη;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ πολύ.

Υπάρχει κάποιο άλλο θέμα, πριν μπούμε στους ομιλητές;

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, έχουμε ήδη υποβάλει…

**ΠΡΟΕΔΡΕΥΩΝ (Νικήτας Κακλαμάνης):** Θα το διάβαζα. Τις έχω εδώ. Είπα, ως προς τη διαδικασία.

**ΜΑΥΡΟΥΔΗΣ ΒΟΡΙΔΗΣ:** Συμφωνούμε ως προς τη διαδικασία. Σε τριάντα δευτερόλεπτα έχω τελειώσει.

**ΠΡΟΕΔΡΕΥΩΝ (Νικήτας Κακλαμάνης):** Άρα, μιλάτε τώρα για τις ενστάσεις αντισυνταγματικότητας.

**ΜΑΥΡΟΥΔΗΣ ΒΟΡΙΔΗΣ:** Έχουμε ήδη υποβάλει αντιρρήσεις αντισυνταγματικότητας, τις οποίες θα αναπτύξουμε κατά τη συζήτηση.

Έχω, όμως, μια πρόταση προς το Σώμα, διαδικαστικού τύπου ως προς τη συζήτηση αντισυνταγματικότητας, που λέει το εξής.

**ΠΡΟΕΔΡΕΥΩΝ (Νικήτας Κακλαμάνης):** Της αντισυνταγματικότητας.

**ΜΑΥΡΟΥΔΗΣ ΒΟΡΙΔΗΣ:** Ως προς τη συζήτηση, ως προς τον χρόνο συζητήσεώς της. Κατά τον Κανονισμό, η ένσταση αυτή, οι αντιρρήσεις αυτές μπορούν να εγερθούν μέχρι πέρατος της επί της αρχής συζητήσεως. Και βεβαίως, να διεξαχθεί η συζήτηση κανονικά.

Προτείνουμε, λοιπόν, προκειμένου να εισαχθούμε στη συζήτηση του νομοσχεδίου, να ακούσουμε τους εισηγητές σε έναν πρώτο κύκλο και μετά να συζητήσουμε τις ενστάσεις της αντισυνταγματικότητας. Αυτή είναι η άποψή μας. Το λέμε για να μην διακοπεί, για να εισαχθούμε στα ουσιαστικά ζητήματα του νομοσχεδίου, τα οποία συνέχονται με την αντισυνταγματικότητα.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΜΑΥΡΟΥΔΗΣ ΒΟΡΙΔΗΣ:** Επιτρέψτε μου, συνάδελφοι. Δεύτερον, και για να δοθεί χρόνος να μελετήσουμε εμβριθέστερα την έκθεση της Επιστημονικής Επιτροπής, η οποία επίσης έχει και εγείρει ζητήματα αντισυνταγματικότητας.

Άρα, θεωρώ ότι με αυτόν τον τρόπο εξοικονομούμε τον χρόνο για αποτελεσματικότερη οικονομία της συζήτησης.

**ΠΡΟΕΔΡΕΥΩΝ (Νικήτας Κακλαμάνης):** Είστε σαφής.

Κατ’ αρχάς πρέπει να πω ότι ένσταση αντισυνταγματικότητας έχει καταθέσει πέραν του κ. Βορίδη εκ μέρους της Νέας Δημοκρατίας, ο κ. Λοβέρδος εκ μέρους της Δημοκρατικής Συμπαράταξης και εκ μέρους των Ανεξαρτήτων ο κ. Καρράς. Το αναφέρω για να γραφτεί στα Πρακτικά.

Ο κ. Λοβέρδος έχει διαφορετική άποψη, αν κατάλαβα, από αυτή του κ. Βορίδη. Κύριε Λοβέρδο, πείτε κι εσείς την άποψή σας για δύο λεπτά.

**ΑΝΔΡΕΑΣ ΛΟΒΕΡΔΟΣ:** Έχει σοβαρά επιχειρήματα ο κ. Βορίδης. Υπάρχει όμως ένα αντεπιχείρημα που έδωσε η πρακτική, κύριε συνάδελφε, και θέλω να σας το θυμίσω.

Με πρωτοβουλία του κ. Βενιζέλου, αν θυμάμαι καλά, και συγκατάθεση του κ. Κακλαμάνη που προήδρευε τότε, σε μια άλλη περίπτωση τότε που θέλαμε χρόνο να εξετάσουμε κάτι σχετικό με τα ασφαλιστικά πάλι και Υπουργός ήταν ο κ. Κατρούγκαλος, αν καλά θυμάμαι, είχαμε επιφυλαχθεί να συζητήσουμε την ένσταση αργότερα. Οδηγηθήκαμε σε παταγώδη αποτυχία. Η διακύμανση της συζήτησης στη Βουλή δεν ήθελε να είναι εδώ οι περισσότεροι συνάδελφοι. Η συζήτηση παρήκμασε, έχασε το νόημά της και παραβιάστηκε ο Κανονισμός της Βουλής εκ των ενόντων με τη συμφωνία όλων μας, χωρίς αυτό να έχει αποδοτικότητα.

Σας παρακαλώ, κύριε Πρόεδρε, να εφαρμόσετε τον Κανονισμό.

**ΠΡΟΕΔΡΕΥΩΝ (Νικήτας Κακλαμάνης):** Ο Κανονισμός δεν λέει αυτό που λέτε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Προ πάσης, λέει.

**ΠΡΟΕΔΡΕΥΩΝ (Νικήτας Κακλαμάνης):** Ο Κανονισμός λέει ότι ξεκινάει η συζήτηση. Επειδή σήμερα δεν είναι επί της αρχής χώρια και επί των άρθρων χώρια, αλλά είναι ενιαία η συζήτηση, έχει έννοια αυτό που είπατε κι εσείς.

Εγώ θα ήθελα να σας προτείνω μια ενδιάμεση λύση, γιατί και οι δύο προτάσεις έχουν επιχειρήματα. Να ακούσουμε τους δύο πρώτους εισηγητές και αμέσως μετά, για να τηρηθεί και τυπικά ο Κανονισμός, όχι όλοι οι αγορητές που είπε ο κ. Βορίδης…

**ΑΝΔΡΕΑΣ ΛΟΒΕΡΔΟΣ:** Οι τρεις πρώτοι.

**ΠΡΟΕΔΡΕΥΩΝ (Νικήτας Κακλαμάνης):** Να μιλήσουν οι τρεις πρώτοι, ναι. Και αμέσως μετά, γιατί τα έχω χρονομετρήσει με τα πεντάλεπτα, μια ώρα θα γίνει κουβέντα περίπου για την αντισυνταγματικότητα.

Κύριε Βορίδη, συμφωνείτε με την ενδιάμεση αυτή πρόταση; Στην ουσία, η δική σας είναι.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε,...

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, να το πω απλά: Την κολοκυθιά θα παίξουμε, γιατί δύο και όχι τρεις; Θα μιλήσουν όλοι και να τελειώνουμε. Είναι καλύτερη αυτή η πρόταση. Γιατί δηλαδή οι τρεις πρώτοι και θα κοπεί η συζήτηση μετά; Τι λογική υπάρχει εδώ;

**ΠΡΟΕΔΡΕΥΩΝ (Νικήτας Κακλαμάνης):** Ο Κοινοβουλευτικός Εκπρόσωπος του ΣΥΡΙΖΑ είναι υπέρ ποιας πρότασης; Διότι αναγκαστικά θα πάω στην κοινοβουλευτική διαδικασία.

**ΧΡΗΣΤΟΣ ΜΑΝΤΑΣ:** Κύριε Πρόεδρε, εμείς συμφωνούμε να γίνει η συζήτηση μετά τους εισηγητές όλους.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τότε σταματάμε εδώ. Ο ΣΥΡΙΖΑ είναι υπέρ, η Νέα Δημοκρατία υπέρ και το Κομμουνιστικό Κόμμα Ελλάδας. Δεν χρειάζεται να κάνουμε ψηφοφορία. Προκρίνεται η πρόταση του κ. Βορίδη, στηριζόμενη τουλάχιστον από δύο κόμματα ακόμα.

Άρα, ξεκινάμε τη συζήτηση με τον εισηγητή του ΣΥΡΙΖΑ, τον κ. Χρήστο Καραγιαννίδη.

Κύριε Καραγιαννίδη, έχετε τον λόγο για δεκαπέντε λεπτά.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Θέλω να ξεκινήσω με μία παραίνεση, γιατί θα έχουμε δύο ημέρες συζήτησης και έντονης αντιπαράθεσης. Όμως μετά από τα χθεσινά επεισόδια με τους «παντελονάτους» και επειδή αυτή η Βουλή έχει και έναν διαπαιδαγωγικό ρόλο, καλό είναι να κρατήσουμε τέτοιες χυδαίες και σεξιστικές έννοιες απ’ έξω. Εν όψει και ενός νομοσχεδίου που θα έρθει οσονούπω και που θα μιλάει για τη νομική αναγνώριση της ταυτότητας φύλου, καλό είναι να κρατήσουμε ένα επίπεδο που τουλάχιστον να χαρακτηρίζεται από πολιτισμό. Ξεκινώ, λοιπόν.

Χθες ο εισηγητής της Νέας Δημοκρατίας μάς μίλησε για σχόλια που έγιναν από τους φορείς…

**ΠΡΟΕΔΡΕΥΩΝ (Νικήτας Κακλαμάνης):** Ήρεμα, κύριοι συνάδελφοι, παρακαλώ. Σεβαστείτε τον εισηγητή. Μετά θα παραπονιούνται οι άλλοι όταν θα λάβουν τον λόγο.

Ορίστε, κύριε Καραγιαννίδη.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ.

Ειπώθηκε από τον εισηγητή της Νέας Δημοκρατίας, αλλά και από άλλα κόμματα της Αντιπολίτευσης, για τα πρωτοφανή σχόλια που ακούστηκαν από φορείς στη συγκεκριμένη επιτροπή. Η αλήθεια είναι ότι ψάχνοντας να βρω τι είχε ειπωθεί τα προηγούμενα χρόνια με κυβέρνηση ΠΑΣΟΚ - Νέας Δημοκρατίας…

Κύριε Πρόεδρε, αδυνατώ να μιλήσω. Δεν ακούω τη φωνή μου.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, με συγχωρείτε! Καταλάβατε ότι δεν πρέπει να ομιλούμε; Θα σηκωθεί μετά ο κ. Σταϊκούρας. Θέλετε να γίνεται το ίδιο από την πλευρά του ΣΥΡΙΖΑ; Ηρεμήστε, παρακαλώ! Όποιος δεν θέλει, έξω!

Ορίστε, κύριε Καραγιαννίδη.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Η αλήθεια, λοιπόν, είναι ότι δυσκολεύτηκα να βρω φορείς που να μίλησαν σε επιτροπές για νομοσχέδια της συγκυβέρνησης ΠΑΣΟΚ - Νέας Δημοκρατίας, γιατί τα περισσότερα ήρθαν ως κατεπείγοντα και δεν συζήτησαν οι φορείς ποτέ. Βρήκα, όμως, στα Επείγοντα Μέτρα Εφαρμογής 4127 του 2013 συγκεκριμένα σχόλια: ΓΣΕΕ, ΟΛΜΕ, ΟΛΤΕΕ, ΑΔΕΔΥ, Αστυνομικοί, ΠΟΑΣΥ. Ακούστε, λοιπόν, τι είχε ειπωθεί τότε -γιατί λέτε για τα πρωτοφανή σχόλια που ακούσατε για πρώτη φορά χθες-:

«Το σχέδιο που κατατέθηκε προς ψήφιση κινείται αποκλειστικά χωρίς κοινωνικά, αναπτυξιακά, επενδυτικά ισοδύναμα στα μέτρα οικονομικής και δημοσιονομικής προσαρμογής. Η ελληνική οικονομία παραμένει εγκλωβισμένη στον αδιέξοδο δρόμο της βαθιάς και παρατεταμένης ύφεσης». «Αρμαγεδδών. Κεραυνός εν αιθρία». «Το σύνολο των διατάξεων που περιέχονται στο νομοσχέδιο και γενικά το σύνολο των διατάξεων και των νόμων που έχουν ψηφιστεί τα τελευταία χρόνια, έχουν οδηγήσει τη χώρα σε πλήρη αποδόμηση εργασιακών σχέσεων. Όλα αυτά τα μέτρα έχουν οδηγήσει σε μια παραγωγική καθίζηση».

Η ΓΣΕΒΕΕ το 2013. Αυτό θέλω να το ακούσετε προσεκτικά: «Αυτή τη στιγμή η μέση οφειλή στον ΟΑΕΕ είναι 10.000 ευρώ. Το 70% των ασφαλισμένων, δηλαδή 575.000 συνάδελφοί μου» -μιλάει ο Πρόεδρος της ΓΣΕΒΕΕ- «δεν καταβάλλουν ασφαλιστικές εισφορές και έχουν οφειλές προς το Ταμείο. Πάμε να τα πληρώσουμε αυτά; Μπορούμε; Όχι. Πάμε για κλείσιμο». Αυτά το 2013, για να ξέρουμε περί τίνος πρόκειται.

Αστυνομία: «Είναι η δεύτερη νομοθετική παρέμβαση που γίνεται από την Κυβέρνηση σε διάστημα τεσσάρων μηνών και αφορά τα ασφαλιστικά μας ταμεία. Πολύ φοβάμαι ότι αυτή η δεύτερη θα δώσει και τη χαριστική βολή».

Γιατί ακούσατε πρωτοφανή πράγματα χθες, ενώ το 2013 ακούγατε πράγματα που ήταν καθημερινότητα. Προφανώς ήταν καθημερινότητα γιατί διανύαμε τρία χρόνια σκληρής δημοσιονομικής προσαρμογής. Να ξέρουμε, λοιπόν, και να κρατάμε το ίσο. Όταν έρχονται οι φορείς και κάνουν κριτική και έχουν δίκιο σε αρκετά πράγματα, αυτό το έκαναν και στο παρελθόν. Δεν εμφανίστηκαν οι φορείς χθες και έκαναν αυτή τη σκληρή κριτική. Οι φορείς εδώ και επτά χρόνια κάνουν μια κριτική, όπως και πρέπει να την κάνουν. Και ήταν σκληρή και το 2012 και το 2013 και σήμερα. Άρα, δεν υπάρχει κάποιος διαχωρισμός.

Πώς φτάσαμε, λοιπόν, εδώ; Γιατί είμαστε σε συμφωνία; Γιατί είμαστε σε επιτροπεία. Γιατί υπάρχει αυτή η δυσκολία η οικονομία της χώρας να αντεπεξέλθει σε συγκεκριμένες ανάγκες; Θα το πω για πολλοστή φορά: Γιατί το 2010 βουλιάξατε τη χώρα.

Έπρεπε, λοιπόν, τότε εσείς, με τη δική σας λογική να φωνάξετε το ΔΝΤ, όπως έκανε το ΠΑΣΟΚ, και να μπούμε σε έναν κυκεώνα συγκεκριμένων προσαρμογών και συγκεκριμένων νεοφιλελεύθερων κατευθύνσεων. Γιατί το ΔΝΤ, όπως ξέρετε, δεν είναι μέλος κανενός κομμουνιστικού κόμματος. Έπρεπε να ακούσουμε και να προσαρμοστούμε σε αυτά που μας υποβάλανε και που μας λέγανε ότι έπρεπε να γίνουν. Ναι ή όχι;

Τα οικονομικά της χώρας κατέρρευσαν το 2010; Ναι ή όχι; Θα απαντήσετε σε αυτήν την ερώτηση;

Φταίτε ή δεν φταίτε; Σαράντα χρόνια που κυβερνήσατε τον τόπο φάγατε χρήματα σε αυτήν τη χώρα; Ναι ή όχι;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ήρεμα.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Πρέπει, λοιπόν, να απαντήσετε: Τα οικονομικά της χώρας το 2010 κατέρρευσαν; Ναι ή όχι;

Μπήκαμε σε αυτήν τη μνημονιακή καταιγίδα τα τελευταία επτά χρόνια. Πώς μπορούμε να βγούμε από αυτήν τη μνημονιακή καταιγίδα;

Εμείς λέμε ότι η συγκεκριμένη συμφωνία βάζει ένα τέλος. Τον Αύγουστο του 2018 βγαίνουμε από την επιτροπεία και μπορούμε να κατευθυνθούμε προς τις αγορές και να δανειζόμαστε, όπως γινόταν και μέχρι το 2009, από τις αγορές χρήματος. Αυτό το είχαμε χάσει τα τελευταία επτά χρόνια και έπρεπε να είμαστε σε μια δημοσιονομική προσαρμογή που μας την υπέβαλαν άλλοι.

Να σας θυμίσω δε ότι τον Ιούλιο του 2015 η συμφωνία ψηφίστηκε με 251 ψήφους «υπέρ» και 32 «κατά». Δηλαδή, την ψηφίσατε και εσείς. Η συγκεκριμένη συμφωνία λέει: «Τα κράτη μέλη της ζώνης του ευρώ που ζητούν χρηματοδοτική συνδρομή από τον ESM είναι δυνατόν να απευθύνουν ανάλογο αίτημα στο ΔΝΤ. Αυτό αποτελεί προϋπόθεση προκειμένου η ευρωομάδα να συμφωνήσει σχετικά με το νέο πρόγραμμα του ESM. Επομένως, η Ελλάδα θα ζητήσει τη συνέχιση της στήριξης του ΔΝΤ τον Μάρτιο του 2016». Συμφωνήσατε και το υπερψηφίσατε και εσείς.

Τι σημαίνει, όμως, αυτό; Τον Μάρτιο του 2016 το ΔΝΤ θα έπρεπε να δώσει μια απάντηση. Την έδωσε; Δεν την έδωσε την απάντηση. Είπε ότι θα μιλήσουμε μετά τη δεύτερη αξιολόγηση. Εξ ου, λοιπόν, και τα νέα μέτρα που λέτε εσείς ότι δεν υπήρχαν πριν και εμφανίστηκαν ως θαύμα τώρα. Το ΔΝΤ από τότε έλεγε ότι, για να συμμετάσχει στο πρόγραμμα, θα πρέπει να γίνουν συγκεκριμένες αναδιαρθρώσεις. Αυτά είναι τα αρνητικά μέτρα που έχουμε σήμερα να ψηφίσουμε. Δεν συμφωνείτε σε αυτό; Πείτε το, ότι δεν συνέβαιναν έτσι τα πράγματα. Όμως, από τα δεδομένα που έχουμε αυτή είναι η πραγματικότητα.

Το ΔΝΤ, λοιπόν, για να μπει μέσα σε αυτήν τη συμφωνία λέει ότι θέλει να υπάρξουν συγκεκριμένες αναδιαρθρώσεις, νεοφιλελεύθερου χαρακτήρα, ξαναλέω. Είναι η άποψή τους, η ιδεολογική τους πολιτική ταυτότητα και η δική σας εν πολλοίς. Αυτό, λοιπόν, πρέπει να το πούμε: Ότι τα μέτρα αυτά έχουν έρθει, γιατί συμμετέχει το ΔΝΤ. Και λέμε εκεί στην απάντηση τι θα γίνει, εάν δεν μπει το ΔΝΤ: Δεν θα ισχύσουν τα μέτρα, προς δική σας πικρία, βέβαια, γιατί στα περισσότερα από αυτά συμφωνείτε.

Ας πούμε, λοιπόν, ότι δεν συμμετέχει το ΔΝΤ. Δεν έχουμε αυτήν τη συμφωνία. Πλέον η μπάλα είναι στο πεδίο των θεσμών και του ΔΝΤ για τη συνέχιση του προγράμματος μέχρι το 2018 και τη συνέχιση του οποιουδήποτε προγράμματος από το 2018 και μετά. Είναι ζήτημα κουβέντας από εκεί και πέρα. Εκεί, όμως, η Ελλάδα δεν έχει να κάνει κάτι. Η Ελλάδα δεν μπορεί να πιάσει από τον λαιμό είτε τη Κριστίν Λαγκάρντ είτε τον Σόιμπλε και να τους πει «συμφωνείστε για το χρέος».

Γιατί, όπως πρέπει να ξέρετε –και το ξέρετε αλλά δεν θέλετε να το λέτε- το χρέος είναι η μεγαλύτερη ιστορία σε αυτήν την προσπάθεια. Ενώ εσείς λέγατε ότι μέχρι τώρα κανένας δεν το συζητάει, ήδη προεικονίζεται από την απόδοση των ελληνικών ομολόγων ότι βαδίζουμε σε μια συμφωνία για το χρέος η οποία θα κάνει βιώσιμη και την οικονομία. Οποιαδήποτε πλεονάσματα επιτύχουμε, οποιουσδήποτε στόχους βάλουμε, εάν το χρέος δεν έρθει σε μια λογική που να είναι βιώσιμη, δεν μπορούμε να επιτύχουμε τίποτα.

Αυτές τις απαντήσεις αναμένουμε -τις δύο τελευταίες μέρες δεν τις πήραμε- και λέμε το εξής: Ζητάτε να έχουμε μνημόνιο και χρηματοδότηση; Γιατί εδώ καταρρίπτεται και αυτό το πράγμα. Καταλαβαίνω ότι πρέπει να υπάρχει μια επικοινωνιακή χρήση των λέξεων. «Τέταρτο μνημόνιο»; Τέταρτο μνημόνιο.

Κάθε φορά που γινόταν αξιολόγηση και στις μέρες σας, υπήρχαν νέα μέτρα. Αν μετρούσαμε έτσι τα μνημόνια, τώρα θα έπρεπε να είμαστε στο δέκατο έβδομο! Αυτό, λοιπόν, πρέπει να έχει και μια λογική. Όμως, δεν μπορεί να υπάρξει χρηματοδότηση μ’ αυτά τα μέτρα, γιατί εμείς πιστεύουμε ότι το 2018 θα βγούμε στις αγορές, γιατί η οικονομία πλέον είναι σε ήρεμα νερά και γιατί υπάρχει ένας προσανατολισμός ο οποίος θα μας φέρει στη λογική των επενδύσεων και στη λογική του ότι η ελληνική κυβέρνηση με πολύ χαμηλότερη επιτροπεία σε ένα βαθμό να αποφασίζει πολύ περισσότερα πράγματα που μπορεί να κάνει. Δεν είναι η Πορτογαλία, η Ιρλανδία, η Κύπρος σε επιτροπεία σήμερα; Προφανέστατα και είναι, αλλά δεν είναι σ’ αυτή που είμαστε εμείς, γιατί έχουν βγει από τα προγράμματά τους.

Ξεχνάμε το Μάαστριχτ; Ακόμα και αν δεν ήμασταν σε επιτροπεία, την «άλφα» ή την «βήτα», τη σκληρή ή τη μαλακή, δεν θα έπρεπε να επιτυγχάνουμε 3% πλεονάσματα; Αν πέφταμε κάτω από το 3% των πλεονασμάτων, δεν θα έπρεπε να πάρουμε μέτρα; Το Μάαστριχτ το θυμάστε όποτε σας συμφέρει; Έχουμε υπογράψει ως χώρα υπέρ του Μάαστριχτ; Προσωπικά διαφωνούσα, να σας το πω, αλλά αυτό δεν έχει καμμία απολύτως σχέση.

Αυτό, λοιπόν, το έχετε υπογράψει; Ότι έπρεπε να μπούμε στην Ευρωζώνη και άρα είχε συγκεκριμένες συνθήκες; Αυτό, λοιπόν, πρέπει να το ακολουθήσουμε; Είμαστε υποχρεωμένοι –ρωτάω και τον εισηγητή να απαντήσει, όταν έρθει να μιλήσει- όταν βγούμε από τα προγράμματα -γιατί τώρα έχουν ανασταλεί αυτές οι υποχρεώσεις- να έχουμε 3% πλεονάσματα; Δεν θα παίρναμε μέτρα; Ας μην λέμε, λοιπόν, πράγματα που δεν ισχύουν.

Να πω μερικά παραδείγματα πάλι. Ήρθαν οι φορείς χθες και ακούστηκαν πολλά πράγματα. Κανένας δεν αμφιβάλλει ότι είναι αρνητικά τα μέτρα που θα πάρουμε, αλλά έχουν και θετικά. Να πούμε, όμως, τι συμβαίνει στην πραγματικότητα.

Μισθωτός με παιδί με εισόδημα 14000 το 2017, δηλαδή 916 ευρώ, με τα φορολογικά μέτρα το 2020 θα έχει μείωση 22 ευρώ.

Μισθωτός με 24000 εισόδημα το 2017 θα έχει 1412 ευρώ μηνιαίο μισθό, ενώ από το 2020 και μετά θα έχει 1421. Συν 8 ευρώ.

Μισθωτός με 34000 το 2017 θα έχει μηνιαίο εισόδημά 1849 ευρώ, ενώ το 2020 θα είναι 1892 ευρώ. Αύξηση 52 ευρώ.

Δεν είναι, λοιπόν, αρνητική όλη αυτή η ιστορία. Κανένας δεν λέει ότι είναι αρνητική για πολύ κόσμο, αλλά δεν είναι αρνητική για όλους.

**ΙΑΣΟΝΑΣ ΦΩΤΗΛΑΣ:** Δεν ντρέπεσαι λιγάκι!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Και φθάνω στους ελεύθερους επαγγελματίες. Υπάρχει η εξής διαφορά.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Ήρεμα, ήρεμα.

Κύριε Φωτήλα, αφήστε το πηγαδάκι με τον κ. Λοβέρδο. Μη μου τον απασχολείτε. Συνεχίστε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Θέλω να το ακούσετε αυτό για τους ελεύθερους επαγγελματίες, γιατί μιλήσατε χθες για υπέρογκες ασφαλιστικές αυξήσεις. Προ του ασφαλιστικού νόμου του κ. Κατρούγκαλου ο μισθωτός με μπλοκάκι -γιατί θεωρείτο ελεύθερος επαγγελματίας τότε, ενώ τώρα πλέον θεωρείται μισθωτός- στις 12000 ευρώ στις δικές σας μέρες έδινε 4500 ευρώ εισφορές. Μετά την ψήφιση του νόμου Κατρούγκαλου δίνει 1200 ευρώ. Πού ακριβώς εσείς αντιλαμβάνεστε τις αυξήσεις; Πώς ακριβώς εννοείτε, λοιπόν, ότι αυξήθηκαν οι εισφορές; Μετά απ’ αυτό, λοιπόν, από τα 433 ευρώ που του έμειναν μηνιαίως τώρα θα παίρνει 770. Πώς ακριβώς αντιλαμβάνεστε τις αυξήσεις των ελευθέρων επαγγελματιών;

Να σας πω για τον μισθωτό ελεύθερο επαγγελματία χωρίς παιδιά πριν τον νόμο Κατρούγκαλου.

Ελεύθερος επαγγελματίες με δυο παιδιά με εισόδημα 12.000 ευρώ έδινε 4.500 ευρώ προ του νόμου Κατρούγκαλου και μετά απ’ αυτόν έδινε 2830. Αντιλαμβάνεστε ότι έχει γίνει μια μείωση; Επί της μείωσης αυτής το 2019 θα υπάρξει αύξηση, γιατί υπήρξε αίτημα των θεσμών να μην μετρούν οι ασφαλιστικές εισφορές για την επόμενη χρονιά, ώστε να αφαιρούνται. Έχουν μειωθεί σχεδόν 60%-70%. Κι εσείς μιλάτε για υπέρογκες ασφαλίσεις; Μπορείτε να μου πείτε πώς ζούσε ένας ελεύθερος επαγγελματίες στις δικές σας μέρες με 4500 ευρώ εισφορές και με 12.000 ετήσιο εισόδημα; Να μιλάμε, επιτέλους, επί πραγματικών δεδομένων.

Και πάμε σε αυτό που πολλοί το χλευάζετε και το λέτε μάλιστα και με έναν επιτιμητικό όρο, «συσσίτια». Βέβαια, αρκετοί από σας, όταν πηγαίνατε στα κολλέγια και τρώγατε το μεσημέρι, «γεύμα» το λέγατε, δεν λέγατε «συσσίτιο» ό,τι σας έδινε το κολλέγιο, αλλά αυτό είναι μια άλλη υπόθεση.

Λέμε, λοιπόν, ότι καλύπτουμε πεντακόσιες χιλιάδες παιδιά. Το θεωρείτε αμελητέο να μπορούν τα παιδιά μέχρι το γυμνάσιο να έχουν γεύματα; Το θεωρείτε αμελητέο ότι γίνεται μια προσπάθεια ανοικοδόμησης ενός κοινωνικού κράτους που στις μέρες σας ήταν απλώς πελατειακό; Το θεωρείτε αυτονόητο ότι δίνατε επιδόματα κάθε παραμονή εκλογών σε συγκεκριμένες επαγγελματικές κοινωνικές ομάδες για να τους κρατάτε του χεριού σας και ότι όλο αυτό το πράγμα τώρα πάει στο κοινωνικό εισόδημα αλληλεγγύης; Δύο δισεκατομμύρια θα διαχειριστεί το κοινωνικό εισόδημα αλληλεγγύης και το Υπουργείο Εργασίας. Πόσα χρήματα δίνατε εσείς; Θέλετε να δείτε τον πίνακα της Ευρωπαϊκής Ένωσης των είκοσι οκτώ; Τελευταίοι ήμασταν κάτω από τη Βουλγαρία. Αυτή ήταν η απόδοση των χρημάτων που δίνατε. Θα μιλήσουμε γι’ αυτά; Δεν θα εφαρμοστούν λέτε.

Να μην ξανακάνουμε την κουβέντα που κάναμε στις επιτροπές. Νομίζω ότι ο κάθε απλός πολίτης με την απλή του λογική, χωρίς να γνωρίζει και τρομακτικά οικονομικά, καταλαβαίνει ότι θα ισχύσουν τα θετικά μέτρα. Δικιά σας, βέβαια, προσπάθεια είναι να μην ισχύσει τίποτα από τα θετικά μέτρα γιατί δεν είναι και στον δικό σας κώδικα τον αξιακό, τον πολιτικό και τον ιδεολογικό. Στη δική σας λογική είναι το να παίρνουμε μέτρα τα οποία έχουν συγκεκριμένη κοινωνική κατεύθυνση και ευνοούν συγκεκριμένους ανθρώπους. Εξ ου, λοιπόν, και πετάχτηκαν στο περιθώριο των τελευταίων πέντε μνημονιακών χρόνων που ήσασταν εσείς στην Κυβέρνηση τα δύο τρίτα της ελληνικής κοινωνίας και κλείνω με αυτό.

Η δική μας κατεύθυνση είναι αυτά τα δύο τρίτα της ελληνικής κοινωνίας να τα περάσουμε όσο το δυνατόν πάνω από το δίχτυ της αξιοπρέπειας και η οικονομία και η κοινωνία βασικότερα να μπορεί να ζει αξιοπρεπώς τα επόμενα χρόνια, πράγμα που δεν συνέβαινε στις δικιές σας ημέρες.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο εισηγητής της Νέας Δημοκρατίας κ. Χρήστος Σταϊκούρας.

Ορίστε, κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Σας ευχαριστώ πάρα πολύ, κύριε Πρόεδρε.

Κύριες και κύριοι συνάδελφοι, η Κυβέρνηση ΣΥΡΙΖΑ και ΑΝΕΛ τα τελευταία δυόμισι χρόνια κινήθηκε σε ένα ομιχλώδες τοπίο, που διαμόρφωσε η ίδια με τις συνεχείς παλινδρομήσεις της μεταξύ ιδεοληψίας και κυνισμού και από τα ανερυθρίαστα ρεσιτάλ ψεμάτων και αυτοδιαψεύσεων. Το αποτέλεσμα; Έχασε χρόνο, πολύτιμο χρόνο, για δήθεν ηρωικές διαπραγματεύσεις και επί της ουσίας για κομματικές διευθετήσεις και φαντεζί γαρνιτούρες στα σερβιρίσματα των μέτρων στους πολίτες, καθυστερήσεις που κατέστησαν επαχθέστερο τον λογαριασμό για τα νοικοκυριά και τις επιχειρήσεις. Η Κυβέρνηση, αντί, όταν ανέλαβε στις αρχές του 2015, να αξιοποιήσει το άνοιγμα της πόρτας από την κρίση που είχε ήδη συντελεστεί, αρκέστηκε να παίζει αυτάρεσκα με την περιστρεφόμενη πόρτα, χρησιμοποιώντας δύο γλώσσες, εσωτερικού και εξωτερικού. Και επειδή κάποιοι αμφισβήτησαν πού ήμασταν το 2014, καταθέτω στα Πρακτικά τις δύο τελευταίες συνεντεύξεις του κ. Ρέγκλινγκ, του επικεφαλής του ευρωπαϊκού μηχανισμού στήριξης από τον οποίο ζητάμε λεφτά, όπως είπε ο κύριος εισηγητής, που επιβεβαιώνει πού ήμασταν το 2014 και τι έγινε μεταγενέστερα.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, βούλιαξε η χώρα η οποία έκτοτε σέρνεται στο τέρμα. Η οικονομία επέστρεψε και παραμένει στην ύφεση, πλούτος εξανεμίστηκε, νέα μέτρα επιβλήθηκαν, η ανταγωνιστικότητα της οικονομίας επιδεινώθηκε, το διαθέσιμο εισόδημα όλων των πολιτών συρρικνώθηκε, η καθημερινότητά τους επιβαρύνθηκε, όπως υποστήριξα και στην επιτροπή και το επαναλαμβάνω. Η Κυβέρνηση, με βάση όλους τους ποσοτικούς και ποιοτικούς δείκτες, παρέλαβε την οικονομία στον πρώτο όροφο, την έριξε στο υπόγειο και σήμερα αγκομαχά μετά από δυόμισι χρόνια να την ανεβάσει στο ισόγειο.

Προσπαθεί να επαναφέρει την οικονομία σε διαδικασία μεγέθυνσης, κατάσταση στην οποία την παρέλαβε στις αρχές του 2015. Και όπως έδειξαν και τα προχθεσινά στοιχεία για την ύφεση, δεν τα έχει καταφέρει.

Προσπαθεί να πετύχει κάτι ουσιαστικό για το χρέος, στηριζόμενη στις αποφάσεις του 2012, αφού πρώτα επιβάρυνε τη βιωσιμότητά του και δεν τα έχει καταφέρει. Και επειδή ο εισηγητής του ΣΥΡΙΖΑ είπε ότι για πρώτη φορά κάτι γίνεται ουσιαστικό για το χρέος, θα μου επιτρέψετε να σας καλέσω να διαβάσετε το νομοσχέδιο.

Σελίδα 233: Τα τελευταία χρόνια η σύνθεση και η δομή του χρέους βελτιώθηκαν. Η μέση υπολειπόμενη φυσική διάρκειά του έχει χρονικά επεκταθεί και έχουν μειωθεί αισθητά οι δαπάνες εξυπηρέτησής του.

Το καταθέτω στα Πρακτικά για να καταλάβετε τι έχει γίνει από το 2012 και μετά, και το λέτε και το υπογράφετε ότι θα το ψηφίσετε.

Άρα, να σταματήσει το παραμύθι περί του παρελθόντος.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσπαθεί να εντάξει τη χώρα στο πρόγραμμα ποσοτικής χαλάρωσης, στο οποίο θα έπρεπε να βρίσκεται από τον Μάρτιο του 2015 και δεν τα έχει καταφέρει. Προσπαθεί να βγάλει τη χώρα στις διεθνείς αγορές. Κύριε εισηγητά το ξεχάσατε, κάτι που έγινε και το 2014 και δεν το έχει καταφέρει.

Προσπαθεί να άρει τους κεφαλαιακούς περιορισμούς, τους οποίους η ίδια προκάλεσε και δεν τα έχει καταφέρει. Δυόμισι χαμένα χρόνια στα οποία η χώρα χρεώθηκε δύο αχρείαστα μνημόνια, οι πολίτες φτωχοποιήθηκαν, η οικονομία γονάτισε. Αυτό είναι το κόστος της αναξιοπιστίας, του καιροσκοπισμού, των ιδεοληψιών της Κυβέρνησης, κόστος που αποτυπώνεται και στο υπό συζήτηση σχέδιο νόμου.

Κυρίες και κύριοι συνάδελφοι, το σχέδιο νόμου αποτελεί το τέταρτο μνημόνιο. Περιλαμβάνει μέτρα για μετά τη λήξη του τρίτου μνημονίου. Μέτρα που δεν υπήρχαν σε καμμία σελίδα του τρίτου μνημονίου. Έτσι, από το «σκίσιμο» του μνημονίου περάσαμε σε δύο μνημόνια σε δυόμισι χρόνια διακυβέρνησης ΣΥΡΙΖΑ και ΑΝΕΛ και από τα 12 δισεκατομμύρια εδώ παροχές του κ. Τσίπρα στη Θεσσαλονίκη, περάσαμε στα 14,2 δισεκατομμύρια ευρώ νέα μέτρα λιτότητας. Ο πιο βαρύς, ο πιο κοινωνικά άδικος μνημονιακός λογαριασμός, ένας αχρείαστος λογαριασμός, που φέρει αποκλειστικά τη σφραγίδα της Κυβέρνησης του κ. Τσίπρα.

Κυρίες και κύριοι συνάδελφοι, ας δούμε αναλυτικά τα βασικά χαρακτηριστικά του τέταρτου μνημονίου. Είπε ο εισηγητής: «Βάζουμε σήμερα ένα τέλος». Είπε ο κ. Τσίπρας πριν από έναν χρόνο μετά την ολοκλήρωση της πρώτης αξιολόγησης «Βάζουμε ένα τέλος, εκείνες οι θυσίες είναι οι τελευταίες».

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Πρόσφατα ο ίδιος και οι Υπουργοί σε διθυραμβικούς τόνους μιλούσαν για το τέλος της λιτότητας και σήμερα αντί για το τέλος της λιτότητας έχουμε ακόμη περισσότερη λιτότητα. Έχουμε νέα μέτρα. Να ξεκινήσουμε από το 2018 μέσα στο πρόγραμμα το τρίτο μνημόνιο που λέτε. Μέτρα όπως είναι η ακόμη μεγαλύτερη αύξηση των ασφαλιστικών εισφορών για τους ελεύθερους επαγγελματίες και τους αγρότες. Μέτρα όπως είναι η μείωση της έκπτωσης του φόρου εισοδήματος για ιατρικές υπηρεσίες. Η μείωση του επιδόματος θέρμανσης, η μείωση των κοινωνικών επιδομάτων, μέτρα που ξέρετε επιβαρύνουν τους πιο φτωχούς, τους πιο αδύναμους. Όμως η αριστερή μετρολαγνεία δεν τελειώνει το 2018. Έχουμε νέα μέτρα, 4,9 δισεκατομμύρια μέχρι το 2021. Μέτρα όπως είναι η μείωση του αφορολόγητου, η περικοπή των συντάξεων, μέτρα που αποκαλύπτουν τη μεγαλύτερη πολιτική εξαπάτηση που γνώρισε ποτέ η πατρίδα μας.

Δεύτερον, το τέταρτο μνημόνιο φτωχοποιεί όλη την κοινωνία. Εξοντώνει, όπως επιβεβαίωσαν χθες και οι σαράντα δύο φορείς ελεύθερους επαγγελματίες, ειδικά μισθολόγια, χαμηλοσυνταξιούχους, εργαζόμενους, αγρότες. Καταστρέφει τη μεσαία τάξη, μεταφέρει βάρη στους πιο αδύναμους, απελευθερώνει τις ομαδικές απολύσεις και ισοπεδώνει την κοινωνία. Οι περικοπές κύριων και επικουρικών συντάξεων και η μείωση του αφορολόγητου μεταφράζονται σε τουλάχιστον δύο χαμένες συντάξεις για τους συνταξιούχους και σε έναν χαμένο μισθό για τους μισθωτούς.

Τρίτον, ο κ. Τσίπρας –και θα το καταθέσω στα Πρακτικά- τον Ιανουάριο του 2017 «δεσμευόταν» ότι δεν θα νομοθετήσει μέτρα 3,6 δισεκατομμύρια ευρώ, δεν θα νομοθετήσει μέτρα για μετά το 2018, δεν θα νομοθετήσει μείωση του αφορολόγητου, δεν θα νομοθετήσει νέες περικοπές των συντάξεων.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα τέσσερις μήνες αργότερα, όλα αυτά και ακόμα χειρότερα, τα νομοθετεί. Δεν κράτησε ούτε μία κόκκινη γραμμή. Από το «ούτε ένα ευρώ νέα μέτρα» περάσαμε στο «θα ψηφίσουμε 5 δισεκατομμύρια ευρώ και με τα δύο χέρια χωρίς πόνο ψυχής». Ο απόλυτος εθισμός στην ψήφιση μέτρων. Όλα για την εξουσία, με κάθε κόστος, με κάθε τρόπο, με κάθε μέσον.

Ο κ. Τσακαλώτος -που δεν είναι σήμερα εδώ, αλλά θα του το μεταφέρετε- πέρσι, πριν την προηγούμενη μείωση του αφορολόγητου, που ο ίδιος έκανε, δεσμευόταν –και το καταθέτω στα Πρακτικά- ότι δεν είναι διατεθειμένος ως Υπουργός να καταθέσει στη Βουλή άλλο νομοσχέδιο με ακόμα χαμηλότερο ύψος αφορολόγητου.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τo προαναφερθέν έγγραφo, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σήμερα το αφορολόγητο, με εισήγησή του, γκρεμίζεται στα 5.681 ευρώ, περικόπτεται δηλαδή κατά 35%. Και ο ίδιος, παρά τις δεσμεύσεις του, παραμένει στη θέση του. Τον καλώ -να το μεταφέρετε- αφού το μετάνιωσε για την καρέκλα, τουλάχιστον να μην δεσμευτεί ξανά για το ύψος του αφορολόγητου. Κάθε φορά που δεσμεύεται, το μειώνει. Τουλάχιστον να σταματήσει εδώ, γιατί την επομένη είναι ικανός να το μηδενίσει.

Τέταρτον, η Κυβέρνηση, με δική της ευθύνη, καθυστέρησε την ολοκλήρωση της αξιολόγησης. Συνέχισε να δίνει θεατρικές παραστάσεις περί δήθεν σκληρής διαπραγμάτευσης που ποτέ, όμως, δεν έκανε, όπως ομολόγησε πρόσφατα ο πρώην Υπουργός Οικονομικών. Προχώρησε στη συρρίκνωση της συμμετοχής του δημοσίου στις τράπεζες με τεράστιο -το βασικότερο- μόνιμο κόστος για τους Έλληνες φορολογούμενους. Προχώρησε στη σύσταση του αιώνιου υπερταμείου, ενός φορέα χωρίς ουσιαστικό εθνικό έλεγχο, χωρίς δημοκρατική λογοδοσία, εκχωρώντας του διαρκώς δημόσια περιουσία. Δεν προχωράει διαρθρωτικές αλλαγές, γιατί ούτε μπορεί, ούτε ξέρει, ούτε θέλει να τις υλοποιήσει. Χωρίς στρατηγικό σχέδιο προχωράει με την τακτική του βλέποντας και κάνοντας. Στο μεταξύ, όμως, σωρεύει τεράστιο κόστος για τη χώρα. Πλούτος 29 δισεκατομμυρίων ευρώ εξανεμίστηκε, κάθε νοικοκυριό έγινε φτωχότερο κατά 7.000 ευρώ και ταυτόχρονα κάθε νοικοκυριό φορτώθηκε 3.400 ευρώ από τα αχρείαστα μέτρα που του επέβαλε η σημερινή Κυβέρνηση. Η απόλυτη αποτυχία!

Πέμπτον, η Κυβέρνηση προσπαθεί και πάλι να εξαπατήσει τους πολίτες. Το νέο έργο που ανεβάζει τιτλοφορείται «αντίμετρα», αντίμετρα τα οποία αποτελούν μια επικοινωνιακή απάτη και συνιστούν το φερετζέ του πολύ σκληρού πακέτου μέτρων.

Εξηγούμαι: Αν η Κυβέρνηση πιστεύει, για παράδειγμα, όπως είπε ο Υπουργός Οικονομικών, ότι το ζήτημα της παιδικής φτώχειας είναι σημαντικό, όπως το πιστεύουμε κι εμείς να αναλάβει σήμερα όχι στο μέλλον και υπό δημοσιονομικές προϋποθέσεις σχετικές πρωτοβουλίες. Έχει άλλωστε, όπως το λέει η πρώτη σελίδα του μνημονίου, με υπογραφή του κ. Τσακαλώτου την ιδιοκτησία του προγράμματος. Ας το κάνει συνεπώς.

Επίσης, μέτρα και αντίμετρα δεν είναι ισοδύναμα για τον κάθε πολίτη. Για παράδειγμα, οι πολίτες με ετήσιο εισόδημα μέχρι 22.000 ευρώ, ακόμα κι αν υλοποιηθούν όλα τα δήθεν αντίμετρά σας, θα πληρώσουν νέους φόρους. Το ίδιο και οι χαμηλοσυνταξιούχοι. Τα πιο αδύναμα οικονομικά στρώματα σε κάθε περίπτωση με αυτό το σχέδιο νόμου, θα ζημιωθούν.

Επιπλέον, σύμφωνα και με το άρθρο 15 τα αντίμετρα προϋποθέτουν την ψήφιση και πλήρη υλοποίηση των μέτρων, την μόνιμη επίτευξη υψηλών πρωτογενών πλεονασμάτων και την αξιολόγηση των θεσμών. Τρεις προϋποθέσεις για να υλοποιηθούν τα αντίμετρα. Αρχίζουν δε να υλοποιούνται από τη στιγμή που η χώρα, μετά τη λήψη των μέτρων –δεν είναι στο άρθρο 15 τα μέτρα- υπερβαίνει το 3,5% του ΑΕΠ πρωτογενές πλεόνασμα για διάστημα τουλάχιστον τριών ετών, κάτι, όμως, που εσείς υποστηρίζατε συνεχώς ότι δεν γίνεται. Λέγατε ότι πρωτογενή πλεονάσματα 3,5% δεν είναι εφικτά.

Για παράδειγμα, αν οι θεσμοί, μετά τη μείωση του αφορολόγητου, μετά την περικοπή των συντάξεων, κρίνουν ότι η χώρα τότε και για τρία χρόνια επιτυγχάνει πρωτογενές πλεόνασμα 3,5%, θα δώσετε μηδέν αντίμετρα. Μηδέν αντίμετρα! Θα πρέπει το πρωτογενές πλεόνασμα να φτάσει στο 5,5% του ΑΕΠ για να υλοποιηθούν όλα τα αντίμετρα.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Δεν πρέπει υποχρεωτικά να συμφωνεί ο κ. Σταϊκούρας με την Κυβέρνηση. Τι να κάνουμε; Ήρεμα, για να προχωρήσουμε.

Συνεχίστε, κύριε Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ:** Αν διαφωνείτε, περιττό το άρθρο 15, αλλιώς μην κρύβεστε.

Τα μέτρα, συνεπώς, είναι σίγουρα. Αποτελούν τη σίγουρη «φάκα». Τα αντίμετρα θα υλοποιηθούν υπό προϋποθέσεις, πολύ δύσκολα επιτεύξιμες. Αποτελούν το «τυρί», με στόχο την απόσπαση της προσοχής των πολιτών από τη «φάκα». Όπως, όμως, φάνηκε και από τη χθεσινή ακρόαση φορέων, η κοινωνία δεν «τσιμπάει».

Αντιθέτως, η πρόταση της Νέας Δημοκρατίας, η πρόταση του Προέδρου, του κ. Μητσοτάκη, για την άμεση λήψη αντίμετρων, λόγω της υπέρβασης του περσινού δημοσιονομικού στόχου, όπως εξήγησα και στην επιτροπή, είναι ειλικρινής, λελογισμένη, ρεαλιστική και τεκμηριωμένη. Ο τρόπος, ο χρόνος και η στόχευση της πρότασης είναι εντός του υφιστάμενου πλαισίου.

Την πρόταση αυτή την καταθέσαμε σήμερα με τη μορφή τροπολογίας. Καλούμε την Κυβέρνηση να την κάνει δεκτή.

Κυρίες και κύριοι συνάδελφοι, συμπερασματικά, το τέταρτο μνημόνιο αποτελεί την επιτομή της πολιτικής υποκρισίας, της κοινωνικής αναλγησίας, της αναξιοπιστίας, της ανικανότητας, της πολιτικής εξαπάτησης της Κυβέρνησης ΣΥΡΙΖΑ και ΑΝΕΛ. Η Νέα Δημοκρατία, με αίσθημα ευθύνης, το καταψηφίζει.

Τους Έλληνες πολίτες τους απασχολεί, όμως, ένα ακόμα ερώτημα. Υπάρχει άλλος δρόμος πέραν των διαδοχικών μνημονίων;

Η απάντησή μου, αφού υπενθυμίσω ότι το 2011 από αυτό εδώ το Βήμα είχα σημειώσει ότι δεν υπάρχει βασιλική οδός για την κοινωνική ευημερία, είναι πως ναι, υπάρχει. Και αυτό τον εθνικό οδικό χάρτη πρέπει στρατηγικά να τον σχεδιάσουμε και να βαδίσουμε με συνέπεια, με αποτελεσματικότητα.

Βήματα αυτής της πορείας πρέπει να είναι:

Η εμπροσθοβαρής υλοποίηση διαρθρωτικών αλλαγών και αποκρατικοποιήσεων.

Η διατηρήσιμη δημοσιονομική ισορροπία, με μείωση φόρων και δαπανών, με την ένταξη του αφανούς τμήματος της οικονομίας στο εμφανές πεδίο της, με ρεαλιστικούς δημοσιονομικούς στόχους.

Η ενίσχυση της ρευστότητας στην οικονομία, με την αξιοποίηση των ευρωπαϊκών κονδυλίων, με την αποπληρωμή των ληξιπρόθεσμων οφειλών του δημοσίου, με την σταδιακή εξομάλυνση της πιστωτικής επέκτασης.

Η υλοποίηση ενεργών πολιτικών αντιμετώπισης της ανεργίας, δημιουργώντας ένα ισχυρό δίχτυ επανένταξης σε μια σύγχρονη αγορά εργασίας.

Η υιοθέτηση μιας ολοκληρωμένης στρατηγικής για την αλλαγή του παραγωγικού μοντέλου της οικονομίας, που θα στοχεύει στη μετάβαση σε μια ανταγωνιστική και εξωστρεφή οικονομία.

Ο εκσυγχρονισμός της δομής και λειτουργίας του κράτους, με την επέκταση και αξιόπιστη εφαρμογή της αξιολόγησης σε όλο το εύρος του.

Η προστασία των θεσμών, ώστε να μην λιγοστέψει η δημοκρατία.

Η βελτίωση της ποιότητας και της αποδοτικότητας, ο περιορισμός του κρατικού εναγκαλισμού και η προώθηση της διεθνοποίησης της εκπαίδευσης, της κατάρτισης, της δια βίου μάθησης, της έρευνας και τεχνολογικής ανάπτυξης, της καινοτομίας και της επιχειρηματικότητας.

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε;

**ΧΡΗΣΤΟΣ ΣΤΑΪΚΟΥΡΑΣ:** Μάλιστα, κλείνω.

Κυρίες και κύριοι συνάδελφοι, είναι ανάγκη να σπάσουμε το καταστροφικό καθοδικό σπιράλ, που οδηγεί όλο και βαθύτερα στο οικονομικό τέλμα, την κοινωνική μιζέρια, την εθνική παρακμή. Είναι ανάγκη να μπούμε σε ένα ανοδικό σπιράλ, που οδηγεί στην ολόπλευρη ισχυροποίηση της χώρας.

Η σημερινή Κυβέρνηση επί δυόμισι χρόνια αποδεικνύει ότι δεν μπορεί να το πετύχει. Είναι πλέον μάταιο να το προσπαθεί με τερτίπια.

Η Νέα Δημοκρατία, δεσμευμένη από τις αρχές και την ιστορική της διαδρομή, συμμετέχει καθαρά στον πολιτικό στίβο και λέει ξεκάθαρα:

Κυρίες και κύριοι της Κυβέρνησης, η παρουσία σας δεν ωφελεί τη χώρα, τη βλάπτει. Πρέπει οι πολίτες να πάρουν κυρίαρχα τις αποφάσεις τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σιγά-σιγά –του ευχόμεθα περαστικά- ο κ. Κουτσούκος, ειδικός αγορητής από τη Δημοκρατική Συμπαράταξη, καλείται στο Βήμα.

Έχετε τον λόγο, κύριε συνάδελφε.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα η πλειοψηφία, με τη ψήφο της, θα επικυρώσει μια συμφωνία, ένα τέταρτο μνημόνιο, που παραδίδει τη χώρα με όρους ηττημένου στις απαιτήσεις των δανειστών.

Ό,τι διεκδικούσαν οι δανειστές και δεν τους το έδωσαν οι προηγούμενες κυβερνήσεις, από το 2010 που το ΠΑΣΟΚ ξεκίνησε να προστατεύει τη χώρα από την άτακτη χρεοκοπία, παραχωρείται τώρα, κυρίες και κύριοι συνάδελφοι. Ό,τι δεν δόθηκε με το τρίτο μνημόνιο δίνεται με το τέταρτο. Και το κυριότερο, η απόφαση που θα πάρει σήμερα η πλειοψηφία δεσμεύει τη χώρα, μέσω του νέου μεσοπρόθεσμού, με δημοσιονομικούς στόχους που θα την κρατήσουν δεμένη στη λιτότητα και εγκλωβισμένη στα αδιέξοδα.

Τα υπερβολικά πλεονάσματα του 3,5% μέχρι το 2021 θα προκύψουν από τη συσσώρευση των παλιών και νέων μέτρων και περικοπών, από τα μέτρα που ψήφισε η πλειοψηφία με το τρίτο μνημόνιο και τα μέτρα που θα ψηφίσει σήμερα. Σύμφωνα με το μεσοπρόθεσμο, σελίδα 179, -λέω και τις σελίδες, γιατί ο κ. Τσακαλώτος διαβάζει άλλα νούμερα όταν του κάνουμε κριτική- αυτά είναι σωρευτικά 9,2 δισεκατομμύρια. Αυτά τα μέτρα θα φτωχοποιούν συνεχώς την ελληνική κοινωνία και θα αποτελούν μόνιμο βαρίδι στην ανάπτυξη, θα πνίγουν την οικονομία.

Ήδη, ο υπεραισιόδοξος στόχος του 2,7% ανάπτυξη για το 2017, που έθεσε η Κυβέρνηση με τον προϋπολογισμό, έχει υποβαθμιστεί στο 1,8% με το μεσοπρόθεσμο. Και χθες ή προχθές, η Εθνική Στατιστική Υπηρεσία, η ΕΛΣΤΑΤ, ανακοίνωσε ότι το πρώτο τρίμηνο του 2017 έκλεισε με ύφεση. Άρα, οι οιωνοί είναι δυσμενείς.

Ο κ. Τσίπρας προσωπικά θα πρέπει να απαντήσει γιατί από εκεί που θα έσκιζε τα μνημόνια με έναν νόμο και με ένα άρθρο, στο τέλος έφερε ένα τρίτο μνημόνιο και αντί για τα επιχειρήματα που είπε, όταν προσπαθούσε να πείσει την κυβερνητική πλειοψηφία για να ψηφίσει το τρίτο μνημόνιο, ότι έτσι θα βγαίναμε από τα μνημόνια στο τέλος του 2018, τώρα ξαναδεσμεύει τη χώρα ο ίδιος με τις πολιτικές του επιλογές σε ένα τέταρτο μνημόνιο μέχρι το 2021 και βλέπουμε.

Ο κ. Τσίπρας και ο κ. Τσακαλώτος, που ερμηνεύει τις πολιτικές απόψεις με οικονομικούς όρους όπως αυτός τους καταλαβαίνει, θα πρέπει να εξηγήσουν γιατί οι κοινοβουλευτικές ομάδες των ΣΥΡΙΖΑ-ΑΝΕΛ από τη θεωρία των χαμηλών πλεονασμάτων του τρίτου μνημονίου που υπέγραψαν, του 0,5% για το 2017, του 1,75% για το 2018 κλπ., προσχώρησαν στη θεωρία των υψηλών πλεονασμάτων του 3,5%. Τι έγινε εκείνος ο περίφημος δημοσιονομικός αέρας, με τον οποίον έλεγαν ότι θα εξασφαλίσουν ανάπτυξη και κοινωνική πολιτική;

Προφανώς, κυρίες και κύριοι συνάδελφοι και αγαπητοί κύριοι της πλειοψηφίας που διαμαρτύρεστε, αυτό ήταν ένα ακόμα ψευδεπίγραφο αφήγημα, προκειμένου να τεκμηριωθεί το παράλληλο πρόγραμμα της Θεσσαλονίκης, που ήταν το αφήγημα το προεκλογικό του ΣΥΡΙΖΑ τον Σεπτέμβρη του 2017. Τι θα λέγατε στον λαό ότι θα σκίσουμε τα μνημόνια και φέραμε ακόμα ένα;

Κυρίες και κύριοι συνάδελφοι, αυτή η συμφωνία, το περιεχόμενο της οποίας δεν το γνωρίζουμε όλο -μόνο από διαρροές το γνωρίζουμε, γνωρίζουμε ό,τι περιέχει το νομοσχέδιο- έχει περικοπές στις συντάξεις, περικοπές σε μισθούς μέσω της μείωσης του αφορολόγητου.

Και βεβαίως, περιέχει βάρβαρες αλλαγές σε εργασιακές σχέσεις, στους πλειστηριασμούς, στην αγορά με την κυριακάτικη αργία που μόνο ένας μεταλλαγμένος αριστερός, ο σημερινός δηλαδή ΣΥΡΙΖΑ θα μπορούσε να ψηφίσει και βεβαίως –επαναλαμβάνω- ό,τι άλλο κρύβει το περιβόητο supplementary, το SMOU.

Πιο αναλυτικά με τα μέτρα που θα ψηφίσει σήμερα η πλειοψηφία θα νομοθετήσουμε, κυρίες και κύριοι συνάδελφοι, περικοπές ύψους 4,9 δισεκατομμυρίων ευρώ. Ξεκινάνε από αύριο προς δόξαν αυτού που έλεγε ο κ. Τσίπρας, ότι ούτε ένα ευρώ μέτρα! Και το επαναλάμβαναν –αφελώς; Είναι το ερώτημα- οι Βουλευτές του ΣΥΡΙΖΑ σε όλα τα πάνελ και εδώ στη Βουλή μέχρι προχθές.

Σήμερα, όμως, θα ψηφίσουν. Θα ψηφίσουν τις περικοπές στις συντάξεις που είναι 2,5 δισεκατομμύρια. Θα ψηφίσουν τις περικοπές στους μισθούς 2 δισεκατομμύρια μέσω της μείωσης του αφορολόγητου και άλλα 400 εκατομμύρια από κοινωνικές παροχές που αφορούν τους πλέον αδύναμους συμπολίτες μας. Είναι το επίδομα για τα φτωχά παιδιά που πάνε στο σχολείο, για τα απροστάτευτα παιδιά. Και είναι και το επίδομα της θέρμανσης.

Αυτές οι περικοπές, κυρίες και κύριοι συνάδελφοι, αφορούν πάνω από 1 εκατομμύριο συνταξιούχους που θα χάσουν έως 350 ευρώ, παρά τις ψευδολογίες χθες της κ. Αχτσιόγλου και αφορούν συνολικά τα 4,5 εκατομμύρια μισθωτούς και συνταξιούχους που κάνουν δηλώσεις υπαγόμενοι στο αφορολόγητο των μισθωτών και συνταξιούχων.

Εδώ δεν αρκεί –πιστεύω- να μείνει κανείς στα νούμερα και στους αριθμούς. Οφείλει να αποκαλύψει μια μεγάλη πολιτική απάτη. Οφείλει να αποκαλύψει ένα μακιαβελικό σχέδιο το οποίο επεξεργάστηκε ο κ. Κατρούγκαλος με την προσωπική διαφορά. Το σχέδιο, δηλαδή, που έλεγε για να ψηφίσει πάλι η πλειοψηφία, ότι δεν θα κάνουμε περικοπές, αλλά θα δώσουμε αυξήσεις γιατί θα αυξηθεί το ΑΕΠ. Και θέσπισε την προσωπική διαφορά για να κοροϊδέψει τους συνταξιούχους και τώρα έρχεται και ολοκληρώνεται η περικοπή. Αυτό ήταν ένα μακιαβελικό σχέδιο.

Εδώ επίσης, πρέπει να αποκαλύψουμε τις ψευδολογίες, τις απάτες -και δεν θέλω να χρησιμοποιήσω άλλους όρους που ακούστηκαν εδώ στην Αίθουσα- του κ. Τσακαλώτου, που θα είχε παραιτηθεί εάν έπεφτε το αφορολόγητο από τις 9.000 ευρώ. Το πήγε στις 8.663 ευρώ και σήμερα το προσγειώνει στις 5.682 ευρώ. Είναι ένας μισθός –όχι ο μνημονιακός μισθός, αλλά ο μισθός που θα έδινε ο ΣΥΡΙΖΑ, τα 751 ευρώ- απώλεια για κάθε εργαζόμενο.

Κυρίες και κύριοι συνάδελφοι, λοιπόν, με την αύξηση των εισφορών άλλη απάτη σε βάρος των αυτοαπασχολούμενων, ελεύθερων επαγγελματιών και αγροτών μέσω της αφαίρεσης από την έκπτωση στο φορολογητέο εισόδημα των εισφορών, αυξάνονται όπως μας είπαν χθες οι εκπρόσωποι των ελεύθερων επαγγελματιών, κατά 50% περίπου οι εισφορές ενός μέσου επαγγελματία. Και μάλιστα το είπαν χαρακτηριστικά «εισφορά επί των εισφορών». Είναι διπλή η αύξηση. Είναι πρώτον στη φορολογία διότι δεν εκπίπτει τις εισφορές και δεύτερον είναι στις εισφορές γιατί θα υπολογίζονται στο καινούριο φορολογητέο εισόδημα, εάν δεν το έχετε αντιληφθεί αγαπητοί συνάδελφοι της πλειοψηφίας, που μας λέτε, «πού αυξάνονται οι εισφορές;».

Και τι απαντάει, κυρίες και κύριοι συνάδελφοι, σε όλα αυτά η Κυβέρνηση; Ποια είναι τώρα η καινούρια κυβερνητική προπαγάνδα; Είναι τα περιβόητα αντίμετρα. Και είναι χαρακτηριστικό για την πίστη της κοινοβουλευτικής ομάδας του ΣΥΡΙΖΑ που μας λέει να ψηφίσουμε τα αντίμετρα. Ευτυχώς δεν μας λέει να ψηφίσουμε και τα μέτρα με τη φόρα που έχουν πάρει.

Τι λένε, κυρίες και κύριοι συνάδελφοι, τα αντίμετρα; Τα αντίμετρα είναι ορισμένες φορολογικές και κοινωνικές παροχές. Εάν το σενάριο που περιγράφει το άρθρο 15, δηλαδή, οι δανειστές συμφωνήσουν ότι εκπληρώνονται οι όροι εις το διηνεκές των υψηλών πρωτογενών πλεονασμάτων του 3,5%, τότε θα μας επιτρέψουν να τα υλοποιήσουμε σταδιακά και αφού πρώτα έχουμε ψηφίσει τα μέτρα.

Ο δε κ. Τσακαλώτος, που αρέσκεται στους ποδοσφαιρικούς όρους, προσπάθησε να μου απαντήσει ότι θα κερδίσει ο Πανελευσινιακός τη Μπαρτσελόνα. Τον παραπέμπω να ξαναδιαβάσει στα κείμενα που έχει καταθέσει στο μεσοπρόθεσμο πόσα είναι τα μέτρα αθροιστικά και πόσα είναι τα αντίμετρα και τότε να μου πει το σκορ. Προφανώς ούτε με πέτσινα πέναλτι δεν πρόκειται να κερδίσει ο Πανελευσινιακός.

Κυρίες και κύριοι συνάδελφοι, όμως, τα αντίμετρα, για να έρθουμε τώρα στα πιο σοβαρά, δεν είναι μόνο αυτά που συνδέονται με την κυβερνητική προπαγάνδα για να πειστεί η κοινοβουλευτική πλειοψηφία να ψηφίσει. Τα αντίμετρα, με βάση τη διατύπωση του άρθρου 15, είναι μια εκχώρηση νομοθετικής εξουσίας στους δανειστές. Ο Υπουργός Οικονομικών, ο κατά νόμο υπεύθυνος να εισηγηθεί στη Βουλή ρυθμίσεις, μετατρέπεται σε ταχυδρόμο μιας απόφασης για να την δημοσιεύσει στην Εφημερίδα της Κυβέρνησης.

Εμείς, κυρίες και κύριοι συνάδελφοι, λέμε «όχι» σε μέτρα και αντίμετρα. Και το «όχι» μας είναι καθαρό, είναι στεντόρειο, διότι δεν μπορούμε να αποδεχθούμε μέτρα και αντίμετρα ενταγμένα σε μία συμφωνία δεσμευτική για τη χώρα, που την καθηλώνει στη λιτότητα, στα αδιέξοδα και στα μνημόνια και τα επόμενα χρόνια. Δεν είναι στη δική μας αντίληψη, κυρίες και κύριοι συνάδελφοι, να φτωχοποιήσουμε, να διαλύσουμε τη μεσαία τάξη και μετά να μοιράζουμε συσσίτια.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κυρίες και κύριοι συνάδελφοι, εάν τα δάκρυα του κ. Τσακαλώτου, που εχθές μας μίλαγε για τα παιδιά που πεινάνε στα σχολεία, είχαν δόση ειλικρίνειας ο κ. Τσακαλώτος, που ήξερε στο τέλος του τρίτου τριμήνου του 2016 πού θα διαμορφωθεί το πρωτογενές πλεόνασμα -πού θα κλείσει, δηλαδή, διότι τα στοιχεία έδειχναν ότι είχαμε τότε 4 δισεκατομμύρια- θα είχε μεριμνήσει με βάση το μνημόνιο και όσα είπε μετά στην επιστολή του στους δανειστές, όταν έβαλε την ουρά στα σκέλια, να διανείμει το υπερβάλλον πλεόνασμα, δηλαδή αυτό που η κυρία Γεννηματά ανέφερε στην πρότασή της. Και την καταθέτω στα Πρακτικά μην τυχόν δεν την ξέρουν οι Συριζαίοι.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρότεινε με συγκεκριμένους τρόπους να διαθέσουμε το 1,9 δισεκατομμύρια που χρωστάει ο ΣΥΡΙΖΑ στους πολίτες και ξέχασε να το διανείμει. Και άρα, να μεταφέρει τα συσσίτια και την κοινωνική πολιτική από τώρα. Αυτή είναι μία πρόταση που έχει να κάνει με τις ευαισθησίες του κ. Τσακαλώτου για το πόσο πεινάνε τα παιδιά.

Έρχομαι τώρα, κυρίες και κύριοι συνάδελφοι, σε ένα μεγάλο ζήτημα ιδεολογικό και πολιτικό, σημαία του ΣΥΡΙΖΑ. Μια σημαία που την έχει υποστείλει πλέον και αφορά το ζήτημα των εργασιακών σχέσεων. Δείτε τις διατάξεις του νομοσχεδίου. Αντί η Κυβέρνηση να εφαρμόσει τις συλλογικές διαπραγματεύσεις, όπως έλεγε, τις παρατείνει μέχρι το τέλος του προγράμματος το 2018. Αντί η Κυβέρνηση να προστατεύσει τις ομαδικές απολύσεις, όπως έλεγε «πάνω από το πτώμα μας», μετατρέπει το Ανώτατο Συμβούλιο Εργασίας σε διεκπεραιωτή μιας αλληλογραφίας χωρίς κανέναν ρόλο στον Υπουργό και έτσι οι ομαδικές απολύσεις υλοποιούνται με την κοινοποίηση από την εργοδοσία. Πλήρης απελευθέρωση. Τι άλλο χρειάζεται να πούμε, πώς αλλιώς να το πούμε για να γίνει κατανοητό;

Για δείτε τη διάταξη που παραπέμπει στον Αστικό Κώδικα για λόγους ανωτέρας βίας τη δυνατότητα στον εργοδότη να προκηρύσσει μισθολογική ανταπεργία. Είπε χθες εδώ κατά λεπτώς, ευτελίζοντας την επιχειρηματολογία της κ. Αχτσιόγλου ο εκπρόσωπος της Ένωσης Δικαστών και Εισαγγελέων με νομικούς όρους τι σημαίνει η διάταξη που φέρνει σήμερα η κ. Αχτσιόγλου.

Κυρίες και κύριοι συνάδελφοι, τι άλλο περιέχει το πακέτο των εργασιακών; Περιέχει το ζήτημα των fast track απολύσεων μέσω προσφυγής στα δικαστήρια και περιέχει και τις συνδικαλιστικές άδειες, που κατά τη γνώμη μας είναι συνδεδεμένο με την περικοπή του δικαιώματος της απεργίας που περιέχεται στο SMOU, που θα δούμε τον Σεπτέμβρη.

Αλλά δεν ήταν ζητήματα ιδεολογικής και πολιτικής προτεραιότητας οι πλειστηριασμοί, όταν ο κ. Τσίπρας έλεγε «κανένα σπίτι στα χέρια τραπεζίτη»; Πήρατε χαμπάρι τι θα γίνει με τους τους ηλεκτρονικούς πλειστηριασμούς;

Δεν ήταν σημαία του ΣΥΡΙΖΑ η αργία στις Κυριακές; Μάλιστα, τώρα άρχισαν να θρησκεύονται κιόλας και τους βλέπω στις εκκλησίες και στα λείψανα. Κυρίες και κύριοι συνάδελφοι, τι μας λέγατε όταν ρυθμίσαμε εδώ, το 2013, τις οκτώ Κυριακές, με απόφαση των τοπικών κοινωνιών, όταν ρυθμίσαμε τις Κυριακές στις τουριστικές περιοχές; Τώρα τα δίδετε όλα, τις μισές Κυριακές του χρόνου, στη μισή Ελλάδα.

Τι τάζατε στους ένστολους, στους δικαστικούς, όταν έφερε η προηγούμενη κυβέρνηση στην οποία συμμετείχαμε εμείς εδώ το να τους καταβάλει τη μία δόση; Έλεγε ο κ. Καμμένος «εδώ και τώρα» και ότι θα τα δώσει όλα. Και πολιτεύτηκε να βγει στη Βουλή με τους στρατιωτικούς στη βάση αυτής της ψευδολογίας και θα έρθει τώρα να τα ψηφίσει όλα, αυτά που οι ένστολοι κατέθεσαν εχθές ως αποτέλεσμα ψευδολογιών και μιας μεγάλης απάτης.

Έχει κι άλλο, ένα μεγάλο πλήθος δυσμενών ρυθμίσεων μέσα απ’ το νομοσχέδιο. Και αδικείτε μία ρύθμιση, που είναι διόρθωση ημαρτημένων, αυτή που καταργήσατε με τον νόμο 4334/2015, τον πίνακα των χαμηλών συντελεστών του ΦΠΑ, που θα έπρεπε να τον φέρετε εδώ με ένα άλλο νομοσχέδιο για να το ψηφίσουμε όλοι μαζί. Γιατί είναι διόρθωση ημαρτημένων, των δικών σας ημαρτημένων, μέσα σε αυτό το νομοσχέδιο.

Και επειδή οι φορείς που ήταν χθες, οι πάνω από σαράντα φορείς, σας αποκάλυψαν και μάλιστα με σκληρές εκφράσεις, τώρα ο μεταλλαγμένος ΣΥΡΙΖΑ τα βάζει με τους εκπροσώπους των συνδικάτων, αυτούς που μέχρι προχθές χάιδευε. Πότε οι ήρωες της εργατικής τάξης, κυρίες και κύριοι συνάδελφοι, έγιναν προδότες; Πότε; Όταν μεταλλάχθηκε ο ΣΥΡΙΖΑ. Αυτή είναι η αλλαγή. Αυτοί τα ίδια έλεγαν και για εμάς, τα ίδια λένε και για εσάς.

Για να τελειώνω, λοιπόν, κυρίες και κύριοι συνάδελφοι, και για να μην καταχρώμαι τον χρόνο, με βάση όσα έχουμε πει, με βάση τη συμφωνία που έχουμε καταγγείλει, εμείς λέμε ότι η χώρα δεν πάει έτσι και καλούμε και τη Νέα Δημοκρατία να πάρει θέση σε ορισμένα από τα ζητήματα που έθεσαν οι κοινωνικοί εταίροι και την κάλεσαν να μη βολεύεται πίσω από το ότι θα ψηφίσει ο ΣΥΡΙΖΑ την απελευθέρωση των αγορών. Γιατί όταν τάζετε, κύριοι συνάδελφοι της Νέας Δημοκρατίας, στους ένστολους ότι θα τους καταβάλετε τη δεύτερη δόση θέλω να ακούσω τι λέτε και για τις εργασιακές σχέσεις και τι λέτε και για τις Κυριακές. Μην κρύβεστε πίσω από τον ΣΥΡΙΖΑ.

Η χώρα, λοιπόν, δεν βγαίνει έτσι. Η χώρα θέλει άλλη πορεία. Γι’ αυτό εμείς μιλάμε για εθνική συνεννόηση, για να υπάρξει διαπραγμάτευση για μείωση των πλεονασμάτων στο 2%, εθνικό πλαίσιο για προσέλκυση επενδύσεων, σταθερό φορολογικό σύστημα, ανάταξη του κλίματος για ενεργοποίηση των κοινωνικών και παραγωγικών δυνάμεων του τόπου και αυτό χρειάζεται αλλαγή συσχετισμών με τη Δημοκρατική Συμπαράταξη στο κέντρο των πολιτικών εξελίξεων. Αλλιώς θα πηγαίνουμε από αδιέξοδο σε αδιέξοδο.

Επαναλαμβάνω ότι καταψηφίζουμε με στεντόρεια φωνή μέτρα και αντίμετρα!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το Κομμουνιστικό Κόμμα Ελλάδας χαιρετίζει τις χιλιάδες των εργαζομένων, που από το πρωί περιφρουρούν την απεργία στους χώρους δουλειάς. Χαιρετίζει τις χιλιάδες των εργαζομένων, των ανέργων, των επαγγελματιών και εμπόρων, τους νέους και τις νέες, τις γυναίκες των λαϊκών στρωμάτων, που συμμετέχουν μαζικά στις αγωνιστικές κινητοποιήσεις. Αυτές οι αγωνιστικές κινητοποιήσεις και η λαϊκή συμμετοχή αποτελούν και την καλύτερη απάντηση στην πρόκληση του Πρωθυπουργού να ισχυρίζεται ότι ο λαός αποδέχεται τα μέτρα και την κυβερνητική πολιτική, γι’ αυτό και δεν διαμαρτύρεται. Το Κομμουνιστικό Κόμμα Ελλάδας θα καταβάλει κάθε προσπάθεια, ώστε αυτές οι αγωνιστικές κινητοποιήσεις όχι μόνο να συνεχιστούν αλλά και να κλιμακωθούν, θα κάνει κάθε προσπάθεια για την οργάνωση της λαϊκής πάλης και της κοινωνικής συμμαχίας για συνολικότερες ρήξεις και ανατροπές.

Κυρίες και κύριοι, η Κυβέρνηση προκαλεί τον ελληνικό λαό. Συνεχίζει την αντιλαϊκή πολιτική των προηγούμενων κυβερνήσεων. Εργάζεται για τα συμφέροντα της αστικής τάξης και του μεγάλου κεφαλαίου. Για λογαριασμό των μονοπωλιακών ομίλων διαπραγματεύεται.

Συνεργάζεται άψογα με τους ιμπεριαλιστικούς οργανισμούς, την Ευρωπαϊκή Ένωση, το Διεθνές Νομισματικό Ταμείο και την Ευρωπαϊκή Κεντρική Τράπεζα. Αποτέλεσμα αυτής της άψογης συνεργασία είναι και η συμφωνία για το κλείσιμο της δεύτερης αξιολόγησης. Αποτέλεσμα αυτής της σκληρής διαπραγμάτευσης είναι το τέταρτο μνημόνιο, το οποίο νομιμοποιεί όλα τα προηγούμενα μνημόνια, και το πρώτο μνημόνιο του ΠΑΣΟΚ και το δεύτερο μνημόνιο της Νέας Δημοκρατίας-ΠΑΣΟΚ-ΔΗΜΑΡ, αλλά και το τρίτο μνημόνιο, το οποίο ψήφισαν όλα τα κόμματα του ευρωμονόδρομου.

Πατάει πάνω στο αντιλαϊκό νομοθετικό πλαίσιο που έχουν χτίσει αυτά τα μνημόνια. Παίρνει και νέα αντιλαϊκά μέτρα, τα οποία θα δράσουν συσσωρευτικά στα ήδη χτυπημένα και χειμαζόμενα λαϊκά νοικοκυριά. Δηλαδή αποτελεί το τέταρτο μνημόνιο το θανατηφόρο μείγμα για τον λαό.

Το ερώτημα, το οποίο προκύπτει, είναι ποιος είναι ο στόχος της νέας συμφωνίας, της νέας αξιολόγησης, ποια ανάγκη υπηρετούν όλα αυτά τα μέτρα. Εμείς λέμε καθαρά ότι η φιλοσοφία και αυτής της συμφωνίας για τη δεύτερη αξιολόγηση, το τέταρτο μνημόνιο, είναι μέτρα ενταγμένα στην ικανοποίηση των αναγκών του κεφαλαίου για την καπιταλιστική ανάπτυξη.

Μέσα από αυτό το πλαίσιο των μέτρων διαμορφώνουν ένα ακόμη πιο ευνοϊκό δημοσιονομικό περιβάλλον για τη διαχείριση του κρατικού χρέους και την έξοδο στις αγορές, διαμορφώνουν ακόμη πιο ευνοϊκούς όρους για τη δράση των μονοπωλιακών ομίλων και την προσέλκυση επενδύσεων για την χρηματοδοτική στήριξη των μονοπωλιακών ομίλων. Θωρακίζουν ακόμη περισσότερο το σύστημα από τις λαϊκές αντιδράσεις. Αυτοί είναι οι τρεις άξονες, τους οποίους με πιστότητα υπηρετεί και η νέα συμφωνία.

Όσον αφορά τον δημοσιονομικό χαρακτήρα, τα μέτρα τα οποία περιλαμβάνονται είναι μέτρα για να εκπληρωθούν οι προβλέψεις για το ματωμένο πρωτογενές πλεόνασμα και για να υλοποιηθεί αυτός ο στόχος των ματωμένων πρωτογενών πλεονασμάτων προχωρούν και σε νέες μειώσεις στις συντάξεις, κύριες και επικουρικές, έως 18% στο όνομα της αντιμετώπισης της προσωπικής διαφοράς. Δηλαδή επί της ουσίας τι επιβεβαιώνεται; Αυτό που λέγαμε για τον νόμο Κατρούγκαλου, ότι στη φιλοσοφία του είναι ότι η σύνταξη, η οποία θα δίνεται μετά από μερικά χρόνια, θα είναι αυτό το επίδομα φιλανθρωπίας και επί της ουσίας καταστρέφεται, καταργείται ο κοινωνικός και ο δημόσιος χαρακτήρας της κοινωνικής ασφάλισης.

Έτσι, λοιπόν, δίπλα στις είκοσι τρεις προηγούμενες μειώσεις των συντάξεων έρχεται και αυτή η μείωση, ύψους 7,8 δισεκατομμυρίων ευρώ, για την τριετία 2019-2021 και οι οποίες μειώσεις θα είναι μόνιμες, θα συνεχιστούν και θα μειώνονται ακόμη περισσότερο οι συντάξεις των λαϊκών στρωμάτων.

Δεύτερον, δεύτερο πακέτο μέτρων στο πλαίσιο αυτής της δημοσιονομικής εξυγίανσης είναι η νέα φορολογική επιδρομή απέναντι στα λαϊκά στρώματα και ιδιαίτερα στα πιο χαμηλά λαϊκά στρώματα μέσα από τη μείωση του αφορολόγητου στα 5.600 ευρώ. Μόνο 4 δισεκατομμύρια επιπλέον έσοδα θα εισρεύσουν από αυτήν τη μείωση του αφορολόγητου για τη διετία 2020-2021 και για το μέλλον.

Τρίτον, προβλέπει μειώσεις ή ακόμα και κατάργηση επιδομάτων, όπως τη μείωση για το πετρέλαιο θέρμανσης κατά 50% ή την κατάργηση των επιδομάτων για τους άνεργους που εισέρχονται για πρώτη φορά στην αγορά εργασίας. Το κόστος όλου αυτού του πακέτου της μείωσης και της κατάργησης των επιδομάτων είναι άλλα 500 εκατομμύρια ευρώ. Αυτό είναι το ένα πακέτο μέτρων, των δημοσιονομικών.

Το δεύτερο, το πιο χαρακτηριστικό, είναι τα μέτρα που στηρίζουν τις ανάγκες του κεφαλαίου και των μονοπωλιακών ομίλων. Επιτάχυνση της διαδικασίας των ιδιωτικοποιήσεων και οι νέες ΔΕΚΟ εντάσσονται στο Ταμείο. Για να λειτουργήσουν πώς; Υπηρετώντας τα συμφέροντα και τις ανάγκες του κεφαλαίου με νέες μορφές ιδιωτικοποιήσεων.

Απελευθερώνετε περαιτέρω τις αγορές, όπως την αγορά ηλεκτρικής ενέργειας. Αύξηση του όγκου δημοπρασίας της ηλεκτρικής ενέργειας προς όφελος ποιων; Των κερδοσκόπων, οι οποίοι θα αγοράζουν φτηνό ηλεκτρικό ρεύμα μέσα από αυτές τις δημοπρασίες και θα το πουλούν πανάκριβο στα λαϊκά νοικοκυριά.

Προχωράτε στον άμεσο διαχωρισμό του ΑΔΜΗΕ από τη ΔΕΗ με στόχο την ιδιωτικοποίησή του. Προχωράτε στην ιδιωτικοποίηση του 66% του ΔΕΣΦΑ, αλλά και το νέο πακέτο των μέτρων, όπως εξήγησε χθες ο κ. Σταθάκης, που αφορούν τη ΔΕΗ και το οποίο θα δρομολογηθεί από τον Σεπτέμβρη για πώληση λιγνιτικών μονάδων, όπως και μια σειρά άλλα μέτρα που εντάσσονται στις ανάγκες ακριβώς του συσσωρευμένου κεφαλαίου, για να μπορέσει να αξιοποιήσει επιχειρηματικά και κερδοφόρα τις πηγές ηλεκτρικής ενέργειας της χώρας μας.

Καταργείτε ουσιαστικά την κυριακάτικη αργία. Και θα αποτελέσει ένα ισχυρότατο χτύπημα για τους εμπόρους η απελευθέρωση της λειτουργίας των καταστημάτων και τις Κυριακές. Και είναι προς όφελος των πολυεθνικών, των πολυκαταστημάτων, των μεγάλων σούπερ μάρκετ. Και θα είναι χτύπημα όχι μόνο για τους εμπόρους, αλλά και για τους ίδιους τους εργατοϋπάλληλους, γιατί θα απελευθερωθεί επί της ουσίας το ωράριο και θα γενικευτούν ακόμη περισσότερο οι ελαστικές εργασιακές σχέσεις. Επτά ημέρες εργασίας την εβδομάδα με τις συνθήκες που υπάρχουν στην αγορά εργασίας. Και τα μέτρα που πήραν οι προηγούμενες κυβερνήσεις στους έντεκα νόμους, εσείς τους έχετε νομιμοποιήσει. Και παίρνετε κι άλλα μέτρα για την περαιτέρω απελευθέρωση, τα οποία υπάρχουν σ’ αυτό το τέταρτο μνημόνιο και ουσιαστικά οδηγούν στην απελευθέρωση των ομαδικών απολύσεων. Ουσιαστικά οδηγούν στο δικαίωμα της ανταπεργίας με τις διαδικασίες fast track, όπου μια απεργία μπορεί να κηρυχθεί από τα δικαστήρια καταχρηστική. Περιορίζετε ακόμη περισσότερο συνδικαλιστικά δικαιώματα.

Στηρίζετε περαιτέρω το κεφάλαιο με τα λεγόμενα αντίμετρα. Γιατί και τα αντίμετρα προς όφελος του μεγάλου κεφαλαίου λειτουργούν. Η μείωση των φορολογικών συντελεστών για τα νομικά πρόσωπα από 29% σε 26%. Τα προγράμματα απασχόλησης, όπου θα παρέχετε ακόμη περισσότερο φθηνούς εργαζόμενους στους επιχειρηματικούς ομίλους, χρηματοδοτώντας από το κόψιμο των συντάξεων, από τη μείωση του αφορολόγητου.

Αυξάνετε το πρόγραμμα δημοσίων επενδύσεων για να στηριχθούν τα επιχειρηματικά σχέδια των επιχειρηματικών ομίλων. Παίρνετε, όμως, και μασκαρεμένα μέτρα. Και αυτό είναι το πιο επικίνδυνο. Εκεί που τα ονομάζετε μέτρα στήριξης των πιο ακραίων λαϊκών στρωμάτων, είναι μέτρα που στηρίζουν το κεφάλαιο. Βάλατε έναν ψευδεπίγραφο τίτλο: «επιδότηση ενοικίου». Και από κάτω κρύβετε ότι θα χρηματοδοτείτε τα δάνεια, τα οποία έχει πάρει η λαϊκή οικογένεια για την κάλυψη των στεγαστικών αναγκών.

Τι λέτε, λοιπόν, σε μια οικογένεια επί της ουσίας, που μπορεί να έχει 200 ευρώ τον μήνα δόση και σήμερα δεν μπορεί να την πληρώσει; «Θα σου δώσω εγώ τα 100 ευρώ, βρες κι εσύ τα άλλα 100 ευρώ με δανεικά να πληρώσουμε τα δάνεια στην τράπεζα». Για ποιον, λοιπόν, κόβετε τους μισθούς και τις συντάξεις; Για τις στεγαστικές ανάγκες της λαϊκής οικογένειας ή για να χρηματοδοτήσετε τις τράπεζες; Εξακόσια εκατομμύρια τον χρόνο είναι αυτό το πακέτο. Πόσα από αυτά θα πάνε στις τράπεζες; Είναι ντροπή! Είναι αισχρά πράγματα αυτά, τα οποία κάνετε! Μέσα από αυτές τις καρικατούρες και τις μαϊμουδιές προσπαθείτε να εξαπατήσετε τον κόσμο.

Έτσι, λοιπόν, με τα λεγόμενα αντισταθμιστικά μέτρα θέλετε να ρίξετε στάχτη στα μάτια του κόσμου γιατί έχετε μια πολιτική, με την οποία στηρίζετε καθημερινά τις ανάγκες του κεφαλαίου. Και στο όνομα των αναγκών του κεφαλαίου θυσιάζετε τον λαό και ταυτόχρονα θέλετε να αναδιανείμετε τη φτώχεια. Και μην μου πείτε ότι δεν είναι έτσι. Εσείς το λέτε στην εισηγητική έκθεση. Τι λέτε στη σελίδα 3; «Αξιοποιούνται οι εξοικονομούμενοι πόροι από τη μείωση της συνταξιοδοτικής δαπάνης προς την ενίσχυση των ευρύτερων κοινωνικών ομάδων». Τι είναι αυτό; Αυτό είναι ο ορισμός της αναδιανομής της φτώχειας. Κόβετε τις συντάξεις από τους συνταξιούχους, από τους φτωχούς, δηλαδή, για να στηρίξετε τους εξαθλιωμένους. Και λέτε ότι δεν είναι έτσι; Και μάλιστα, ζητάτε να στηρίξουν οι συνταξιούχοι αυτό το μέτρο, τη σφαγή δηλαδή των δικαιωμάτων τους, για να μπορέσουν να ζήσουν.

Καλλιεργείτε τον κοινωνικό αυτοματισμό με αυτό τον τρόπο. Ο εξαθλιωμένος να βλέπει τον συνταξιούχο και να λέει: «Αυτός φταίει για την εξαθλίωσή μου», αντί να είναι το κεφάλαιο, οι εφοπλιστές και οι τραπεζίτες, το καπιταλιστικό σύστημα που φταίει. Αυτό κάνετε: Καλλιεργείτε τον κοινωνικό αυτοματισμό μέσα από αυτή τη λογική. Και αυτά τα αντισταθμιστικά μέτρα θα είναι κάτω από προϋποθέσεις. Λέτε στον λαό: «Να σε κάψω και να σε αλείψω μετά λάδι».

Τι υπόσχεστε, λοιπόν, στον λαό; Τα χρόνια της ανάπτυξης, που λέτε ότι θα είναι από το 2017 μέχρι το 2021 με 2022, ο λαός θα βολεύεται με τα συσσίτια και τα επιδόματα φιλανθρωπίας και όχι με την αποκατάσταση των τεράστιων απωλειών που ήρθαν όλα αυτά τα χρόνια της κρίσης στην περίοδο της ανάπτυξης. Του λέτε, λοιπόν, ότι η ανάπτυξη θα είναι ματωμένη για σένα και θα καλύπτεις τις ανάγκες σου με τα συσσίτια και με τα επιδόματα και όχι με ανθρώπινους όρους εργασίας που να μπορούν να καλύπτουν τις ανάγκες της εργατικής τάξης και των υπόλοιπων λαϊκών στρωμάτων.

Θέλετε να μειώσετε τις απαιτήσεις του λαού και να βολεύεται ο λαός με τα ψίχουλα που θα πέφτουν από το τραπέζι των πλουσίων. Φοβάστε τον λαό και προχωράτε στους ηλεκτρονικούς πλειστηριασμούς για να καλλιεργήσετε τον φόβο. Εννιακόσιες είκοσι πέντε χιλιάδες ηλεκτρονικούς πλειστηριασμούς θα κάνετε μέσα στο 2017 για χρέη πάνω από 500 ευρώ. Για ποιον είναι αυτό; Για τις τράπεζες είναι ή για τα ασφαλιστικά ταμεία και για την εφορία; Όλοι αυτοί οι οποίοι χρωστάνε και δεν μπορούν να πληρώσουν τις εφορίες, τα ασφαλιστικά ταμεία, θα τους βάλετε το μαχαίρι στο λαιμό. Ή θα πληρώσεις ή θα στα πάρουμε με τη βία, τσαμπουκά, νταϊλίκι. Αυτόν τον φόβο θέλετε να καλλιεργήσετε στον λαό και με αυτόν τον τρόπο θέλετε να θωρακίσετε το σύστημα, μέσα από τη μείωση των λαϊκών απαιτήσεων να μην κινητοποιούνται, να αποδέχονται τη μοίρα τους, βάζοντας εμπόδιο στην οργάνωση της λαϊκής πάλης μέσα από τα νέα μέτρα που θα πάρετε ενάντια στην απεργία, ενάντια στα συνδικαλιστικά δικαιώματα, αλλά ταυτόχρονα και τα μέτρα –κι εμείς θα το πούμε εδώ πέρα- για τη χρηματοδότηση των κομμάτων. Ακόμη πιο αντιδραστικές αλλαγές κάνετε.

Το ΚΚΕ επανειλημμένα και δημόσια είχε τοποθετηθεί πάνω στο ζήτημα αυτό, ξεκαθαρίζοντας ότι για τα κουπόνια των μικρών ποσών δεν μπορεί να γίνεται ονομαστικοποίηση ούτε να μπαίνει όριο για το ποσό που συγκεντρώνεται. Και κατά τη διάρκεια της ψήφισης του συγκεκριμένου νόμου το 2014 είχαμε δηλώσει καθαρά ότι δεν πρόκειται να παραδώσει τα ονόματα των μελών, των φίλων και των οπαδών που ενισχύουν με μικρά ποσά το ΚΚΕ. Και η κύρια πηγή χρηματοδότησης του Κομμουνιστικού Κόμματος Ελλάδας –το ξέρουν μέχρι και οι πέτρες- είναι ο λαός. Και η οικονομική στήριξη από αυτόν τον λαό και την εργατική τάξη αποτελεί όρο ύπαρξης του ΚΚΕ, αλλά ταυτόχρονα και σημαντικό κρίκο της πολιτικής δραστηριότητας του ΚΚΕ.

Και σας το λέμε καθαρά ότι δεν πρόκειται να δεχτούμε τέτοια μέτρα ως ΚΚΕ. Ο έλεγχος μπορεί να γίνεται στα οικονομικά και γίνεται στα οικονομικά του κόμματος, αλλά δεν θα σας παραδώσουμε ποτέ καταλόγους μελών και ενισχυτών. Και επανειλημμένα και εμείς το λέμε καθαρά ότι μέσα από αυτές τις διαδικασίες προσπαθείτε να παρεμβαίνετε στη λειτουργία των κομμάτων, για να θωρακίσετε την αστική εξουσία και να διαμορφώσετε κόμματα που με τον έναν ή με τον άλλο τρόπο δεν αμφισβητούν την εξουσία του κεφαλαίου.

Έτσι, λοιπόν, ενιαία είναι η φιλοσοφία των μέτρων και των αντιμέτρων και δεν πρέπει να τα νομιμοποιήσει ο ελληνικός λαός.

Βγαίνουμε, λέτε, από τα μνημόνια και την επιτροπεία. Ποιον κοροϊδεύετε; Τα μέτρα αυτά είναι σε μόνιμη βάση. Δεύτερον, υπάρχει και η ευρωπαϊκή οικονομική διακυβέρνηση και το ευρωπαϊκό εξάμηνο που ελέγχει το σύνολο των προϋπολογισμών όλων των κρατών μελών. Υπάρχει ο αυτόματος δημοσιονομικός κόφτης σε επίπεδο Ευρωπαϊκής Ένωσης όταν δεν εκπληρώνονται οι όροι του προϋπολογισμού. Και τρίτον, υπάρχει αυτό το ταμείο για τα ενενήντα εννέα χρόνια που έχετε δεσμεύσει τη δημόσια περιουσία προς όφελος της εξυπηρέτησης του χρέους, του κρατικού χρέους, και προς όφελος των επιχειρηματικών ομίλων.

Ισχυρίζεστε ότι ανοίγει ο δρόμος για τη διευθέτηση του κρατικού χρέους. Ποιος ευθύνεται για το κρατικό χρέος; Οι ανάγκες του κεφαλαίου. Ποιος λέτε ότι πρέπει να το πληρώσει; Ο λαός. Και κάθε απομείωση που συντελείται σημαίνει νέα αντιλαϊκά μέτρα και μιλάμε για τους όρους αποπληρωμής του κρατικού χρέους και όχι για το ύψος, για να μένουν διαθέσιμοι πόροι για τη χρηματοδότηση του κεφαλαίου.

Είπε ο Πρωθυπουργός ότι αποτελεί συμφωνία εξιτήριο από το μνημόνιο, αλλά είναι συμφωνία εισιτήριο για τον λαβύρινθο της καπιταλιστικής ανάπτυξης που περιμένει την εργατική τάξη και τους αυτοαπασχολούμενους και επαγγελματίες ο μινώταυρος του καπιταλιστικού κέρδους, για να τους κατασπαράξει.

Γιατί ποια είναι η αιτία των προβλημάτων και της επίθεσης που αντιμετωπίζει σήμερα ο λαός; Είναι μήπως το ύψος του χρέους; Είναι η ανικανότητα της Κυβέρνησης; Οι ιδεοληψίες; Η ελληνική ιδιομορφία;

Εμείς το λέμε καθαρά ότι αυτές οι απαντήσεις προσπαθούν να κρύψουν τον πραγματικό ένοχο που είναι η ανταγωνιστικότητα των μονοπωλιακών ομίλων, το καπιταλιστικό κέρδος και το ίδιο το καπιταλιστικό σύστημα. Και είναι τα μέτρα αυτά που παίρνονται στην Ελλάδα μέτρα που παίρνονται σε όλη την Ευρωπαϊκή Ένωση, ανεξάρτητα οικονομικής κατάστασης.

Από αυτήν την άποψη είναι εύκολη η Αντιπολίτευση των άλλων κομμάτων, Νέας Δημοκρατίας και ΠΑΣΟΚ, να κάνει προσωπικές επιθέσεις σε Υπουργούς της Κυβέρνησης για το βαθμό ικανότητάς τους. Θέλετε να ξεχάσουμε τα δικά σας χαΐρια, όταν ήσασταν Υπουργοί; Θέλετε να κρύψετε στρατηγικά αδιέξοδα, τα οποία έχετε και τη στρατηγική αδυναμία, γιατί ταυτίζεστε σήμερα με το ΣΥΡΙΖΑ και τους ΑΝΕΛ στα μέτρα που εξυπηρετούν τις ανάγκες του κεφαλαίου. Θέλετε να καλλιεργήσετε τη λογική του μικρότερου κακού, να επιλέγει ο λαός ανάμεσα στη Σκύλα και στη Χάρυβδη. Όμως, αυτά τα μικρά κακά γίνονται ένα τεράστιο κακό για το λαό σωρευτικά όταν λειτουργούν.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε.

Να τον βάζετε να επιλέγει τα κόμματα της Κυβέρνησης και την αλλαγή των κομμάτων στην Κυβέρνηση.

Εμείς, λέμε, λοιπόν -και κλείνω με αυτό, κύριε Πρόεδρε και σας ευχαριστώ- ότι τα μέτρα αυτά είναι αναπόφευκτα για το κεφάλαιο, για το καπιταλιστικό σύστημα, όχι όμως για τον λαό. Δεν έχει πει την τελευταία λέξη. Πρέπει να διεκδικήσει το σύνολο των απωλειών, αλλά και να βάλει στην προμετωπίδα της πάλης του την ικανοποίηση των σύγχρονων αναγκών.

Μπορούμε να ζήσουμε καλύτερα. Υπάρχουν όλοι οι όροι και οι προϋποθέσεις. Γι’ αυτό απαιτείται σήμερα η ισχυροποίηση του ΚΚΕ, που πρωτοστάτησε και πρωτοστατεί για τη λαϊκή πάλη, την κοινωνική συμμαχία, τη ρήξη και την ανατροπή, τη λαϊκή αντεπίθεση. Το φόβο του λαού να έχετε.

**ΠΡΟΕΔΡΕΥΩΝ (Νικήτας Κακλαμάνης):** Έχουν μείνει τρεις συνάδελφοι: ο κ. Παπαχριστόπουλος, ο κ. Κατσιαντώνης κι ο κ. Μαυρωτάς και αμέσως μετά θα μιλήσει πρώτος ο κ. Βορίδης, ο κ. Λοβέρδος, ο κ. Καρράς για την ένσταση αντισυνταγματικότητας και εκ μέρους του ΣΥΡΙΖΑ ο κ. Παρασκευόπουλος.

**ΜΑΥΡΟΥΔΗΣ ΒΟΡΙΔΗΣ:** Ως λέγων ο κ. Τζαβάρας και εγώ ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Νικήτας Κακλαμάνης):** Ως λέγων, μάλιστα. Επειδή είδα ότι υπογράψατε. Εντάξει. Ο κ. Τζαβάρας. Κανένα πρόβλημα. Και εκ μέρους της Κυβέρνησης ένας Υπουργός που θα θελήσει. Και μετά θα γίνει η ψηφοφορία με το γνωστό τρόπο. Γι’ αυτό ενημερώνω τους Γραμματείς των Κοινοβουλευτικών Ομάδων ότι η ψηφοφορία θα είναι μεταξύ 13.15΄ με 13.30΄. Όσοι εκ των συναδέλφων επιθυμούν να συμμετάσχουν να έχουν ειδοποιηθεί να είναι στην Αίθουσα μεταξύ 13.15΄ και 13.30΄.

Κύριε Παπαχριστόπουλε, συγγνώμη που σας είχα όρθιο, πονάει και το πόδι σας ακόμα.

Ελάτε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Πιστεύω ότι κανείς δεν έχει δικαίωμα να μονοπωλεί την αλήθεια ούτε να διεκδικεί το αλάθητο. Και αν έχει ένα μεγαλείο η κοινοβουλευτική δημοκρατία είναι γιατί μπορεί να ακούγονται σε αυτήν την Αίθουσα όλες οι απόψεις. Κάποιες μπορεί να μην μας αρέσουν, κάποιες να τις υιοθετούμε. Ο τελευταίος, λοιπόν, που θα μονοπωλούσε την αλήθεια είμαι εγώ.

Θέλω, όμως, να μπω στο θέμα μου και να πω το εξής: Και σε αυτήν την Αίθουσα συγκρούονται δύο κόσμοι. Από τη μια πλευρά η φωνή της αγοράς, των offshore, των πολυεθνικών, των οικονομικών παραδείσων, το χρηματιστήριο και από την άλλη η κοινωνία. Θέλω να πιστεύω ότι σε αυτήν τη σύγκρουση, την αδυσώπητη, δεν ξέρω ποιος θα βρεθεί κερδισμένος και ποιος χαμένος, πάντως όσοι έχουν διαλέξει την κοινωνία, τουλάχιστον, δεν θα μετανιώσουν ποτέ.

Θα γίνω πιο ειδικός και πιο συγκεκριμένος. Είναι εύκολο πράγμα να χτυπάς το σύμπτωμα και να κάνεις πως δεν βλέπεις το αίτιο. Δεν είναι καλός γιατρός αυτός, που δίνει ένα παυσίπονο για έναν πυρετό αν δεν μάθει ποτέ ή αν δεν πει στον άρρωστό του τι έφταιξε και έγινε αυτός ο πυρετός.

Στον Α΄ Παγκόσμιο Πόλεμο τους όρους επέβαλε ο νικητής. Το ίδιο και στον Β΄ Παγκόσμιο Πόλεμο. Ο ηττημένος ήταν αδύναμος κρίκος. Είναι ιερή υποχρέωση, πιστεύω, της ελληνικής κοινωνίας να μάθει πώς έφθασε η χώρα σε αυτήν την κατάσταση. Κάποιοι επιμένουν -θα έλεγε κανείς θυμίζει το πείραμα του Παβλόφ-, να αγνοούν τις πραγματικές αιτίες αυτής της κρίσης που πραγματικά μαστίζει τη χώρα.

Και με την ευκαιρία θέλω να πω ότι οι όποιοι εργαζόμενοι, οι όποιοι συνδικαλιστές έχουν –κατά τη γνώμη μου- δίκιο. Δεν έχει καμμία σημασία εάν ήταν δέκα ή δώδεκα φορές. Ένα ευρώ να σου κόψουν τώρα που βρίσκεσαι σε συνθήκες οικονομικής ασφυξίας εξεγείρεσαι, διαμαρτύρεσαι. Ναι, έχουμε πολιτικό κόστος γιατί κυβερνάμε εμείς. Δεν εξετάζει ο άλλος εάν του κόψανε τη σύνταξη έντεκα ή δώδεκα φορές. Ένα ευρώ θα σου κόψω τώρα, εσύ φταις. Το σέβομαι και δεν έχω να πω κουβέντα για αυτό. Έχει, όμως, μεγάλη σημασία να μάθουμε πώς έφτασε η χώρα σε αυτό το σημείο.

Έβλεπα ένα παράδειγμα προχθές, γιατί είμαι στην εξεταστική επιτροπή για την υγεία, με πόση άνεση το ΚΕΕΛΠΝΟ έδινε 1 εκατομμύριο ευρώ σε έναν συγκεκριμένο τηλεοπτικό σταθμό μόνο και μόνο για ένα θέμα που ήταν αδιάφορο. Έβλεπα ακόμα με πόση άνεση το ΚΕΕΛΠΝΟ έδινε 300.000 ευρώ σε έναν άλλο σταθμό με ιδιωτικό συμφωνητικό για μηνύματα. Για όσους δεν έχουν υπ’ όψιν τι σημαίνει ΚΕΕΛΠΝΟ, επειδή είμαι ιατρός, αφορά μεταδοτικά νοσήματα, επιδημίες, εξάρσεις σε όλον τον κόσμο, σε όλη την Ευρώπη, σε όλο τον πλανήτη. Δεν πληρώνει κανείς διαφημιστικά μηνύματα για τέτοιου είδους προβολή. Θα μπορούσα να πω πολλά πράγματα. Μου έκανε φοβερή εντύπωση πώς μια θερμική κάμερα που κάνει 7.000 ευρώ, αγοραζόταν 115.000 ευρώ. Όλα αυτά τα έχουμε ξεχάσει και βλέπω ανθρώπους που κουνούν το δάχτυλο. Καλά κάνουν. Ο καθένας κρίνεται. Έχει, όμως, μεγάλη σημασία να δούμε τι κάνει αυτή η Κυβέρνηση.

Έχω την αίσθηση -το είπα και στην προηγούμενη ομιλία μου- ότι η συμφωνία αυτή τελειώνει. Ήδη αυτήν τη στιγμή που μιλάμε σε πολύ λίγες μέρες πιστεύω ότι ρυθμίζεται η δόση των 7,5 δισεκατομμυρίων ευρώ που χρωστάμε τον Ιούλιο. Να ακούγονται αυτά. Είναι μια θηλιά στο λαιμό, για την οποία δεν φταίξαμε εμείς ποτέ. Ήδη αυτήν τη στιγμή θεωρείται σχεδόν δεδομένη –με έναν πολύ μικρό αστερίσκο- η συμμετοχή μας στη ποσοτική χαλάρωση. Νομίζω ότι αργά η γρήγορα, δοκιμαστικά θα βγούμε στις αγορές, δηλαδή θα φύγει ο βραχνάς του να δανειζόμαστε και θα βγούμε –πιστεύω- οριστικά στις αγορές πολύ σύντομα. Αυτό είναι καλό για τη χώρα. Η θηλιά πρέπει να φύγει οριστικά από τον λαιμό μας.

Ακούω πάλι με διαπρύσιους λόγους έντονη κριτική. Γεννιέται ένα ερώτημα και συγχωρήστε μου τη λαϊκή έκφραση: Ρε παιδιά, σαράντα χρόνια είχατε το πηδάλιο αυτής της χώρας. Πραγματικά, τι σας εμπόδισε αυτά τα ωραία που μας προτείνετε εδώ να τα έχετε κάνει πράξη; Τι σας εμπόδισε, για παράδειγμα, να έχετε καθιερώσει εσείς το πλαστικό χρήμα και σύμφωνα με την έκθεση της Τράπεζας της Ελλάδος να έχουμε εξοικονομήσει 1,5 δισεκατομμύριο ευρώ; Για όσους έχουν απορία, τα 617 εκατομμύρια ευρώ δεν τα μοιράστηκαν κάποιοι φίλοι, όπως γινόταν παλιά.

Θέλω να πω και κάτι άλλο, γιατί η υπερβολή, η μικροψυχία και η ανακρίβεια είναι σήμα κατατεθέν. Έγινε μεγάλος θόρυβος για τα 300 ευρώ. Το ξέρουν όλοι. Εάν ρωτούσαν έναν φοροτεχνικό ότι εάν καθυστερούσε η Κυβέρνηση να το δώσει, αυτό το μικρό, αυτό το τίποτα, θα πήγαινε στον προϋπολογισμό του 2017 και θα χανόταν. Ενάμισι εκατομμύριο πολίτες δεν θα είχαν τη δυνατότητα τα Χριστούγεννα να κάνουν ένα δώρο. Και λέω ξανά ότι δεν είναι τίποτα σπουδαίο. Και όμως, επί επτά μέρες τα κανάλια παίζανε αλύπητα τη διαφθορά δήθεν, γιατί δεν πρόλαβε η ΗΔΙΚΑ να κάνει τις διασταυρώσεις. Θα μπορούσα να έχω πάρει και εγώ τα 300 ευρώ. Έτυχε να μην τα πάρω.

Παρ’ ότι έχουμε κοινοβουλευτική δημοκρατία υπάρχει –λυπάμαι που το λέω- μια θηριώδης παντοδυναμία των μέσων μαζικής ενημέρωσης. Ακόμα τώρα που μιλάμε είναι καθημερινό σπορ η διαστρέβλωση της πραγματικότητας. Θα μπορούσα να αναφέρω πολλά παραδείγματα. Δεν θέλω να ξύσω πληγές. Το είπα και στην επιτροπή, το είπα κι όταν είχαν έρθει ο πρόεδρος και ο αντιπρόεδρος του ΕΣΡ. Επί έναν μήνα το καλοκαίρι τρεις εν ενεργεία Υπουργοί ήταν εξ αμελείας δολοφόνοι γιατί έτσι ήθελαν κάποια κανάλια, κάποιες εφημερίδες, κάποια ραδιόφωνα. Κι όταν βγήκαν όλα τα αποδεικτικά στοιχεία ότι δεν είχαν σχέση αυτοί οι άνθρωποι ακόμα και τώρα που μιλάμε υπάρχουν πολίτες, που πιστεύουν ότι δεν υπήρχε καπνός χωρίς φωτιά.

Παλεύει αυτή η Κυβέρνηση με αντίξοες συνθήκες, κάτω από συνθήκες οικονομικής ασφυξίας, και ομολογημένα «παρένθεση». Ποτέ δεν άφησαν αυτή την Κυβέρνηση να κυβερνήσει ανθρώπινα, κανονικά. Τις εκλογές δεν τις πήρε με δικτατορία. Ψήφισε ο Έλληνας πολίτης. Κι όμως, κάτω από συνθήκες οικονομικής ασφυξίας, μόνιμης παρένθεσης, μιας λυσσασμένης επίθεσης απ’ όλους, κατάφερε να επιβιώσει. Καταφέρνει τώρα που μιλάμε να βγάλει τη χώρα από την επιτροπεία.

Θα γίνω δυσάρεστος, αλλά δεν μπορώ να μην επαναλάβω ότι είμαι από τους τελευταίους που θα πω ότι αυτά τα μέτρα για πολλούς πολίτες είναι δυσβάσταχτα. Να ξέρουν όμως αυτοί οι πολίτες ότι οι περισσότεροι από εμάς τους Βουλευτές δεν μπήκαμε στη Βουλή για να πλουτίσουμε. Δεν χρησιμοποιούμε το βουλευτικό αξίωμα για να βγάλουμε χρήματα. Είμαι απ’ αυτούς που πρωτοστατώ -και θα το κάνω στην επόμενη συνταγματική αναθεώρηση- στο να είναι οι Βουλευτές πλήρους και αποκλειστικής απασχόλησης. Είναι προς τιμήν όλων των πτερύγων της Βουλής, γιατί έχω βρει Βουλευτές απ’ όλα τα κόμματα, που συμμερίζονται αυτή την άποψη. Να μη θυμίσω τι κάνανε οι παλιοί πολιτικοί.

Είναι δυσάρεστο σε μένα να τα θυμίζω, αλλά θα πρέπει οι άνθρωποι που κουνάνε το χέρι να μας πουν τι έκαναν με το Χρηματιστήριο. Ποιος κυβερνούσε τότε τη χώρα, όταν απίστευτα δισεκατομμύρια πήγαν στα χέρια μιας ελίτ; Τι έκαναν με τους Ολυμπιακούς Αγώνες; Δεν είναι μόνο το C4I. Είναι πάρα πολλά. Πόσα δισεκατομμύρια άλλαξαν τσέπες με την υπερτιμολόγηση και πήγαν πάλι σε μια ελίτ; Τι έγινε με τα εξοπλιστικά; Δεν είναι μόνο ο Γιάννος Παπαντωνίου που τον είχαν ξεχάσει δεκατρία χρόνια. Είναι πολλά. Τι έγινε με την Υγεία;

Πάντως ο Πολάκης και ο Ξανθός φέρνουν σ’ αυτό το νομοσχέδιο κάτι που το ζητάω, ουρλιάζω γι’ αυτό, είκοσι πέντε χρόνια: Να ελέγχονται οι προμήθειες και η τιμολόγηση των φαρμάκων. Τι σας εμπόδισε να το κάνετε αυτό; Τόσα ωραία προτείνετε. Ένα «πάρτι» απίστευτο υπήρξε, που στοίχισε πάνω από 85 δισεκατομμύρια.

Πόσο στοίχισε η «SIEMENS»; Κάποιοι που είχαν προσωπικές επαφές τότε με τον Χριστοφοράκο φρόντισαν να φυγαδευτεί για να μη μιλήσει. Ήξεραν τι τους περίμενε. Τόσα δισεκατομμύρια ήταν τότε η «SIEMENS».

Τι έγινε με την Αγροτική Τράπεζα; Το όργιο της δανειοδότησης που γινόταν χωρίς εγγυήσεις πόσα δισεκατομμύρια στοίχισε στην τσέπη του Έλληνα πολίτη; Ποια ελίτ πήρε αυτά τα χρήματα;

Γιατί ξεχνάτε τα χρέη σας; Θα το ξαναπώ. Αν χρωστάω 100 ευρώ σε κάποιον, θα στρίβω δρόμο για να μην τον συναντήσω πριν τον ξεχρεώσω. Χρωστάτε κοντά στο μισό δισεκατομμύριο, 420 εκατομμύρια. Πείτε κάτι. Μη μου προτείνετε λύση, δεν θα ακούσω. Αν σου χρωστάει κάποιος και σου λέει για δημοκρατίες, δεν τον ακούς καθόλου. Μεγάλες κουβέντες ακούω. Πείτε τι κάνετε με τα χρέη σας, πώς θα τα εξοφλήσετε. Ενάμισι δισεκατομμύριο. έχετε χαρίσει στα ΜΜΕ. Επίσημα χαρτιά.

Ψάξτε στις περίφημες «λίστες» να βρείτε ένα όνομα Συριζαίου ή ένα όνομα ΑΝΕΛίτη. Θα ζητήσουμε συγνώμη. Ψάξτε να δείτε ποια ονόματα είναι σ’ αυτές τις «λίστες». Δεν μ’ αρέσει να σκαλίζω. Τι αγώνα κάνατε για να τις κρύψετε, για να μην έρθουν στην επιφάνεια;

Η χώρα αυτήν τη στιγμή που μιλάμε φεύγει μπροστά. Έγινε ο εξωδικαστικός συμβιβασμός. Μας κατηγορείτε ότι είμαστε κατά της επιχειρηματικότητας. Σαν μάννα εξ ουρανού τον περίμεναν τετρακόσιες χιλιάδες επιχειρήσεις. Εκατόν είκοσι δόσεις. Δέκα χρόνια πενήντα ευρώ. Τι κάνατε;

Τι κάνατε για το Κτηματολόγιο; Είμαστε η μοναδική χώρα που δεν έχει Κτηματολόγιο. Φέραμε τους δασικούς χάρτες. Γιατί; Γιατί αυτή η αντίδραση; Γιατί αυτή η λύσσα;

Να πω κάτι, εμείς ήμασταν άπειροι το 2015, αλλά την ανεργία τη βρήκαμε στο 27%. Δυόμισι εκατομμύρια Έλληνες ήταν στο όριο της φτώχειας. Εσείς με τα μεγαλεπήβολα σχέδια και τα σαράντα χρόνια διακυβέρνησης, είχατε δυόμισι εκατομμύρια στα όρια της φτώχειας και ένα εκατομμύριο κάτω από το όριο της φτώχειας. Το έχετε ξεχάσει; Είχαν ήδη φύγει τριακόσιες χιλιάδες νέοι για την Ευρώπη. Δεν είπα ότι τα επόμενα χρόνια ήταν καλύτερα. Ένα πράγμα, όμως, δεν έγινε: Δεν περιφρονήσαμε την εντολή των Ελλήνων πολιτών. Εγώ το λέω και μπορεί να θεωρούμαι λίγο αιθεροβάμων, γιατί ο επιχειρηματίας από τη φύση του θέλει να κερδίζει και τον ενδιαφέρει το χρήμα: Ποτέ πάλι διαπλεκόμενος πολιτικός! Και αν υπάρξει, στο πυρ το εξώτερον!

Και αυτό δεν είναι μέλημα ενός κόμματος. Όλοι εδώ που είμαστε πρέπει να παραδειγματιστούμε γιατί χρεοκόπησε η χώρα. Γιατί χρεοκόπησε η χώρα; Βουτηγμένοι όλοι στη διαφθορά και τη διαπλοκή. Όταν λέω «όλοι» δεν εννοώ τους Βουλευτές –για όνομα του Θεού- ένα μεγάλο κομμάτι. Και οφείλω να ομολογήσω ότι σε όλα τα κόμματα υπάρχουν καθαροί και έντιμοι πολιτικοί.

Για ένα πράγμα δεσμευόμαστε και νομίζω ότι είναι δέσμευση ανθρώπινη: Αυτή η χώρα να έρθει στην κανονικότητα, να κυβερνηθεί κανονικά. Έχουμε ενάμιση χρόνο μπροστά μας και νομίζω ότι θα τα δώσουμε όλα για να ξαναποκτήσουμε την εμπιστοσύνη των Ελλήνων πολιτών.

Έχετε συσπείρωση γύρω στο 83%. Δεν πάτε παραπάνω. Το κυβερνών κόμμα κι εμείς έχουμε μικρή συσπείρωση γιατί ένα 40%-50% κάτι περιμένει. Και πιστεύω ότι, επειδή η ελπίδα πεθαίνει τελευταία, εμείς θα τη δώσουμε στον Έλληνα πολίτη.

Ευχαριστώ.

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής της Ένωσης Κεντρώων κ. Γεώργιος Κατσιαντώνης.

Ορίστε, έχετε τον λόγο.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ με τη μοναδική θετική διάταξη, που αφορά την κατάργηση της έκπτωσης φόρου για εμάς τους Βουλευτές, όπως και αυτή που αφορά τον έλεγχο των εξόδων της οικονομικής διαχείρισης και απεικόνισης αυτής και βέβαια της χρηματοδότησης κομμάτων και υποψηφίων Βουλευτών και Ευρωβουλευτών.

Σήμερα αισθάνομαι δικαιωμένος, γιατί αποτελεί πολιτική μου πεποίθηση ότι όλοι οι συνάδελφοι Βουλευτές συμφωνείτε συνειδητά ότι αυτό έπρεπε από πολλών ετών να ισχύει στην Ελλάδα, η οποία δίδαξε τη δημοκρατία και την ισονομία.

Από την άλλη, δεν μπορώ παρά να πω ότι το νομοσχέδιο - τέταρτο μνημόνιο, αποτελεί μια υποσχετική χωρίς αντίκρισμα. Είναι μια μεταχρονολογημένη επιταγή, που όταν βρεθεί στα χέρια των πολιτών ως κομιστών θα κινδυνεύει να «σκάσει» ακάλυπτη και φυσικά απλήρωτη. Έτσι μόνο μπορώ να χαρακτηρίσω τα αντίμετρα, που δήθεν προβλέπετε ότι θα ενισχύσουν την ελληνική κοινωνία και εν γένει το πολιτικοκοινωνικό γίγνεσθαι της χώρας. Όλα τελούν υπό αίρεση, άρα πρέπει να δούμε πώς και αν τελικά μπορεί να πληρωθεί αυτή η αίρεση.

Όλοι μας γνωρίζουμε και -κρίνοντας εξ ιδίων τα αλλότρια- θεωρώ ότι κι εσείς γνωρίζετε ότι ο λογαριασμός δεν βγαίνει και το μόνο που θα έρθουμε να δούμε μπροστά μας, τελικά, στα επόμενα ένα, δύο ή τρία χρόνια, αντίστοιχα, είναι επιπλέον προβλήματα της κοινωνίας.

Ας δούμε, λοιπόν, τα αντίμετρα που έρχονται, παντελώς ελλιπή, προς νομοθέτηση:

Το επίδομα ενοικίου. Δεν γνωρίζουμε τις προϋποθέσεις πλέον του ατομικού εισοδηματικού ορίου των 9.600 ευρώ, θα απαιτείται έκδοση κοινής υπουργικής απόφασης για το θέμα.

Το πρόγραμμα «Βρεφονηπιακή Φροντίδα» άγνωστο πότε θα λειτουργήσει και πότε θα είναι έτοιμοι οι σταθμοί.

Το πρόγραμμα «Σχολικά Γεύματα»: Λάθος, και μάλιστα εισάγεται κοινωνική ανισότητα, επειδή δεν επεκτείνεται το πρόγραμμα σε όλους τους μαθητές της δημόσιας εκπαίδευσης, αλλά προβλέπεται μόνο για το 50% των μαθητών.

Το επίδομα παιδιού: Λάθος που το φορολογείτε ως εισόδημα, όπως δυστυχώς κάνετε για όλα τα επιδόματα.

Οι νέες θέσεις εργασίας, αν και εφόσον τα βρουν στις λεπτομέρειες και διατυπώσεις ο ΟΑΕΔ και ο αρμόδιος Υπουργός, έχει ο Θεός!

Θα έπρεπε να υπήρχαν δεδομένες, τουλάχιστον, οι προτάσεις του ΟΑΕΔ, να είναι έτοιμες και περιλαμβανόμενες στο σχετικό νομοσχέδιο.

Η μείωση αφορολόγητου: Άλλη μία καταδίκη για τη χώρα, ένας άλλος γολγοθάς για τον Έλληνα πολίτη.

Η μείωση συντελεστών φορολογίας εισοδήματος για επιχειρήσεις: Αντί να πράξετε έστω και την ύστατη στιγμή με λογική και να ξεκινάει η ισχύς της χθες, δυστυχώς αυτό θα ξεκινήσει το 2020 και αφού πρώτα θα έχετε εξοντώσει κάθε ελπίδα ανάπτυξης για την ελληνική επιχειρηματικότητα.

Η κατάργηση από 1-1-2018 της μείωσης κατά 1,5% του φόρου εισοδήματος που παρακρατείται στα εισοδήματα από μισθωτή εργασία, συντάξεις και άλλα. Ομοίως, η κατάργηση από 1-1-2017 της μείωσης φόρου εισοδήματος για ιατρικές υπηρεσίες.

Το «ψαλίδι» άνευ προηγουμένου από φέτος κιόλας στα ειδικά μισθολόγια.

Η μείωση από 1-1-2018 στο ανώτατο όριο δαπάνης για τα επιδόματα κοινωνικής πρόνοιας. Πενήντα οκτώ εκατομμύρια ευρώ τον χρόνο μειωμένα πάνω από το μισό, που –σημειωτέον- πριν δύο χρόνια ήταν 210 εκατομμύρια ευρώ. Όλα αυτά είναι στον «αέρα», αφού θα ξεκινήσουν να ισχύσουν υπό την προϋπόθεση και στον βαθμό που δεν προκαλείται απόκλιση από τους μεσοπρόθεσμους δημοσιονομικούς στόχους.

Ήδη γίνομαι αποδέκτης μένους και αρνητικών σχολίων από συμπολίτες μας, αφού πλέον ξεκάθαρα βλέπουν ότι σχεδόν στο σύνολο τίποτε από τα αντίμετρα δεν θα καρπωθούν, γιατί απλά τα νούμερα των στόχων και τα πλεονάσματα που υπόσχεστε δεν βγαίνουν.

Θέλετε προφανώς να δημιουργήσετε συνθήκες απολύτου ελέγχου της κοινωνίας, μέσα από τις αλλαγές σε θέματα ομαδικών απολύσεων. Βλέπετε ότι πριν καλά-καλά ξεκινήσει ο θεσμός του εξωδικαστικού μηχανισμού ρύθμισης χρεών των επιχειρήσεων ήδη είναι προβληματικός και δεν ξέρετε απλά από πού να τον μαζέψετε.

Στο θέμα περί δημοσίων προμηθειών και συμβάσεων περιπλέκετε τα πράγματα, παρά συμβάλλετε στη ενοποίηση του πλαισίου δημοσίων συμβάσεων, όπως και στο θέμα των πλειστηριασμών με ηλεκτρονικά μέσα αυτό, που βλέπουμε τελικά είναι ότι περάσατε από το «κανένα σπίτι σε χέρια τραπεζίτη» στο «τα δίνω όσο-όσο αρκεί να γλιτώσω». Όμως δεν ξέρω από τι θέλετε να γλιτώσετε. Αλήθεια, πώς αισθάνεσθε που παραδίδετε άνευ όρων τα σπίτια των Ελλήνων στους ξένους επενδυτές-«τρωκτικά» ακίνητης περιουσίας;

Όσον αφορά στο θέμα αλλαγών στον ρόλο του οικονομικού εισαγγελέα, πραγματικά απορώ με τι κριτήρια αλλάζει η διαχείριση της πληροφορίας που στέλνουν οι εισαγγελείς στη φορολογική διοίκηση και θα χαρακτηρίζεται ως απλή πληροφορία, χωρίς δεσμευτικό χαρακτήρα. Εδώ σίγουρα υπάρχει πρόβλημα αντισυνταγματικότητας.

Ομοίως, σοβαρές επιφυλάξεις διατηρώ από το όφελος, που θα προκύψει από διατάξεις, όπως για την κατάργηση του ειδικού φόρου στην ισοπροπυλική αλκοόλη.

Για την επαναφορά του ΦΠΑ στο 13% από το 24% στα αγροτικά εφόδια: ποιο θα είναι το όφελος αφού ούτως ή άλλως συμψηφίζεται με τα έξοδα ως δαπάνη και από την άλλη τους αγρότες τούς διαλύετε φορολογικά;

Φέρνετε και διατάξεις για τη θέσπιση ενιαίου πλαισίου κατάταξης των ενοικιαζομένων δωματίων.

Για τις διατάξεις για την ιδιωτική εκπαίδευση, θεωρώ ότι μόνο κακό θα κάνουν στην επαγγελματική ελευθερία των ιδιωτικών εκπαιδευτηρίων.

Υπάρχουν και διατάξεις για τις μισθώσεις ακινήτων μέσα από ηλεκτρονικές πλατφόρμες, διαδίκτυο κ.λπ., καθώς και για το ηλεκτρονικό μητρώο παραγωγής δημοσίων και ιδιωτικών έργων.

Όπως, όμως, και αν το δούμε το νομοσχέδιο αυτό, το μόνο που είναι ξεκάθαρο είναι ότι είμαστε ενώπιον του τέταρτου μνημονίου με μέτρα, που τα καταστήσατε εσείς της συγκυβέρνησης ΣΥΡΙΖΑ-ΑΝΕΛ, μέτρα που δεν περιλαμβάνονταν καν στο τρίτο μνημόνιο που υποτίθεται ότι ήμασταν σε χειρότερη κατάσταση και εσείς αναλάβατε υποσχόμενοι ότι θα φτιάχνατε το μέλλον.

Και μάλιστα, σε αυτό το μνημόνιο, όσο κι αν θέλετε να το βαφτίσετε πακέτο παρεμβάσεων κοινωνικών προδιαγραφών, πουθενά δεν βλέπω να κρύβονται θησαυροί, όπως θέλετε να βαφτίσετε τα συγκεκριμένα αντίμετρα. Αντίθετα, περιλαμβάνει 4,9 δισεκατομμύρια ευρώ νέα μέτρα. Από εκεί που λέγατε το γνωστό «ούτε ένα ευρώ νέα μέτρα», φέρνετε αυτήν τη στιγμή νέα μέτρα, που μέχρι πριν έναν χρόνο κανείς από τους δανειστές δεν τα είχε βάλει καν στο τραπέζι.

Αν κάνουμε λογαριασμό για τα δύο και πλέον χρόνια της συγκυβέρνησής σας, τότε φτάνουμε σε διαστημικά νούμερα τα οποία αγγίζουν τα 14,2 δισεκατομμύρια ευρώ. Και θυμόμαστε όλοι πολύ καλά το πρόγραμμα Θεσσαλονίκης που θα δίνατε παροχές 12 δισεκατομμυρίων ευρώ.

Έχετε απαξιώσει όλο το ενεργό, εργασιακά και κοινωνικά, ανθρώπινο δυναμικό της χώρας. Έχετε εξαθλιώσει ενάμισι εκατομμύριο επαγγελματίες και αγρότες και δυστυχώς, πολλοί νέοι της χώρας μας φεύγουν έξω για να βρουν δουλειά. Δεν μου μένει ίχνος αισιοδοξίας, γιατί άλλα μου λένε τα νούμερα κι άλλα η πραγματικότητα, που έχετε φέρει στη χώρα.

Ας δούμε, λοιπόν, ποια είναι η πραγματικότητα. Για να βγουν υλοποιήσιμα όλα τα αντίμετρα, πρέπει να επιτευχθεί πρωτογενές πλεόνασμα της τάξης του 5,5% του ΑΕΠ, την ώρα που ούτε το 2,5% δεν βγαίνει. Αναπροσαρμόζετε προς τα κάτω, δυστυχώς, τον προβλεπόμενο δείκτη ανάπτυξης για το 2017 στο 1,8% από την πρόβλεψη του 2,7% που ήταν ο αρχικός στόχος. Από το περίφημο e-mail Χαρδούβελη, που προέβλεπε μέτρα 1 δισεκατομμύριο ευρώ, εν τέλει φτάσαμε ο λογαριασμός της συγκυβέρνησής σας να ανέλθει σε μέτρα 12,5 δισεκατομμύρια ευρώ, με μέτρα που, προφανώς, θα μπορούσαν να είχαν αποφευχθεί και σήμερα να είχαμε ως χώρα σαφώς καλύτερο επίπεδο διαβίωσης και ανάπτυξης.

Δυστυχώς, και για τα επόμενα έτη προδιαγράφεται με φθίνουσα πορεία η σχετική πρόβλεψη για ανάπτυξη: Για το 2018 στο 2,4% αντί για 2,5% που ήθελε η Κομισιόν, για το 2019 στο 2,6%, για το 2020 στο 2,3% και για το 2021 στο 2,2%. Αυτά τα νούμερα απέχουν πολύ από τον στόχο για πρωτογενές πλεόνασμα στο 3,5% για τα έτη 2018 μέχρι και 2021. Βλέποντας το άμεσο μέλλον για το 2017 με 2018, μας επιβάλλετε μέτρα της τάξης των 660 εκατομμυρίων ευρώ, μπορεί και να φτάσει στα 700 εκατομμύρια ευρώ. Για το 2019 μάς επιβάλλετε μέτρα ίσα με το 1% του ΑΕΠ ή δύο δισεκατομμύρια ευρώ από περικοπές έως 18% σε συντάξεις το 2019. Και επιπλέον μέτρα ίσα με 1% του ΑΕΠ ή δύο δισεκατομμύρια ευρώ από τη μείωση στο αφορολόγητο.

Λέτε ότι μαζί με τα αντικοινωνικά μέτρα που φέρνετε, θα υπάρχουν και τα λεγόμενα αντίμετρα. Μόνο που για να ισχύσουν θα απαιτείται η καλή διάθεση και έγκριση των δανειστών.

Αλήθεια, το πρωτογενές πλεόνασμα άνω του 3,5% για το 2019 μέχρι και το 2021, το έχετε προϋπολογίσει μαζί με τον κόφτη μισθών και συντάξεων ή μαζί με τη μείωση του αφορολόγητου νωρίτερα από ό,τι προβλέπεται ή μήπως με τις απαράδεκτες αυξήσεις στις εισφορές των ελεύθερων επαγγελματιών;

Κι έτσι υπολογίζετε να προσελκύσετε επενδυτές στη χώρα; Αλήθεια ο Πρωθυπουργός έφερε το πολυπόθητο I do της Bank of China και λοιπών κοινωνικών τραπεζικών ιδρυμάτων για να αγοράσουν ελληνικά ομόλογα; Κάτι ξέρει Υπουργός κ. Τσακαλώτος και τονίζει ότι δεν έφεραν τα μνημονιακά μέτρα με κατεπείγουσα διαδικασία, αλλά με επείγουσα.

Όπως βλέπουμε, το τέταρτο μνημόνιο είναι γεμάτο όχι μόνον από μέτρα κοστολογημένα και προϋπολογισμένα, αλλά και άγνωστα μελλοντικά μέτρα. Λέτε ότι οι ρυθμίσεις, που φέρνετε με το παρόν νομοσχέδιο συναρτώνται άμεσα με την εφαρμογή του τρέχοντος προγράμματος Δημοσιονομικής Προσαρμογής και την ολοκλήρωση της δεύτερης αξιολόγησης.

Αλήθεια, γιατί βαπτίζετε τα πάντα ως παρεμβάσεις;

Για τη ρύθμιση του χρέους, εγώ προσωπικά, απ’ ό,τι βλέπω, βλέπω ένα τεράστιο μηδενικό. Λέτε, για παράδειγμα, ότι οι παρεμβάσεις-μειώσεις στις συντάξεις σέβονται την αρχή της αναλογικότητας και δεν διαταράζουν σημαντικά και αιφνίδια το επίπεδο διαβίωσης της συγκεκριμένης κατηγορίας συνταξιούχων. Μιλάτε για μέτρα κοινωνικής στήριξης, που θα παρέχετε μέσω της εξοικονόμησης πόρων από τη μείωση της συνταξιοδοτικής δαπάνης. Όλα αυτά θα βρεθούν να γυρνάνε στα χαμένα.

Φέρνετε τάχα νοικοκύρεμα στον χώρο της υγείας με «άρπα κόλλα» νομοθετικές παρεμβάσεις και με σκοπό να τακτοποιήσετε και ορισμένα «δικά σας παιδιά». Όπως, παραδείγματος χάριν, με την Εθνική Κεντρική Αρχή Προμηθειών Υγείας για την Κεντρικοποίηση Προμηθειών.

Προσλαμβάνετε ογδόντα μόνιμους, είκοσι επιστημονικούς συνεργάτες, άγνωστο αριθμό εξειδικευμένων τεχνικών και λοιπών συμβούλων, με απροσδιόριστο ύψος αμοιβών. Να μην παραλείψω και το γεγονός ότι βάζετε και επταμελές διοικητικό συμβούλιο, με τις σχετικές αμοιβές φυσικά.

Δηλαδή, όλα αυτά χρειάζονται για να ελέγξει το Υπουργείο τις προμήθειες στην υγεία; Δηλαδή, δεν μπορείτε να αποσπάσετε εκατό άτομα από το δημόσιο και τον ευρύτερο δημόσιο τομέα για να κάνουν αυτή τη δουλειά;

Εγώ προσωπικά πιστεύω ότι αυτό μπορούν να το καταφέρουν εκατό δημόσιοι υπάλληλοι. Όμως, προβλέψεις για σχέδιο και ελπίδα αύξησης του εισοδήματος των νοικοκυριών δυστυχώς δεν βλέπω.

Κύριοι της Κυβέρνησης, εξακολουθείτε και αγοράζετε πολιτικό χρόνο, δανειζόμενοι από τις ηθικές αντοχές και ανοχές της κοινωνίας. Όμως, έχετε προ πολλού χάσει τη νομιμοποίησή σας από αυτή και προπάντων δεν έχετε επ’ ουδενί το δικαίωμα να παραδώσετε την Ελλάδα σιδηροδέσμια.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον κ. Γιώργο Μαυρωτά, ειδικό αγορητή από Το Ποτάμι.

Κύριε Μαυρωτά, έχετε το λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κύριε Πρόεδρε.

Συζητήσαμε επί δύο ημέρες στις επιτροπές ένα πολυνομοσχέδιο εννιακοσίων σαράντα μιας σελίδων, το οποίο είχαμε στα χέρια μας για μόλις τριάντα οκτώ ώρες. Θα προσπαθήσω να προσεγγίσω το θέμα του πολυνομοσχεδίου ψύχραιμα, χωρίς λαϊκισμούς και αναθέματα, αλλά με στοιχεία και επιχειρήματα.

Πρόκειται για ένα πολυνομοσχέδιο -άλλοι το λένε «το τέταρτο μνημόνιο», άλλοι «το μνημόνιο 3 plus», άλλοι «ένα διαρκές μνημόνιο»- που πρέπει να ψηφιστεί άρον-άρον για να κλείσει η δεύτερη αξιολόγηση.

Περιλαμβάνει μέσα άμεσα μέτρα, όπως, για παράδειγμα, τα ειδικά μισθολόγια, η αύξηση των εισφορών για τους ελεύθερους επαγγελματίες, μέτρα που θα παρθούν το 2019 και το 2020, η μείωση των συντάξεων και η μείωση του αφορολόγητου, και αντίμετρα «εάν και εφόσον». Δηλαδή, ίσως δεν παρθούν ποτέ. Βέβαιες περικοπές, αβέβαιες παροχές!

Ήταν απαραίτητο να είναι τόσο βαρύ το τίμημα για ένα τόσο μεγάλο κομμάτι της κοινωνίας; Κατά τη γνώμη μας, όχι.

Είναι βαρύ, γιατί η Κυβέρνηση αναβάλλει συνεχώς να αναλάβει τις υποχρεώσεις της και το κάνει μόνο όταν φτάσει ο κόμπος στο χτένι. Και τότε, ο πόνος είναι μεγαλύτερος. Γιατί διαπραγμάτευση δεν γίνεται σε παγωμένο χρόνο, γίνεται εν κινήσει και όσο διαρκεί, τόσο η παραγόμενη αβεβαιότητα επιβραδύνει το όχημα και μετά για να ξαναναπτύξει ταχύτητα το όχημα αυτό χρειάζεται να κάψει περισσότερη βενζίνη, δηλαδή, χρειάζονται περισσότερα μέτρα.

Ένας, λοιπόν, συνδυασμός κωλυσιεργίας και αναξιοπιστίας γέννησε τα βαριά μέτρα. Το λένε, άλλωστε, και οι αριθμοί αυτό και οι αριθμοί δεν ξεγελιούνται εύκολα.

Τα αντίμετρα του «εάν και εφόσον» είναι ουσιαστικά μια νομοθετική αλχημεία. Είναι δράσεις που θα έπρεπε να είχαμε νομοθετήσει από μόνοι μας και να είχαμε εφαρμόσει και όχι να πλασάρονται για να χρυσωθεί το «χάπι» σε Βουλευτές και κοινωνία, έτσι ώστε να στρέψουν τη συζήτηση σε κάτι έντονα συναισθηματικό και παρηγορητικό. Άσε που μέχρι το 2020, που ουσιαστικά θα εφαρμοστούν τα αντίμετρα, μπορεί να έχουν αλλάξει δέκα φορές τα αντίμετρα του «εάν και εφόσον».

Ας πάμε και στα μέτρα. Πολλοί, και ειδικά στη Νέα Δημοκρατία, λένε ότι τα μελλοντικά μέτρα είναι απαράδεκτα, γιατί δεσμεύουν την επόμενη κυβέρνηση. Εγώ πάντως, στη λογική αυτή, θεωρώ ότι δεσμεύουν πολύ περισσότερο την επόμενη αντιπολίτευση που θα τα έχει ψηφίσει.

Στο πολυνομοσχέδιο υπάρχουν και πολλά προγραμματισμένα, αλλά καθυστερούμενα, προαπαιτούμενα που η Κυβέρνηση είτε είχε ψηφίσει και αναβάλλει την εφαρμογή τους, γιατί δεν ήθελε ή δεν μπορούσε ή δεν θέλει ή δεν μπορεί, είτε τα είχε ψηφίσει λάθος και τώρα τα διορθώνει, είτε τα ψηφίζει για πρώτη φορά. Οι λεπτομέρειες πάντως με τις οποίες έρχονται αυτά τα προαπαιτούμενα από τους θεσμούς είναι ενδεικτικές του πόσο εμπιστοσύνη μάς έχουν ότι κάποια πράγματα μπορούμε να τα κάνουμε μόνοι μας.

Πάμε λίγο στα πιο συγκεκριμένα. Έως το άρθρο 15 περιγράφονται τα μελλοντικά μέτρα και τα αντίμετρα. Τα μέτρα είναι η εγγύηση που ζητά το ΔΝΤ για να συμμετάσχει στο πρόγραμμα, τα αντίμετρα, όπως είπαμε, είναι το παρηγορητικό αφήγημα για την ψήφο των Βουλευτών.

Στο δεύτερο μέρος, στα άρθρα 16-21, έχουμε τα εργασιακά που ουσιαστικά, όμως, παραπέμπονται για τον Σεπτέμβριο.

Στο τρίτο μέρος, στα άρθρα 21-35, έχουμε τα της Κεντρικής Αρχής Προμηθειών Υγείας, που αντικαθιστά την ΕΠΥ. Τα είπαμε και χθες αυτά. Χρειάζεται, όντως, η κεντρικοποίηση των προμηθειών στην υγεία, για να υπάρξουν οικονομίες κλίμακας. Σαν ιδέα είναι σωστή, στην υλοποίηση είναι που πάσχει. Εκατό νέες θέσεις προσωπικού, εκ των οποίων τέσσερις διευθυντές, δώδεκα τμηματάρχες και είκοσι δύο γραμματείς και κλητήρες. Ποιοι μένουν να κάνουν την πραγματική δουλειά; Νέες δομές, νέες προσλήψεις, διόγκωση του κράτους αντί για το εκ των ενόντων νοικοκύρεμά του.

Στο τέταρτο μέρος έχουμε τα περί διαφθοράς και διαφάνειας στα οικονομικά των κομμάτων. Είχαμε κάνει τις προτάσεις μας στην εξεταστική επιτροπή για τα δάνεια των κομμάτων και των μέσων μαζικής ενημέρωσης. Τις είχατε αγνοήσει τότε και τώρα, τουλάχιστον, φέρνετε κάτι, γιατί μάλλον σας αναγκάζουν. Η διαφάνεια στα οικονομικά των κομμάτων είναι κάτι που θα έπρεπε να είχε γίνει χρόνια πριν και θα είχαμε αποφύγει ή έστω περιορίσει φαινόμενα του παρελθόντος.

Θα πρέπει, όμως, να υπάρξουν και ποινές για μη συμμόρφωση. Για παράδειγμα, λέγαμε για κάθε μήνα καθυστέρησης δημοσίευσης του ισολογισμού να παρακρατείται το 2% της κρατικής επιχορήγησης του τρέχοντος έτους, ώστε να αναγκάζονται τα κόμματα να συμμορφώνονται. Υπάρχουν κι άλλα θέματα, που ευνοούν τα μεγαλύτερα κόμματα σε βάρος των μικρότερων, όπως είναι διατυπωμένα στο νομοσχέδιο. Έχουμε, λοιπόν, κάποιες ενστάσεις και θα θέλαμε να υπάρχει περισσότερος χρόνος για διαβούλευση σε αυτό το τόσο σημαντικό θέμα.

Στο άρθρο 55 χαλαρώνουν οι προϋποθέσεις για την καταχώρηση δημοσιεύσεων του δημοσίου στον Τύπο. Μειώνεται, δηλαδή, ο αριθμός των ημερών και φύλλων που πρέπει να έχει κυκλοφορήσει κάποιο έντυπο για να είναι επιλέξιμο, διευρύνοντας έτσι τα πιθανά προς καταχώρηση έντυπα. Είναι μία διάταξη που τη «φυσάμε», επειδή έχουμε καεί στον χυλό. Δηλαδή, μυρίζει «δίνουμε λεφτά στους δικούς μας».

Πάμε στο άρθρο 58, που αφορά τις ασφαλιστικές εισφορές των ελευθέρων επαγγελματιών. Είναι, ουσιαστικά, ένα ρέκβιεμ για τον ελεύθερο επαγγελματία. Πρέπει εκεί στην Κουμουνδούρου να υπάρχει μία φωτογραφία ενός ελεύθερου επαγγελματία που από κάτω θα γράφει «καταζητείται». Τον έχετε επικηρύξει. Θέλατε με τον νόμο Κατρούγκαλου να τον εξισώσετε με τον μισθωτό στις εισφορές, βάζοντάς τον να πληρώσει και τα δύο τρίτα των εισφορών, που στον μισθωτό τα πληρώνει ο εργοδότης. Τώρα, τον βάζετε να πληρώσει και εισφορά επί της εισφοράς που πλήρωσε, χωρίς να την αφαιρείτε από το εισόδημα.

Δεν είναι άλλωστε τυχαίο ότι από την εφαρμογή του νόμου Κατρούγκαλου, πέρυσι τέτοια εποχή, έχουν κλείσει εβδομήντα πέντε χιλιάδες διακόσιοι εξήντα οκτώ ελεύθεροι επαγγελματίες τα μπλοκάκια τους και ο αριθμός αυτός μάλλον θα αυξηθεί με τις διατάξεις που φέρνετε. Είναι ένα μεγάλο κομμάτι της σχετικής δραστηριότητας που θα περάσει έτσι στην μαύρη οικονομία, με τραγικό αντίκτυπο στα έσοδα τους κράτους.

Μία πρόταση: Με δεδομένο πως οι εργοδοτικές εισφορές αντιστοιχούν περίπου στο 25% του μικτού μισθού, να οριστεί ως βάση υπολογισμού των εισφορών για τους ελεύθερους επαγγελματίες το 80% των καθαρών κερδών, δηλαδή έσοδα μείον έξοδα προ φόρων και εισφορών. Έτσι, στα υπόλοιπα δύο χρόνια που μένουν μέχρι την πλήρη εφαρμογή του νόμου για τις εισφορές, κάπως μπορεί να διορθωθεί το λάθος.

Στο άρθρο 70 για τη μείωση του ΦΠΑ στα αγροτικά εφόδια, δεν μπορούμε να είμαστε αρνητικοί. Είναι ένα μέτρο που μπορεί να αναζωογονήσει τον τόσο σημαντικό για την ανάπτυξη αγροτικό τομέα.

Στο άρθρο 71, η εξομοίωση των Βουλευτών με τους άλλους πολίτες σε ό,τι έχει να κάνει με τις φορολογικές τους υποχρεώσεις είναι σωστή και έπρεπε να είχε γίνει από καιρό.

Είναι βασική αρχή στην ηγεσία του παραδείγματος ότι αυτοί που ηγούνται, που καθορίζουν με τις αποφάσεις τους τις τύχες του λαού, πρέπει να δίνουν πρώτοι το καλό παράδειγμα. Ειδικά όταν αποφασίζουν θυσίες, πρέπει να βάζουν και τον εαυτό τους μέσα. Δεν πρέπει να βγάζουν την «ουρά» τους απ’ έξω.

Στο άρθρο 98, ενώ δεν έχουμε λεφτά για συντάξεις και για παιδικά γεύματα, έχουμε για τους δικούς μας ανθρώπους. Δημιουργήθηκαν εβδομήντα πέντε νέες θέσεις γραμματέων -διοικητικοί γραμματείς, τομεακοί γραμματείς, αναπληρωτές τους- και με κοινή υπουργική απόφαση, ΚΥΑ, θα ρυθμιζόταν το ύψος των αμοιβών τους. Έρχεται τώρα με το συγκεκριμένο πολυνομοσχέδιο, σαν να είναι κάτι πολύ επείγον, να καθοριστεί. Και είναι κραυγαλέο το γεγονός ότι πρώτα καθορίζουμε τις αμοιβές τους και μετά τις αρμοδιότητές τους. Γιατί πολλοί δεν έχουν ακόμα αρμοδιότητες.

Στο άρθρο 100 η κινητικότητα αναβάλλεται μέχρι να ετοιμαστεί η Κυβέρνηση. Αν και έχει ψηφιστεί στον σχετικό νόμο στον οποίο είχε βάλει και χρονοδιάγραμμα εφαρμογής της κινητικότητας, δεν κατάφερε να ανταποκριθεί σε αυτά η Κυβέρνηση, με αποτέλεσμα τώρα να πρέπει να τα ξαναφέρει και να τα μεταφέρει σε μακρύτερο χρόνο.

Έχουμε, λοιπόν, με την Κυβέρνηση ΣΥΡΙΖΑ-ΑΝΕΛ, εκτός από την κακή νομοθέτηση, και τη συμβολική νομοθέτηση, δηλαδή, νομοθετούμε κάτι απλώς και μόνο για να εξαγγείλουμε ότι θα το κάνουμε χωρίς να το έχουμε κάνει.

Πάμε στο άρθρο 101 για τα ενεργειακά. Κατ’ αρχάς, κάποια στιγμή θα πρέπει να έρθει στη Βουλή ο μακροχρόνιος ενεργειακός σχεδιασμός, όπως υπάρχει άλλωστε στο νόμο, ώστε οι οποιεσδήποτε αποφάσεις για τη ΔΕΗ να ενταχθούν σε αυτόν. Γνωρίζετε -και αυτό αφορά και τις προηγούμενες κυβερνήσεις- ότι τελευταία φορά που εγκρίθηκε ο μακροχρόνιος ενεργειακός σχεδιασμός ήταν το 2012 και μάλιστα δεν είχε περάσει τότε από τη Βουλή.

Η χώρα σχεδιάζει αλλαγές και θέλει να προσελκύσει ενεργειακές επενδύσεις και δεν έχει ακόμα αποφασίσει ποιο θα είναι το στρατηγικό της πλαίσιο. Κάναμε για το συγκεκριμένο κομμάτι των ενεργειακών συγκεκριμένες προτάσεις για τη ΔΕΗ, καθ’ ότι βρίσκεται ήδη σε δεινή οικονομική κατάσταση και υπάρχουν συνθήκες που επιβάλλουν αλλαγές, όπως το ότι μέχρι το 2020 το μερίδιο στη χονδρική και λιανική αγορά της ΔΕΗ πρέπει να πέσει στο 50%, οπότε ένα μεγάλο κομμάτι της παραγωγικής της δυναμικότητας θα γίνει πλεονάζον.

Θα πω επιγραμματικά πέντε προτάσεις: Μοντέλο μίας ή δύο νέων «μικρών» ΔΕΗ» με αθροιστικά έστω 40% της δυναμικότητας, για να ανοίξει η αγορά και να προσελκύσει τη συμμετοχή νέων παιχτών επενδυτών.

Στρατηγικός επενδυτής με ρόλο στη διοίκηση της ΔΕΗ, ώστε να πάψουν οι κυβερνήσεις να επεμβαίνουν.

Εξασφάλιση θέσεων εργασίας, η οποία είναι μονόδρομος με τη συσσωρευμένη τεχνογνωσία και εξειδίκευση που έχουν στις λιγνιτικές περιοχές.

Βελτίωση της εισπραξιμότητας, καθ’ ότι η πρακτική «δεν πληρώνω» που ενθάρρυνε η Κυβέρνηση ΣΥΡΙΖΑ έχει αυξήσει τους στρατηγικούς κακοπληρωτές και τώρα το πληρώνει αυτό η ΔΕΗ.

Μοντέλο «COSMOTE» για τη ΔΕΗ. Ανανεώσιμες Πηγές Ενέργειας που θα συμπεριλάβουν και τις ενεργειακές υπηρεσίες σε ένα νέο δυναμικό κλάδο.

Στο άρθρο 118 για το ηλεκτρονικό μητρώο, αγνοούνται εντελώς τα κριτήρια ανάθεσης των μελετητών και προχωράτε σε μία άνευ προηγουμένου γραφειοκρατική προσέγγιση.

Για τα ειδικά μισθολόγια ακούσαμε χθες τους φορείς, που ήρθαν και μας τα είπαν από κοντά. Ειδικά για τις αντιδράσεις των ενστόλων, η γνώμη μας είναι ότι αυτοί που βρίσκονται στην πρώτη γραμμή, με την ευρεία έννοια, και λειτουργούν σε ειδικές συνθήκες θα πρέπει να αναγνωρίζονται αναλόγως.

Στο άρθρο 131 που αφορά τους πανεπιστημιακούς, εισακουστήκαμε και έγινε η διόρθωση που είχαμε πει. Μένει, όμως, να δούμε εάν αυτή η διόρθωση είναι αρκετή -γιατί αφορά μόνο τα ερευνητικά προγράμματα- για να συμμετάσχουν οι καθηγητές αυτοί και σε μεταπτυχιακά και τις αμοιβές που μπορεί να παίρνουν από εκεί. Μην ερχόμαστε, δηλαδή, μετά με τροπολογίες για να το αλλάξουμε ξανά.

Επίσης, για το θέμα των ερευνητών -ακούσαμε χθες την εκπρόσωπό τους στην ακρόαση των φορέων- που υποτίθεται ότι είναι το διανοητικό μας κεφάλαιο, θα πρέπει να μην έχουμε επιστήμονες δυο κατηγοριών.

Κλείνοντας, το πολυνομοσχέδιο έχει θυσίες, πολλές απ’ αυτές αχρείαστες υπό άλλες συνθήκες. Γι’ αυτό και θα το καταψηφίσουμε χωρίς δεύτερη σκέψη. Η Ελλάδα έχασε χρόνο και αυτό στοίχισε περισσότερο πόνο. Πρέπει τώρα να τρέξουμε, τουλάχιστον να καλύψουμε το χαμένο έδαφος.

Αντιλαμβάνομαι, επίσης, ότι η υπερψήφιση του πολυνομοσχεδίου από τους Βουλευτές ΣΥΡΙΖΑ-ΑΝΕΛ είναι και μια έμπρακτη συγγνώμη προς συναδέλφους τους των άλλων κομμάτων τους οποίους χαρακτήριζαν ανάλγητους, επειδή ψήφιζαν μείωση συντάξεων και μάλιστα τότε που δεν είχαμε πλεονάσματα, αλλά είχαμε πρωτογενές έλλειμμα 10,5% και κανείς δεν μας δάνειζε, οπότε η μείωση των δαπανών ήταν μονόδρομος. Ελπίζω όλοι να έχουμε γίνει σοφότεροι.

Καμμία κυβέρνηση δεν έχει πιθανότητες επιτυχίας, αν δεν επιδιώξει μία πολιτική και κοινωνική συναίνεση. Το καταλάβαμε αυτό ακούγοντας χθες και τους φορείς. Όμως, εσείς, οι Βουλευτές και γενικά η Κυβέρνηση ΣΥΡΙΖΑ-ΑΝΕΛ εκπαιδεύσατε τον κόσμο να βλέπει γερμανοτσολιάδες και «νενέκους» με τη διχαστική ρητορική σας, με το «ή τους τελειώνουμε ή μας τελειώνουν». Όποτε, όμως, κερδίζει η πόλωση και ο διχασμός η χώρα χάνει και αυτό στο Ποτάμι δεν θα σταματήσουμε να το λέμε. Μόνο οι ψύχραιμες και λογικές φωνές και όχι οι θερμοκέφαλοι, που υπάρχουν οριζόντια σε όλους τους χώρους, μπορούν να ανατάξουν τη χώρα, ώστε να μην εξαρτάται από δανεικά και να στέκεται στα δικά της πόδια.

Αλλάζει, θα μου πείτε, όμως, κάτι χωρίς συγκρούσεις; Όχι, δεν αλλάζει. Συγκρούσεις, όμως, με αντιπαράθεση επιχειρημάτων και προτάσεων όχι ύβρεων και χαρακτηρισμών. Μπορεί αυτό να μην είναι καλό για την τηλεθέαση, είναι καλό, όμως, για τη δημοκρατία και είναι απαραίτητο για τη χώρα μας.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Όπως είχαμε προσυμφωνήσει ομοφώνως, διακόπτεται όχι η συνεδρίαση, αλλά η ροή της συζήτησης και μπαίνουμε στη συζήτηση της αίτησης αντισυνταγματικότητας του νομοσχεδίου.

Θα μιλήσουν οι πρώτοι τρεις λέγοντες, δηλαδή, ο κ. Τζαβάρας, ο κ. Λοβέρδος και ο κ. Καρράς. Θα αντιλέξει εκ μέρους του ΣΥΡΙΖΑ ο κ. Παρασκευόπουλος. Κατόπιν θα ερωτηθούν οι Κοινοβουλευτικοί Εκπρόσωποι ποιος θέλει να μιλήσει -αν θέλουν όλοι, όλοι- και θα κλείσει εκπρόσωπος της Κυβέρνησης, κάποιος Υπουργός, για τον οποίο θα ενημερωθούμε, αυτήν τη στιγμή δεν τον ξέρουμε. Η συζήτηση θα γίνει σύμφωνα με το άρθρο 100 παράγραφος 2 του Κανονισμού της Βουλής και ο χρόνος είναι πέντε λεπτά.

Πρώτος έχει τον λόγο ο κ. Κωνσταντίνος Τζαβάρας ως λέγων εκ μέρους της Νέας Δημοκρατίας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Με το συγκεκριμένο νομοσχέδιο -δεν είναι η πρώτη φόρα, βέβαια- δημιουργούνται ζητήματα έντονης παραβίασης σωρείας συνταγματικών διατάξεων. Και μια βασική, θεωρώ, αρχή που πρέπει να υπηρετούμε είναι ότι το Σώμα πρέπει να κήδεται του κύρους και της προστασίας του Συντάγματος, ώστε να μην έρχονται στη Βουλή νομοσχέδια όπου έχουμε συρροή παραβιάσεων βασικών και θεμελιωδών διατάξεων του Συντάγματος. Αυτό συμβαίνει στη συγκεκριμένη περίπτωση με τις διατάξεις 1, 2, 11, 14 και 15, καθώς και με τις διατάξεις 123 έως 162.

Συγκεκριμένα με τις συνταξιοδοτικές περικοπές που ορίζονται στις διατάξεις των άρθρων 1 και 2, δημιουργείται ένα σοβαρό ζήτημα το οποίο ήδη μας είχε αφεθεί ως προανάκρουσμα από την Ολομέλεια του Ελεγκτικού Συνεδρίου της 17ης Μαΐου. Και στη συνέχεια από σωρεία άλλων αποφάσεων και της Ολομέλειας του Συμβουλίου της Επικρατείας και του Αρείου Πάγου έχουμε πλέον ως δεδομένο ότι δεν μπορεί σε καμμία περίπτωση η Βουλή να παράγει διατάξεις με τις οποίες προσβάλλονται θεμελιώδη ανθρώπινα δικαιώματα τα οποία προβλέπονται είτε από το Σύνταγμα είτε από την Ευρωπαϊκή Σύμβαση των Δικαιωμάτων του Ανθρώπου.

Στη συγκεκριμένη περίπτωση, λοιπόν, προσβάλλεται το δικαίωμα στην περιουσία που προστατεύεται από το άρθρο 1 του Συμπληρωματικού Πρωτοκόλλου των Παρισίων της Ευρωπαϊκής Σύμβασης των Δικαιωμάτων του Ανθρώπου για την κατηγορία των ήδη πριν από τον νόμο Κατρούγκαλου συνταξιούχων, δηλαδή όσων είχαν ιδρύσει δικαίωμα συνταξιοδότησης και είχαν αποχωρήσει πριν από την εφαρμογή του ν.4387/2016.

Γι’ αυτούς, λοιπόν, τίθεται θέμα προστασίας περιουσιακού δικαιώματος, γιατί επάνω σε αυτό το συγκεκριμένο ποσό και ποσοστό αναπλήρωσης σε σχέση με τον μισθό τους όριο είχαν οικοδομήσει μία ολόκληρη προοπτική ζωής που βρισκόταν σε αναλογία με τις υποχρεώσεις και με τις δυνατότητες που είχαν.

Εδώ, λοιπόν, τίθεται για πρώτη φορά –και δεν είναι αμελητέο αυτό- το θέμα της θεμιτής ισορροπίας που πρέπει να υπάρχει μεταξύ της προσβολής ενός ανθρώπινου δικαιώματος, που προστατεύεται από την Ευρωπαϊκή Σύμβαση των Δικαιωμάτων του Ανθρώπου και από το Σύνταγμα και της προστασίας του δημόσιου οικονομικού ή δημοσιονομικού συμφέροντος, έτσι όπως αυτή η έννοια έχει διαπλαστεί και έχει διαμορφωθεί από τη νομολογία του Συμβουλίου της Επικρατείας. Μεταξύ αυτών των δύο, δηλαδή, μεταξύ της προστασίας συγκεκριμένου περιουσιακού δικαιώματος και της προστασίας του γενικού δημοσίου συμφέροντος θα πρέπει να υπάρχει μία ισορροπία. Εάν διαταράσσεται αυτή η ισορροπία εις τρόπον ώστε να υπάρξει μείωση του βιοτικού επιπέδου του πολίτη, που πλήττεται από τα μέτρα αυτά, σε τέτοιο βαθμό ώστε να διαταράσσεται το γενικότερο επίπεδο της ζωής και να προσβάλλεται η αξιοπρέπειά του, τότε προφανώς έχουμε παραβίαση της διάταξης του άρθρου παράγραφος 2 του Συντάγματος.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Σε αυτή την περίπτωση, όμως, επιπλέον υπάρχει ένα πολύ σοβαρότερο ζήτημα, που έχει να κάνει και με τον τρόπο, που νομοθετεί η Βουλή τα τελευταία δυόμιση χρόνια. Υπάρχει συστηματική αγνόηση της διάταξης του άρθρου 73 παράγραφος 2 του Συντάγματος, η οποία επιβάλλει ότι τα φορολογικά και τα συνταξιοδοτικά νομοσχέδια θα πρέπει να είναι αυτοτελή και να μην υπάρχουν ρυθμίσεις συνταξιοδοτικού χαρακτήρα που παρεισφρέουν ή μπαίνουν σε άλλα άσχετα νομοσχέδια. Αυτή η συνδρομή, βέβαια, της προϋπόθεσης αυτής εξετάζεται από το Συμβούλιο της Επικρατείας και υπάρχουν αποφάσεις όπου πραγματικά το Συμβούλιο έχει απαγγείλει για τον λόγο αυτό αντισυνταγματικότητα.

Επιπλέον, σχετικά με το θέμα της θεμιτής ισορροπίας, όπως είπα, μεταξύ της προσβολής του ατομικού δικαιώματος και της προστασίας του δημοσίου συμφέροντος, θα πρέπει στη συγκεκριμένη περίπτωση να δούμε και να διαπιστώσουμε ότι με βάση τη διάταξη του άρθρου 22 θα πρέπει να υπάρχει ισορροπία μεταξύ του μισθού, που ελάμβανε ο συνταξιούχος όταν ήταν ενεργός στην υπηρεσία του ή στη δουλειά του και του ποσού της σύνταξης που λαμβάνει, ώστε αυτή η σχέση της αναλογίας, σε περίπτωση που χάριν του δημοσίου συμφέροντος ο νομοθέτης αποφασίσει να επιβάλει περικοπές θα πρέπει να υπάρχει ειδική τεκμηρίωση, ώστε αυτές οι περικοπές να διαπιστώνεται εάν και κατά πόσον υπακούουν στην ανάγκη της προσφορότητας και της αναγκαιότητας, που επιβάλλει η αρχή της αναλογικότητας, με βάση το άρθρο 25 του Συντάγματος. Στη συγκεκριμένη περίπτωση, λοιπόν, τέτοια τεκμηρίωση από πουθενά δεν προκύπτει.

Επιπλέον, όμως, θα πρέπει να ληφθεί υπ’ όψιν ότι εάν προσαθροιστεί και προσμετρηθεί σε αυτές τις σημερινές περικοπές και οι μέχρι σήμερα περικοπές, που έχουν γίνει με τους άλλους νόμους, τους προσαρμοστικούς της οικονομίας και τους δημοσιονομικούς, υπάρχει ζήτημα, γιατί στην περίπτωση αυτή προφανώς έχουμε και προσβολή της διάταξης του άρθρου 4 και του άρθρου 2 σε συνδυασμό, που επιβάλλει την αναλογική συμμετοχή στα φορολογικά βάρη του κάθε πολίτη.

Τέλος, θα πρέπει σε κάθε περίπτωση να αναφερθούμε στον μηχανισμό του άρθρου 15, ο οποίος παραβιάζει –το λέει και το Επιστημονικό Συμβούλιο της Βουλής, άλλωστε- κατά τρόπο που δεν είναι ανεκτός, γιατί με βάση το άρθρο 78 παράγραφος 3 του Συντάγματος δεν μπορεί με νομοθετική εξουσιοδότηση ο νόμος να επιλύει ή να ρυθμίσει ζητήματα που έχουν σχέση με φορολογία.

Αυτή η απαγόρευση απηχεί την παραδοσιακά κρατούσα άποψη ότι σε κανένα πολιτισμένο κράτος δεν μπορεί χωρίς τυπικό νόμο να τίθενται φόροι, να επιβάλλονται φόροι ή να γίνεται περικοπή σε συντάξεις. Έτσι, λοιπόν, όταν στο άρθρο 15 παράγραφος 1γ΄ επαφίεται στον Υπουργό Οικονομικών, πρώτον, με απόφασή του να διαπιστώνει αν υπάρχει απόκλιση των δαπανών από τους επιδιωκόμενους δημοσιονομικούς στόχους του μεσοπροθέσμου και στη συνέχεια να λαμβάνει μέτρα, που ρυθμίζουν την εφαρμογή αυτών των συγκεκριμένων διατάξεων, δεν έχουμε μόνο διαπιστωτική χροιά αυτής της συγκεκριμένης απόφασης, αλλά επιπλέον έχουμε και διαπλαστική λειτουργία. Δηλαδή, εδώ με νομοθετική εξουσιοδότηση ο Υπουργός Οικονομικών παίρνει το δικαίωμα να κάνει αυτό που με βάση το Σύνταγμα μόνο η Βουλή μπορεί να το κάνει, δηλαδή να ρυθμίζει ζητήματα στα άρθρα 11 και 14, που έχουν σχέση με τον προσδιορισμό του αντικειμένου της φορολογίας και με την μεταβολή των φορολογικών συντελεστών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, ολοκληρώστε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τέλος, θα πρέπει να υπάρξει και ζήτημα, γιατί για όλες τις περικοπές των συντάξεων θα έπρεπε, με βάση τα άρθρα 22 και 25 του Συντάγματος, να έχει προηγηθεί αναλογιστική μελέτη και αυτό προκύπτει από πλειάδα αποφάσεων του Συμβουλίου της Επικρατείας, με την οποία αναλογική μελέτη θα μπορούσαμε ήδη να έχουμε ως δεδομένη την επιρροή και τις συνέπειες, που ασκεί και στο επίπεδο της ζωής του συνταξιούχου που πλήττεται από αυτές τις διατάξεις, αλλά και για τα οικονομικά των ταμείων.

Τέλος, η τελευταία αντισυνταγματικότητα έχει να κάνει με το αν και κατά πόσο με αυτές τις συντάξεις που ανέφερα, που αφορούν τις τροποποιήσεις στα ειδικά μισθολόγια κατηγοριών κρατικών λειτουργών, όπως είναι οι καθηγητές πανεπιστημίου, οι γιατροί του ΕΣΥ, οι ένστολοι λειτουργοί, με αυτές τις συντάξεις -αφήνεται ένας προβληματισμός περί του ζητήματος αυτού από την εκθεση του Επιστημονικού Συμβουλίου- έχουμε πλήρη συμμόρφωση στο όνομα της αρχής του κράτους δικαίου στις αποφάσεις, που έχουν εκδοθεί στο πλαίσιο του προηγούμενου μνημονίου, δηλαδή του ν.4093/2012 -αναφέρω απλώς την απόφαση 4741/2014 του Συμβουλίου της Επικρατείας- είχαν, πράγματι, διαπιστωθεί αντισυνταγματικότητες στον τρόπο που είχε υπάρξει η ρύθμιση, οι οποίες μέχρι σήμερα δεν έχουν καλυφθεί από οποιαδήποτε προσαρμογή με νομοθετικά μέσα του κράτους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γνωρίζετε ότι όσο παρατείνεται ο χρόνος, δεν θα μπορούν να μιλήσουν όλοι οι Βουλευτές που έχουν εγγραφεί στον κατάλογο. Θα προσπαθήσω να είμαι λίγο αυστηρή αυτή τη φορά.

Ο κ. Λοβέρδος έχει τον λόγο για πέντε λεπτά.

Για πέντε λεπτά έχουν όλοι τον λόγο και παρακαλώ όχι επειδή μίλησε κάποιος συνάδελφος παραπάνω, να γίνει και για εσάς δέκα κ.ο.κ. δέκα. Δεν είναι εθιμικό δίκαιο.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, σαράντα επτά φορείς του κοινωνικού χώρου εχθές καταδίκασαν στη Βουλή το σχέδιο νόμου. Ούτε ένας από αυτούς δεν βρήκε να πει μια καλή λέξη για το σχέδιο νόμου και όσες φωνές ακούστηκαν από την Συμπολίτευση για αυτό το θέμα εχθές, δηλαδή, μια φωνή, περιορίστηκε να καθυβρίσει έναν από τους φορείς αυτούς.

Η συνέχεια του ψεύδους έχει γίνει καταφανής. «Θα σκίσουμε το μνημόνιο με ένα άρθρο, έναν νόμο, σε μία ημέρα, έχουμε παράλληλο πρόγραμμα, τώρα έχουμε τα αντίμετρα.» Όμως, δεν κοροϊδεύεται κανείς από αυτά! Και ο Πρωθυπουργός σας -απευθύνομαι στην Πλειοψηφία-, που θα ήταν «κάθε λέξη του Συντάγματος», βλέπει τώρα τους νόμους των Υπουργών του και τους δικούς του κάθε εβδομάδα να πέφτουν στα δικαστήρια ως αντισυνταγματικοί!

Παραβιάσατε πάρα πολλές φορές το Σύνταγμα, το παραβιάζετε και σήμερα. Και ό, τι και αν πουν οι συνάδελφοι της Πλειοψηφίας που θα αντιλέξουν, τους δίνω μια «συμβουλή» και καταθέτω μια σκέψη: Συγκρατηθείτε λίγο, συνάδελφοι της Πλειοψηφίας, διότι, επαναλαμβάνω, κάθε εβδομάδα και δύο νόμοι σας βγαίνουν αντισυνταγματικοί και εδώ στη Βουλή λέτε άλλα. Συγκρατηθείτε σήμερα, γιατί έχουμε δύο περιπτώσεις διατάξεων του σχεδίου νόμου. που είναι καταφανώς αντισυνταγματικές.

Αυτά που λέγονται ήδη στην Αίθουσα τα είπε και το Ελεγκτικό Συνέδριο με συγκεκριμένη γνωμοδοτική απόφαση προ ολίγων ημερών. Πολλά από αυτά επαναλαμβάνει και η Διεύθυνση Επιστημονικών Μελετών της Βουλής με τη γνωμοδότησή της σήμερα.

Για τι όμως συζητάμε; Περί τίνος ακριβώς πρόκειται, κυρίες και κύριοι Βουλευτές; Άρθρα 1 και 2 του σχεδίου νόμου. Περικοπές των συντάξεων, κύριων και επικουρικών, μέσω της κατάργησης της προσωπικής διαφοράς. Τι σας λένε οι δικαστές του Ελεγκτικού Συνεδρίου; Τι σας λένε οι επιστήμονες της Διεύθυνσης Επιστημονικών Μελετών; Πως βρήκατε ένα μεγάλο κονδύλι, το μεγαλύτερο, του κρατικού προϋπολογισμού και κόβετε από εκεί, επειδή με το μάτι θέλετε κάποια χρήματα και με το μάτι εκτιμάτε ότι από εκεί μπορείτε να πάρετε. Τι σας επισημαίνουν; Ότι δεν έχετε αναλογιστική μελέτη.

Χειροκροτούσατε τον κ. Κατρούγκαλο προ έτους που έφερνε κάτι χαρτιά εδώ και τα έλεγε αναλογιστικές μελέτες. Του λέγαμε ότι αυτές δεν είναι αναλογιστικές μελέτες. Εσείς που τον χειροκροτούσατε και δεχόσασταν τα επιχειρήματά του, έρχεστε σήμερα και χειροκροτάτε τα αντίθετα. Έρχεστε σήμερα και χειροκροτάτε -έτσι συνέβη στις επιτροπές τις δύο προηγούμενες ημέρες- ακριβώς τα αντίθετα.

Όμως, χωρίς αναλογιστική μελέτη, χωρίς να προκύπτει, με βάση το σύνολο των περικοπών, κατά πόσο παραβιάζονται ορισμένες κλασικές συνταγματικές αρχές, παίρνετε σήμερα ένα ψαλίδι και κόβετε συντάξεις, κύριες και επικουρικές. Και σας επισημαίνουμε και στην Αίθουσα της Ολομέλειας σήμερα ότι με αυτό τον τρόπο παραβιάζετε πρώτον, το άρθρο 4 παράγραφος 5 του Συντάγματος για την αναλογική ισότητα, σε ό,τι αφορά τη συμμετοχή στα δημόσια βάρη, το άρθρο 22 παράγραφος 5 του Συντάγματος, σχετικά με την προστασία του συστήματος κοινωνικής ασφάλισης και οπωσδήποτε το άρθρο 25 παράγραφος 1 του Συντάγματος για την πολύ σημαντική για το δικαιϊκό μας σύστημα αρχή της αναλογικότητας.

Δεν τελειώνουμε, όμως, εδώ. Ήμουν πάντα φειδωλός στις ενστάσεις συνταγματικότητας στην Αίθουσα αυτή και θα παραμείνω. Προσθέτω μία διάταξη ακόμη.

(Γέλωτες από την πτέρυγα του ΣΥΡΙΖΑ)

Γελάτε, αλλά είστε περίγελος της ελληνικής δικαιοσύνης και κάθε Έλληνα πολίτη!

(Χειροκροτήματα από την πτέρυγα της Νέας Δημοκρατίας)

Γελάτε γιατί παραβιάζετε το Σύνταγμα, όπως αναπνέετε! Να έχετε αξιοπρέπεια!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Χάνετε τον χρόνο σας, κύριε Λοβέρδο. Ολοκληρώστε, παρακαλώ κύριε Λοβέρδο. Δεν θα σας αφήσω παραπάνω χρόνο. Ολοκληρώστε.

**ΑΝΔΡΕΑΣ ΛΟΒΕΡΔΟΣ:** Προσθέτω, λοιπόν, σε αυτό τον συγκρατημένο κατάλογο των αντισυνταγματικοτήτων αυτού του νομοσχεδίου και το άρθρο 58. Θα γελάνε πάλι κάποιοι από εσάς, αλλά θα κλαίτε σε λίγο καιρό όταν πάνε οι υποθέσεις στα δικαστήρια. Και το άρθρο 58 θα πάει.

Στο άρθρο 58, κυρίες και κύριοι Βουλευτές, προβλέπεται το πρωτοφανές να θεωρείται εισόδημα -και άρα να φορολογείται- η εισφορά, που καταβάλει ένας επαγγελματίας, ένας έμπορος, ένας αγρότης, στο σύστημα υποχρεωτικής ασφάλισης. Το σύστημά μας της κοινωνικής ασφάλισης είναι υποχρεωτικό. Δεν μπορείς να πεις «δίνω κάτι λιγότερο, πηγαίνω σε μια ιδιωτική ασφάλιση». Είναι υποχρεωτικό και είναι για πολλούς πάρα πολύ ακριβό για τις υπηρεσίες που παρέχει, ειδικά μετά τις τελευταίες παρεμβάσεις που κάνατε εσείς.

Σε αυτό το σύστημα της υποχρεωτικής ασφάλισης, ιατρικής και φαρμακευτικής, λέτε τώρα εσείς πως ό,τι πληρώνω για εισφορές στα ασφαλιστικά μου ταμεία νοείται εισόδημα. Και άρα, φορολογείται. Αυτή τη βαρβαρότητα που κάνετε -και γελάτε κι από πάνω- πρέπει να ξέρετε πως συγκρούεται και αντιφάσκει με τα: άρθρο 5 του Συντάγματος, που αφορά στην οικονομική ελευθερία, άρθρο 4 παράγραφος 5 –επαναλαμβάνω και εδώ-, που αφορά στα θέματα της ίσης αναλογικά συμμετοχής στα δημόσια βάρη και οπωσδήποτε το άρθρο 22 παράγραφος 5, σχετικά με την προστασία του συστήματος κοινωνικής ασφάλισης.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι Βουλευτές, κλείνοντας, χειροκροτήσατε χθες και προχθές την προσωποποίηση της απρέπειας, την προσωποποίηση της αναξιοπρέπειας, της πολιτικής αναξιοπρέπειας…

**ΑΝΝΑ ΚΑΡΑΜΑΝΛΗ:** Κυρία Πρόεδρε, κλείστε το κουδούνι.

**ΓΕΩΡΓΙΟΣ ΒΛΑΧΟΣ:** Κλείστε το, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να ζητήσει ο κ. Λοβέρδος παράταση.

**ΑΝΔΡΕΑΣ ΛΟΒΕΡΔΟΣ:** Παρακαλώ κυρία Πρόεδρε, να με σεβαστείτε κλείνοντας το πραγματάκι αυτό. Σας παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πόσο χρόνο θα χρειαστείτε για το κλείσιμο, κύριε Λοβέρδο;

**ΓΕΩΡΓΙΟΣ ΒΛΑΧΟΣ:** Τι φαινόμενο είναι αυτό;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν κατάλαβα.

**ΓΕΩΡΓΙΟΣ ΒΛΑΧΟΣ:** Τώρα το θυμηθήκατε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε. Σας παρακαλώ. Όταν κάποιος υπερβαίνει τον χρόνο, παίρνει τον λόγο, ζητάει συγγνώμη και λέει ότι «θα ολοκληρώσω σε δύο λεπτά». Δεν είναι αυτά αυτονόητα. Εντάξει;

**ΓΕΩΡΓΙΟΣ ΒΛΑΧΟΣ:** Σήμερα ήρθατε στην Αίθουσα για πρώτη φορά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, σήμερα. Έχουμε ένα σοβαρό νομοσχέδιο και έχουν εγγραφεί εκατόν πενήντα Βουλευτές.

Συνεχίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Παραβιάζετε κάθε έννοια λογικής, αλλά έχουμε συνηθίσει τη...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, εντάξει, τη λογική σας.

**ΑΝΔΡΕΑΣ ΛΟΒΕΡΔΟΣ:** Έκλεινα τη σκέψη μου λέγοντας, όντας εδώ τις προηγούμενες μέρες στις επιτροπές της Βουλής, πως χειροκροτάει η Συμπολίτευση, η πλειοψηφία, τον ορισμό της έννοιας της πολιτικής αναξιοπρέπειας και του βραβείου της πολιτικής αναξιοπρέπειας, που χαρίζεται πια με όλη μας την καρδιά στον Υπουργό Οικονομίας, τον κ. Τσακαλώτο. Χειροκροτάτε σήμερα και μάλιστα κάνετε και προσπάθειες να μην ακουστεί μια φωνή της Αντιπολίτευσης όταν σας τίθενται…

(Θόρυβος στην Αίθουσα)

…ζητήματα συνταγματικότητας, που προκύπτουν από κείμενα που φέρατε εδώ στη Βουλή και τα οποία είναι αντίθετα με αυτά που χειροκροτούσατε πριν από έναν χρόνο στο νόμο Κατρούγκαλου; Πρέπει κάποια στιγμή να σκεφτείτε ότι ο ελληνικός λαός σας κοιτάει και να αρχίσετε να ντρέπεστε.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, πρέπει να πω ότι είναι ευτυχής συγκυρία που το Σύνταγμα προβλέπει έκθεση του Γενικού Λογιστηρίου του Κράτους για ανάλογα νομοθετήματα και επιπλέον προβλέφθηκε να συνοδεύει το νομοσχέδιο αυτό και το Πλαίσιο Δημοσιονομικής Στρατηγικής για την επόμενη τετραετία. Από εκεί, λοιπόν, προέκυψαν πραγματικά συμπεράσματα.

Ένα συμπέρασμα είναι το εξής: Η περικοπή της συνταξιοδοτικής δαπάνης είναι το 1/3 του πρωτογενούς πλεονάσματος το οποίο επιδιώκεται για την πληρωμή των τόκων. Δεν εξοφλείται το χρέος. Επιδιώκεται μόνο η πληρωμή των τόκων. Από εκεί και πέρα αρχίζουν οι προβληματισμοί.

Πράγματι, το Σύνταγμα εγγυάται την κοινωνική ασφάλιση, αλλά δεν εγγυάται –εγώ το δέχομαι- το ύψος των παροχών, απλώς πρέπει να υπάρχει μια ικανοποιητική αναλογία εισφορών και παροχών. Επομένως είμαι υποχρεωμένος να προχωρήσω σε έρευνα για την αντισυνταγματικότητα άλλων παραμέτρων.

Η περικοπή στο ποσό αυτό των 2, 2,5 δισεκατομμυρίων για τα χρόνια ’19, ’20, ’21 επηρεάζει τη βιωσιμότητα του ασφαλιστικού συστήματος; Ούτε η αιτιολογική έκθεση μας το λέει, ούτε κάποια οικονομοτεχνική μελέτη ή αναλογιστική. Μας λέτε κάτι άλλο, όμως. Μας λέτε ότι το δημοσιονομικό συμφέρον επιβάλλει, οι έκτακτες ίσως συνθήκες επιβάλλουν την περικοπή συντάξεων οι οποίες είναι κατοχυρωμένες με το προηγούμενο νομοθετικό καθεστώς προ του νόμου Κατρούγκαλου.

Και ερωτώ τώρα: Βρισκόμαστε στον δέκατο χρόνο κρίσεως και μνημονίων. Δέκατος χρόνος είναι το 2019, ενδέκατος το 2020, δωδέκατος το 2021. Αυτές είναι έκτακτες συνθήκες, που δεν μπορούσαν να προβλεφθούν και επιβάλλεται αυτήν τη στιγμή μια δραστική περικοπή και στις συντάξεις, κύριες και επικουρικές, και επιβάλλεται ακόμα περικοπή και στα οικογενειακά επιδόματα, στις οικογενειακές παροχές; Είναι σταθερότητα πλέον η κρίση, κυρία Πρόεδρε και κυρίες και κύριοι Βουλευτές, κύριοι συνάδελφοι. Είναι σταθερή και διαρκής.

Επομένως, δεν μπορούμε να αφαιρούμε από το ασφαλιστικό σύστημα ποσά για να δικαιολογήσουμε τη δημοσιονομική ανάγκη. Έχουμε υπερβεί τα άκρα ανεκτά όρια της συνταγματικής τάξεως.

Προχωρώ πάρα πέρα. Έρχεται, λοιπόν, η αιτιολογική έκθεση και μας λέει θα καλύψουμε αυτήν τη δημοσιονομική προσαρμογή, φτωχοποιώντας τους παλιούς συνταξιούχους, στους οποίους –σημειωτέoν- ο νόμος Κατρούγκαλου έχει εγγυηθεί το ύψος των συντάξεών του με την προσωπική διαφορά, με τα οικογενειακά επιδόματα και παροχές. Οι παροχές αυτές είναι εγγυημένες από το κράτος και επομένως, έχουμε πρώτα από όλα μια συνταγματική παράβαση στο θέμα του άρθρου 22 παράγραφος 5.

Δεν μένω, όμως, μόνο σε αυτό. Προχωρώ και επιπλέον, κυρία Πρόεδρε. Στάθμισε ποτέ η Κυβέρνηση τα ζητήματα, τους παράγοντες που έπρεπε να εξετάσει; Ποιοι ήταν αυτοί; Από τη μια, το δημοσιονομικό συμφέρον, το οποίο δεν μας το απέδειξε διότι η αιτιολογική έκθεση δεν κάνει κανέναν λόγο, δεν υπάρχει αναλογιστική μελέτη. Εγώ δεν θα σταθώ στο τι είπε το Ελεγκτικό Συνέδριο ή το Συμβούλιο της Επικρατείας. Τα είπαν για τους άλλους νόμους. Εγώ θέλω να εξετάσω τη συνταγματικότητα του συζητούμενου σήμερα. Στάθμισε κανείς –ουδείς-αν η προστασία των συνταξιούχων υπερτερεί ή η προστασία του δημοσιονομικού συμφέροντος; Στάθμισε κανείς ότι, αν αφαιρεθούν πόροι από την οικονομία μέσω των περικοπών των συντάξεων, αυτό είναι υφεσιακό μέτρο και θα έχουμε ύφεση; Το στάθμισε κανείς; Είδαμε κάποιο στοιχείο οικονομοτεχνικό να μας βεβαιώνει επ’ αυτού ότι δεν θα έχουμε επίπτωση στην ύφεση; Ή θα έχουμε ανάπτυξη, όταν όλα κατευθύνονται προς την εξυπηρέτηση χρέους; Ανάπτυξη δεν θα έχουμε, είναι δεδομένο.

Επόμενο ερώτημά μου: Αφού όλα αυτά δεν σταθμίστηκαν και επομένως ήταν ο μοναδικός δρόμος -μονόδρομο θεωρεί η Κυβέρνηση την περικοπή των συνταξιοδοτικών παροχών-, ο μονόδρομος αυτός είναι συνταγματικά ανεκτός;

Θα κάνω μια παρένθεση και θα μου την επιτρέψετε. Μίλησαν οι εκλεκτοί συνάδελφοι για τη νομολογία των δικαστηρίων, όπως έχει διαμορφωθεί και δη των ανωτάτων και για την έκθεση της Επιστημονικής Υπηρεσίας της Βουλής, η οποία και αυτή αναφέρεται στη νομολογία. Εγώ θα προχωρήσω σε κάτι άλλο, κυρία Πρόεδρε. Θα προχωρήσω και θέλω η Αίθουσα να το ακούσει και να αποφασίσει επ’ αυτού. Την αιτιολογία του νόμου δεν την εξετάζουν τα δικαστήρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας παρακαλώ.

Τα δικαστήρια δεν εξετάζουν την αιτιολογία, τα interna corporis του νόμου, την εσωτερική σκοπιμότητα. Την εξετάζει η Βουλή με το θέμα της συνταγματικότητας. Είναι το μοναδικό όργανο, που έχει αυτήν την ικανότητα και αυτήν την εξουσία από το Σύνταγμα. Πρέπει να εξετάσουμε σήμερα αν αιτιολογείται πραγματικά ο νόμος για τις περικοπές αυτές ή ακολουθώντας το μονόδρομο των περικοπών πάσχει. Και πραγματικά πάσχει και θα σας πω αμέσως.

Το άρθρο 22 παράγραφος 5 του Συντάγματος μπορεί να τελεί υπό τους ορισμούς του νόμου ή το κοινωνικό σύστημα, αλλά έχουμε άκρα ανεκτά όρια. Τα άκρα ανεκτά αυτά όρια τα έχουμε υπερβεί. Πρώτον λόγω της δωδεκαετίας της κρίσης. Δεύτερον λόγω των επανειλημμένων περικοπών που πλέον θα πρέπει να εξετάσουμε αν αγγίζει πλέον το σύνολο των παλαιών συνταξιούχων η φτωχοποίηση. Τρίτον την παράμετρο πώς οι περικοπές αυτές θα συμβάλουν στην οικονομική ύφεση και στην περαιτέρω επιδείνωση του οικονομικού περιβάλλοντος. Τέταρτον και για την περιουσία των συνταξιούχων, η οποία πρέπει να προστατεύεται με το Πρόσθετο Πρωτόκολλο της Σύμβασης της Ρώμης. Και έχουμε πλέον ένα μείγμα αφαιρέσεως πόρων από τους συνταξιούχους, αφαιρέσεως πόρων από την οικονομία και θα έλθει μετά σε λίγο η πλειοψηφία να αποφασίσει τη συνταγματικότητα.

Τελειώνοντας, επαναλαμβάνω. Τη συνταγματικότητα της αιτιολογίας έχει την απόλυτη εξουσία η Βουλή μοναδικά να την εξετάσει. Εδώ θέλω να περιστραφεί η συζήτηση. Όχι σε αυτά που λέει η αιτιολογική έκθεση, η οποία είναι ανεπαρκής. Δεύτερον, θα μας βεβαιώσει κάποιος -είναι αδύνατον να το βεβαιώσει αυτό-, ότι δεν υπάρχουν εναλλακτικές λύσεις για το 1/3 των τόκων, που αφαιρούνται σήμερα από το συνταξιοδοτικό σύστημα; Δεν αναζητήθηκαν εναλλακτικές λύσεις. Και ξέρετε ποια είναι η δημοκρατία, κυρία Πρόεδρε; Η αναζήτηση της μέσης οδού, όχι της απολυτότητας. Και εδώ δεν αναζητήθηκε.

Συμπεραίνοντας, το άρθρο 1 και το άρθρο 2 του νομοσχεδίου έχουν αυτές τις παθολογίες. Συνεπώς, κατά την άποψή μου προσκρούουν στα άρθρα 22 και 25, του Συντάγματος στην αναλογικότητα και στα πρωτόκολλα των ευρωπαϊκών ατομικών δικαιωμάτων, τα πρόσθετα ή τα κύρια. Κατόπιν αυτού, νομίζω ότι η Βουλή πρέπει να ανοίξει αυτήν τη συζήτηση, διότι ο νόμος θα ψηφιστεί σήμερα, θα περάσει και σε λίγο καιρό θα κρίνεται στα δικαστήρια και θα υπάρχουν πλέον επανειλημμένες αποφάσεις, οι οποίες θα λένε «τι κάνατε;» και εμείς θα λέμε «πληρώσαμε τους τόκους».

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο αντιλέγων, ο κ. Παρασκευόπουλος.

Κύριε Παρασκευόπουλε, έχετε τον λόγο για πέντε λεπτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Σας ευχαριστώ. Είναι λίγο δύσκολη η θέση μου τεχνικά, επειδή οι ενστάσεις ήταν πολλές και ορισμένες από αυτές δεν είναι προαναγγελμένες. Θα προσπαθήσω να τις συμπυκνώσω και να τις απαντήσω κατά το δυνατόν σύντομα.

Θέλω να κάνω μια διευκρίνιση πρώτα. Επειδή πολλοί Βουλευτές αλλά και όσοι υπέβαλαν τις ενστάσεις αντισυνταγματικότητας επισημαίνουν τον επαχθή χαρακτήρα των μέτρων…

**ΘΕΟΔΩΡΑ ΜΠΑΚΟΓΙΑΝΝΗ:** Δεν ακούγεται, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παρασκευόπουλε, θέλετε να έρθετε στο Βήμα; Δεν ακούγεστε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Συνεχίζω με μια διευκρίνιση. Βεβαίως τα μέτρα, οι μειώσεις και ιδιαίτερα αυτά τα οποία αφορούν τις συντάξεις, έχουν επαχθή και επώδυνο χαρακτήρα. Αυτό ούτε σχετικοποιείται, ούτε αμφισβητείται. Ίσα-ίσα με δεδομένο τον επώδυνο και επαχθής τους χαρακτήρα εξετάζεται εάν αυτά προσκρούουν στο Σύνταγμα, ιδίως εν όψει των έκτακτων σημερινών περιστάσεων της χώρας μέσα στις οποίες εντάσσεται η ανάγκη αποκατάστασης της δημοσιονομικής ισορροπίας. Εν μέσω αυτών των περιστάσεων, η χώρα έκρινε κάποιες μειώσεις προς εξυπηρέτηση μιας μεγαλύτερης δημόσιας ωφέλειας. Αυτή η στάθμιση γίνεται ιδίως σε περιπτώσεις, που χρειάζεται καθορισμός προτεραιοτήτων εν όψει των περιορισμένων πόρων του κράτους και δικαιολογούνται, βέβαια, στη συγκεκριμένη ιστορική περίοδο με βάση την έκτακτη και παρατεταμένη κρίση ως ένα μέρος ενός ευρύτερου προγράμματος δημοσιονομικής προσαρμογής που θα οδηγήσει τη χώρα σε ευημερία.

Βεβαίως, εν μέσω αυτών των περιστάσεων τίθενται τα θέματα της αντισυνταγματικότητας και ιδιαίτερα η συμφωνία της μείωσης. Αυτό προκύπτει με βάση την ένσταση που στηρίζεται στα άρθρα 1 και 2 με την αρχή της αναλογικότητας, με το άρθρο 25 παράγραφος 1 του Συντάγματος και με την ανάγκη της ίσης συμμετοχής στα δημόσια βάρη.

Επίσης, έχει συνδεθεί με την ίδια ένσταση και το ενδεχόμενο η εξέταση ενός ενδεχομένου πρόσκρουσης στο πρώτο πρωτόκολλο της ευρωπαϊκής σύμβασης, που αναφέρεται στην ανάγκη προστασίας της περιουσίας. Η άποψή μου σε αυτά είναι η εξής: Οι μειώσεις αποφασίζονται εφ’ όσον εξυπηρετούν δημόσια ωφέλεια. Για τη στάθμιση της δημόσιας ωφέλειας από τη μία πλευρά και του βάρους των μειώσεων από την άλλη πλευρά και την αναλογικότητά τους τα κράτη, οι πολιτείες έχουν διακριτική ευχέρεια προκειμένου να διαπιστώσουν μια ισορροπία δημόσιων δαπανών και εσόδων μετά από την εξέταση οικονομικών, κοινωνικών και πολιτικών ζητημάτων. Η εξέταση αυτών των θεμάτων κατ’ εξοχήν ανήκει στην πολιτεία. που έχει τα εργαλεία και τις υπηρεσίες οι οποίες επιτρέπουν να καταγράψει τις σχετικές ανάγκες και λιγότερο βεβαίως τα δικαστήρια, όπως έχει άλλωστε δεχτεί και το Ευρωπαϊκό Δικαστήριο σε μια γενική αναφορά του.

Βεβαίως, αυτή η ανάγκη καθορισμού σταθμίσεων ισχύει εκεί που υπάρχει ανάγκη εντοπισμού προτεραιοτήτων εν’ όψει περιορισμένων πόρων του κράτους. Αυτή η στάθμιση αφορά και το πρώτο πρωτόκολλο της ευρωπαϊκής σύμβασης όπου γίνεται λόγος για στερήσεις ή μειώσεις που μπορούν να φθάνουν σε στέρηση περιουσίας.

Πρέπει όμως εδώ να σημειωθεί ότι δεν έχει οριστεί ένα θεσμικά συγκεκριμένο και καθορισμένο επίπεδο το οποίο δεν πρέπει να μειώνεται. Αυτό βέβαια που δεν πρέπει να συμβαίνει είναι μια επέμβαση στον βαθμό απόλαυσης του δικαιώματος της ιδιοκτησίας, που να φτάνει σε προσβολή της ανθρώπινης αξιοπρέπειας. Αυτό αιτιολογείται με βάση την έκτακτη και πρωτοφανή κρίση στη χώρας μας ως μέρος ενός ευρύτερου προγράμματος δημοσιονομικής προσαρμογής.

Οι τελευταίες σκέψεις τις οποίες διάβασα είναι ειλημμένες από την απόφαση Κουφάκη και ΑΔΕΔΥ κατά της χώρας μας του Ευρωπαϊκού Δικαστηρίου το 2012. Είναι η απόφαση η οποία έκρινε τον ν.3833 ο οποίος επέβαλλε σοβαρές περικοπές στις συντάξεις, της τάξης μέχρι το 30%. Αναφέρεται στο πρώτο μνημόνιο το 2010. Με βάση αυτές τις σκέψεις η ευρωπαϊκή απόφαση έχει θεωρήσει ότι ήταν προδήλως αβάσιμη η προσφυγή η οποία είχε ασκηθεί οριζόμενη στο ίδιο θέμα ακριβώς, στο θέμα των συντάξεων, στο πρώτο πρωτόκολλο της ευρωπαϊκής σύμβασης.

(Στο σημείο αυτό χτυπάει προειδοποιητικά το κουδούνι λήξης της ομιλίας του κυρίου Βουλευτή)

Να έχω δυο λεπτά ακόμη, κυρία Πρόεδρε;

Βεβαίως στο παρελθόν έχουμε διάφορα όργανα τα οποία έκριναν κατά περιόδους ότι οι προηγούμενες περικοπές δεν είχαν το χαρακτηριστικό της αναλογικότητας.

Πρέπει όμως να σημειωθεί εδώ μια ειδοποιός διαφορά με τη σημερινή συγκυρία και τη σημερινή θεσμική επιλογή. Προηγουμένως, στα προηγούμενα μνημόνια οι περικοπές λάμβαναν χώρα παράλληλα με πολλές άλλες, δηλαδή, μέσα σε ένα περιβάλλον γενικών εκπτώσεων εγγυήσεων και παροχών. Αυτή τη στιγμή, για πρώτη φορά, το περιβάλλον μέσα στο οποίο αποφασίζονται αυτές οι μειώσεις προβλέπει και τα αντιμέτρα, τα οποία συνιστούν σημαντικές παροχές οι οποίες είναι ικανές να βελτιώσουν την προσωπική κατάσταση και διαβίωση των ατόμων τα οποία θα υποστούν τις μειώσεις.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παρασκευόπουλε, συγγνώμη.

Όταν άφησα να χτυπάει το κουδούνι, κυρία Χριστοφιλοπούλου και κύριε Λοβέρδο, θεωρούσατε αυτονόητο ότι θα μιλάτε όσο θέλετε. Δεν ζητήσατε άδεια από το Προεδρείο. Υπάρχουν κάποιοι κανόνες μέσα στο Κοινοβούλιο. Λοιπόν, αφήστε τα. Όποιος δεν ζητάει άδεια από το Προεδρείο, το κουδούνι θα συνεχίζει να κτυπάει.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Επιταχύνω.

Σε αντίθεση με τις προηγούμενες περιπτώσεις εδώ δεν ισχύει το σωρευτικό αποτέλεσμα. Ίσα-ίσα έχουμε αντίβαρα η ενεργοποίηση των οποίων εξαρτάται από την ελληνική πολιτεία. Το παρελθόν και τα πρόσφατα οικονομικά δεδομένα έχουν δείξει ότι είναι δυνατή.

Βεβαίως, έγινε λόγος και για έλλειψη αναλογιστικής μελέτης, για έλλειψη μιας ουσιαστικής προϋπόθεσης για την επιβολή των μέτρων. Μιλάω με όση ταχύτητα μπορώ.

Η άποψή μου είναι ότι στη συγκεκριμένη περίπτωση οι περικοπές αφορούν την προσωπική διαφορά, δηλαδή, τις μεταβατικές διατάξεις του νόμου οι οποίες είναι προσωρινές. Δεν αφορούν τις πάγιες ρυθμίσεις για τις οποίες εκδόθηκε αναλογιστική μελέτη και οικονομικές μελέτες που έχουν εξηγήσει τη σκοπιμότητα της λήψης τους. Έχουμε απλώς εξομοίωση αυτή τη στιγμή κάποιων ρυθμίσεων οι οποίες μέχρι τώρα εμφανίζονται ευνοϊκές στο σύνολο των ρυθμίσεων με αυτές οι οποίες έχουν εκτιμηθεί και με αναλογιστική μελέτη.

Σε ό,τι αφορά στον μηχανισμό αναπροσαρμογής, αυτό που ήθελα να πω είναι ότι, όπως γίνεται σαφές, ο μηχανισμός αυτός ενεργοποιεί μέτρα, ενώ το περιεχόμενο των μέτρων είναι ήδη καθορισμένο. Η εξειδίκευση με νόμο νωρίτερα δεν θα μπορούσε να έχει γίνει στο μέτρο που δεν είναι γνωστό ποια απόκλιση μπορεί να υπάρξει. Πιστεύω ότι δεν θα υπάρχει απόκλιση. Μπορεί να είναι 0,1%, 0,2%. Δεν θα μπορούσαν αριθμητικά να ληφθούν τώρα μέτρα. Και μόνο γ’ αυτό τον λόγο υπάρχει αυτή η εξουσιοδότηση, η οποία όμως θα προχωρήσει επί τη βάσει σταθμίσεων, εγγυήσεων, παραμέτρων και κατευθυντηρίων οδηγιών οι οποίες ήδη βρίσκονται στη νομοθεσία.

Προσπάθησα να τηρήσω τον χρόνο, κυρία Πρόεδρε. Τα κατάφερα ως έναν βαθμό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ κι εγώ. Τώρα κανονικά μπορούν να μιλήσουν οι Κοινοβουλευτικοί Εκπρόσωποι. Θα ήθελα να μάθω πόσοι θέλουν να μιλήσουν. Όλοι; Μάλιστα.

Λοιπόν, κάνω άλλη μια φορά έκκληση και παρακαλώ να τηρούνται οι κανόνες του Κανονισμού και της ευγένειας. Όποιος θέλει, θα παρακαλεί να δοθεί μια παράταση συγκεκριμένη. Δεν μπορούμε να μιλάμε δέκα λεπτά.. Όποιος καλύπτεται από τον άλλον, ας περικόψει κάτι. Για όνομα του Θεού!. Έχουμε ακούσει τα περί αντισυνταγματικότητας πολλές φορές.. Από όλες τις θέσεις, κύριε Τζαβάρα, τις έχετε υπερασπιστεί. Δεν είναι τίποτα. Γνωστά είναι αυτά.

Τώρα τον λόγο έχει ο κ. Βορίδης για πέντε λεπτά.

**ΜΑΥΡΟΥΔΗΣ ΒΟΡΙΔΗΣ:** Θα μιλήσω από τη θέση μου και βλέπουμε. Νομίζω ότι θα ακούγομαι.

Ευχαριστώ, κυρία Πρόεδρε.

Κυρίες και κύριοι συνάδελφοι, να συνεννοηθούμε τι είναι τα άρθρα τα οποία προσβάλλονται κυρίως τα βασικά άρθρα, που είναι τα άρθρα περικοπής των συντάξεων. Τι κάνετε; Τι σας καλεί η Κυβέρνηση να ψηφίσετε; Σας καλεί να κόψετε συντάξεις από όλους! Από όλους! Στο μέγιστο, δε, όριο του 18%. Και -πολύ σημαντικό- από 1-1-2019 τι λέει η αιτιολογική σας έκθεση γι’ αυτές τις περικοπές, που αφορούν τις πιο ευάλωτες κοινωνικές ομάδες, αυτές που δεν μπορούν να αναπληρώσουν το εισόδημά τους -γιατί είναι απόμαχοι της εργασίας και δεν έχουν αυτή τη δυνατότητα οι συνταξιούχοι; Τι λέει η αιτιολογική σας έκθεση; Λέει μία κουβέντα για το ασφαλιστικό σύστημα; Ούτε μισή! Δεν λέει μισή κουβέντα για το ασφαλιστικό σύστημα. Λέει ότι δεν μπορούν να πληρωθούν οι συντάξεις; Όχι!

Πώς προβλέπει τώρα, σήμερα, η ψηφοφορία ότι 1-1-2019 θα γίνει αυτό; Πού τις ξέρετε τις δημοσιονομικές συνθήκες; Πού ξέρετε τι θα έχει γίνει 1-1-2019, που μάλιστα λέτε ότι «γυρνάμε στην ανάπτυξη», «επιτυγχάνουμε στόχους πλεονασμάτων», «θα μπορούμε να πάρουμε και τα αντίμετρα» και «παίρνουμε 7,5 δισεκατομμύρια αντίμετρα» –2 δισεκατομμύρια παραπάνω από αυτά- κ.λπ.;

Πού τις ξέρετε τις συνθήκες, κυρίες και κύριοι συνάδελφοι; Πού τις ξέρει η Κυβέρνηση;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Το ΔΝΤ.

**ΜΑΥΡΟΥΔΗΣ ΒΟΡΙΔΗΣ:** Σωστά. Το ΔΝΤ. Το είπατε, κύριε Παπαδόπουλε. Εύγε!

(Χειροκροτήματα)

Πράγματι, κυρία Πρόεδρε, το ΔΝΤ τις ξέρει, διότι υπάρχει μια ομολογία μέσα στην αιτιολογική έκθεση. Αυτή η ομολογία καθιστά αντισυνταγματική τη ρύθμιση, γι’ αυτό και μετά βεβαιότητος η ρύθμιση αυτή θα πέσει.

Ποια είναι η ομολογία; «Το κάνουμε», λέτε –ακούστε, κύριοι συνάδελφοι, γιατί κόβετε τις συντάξεις- «για να ξεκινήσει η συζήτηση για το χρέος». Γι’ αυτό κόβετε τις συντάξεις!

Διαβάστε την αιτιολογική έκθεση, κύριε συνάδελφε. Διαβάστε την, γιατί είναι αξιοθρήνητη αιτιολογία. Λέτε για κάτι το οποίο έχει θεσπιστεί ως υποχρέωση από το 2012 -η έναρξη συζήτησης για το χρέος- ότι πρέπει να κόψετε τις συντάξεις με αυτήν τη μόνη αιτιολογία. Δεν λέτε τίποτα για το ασφαλιστικό σύστημα, τίποτα για τα δημοσιονομικά, τίποτα για οτιδήποτε από αυτά.

Και έρχεται βεβαίως το Ελεγκτικό Συνέδριο αυτονοήτως και σας λέει: Όταν ελλείπουν όλα αυτά, πώς να δικαιολογηθεί η περικοπή των συντάξεων; Πώς θα την αιτιολογήσετε στους συνταξιούχους; Τι θα τους πείτε; Ότι θα ξεκινήσει η συζήτηση για τις παραμετρικές μεταβολές, γι’ αυτό πρέπει να ανεχθείς να σου κοπεί το 1/5 της σύνταξής σου; Αυτό θα τους πείτε; Αυτή είναι η εξήγηση; Ναι, αυτή είναι η εξήγηση!

Κυρίες και κύριοι συνάδελφοι, αυτό λέει η Κυβέρνηση στους συνταξιούχους. Αυτό ακριβώς!

(Θόρυβος στην Αίθουσα)

Όχι, δυστυχώς δεν είναι έτσι, συνάδελφε. Δεν είναι έτσι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ!

**ΜΑΥΡΟΥΔΗΣ ΒΟΡΙΔΗΣ:** Αλλά για να σας προφτάσω κιόλας, διότι μιλάτε για μας, εσείς δεν έχετε γνώση των αποφάσεων; Έχετε; Γιατί δεν συμμορφώνεστε; Δεν είχατε χρόνο; Πόσο καιρό έχει τεθεί το ζήτημα των συντάξεων στο τραπέζι των διαπραγματεύσεων; Ενάμιση χρόνο τώρα. Δεν είχατε χρόνο να εξηγήσετε κάτι; Όχι, είχατε. Απλώς δεν υπάρχει εξήγηση και επειδή δεν μπορείτε να το τεκμηριώσετε, τι έρχεστε και μας λέτε; «Μας το βάλαν να υπογράψουμε και υπογράψαμε». Αυτό μας λέτε. Τίποτα περισσότερο και τίποτα λιγότερο.

Θα είναι η μόνη αντισυνταγματικότητα, κυρίες και κύριοι συνάδελφοι της Κυβέρνησης; Όχι. Διότι υπάρχει ήδη σωρεία. Να θυμίσω –σταχυολογώντας, δεν τις ξέρω κι όλες, πού να τις παρακολουθήσει κανείς, αλλά αυτές που θυμάμαι- φυσικά τον νόμο για τα κανάλια. Αντισυνταγματικό. Θυμάστε την παύση των διοικητών νοσοκομείων. Αντισυνταγματικό. Θυμάστε βεβαίως τους ορισμούς διευθυντών στην εκπαίδευση. Αντισυνταγματικό.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Κυρία Πρόεδρε, ολοκληρώνω αμέσως.

Θυμάστε βεβαίως τώρα προσφάτως τον νόμο για τις παρατάσεις στους συμβασιούχους. Αντισυνταγματικό. Και θα αθροιστεί, βεβαίως, στην κάθε λέξη του Συντάγματος που τηρείτε και αυτή η αντισυνταγματικότητα. Στην πραγματικότητα η αριστερά έχει ταυτιστεί με την παραβίαση κάθε λέξης του Συντάγματος, όχι με την τήρησή τους. Αυτή είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

Εδώ, λοιπόν, έχετε μια τελευταία ευκαιρία σήμερα για την τιμή των όπλων. Για την τιμή των όπλων, συνάδελφοι! Να προστατευθείτε πίσω από τις διατάξεις του Συντάγματος. Δεν χρειάζεται ξαναλέω μεγάλη επιχειρηματολογία. Απλή ανάγνωση της Ολομελείας του Ελεγκτικού Συνεδρίου. Απλή ανάγνωση της Επιστημονικής Επιτροπής. Έχετε όλα τα επιχειρήματα για να προστατευθείτε, πλήρως, ολοκληρωμένα και ταυτόχρονα να πράξετε το ηθικό σας καθήκον απέναντι στο Σύνταγμα, αλλά και στους ανθρώπους που τους περικόπτετε τώρα τις συντάξεις για το 2019, χωρίς να ξέρετε τι έχει γίνει τώρα. Πάρτε πίσω αυτή την απαράδεκτη διάταξη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κουτσούκος για πέντε λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Δεν θα επιχειρήσω να επαναλάβω τα τεκμηριωμένα επιχειρήματα των έγκριτων νομικών συναδέλφων που προηγήθηκαν.

(Θόρυβος στην Αίθουσα)

Κυρία Πρόεδρε, επειδή είστε πάρα πολύ αυστηρή στη διαδικασία, μπορείτε να μου εξηγήσετε πού εντάσσονται αυτά τα σχόλια των συναδέλφων, που αμφισβητούν την εγκυρότητα των νομικών γνώσεων των προλαλησάντων συναδέλφων, μια και είστε νομικός;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν απαντώ, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Λέω, λοιπόν…

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** …(δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ.

Ελάτε, κύριε Κουτσούκο, συνεχίστε.

**ΓΙΑΝΝΗΣ ΚΟΥΤΣΟΥΚΟΣ:** Η κ. Αναγνωστοπούλου με προκαλεί να μιλήσω για την ισότητα των φύλων, αλλά δεν θα κάνω το λάθος, γιατί θέλω να επικεντρώσω την τοποθέτησή μου σε αυτά τα πέντε λεπτά στην ευθύνη που έχουν οι συνάδελφοι του ΣΥΡΙΖΑ να διαβάζουν τα χαρτιά τα οποία τους έχουν διανεμηθεί στο σώμα του νομοσχεδίου, που θα ψηφίσουμε. Και αυτά, κυρίες και κύριοι συνάδελφοι, εάν τα έχετε μελετήσει, είναι η έκθεση του Ελεγκτικού Συνεδρίου και η έκθεση της Επιστημονικής Επιτροπής της Βουλής. Και τα δυο κείμενα επιχειρηματολογούν για την αντισυνταγματικότητα των άρθρων 1 και 2. Και με αναφορά στην Ευρωπαϊκή Συνθήκη των Δικαιωμάτων του Ανθρώπου, σε σχέση με την προστασία της περιουσίας και σε αναφορά στις διατάξεις του Συντάγματος για την αναλογικότητα και την ισότητα των βαρών και ιδίως –και σ’ αυτό θέλω να επιμείνω- στη διάταξη που προτάσσει στις οποιεσδήποτε αλλαγές που αφορούν το ασφαλιστικό σύστημα την ύπαρξη αναλογιστικής μελέτης.

Εν προκειμένω, υπάρχουν αποφάσεις του Συμβουλίου της Επικρατείας, τις οποίες τις μνημονεύει η Επιστημονική Επιτροπή της Βουλής. Καλό είναι να τις δείτε για να μην βρεθείτε προ δυσάρεστων εκπλήξεων, όπως έχετε συνηθίσει, συνάδελφοι της Πλειοψηφίας, χωρίς να κάνετε ότι δεν καταλαβαίνετε. Υπάρχουν πλήθος αποφάσεων του Συμβουλίου της Επικρατείας που έχουν κρίνει αντισυνταγματικές μια σειρά ρυθμίσεις σας.

Θέλω να προσθέσω ότι οι αναλογιστικές μελέτες στη συγκεκριμένη περίπτωση έχουν ιδιαίτερο βάρος, γιατί δεν πρόκειται για μια απλή ποσοστιαία περικοπή, όπως γινόταν με τις προηγούμενες περικοπές που κατήγγειλε ο ΣΥΡΙΖΑ. Πρόκειται για μια περικοπή που προκύπτει από την προσωπική διαφορά που θέσπισε ο νόμος του κ. Κατρούγκαλου, στηριγμένος σε μια υποτιθέμενη αναλογιστική μελέτη. Σήμερα ούτε στην αιτιολογική έκθεση ούτε στα επιχειρήματα της κυρίας Υπουργού ακούσαμε ότι έχει στοιχειωδώς μια μελέτη της αναλογιστικής αρχής ή άλλων διεθνών οργανισμών, όπως είχαμε παλαιότερα, εν προκειμένω του Διεθνούς Γραφείου Εργασίας, που να τεκμηριώνει αυτές τις περικοπές.

Επειδή, λοιπόν, με αυτές τις περικοπές γίνεται σφαγιασμός των προσδοκιών, που καλλιέργησε ο κ. Κατρούγκαλος και των ψευδολογιών, είναι βέβαιο ότι θα υπάρξουν προσφυγές στο Συμβούλιο της Επικρατείας. Για να μην βρεθείτε, λοιπόν, προ δυσάρεστων εκπλήξεων, αγαπητοί συνάδελφοι της Πλειοψηφίας, πάρτε τώρα τις αποφάσεις σας.

Η δεύτερη παρατήρησή μου έχει να κάνει με το άρθρο 15. Ο παριστάμενος Υπουργός Οικονομικών –δεν ξέρουμε αν θα είναι μεθαύριο- παίρνει εξουσιοδότηση -που δεν δικαιούται σύμφωνα με το άρθρο 78 του Συντάγματος- να ορίσει το ύψος των περικοπών. Λέει η επιστημονική έκθεση της Βουλής –την οποία παρακαλώ να διαβάσετε- ότι δεν πρόκειται για διαπιστωτικού χαρακτήρα απόφαση που θα βγάλει, μετά την έγκριση των θεσμών, αλλά διαπλαστικού, καθώς θα καθορίσει την ακριβή αντιστοιχία των μέτρων σε σχέση με τους επιδιωκόμενους σκοπούς.

Άρα, σύμφωνα με τη διάταξη του Συντάγματος, άρθρο 78 παράγραφος 4 και όσα λέει και προκύπτουν από τη διάταξη, όπως είναι γραμμένη, ο κύριος Υπουργός εξουσιοδοτείται να ορίσει τους συντελεστές περικοπής. Αυτό δεν μπορεί να το κάνει. Είναι ευθεία η παραβίαση του Συντάγματος.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Μισό λεπτό με την άδειά σας, κυρία Πρόεδρε.

Κι έρχομαι τώρα σε αυτό που ο κ. Λοβέρδος ανέπτυξε και διέλαθε της προσοχής των υπολοίπων συναδέλφων αγορητών. Τι ανέδειξε ο κ. Λοβέρδος; Ότι για πρώτη φορά από τη συγκρότηση του ελληνικού φορολογικού συστήματος, από τον ν.3332/55 αν θυμάμαι καλά, οι ασφαλιστικές εισφορές, που είναι υποχρεωτικές, δεν αφαιρούνται από το πραγματικό εισόδημα, όπως συνέβαινε μέχρι σήμερα είτε πρόκειται για μισθωτούς και συνταξιούχους είτε πρόκειται για ελεύθερους επαγγελματίες.

Εν προκειμένω, λοιπόν, το άρθρο 58 προσθέτει τις ασφαλιστικές εισφορές στο φορολογητέο εισόδημα, με αποτέλεσμα να αυξάνει την εισφορά και να αυξάνει και τον φόρο. Και σύμφωνα με όσα είπαν οι ελεύθεροι επαγγελματίες, η επιβάρυνση που προκύπτει είναι κατά 58%. Γι’ αυτά τα τέσσερα άρθρα, τα 1,2,15 και 58, ζητάμε την αντισυνταγματικότητα και καλούμε την Πλειοψηφία να αναλάβει τις ευθύνες της.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Τα τελευταία επτά χρόνια αυτή η συζήτηση έχει γίνει πια ανιαρή, με τη συνταγματικότητα και την αντισυνταγματικότητα. Κι επειδή εδώ υπήρξε νομική τεκμηρίωση, ανταπάντηση και λοιπά, να κάνουμε και μια ελεύθερη μετάφραση για να καταλαβαίνει ο κόσμος τι συμβαίνει.

Τι συμβαίνει, λοιπόν; Όταν κόβουν το ΠΑΣΟΚ και η Νέα Δημοκρατία τις συντάξεις έντεκα φορές, αυτό είναι συνταγματικό. Όταν τις κόβουν έντεκα φορές, ο ΣΥΡΙΖΑ κάνει κάθε φορά ένσταση αντισυνταγματικότητας -κάθε φορά!- και, μάλιστα, καταφεύγει και στα ευρωπαϊκά δικαστήρια. Έτσι δεν είναι μέχρι εδώ;

Τώρα, λοιπόν, που έρχεται ο ΣΥΡΙΖΑ στην Κυβέρνηση και κόβει τις συντάξεις αλλάζει ο ρόλος. Τώρα βγαίνουν «στα κεραμίδια» η Νέα Δημοκρατία και το ΠΑΣΟΚ, κατηγορώντας ότι είναι αντισυνταγματική αυτή η περικοπή και ο ΣΥΡΙΖΑ τι κάνει; Παίζει τον άλλο ρόλο -για να ξέρει ο κόσμος- λέει ότι είναι συνταγματική.

Εδώ άκουσα τον κ. Παρασκευόπουλο. Την προσφυγή στο Ευρωπαϊκό Δικαστήριο την είχαν κάνει οι δυνάμεις του ΣΥΡΙΖΑ και, μάλιστα, ωρύονταν κυριολεκτικά μέσα στη Βουλή ότι η Ευρωπαϊκή Ένωση δεν θα επιτρέψει την περικοπή των συντάξεων. Αυτά δεν λέγατε;

Έρχεται τώρα η Κυβέρνηση και τι επικαλείται; Την απόφαση του Ευρωπαϊκού Δικαστηρίου, που λέει ότι η περικοπή των συντάξεων -δηλαδή το «γδάρσιμο» του κόσμου- που έκαναν οι προηγούμενες κυβερνήσεις είναι σύννομη. Αυτή είναι η πραγματικότητα.

Είναι αντισυνταγματική, λοιπόν, ή όχι; Είναι. Και λοιπόν; Ποιος το αποφασίζει αν είναι αντισυνταγματική ή όχι; Η εκάστοτε κυβερνητική πλειοψηφία. Ποιο Σύνταγμα δηλαδή; Πώς το ερμηνεύετε, ακόμα και το Αστικό Σύνταγμα; Όποιος έχει την πλειοψηφία τι λέει; Ότι ο γάιδαρος πετάει και μάλιστα έχει και έλικες και απογειώνεται. «Ψηφίζουμε; Ναι. Είναι συνταγματικό».

Αυτή είναι η ουσία. Η ουσία, όμως, για το λαό είναι ότι η πολιτική που ακολουθούσε και η Νέα Δημοκρατία και το ΠΑΣΟΚ και αυτή που ακολουθεί σήμερα ο ΣΥΡΙΖΑ, σε σχέση και με το ασφαλιστικό, υπηρετεί ταξικά συμφέροντα. Είναι τα ίδια, και των μεν και των δε.

Αλήθεια, πόσους νόμους φέρατε -και εσείς και εσείς- για να πληρώσουν τα πάνω από 50 δισεκατομμύρια αυτοί που τα έφαγαν τόσο χρόνια, που έκλεψαν από τον ιδρώτα των εργαζομένων, που είναι ένα μέρος; Ούτε έναν τέτοιο νόμο.

Τι φέρνετε συνέχεια; Τσακίζετε τους εργαζόμενους. Για ποιον λόγο τους τσακίζετε; Για να αυξηθούν τα κέρδη του μεγάλου κεφαλαίου. Στο ασφαλιστικό σύστημα, για να εξοικονομηθούν χρήματα από τον κρατικό προϋπολογισμό -και οι μεν και οι δε- ούτως ώστε να χρηματοδοτηθούν οι επιχειρηματικοί όμιλοι και να μπουν οι εργαζόμενοι -όσοι μπουν- στην ονομαζόμενη αγορά εργασίας, με συνθήκες γαλέρας και εργασιακού Μεσαίωνα.

Εμείς πάντα υποστηρίζαμε ότι είναι αντισυνταγματικό, αν και λέω ότι τελικά δεν έχει και νόημα. Νόημα έχει άλλο. Να αντιληφθεί ο κόσμος τι και ποιους υποστηρίζει αυτό το Αστικό Σύνταγμα και τι πολιτική υπηρετούν οι κυβερνήσεις, οι μεν και οι δε, απέναντι στους εργαζόμενους και να βάλει πλώρη για συνολική ανατροπή αυτής της πολιτικής.

Όπως ξέρετε, με τα συνδικαλιστικά δεν λύνονται τα πολιτικά προβλήματα ούτε εδώ μέσα. Εδώ μέσα κάθε φορά θα επικρατεί αυτό που θέλει η πλειοψηφία και που θα είναι, είτε με την μία είτε με την άλλη, σε βάρος του ελληνικού λαού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Θα συμφωνήσω με την εισήγηση της Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Εγώ θα είμαι πολύ σύντομος με τη σειρά μου.

Ακούσαμε από όλους τους συναδέλφους που έκαναν την ένσταση περί συνταγματικότητας γιατί είναι αντισυνταγματικό αυτό το μνημονιακό νομοσχέδιο. Σας το είπε πολύ πιο πριν και το Ελεγκτικό Συνέδριο και το πρωί η Επιστημονική Υπηρεσία της Βουλής.

Δυστυχώς, ακούγοντας τον κ. Παρασκευόπουλο, το μόνο που άκουσα ήταν αερολογίες και γενικόλογα. Κάτι ακόμα που διαπίστωσα από τον λόγο του είναι ότι αυτό το νομοσχέδιο αποτελεί ένα ακόμα μνημόνιο, το δεύτερο που φέρνετε εσείς ως συγκυβέρνηση και, δυστυχώς, δεν αλλάζετε τη χώρα όπως τάξατε το 2015. Αυτά που έκαναν οι προηγούμενοι αυτά κάνετε και εσείς.

Ο λόγος του συναδέλφου από το ΚΚΕ ήταν νομίζω ο πιο ουσιώδης που ακούστηκε σήμερα, πέρα από τις επεξηγήσεις σχετικά με τη συνταγματικότητα, καθώς δεν βλέπουμε να προστατεύεται καμμία ευπαθής ομάδα. Δεν βλέπουμε να πασχίζουμε γι’ αυτή την ανάπτυξη που θέλουμε και είμαι βέβαιος ότι συνεχίζοντας έτσι, καθώς το πιο πιθανό είναι να περάσει αυτό που θέλετε, θα οδηγηθούμε στην απόλυτη καταστροφή.

Φυσικά, αυτό το νομοσχέδιο είναι αντισυνταγματικό και η θέση της Ένωσης Κεντρώων τάσσεται με αυτό.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αμυράς έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Μήπως οι «αερολογίες» είναι προσωπικό θέμα, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, είναι ένας τρόπος έκφρασης. Θεωρείτε ότι πρέπει να απαντήσετε ότι δεν είναι αερολογίες; Μπορούμε να μην το βάλουμε στα Πρακτικά. Μπορούσε να υπάρχει μία πιο δόκιμη έκφραση.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, και ιδιαιτέρως στρέφομαι στους Βουλευτές του ΣΥΡΙΖΑ και των ΑΝΕΛ, εάν απόψε το βράδυ, ανεξαρτήτως φύλου, ο/η σύζυγος, ο/η φίλος σας, ο/η σύντροφός σας, σας πει «αγάπη μου, γιατί συρρίκνωσες τις συντάξεις, γιατί πετσόκοψες και πάλι τις συντάξεις και τους μισθούς;», τι θα απαντήσετε;

(Θόρυβος από την πτέρυγα του ΣΥΡΙΖΑ)

Θα σας δώσω εγώ μία απάντηση, για να γλιτώσετε κάπως την κρεβατομουρμούρα. Η απάντηση που μπορείτε να δώσετε, λοιπόν, είναι: «Αφού τα έκανα μούσκεμα ως Κυβέρνηση με την καταπολέμηση της φοροδιαφυγής, αφού τα έκανα μούσκεμα ως Κυβέρνηση στο λαθρεμπόριο καπνικών –ας το πάμε αυτό λίγο πιο εκεί-, πετρελαίου και άλλων, τι ήθελες να κάνω;». Αυτή είναι μία απάντηση που ενδεχομένως να πείσει μόνο τον περίγυρό σας, αλλά αναδεικνύει και την ουσία της πραγματικότητος.

Για ποιον λόγο, αγαπητές και αγαπητοί Βουλευτές του ΣΥΡΙΖΑ και των ΑΝΕΛ, αποφασίζετε εν έτει 2017 να ξανακόψετε συντάξεις και μισθούς; Δεν σας έφτασαν οι προηγούμενες περικοπές συντάξεων που κατηγορούσατε εσείς; Άρα τι κάνετε τώρα; Λέτε δεν μας έφτασαν οι προηγούμενες περικοπές συντάξεων, ενσωματώνουμε τις προηγούμενες έντεκα-δώδεκα φορές που κόπηκαν οι συντάξεις κι εμείς το πάμε παραπέρα.

Κυρίες και κύριοι συνάδελφοι και αγαπητέ κύριε Παρασκευόπουλε, εάν μου επιτρέπετε μία μικρή διόρθωση. Σημείωσα αυτό που είπατε. Είπατε ότι «αποφάσισε η χώρα αυτά τα μέτρα που είναι επώδυνα». Δεν τα αποφάσισε η χώρα, κύριε Παρασκευόπουλε. Εσείς, οι εκατόν πενήντα τρεις Βουλευτές ΣΥΡΙΖΑ και ΑΝΕΛ, έχετε αποφασίσει και όχι η χώρα.

Πάμε στο θέμα της αντισυνταγματικότητας. Τι σας λέει, αγαπητές και αγαπητοί Υπουργοί της Κυβέρνησης ΣΥΡΙΖΑ-ΑΝΕΛ, η Επιστημονική Υπηρεσία της Βουλής; Σας λέει ότι για δεύτερη φορά φέρνετε στη Βουλή πετσόκομμα συντάξεων και μισθών χωρίς ειδικές, εμπεριστατωμένες μελέτες, χωρίς ούτε ένα χαρτί που να μας λέει ότι στο κάθε ταμείο συνέβη αυτό, κατέρρευσε το κάθε ταμείο γι’ αυτούς τους λόγους και να τι περιμένουμε να αποδώσει το νέο κόψιμο, το νέο σφάξιμο συντάξεων. Δεν υπάρχει τέτοια μελέτη.

Η κ. Αχτσιόγλου είναι νομικός. Ξέρετε ότι είναι πάγια νομολογία και του Συμβουλίου της Επικρατείας και του Ελεγκτικού Συνεδρίου να ζητά εμπεριστατωμένη, ειδική μελέτη, όταν κόβετε μισθούς και συντάξεις. Γιατί δεν το κάνετε, κυρία Αχτσιόγλου; Βεβαίως και ξέρετε την υποχρέωσή σας. Να σας πω εγώ γιατί. Διότι επί ενάμιση χρόνο διαπραγματεύεστε, υποτίθεται, σκληρά και περήφανα, αλλά πάνω στο ζύγι. Σας λέει το ΔΝΤ κόψε δέκα, λέτε εσείς όχι, εμείς πέντε. Ε, δεν γίνεται έτσι. Εάν δεν υπάρχει μία μελέτη που να μας δείχνει τι απέδωσε ή τι δεν απέδωσε ο νόμος Κατρούγκαλου και πώς θα βγει το ασφαλιστικό σύστημα στον κύκλο της βιωσιμότητας, δεν κάνετε απολύτως τίποτε.

Κι άντε να δεχθώ εγώ ότι το ΔΝΤ είναι το κακό, που πλέον αυτό το παραμύθι κι αυτός ο δράκος δεν περνάει πουθενά. άντε το ΔΝΤ είναι το κακό. Εσείς τι κάνετε ως Κυβέρνηση; Μελετήσατε ποτέ σοβαρά τη λύση του συνταξιοδοτικού; Ποια είναι τα αποτελέσματα; Μέσα σε δύο χρόνια έχετε περικόψει κύριες και επικουρικές τρεις φορές. Είναι δυνατόν;

Υπάρχει, όμως, ο δρόμος, υπάρχει η σωτηρία, υπάρχει το μονοπάτι της θεραπείας όλων αυτών. Είναι αυτό που έκανε η Κύπρος. Χθες, ο Πρόεδρος της Κυπριακής Δημοκρατίας, ο κ. Αναστασιάδης, ανακοίνωσε –προσέξτε- αύξηση κατά το πρώτο τρίμηνο του τρέχοντος έτους της κυπριακής οικονομίας, του ΑΕΠ, 3,3%. Η ΕΛΣΤΑΤ, στα καθ’ ημάς, ανακοίνωσε για το πρώτο τρίμηνο του 2017 ύφεση 0,5%. Κι έτσι, είμαστε η μοναδική χώρα της ευρωζώνης που και το 2016 και έως σήμερα το 2017 βρισκόμαστε σε ύφεση.

Όλα αυτά, αγαπητέ κύριε Τσακαλώτε, όταν το πετρέλαιο είναι στα 45 δολάρια το βαρέλι -είναι ιστορικό χαμηλό- και όταν ο εισερχόμενος τουρισμός στην Ελλάδα ήταν σε ιστορικό υψηλό, ανόδου.

Δηλαδή –και με αυτό τελειώνω- προβλέπω, αγαπητοί Υπουργοί της Κυβέρνησης, ότι θα έχετε μέλλον όταν αποχωρήσετε από την Κυβέρνηση με τον έναν ή τον άλλο τρόπο. Θα σας καλούν στα αμφιθέατρα των ξένων πανεπιστημίων όπως τον έτερο συνάδελφό σας κ. Βαρουφάκη -που εκείνος εξηγούσε πώς έκλεισε τις τράπεζες και πώς διέλυσε την οικονομία- να διδάσκετε πώς κρατήσατε και ρίξατε στην ύφεση μία χώρα με αυτά τα δύο συγκριτικά δεδομένα, το ιστορικό χαμηλό του πετρελαίου και το ιστορικό υψηλό του τουρισμού.

Κυρίες και κύριοι συνάδελφοι, το Ποτάμι θεωρεί άκρως αντισυνταγματικά τα άρθρα του μνημονίου 4. Ή θέλετε να το λέμε κάπως αλλιώς; Πώς θέλετε να το λέμε, αγαπητοί Βουλευτές του ΣΥΡΙΖΑ, το δεύτερό σας μνημόνιο; Όπως θέλετε. Είναι αντισυνταγματικά τα άρθρα 1,2,15 και 58.

Προσέξτε, αγαπητοί φίλοι και αγαπητοί Βουλευτές του ΣΥΡΙΖΑ και των ΑΝΕΛ, δεν είστε η κάθε λέξη του Συντάγματος, αλλά η κάθε λέξη του μνημονίου.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς.

Μετά θα μιλήσει η Υπουργός κ. Αχτσιόγλου.

Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, νομίζω ότι στη συζήτηση που προηγήθηκε, από πολλές πλευρές της Βουλής περισσεύει η υποκρισία, η ευκολία στην προσέγγιση μιας εξαιρετικά δύσκολης κατάστασης και -θα τολμούσα να πω- η φθηνή επιχειρηματολογία.

Δεύτερον, θέλω να πω ότι από τη νομική πλευρά θα θέσω δύο ζητήματα. Γνωρίζετε ότι δεν είμαι νομικός, αλλά νομίζω ότι μπορώ να τα πω αυτά. Η Ολομέλεια του Σ.τ.Ε. 668/2012 και η 2287/2015 έχουν κρίνει ότι σε περιπτώσεις δυσμενών δημοσιονομικών συνθηκών και εφόσον προκύπτει ότι το κράτος αδυνατεί να παράσχει επαρκή χρηματοδότηση, δεν αποκλείεται η επέμβαση του νομοθέτη ενώ οι περικοπές που γίνονται στο πλαίσιο προγράμματος περιστολής δημοσίων δαπανών δεν προσκρούει στις διατάξεις του άρθρου 25 του Συντάγματος περί της αρχής της αναλογικότητας.

(Θόρυβος από την πτέρυγα της Νέας Δημοκρατίας)

Σας παρακαλώ, δεν διέκοψα κανέναν.

Επιπλέον, δε, στη σελίδα 15 της Έκθεσης του Επιστημονικού Συμβουλίου σημειώνεται ότι πρέπει να σταθμιστεί εν προκειμένω εάν οι προτεινόμενες μειώσεις διαταράσσουν τη δίκαιη ισορροπία που πρέπει να υφίσταται μεταξύ αφενός της προσβολής της σύνταξης ως περιουσιακού αγαθού, το οποίο προστατεύεται από το αντίστοιχο άρθρο, και αφετέρου του δημοσιονομικού συμφέροντος. Επαναλαμβάνω, πρέπει να σταθμιστεί. Τα λέω αυτά, για να πω τα επιχειρήματα της δικής μας πλευράς.

Θέλω να πω, πρώτον, ότι δυστυχώς ο κ. Βορίδης ξεκίνησε με ένα ψέμα και δεν θέλω να το αφήσω αυτό αναπάντητο. Το ψέμα ήταν ότι όλες οι συντάξεις θα περικοπούν. Ξέρει πάρα πολύ καλά ο κ. Βορίδης δύο πράγματα. Το πρώτο είναι ότι μιλάμε για τους συνταξιούχους που έχουν προσωπική διαφορά και αυτοί είναι πολύ λιγότεροι από τους μισούς. Άρα οι υπόλοιποι συνταξιούχοι δεν θα θιγούν απ’ αυτά τα μέτρα.

(Θόρυβος από την πτέρυγα της Νέας Δημοκρατίας)

Ακούστε με όπως σας άκουσα. Πολύ προσεκτικά θα με ακούσετε!

Δεύτερον, μέσα από τον επανυπολογισμό των συντάξεων θα προκύψουν και θετικές προσωπικές διαφορές, οι οποίες θα προχωρήσουν ως έχουν σε βάθος πενταετίας. Θα καταβληθούν, δηλαδή, στους συνταξιούχους. Το λέει σαφέστατα μέσα και το νομοσχέδιο.

Δεν ισχυρίζομαι σε καμμία περίπτωση ότι αυτά τα μέτρα δεν είναι σκληρά μέτρα, δεν είναι πολύ δύσκολα μέτρα και ιδιαίτερα για στρώματα και κοινωνικές ομάδες που πρωτίστως ενδιαφέρουν τη Ριζοσπαστική Aριστερά. Όμως, κυρίες και κύριοι Βουλευτές, ας αναλογιστούμε με όρους πραγματικότητας, με όρους αλήθειας και με όρους ειλικρίνειας πού βρέθηκε αυτή η χώρα, πού βρίσκεται τόσον καιρό αυτή η χώρα, τι αγώνα δώσαμε και το πρώτο εξάμηνο του 2015, πώς βρεθήκαμε στην άκρη του τοίχου με το πιστόλι στον κρόταφο κυριολεκτικά, πώς κάναμε τον συμβιβασμό του Ιουλίου του 2015 και πώς από τότε προσπαθούμε με αγωνία, με επιμονή, με όση έγνοια μπορούμε -δεν ισχυρίζομαι ότι μόνο εμείς έχουμε έγνοια, αλλά με όση έγνοια μπορούμε- με πολύ μεγάλη προσπάθεια να κάνουμε ό,τι είναι δυνατόν, μα ό,τι είναι δυνατόν για να μπορέσουμε σε αυτήν τη δύσκολη στιγμή να ανοίξουμε έναν δρόμο για την οριστική έξοδο από την επιτροπεία και τα μνημόνια. Περί αυτού πρόκειται.

Δεν χρειάζονται εδώ ευκολίες ούτε εμείς είμαστε εύκολοι ούτε με τους εαυτούς μας ούτε απέναντι στον κόσμο. Του μιλάμε ειλικρινά και λέμε ναι, παίρνουμε πολύ δύσκολα μέτρα, αλλά εάν δεν έκλεινε η αξιολόγηση, για πείτε μου λιγάκι, τι θα γινόταν ακριβώς;

Ξεχνάτε συνειδητά δύο πράγματα, κυρίες και κύριοι Βουλευτές. Πρώτον, ξεχνάτε αυτό που τόνισε και ο συνάδελφος κ. Παρασκευόπουλος, ότι για πρώτη φορά πετύχαμε αυτά τα αντίμετρα, που εσείς λοιδορείτε, αλλά που σίγουρα -και αυτό δεν το αμφισβητεί κανένας- έχουν ουδέτερο δημοσιονομικό αποτέλεσμα. Μπορεί να πείτε οτιδήποτε για τις στοχεύσεις τους, για το ένα, για το άλλο, αλλά αυτό είναι βέβαιο. Ενεργοποιούνται εφόσον είμαστε μέσα στους στόχους βεβαίως.

**ΜΑΥΡΟΥΔΗΣ ΒΟΡΙΔΗΣ:** Εφόσον είμαστε μέσα στους στόχους και εφόσον συμφωνήσουν και οι ξένοι. Πείτε τα όλα.

**ΧΡΗΣΤΟΣ ΜΑΝΤΑΣ:** Κύριε Βορίδη, μη μου υποδεικνύετε πράγματα τα οποία ξέρετε ότι τα γνωρίζω. Τα λέω πάρα πολύ καθαρά.

Εφόσον, λοιπόν, είμαστε μέσα στους στόχους ενεργοποιούνται μέτρα και αντίμετρα και δεν μπορούσε να υπάρχει άλλος τρόπος παρά να υπάρχει ένας μηχανισμός για αυτό. Δεν είναι δυνατόν να υπάρχει άλλος τρόπος παρά μία συμφωνία για το ότι αυτή είναι η εκτίμηση και όχι η άλλη και όχι η παράλλη.

Τέλος, κυρία Πρόεδρε, θέλω να πω ότι σε αυτήν την πάρα πολύ δύσκολη προσπάθεια έχουμε απόλυτη συνείδηση όλες και όλοι που ανήκουμε στην κυβερνητική πλειοψηφία ότι είναι μία δύσκολη μάχη, ότι δεν τελειώνει εδώ. Η ολοκλήρωση της συμφωνίας, που ελπίζουμε να γίνει όσο πιο γρήγορα γίνεται, ίσως και στις 22 του μήνα, είναι δυνατόν πραγματικά να περιλαμβάνει και τις ρυθμίσεις για το χρέος και νομίζουμε ότι ανοίγουμε μία μικρή, εγώ θα πω, δυνατότητα και κάτω από πολύ σκληρές προϋποθέσεις για να βγούμε επιτέλους από την επιτροπεία και από τα μνημόνια και να δουλέψουμε πολύ σκληρά για να μπορέσουμε να στήσουμε τη χώρα στα πόδια της και να μπορέσουμε πράγματι να δώσουμε στον λαό μία ορατή ελπίδα.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει επίσης για πέντε λεπτά η Υπουργός Εργασίας κ. Αχτσιόγλου.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι Βουλευτές, θα περιοριστώ στην απάντηση των επιχειρημάτων περί συνταγματικότητας και αντισυνταγματικότητας που τέθηκαν από τους Βουλευτές που πήραν τον λόγο πρωτύτερα και όχι σε πολιτικό σχολιασμό, σε αντίθεση με αυτό που έκαναν αρκετοί από τους προηγούμενους ομιλητές.

Θα ξεκινήσω από τις συνταξιοδοτικές ρυθμίσεις. Λαμβάνοντας υπ’ όψιν τη γνωμοδότηση του Ελεγκτικού Συνεδρίου και της Επιστημονικής Υπηρεσίας της Βουλής, εκτιμούμε ότι δεν υφίσταται ζήτημα αντισυνταγματικότητας, πρώτον, διότι η έκταση του επιβαρυντικού μέτρου οριοθετείται ασφαλώς. Είναι γνωστό ότι από τα μέτρα των συνταξιοδοτικών ρυθμίσεων δεν πρόκειται να επηρεαστούν τα δύο τρίτα περίπου των συντάξεων, ενώ το 18%, που αναφέρεται στον νόμο, αποτελεί το ανώτατο όριο, αποτελεί το «ταβάνι», δεν αποτελεί αυτό που πρόκειται να συμβεί στους υπόλοιπους συνταξιούχους που μπορεί να δούνε κάποια παρέμβαση στην προσωπική τους διαφορά.

Επομένως, με αυτή την έννοια, και η τοποθέτηση του κ. Βορίδη περί γενικής μείωσης 18% των συντάξεων δεν είναι ακριβής. Το μεσοσταθμικό είναι πολύ πολύ χαμηλότερο. Οι επικουρικές περιλαμβάνονται και αυτές στο ανώτατο όριο του 18%.

**ΜΑΥΡΟΥΔΗΣ ΒΟΡΙΔΗΣ:** Για όλους.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, με συγχωρείτε, το 18% δεν τους αφορά όλους. Πάλι ξαναλέω ότι και για τις επικουρικές η ρύθμιση αφορά μόνο τις προσωπικές διαφορές από τις επικουρικές συντάξεις, δεν αφορά οριζόντια περικοπή. Αυτό να είναι σαφές.

Δεύτερον, σε σχέση με το σωρευτικό αποτέλεσμα: εκτιμούμε λοιπόν ότι δεν υφίσταται ζήτημα σωρευτικού αποτελέσματος όπως είχε διαπιστώσει, για παράδειγμα, το Συμβούλιο της Επικρατείας στην απόφαση-πιλότο για τις συνταξιοδοτικές ρυθμίσεις για τον ν.4387, που είχε κριθεί αντισυνταγματικός, διότι επέβαλλε οριζόντιες περικοπές με αναδρομικό χαρακτήρα και τον οποίο εσείς είχατε ψηφίσει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ο νόμος 4093!

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με συγχωρείτε, έχετε απόλυτο δίκιο, διορθώνω: ν.4093 του 2012.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αναρίθμηση.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σε σχέση, λοιπόν, με το σωρευτικό αποτέλεσμα των μέτρων, αυτό δεν ισχύει διότι παράλληλα νομοθετούνται θετικά μέτρα, όπως είναι η μείωση του ΕΝΦΙΑ, η μείωση της εισφοράς αλληλεγγύης, η μείωση της συμμετοχής στη φαρμακευτική δαπάνη, η επιδότηση ενοικίου κ.λπ., τα οποία πρόκειται να αμβλύνουν ή να εκμηδενίσουν σε ορισμένες περιπτώσεις την επιβάρυνση που μπορεί να συμβεί για τη συγκεκριμένη κατηγορία των συνταξιούχων.

Τρίτον, το μέτρο υιοθετείται ενόψει του υπέρτερου σκοπού του δημοσίου συμφέροντος, όπως προκύπτει από το γενικό μέρος της Αιτιολογικής Έκθεσης. Συστήνω στον κ. Βορίδη να ανεβεί λίγο πιο πάνω στο κείμενο και να δει ότι μιλάμε για την αναγκαία προϋπόθεση για τη λήψη ουσιαστικών μέτρων ρύθμισης του ελληνικού δημόσιου χρέους.

**ΘΕΟΔΩΡΑ ΜΠΑΚΟΓΙΑΝΝΗ:** Μα, αυτό είναι.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, συστήνω να ανέβει λίγο πιο πάνω. Έχετε κατέβει λίγο πιο κάτω που μιλάτε για την εκκίνηση της συζήτησης. Ανεβείτε λίγο πιο πάνω, στην πρώτη παράγραφο.

Το μέτρο λοιπόν υιοθετείται εν όψει αυτού του υπέρτερου σκοπού της ρύθμισης του ελληνικού χρέους. Ο σκοπός της απομείωσης του χρέους και εξόδου από την επιτροπεία συνιστά τον λόγο υπέρτερου δημοσίου συμφέροντος, που θα πρέπει να συνεκτιμήσει το δικαστήριο, εφόσον τα ζητήματα αυτά του τεθούν για να λάβει απόφαση περί της συνταγματικότητάς τους.

Τέταρτον, σε σχέση με το ζήτημα της αναλογικότητας, δεδομένου του υπέρτερου σκοπού το μέτρο σέβεται την αρχή της ισότιμης κατανομής των βαρών μεταξύ παλαιών και νέων συνταξιούχων από την αναδιάρθρωση του συνταξιοδοτικού συστήματος και την αρχή της αλληλεγγύης των γενεών, όπως αυτή κατοχυρώνεται στο άρθρο 25 παράγραφος 4 του Συντάγματος.

Πέμπτον, σέβεται την αρχή της ισότητας, σε αντίθεση ξανά με τον ν.4093/2012. Να σας πω τότε ότι το Συμβούλιο της Επικρατείας είχε κρίνει αντισυνταγματικό τον νόμο εκείνο, διότι πρώτον είχε αναδρομική ισχύ και δεύτερον, δεν εφάρμοζε ενιαίους κανόνες για τη ρύθμιση των συνταξιοδοτικών παροχών μεταξύ των συνταξιούχων, πράγμα το οποίο κάνει ο ν.4387 του 2016 –και τώρα λέω τον σωστό νόμο.

Έκτον, το μέτρο δεν είναι άμεσης εφαρμογής και αφορά το 2019. Επομένως, δεν νομίζουμε ότι υπάρχει και ζήτημα σχετικά με τον αιφνίδιο χαρακτήρα που συνήθως οι αποφάσεις του Συμβουλίου της Επικρατείας θεωρούν ότι δημιουργεί προβλήματα στη συνταγματικότητα των μέτρων. Υπ’ αυτή την έννοια δεν είναι ένα μέτρο «με το μάτι». Μέτρα «με το μάτι» ήταν οι νόμοι του 2010, 2011 και 2012 με οριζόντιες περικοπές που είχαν αναδρομικό χαρακτήρα.

Σε σχέση με το επιχείρημα περί προβλήματος συνταγματικότητας του άρθρου 58 για τη φορολόγηση της εισφοράς, εδώ νομίζω πως υπάρχει σύγχυση. Συγχέετε τη φορολογία με τις ασφαλιστικές εισφορές. Το άρθρο 58 ορίζει τη βάση υπολογισμού των εισφορών, όπως έχει διαπλαστική εξουσία ο νομοθέτης να κάνει. Η διάταξη δεν επιβάλλει φόρο, δεν είναι φορολογική διάταξη. Δεν καθορίζει η διάταξη το φορολογητέο εισόδημα. Είναι ανακριβές ότι δεν αφαιρείται από το φορολογητέο εισόδημα. Δεν κάνει αυτό η διάταξη.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι κάνει;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η διάταξη καθορίζει τη βάση υπολογισμού των εισφορών, αυτό και μόνο. Δεν είναι φορολογική διάταξη.

Έρχομαι τώρα στο ζήτημα του μηχανισμού και της πρόβλεψης της επίτευξης του δημοσιονομικού στόχου και του χρόνου υλοποίησης των θετικών μέτρων και των εξουσιοδοτήσεων των νομοθετικών που υπάρχουν εκεί, στο άρθρο 15.

Πρώτον, η Επιστημονική Υπηρεσία της Βουλής είπε ότι η νομοθετική εξουσιοδότηση στον Υπουργό Οικονομικών για την έναρξη ισχύος των φορολογικών θετικών μέτρων δεν αντιβαίνει, δηλαδή δεν βλέπει να υπάρχει ζήτημα πρόσκρουσης καλύτερα, για να το θέσω έτσι -διότι στο τέλος το δικαστήριο είναι αυτό που κρίνει-, δεν βλέπει να υπάρχει ζήτημα συνταγματικότητας σε σχέση με το άρθρο 78 παράγραφος 4, για τον χρόνο ισχύος…

**ΚΩΝΣΤΑΝΤΙΝΟΣ ΤΖΑΒΑΡΑΣ:** ...(δεν ακούστηκε)

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα έρθω, μην ανησυχείτε.

Για τον χρόνο ισχύος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μα, τώρα μας κοροϊδεύετε;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καθόλου.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν λέει ότι υπάρχει, στον βαθμό που κάνει διάπλαση;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, σας παρακαλώ. Αφήστε το, αφού ξέρετε ότι δεν υπάρχει διάλογος σε αυτό το σημείο.

(Θόρυβος στην Αίθουσα)

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα έρθω, κύριε Τζαβάρα και εκεί.

Σε σχέση με την έναρξη ισχύος –κύριε Τζαβάρα, καλό θα ήταν να ακούτε- στο άρθρο 78 παράγραφος 4, λέει ότι δεν υπάρχει ζήτημα, διότι η έναρξη ισχύος των φορολογικών αντιμέτρων ορίζεται από τον νόμο. Ο Υπουργός των Οικονομικών με την υπουργική του απόφαση θα διαπιστώσει απλώς την εφαρμογή των μέτρων.

Περνάμε, λοιπόν, στο ζήτημα της αναπροσαρμογής, διότι εκεί είναι το πρόβλημα που λέτε, που όντως η Επιστημονική Υπηρεσία της Βουλής λέει ότι σε σχέση με την αναπροσαρμογή των θετικών φορολογικών μέτρων μπορεί να υπάρξει ένα ζήτημα αντισυνταγματικότητας ενόψει του άρθρου 78 παράγραφος 4.

Όπως προκύπτει, λοιπόν, από τη σύμφωνη με το Σύνταγμα ερμηνεία, το μέτρο της αναπροσαρμογής, αν και εφόσον χρειαστεί, για τα θετικά μέτρα -που θεωρούμε ότι είναι εξαιρετικά απίθανο να συμβεί δεδομένης της μάλλον βέβαιης επίτευξης των δημοσιονομικών στόχων- είναι ακριβώς τόσο όσο απαιτείται για την επίτευξη των δημοσιονομικών στόχων. Ούτε περισσότερο ούτε λιγότερο.

Από την άποψη αυτή, ο Υπουργός των Οικονομικών δεν θα έχει τη διακριτική ευχέρεια ώστε να υπάρχει πρόβλημα με το άρθρο 78 του Συντάγματος, διότι η αναπροσαρμογή θα είναι τόσο μόνο και τόσο ακριβώς όσο απαιτείται για την επίτευξη των στόχων. Το ίδιο και σε ό,τι αφορά το ποια θετικά φορολογικά αντίμετρα θα επιλεγούν αν τυχόν –πράγμα εξαιρετικά απίθανο- δεν επιτευχθούν οι δημοσιονομικοί στόχοι: Η αναπροσαρμογή θα γίνει συμμέτρως σε όλα τα θετικά φορολογικά μέτρα. Άρα δεν θα υπάρχει εκεί διακριτική ευχέρεια του Υπουργού Οικονομικών, ώστε να υπάρχει κάποιο πρόβλημα σε σχέση με τη νομοθετική εξουσιοδότηση που περιγράφεται στη διάταξη του άρθρου 15.

Θεωρούμε, λοιπόν, αφενός απίθανο να χρειαστεί να μειωθούν τα φορολογικά αντίμετρα, δεδομένης της βέβαιης επίτευξης των δημοσιονομικών στόχων. Απίθανη θεωρούμε και την αντισυνταγματικότητα, δεδομένης ακριβώς της αυτόματης αναπροσαρμογής…

**ΚΩΝΣΤΑΝΤΙΝΟΣ ΤΖΑΒΑΡΑΣ:** …(δεν ακούστηκε)

(Θόρυβος στην Αίθουσα)

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν υπάρχει, λοιπόν, ζήτημα συνταγματικότητας από τη δική μας πλευρά διότι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, σας παρακαλώ. Δεν βγάζουμε τώρα απόφαση. Τα είπατε τα επιχειρήματά σας επί έξι. Αφήστε να ακουστούν και της Κυβέρνησης.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ολοκληρώνω. Ζήτημα αντισυνταγματικότητας, λοιπόν, δεν υπάρχει διότι η αναπροσαρμογή, εφόσον χρειαστεί, -που δεν θα χρειαστεί- θα είναι αυτόματη και δεν θα καταλείπεται η διακριτική ευχέρεια στον Υπουργό των Οικονομικών, ώστε να υπάρχει ζήτημα αντισυνταγματικότητας με το άρθρο 78.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής επί της ένστασης αντισυνταγματικότητας.

Οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την ένσταση παριστάμενοι Βουλευτές της Αντιπολίτευσης)

Προφανώς ηγέρθησαν οι λιγότεροι.

Συνεπώς η ένσταση αντισυνταγματικότητας απορρίπτεται.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, πριν μπούμε στον κατάλογο των ομιλητών θα ήθελα να σας ενημερώσω, καθώς και όσους μας παρακολουθούν, πως η σημερινή ημέρα, η 17η Μαΐου, έχει καθιερωθεί ως Διεθνής Ημέρα κατά της Ομοφοβίας. Ο λόγος που έχει επιλεχθεί αυτή η συγκεκριμένη ημερομηνία οφείλεται στο γεγονός ότι στις 17 Μαΐου 1990 η ομοφυλοφιλία έπαψε να θεωρείται ασθένεια από τον Παγκόσμιο Οργανισμό Υγείας. Στις 19 Ιανουαρίου 2006 το Ευρωπαϊκό Κοινοβούλιο με συντριπτική πλειοψηφία αναγνώρισε τον συμβολισμό και τη σημασία αυτής της ημέρας για όλο τον κόσμο και την Ευρώπη.

Η ομοφοβία, ως γνωστόν, είναι ένα σύνολο ιδεών, ιδεολογικών πρακτικών και συμπεριφορών που εκφράζουν μίσος και αποστροφή των ανθρώπων που διαφωνούν με τον σεξουαλικό προσανατολισμό άλλων ανθρώπων. Νομίζω ότι αυτή η εχθρότητα και η αποδοκιμασία, που είναι γενικευμένη και στη χώρα μας, απέναντι στην ομοφυλοφιλική κοινότητα είναι μια μορφή ρατσισμού. Η ομοφοβία, λοιπόν, είναι ρατσισμός.

Κατά συνέπεια, θεωρούμε -και πρέπει αυτό να το τονίσουμε μία τέτοια μέρα- ότι είμαστε ενάντια στις διακρίσεις που οφείλονται στην εθνική και φυλετική καταγωγή, στις θρησκευτικές και πολιτικές πεποιθήσεις, στην εθνική και κοινωνική προέλευση, καθώς και στον σεξουαλικό προσανατολισμό και στην ταυτότητα φύλου. Ελπίζουμε σύντομα σε όλο τον κόσμο να γίνει αυτή η πολιτική ενάντια στις διακρίσεις μια ηγεμονική ιδεολογία.

Η Βουλή, λοιπόν, χρειαζόταν να μνημονεύσει αυτή την ημέρα γιατί έχει αντιμετωπίσει πολύ συχνά τον ρατσισμό.

(Χειροκροτήματα απ’ όλες τις πτέρυγες της Βουλής)

Κύριοι συνάδελφοι, προχωρούμε με τον κατάλογο. Όπως σας έχει ανακοινώσει και ο προηγούμενος Προεδρεύων, θα υπάρχουν ομιλητές, θα μεσολαβούν όμως και Κοινοβουλευτικοί Εκπρόσωποι. Θα πρέπει να είσαστε όλοι εδώ. Θα σας καλώ κατά σειρά, γιατί δεν γίνεται να συσσωρευθούν την αυριανή ημέρα η πλειοψηφία των Υπουργών, η πλειοψηφία των Κοινοβουλευτικών Εκπροσώπων, των Αρχηγών των κομμάτων, γιατί έτσι δεν θα μιλήσει άνθρωπος.

Ξεκινάμε, λοιπόν, σύμφωνα με τον κατάλογό μας από τον πρώτο κύκλο ομιλητών και με τον κ. Αντωνίου από τον ΣΥΡΙΖΑ. Σας παρακαλώ, κύριοι συνάδελφοι, να κάνετε ησυχία. Προς το παρόν -και ελπίζω να διατηρηθεί, αν όλοι είμαστε συνεπείς- ο χρόνος είναι επτά λεπτά.

Κύριε Αντωνίου, έχετε τον λόγο.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, ακούγοντας χθες τους εκπροσώπους της Αντιπολίτευσης, αλλά και σήμερα τους εισηγητές, κυρίως από την πλευρά της Νέας Δημοκρατίας και της Δημοκρατικής Συμπαράταξης, διακρίνει κανείς μία έπαρση και μία ικανοποίηση σαν να έχει δικαιωθεί διαχρονικά η δικιά τους πολιτική και υπεύθυνη για όλα τα δεινά της χώρας να είναι η σημερινή Κυβέρνηση. Στη συλλογική συνείδηση, όμως, του ελληνικού λαού έχει εγγραφεί οριστικά και αμετάκλητα και έχει γίνει πεποίθηση το ποιος ευθύνεται για την κατάσταση που βιώνει η ελληνική κοινωνία εδώ και επτά και πλέον χρόνια, για την οικονομική, δηλαδή, και κοινωνική καταστροφή της χώρας. Αυτό δεν πρόκειται να αλλάξει όση προσπάθεια διαστρέβλωσης της πραγματικότητας και αν επιστρατεύσετε.

Οι πολιτικές οι δικές σας ήταν που χρεοκόπησαν τη χώρα. Οι πολιτικές οι δικές σας και όχι οι δικές μας ήταν που διόγκωσαν το χρέος με τα διαχρονικά συσσωρευμένα ελλείμματα, σε εποχές μάλιστα με υψηλούς ρυθμούς ανάπτυξης. Εσείς, δηλαδή, εν ολίγοις περάσατε τη θηλειά του χρέους στην ελληνική κοινωνία. Εσείς είχατε δημιουργήσει ένα πελατειακό κράτος και ένα σύστημα ευνοιοκρατίας. Εσείς -και όχι εμείς- τροφοδοτήσατε και υπηρετήσατε τη διαφθορά και τη διαπλοκή. Στα δικά σας στελέχη και στα δικά σας ταμεία εισέρρεαν τα χρήματα από τα «μαύρα ταμεία» της «SIEMENS», των εξοπλισμών, των Ολυμπιακών Αγώνων. Οι λογαριασμοί έρχονται ακόμα. Εσείς μοιράζατε τα λεφτά του ΚΕΕΛΠΝΟ σε φιλικά ΜΜΕ για να έχετε πολιτική στήριξη, διογκώνοντας τις δαπάνες για την Υγεία σε πάνω από 85 δισεκατομμύρια διαχρονικά -σημαίνει το 1/4 του χρέους-, σε όφελος μιας οικονομικής ελίτ που ιδιοποιούνταν αυτά τα χρήματα..

Εσείς, και όχι εμείς, δίνατε δάνεια με εγγύηση αέρα σε ιδιοκτήτες ΜΜΕ και δικούς σας επιχειρηματίες, πάλι για να έχετε τη δική τους πολιτική στήριξη. Τα δικά σας κόμματα χρωστάνε σε τράπεζες δανεικά και αγύριστα. Πληρώστε πρώτα τα 400 εκατομμύρια ευρώ που χρωστάτε στις τράπεζες, για να μπορείτε να έχετε μία αξιοπιστία, την ελάχιστη στον λόγο σας.

Εσείς φτάσατε σε ύψος ρεκόρ την ανεργία, εσείς ρίξατε το ΑΕΠ και φτωχύνατε τη χώρα κατά το ένα τέταρτο.

Εσείς κατασπαταλήσατε διαχρονικά τα αποθεματικά των ασφαλιστικών ταμείων με τις άτοκες καταθέσεις παλαιότερα στην Τράπεζα της Ελλάδος, κατόπιν με τα Χρηματιστήρια, τα δομημένα ομόλογα και τα αποτελειώσατε με το PSI.

Εσείς μειώσατε έντεκα φορές τις συντάξεις και θα μπορούσε να απαριθμεί κανείς επί ώρες τι ακριβώς έχετε πράξει, τι οικονομικά εγκλήματα έχετε διαπράξει σε αυτήν τη χώρα.

Εσείς, επίσης, ήσασταν που, όταν η Κυβέρνηση διαπραγματευόταν, λέγατε να κλείσουμε άρον άρον την αξιολόγηση με μέτρα τόσα και άλλα τόσα απ’ όσα ζητούσαν οι δανειστές.

Εσείς αμφισβητούσατε τα δημοσιονομικά αποτελέσματα της δικής μας συνετής οικονομικής διαχείρισης και προβλέπατε την ενεργοποίηση του κόφτη. Το ίδιο κάνετε και για το ’17 και για το ’18, για τις προσεχείς δεσμεύσεις που έχει η χώρα.

Κι όταν δώσαμε την εφάπαξ δέκατη τρίτη σύνταξη στους χαμηλοσυνταξιούχους, μας «καρφώνατε» στους δανειστές και λέγατε ότι η ελληνική Κυβέρνηση κάνει μονομερείς ενέργειες και ύστερα, αφού δεν το ψηφίσατε, διαγκωνίζονταν ο Αρχηγός της Νέας Δημοκρατίας με την κ. Γεννηματά για το ποιος θα μοιράσει περισσότερο από το πρωτογενές πλεόνασμα του ’16, γνωρίζοντας εκ των προτέρων ότι αυτό δεν είναι τεχνικά δυνατό. Τώρα μας κουνάτε το δάχτυλο, γιατί φέρνουμε μία τελική συμφωνία, δύσκολη, αλλά που μας βγάζει οριστικά στο ξέφωτο και στο τέλος της σκληρής επιτροπείας, μία συμφωνία με ουδέτερο δημοσιονομικό αποτέλεσμα, αν αναλογιστεί κανείς τα αρνητικά και τα θετικά μέτρα.

Όσον αφορά τα αρνητικά μέτρα, εμείς θα πάρουμε το βάρος της ευθύνης, προκειμένου να βγει η χώρα από τα αδιέξοδα που εσείς δημιουργήσατε με τις πολιτικές σας, θα πάρουμε το βάρος της ευθύνης να βγάλουμε τη χώρα και με δύσκολα μέτρα από αυτήν την κατάσταση.

Εσείς, όμως, τουλάχιστον ψηφίστε τα θετικά. Γιατί δεν μπορώ να καταλάβω τη λογική του ότι δεν θα ψηφίσετε τη μείωση του ΦΠΑ στα αγροτικά εφόδια από το 24% στο 13%.

**ΧΡΗΣΤΟΣ ΣΤΑΪΚΟΥΡΑΣ:** Έχει βγει ανακοίνωση.

**ΧΡΗΣΤΟΣ ΑΝΤΩΝΙΟΥ:** Ότι δεν θα ψηφίσετε τη φορολογική εξομοίωση της βουλευτικής αποζημίωσης με όλους τους υπόλοιπους Έλληνες φορολογούμενους.

Ότι δεν θα ψηφίσετε τις διατάξεις του άρθρου 65, προκειμένου να λειτουργήσει ο νόμος για τον εξωδικαστικό μηχανισμό ρύθμισης οφειλών των επιχειρήσεων που αφορά πάνω από τετρακόσιες χιλιάδες υπερχρεωμένες επιχειρήσεις.

Ότι δεν θα ψηφίσετε το επίδομα στέγασης που αφορά εξακόσιες χιλιάδες νοικοκυριά μεσαίου και χαμηλού εισοδήματος, όπως και ανέργους και ευάλωτες κοινωνικές ομάδες.

Ότι δεν θα ψηφίσετε το Πρόγραμμα Βρεφονηπιακής Φροντίδας, με την ίδρυση χιλίων οκτακοσίων νέων βρεφονηπιακών σταθμών και επέκταση των δικαιούχων από ενενήντα στις εκατόν τριάντα πέντε χιλιάδες παιδιά προσχολικής ηλικίας.

Ότι δεν θα ψηφίσετε την επέκταση των σχολικών γευμάτων σε πάνω από το 50% του μαθητικού πληθυσμού, πράγμα που ισχύει σε όλες σχεδόν τις ευρωπαϊκές χώρες.

Ότι δεν θα ψηφίσετε την αύξηση κατά 40% των επιδομάτων για τα παιδιά, πρώτο, δεύτερο και τρίτο, με στόχο την καταπολέμηση της υπογεννητικότητας.

Ότι δεν θα ψηφίσετε την αύξηση του Προγράμματος Δημοσίων Επενδύσεων, προκειμένου να ενισχυθούν τα κονδύλια για την αγροτική ανάπτυξη, την ενεργειακή αναβάθμιση και την ενίσχυση των πιστώσεων για τον αναπτυξιακό νόμο.

Δεν απαριθμώ όλα τα θετικά, τον ΕΝΦΙΑ, τη μείωση της εισφοράς αλληλεγγύης, τη μείωση των φορολογικών συντελεστών στα φυσικά πρόσωπα και στις επιχειρήσεις, τη μείωση της συμμετοχής στη φαρμακευτική δαπάνη.

Κυρίες και κύριοι συνάδελφοι, η συμφωνία που φέρνουμε σήμερα για ψήφιση στη Βουλή είναι μια ολοκληρωμένη συμφωνία, που σε σύντομο χρονικό ορίζοντα μας βγάζει από τη σκληρή επιτροπεία, μας βάζει στις αγορές χρήματος με δεδομένη τη σημαντική ήδη αποκλιμάκωση των δεκαετών και πενταετών ομολόγων και με οριστική ρύθμιση και απομείωση του χρέους, που εσείς θεωρούσατε βιώσιμο και απλώς αυτό που ζητούσατε ήταν πιστοποιητικά βιωσιμότητας.

Η ιστορία, κυρίες και κύριοι συνάδελφοι, θα γραφτεί. Τα γεγονότα που ζούμε ίσως δεν έχουμε την ικανότητα να αντιληφθούμε σε χρόνο ιστορικό τι σημαίνουν. Η ιστορία θα γράψει ότι οι κυβερνήσεις της Νέας Δημοκρατίας και του ΠΑΣΟΚ ήταν αυτές που χρεοκόπησαν τη χώρα και μας έβαλαν στα μνημόνια. Θα γράψει, επίσης, ότι η σημερινή Κυβέρνηση είναι αυτή που μας βγάζει οριστικά από την επιτροπεία. Αυτό δεν αλλάζει, όση δικολαβίστικη επιχειρηματολογία κι αν επιστρατεύσετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Λειβαδιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η κ. Μπακογιάννη, στην οποία ευχόμαστε και περαστικά.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, επιτρέψτε μου να ξεκινήσω την ομιλία μου, συγχαίροντάς σας για τον ενθουσιασμό με τον οποίο χειροκροτήσατε το κόψιμο των συντάξεων, το οποίο θα ψηφίσετε σε λίγο. Ήταν πραγματικά συγκινητικό.

Κυρίες και κύριοι συνάδελφοι, εάν το τρίτο αχρείαστο μνημόνιο, το οποίο ψηφίστηκε το καλοκαίρι του 2015, οδήγησε στη διάσπαση της Κοινοβουλευτικής Ομάδας του ΣΥΡΙΖΑ και στην απώλεια της κοινοβουλευτικής πλειοψηφίας, το τέταρτο μνημόνιο οδηγεί στην απόλυτη απώλεια επαφής της Ριζοσπαστικής Αριστεράς και της κατάρριψης όλων των αριστερών μύθων της τελευταίας τριακονταετίας.

Θέλω να εξηγήσω με λίγα λόγια πολιτικά πώς βλέπω την υπόθεση. Ξεκινήσατε, κυρίες και κύριοι συνάδελφοι, με τον πρώτο μύθο, τον οποίο τον ακούγαμε όλα αυτά τα χρόνια. Κάποιοι από εμάς, προσπαθώντας και δίνοντας μάχες για την αλήθεια και την υπευθυνότητα, βρισκόμασταν πάντοτε απέναντι στο αφήγημα της αριστερής κοινωνικής ευαισθησίας:

Εμείς, η επάρατος Δεξιά ή Κεντροδεξιά, ήμασταν κακοί. Ήμασταν κοινωνικά ανάλγητοι, δεν είχαμε ίχνος ευαισθησίας.

Αντίθετα, εσείς είχατε ευαισθησία για τους αδύναμους, σας ενδιέφεραν τα λαϊκά στρώματα, η λαϊκή οικογένεια, οι άνθρωποι οι οποίοι είχαν χαμηλό, χαμηλότατο εισόδημα ή κανένα εισόδημα. Αυτή ήταν μια μάχη ετών.

Θυμάμαι, κυρίες και κύριοι συνάδελφοι, στο δεύτερο μνημόνιο πού ήσασταν οι περισσότεροι από εσάς: έξω, στην πλατεία Συντάγματος, με τους «Αγανακτισμένους». Τότε ήταν η εποχή της αυταπάτης. Ήταν η εποχή που σκίζαμε μνημόνια. Ήταν η εποχή που θα χτυπούσαμε τα νταούλια και θα χόρευαν οι αγορές. Ήταν μία άλλη εποχή, πριν από πολλά χρόνια.

Πέρασε, όμως, ο χρόνος, κυρίες και κύριοι συνάδελφοι, και έρχεται η ώρα της αλήθειας. Εγώ ειλικρινά θέλω να απευθυνθώ στη συνείδηση του καθενός από εσάς. Εγώ προσωπικώς έχω ψηφίσει μνημόνια και ξέρω και πόσο δύσκολο πράγμα είναι να τα ψηφίσεις. Έχω κάνει, όμως και διαπραγμάτευση προσωπικώς και ξέρω πώς μπορείς να κάνεις διαπραγμάτευση.

Θέλω, λοιπόν, να σας ρωτήσω δύο, τρία πράγματα τα οποία, κατά τη γνώμη μου, έχουν πάρα πολύ μεγάλη σημασία. Έρχεστε, κυρίες και κύριοι συνάδελφοι, με αυτό το μνημόνιο, το συγκεκριμένο, εσείς, οι ΣΥΡΙΖΑ-ΑΝΕΛ και κόβετε 3.400 ευρώ από κάθε νοικοκυριό. Κόβετε τη μείωση του φόρου για τις ιατρικές υπηρεσίες. Από ποιους, κυρίες και κύριοι συνάδελφοι; Από αυτούς που το χρειάζονται περισσότερο από όλα, από αυτούς που δεν είναι πλούσιοι για να πηγαίνουν στα ιδιωτικά ιατρικά κέντρα, αλλά από αυτούς οι οποίοι χρειάζονται τα φάρμακά τους και είναι συνήθως οι συνταξιούχοι.

Το επίδομα θέρμανσης είναι 58 εκατομμύρια ευρώ. Θα μου πείτε: «Τρελή είσαι; Αυτό σε μάρανε; Το επίδομα θέρμανσης»; Κυρίες και κύριοι συνάδελφοι, όποιος έχει κάνει Βουλευτής Ευρυτανίας ή όταν κάποιοι συνάδελφοι βρίσκονται στη Φλώρινα ξέρουν πάρα πολύ καλά ότι αυτός ο οποίος παίρνει σήμερα, με ψαλιδισμένα τα εισοδήματα, επίδομα θέρμανσης είναι αυτός που δεν έχει καμμία, μα καμμία άλλη δυνατότητα να ζεσταθεί. Είναι, λοιπόν, εξαιρετικά σημαντικό.

Κοινωνικά επιδόματα: Κόβετε επίδομα τέκνων. Δεν είναι κανένας εδώ από τους ΑΝΕΛ. Θυμάμαι τα κροκοδείλια δάκρυα για τα πολλά παιδιά. Το επίδομα τέκνων, κυρίες και κύριοι συνάδελφοι; Δεν χρειάζονται τα τέκνα επί ΣΥΡΙΖΑ-ΑΝΕΛ βοήθεια και στήριξη ή εξαλείφθηκε το κόστος των παιδιών επί των ημερών σας;

Κόβετε το επίδομα των ανέργων από τους πιο νέους που ήλπιζαν να βρουν χώρο στην αγορά εργασίας.

Κόβετε και το επίδομα ένδειας. Θέλετε να σας το μεταφράσω, κυρίες και κύριοι συνάδελφοι, γιατί ενδεχομένως τα ελληνικά είναι μία δύσκολη γλώσσα και κάποιοι δεν ξέρουν τι θα πει ένδεια;

Ένδεια, κυρίες και κύριοι συνάδελφοι, θα πει απόλυτη φτώχεια. Η απόλυτη φτώχεια! Αυτό θα πει ένδεια. Και αυτό το κόβετε. Δικαιούται κάποιος να σας ρωτήσει: «Καλά, ρε παιδάκι μου, από όλα αυτά τα χρήματα το επίδομα ένδειας βρήκατε να δώσετε εσείς οι κοινωνικά ευαίσθητοι»;

Κόβετε τα ειδικά μισθολόγια. Σήμερα εδώ απ’ έξω, στο Σύνταγμα είναι μία τεράστια ομάδα ανθρώπων που διαδηλώνουν. Έχετε τους αστυνομικούς, κυρίες και κύριοι συνάδελφοι, να φυλούν τη Βουλή εδώ μέσα, όταν φώναζε ατυχώς ο κύριος Πρόεδρος «φρουρά, φρουρά, φρουρά», και έξω όπου αυτοί οι άνθρωποι θα πρέπει να προστατεύσουν τους Έλληνες πολίτες, εμάς, τους ανθρώπους οι οποίοι έχουν περιουσίες, τους ανθρώπους οι οποίοι πολεμούν εναντίον του οργανωμένου εγκλήματος. Σε αυτούς τους ανθρώπους κόβετε τα λεφτά, αλλά τους ζητάτε ταυτόχρονα να σας προστατεύσουν όσο μπορούν παραπάνω. Ο πρώτος μύθος, λοιπόν, που καταρρίφθηκε είναι ο μύθος της κοινωνικής ευαισθησίας.

Ο δεύτερο μύθος είναι ο μύθος της διαπραγμάτευσης. Διαπραγματευτήκατε, λέει, σκληρά, πάρα πολύ σκληρά, τόσο πολύ σκληρά που ό,τι ζήτησε το Διεθνές Νομισματικό Ταμείο το πήρε αλλά πήρε και παραπάνω. Γιατί είπατε, καλού κακού, ας του δώσουμε και κάτι παραπάνω. Όταν διαπραγματεύεστε, κυρίες και κύριοι συνάδελφοι, δεν βλέπετε τα μικρά γράμματα της διαπραγμάτευσής σας;

Δώστε μου μία εξήγηση. Η καθυστέρηση μάς κόστισε 2 δισεκατομμύρια και 2,7 δισεκατομμύρια μάς κόστισαν οι περικοπές. Έλεος, κυρίες και κύριοι συνάδελφοι! Δυο δισεκατομμύρια θα είχαμε γλιτώσει, αν είχατε στοιχειώδες αίσθημα ευθύνης και είχατε τελειώσει αυτή τη διαπραγμάτευση από την πρώτη στιγμή.

Τρίτος και τελευταίος μύθος που κατέρρευσε: Όλη αυτή η ιστορία είναι μονόδρομος. Δεν υπάρχει άλλη λύση. Ε, λοιπόν, δεν είναι μονόδρομος, κυρίες και κύριοι συνάδελφοι. Κι αυτό θέλω ο ελληνικός λαός να το καταλάβει μια και καλή. Μονόδρομος θα ήταν, εάν όλες οι κυβερνήσεις είχαν την δική σας ανικανότητα και κυβερνούσαν με τον δικό σας τρόπο. Μονόδρομος δεν είναι να φτάνεις και να λες 2,7% ανάπτυξη και να έρχεται η ΕΛΣΤΑΤ σήμερα και να λέει 1,8%.

Γιατί, κυρίες και κύριοι συνάδελφοι, δεν έχουμε την ανάπτυξη; Γιατί σήμερα δεν τολμάτε να πείτε ότι εγγυάστε την ανάπτυξη; Γιατί δεν μπορέσατε να φέρετε αναπτυξιακό πρόγραμμα, γατί δεν μπορέσατε να φέρετε επενδύσεις, γιατί σταματήσατε κάθε επένδυση μπλοκάροντάς την. Την ψηφίζατε, χειροκροτούσατε και μετά ο δασάρχης έλεγε ότι είναι το ελληνικό δάσος και μετά ο αρμόδιος Υπουργός δήλωσε, όπως είδα προχθές στον ΣΚΑΪ, ότι δεν την πιστεύει την επένδυση αυτή.

Όταν δεν πιστεύετε αυτό που κάνετε, όταν δεν θέλετε να φέρετε επενδύσεις, όταν δεν έχετε καμμία εμπιστοσύνη στην ιδιωτική οικονομία, όταν σήμερα που μιλάμε το κόστος του εργαζόμενου που παίρνει 20.000 στην Ελλάδα είναι 37.000 και στην Κύπρο είναι 26.000, κυρίες και κύριοι συνάδελφοι, δεν θα έρθει επένδυση στην Ελλάδα. Καταλάβετέ το. Από εδώ και πέρα δεν έχετε πλέον ούτε το φύλλο συκής.

Δεν θα υπάρχει επαφή με την κοινωνία για την Ριζοσπαστική Αριστερά, γιατί πλέον στείλατε ένα μήνυμα. Η Κοινοβουλευτική σας Ομάδα θα μείνει ενωμένη στο τέταρτο μνημόνιο. Κατά πάσα πιθανότητα χειροκροτώντας θα το ψηφίσετε όλοι. Στην ελληνική κοινωνία, όμως, δεν θα μπορέσετε να βγείτε.

Θα κλείσω λέγοντας ότι το 2012 είχατε ένα πανό εδώ κάτω στα κάγκελα της Βουλής που έλεγε «Καταστρέφετε τη χώρα, φύγετε τώρα». Με πέντε χρόνια καθυστέρηση ισχύει, κύριοι συνάδελφοι, για σας σήμερα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει για επτά λεπτά η κ. Τελιγιορίδου από τον ΣΥΡΙΖΑ.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, πριν από λίγο η κ. Μπακογιάννη μάς έκανε μάθημα ελληνικών και μας εξήγησε τι θα πει η λέξη «ένδεια».

Εμείς, κυρία Μπακογιάννη, τη λέξη αυτή δεν τη γνωρίζουμε απλώς ετυμολογικά ως μία λέξη της αρχαίας ελληνικής γλώσσας. Εμείς τη λέξη αυτή τη γνωρίζουμε από τον οικογενειακό και κοινωνικό μας περίγυρο και θα μας επιτρέψετε σ’ αυτό το θέμα να ξέρουμε κάτι παραπάνω.

(Χειροκροτήματα από την πτέρυγα του ΣΥΡΙΖΑ)

Εδώ και μήνες προσπαθείτε να μας πιέσετε και μας προτρέπετε να ψηφίσουμε τα μέτρα που προτείνουν οι δανειστές, για να φτάσουμε στην δεύτερη αξιολόγηση. Σήμερα γίνεται κάτι παράδοξο: εκτός από τα μέτρα φέρνουμε και τα αντίμετρα που είναι άγνωστα για σας.

Για πρώτη φορά από τότε που η χώρα μπήκε στα μνημόνια η ελληνική κυβέρνηση διαπραγματεύεται και προσπαθεί να ισορροπήσει την κατάσταση. Αυτή την κατάσταση δεν την ψηφίζετε και δεν τη στηρίζετε, όπως δεν ψηφίσατε το επίδομα για τους συνταξιούχους, όπως δεν ψηφίσατε τον εξωδικαστικό συμβιβασμό που θα δώσει ανάσα σε χιλιάδες μικρομεσαίους Έλληνες.

Αν αντί για τα αντίμετρα ή αν αντί για τα 600 εκατομμύρια ευρώ, που η δική μας Κυβέρνηση έδωσε στο τέλος του χρόνου στους συνταξιούχους, φέρναμε κανένα νομοσχέδιο για να ευνοεί μία συγκεκριμένη οικονομική ελίτ, εκεί ίσως θα ψηφίζατε και με τα δύο χέρια. Το έχετε κάνει επανειλημμένα στο παρελθόν.

Όταν, όμως, πρόκειται για τους απλούς πολίτες, όταν πρόκειται για απλούς συνταξιούχους, όταν πρόκειται για μέτρα που απαλύνουν τον Έλληνα και την Ελληνίδα, τότε δυσκολεύεστε, τότε δεν αντέχετε, τότε καταψηφίζετε.

Καταψηφίζετε, λοιπόν, σήμερα μέτρα για το επίδομα στέγασης σε οικογένειες με εισόδημα μέχρι 20.000 ευρώ, που αφορά εξακόσιες χιλιάδες νοικοκυριά.

Καταψηφίζετε μέτρα για τους βρεφονηπιακούς σταθμούς, που αφορούν τις οικογένειες που έχουν εισόδημα μέχρι 27.000 ευρώ, τη μεσαία τάξη, δηλαδή.

Καταψηφίζετε τα προγράμματα για την επέκταση των σχολικών γευμάτων, που αφορά πεντακόσιες χιλιάδες παιδιά.

Καταψηφίζετε τη μείωση του ΦΠΑ στα γεωργικά εφόδια από το 24% στο 13%, που αφορά τη γεωργική ανάπτυξη.

Καταψηφίζετε τη μείωση του ΕΝΦΙΑ στα μικρά και μεσαία εισοδήματα, στις μικρές και μεσαίες περιουσίες.

Καταψηφίζετε τη μείωση της φορολόγησης των κερδών επιχειρήσεων, από το 29% μέχρι 26% και, επίσης, τη φορολογική εξίσωση Βουλευτών με τους υπόλοιπους πολίτες.

Αυτή είναι η διαφορά μας. Εσείς μάθατε να στηρίζετε μία οικονομική και πολιτική ελίτ, τους οικονομικά ισχυρούς. Παραδώσατε μία οικονομία χρεωκοπημένη, γιατί διαμορφώσατε συνειδητά μια στρεβλή οικονομική και κοινωνική διαδικασία, στηρίζοντας την ολιγαρχία του τόπου με συντεχνιακούς συμβιβασμούς, με παραοικονομία, αλλά πάντα προς όφελος των λίγων.

Εμείς, από την άλλη πλευρά, πιστεύουμε πως πρέπει να δούμε έναν διαφορετικό δρόμο ανάπτυξης, με την επέκταση στην οικονομία του εισοδήματος και του πλούτου. Είμαστε, πράγματι, υπέρ των ασθενέστερων ομάδων. Λέμε «ναι» στην αύξηση της παραγωγικότητας και στις παραγωγικές επενδύσεις.

Ο δικός μας, όμως, στόχος, ο κεντρικός στόχος, δεν είναι αλλαγές μόνο στην κορυφή, αλλά αλλαγές και στην παραγωγική βάση. Προϋπόθεση, για να πραγματοποιήσουμε τις αλλαγές αυτές, είναι η ενίσχυση των παραγωγικών δυνάμεων με νέες κοινωνικές και παραγωγικές σχέσεις, με ρήξη με τις απαράδεκτες χρεωκοπημένες οικονομικές δομές που δημιούργησε, στήριξε και στηρίζει η Αντιπολίτευση.

Προφανώς, παίρνουμε και δύσκολα μέτρα. Προσπαθούμε, όμως, να τα ισορροπήσουμε. Καταψηφίζοντας σήμερα την ισορρόπηση αυτή και τα αντίμετρα, ουσιαστικά λέτε σε δυόμισι εκατομμύρια Έλληνες που ζουν κάτω ή κοντά στα όρια της φτώχειας ότι δεν χρειάζονται, δεν τους θέλουμε, δεν τους συμπαθούμε, δεν μας ενδιαφέρουν. Δηλώνετε για μία ακόμη φορά με την ψήφο σας ότι παραμένετε υποστηρικτές και στυλοβάτες μιας οικονομικής ολιγαρχίας.

Εμείς θέλουμε να προχωρήσουμε όλοι μαζί, με την κοινωνία όρθια, για να μπορέσουμε να βγούμε από την κρίση. Ενδιαφερόμαστε για την κοινωνία, για τη δομή της, για τα θεμέλιά της, για τη δράση της, για το εποικοδόμημα.

Από την πλευρά σας, δυστυχώς, δεν αισθάνεστε καμμιά ντροπή και καμμιά ευθύνη για την κατάσταση που βρίσκεται η χώρα σήμερα.

Δεν αισθάνεστε καμμιά ντροπή και καμμιά ευθύνη για την υποβάθμιση της ποιότητας της ζωής μας, για τους νέους μας που βρέθηκαν από την αρχή της κρίσης απροετοίμαστοι και ανυπεράσπιστοι και έφυγαν στο εξωτερικό.

Δεν αισθάνεστε καμμιά ντροπή και καμμιά ευθύνη που βάλατε την κοινωνία στο περιθώριο με τις διακρίσεις, την αναξιοκρατία, το ρουσφέτι, τη διαφθορά, τη διαπλοκή, με τα σκάνδαλα.

Δεν αισθάνεστε καμμιά ευθύνη και καμμιά ντροπή και θέλετε να επανέλθετε. Να επανέλθετε γιατί; Για να ολοκληρώσετε τη χρεωκοπία και την καταστροφή.

Λέμε στον ελληνικό λαό την αλήθεια, χωρίς ωραιοποιήσεις. Οι καιροί είναι δύσκολοι.

Τα μέτρα είναι πράγματι δύσκολα, το ξέρουμε. Γνωρίζουμε, όμως, ότι αυτή η κατάσταση τελειώνει το 2018. Το γνωρίζετε και εσείς. Γι’ αυτό ζητάτε εκλογές. Γιατί δεν μπορείτε να διανοηθείτε ότι ο ΣΥΡΙΖΑ είναι εκείνος που θα βγάλει τη χώρα από την κρίση. Χλομιάζετε και μόνο στην ιδέα. Όταν, όμως, η χώρα αυτή θα βγαίνει από την κρίση με τη δική μας Κυβέρνηση, θα βυθίζεστε όλο και περισσότερο στην πολιτική σας μιζέρια και στην ιδεολογική και πολιτική σας σύγχυση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Χριστοφιλοπούλου, για επτά λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, μετά από πολλούς μήνες καθυστέρησης και την παραδοχή, τουλάχιστον από την ηγεσία του Υπουργείου Οικονομικών, έκλεισε η αξιολόγηση και ήρθε το τέταρτο μνημόνιο, ένα τέταρτο μνημόνιο χωρίς νομιμοποίηση -γιατί δεν έχετε τέτοια εντολή ούτε είχατε από τον ελληνικό λαό- και 4,9 δισεκατομμύρια ευρώ έρχονται να προστεθούν στις πλάτες του ελληνικού λαού επιπλέον των 12,5 δισεκατομμυρίων ευρώ που φόρτωσε το τρίτο μνημόνιο της Κυβέρνησης Τσίπρα-Καμμένου.

Είναι αλήθεια, κυρίες και κύριοι συνάδελφοι, ότι η Κυβέρνηση έχει απολέσει κάθε ίχνος αξιοπρέπειας και αξιοπιστίας. Δεν σας πιστεύει πια κανείς ό,τι και να πείτε, γιατί στο πρόγραμμα της Θεσσαλονίκης που τάξατε την δέκατη τρίτη σύνταξη, την κατάργηση του ΕΝΦΙΑ, τα 751 ευρώ κατώτατο μισθό, σας πίστεψαν πολλοί συμπολίτες μας, όπως και για το αφορολόγητο των 12 χιλιάδων, κύριε Υπουργέ της Οικονομίας.

Στο παράλληλο πρόγραμμα που πάλι τάξατε –λίγο πιο περιορισμένα, αλλά πάλι τάξατε- στους πάντες ότι ήθελαν να ακούσουν, σας πίστεψαν λιγότεροι. Σήμερα στα αντίμετρα δεν σας πιστεύει πια κανείς, διότι και η εξαπάτηση έχει τα όριά της. Διότι ο κ. Τσίπρας συνεχίζει να λέει ψέματα. Απροκάλυπτα ψέματα. Τέτοια που θα ζήλευε ο ίδιος ο Πινόκιο.

Εξηγούμαι, κυρίες και κύριοι συνάδελφοι: Αλέξης Τσίπρας, συνέντευξη στην Εφημερίδα των Συντακτών 25 Ιανουαρίου 2017. «Έχουμε δηλώσει με τον πιο κατηγορηματικό τρόπο ότι δεν υπάρχει περίπτωση να νομοθετήσουμε ούτε ένα ευρώ επιπλέον μέτρα από όσα προβλέπει η συμφωνία, δηλαδή το τρίτο μνημόνιο και πολύ περισσότερο για την περίοδο μετά το τέλος του προγράμματος.» Σήμερα νομοθετούμε το τέταρτο μνημόνιο, χωρίς χρηματοδότηση. «Εξάλλου…» -συνεχίζει ο κ. Τσίπρας- «…. το αίτημα νομοθέτησης επιπλέον μέτρων και μάλιστα υπό αίρεση δεν είναι μόνο ξένο προς τον Ελληνικό Σύνταγμα. Είναι και ξένο προς τους κανόνες της Δημοκρατίας, είναι ξένο προς το ευρωπαϊκό κεκτημένο» είπε ο κ. Τσίπρας και έφερε λέει αντίμετρα στο νομοσχέδιο υπό αίρεση. Προσέξτε. Υπό αίρεση δεν υπάρχει νόμος λέει η κρατούσα νομική άποψη. Εδώ μάλιστα έχουμε δύο αιρέσεις. Μία αντικειμενική αίρεση που είναι να πιάσει η χώρα τα πρωτογενή πλεονάσματα κατ’ εξακολούθηση και όχι για μία φορά των 3,5%, αλλά και μία άλλη αίρεση. Μια αίρεση να πει, ναι, το Διεθνές Νομισματικό Ταμείο και η Ευρωπαϊκή Ένωση με το επαίσχυντο άρθρο 15.

Νομοθετείτε, λοιπόν, αντίμετρα για τότε και κλαίτε σήμερα. Ο κ. Τσακαλώτος και η συνάδελφος που κατέβηκε από το Βήμα, για την παιδική φτώχια γιατί δεν διαθέσαν ως όφειλαν; Από το νόμο που εσείς ψηφίσατε και εσείς φέρατε την συμφωνία στη Βουλή, είχατε το δικαίωμα του περσινού πλεονάσματος να το δώσετε. Γιατί δεν το δίνετε σήμερα; Δεν χρειάζονται συσσίτια σήμερα; Νομίζετε ότι το 2021 θα χρειάζονται; Ε, βέβαια, αν εσείς είστε στα πράγματα, σίγουρα θα χρειάζονται, αλλά δεν θα είστε. Διότι σας έχουμε καταλάβει, όπως είπα πριν, οι περισσότεροι πολίτες.

Συνέχεια ψεμάτων: Ασφαλιστικό Κατρούγκαλου, Αχτσιόγλου πλέον. Είναι πραγματικά πολύ έμπειρη η κ. Αχτσιόγλου, έχει ακούσει όλες τις παραινέσεις από τους πολιτικούς ινστρούχτορες της ψευδολογίας.

Τι έχουμε στο ασφαλιστικό αλήθεια; Να θυμηθούμε πάλι τα νούμερα; Θα πω τα εξής πολύ λίγα να μην σας κουράσω: 360 ευρώ, πείτε ότι αυτό θα ανέβαινε έως τα 500 που έλεγε η Ευρωπαϊκή Ένωση, το επάρατο mail Χαρδούβελη. Διότι όταν νομοθετήσαμε τα 40 δισεκατομμύρια ευρώ, κύριε Υπουργέ, τις περικοπές, που μας είπατε ωραία ωραία, υπήρχαν 35 δισεκατομμύρια ευρώ έλλειμμα. για την περίοδο 2004-2009 δεν σας άκουσα να μιλάτε. Διότι βέβαια, αυτήν θέλετε να την κρύψετε, γιατί έχετε από πίσω την στήριξη. Υπήρχε 35 δισεκατομμύρια ευρώ έλλειμμα, κύριε Υπουργέ, και το αποκρύψατε. Τυχαίο; Δεν νομίζω.

Σήμερα, λοιπόν, από τα 500 εκατομμύρια του mail Χαρδούβελη έχετε προσθέσει. Άκουσα πάλι την κ. Αχτσιόγλου σήμερα το πρωί να μας λέει μόνο για το ένα τρίτο των συνταξιούχων. Ουδέν ψευδέστερον!

Πάμε τώρα να δούμε το μνημόνιο τρία με το νόμο Κατρούγκαλου μαζί. Επιβάρυνε επί 3,7 δισεκατομμύρια το ασφαλιστικό χωρίς να εξασφαλίσει τη βιωσιμότητά του. Διότι σας είχαμε πει και τότε, κύριε Υπουργέ, ότι εμείς στη Δημοκρατική Συμπαράταξη, αν φέρνατε βιώσιμο ασφαλιστικό και κάναμε σοβαρό διάλογο, θα βάζαμε πλάτη. Όμως, πήρατε 3,7 δισεκατομμύρια ευρώ μόνο στην πρώτη περίοδο χωρίς βιωσιμότητα. Σε αυτό είναι και οι τετρακόσιες χιλιάδες χαμηλοσυνταξιούχοι που τους καταργήσατε το ΕΚΑΣ που για εμάς ήταν κόκκινη γραμμή, γιατί εμείς διαπραγματευόμασταν σοβαρά. Το κόψατε!

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τον ψηφίσατε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν ψηφίσαμε τον νόμο Κατρούγκαλου, σας θυμίζω, για όσους λένε ότι τον ψηφίσαμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θα ήθελα κι εγώ την ανοχή σας, όπως οι προηγούμενοι, για ένα-δύο λεπτά το πολύ.

Πέρα λοιπόν από το τρίτο μνημόνιο, ερχόμαστε σήμερα να προσθέσουμε 2,1 δισεκατομμύρια ευρώ -εννοώ για το ασφαλιστικό μόνο- από τις περικοπές του 18% και –άκουσον, άκουσον- από τον φόρο στην εισφορά και την εισφορά στην εισφορά! Δηλαδή, τσακίζετε ό,τι υπάρχει και ό,τι έχει επιβιώσει από ελεύθερους επαγγελματίες, εμπόρους, δικηγόρους, μηχανικούς, αγρότες. Δεν είναι ο θάνατος του εμποράκου, είναι ο θάνατος κάθε παραγωγικής μικρομεσαίας δραστηριότητας αυτό που κάνατε. Το χαράτσι των εισφορών είναι αβάσταχτο, κυρίες και κύριοι.

Κι έρχομαι εν ολίγοις να περάσω και στο άλλο ψέμα του κ. Τσίπρα και της κ. Αχτσιόγλου. Αλέξης Τσίπρας ομιλία στην Κεντρική Επιτροπή του ΣΥΡΙΖΑ: «Πετύχαμε να διασφαλίσουμε την επαναφορά της χώρας στην εργασιακή κανονικότητα, πρώτα και κύρια με την επαναφορά των συλλογικών διαπραγματεύσεων». Δεν συνεχίζω, γιατί δεν έχω χρόνο για την ομιλία του κ. Τσίπρα.

Λέω, λοιπόν, τα εξής τρία πράγματα: Πρώτον, νομοθετείτε ό,τι νομοθετήσαμε εμείς το 2011 και τα όσα είπα η κ. Αχτσιόγλου δεν ισχύουν. Και δεν ισχύουν διότι η νομοθεσία του 2011 μιλούσε για το Μεσοπρόθεσμο Πρόγραμμα. Αν ο νομοθέτης ήθελε πράγματι να πει για τα μεσοπρόθεσμα, θα το έλεγε ή θα έλεγε τα εκάστοτε. Η δε λέξη μέσα στον νόμο του 2011 είναι η λέξη «αναστολή» και όχι η «κατάργηση».

Άρα λοιπόν, εσείς έρχεστε και επαναλαμβάνετε αυτό μέχρι το τέλος του Προγράμματος, δηλαδή τον Αύγουστο του 2018. Δεν πετύχατε τίποτα! Ανοίξατε την πόρτα –ακούστε, κυρίες και κύριοι συνάδελφοι- η δήθεν αριστερή Κυβέρνηση στις ομαδικές απολύσεις. Γιατί με μία απλή ειδοποίηση στο Ανώτατο Συμβούλιο Εργασίας είναι ελεύθεροι οι εργοδότες να απολύσουν. Αυτό ψηφίζετε. Αύριο αυτό ψηφίζετε.

Πάτε στα εργατικά κέντρα, πάτε στα συνδικάτα, πάτε στις επιχειρήσεις που μπορεί να μην έχουν σωματείο, πάτε και πέστε αυτό στους εργαζόμενους ότι αυτό ψηφίζετε. Δεν ψηφίζετε μόνο αυτό. Ψηφίζετε και το lock out από την πίσω πόρτα, όπως είπα και στην επιτροπή. Γιατί το κάνετε; Γιατί εδώ υπάρχει μια νομολογία παγίως αντεργατική και το γνωρίζει η κ. Αχτσιόγλου ως νομικός που είναι. Και αυτή η νομολογία λέει ότι σταθερά τα δικαστήρια κρίνουν υπέρ του εργοδότη εκείνες τις ενστάσεις εργαζομένων, οι οποίοι ήθελαν να δουλέψουν και εμποδίστηκαν από την απεργία. Άρα τα δικαστήρια λένε στον εργοδότη ότι «έχεις το δικαίωμα της ανταπεργίας».

Τι κάνει η Κυβέρνηση ΣΥΡΙΖΑ-ΑΝΕΛ με αυτό το τέταρτο μνημόνιο; Ανοίγει την πόρτα, γιατί δημιουργεί επίσπευση της διαδικασίας για το lock out μέσα από μία fast track νομοθέτηση.

Κλείνω, κυρίες και κύριοι συνάδελφοι.

Όλα αυτά αποτελούν την διαπίστωση ότι η χώρα δεν μπορεί να βγει έτσι από τα μνημόνια, δεν μπορεί έτσι να βγει στην ανάπτυξη, γιατί έχουμε ύφεση.

Κύριε Τσακαλώτο, μην ξαναπείτε όπως είπατε στην πρωτομιλία σας στην επιτροπή ότι «εμείς είμαστε υπέρ της ανάπτυξης κι εσείς είστε της ύφεσης». Έχετε ακόμα ύφεση. Παραλάβατε μία έστω ισχνή ανάπτυξη και είστε ακόμα στην ύφεση και εκεί θα παραμείνετε, διότι αν δεν υπάρξει εθνική συνεννόηση από μία άλλη Βουλή και άλλη διαπραγμάτευση, η χώρα δεν μπορεί να βγει από την κρίση και τα μνημόνια.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κυρία Πρόεδρε.

Κύριοι Υπουργοί, αγαπητοί συνάδελφοι, η κ. Χριστοφιλοπούλου εν τη ρύμη του λόγου της επιβεβαίωσε ουσιαστικά ότι το πολυνομοσχέδιο το οποίο ψηφίζουμε αύριο επαναφέρει τις συλλογικές συμβάσεις εργασίας μετά τον Αύγουστο 2018.

Δεν θεσμοθετείται στο μεσοπρόθεσμο και κατά τη διάρκεια ή στο τέλος του μεσοπρόθεσμου προγράμματος μέχρι το 2021, κυρία Χριστοφιλοπούλου, η επαναφορά των συλλογικών συμβάσεων εργασίας. Θεσμοθετείται αμέσως μετά το πέρας του προγράμματος αυτού, που είναι τον Αύγουστο 2018.

Αγαπητοί συνάδελφοι, η Νέα Δημοκρατία, με θλιβερό ουραγό τη Δημοκρατική Συμπαράταξη και το ΠΑΣΟΚ, έπαιξε και παίζει μέσα σε αυτές τις δύο ημέρες τα ρέστα της, για να μπορέσει να ανατρέψει την πορεία που έχει πάρει η χώρα. Σε αυτή τη μάχη για άλλη μία φορά έχασε. Το είπα και χθες.

Πρώτον, περίμενε ότι δεν θα κλείσει η πρώτη αξιολόγηση και η πρώτη αξιολόγηση έκλεισε επιτυχώς.

Δεύτερον, περίμενε ότι θα εφαρμοστεί ο κόφτης και το διατυμπάνιζαν τα μέσα ενημέρωσης, τα φιλικά προς την Αξιωματική Αντιπολίτευση και, γενικότερα, προς την Αντιπολίτευση, ότι το 2016 θα αρχίσει η περικοπή μισθών και συντάξεων, διότι δεν θα πιάναμε το πλεόνασμα του 0,5% τον Απρίλιο 2017.

Τρίτον, περίμενε ότι δεν θα κλείσει η δεύτερη αξιολόγηση. Η δεύτερη αξιολόγηση κλείνει τώρα, αγαπητοί συνάδελφοι.

Τέταρτον, περίμενε και διατυμπάνιζε ότι δεν θα γίνει καμμία συζήτηση για το χρέος. Το χρέος, όχι μόνο συζητείται -και συζητείται από όλους τους διεθνείς παράγοντες που εμπλέκονται σε αυτό- αλλά είναι ζήτημα ημερών, είτε στις 22 Μαΐου στο Eurogroup -και συζητήθηκε και τη Δευτέρα το βράδυ πάλι στο Euroworking Group αυτή η ιστορία- είτε λίγες ημέρες μετά, τις πρώτες ημέρες του Ιουνίου, να κλείσει αυτή η υπόθεση.

Άρα σχετικά με ό,τι είπε η Νέα Δημοκρατία όλο αυτό το διάστημα, όχι μόνο καταστροφολόγησε και συνεχίζει να καταστροφολογεί, αλλά διαψεύστηκε από τα πραγματικά γεγονότα.

Μας λένε ότι ψηφίζουμε σήμερα ένα τέταρτο μνημόνιο χωρίς χρηματοδότηση.

Αγαπητοί συνάδελφοι της Αντιπολίτευσης, μπερδεύετε σκόπιμα τη λέξη «μνημόνιο» με τη λέξη «μεσοπρόθεσμο». Εμείς καταθέτουμε οικονομικά στοιχεία, μέτρα και αντίμετρα για μετά το 2019, 2020, 2021 και επομένως, δεν μιλάμε για μία νέα δανειακή σύμβαση που προϋποθέτει την ύπαρξη μνημονίου. Μιλάμε για το μεσοπρόθεσμο και τους προϋπολογισμούς που κάνουμε στα μέτρα και τα αντίμετρα.

Δεύτερον, βεβαίως δεν υπάρχει χρηματοδότηση. Πώς θα υπάρχει χρηματοδότηση μετά το 2018 από τους δανειστές, όταν η χώρα θα χρηματοδοτείται από τις αγορές; Έχετε ξανακούσει πουθενά να υπάρχει χώρα με μνημόνιο και ταυτόχρονα να δανείζεται από τις αγορές; Από πού ξανακούστηκαν αυτά τα επιχειρήματα;

Μας λέτε, με παραλλαγές, ότι φορτώνουμε τη χώρα και την κοινωνία με νέα μέτρα, άλλοι λέτε 9,2 δισεκατομμύρια, άλλοι λέτε 14 δισεκατομμύρια, πριν από λίγους μήνες μας λέγατε 86 δισεκατομμύρια κ.λπ.. Ξεχνάτε, όμως, ότι με τα πλεονάσματα μόνο που είχατε συμφωνήσει -mail Χαρδούβελη και όλα τα λοιπά, της αλήστου μνήμης περιόδου Σαμαρά-Βενιζέλου- 3% για το 2015, 4,2% για το 2016, 4,5% για το 2018, θα παίρναμε μέτρα, δηλαδή φόρους και περικοπές δαπανών, πάνω από 20 δισεκατομμύρια. Πάνω από 20 δισεκατομμύρια εξοικονομήθηκαν επειδή ακριβώς δεν συμφωνήσαμε σε αυτά τα πλεονάσματα.

Εν πάση περιπτώσει, είναι η πρώτη φορά μέσα στα επτά χρόνια των μνημονίων που καταφέραμε να πάρουμε με τη σκληρή διαπραγμάτευση συγκεκριμένα αντίμετρα. Ό,τι λέτε -και το επαναλαμβάνετε δυστυχώς ακόμα και μετά τη συζήτηση που υπήρξε στις επιτροπές-, ότι τα αντίμετρα είναι φερετζές και ότι για να εφαρμοστούν χρειάζονται πλεονάσματα πάνω από 5,5%, είναι αέρας κοπανιστός, αγαπητοί συνάδελφοι της Αντιπολίτευσης. Διότι αποδείχθηκε με συγκεκριμένα επιχειρήματα ότι τα μέτρα και τα αντίμετρα εφαρμόζονται απλώς με το πλεόνασμα του 3,5%. Μαζί με τα αντίμετρα, μαζί με το κοινωνικό επίδομα αλληλεγγύης, μαζί με τις μεταρρυθμίσεις που βαθμιαία έχουν ξεκινήσει στην παιδεία και στη δημόσια υγεία, βάζουμε τις βάσεις για ένα κοινωνικό κράτος που ποτέ δεν υπήρξε σε αυτή τη χώρα, ποτέ δεν υπήρξε επί των ημερών σας, ακόμα και την εποχή των παχιών αγελάδων, τη δεκαετία του 2000-2009, όπου υπήρξαν σταθεροί αναπτυξιακοί ρυθμοί.

Επειδή η διαστρέβλωση είναι πολύ μεγάλη, θα ήθελα να ξανατονίσω. Πρώτον, η μείωση των συντάξεων θα θίξει μόνο εκείνους που έχουν προσωπική διαφορά, δηλαδή περίπου μόνο το ένα τρίτο και κατ’ ανώτατο όριο 18%. Δεν θα θίξει όλους τους συνταξιούχους. Δεύτερον, τα αντίμετρα θα ανακουφίσουν μεγάλο μέρος της κοινωνίας και ιδιαίτερα τα πιο ευάλωτα και αδύναμα στρώματα. Θα ανακουφίσουν και τους συνταξιούχους και τους ανέργους και τους χαμηλόμισθους και τα αδύναμα και πιο ευάλωτα κοινωνικά και οικονομικά στρώματα.

Δεν θέλω τώρα να τα απαριθμήσω, γιατί είναι αρκετά αυτά τα αντίμετρα και θα απαριθμηθούν και από τους συναδέλφους που θα ακολουθήσουν. Θέλω να πω μόνο ένα. Μαζί με τα αντίμετρα καταργούμε από αύριο το αφορολόγητο της αποζημίωσης των Βουλευτών, ακριβώς επειδή έχουν γίνει σημαία για κάποιους τα προνόμια των Βουλευτών, που πράγματι όλα τα περασμένα χρόνια ήταν σε πολύ υψηλά επίπεδα**.** Υπάρχει μία σταδιακή περικοπή τους από το 2013 και μετά σιγά σιγά, εμείς κάναμε και την περικοπή το 2015 κατά 10% και τώρα προχωράμε στην εξομοίωση του αφορολόγητου της αποζημίωσης των Βουλευτών -και σωστά προχωράμε και δικαίως προχωράμε- με όλους τους άλλους πολίτες. Θέλω να δω ποιοι από τα κόμματα της Αντιπολίτευσης θα ψηφίσουν αυτή τη διάταξη. Έχει πραγματικά ενδιαφέρον.

Περνάμε, λοιπόν, σήμερα και αύριο έναν από τους τελευταίους κάβους πριν από την έξοδο από τα μνημόνια. Στόχος μας δεν είναι η επαναφορά στο μοντέλο ανάπτυξης του 2009. Δεν είναι η επαναφορά σε μία περίοδο όπου καρπούνταν τα οφέλη μία συγκεκριμένη οικονομική ελίτ των εθνικών εργολάβων και των εθνικών καναλαρχών. Στόχος μας είναι μία κοινωνικά δίκαιη ανάπτυξη όπου θα διαχέεται ο πλούτος σε όλη την κοινωνία και ιδιαίτερα στα ασθενέστερα στρώματα.

Στόχος μας είναι να υπάρξει ένα πολιτικό σύστημα δημοκρατίας, ένα τέτοιο πολιτικό σύστημα που δεν θα είναι διαπλεκόμενο, δεν θα εξαρτάται από μίζες και από διαφθορά. Θα είναι, όμως, ένα πολιτικό σύστημα μιας κανονικής χώρας όπου οι εργαζόμενοι θα δουλεύουν με αξιοπρέπεια, οι συνταξιούχοι, τα μεσαία στρώματα, οι αγρότες, οι επιστήμονες, οι νέοι θα μπορούν να βρουν τον εαυτό τους και να αναγνωρίσουν τον εαυτό τους σε μία τέτοια χώρα.

Πραγματικά μέσα απ’ αυτήν την πορεία να κερδίσουμε το στοίχημα της ισότιμης σχέσης της χώρας μέσα στο ευρωπαϊκό και παγκόσμιο γίγνεσθαι που ήδη έχει αρχίσει να αναγνωρίζεται θετικά. Όλη η διεθνής κοινότητα μιλάει σήμερα για τη χώρα μας, χάρη και στις πρωτοβουλίες της ελληνικής Κυβέρνησης, με πολύ θετικό τρόπο ακόμα και αυτοκριτικά για τα πολύ σκληρά μέτρα τα οποία πήρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε συνάδελφε.

**ΝΙΚΟΛΑΟΣ ΣΥΡΜΑΛΕΝΙΟΣ:** Τελειώνω.

Το ΔΝΤ επίσης είπε ότι ήταν απαισιόδοξοι από το 2015 και μετά, ενώ ήταν υπεραισιόδοξοι ότι θα τα καταφέρει η προηγούμενη κυβέρνηση. Σε εμάς επειδή δεν συμφωνούσαν πολιτικά μαζί μας, οι δανειστές έλεγαν ότι είναι απαισιόδοξοι. Έπεσαν έξω. Θα πέσουν έξω όσοι μιζάρουν στην καταστροφολογία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κυρία Πρόεδρε.

Άκουγα προηγουμένως τον κ. Συρμαλένιο ο οποίος με τόσο μεγάλη έπαρση μας είπε ότι θα πέσει έξω η Αντιπολίτευση, και τον θυμάμαι όταν μαχόταν στην εκλογική του περιφέρεια για να μην καταργηθούν οι μειωμένοι συντελεστές του ΦΠΑ στο Αιγαίο και πως ορκιζόταν ότι, εάν έρθει τέτοιο μέτρο στη Βουλή, θα παραιτηθεί και θα φύγει.

**ΝΙΚΟΛΑΟΣ ΣΥΡΜΑΛΕΝΙΟΣ:** Ποτέ δεν το είπα αυτό. Δικά σας λόγια είναι αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Οι μισοί από εσάς τα ίδια έχετε πει.

Ξεκινάω πρώτα απ’ όλα με την παρατήρηση νούμερο ένα που δεν πρέπει να διαλάθει της προσοχής μας. Ανέβηκε στο Βήμα η κ. Τελιγιορίδου. Δεν την είχα προσέξει, δεν την είχα ξανακούσει. Καλώς ήρθε. Και εξανέστη επειδή η κ. Ντόρα Μπακογιάννη σας είπε ότι μπορεί να μην γνωρίζετε τη λέξη «ένδεια». Και τι είπε η κ. Τελιγιορίδου: «Εμείς κύριοι την ένδεια την ξέρουμε από τον εαυτό μας. Την ξέρουμε από τον κοινωνικό μας περίγυρο.». Εσείς από κάτω χειροκροτήσατε.

Ο κ. Τσακαλώτος είναι πάμπτωχος, έχει 700.000 στην «BLACK ROCK». Ο κ. Σταθάκης που έφυγε έχει κάνα δυο εκατομμύρια. Ο κ. Παπαδημητρίου –δεν ξέρω εάν θα με καταλάβει κιόλας- έχει, εάν θυμάμαι καλά, τρία ή τέσσερα εκατομμύρια. Είναι πάμπτωχοι. Ρε παιδιά θα πάθουν τίποτα οι φτωχοί και θα πάτε και εσείς χαμένοι!

(Θόρυβος από την πτέρυγα του ΣΥΡΙΖΑ)

Μην με διακόπτετε παρακαλώ πολύ. Εάν είπα κάτι ψέματα, ευχαρίστως.

Η κ. Φωτίου χθες μας μίλαγε για τα κοινωνικά επιδόματα και τα συσσίτια τα οποία θα μοιράζει με 100.000 λίρες Αγγλίας στο Λονδίνο. Η κ. Φωτίου και τα συσσίτια δεν θα συναντηθούν ποτέ. Έτσι, ναι, μπορεί να μοιράζει φυσικά αφ’ υψηλού συσσίτια.

Έρχομαι, όμως, τώρα στον κ. Τσακαλώτο. Κύριε Τσακαλώτε, θέλω με ειλικρίνεια να σας ρωτήσω. Πώς αισθάνεστε, κύριε Υπουργέ, που πριν από μερικά χρόνια ήσασταν σε εκείνο το τραπεζάκι εκεί έξω –όχι μέσα στο κοινοβούλιο αλλά απ’ έξω- και είχατε στο βάθος ένα πανό που έλεγε, «Δεν χρωστάμε, δεν πληρώνουμε». Πίσω από τον Τσακαλώτο, τον Κατρούγκαλο και τον Βαρουφάκη -και δεν θυμάμαι ποιον άλλον- ήταν το πανό.

Έρχεστε τώρα, λοιπόν, εδώ στη Βουλή, εισηγείστε αυτά τα φριχτά κατά δήλωσή σας μέτρα -είναι πολύ κακά τα μέτρα για ορισμένους, είπατε- για να πάρετε παραμετρικές διαφορές εις την διαχείριση του χρέους που θα το καταστήσουν βιώσιμο. Ποιο χρέος, κύριε συνάδελφοι; Αφού δεν χρωστάμε, δεν πληρώνουμε, μας έλεγε ο κ. Τσακαλώτος στην πλατεία των Αγανακτισμένων.

Να καταλάβω, λοιπόν, ότι εκ των υστέρων καταλάβατε ότι λέγατε ψέματα. Σηκωθήκατε να ζητήσετε ένα «συγγνώμη» από τον ελληνικό λαό που τον κοροϊδεύατε στην πλατεία; Όχι. Αντιθέτως ήρθατε εδώ μετά από ένα χρόνο και μας είπατε και στη συνέντευξη τύπου στις Βρυξέλλες και εδώ, ότι εάν κατέβει το αφορολόγητο κάτω από τα 9.100 εσείς –προσέξτε τι είπατε ακριβώς- θα παραιτηθείτε από Υπουργός και μετά θα καταψηφίσετε και το νομοσχέδιο. Και τα δύο! Θα παραιτηθείτε από Υπουργός και θα καταψηφίσετε το νομοσχέδιο.

Ειλικρινά, κύριε Τσακαλώτο, σας ρωτάω με μεγάλη ειλικρίνεια. Αισθάνεστε ότι διατηρείτε την αξιοπρέπειά σας; Χθες είδα ότι τσαντιστήκατε με μία φράση περί παντελονίων. Αισθάνεστε ότι έχετε χάσει παντελώς την αξιοπρέπειά σας στην ελληνική κοινωνία;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Απάντησα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Το κυριότερο είναι ότι δεν έχει καταλάβει τη ζημιά που έχετε κάνει. Τη δήλωσή σας περί παραιτήσεως δεν την έχουμε ακούσει μόνο εμείς και όσοι βλέπουν YouTube εδώ και γελάνε μαζί σας. Ξέρετε ποιοι την έχουν ακούσει; Οι δανειστές. Και ξέρετε τι λένε οι δανειστές; Αυτός ο Τσακαλώτος ό,τι και να πει δεν έχει σημασία, αγαπάει τόσο την καρέκλα του που στο τέλος θα τα υπογράψει όλα.

(Θόρυβος από την πτέρυγα του ΣΥΡΙΖΑ)

Κυρία Πρόεδρε, να κρατηθεί ο χρόνος μου.

Κύριοι συνάδελφοι, επειδή φωνάζετε, στο YouTube υπάρχει ένα βίντεο μεταξύ εμού και του κ. Βέττα στην εκπομπή του κ. Αυτιά τον Ιανουάριο. Εκεί ο κ. Βέττας, όπως και οι περισσότεροι από εσάς, έλεγε «Δεν ψηφίζω μείωση αφορολογήτου, δεν ψηφίζω μείωση συντάξεων». Του λέω «Μην εκτίθεσαι, παιδί μου, θα τα ψηφίσεις όλα. Διότι αγαπάτε τόσο την καρέκλα σας που θα τα ψηφίσετε όλα». Μου λέει «Βάζουμε στοίχημα;». «Βάζουμε», του λέω. Φυσικά ο κ. Βέττας τα ψηφίζει όλα, όπως και όλοι σας που τώρα φωνάζετε.

(Θόρυβος από την πτέρυγα του ΣΥΡΙΖΑ)

Εγώ; Εγώ δεν πούλησα αντιμνημόνιο. Εγώ είπα στον ελληνικό λαό από την αρχή ότι πρέπει να τηρήσουμε τη δημοσιονομική μας πειθαρχία. Δεν πήγα στην πλατεία των αγανακτισμένων.

Φωνάζει ο κ. Μπάρκας πίσω. Ο κ. Μπάρκας είναι άλλη μία καλή περίπτωση. Άντε να πω ότι στα μέτρα, ρε παιδιά, εσείς οι αριστεροί τι να κάνετε, υποχωρείτε στον εκβιασμό. Ερώτηση: Πώς γίνεται, κύριε Μπάρκα, να έρχεστε στη Βουλή εδώ του ΣΥΡΙΖΑ, να μην ορκίζεστε στον χριστιανικό θρησκευτικό όρκο γιατί είστε αντίθετοι και να πηγαίνετε μετά ολόκληρος Μπάρκας με γραβάτα στη λιτανεία της Περιφέρειάς σας; Πώς γίνεται; Πώς γίνεται να τα κάνετε και τα δύο; Πώς γίνεται και να το παίζετε αριστεροί επαναστάτες και να πηγαίνετε μετά με τη γραβάτα στη λιτανεία; Δεν γίνονται και τα δύο. Απλώς αυτό που συμβαίνει είναι ότι δεν είστε παρά άνθρωποι που το μόνο για το οποίο διψάγατε ήταν μια καρέκλα μετακλητού υπαλλήλου.

**ΙΩΑΝΝΗΣ ΣΤΕΦΟΣ:** Μαθήματα δεν μπορείς να μας κάνεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ, κύριε που με διακόπτετε για τέταρτη φορά, όταν άλλαξα κόμμα, παραιτήθηκα από Υπουργός -όχι σαν τον κ. Τσακαλώτο, που δεν παραιτήθηκε- και παραιτήθηκα και από Βουλευτής. Όχι σαν και εσάς που θα τα ψηφίσετε όλα. Άρα μην με πιάνετε στο στόμα σας. Εγώ έχω παραιτηθεί και από Βουλευτής και από Υπουργός. Εσύ χωρίς καρέκλα δεν αντέχεις. Αυτή είναι η διαφορά μας. Γιατί αν άντεχες, εσύ που φωνάζεις, θα θυμόσουν όλη σου τη διαδρομή στην αριστερά, την κατά των ιδιωτικοποιήσεων, την κατά του Διεθνούς Νομισματικού Ταμείου, την κατά του μνημονίου και σήμερα θα έλεγες «όχι». Σήμερα λες «ναι».

**ΙΩΑΝΝΗΣ ΣΤΕΦΟΣ:** Εγώ θα πάω σχολείο μετά. Κάνεις λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Να υπενθυμίσω στο Σώμα μία φράση πολύ γνωστή του παρελθόντος. Ξέρετε πώς μας λέγανε; Εσείς μας λέγατε «Οι Ναι σε όλα». Τώρα που θα πείτε «Ναι σε όλα», να το γυρίσουμε; Να γυρίσουμε τις αλήστου μνήμης φράσεις του Καμμένου από εδώ, το «στα τέσσερα», αυτό θέλετε να κάνουμε;

Πάμε, όμως, τώρα στο άρθρο 15.

Ξέρετε, κύριε Παπαδόπουλε, σας εκτιμώ γιατί είστε από αυτούς που λένε την αλήθεια, έστω και άθελά σας. Έκανε την ανάλυση πριν ο κ. Βορίδης για την αντισυνταγματικότητα και πεταχτήκατε από πίσω και τι είπατε; Δείχνω τον κ. Παπαδόπουλο. Είπατε «Μας το ζήτησε το ΔΝΤ». Μπράβο, συγχαρητήρια! Για ποιον λόγο, ρε παιδιά, με βρίζει ο Τσίπρας σε κάθε ομιλία του διαστρεβλώνοντας αυτό που είπα και λέει «Ο Γεωργιάδης, που έλεγε για τη δόξα του Τόμσεν»; Το θυμάστε ότι το λέει συνέχεια ο Τσίπρας; Αφού ο Παπαδόπουλος λέει «Κόβουμε τις συντάξεις, μας το ζήτησε το ΔΝΤ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ και για το ένα λεπτό μου και για τις διακοπές μου.

Παρακαλώ πολύ, για να κρατήσετε την αξιοπρέπειά σας, την επόμενη φορά που ο κ. Τσίπρας θα αναφερθεί στο όνομά μου, θα πείτε «κύριε Τσίπρα, μην το λέτε τώρα, γιατί τώρα κόψαμε τις συντάξεις γιατί μας το ζήτησε το ΔΝΤ», όπως είπε ο κ. Παπαδόπουλος.

Για να μην αδικήσω τον Παπαδόπουλο, όλοι οι υπόλοιποι εδώ θα ψηφίσετε το άρθρο 15. Ποιο είναι το νέο παραμύθι; Μας βγάζετε, λέει, από την επιτροπεία. Ο κ. Τσακαλώτος δεν το έχει πει, αυτοπροστατεύεται. Το άρθρο 15 μας βάζει σε μόνιμη επιτροπεία, διότι το άρθρο 15 τι λέει; Ότι μετά το πέρας του προγράμματος και για τα χρήματα που υπερβαίνουν το 3,5%, που είναι τα δικά μας χρήματα, γιατί πάνω από το 3,5% είναι τα δικά μας και με το 3,5% πληρώνουμε τα χρέη μας, στο δικό μας κομμάτι, θα πρέπει να πάρουμε την υπογραφή του Διεθνούς Νομισματικού Ταμείου για να εκδίδει ο εκάστοτε Υπουργός οποιαδήποτε υπουργική απόφαση ασκήσεως κοινωνικής πολιτικής. Αν αυτό δεν είναι επιτροπεία, κύριοι, τότε τι είναι η επιτροπεία;

Είναι το πιο εξευτελιστικό άρθρο, που δεν τόλμησε να βάλει καμμία προηγούμενη κυβέρνηση των μνημονίων σε κανένα προηγούμενο μνημόνιο και το ψηφίζετε εσείς, τα ανθρωπάκια της πρώτης φοράς Αριστεράς, που μας το παίζατε και υπέρ της εθνικής ανεξαρτησίας! Ανθρωπάκια κανονικότατα!

(Θόρυβος και διαμαρτυρίες από την πτέρυγα του ΣΥΡΙΖΑ)

Άνθρωποι που ήταν μια ζωή στους δρόμους, κατά των ιδιωτικοποιήσεων, που ήταν στην πλατεία των αγανακτισμένων, κατά του μνημονίου και για μία βουλευτική αποζημίωση ξεπουλάνε όλη την ιδεολογία είναι ανθρωπάκια!

**ΙΩΑΝΝΗΣ ΣΤΕΦΟΣ:** Ντροπή σου!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα ντραπώ εγώ εσάς;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργιάδη, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κλείνω σε ένα λεπτό.

Πάμε τώρα στα Σώματα Ασφαλείας. Κύριε Υπουργέ των Οικονομικών, θέλω την απάντησή σας. Ο κ. Τσίπρας και ο κ. Καμμένος είχαν υποσχεθεί προεκλογικά την επιστροφή του 50% των αναδρομικών βάσει της αποφάσεως του Συμβουλίου της Επικρατείας για τα στελέχη των Ενόπλων Δυνάμεων και των Σωμάτων Ασφαλείας. Ο κ. Καμμένος από αυτό το Βήμα είπε ότι θα είναι η πρώτη πράξη του ως Υπουργού και ο κ. Τσίπρας είχε πάει στο Συμβούλιο της Επικρατείας τότε α λα μπρατσέτα με την κ. Κωνσταντοπούλου –την ξεχάσατε τώρα, αυτή την κυρία που γυρνάει τα κανάλια και λέει τον Τσίπρα προδότη, γι’ αυτήν την κυρία λέω- και υπεσχέθη ο Τσίπρας στα στελέχη των Ενόπλων Δυνάμεων ότι θα τους δώσουν πίσω αμέσως τα λεφτά. Με το παρόν νομοσχέδιο που ψηφίζετε καταργείτε όλη την έννοια των αναδρομικών, καταργείτε την απόφαση του Συμβουλίου της Επικρατείας, παγώνετε τις μισθολογικές προαγωγές και εισάγετε τη λεγόμενη «προσωπική διαφορά», που ξέρουμε όλοι στα πρώτα άρθρα αυτού του νομοσχεδίου για τους συνταξιούχους ότι η προσωπική διαφορά που λέγαμε πέρυσι εδώ ότι βάζετε για να την κόψετε πού τελικώς οδήγησε.

Κύριε Υπουργέ, να αποσύρετε το ειδικό άρθρο για τα ειδικά μισθολόγια, να το βάλετε σε έναν ειλικρινή δημόσιο διάλογο και να πάμε σε ένα κανονικό μισθολόγιο για τα ειδικά μισθολόγια όπως πρέπει και όχι όπως το κάνετε και φυσικά να εφαρμόσετε την απόφαση του Συμβουλίου της Επικρατείας για την υλοποίηση της οποίας δεσμεύεται η Νέα Δημοκρατία και ο Κυριάκος Μητσοτάκης.

Κλείνω, λέγοντας πως η εικόνα της Κυβερνήσεώς σας συνοψίζεται στο εξής: Όχι μόνο φέρνετε μνημόνιο στη Βουλή, μνημόνιο 4, αλλά το ψηφίζετε όλοι σας και με τα δυο σας τα χεράκια σαν καλά παιδάκια, ξεχνώντας το αντιμνημονιακό σας παρελθόν και πανηγυρίζοντας κιόλας που κόβετε τις συντάξεις. Αλλά ακούστε τώρα τη σημειολογία. Θα αρέσει πολύ του Βορίδη, που του αρέσει η σημειολογία. Τη βραδιά που το καταθέσατε στη Βουλή, το Σάββατο το βράδυ, ο κ. Καμμένος και ο κ. Πολάκης εόρταζαν στην ακριβή βίλλα που μένει ο κ. Καμμένος στα νότια προάστια της χώρας, απ’ ό,τι διάβασα σήμερα, με τη συνοδεία ακόμα και του Σταμάτη Γονίδη. Μπράβο, κύριε Υπουργέ, πανηγυρίζατε γιατί κόβετε τις συντάξεις, τόσο κοινωνικά ευαίσθητοι είστε και τόσο στεναχωρηθήκατε που φέρνετε αυτά τα φρικτά μέτρα. Ντροπή σας, φαρισαίοι υποκριτές!

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Πρόεδρε, θέλω τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περιμένετε, θέλετε τώρα τον λόγο; Ο κ. Γεωργιάδης μιλούσε προσωπικά για όλους, μπορούν να ζητήσουν όλοι τον λόγο, νομίζω όμως ότι δεν έχει νόημα. Γιατί μετά θα ανταπαντήσει κ.λπ.. Αυτό που πρέπει να κρατήσουμε είναι ότι ο κ. Γεωργιάδης σας θέλει όλους πιο επαναστάτες, πιο αριστερούς, να είσαστε στις πλατείες, να πετάτε, να κάνετε, να καταψηφίζετε, αυτό θέλει. Ε, δεν είναι και φοβερό, αφήστε τον να θέλει ο άνθρωπος. Τι να κάνουμε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Πρόεδρε, αναφέρθηκε σ’ εμένα και στην εκλογική μου περιφέρεια και θέλω ένα λεπτό για να απαντήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, ότι πήγατε σε μια λιτανεία, δηλαδή τι θα πείτε, ότι δεν πήγατε;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι μόνο αυτό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία, έχετε τον λόγο για ένα λεπτό, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Το τι λέει κάποιος για εμένα ή για τον οποιονδήποτε συνάδελφο Βουλευτή του ΣΥΡΙΖΑ έχει να κάνει και με το πρόσωπό του. Έχουν μάθει ο αντιπρόεδρος και στελέχη της Νέας Δημοκρατίας να μιλάνε «τσεκουράτα» από παλιά, συνεχίζουν να μιλάνε «τσεκουράτα» και τώρα. Εγώ λυπάμαι για μια ιστορική παράταξη όπως η Νέα Δημοκρατία, η οποία θέλει να υπερασπίζεται τη δημοκρατία, το δημοκρατικό πολίτευμα, λυπάμαι πραγματικά τους νέους Βουλευτές και τα παλιά της στελέχη, τους παλιούς νεοδημοκράτες της Νέας Δημοκρατίας, που έχουν την τύχη να εκπροσωπούνται από ανθρώπους οι οποίοι για το μόνο που δεν μπορούν να είναι υπερήφανοι είναι πως προασπίζονται το δημοκρατικό πολίτευμα. Είναι γνωστές οι αφιερώσεις, είναι γνωστές οι τοποθετήσεις των αντιπροέδρων της Νέας Δημοκρατίας και των πολιτικών στελεχών, αυτών που βρίσκονται στην πρώτη γραμμή της Νέας Δημοκρατίας.

Κυρία Πρόεδρε, δεν θα ζητήσω από κανέναν να μου κάνει παρατήρηση για το dress code. Φαντάζομαι ότι δεν έχει κανείς την ιδιαιτερότητα να χαρακτηρίζει και να λέει σε κάποιον τι θα φοράει. Είναι επιλογή. Γενικώς, δεν έχω ζητήσει ραντεβού από κανέναν σε σχέση με αυτά που φοράω.

Δεύτερον, όσον αφορά την εκλογική μου περιφέρεια, θα σέβομαι όλους τους πολίτες, όλους τους δημοκράτες πολίτες, τους Πρεβεζάνους και τις Πρεβεζάνες και θα τους υπερασπίζομαι όλους, πέραν από τους φασίστες, πέραν από αυτούς οι οποίοι έχουν άμεση σχέση με τον φασισμό, έχουν άμεση σχέση με αντιδημοκρατικά πολιτεύματα, έχουν αφιερώσεις από δικτάτορες.

Κυρία Πρόεδρε, εμείς υπερασπιζόμαστε τη Δημοκρατία. Θέλω να θυμίσω ότι το Ίντερνετ βρίθει από δηλώσεις του Αντιπροέδρου της Νέας Δημοκρατίας, ο οποίος δεν βρίζει μόνο τον τωρινό Αρχηγό της Νέας Δημοκρατίας, αλλά και πολλά στελέχη, τα οποία χαριεντίζονται μαζί τους. Να τον χαίρονται! Συγχαρητήρια! Τουλάχιστον, δεν είναι αυτή η ιστορική παράταξη, την οποία δημιούργησε ο Κωνσταντίνος Καραμανλής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Βαλύρας Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Πολάκη, θέλετε τον λόγο για ένα λεπτό;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον λόγο δεν τον θέλω γιατί ο κ. Γεωργιάδης είπε για τα κοινά γενέθλια που κάναμε με τον κ. Καμμένο στο σπίτι του. Αυτά τώρα είναι μπούρδες κοπανιστές. Τον λόγο τον παίρνω για τη λέξη «ανθρωπάκια».

(Θόρυβος στην Αίθουσα)

Ανθρωπάκι είναι αυτός, ο οποίος του δίνει διαταγή ο Αρχηγός του Κόμματός του και μαζί με τον διπλανό του κάνει ερωτήσεις για να πάρουμε πιο γρήγορα τα γερμανικά υποβρύχια και ανταμείβεται –μουρμού τώρα- με θέση υπουργική, αφού φεύγει από το κόμμα του στην επόμενη Κυβέρνηση.

Ανθρωπάκι -και μάλιστα της ελεεινής μορφής- είναι αυτός, ο οποίος την περίοδο που είναι Υπουργός δίνει σε συνεταίρο του, που έχουν κοινή εταιρεία, διαφημιστική δαπάνη στο κανάλι «BLUE SKY» μέσω του ΚΕΕΛΠΝΟ. Αυτός είναι ανθρωπάκι.

Ανθρωπάκι είναι αυτός, που έχει στο γραφείο του μια υπάλληλο ονόματι Θεοφιλάτου, γυναίκα ενός ιδιοκτήτη κέτερινγκ και υπηρεσιών υποστήριξης, που μέσω της αδερφής της και του άντρα της αδερφής της, δίνει ετήσια συμβόλαια 160 και 150 χιλιάδες ευρώ για συντήρηση και για τροφοδοσία στους ξενώνες του ΚΕΕΛΠΝΟ, που υπεύθυνος είναι ο τρίτος της παρέας, ο σύζυγος της κυρίας, που κάνει σήμερα μηνύσεις στον νέο Πρόεδρο του ΚΕΕΛΠΝΟ. Αυτός είναι ανθρωπάκι!

Μπορώ να μιλάω μέχρι το βράδυ για το ποιος είναι ο καημός σας. Εμείς δεν είμαστε δεμένοι με τις καρέκλες. Εμείς είχαμε αξία και πριν γίνουμε Υπουργοί και Βουλευτές.

(Χειροκροτήματα από την πτέρυγα του ΣΥΡΙΖΑ)

Στο τέλος της ζωής μας εμάς δεν θα μας θυμούνται γιατί είμαστε Υπουργοί ή Βουλευτές. Θα μας θυμούνται οι δώδεκα χιλιάδες ασθενείς, τους οποίους χειριστήκαμε αυτοτελώς, οι οκτώ χιλιάδες που έχουμε χειρουργήσει μέχρι σήμερα, θα μας θυμούνται όλοι οι συνάδελφοι που υπερασπιστήκαμε τα δικαιώματά τους, αυτοί θα μας θυμούνται. Τα υπουργιλίκια και τα βουλευτιλίκια είναι περαστικά. Ό,τι κάνεις στη ζωή, στη δουλειά σου μένει και δεν συγκρινόμαστε στο θέμα του ανθρωπακιού.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Ανθρωπάκι -για τελευταία κουβέντα- είναι αυτός, ο οποίος βλέπει ότι του καταστρέφεται το αφήγημα της αριστερής παρένθεσης και της επιστροφής στην κουτάλα της κυβερνητικής εξουσίας και προσπαθεί να λασπώσει, να σπιλώσει, να διαστρεβλώσει για να περάσει το μήνυμα ότι είμαστε όλοι ίδιοι.

Όχι, εσείς έχετε πάθει αλλεργία και λυσάγρα που έχετε φύγει από τις καρέκλες δύο χρόνια. Εμείς και αύριο το πρωί να φύγουμε έχουμε τρόπο να ζήσουμε σε αυτή τη ζωή. Κάποιοι άλλοι δεν έχουν.

(Χειροκροτήματα από την πτέρυγα του ΣΥΡΙΖΑ)

Το κατάλαβες, κύριε Αντιπρόεδρε, μιας ιστορικής παράταξης που αντί για τον καραμανλισμό σήμερα έχει αυτούς που ευχαριστεί ο Παττακός;

Άντε μπράβο, σίχαμα της κοινωνίας.

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ονομαστικά σε εμένα αναφέρθηκε, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ:** Και εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ωραία. Έχουμε μέλλον. Για δύο λεπτά, όμως, για να κλείσουμε το θέμα και να προχωρήσουμε στη δουλειά μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ναι, κύριε Πρόεδρε.

Ακούστε, κύριε Πολάκη, πρώτα απ’ όλα χαίρομαι πάρα πολύ -το διάβασα σήμερα στον «ΒΗΜΑτοδότη», μπορεί να έκανε λάθος ο «ΒΗΜΑτοδότης»-, ότι τελικά πράγματι γιορτάζατε με τον κ. Καμμένο και τον Σταμάτη Γονίδη κ.λπ.. Μπράβο σας. Συγχαρητήρια. Την ώρα που κόβετε τις συντάξεις, βγαίνετε και κάνετε πάρτι.

Αλλά να το κλείσουμε λίγο αυτό με τα «ανθρωπάκια». Ακούστε ποιος είναι «ανθρωπάκι».

Αυτός που γράφει πριν γίνει Υπουργός «Το όχι θέλει Έλληνες, το ναι θέλει προδότες», επαναλαμβάνω «Το όχι θέλει Έλληνες, το ναι θέλει προδότες, καιρός να ξεχωρίσουνε τ’ αγρίμια από τις κότες» και τώρα ψηφίζετε «ναι», κύριε Πολάκη.

(Χειροκροτήματα από την πτέρυγα της Νέας Δημοκρατίας)

Ερώτηση: Τώρα που ψηφίζετε «ναι», σύμφωνα με τη δική σας ρήση και την ωραία μαντινάδα, είστε «κότα»; Είστε.

Πάμε τώρα στο δεύτερο. Ακούστε, κύριε συνάδελφε, ποιος είναι «ανθρωπάκι». Όλα αυτά που είπε περί ΚΕΕΛΠΝΟ, περί λεφτών κ.λπ. εγώ του έκανα μήνυση για να πάρει και να τα πει στο δικαστήριο και να τα αποδείξει, αφού είπε ότι τα έχει καταγγείλει στην ελληνική δικαιοσύνη εκατό φορές, η οποία δικαιοσύνη όπως ξέρετε, καμμία δίωξη δεν έχει ασκήσει εναντίον μου, ούτε καν με έχει καλέσει για εξηγήσεις για όσα λέτε. Προφανώς τα έχει κρίνει ως ανοησίες, που είναι.

Ακούστε, όμως, ποιος είναι «ανθρωπάκι», κυρίες και κύριοι συνάδελφοι. Εγώ να του κάνω μήνυση με τη γυναίκα μου για να έρθει στο δικαστήριο για να αποδείξει αυτά που λέει και αυτός να σας παρακαλεί να ψηφίζετε «όχι» στην άρση της βουλευτικής του ασυλίας. Αυτός είναι «ανθρωπάκι» και «κότα», αυτός που κρύβεται.

Άρα, λοιπόν -στο είπα πολλές φορές-, μην σηκώνεσαι σε εμένα και μην μου πουλάς ύφος. Σε δείχνω στην ελληνική κοινωνία όπως πραγματικά είσαι: Πολλά βαρύς και κότα.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, να πάρω τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ο κ. Βορίδης έχει τον λόγο.

Θα μιλήσετε μετά, κύριε Υπουργέ, συνολικά.

**ΜΑΥΡΟΥΔΗΣ ΒΟΡΙΔΗΣ:** Εγώ δεν λέω πολλά λόγια. Το ξέρετε. Τώρα λοιπόν, σας λέω το εξής, το λέω ήρεμα και το λέω έντιμα και καθαρά. Σας δίνω τώρα μια ευκαιρία να ανακαλέσετε. Διότι ο φίλος σας ο οποίος σας πληροφόρησε για τη δήθεν εμπλοκή μου στην υπόθεση των υποβρυχίων και τη δήθεν κατάθεση ερωτήσεων από εμένα στο Κοινοβούλιο για το ζήτημα αυτό και μάλιστα στα πλαίσια σκανδάλου και μάλιστα στα πλαίσια πιέσεων, σας ενημέρωσε λάθος. Έχει εκδοθεί ήδη πρωτόδικη καταδικαστική απόφαση με την οποία για το ζήτημα αυτό υποχρεώνεται να με αποζημιώσει σε 40.000 ευρώ και επομένως σας δίνω τώρα μια δυνατότητα. Εγώ, όπως ξέρετε, προσωπικές επιθέσεις δεν κάνω, τέτοιου είδους προσωπικές αναφορές δεν κάνω, εσείς κάνετε. Σας δίνω μια δυνατότητα. Τώρα, θα ανακαλέσετε αυτό που είπατε για εμένα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Θα θεωρήσω, κύριε Πολάκη, αν ανακαλέσετε, ότι είστε εσφαλμένα πληροφορημένος και το τελειώνω εδώ. Εάν δεν το κάνετε, θα θεωρήσω ότι γνωρίζετε ότι λέτε κάτι αναληθές και επιμένετε στην αναλήθειά του, επιμένετε στο να με συκοφαντείτε. Άλλα δεν θα έχουμε να πούμε εδώ. Τα υπόλοιπα θα τα πούμε εκεί που πρέπει.

**ΠΡΟΕΔΡΕΥΩΝ (Αναστάσιος Κουράκης):** Καλώς. Να παρακαλέσω τον κύριο Υπουργό…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …(δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, ακούστε με σας παρακαλώ. Μην επαναλάβουμε και τυχαίνει κάθε φορά σε μένα αυτή η αντιδικία του κ. Γεωργιάδη με εσάς. Αυτήν τη στιγμή έχουμε ένα πολύ σοβαρό νομοσχέδιο. Θα σας παρακαλέσω πραγματικά να απαντήσετε στο κ. Βορίδη. Αλλιώς αυτό το πινγκ-πονγκ ανάμεσα σε εσάς και στον κ. Γεωργιάδη δεν ωφελεί την Αίθουσα, δεν ωφελεί το έργο το οποίο επιτελούμε. Θα παρακαλέσω να περιοριστείτε μόνο σε αυτά τα πολύ σημαντικά που είπε ο κ. Βορίδης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξεκινάω από τον κ. Βορίδη. Το έχω ξαναπεί. Ήσασταν μπροστά και δεν αντιδράσατε. Είχα πει ότι εσείς οι δύο καταθέτατε ερωτήσεις για το γιατί καθυστερεί…

**ΜΑΥΡΟΥΔΗΣ ΒΟΡΙΔΗΣ:** Επιμένετε ή όχι τώρα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Αυτήν την ενημέρωση έχω, ότι συνυπογράφατε τις ερωτήσεις με τον κ. Γεωργιάδη.

**ΜΑΥΡΟΥΔΗΣ ΒΟΡΙΔΗΣ:** Επιμένετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εάν δεν τις συνυπογράφατε, τότε δεν ισχύει.

**ΜΑΥΡΟΥΔΗΣ ΒΟΡΙΔΗΣ:** Σας ενημέρωσα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή το έχω ξαναπεί και ήσασταν παρών και τότε δεν αντιδράσατε, θεώρησα δεδομένη την πληροφόρηση που είχα.

**ΜΑΥΡΟΥΔΗΣ ΒΟΡΙΔΗΣ:** Τώρα, λοιπόν, αντιδρώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αν δεν το συνυπογράφατε, κύριε Βορίδη, προφανώς δεν ισχύει η μομφή. Αν δεν το συνυπογράφατε. Η πληροφόρηση η οποία είχα, και το έχω ξαναπεί εδώ μέσα και ήσασταν παρών, είναι ότι συνυπογράφατε μαζί με αυτόν με τον οποίο κάθεστε δίπλα.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, θα μου επιτρέψετε, επειδή προήδρευα τότε, από κάτω ο κ. Βορίδης είχε πει ότι δεν τον αφορά η υπόθεση, αλλά δεν μπόρεσε ούτε να ακουστεί ούτε να καταγραφεί στα Πρακτικά. Το είχε πει και τότε.

Συνεχίστε όμως, παρακαλώ σύντομα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάμε στο επόμενο, το οποίο θέλει απάντηση. Την θέλει ξανά την απάντηση, διότι την έχω δώσει, δεν γράφεται, δεν διαδίδεται και σε αντίθεση, διαδίδονται τα ψεύδη που λέει ο κ. Γεωργιάδης.

Η πραγματικότητα ποια είναι; Πιάσαμε έναν μηχανισμό να προσπαθεί να παραχαράξει αποτελέσματα. Τον ελέγξαμε, διορθώσαμε την παραχάραξη και μου έκανε μήνυση ο κ. Γεωργιάδης και ο κ. Τζαβάρας για υπεξαίρεση δημοσίου εγγράφου. Εμένα, του Υπουργού. Και παράλληλα, κάνει και μήνυση στους υπαλλήλους που με δική μου εντολή έκαναν αυτό το πράγμα. Δεν παρακάλεσα κανέναν στη Βουλή. Προκάλεσα να με πάνε με τον νόμο περί ευθύνης Υπουργών, για να ακουστούν αυτά εδώ μέσα. Και όχι με άρσεις ασυλίας Βουλευτή. Να με πάνε με τον νόμο και σας ξαναπροκαλώ και σας δείχνω. Κάντε την καταγγελία να πάω με τον νόμο περί ευθύνης Υπουργών, όχι με άρσεις ασυλίας. Ως Υπουργός έκανα αυτό που έκανα.

Δεύτερον, με μηνύουν. Γίνεται αυτό σε σχέση με μένα και ενώ ο εισαγγελέας πρωτοδικών -προσέξτε αυτό που σας λέω και εγώ θα τα πω με ονόματα και διευθύνσεις όπως πάντα-, με επτά σελίδες σκεπτικό -γιατί έγινε προανάκριση για πλημμέλημα-, λέει «αρχειοθετείται η υπόθεση, δεν συμβαίνει κάτι», ένας Εισαγγελέας ο οποίος ονομάζεται Καραφλός, ο οποίος ήταν αυτός που αρχειοθέτησε την υπόθεση «SIEMENS-ΟΣΕ», τα 270 εκατομμύρια με τις άμαξες που δεν χώραγαν να πάνε στις ράγες, ο ίδιος ο εισαγγελέας, ο οποίος πριν πάρει την απόφαση η Γερμανία να μην εκδώσει το Χριστοφοράκο, χειριζόταν το διεθνές ένταλμα και δεν έκανε τίποτα, ο ίδιος ο εισαγγελέας στο χαρτί το οποίο έστειλε ο εισαγγελέας,πρωτοδικών και έλεγε να αρχειοθετηθεί η υπόθεσηο ίδιος ο εισαγγελέας λοιπόν από πίσω γράφει «δεν συμφωνώ με την αρχειοθέτηση», ενώ έγινε προανάκριση για πλημμελήματα, η υπεξαγωγή εγγράφου. Λέει «δεν συμφωνώ, ασκήστε δίωξη για τρία κακουργήματα και ένα πλημμέλημα». Αυτό έγινε και θα ελεγχθεί αυτό το πράγμα. Και θα ελεγχθεί αυτό το πράγμα. Γι’ αυτήν τη μήνυση μιλάει ο κ. Γεωργιάδης.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, μισό λεπτό. Ο καθένας βγάζει τα συμπεράσματά του.

Δεύτερον, τα στοιχεία τα οποία έχουμε πάει στον εισαγγελέα και τα οποία αποδεικνύουν ότι την περίοδο που ήσασταν Υπουργός -γιατί μιλάτε για ανθρωπάκια-, είχατε προσλάβει είκοσι τρία άτομα συγκεκριμένα, τα οποία υποτίθεται είχαν προσληφθεί στο ΚΕΕΛΠΝΟ, είχαν διατεθεί στο γραφείο σας, κάποιοι έπαιρναν αργομισθία τελείως, γιατί δεν πάτησαν ποτέ εκεί που δούλευαν, που φαίνεται ότι μισθοδοτούνται -κάποιοι συνέχισαν επί εσάς, κύριε Βορίδη, μετά, ανανεώθηκαν οι θητείες τους από αυτούς που προσέλαβε τότε ο κ. Γεωργιάδης-, γι’ αυτήν την παράνομη πρόσληψη δεν έχει κινηθεί τόσο γρήγορα η εισαγγελία.

Εγώ τι συμπέρασμα να βγάλω; Θα με πουν κακό, θα με πουν ότι φέρομαι αντισυνταγματικά, θα μου πουν ότι κρίνω εκεί που δεν πρέπει. Αυτή είναι η πραγματικότητα.

Κατάλαβες ποια είναι η πραγματικότητα; Θα το σπάσουμε το συστηματάκι σας. Θα το σπάσουμε. Όσο κι αν κλαίτε.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι, κύριε Γεωργιάδη. Ο κ. Τριανταφυλλίδης έχει τον λόγο. Ελάτε κύριε Τριανταφυλλίδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν μπορεί να συνεχιστεί αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είκοσι δευτερόλεπτα.

**ΠΡΟΕΔΡΕΥΩΝ (Αναστάσιος Κουράκης):** Όχι, ούτε ένα. Δεν μπορεί να συνεχιστεί. Είναι αδύνατον αυτό. Δεν έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, εάν η Κοινοβουλευτική Ομάδα του ΣΥΡΙΖΑ δέχεται να ψηφίσουμε τη διαδικασία του άρθρου 86 που μας αφορά, εμείς θα την καταθέσουμε. Σηκωθείτε και ζητήστε ότι θα ψηφίσει ο ΣΥΡΙΖΑ «ναι», και θα την καταθέσουμε. Εάν όμως ψηφίσουν «όχι», τότε λέτε ψέματα.

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μάζεψε τις υπογραφές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και κύριε Υπουργέ της Δικαιοσύνης, ο κύριος Υπουργός της Υγείας, κατηγορεί τη δικαιοσύνη ότι την ελέγχουμε. Έχετε να πείτε κάτι;

**ΠΡΟΕΔΡΕΥΩΝ (Αναστάσιος Κουράκης):** Δεν γράφεται τίποτα στα Πρακτικά από αυτά που λέει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καλά κάτσε κάτω. Εγώ είπα ονόματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** …

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρίες και κύριοι συνάδελφοι, κύριε Πρόεδρε, η Νέα Δημοκρατία έχει υιοθετήσει πράγματι το μοντέλο της λειτουργίας μιας πολυεθνικής. Αυτός είναι ο στόχος της: «Σουρεάλ πολιτίκ». Διαφωνούμε με τα μέτρα-αντίμετρα, στηλιτεύουμε τα μέτρα-αντίμετρα, καταψηφίζουμε τα μέτρα-αντίμετρα, αλλά εάν γίνουμε γκουβέρνο –λέτε- θα υλοποιήσουμε μόνο τα μέτρα, αυτά και άλλα τόσα, γιατί τα αντίμετρα είναι «φούσκες». Αμετανόητα αδέξιοι! Εξουσία να ҆ναι και ό,τι να ҆ναι! Σπαρταρούν από το στερητικό σύνδρομο απώλειας εξουσίας και παλινωδούν μεταξύ Ακροδεξιάς και Κέντρου.

Πάμε στις αρχές του 2016 να δούμε το καλεντάρι της καταστροφής, τι έλεγαν οι «Νοστράδαμοι» του τέλους, οι αμετανόητοι εραστές του «μαύρου» και της κινδυνολογίας. «Ναι, αλλά δεν κλείνετε την πρώτη αξιολόγηση». Έκλεισε η πρώτη αξιολόγηση. «Ναι, αλλά καταρρέουν τα έσοδα». Όταν τα έσοδα έδειχναν ότι πάνε καλά, εκεί κοντά στον πέμπτο μήνα του 2016, άλλαξε τότε το τροπάριο: «Ναι, αλλά έρχεται ο κόφτης. Και όταν ο κόφτης έμεινε στα αζήτητα και τα έσοδα έδειχναν να καλπάζουν, έλεγαν: «Ναι, αλλά είναι υπερφορολόγηση».

Ο Ευκλείδης ο Τσακαλώτος κατέθεσε τον πίνακα με τους «champions», πρωταθλητές της φοροδιαφυγής. Δεν ήταν ο Εύοσμος, το Κορδελιό και η Σταυρούπολη, δεν ήταν η Δραπετσώνα, το Κερατσίνι και Πέραμα, αλλά ήταν η Σαντορίνη, η Μύκονος –το κατέθεσα και στην επιτροπή- και η Ρόδος. Είχαμε 170% αύξηση κλοπής του ΦΠΑ. Όταν βγήκε ο Στουρνάρας στην Επιτροπή Οικονομικών και είπε ότι πήραμε 1,5 δισ. ευρώ από το πλαστικό χρήμα τότε γυρίσανε και είπαν: «Ναι, αλλά δεν πήρατε το χρέος και τη ποσοτική χαλάρωση». Ποιο χρέος; Αυτοί που ζητούσαν πιστοποιητικά βιωσιμότητας του χρέους, μιλούσαν για το χρέος και τώρα μιλούν για την ποσοτική χαλάρωση. Αναρωτιέμαι, όταν έρθει η ποσοτική χαλάρωση και η ρύθμιση του χρέους τι θα έχουν να πουν;

Δεν ψήφισαν τον Δεκέμβριο του 2016 τη δέκατη τρίτη σύνταξη, να μοιραστεί σε ένα εκατομμύριο εξακόσιες χιλιάδες χαμηλοσυνταξιούχους το ποσό των 630 εκατομμυρίων ευρώ. Μετά φαίνεται ο Αρχηγός Κυριάκος το μετάνιωσε και θυμήθηκε με χρονοκαθυστέρηση το 2017 ότι το 2016 έπρεπε να μοιραστεί το 0,5% του πλεονάσματος. Αλλά μετά λέει «καταψηφίζουμε τα αντίμετρα», τα οποία εξειδικεύουν και συγκεκριμενοποιούν τον τρόπο μοιράσματος του πλεονάσματος, που είχε ζητήσει νωρίτερα να μοιραστεί. Λίθοι και πλίνθοι και κέραμοι ατάκτως ερριμμένα!

Εξαγγέλλει ο Αρχηγός Κυριάκος μείωση του ΕΝΦΙΑ, που ο Βενιζέλος εισήγαγε ως ΕΕΤΗΔΕ. Υλοποιούμε τη δεύτερη μείωση του ΕΝΦΙΑ κατά 30%.

Εξαγγέλλει ο Αρχηγός Κυριάκος μείωση του ΦΠΑ των αγροεφοδίων από το 24% στο 13%. Ήδη έχει ανακοινωθεί ότι από 1-7-2017 -το λέμε σε όλη την ελληνική περιφέρεια, σε όλους τους Έλληνες αγρότες- για λιπάσματα, αγροτικά μηχανήματα κλπ από το 24% θα πάει στο 13%, έχοντας «πρίμο σεκόντο» τόσα και άλλα τόσα.

Το πολιτικό, στρατηγικό, προγραμματικό, ιδεολογικό στάτους αναζητείται. Η πυξίδα τρελάθηκε. Η χάραξη πορείας είναι ανύπαρκτη. Ομοιάζει ο Αρχηγός Κυριάκος με τον Χριστόφορο Κολόμβο: Όταν ξεκινούσε δεν ήξερε πού πήγαινε και όταν έφτασε δεν ήξερε πού βρισκόταν. «Silver alert: Αρχηγός Κυριάκος αναζητεί πρόγραμμα, θέσεις, δεσμεύσεις, προοπτική». Βοηθήστε τον να βρει πρόγραμμα, θέσεις, δεσμεύσεις, προοπτική! Βγαίνοντας στον πηγαιμό για την «καρέκλα», να εύχεσαι να είναι μικρά η αναμονή!

Όμως ο κυρίαρχος ελληνικός λαός, οι εκατοντάδες χιλιάδες άνεργοι, άστεγοι, άποροι, αυτοί που ταυτίστηκαν με την ελπίδα του Προέδρου Αλέξη Τσίπρα και του ΣΥΡΙΖΑ, των κινημάτων, των συλλογικοτήτων, μπορεί να πονάνε, τα μέτρα να είναι σκληρά, αλλά ξέρουν βαθιά πού βρίσκεται η ελπίδα. Από εμάς ζητάνε, από εμάς διεκδικούν, από εμάς αναζητούν τη διαφορετική πορεία. Εσάς σας έκριναν στην αναμονή, στην αναζήτηση πυξίδας, στην αναζήτηση πορείας και κατεύθυνσης.

Και έρχομαι τώρα σε αυτό που ξαναείπα: «Η καρέκλα», λέει, τα «ανθρωπάκια» του ΣΥΡΙΖΑ. «Ανθρωπάκια»; Αμ’ έπος αμ’ έργον, κατάργηση της έκπτωσης φόρου Βουλευτών, τα δύο τελευταία εδάφια της παραγράφου 1 του άρθρου 5 του Ζ΄ ψηφίσματος του έτους 1975. Το 77% αφορολόγητο που λένε εδώ και επτά - οκτώ μήνες κάποια πρωινάδικα, εσκεμμένα, για να προκαλέσουν ρήγματα στο εσωτερικό της Κοινοβουλευτικής Ομάδας, -για τους Βουλευτές που έχουν αφορολόγητο 77%- καταργείται.

Ήταν μια συγκεκριμένη πρόταση –και τα καταθέτω στα Πρακτικά- όπου η ταπεινότητά μου εξέφρασε –στις 26 Μαρτίου 2017 στην εφημερίδα «Kontra News» και στις 14 Μαρτίου με συνέντευξή μου στον «Flash»- και μετά έγινε ερώτηση δώδεκα συναδέλφων μου, μετά έγινε ομόφωνη απόφαση του προεδρείου της Κοινοβουλευτικής Ομάδας και έρχεται εδώ.

Αγαπάς την «καρέκλα»; Απόδειξη!

(Στο σημείο αυτό ο Βουλευτής κ. Αλέξαδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλώ την Κοινοβουλευτική Ομάδα του ΣΥΡΙΖΑ, το προεδρείο της Κοινοβουλευτικής μου Ομάδας, την Κυβέρνηση και τον Αλέξη Τσίπρα, να ζητήσουμε ονομαστική ψηφοφορία για το άρθρο 71. Εδώ, παρόντες και όχι απόντες. Να δούμε εσάς που δεν αγαπάτε την «καρέκλα» και εμάς που είμαστε τα «ανθρωπάκια» και την αγαπάμε.

Εμείς είμαστε και αποδείξαμε ότι είμαστε οπαδοί του βιωμένου παραδείγματος. Ό,τι ζητάς από τον λαό, ό,τι ζητάς από το αφορολόγητο, πρέπει πρώτα να το υφίστασαι εσύ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η ιστορία με την «καρέκλα» έχει παραγίνει. Βουλευτές με δέκα, είκοσι, τριάντα, σαράντα χρόνια στα βουλευτικά έδρανα εγκαλούν ανθρώπους, αγρότες, εργάτες, βιοτέχνες, γιους και κόρες μισθωτών, συνταξιούχων, άνεργων, που παλεύουν από οκτώ χρονών για να βγάλουν μεροκάματο! Τους εγκαλούν οι επαγγελματίες πολιτικοί, οι πορφυρογέννητοι! Θα εγκαλέσετε εμάς;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Η ώρα της αλήθειας έφτασε. Αγαπάς την «καρέκλα»; Απόφαση! Όλοι μαζί, παρόντες στην Αίθουσα και όχι απόντες, ψηφίζουμε ένας προς έναν, ονομαστικά και μπαίνουμε στον δρόμο που εξομοιώνει τους Βουλευτές ως πολίτες αυξημένης ευθύνης με τον κάθε πολίτη που συμμεριζόμαστε την έγνοια του, το πρόβλημά του, τους άνεργους, άστεγους και άπορους.

Δεν μπορώ να γνωρίζω καλύτερα –και με αυτό κλείνω- τη Νέα Δημοκρατία, από τον συνάδελφό μου τον δημοσιογράφο Μανώλη Κοττάκη. Αξίζει, λέει στην εφημερίδα «ΔΗΜΟΚΡΑΤΙΑ», να διερωτηθεί κανείς: τι είναι η Νέα Δημοκρατία σήμερα; Μεταξύ των ταξιτζήδων και της εταιρείας «UBER», που θέλει να απελευθερώσει κι άλλο την αγορά ταξί, είναι -σύμφωνα με δήλωση κορυφαίου στελέχους της- με τη δεύτερη, την «UBER». Μεταξύ συνταξιούχων και δανειστών, όταν ερωτάται για το βοήθημα, είναι με τους δανειστές, εναντίον των οποίων τώρα διαμαρτύρεται και δηλώνει «παρών» στη Βουλή. Μεταξύ καναλαρχών, που πλήρωσαν 300 εκατομμύρια ευρώ, και δημοσίου συμφέροντος, που επιτάσσει το τέλος της αναρχίας στα ΜΜΕ, δείχνει να είναι με τους πρώτους. Έως και παρέμβαση έκανε στο ΕΣΡ ο Αρχηγός Κυριάκος για να μην προχωρήσει ο διαγωνισμός. Υπάρχει άραγε η ψευδαίσθηση ότι δεν τα βλέπει αυτά η κοινωνία και ότι τα σκεπάζουν οι δημοσκοπήσεις; Φευ!

Καταθέτω για τα Πρακτικά όσα είπε ο κατ’ εξοχήν συριζαίος συνάδελφός μου, Μανώλης Κοττάκης.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Καλώς. Ολοκληρώστε, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Και κλείνω με το εξής: Η κοινωνία, αγαπητοί μου Υπουργοί –και τώρα στρέφομαι σε σας, κύριε Χουλιαράκη και κύριε Παπαδημητρίου- δεν μπορεί να περιμένει. Δεν έχουμε χρόνο. Πρέπει να κόψουμε δρόμο. Άνεργοι, άστεγοι, άποροι, ζητούν ελπίδα. Από εμάς περιμένουν. Εμάς έχουν εμπιστευθεί, στους δικούς μας ώμους έχουν αγκιστρωθεί, να ξαναβάλουμε την ψυχή μας και την κρίση μας και να την ταυτίσουμε με τον κοινωνικό παλμογράφο.

Πείτε στον Πιτσιλή να σταματήσει τις κατασχέσεις μικροποσών από καταθέσεις φτωχών πολιτών.

Κύριε Υπουργέ, προτιμησιακό καθεστώς των δανειοληπτών πρώτης κατοικίας πριν το δάνειο πάει σε κόκκινα funds.

Επιτέλους, άδειες για τον ιντερνετικό τζόγο. Δεν μπορεί να κόβουμε 20 και 30 ευρώ από τον μικροσυνταξιούχο και να αφήνουμε 6 δισεκατομμύρια τζίρο από το ιντερνετικό στοίχημα χωρίς άδειες.

Πρέπει να υλοποιηθεί ο ακατάσχετος λογαριασμός για τους επαγγελματίες, τους εμπόρους και τους βιοτέχνες.

Όσο και να θέλουν οι Κασσάνδρες, εμείς θα πάμε όλοι μαζί, ταυτισμένοι με την ελπίδα και την ψυχή του λαού και των πολιτών, που έχει ονοματεπώνυμο: Αλέξης Τσίπρας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):**  Ευχαριστούμε τον κ. Τριανταφυλλίδη.

**ΔΗΜΗΤΡΙΟΣ ΓΑΚΗΣ:** Κύριε Πρόεδρε, τον λόγο παρακαλώ, για μια παρέμβαση είκοσι δευτερολέπτων.

**ΠΡΟΕΔΡΕΥΩΝ (Αναστάσιος Κουράκης):** Ο κ. Γάκης έχει τον λόγο.

**ΔΗΜΗΤΡΙΟΣ ΓΑΚΗΣ:** Δεν θα αμφισβητήσω τα στοιχεία που ο κ. Τριανταφυλλίδης είπε για την αύξηση των εσόδων 170% στα νησιά της Ρόδου, Μυκόνου και της Σαντορίνης. Πρέπει να διευκρινίσουμε, όμως, ότι αυτά είναι αποτέλεσμα της πολύ καλής τουριστικής περιόδου που είχαμε πέρυσι και δεύτερον, της κατάργησης των μειωμένων συντελεστών ΦΠΑ. Δεν είναι φοροκλέφτες, ούτε φοροδιαφεύγουν απόλυτα οι επιχειρηματίες στη Ρόδο, στη Σαντορίνη και στη Μύκονο.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Ο κ. Σταϊκούρας έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Απλά, σε συνέχεια της τοποθέτησης του κ. Τριανταφυλλίδη, επειδή έχει ένα κενό η ενημέρωση, από ό,τι κατάλαβα, κάποιες ώρες, να πω ότι η Νέα Δημοκρατία έχει τοποθετηθεί με ευθύτητα για το άρθρο 71. Θα το ψηφίσει και ζητάει από εσάς να δούμε τι θα κάνετε στην τροπολογία.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σταϊκούρα.

Τον λόγο έχει ο Υπουργός Οικονομίας και Ανάπτυξης κ. Δήμος Παπαδημητρίου.

Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κυρίες και κύριοι Βουλευτές, ορισμένοι πιστεύουν πως η ανάπτυξη είναι ένας μαγικός αριθμός αύξησης του ΑΕΠ που αρκεί να έχει θετικό πρόσημο. Αυτό είναι λάθος που συγχέει την ανάκαμψη με την ανάπτυξη. Η ανάκαμψη της οικονομίας για να έχει διάρκεια και να γίνει βιώσιμη ανάπτυξη, πρέπει να έχει γερά δομικά θεμέλια και να αγγίζει το σύνολο της οικονομίας και της κοινωνίας.

Επιδίωξη της συμφωνίας με τους πιστωτές, είναι να δημιουργηθούν παρόμοια γερά θεμέλια, μέσα από μεταρρυθμίσεις στις δομές της οικονομίας, ώστε να ανακτηθεί η εμπιστοσύνη πιστωτών και επενδυτών στην ελληνική οικονομία και να υπάρξουν οι αναγκαίες εισροές κεφαλαίων για τη χρηματοδότηση επενδύσεων και τη δημιουργία απασχόλησης.

Με την ευκαιρία της συζήτησης για το πολυνομοσχέδιο, θα ήθελα να αναφερθώ στο περιεχόμενο τεσσάρων μεταρρυθμίσεων που άπτονται του αντικειμένου του Υπουργείου Οικονομίας και Ανάπτυξης. Πιστεύω ότι με τον έναν ή τον άλλο τρόπο συμβάλλουν στην πορεία ανάπτυξης της οικονομίας που δρομολογεί η τρέχουσα συμφωνία.

Η πρώτη αλλαγή αφορά τη ρύθμιση του κανονιστικού πλαισίου για τη δημοσιότητα στο Κεντρικό Ηλεκτρονικό Μητρώο Δημοσίων Συμβάσεων ΚΗΜΔΗΣ, όπως λέγεται, προκηρύξεων και διακηρύξεων στις διαδικασίες ανάθεσης δημοσίων συμβάσεων του ν.4412/2016.

Με τις τροποποιήσεις που επέρχονται απλοποιείται το πλαίσιο της δημοσιότητας προκηρύξεων και διακηρύξεων προκειμένου με την έκδοση της κανονιστικής απόφασης για το ΚΗΜΔΗΣ, να καταστεί αυτό το μοναδικό σημείο δημοσιότητας.

Επίσης, μετατίθεται σταδιακά στις 15 Ιουνίου τρέχοντος και 20 Οκτωβρίου τρέχοντος, η υποχρέωση χρήσης του εθνικού συστήματος ηλεκτρονικών δημοσίων συμβάσεων για κατηγορίες έργων, μελετών και συναφών υπηρεσιών.

Η σταδιακή εφαρμογή επιβάλλεται για λόγους επαρκούς εκπαίδευσης των αναθετουσών αρχών και αναθετόντων φορέων.

Με την ευκαιρία καταθέτω νομοτεχνικές βελτιώσεις σε αυτό το άρθρο.

(Στο σημείο αυτό ο Υπουργός κ. Δήμος Παπαδημητρίου καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελ.)

(Να μπουν οι σελ. 237-238)

(Αλλαγή σελ.)

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Η δεύτερη μεταρρύθμιση αφορά τον εξωδικαστικό μηχανισμό ρύθμισης οφειλών επιχειρήσεων που πρόσφατα ψηφίστηκε.

Με το άρθρο 46 του παρόντος νομοσχεδίου κάνουμε ακόμα πιο ευέλικτη τη διαδικασία του εξωδικαστικού μηχανισμού, διευκολύνοντας ακόμη περισσότερο την επικύρωση της συμφωνίας από το δικαστήριο, αν μια τέτοια επικύρωση κριθεί αναγκαία.

Συγκεκριμένα, προβλέπεται ότι οι τυχόν διαφορές ως προς το ύψος των αμφισβητούμενων απαιτήσεων, εφόσον δεν επιλύονται κατά τη διάρκεια της διαδικασίας, δεν θα κωλύουν την επικύρωση της συμφωνίας από το δικαστήριο, ακόμα κι αν θα μπορούσαν να έχουν επίδραση στο ποσό που θα λάμβανε έκαστος ο πιστωτής κατά τη διανομή των καταβαλλόμενων από τον οφειλέτη ποσών. Με τη νέα διάταξη το δικαστήριο θα ερευνά τη βασιμότητα των αμφισβητούμενων απαιτήσεων, μόνο όταν αυτές είναι τόσο μεγάλες ώστε να επιδρούν στο σχηματισμό απαρτίας ή πλειοψηφίας.

Η τρίτη μεταρρύθμιση αφορά τη διαχείριση των κόκκινων δανείων. Οι προτεινόμενες διατάξεις τροποποιούν τα άρθρα του ν.4354/2015, που αφορά στη διαχείριση και πώληση δανείων και πιστώσεων. Οι στοχευμένες αυτές τροποποιήσεις του νόμου προβλέπουν την αποσαφήνιση του θεσμικού πλαισίου για τη διαχείριση των δανείων που εμφανίζουν καθυστέρηση πλέον των ενενήντα ημερών, με γνώμονα τη θεσμική προστασία των δανειοληπτών με την ταυτόχρονη διευκόλυνση των πιστωτικών ιδρυμάτων να διαχειριστούν το τεράστιο πρόβλημα των κόκκινων δανείων.

Οι σημαντικότερες διατάξεις του άρθρου 48, που αφορά στην τροποποίηση του παραπάνω νόμου, είναι οι ακόλουθες: Πρώτον, επεκτείνεται ο αποκλειστικός σκοπός των εταιρειών διαχείρισης, προκειμένου να τους επιτρέπεται πέρα από τη διαχείριση δανείων να προβαίνουν σε πράξεις διαχείρισης των ακινήτων υπό την αυστηρή προϋπόθεση ότι τα ακίνητα αυτά ανήκουν κατά κυριότητα στην τράπεζα και η διαχείριση θα πραγματοποιείται για λογαριασμό της.

Δεύτερον, τροποποιεί τη διάταξη που αφορά στον έλεγχο της ταυτότητας κάθε προσώπου που ελέγχει άμεσα ή έμμεσα το 10% του μετοχικού κεφαλαίου της εταιρείας διαχείρισης.

Τρίτον, διευκρινίζεται ότι ο έλεγχος για «ξέπλυμα βρώμικου χρήματος» διατηρείται ακέραιος και αποσαφηνίζεται ότι αν ο κύριος του δανείου είναι υπόχρεος σε έλεγχο για «ξέπλυμα» δεν χρειάζεται ο έλεγχος αυτός να επαναληφθεί από την εταιρεία διαχείρισης, υπό την προϋπόθεση ότι η εταιρεία αυτή δεν εισπράττει χρήματα.

Και τέταρτον, γίνεται σαφές ότι η διαδικασία του Κώδικα Δεοντολογίας συνεχίζεται και ο εκδοχέας, δηλαδή ο νέος αποκτών το δάνειο, έχει τις ίδιες υποχρεώσεις με τον δικαιοπάροχο.

Τέλος, η τέταρτη μεταρρύθμιση αφορά τη λειτουργία των εμπορικών καταστημάτων τις Κυριακές. Η προτεινόμενη σχετική διάταξη αποτελεί την υλοποίηση μιας δέσμευσης την οποία είχε αποδεχθεί η προηγούμενη κυβέρνηση στο πλαίσιο της εργαλειοθήκης νούμερο ένα του ΟΟΣΑ. Αξίζει να σημειωθεί, μάλιστα, ότι το 2014η τότε ηγεσία του Υπουργείου Ανάπτυξης επιχείρησε να εφαρμόσει τη σχετική σύσταση του ΟΟΣΑ, μέσω της καθιέρωσης πενήντα δύο εργάσιμων Κυριακών σε τρεις ιδιαίτερα εκτεταμένες περιοχές της χώρας. Και παρ’ ότι η συγκεκριμένη υπουργική απόφαση κατέπεσε στο Συμβούλιο της Επικρατείας, δεν υπάρχει αμφιβολία ούτε για την πλήρη αποδοχή της σύστασης του ΟΟΣΑ από την προηγούμενη κυβέρνηση ούτε για την πρόθεσή της να την υλοποιήσει στον μέγιστο δυνατό βαθμό.

Αυτήν την κατάσταση καλούμαστε να διαχειριστούμε σήμερα υπό την ασφυκτική πίεση των θεσμών και ιδιαίτερα του Διεθνούς Νομισματικού Ταμείου. Παρ’ ότι δεν συμμεριζόμαστε την αισιοδοξία του ΟΟΣΑ και των θεσμών, σχετικά με το αναμενόμενο αναπτυξιακό αποτέλεσμα αυτής της ρύθμισης, προσπαθούμε να τηρήσουμε δεσμεύσεις προηγούμενων ετών και κυβερνήσεων, ώστε να επιτύχουμε την κατάλληλη ισορροπία μεταξύ των προαπαιτούμενων της δεύτερης αξιολόγησης και της προστασίας του δημόσιου συμφέροντος.

Σε αυτό το πλαίσιο απορρίψαμε την πρόταση των θεσμών για την οριζόντια απελευθέρωση λειτουργίας καταστημάτων τις Κυριακές. Θα αναφέρω χαρακτηριστικά ότι τυχόν εφαρμογή των κριτηρίων χαρακτηρισμού τουριστικών περιοχών που πρότειναν οι θεσμοί -ήτοι τουλάχιστον δύο χιλιάδες κλίνες ή λόγος κλινών προς πληθυσμό της τάξης του 8% ανά περιφερειακή ενότητα- θα οδηγούσαν σαράντα τέσσερις περιφερειακές ενότητες της χώρας στην πλήρη απελευθέρωση για το διάστημα μεταξύ Μαΐου και Οκτωβρίου.

Σε αυτές θα περιλαμβάνονταν, μεταξύ άλλων, το σύνολο της Αττικής, η Κρήτη, η Πελοπόννησος, η Δυτική Ελλάδα, η Θεσσαλία εκτός της Καρδίτσας και όλα τα νησιά στο Αιγαίο και το Ιόνιο. Αυτή η οριζόντια παρέμβαση απετράπη οριστικά.

Το ίδιο ισχύει και με την αξίωση των θεσμών για λειτουργία των σούπερμαρκετ όλες τις Κυριακές του έτους σε αυτές τις περιοχές. Η απελευθέρωση, σύμφωνα με το νόμο, περιορίζεται σε επιλεγμένες περιοχές τεσσάρων περιφερειακών ενοτήτων, όπως ο κεντρικός τομέας Αθηνών, ο νότιος τομέας Αθηνών, το εμπορικό κέντρο πέριξ του Διεθνούς Αεροδρομίου Αθηνών, το ιστορικό κέντρο Θεσσαλονίκης και το εμπορικό κέντρο Πειραιά.

Βασικά κριτήρια γι’ αυτή την επιλογή αποτέλεσαν η τουριστική δυναμική που αναπτύσσουν οι συγκεκριμένες περιοχές και η προστασία του υγιούς ανταγωνισμού.

Επιπλέον, κλείνει οριστικά η συζήτηση για νομοθέτηση της προαιρετικής λειτουργίας των καταστημάτων όλες τις Κυριακές του έτους. Η σημασία αυτής της εξέλιξης δεν πρέπει να υποτιμάται, ειδικά αν ληφθεί υπ’ όψιν η καθιέρωση των πενήντα δύο Κυριακών στην υπουργική απόφαση με την οποία η προηγούμενη κυβέρνηση επιχείρησε να υλοποιήσει τη σύσταση του ΟΟΣΑ.

Θα ήθελα να κλείσω με μια αναφορά στους εργαζόμενους στις εμπορικές επιχειρήσεις. Κατανοώ τις αντιδράσεις τους για την προτεινόμενη ρύθμιση. Γνωρίζω, επίσης, ότι δυστυχώς η επέκταση της λειτουργίας εμπορικών καταστημάτων τις Κυριακές έχει οδηγήσει σε αυξημένα κρούσματα παραβίασης των δικαιωμάτων τους.

Αυτή η κατάσταση δεν είναι ανεκτή και είμαστε ήδη σε συνεργασία με το Υπουργείο Εργασίας και το Σώμα Επιθεωρητών Εργασίας, προκειμένου να αντιμετωπιστεί αποτελεσματικά.

Η αύξηση των εργάσιμων Κυριακών αποτέλεσε βασικό σημείο στη διαπραγμάτευση για τη δεύτερη αξιολόγηση. Αυτό δεν σημαίνει, όμως, ότι η προσπάθεια προάσπισης των συνταγματικών τους δικαιωμάτων θα σταματήσει. Αντιθέτως, θα ενταθεί, ώστε το όποιο αναπτυξιακό αποτέλεσμα υπάρξει από αυτή τη ρύθμιση να μην επέλθει εις βάρος των εργαζομένων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δήμο Παπαδημητρίου, Υπουργό Οικονομίας και Ανάπτυξης, και για τη συνέπεια στον χρόνο.

Θα προχωρήσουμε στις ομιλίες Βουλευτών.

Η κ. Μαρία Θελερίτη, Βουλευτής του ΣΥΡΙΖΑ, έχει τον λόγο για επτά λεπτά. Στη συνέχεια, θα μιλήσουν η κ. Νίκη Κεραμέως και ο κ. Χρήστος Κατσώτης και μετά θα μιλήσει ο Υπουργός κ. Χαρίτσης.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, θα ήθελα να ξεκινήσω με ένα σχόλιο.

Μόνο με όρους υποτίμησης, διάκρισης και απανθρωπισμού και απύθμενο θράσος από την ακροδεξιά ρητορεία θα μπορούσα να χαρακτηρίσω την προηγούμενη παρέμβαση του Βουλευτή Γεωργιάδη.

Έρχομαι στο θέμα. Παρά το γεγονός ότι υπό το βάρος των γνωστών πιέσεων και εκβιάσεων η Κυβέρνηση υποχρεώθηκε να διαθέσει όλη της την ενέργεια στην αξιολόγηση και στην προοπτική για τη μείωση του χρέους, η ολοκλήρωση της δεύτερης αξιολόγησης φαίνεται ότι τραβάει τον δρόμο της, η νέα συμφωνία δημιουργεί ένα σταθερό έδαφος, πάνω στο οποίο η Κυβέρνηση θα μπορεί να ασκήσει την πολιτική της, να υλοποιήσει δηλαδή τις προτεραιότητές της, δηλαδή την ανάκτηση της εργασίας.

Στόχος είναι να αντιστραφεί η υφιστάμενη κατάσταση στην αγορά εργασίας, όπου επικρατεί η ευέλικτη, επισφαλής και αδήλωτη εργασία και να γίνει κανόνας η πλήρης εργασία με ό,τι συνεπάγεται.

Όσον αφορά την ανασυγκρότηση του κοινωνικού κράτους, στόχος είναι να συγκροτηθεί η δημόσια υγεία, η πρόνοια και η δημόσια παιδεία και οι μεγάλες θεσμικές και δημοκρατικές τομές, με στόχο την καταπολέμηση της διαφθοράς, τον εκδημοκρατισμό της δημόσιας διοίκησης και την εμπέδωση της διαφάνειας και της αξιοκρατίας.

Πριν εισέλθω αναλυτικά στα αντίμετρα και στα μέτρα, θα ήθελα λίγο να δω πώς παρουσιάζεται η σημερινή κατάσταση και, πραγματικά, θα μπορούσα να πω ότι μόνο για τέχνη της διασταύρωσης των στοιχείων θα μπορούσα να αναφερθώ ότι παρουσιάζεται η σημερινή κατάσταση, μέσα από μια οπτική που απέχει πολύ από την πραγματικότητα όσο η γη από τον πλανήτη Άρη.

Και έρχομαι στο ότι η Νέα Δημοκρατία χρεώνει στην Κυβέρνηση ακόμα και την κοινωνική απαισιοδοξία, όπως μας είπε χθες ο κ. Σταϊκούρας, ο ειδικός εισηγητής της Αντιπολίτευσης. Ευτυχώς, όμως, που δεν πάσχουμε από συλλογική αμνησία και θυμόμαστε κι εμείς και οι πολίτες που έχουν βιώσει –και το τονίζω ότι έχουν βιώσει- τις συνέπειες των νεοφιλελεύθερων επιλογών σας. Δεν τις άκουσαν ούτε τις παρακολούθησαν σε οθόνες, τις βίωσαν στην καθημερινότητά τους. Βίωσαν τις απολύσεις, τη διάλυση της υγείας και της πρόνοιας, τις πολλαπλές επιθέσεις στα εργασιακά δικαιώματα, τη διάλυση της αγροτικής παραγωγής, της μεταποίησης, του εμπορίου, τον αυταρχισμό. Αλήθεια, η κ. Μπακογιάννη τότε γνώριζε την έννοια της λέξης «ένδεια» ή τώρα την ανακάλυψε; Είναι ένα ζητούμενο.

Επομένως, παρά τις προσπάθειες, το εγχείρημα να ξαναγράψετε την ιστορία είναι απολύτως αποτυχημένο. Ούτε τότε ούτε τώρα -πολύ μάλλον περισσότερο τώρα- μπορείτε να ξαναγράψετε το success story.

Ας πάμε στο ΠΑΣΟΚ. Κόπτεται σήμερα για τους εργαζόμενους, όταν επί των ημερών του είχε συμπαραταχθεί με τη Νέα Δημοκρατία κι είχε εφαρμόσει πολιτικές για τη λεηλασία των ασφαλιστικών ταμείων, για τα οποία τόση ευαισθησία έδειξε η εισηγήτρια της Δημοκρατικής Συμπαράταξης σήμερα. Ψήφισαν έντεκα νόμους από το 2014 με τους οποίους κυριολεκτικά διέλυσαν την αγορά εργασίας, το θεσμικό πλαίσιο που είχε συγκροτηθεί με αγώνες των εργαζομένων, τη διάλυση των εργασιακών σχέσεων, παράλληλα με την όξυνση της εργοδοτικής παραβατικότητας και αυθαιρεσίας. Αυτοί διαμόρφωσαν το πλαίσιο που επέτρεψε την κατάρρευση του ασφαλιστικού συστήματος. Μόνο που σήμερα η Δημοκρατική Συμπαράταξη αυτό θέλει να το λησμονήσει και παρουσιάζεται ως υπερασπίστρια του κόσμου της εργασίας.

Κι ερχόμαστε τώρα στην αντίληψη την οποία πρεσβεύει ο Αρχηγός της Νέας Δημοκρατίας, ο κ. Μητσοτάκης. Τι λέει ο κ. Μητσοτάκης; Λέει ότι δεν υπάρχει διαχωρισμός σήμερα μεταξύ Αριστεράς και Δεξιάς. Και μαζί με τον κ. Μητσοτάκη, ανάμεσα στον ορθολογισμό και στα ψέματα και σε πείσμα αυτών που βάζουν σε ένα τσουβάλι και αμφισβητούν τις κυρίαρχες πολιτικές από τα αριστερά με τους εθνικιστές και τους νεοφασίστες, εμείς, ως Αριστερά, έχουμε να απαντήσουμε ότι ναι, πράγματι, είμαστε λαϊκιστές.

Παρ’ ότι το σιχαινόμαστε, σήμερα είμαστε λαϊκιστές για δύο λόγους: Επειδή μας ενδιαφέρει να συνδεθούμε με την εργατική τάξη, με τα λαϊκά συμφέροντα κι επειδή θέλουμε να ανακόψουμε την άνοδο της ακροδεξιάς. Για να μην λησμονούμε όσα έγιναν χθες μέσα στο Κοινοβούλιο, τα οποία έχουν ως στόχο να ωθήσουν τον αντικοινοβουλευτισμό στα απώτατα όριά του. Γι’ αυτό και απαντούμε θεσμικά και κοινοβουλευτικά χτυπώντας το κεφάλι του φιδιού.

Ωστόσο, αγαπητοί συνάδελφοι και συναδέλφισσες, παρά τους συμβιβασμούς και τους δυσμενείς όρους, το σχέδιο νόμου που συζητάμε σήμερα αποτελεί ένα σημαντικό και καθοριστικό βήμα μιας μεγάλης διαδρομής, δύσκολης, γεμάτης εμπόδια, που αισιοδοξούμε ότι μπορεί να οδηγήσει στο τέλος του προγράμματος επιτροπείας και των προγραμμάτων δημοσιονομικής προσαρμογής. Για το αν θα το καταφέρουμε ή όχι θα μας κρίνει ο ελληνικός λαός.

Εκτός από τα κοινωνικά μέτρα-αντίμετρα που αναφέρθηκαν από συναδέλφους, το σχέδιο νόμου περιλαμβάνει και αναπτυξιακά αντίμετρα, τα οποία ανακοίνωσε ο Υπουργός Οικονομίας, κ. Χαρίτσης, ύψους 900 εκατομμυρίων ευρώ, μέχρι το 2021. Είναι 100 εκατομμύρια τον χρόνο στον τρίτο πυλώνα τους προγράμματος που αφορά την ενεργειακή αναβάθμιση. Παράλληλα με το «Εξοικονομώ κατ’ οίκον», με το οποίο χρηματοδοτείται η ενεργειακή αναβάθμιση των κατοικιών, χρηματοδοτούνται και από το Ταμείο Υποδομών τα δημόσια και τα δημοτικά κτίρια.

Επίσης, 100 εκατομμύρια επιπλέον θα δοθούν για τον αναπτυξιακό νόμο λόγω της αυξημένης ζήτησης και άλλα τόσα, δηλαδή άλλα 100 εκατομμύρια, θα δοθούν για την υλοποίηση σημαντικών έργων αγροτικής υποδομής, με τα οποία, σε συνδυασμό με τη μείωση των αγροεφοδίων από 24% σε 13%, μπορούμε να πούμε ότι δημιουργούμε κάποιες προϋποθέσεις για την αρχή της ανασυγκρότησης της παραγωγής στον αγροτικό τομέα, στον πρωτογενή τομέα.

Κι έρχομαι με δυο λόγια να πω τι επιδιώκουμε για το πολιτικό σύστημα.

Αυτό που αναφέρθηκε προηγουμένως με το άρθρο 71, η κατάργηση του αφορολογήτου των Βουλευτών, είναι πάγιο αίτημα της Κοινοβουλευτικής Ομάδας του ΣΥΡΙΖΑ –και αυτό πρέπει να το σημειώσουμε- όπως και η καταπολέμηση της διαφθοράς. Ιδιαίτερα υπάρχει περισσότερη διαφάνεια στον τρόπο χρηματοδότησης των πολιτικών κομμάτων, όπου καταργούμε την ιδιωτική χρηματοδότηση, όταν προέρχεται από νομικά πρόσωπα ιδιωτικού δικαίου -αυτό αφορά και τους συνδυασμούς των υποψηφίων των περιφερειακών και δημοτικών εκλογών- και μειώνουμε από 40% σε 10% το ποσοστό της συνολικής κρατικής χρηματοδότησης των κομμάτων. Καταλαβαίνετε όλοι ότι αυτό ήταν ένα αναγκαίο αίτημα της κοινωνίας.

Τελειώνω με δύο λόγια για τη δημόσια διοίκηση. Και εδώ θα ήθελα πραγματικά να σταθώ στο αφήγημα της Αντιπολίτευσης. Τι λέει η Aντιπολίτευση; Ότι εμείς θέλουμε ντε και καλά να δημιουργήσουμε κομματικό κράτος. Όσο, λοιπόν, η Αντιπολίτευση προτάσσει το αφήγημα του κομματικού κράτους, η Κυβέρνηση προτάσσει την αποκοματικοποίηση του κράτους, τη διαφάνεια και την αξιοκρατία στο δημόσιο. Και το έχει αποδείξει με το Μητρώο των Στελεχών –δεν έχω χρόνο και θα είμαι πολύ επιγραμματική- και με την κινητικότητα. Επιμένει στην εκπόνηση των οργανογραμμάτων, παρά την αντίδραση και την καθυστέρηση. Εξ ου και η μετάθεση της ημερομηνίας εφαρμογής της κινητικότητας που αναφέρεται στο παρόν νομοσχέδιο.

Συνεχίζει με την προκήρυξη για την επιλογή προϊσταμένων και, επίσης, με τις κρίσεις.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε παρακαλώ, κυρία Θελερίτη.

**ΜΑΡΙΑ ΘΕΛΕΡΙΤΗ:** Τελειώνω.

Εδώ και δέκα χρόνια η επιλογή των προϊσταμένων και οι κρίσεις στο δημόσιο γινόντουσαν καθαρά μέσα από πολιτικές παρεμβάσεις και όχι μέσα από υπηρεσιακά συμβούλια, τα οποία δεν είχαν συσταθεί και εμείς τα συγκροτούμε αυτήν την περίοδο και ήδη έχουν δημιουργηθεί. Με βάση τον ν. 4369/2016 θα γίνουν πια οι κρίσεις.

Ποιος δημιουργεί κομματικό κράτος; Εμείς ή η Αντιπολίτευση εδώ και σαράντα χρόνια που δεν υπήρχε τίποτε άλλο παρά μόνο το πελατειακό και το κομματικό κράτος.

Τελειώνω με την αυτοδιοίκηση. Και εδώ πάλι θέλω να αναφερθώ όχι μόνο στην Αντιπολίτευση αλλά και στο συλλογικό όργανο της αυτοδιοίκησης, την ΚΕΔΕ.

**ΠΡΟΕΔΡΕΥΩΝ (Αναστάσιος Κουράκης):** Κυρία Θελερίτη, έχετε ξεπεράσει τον χρόνο.

**ΜΑΡΙΑ ΘΕΛΕΡΙΤΗ:** Συγγνώμη, κύριε Πρόεδρε. Τελειώνω. Θα πω μόνο δύο λόγια.

Με αφορμή, λοιπόν, τις διατάξεις που υπάρχουν στο μεσοπρόθεσμο, υπάρχει ένα αφήγημα ότι 35% είναι η περικοπή των πόρων στην τοπική αυτοδιοίκηση. Και μάλιστα επισημαίνεται ότι δεν υπάρχουν πόροι με τους οποίους εμείς μπορούμε να κάνουμε τη μεταρρύθμιση, εξ ου και τελικά θα κάνουμε μόνο την αλλαγή στο σύστημα.

**ΠΡΟΕΔΡΕΥΩΝ (Αναστάσιος Κουράκης):** Καλώς, κυρία Θελερίτη.

**ΜΑΡΙΑ ΘΕΛΕΡΙΤΗ:** Τελειώνω.

Αυτό δεν ισχύει. Και επιφυλλασόμεθα στο πολυνομοσχέδιο να αποδείξουμε ότι δεν υπάρχει περικοπή των πόρων και τι ακριβώς έχει γίνει, γιατί συμπεριλαμβάνουμε τον προηγούμενο νόμο που αφορά τους ΚΑΠ. Θα αποδείξουμε, λοιπόν, ότι δεν υπάρχει περικοπή, αλλά υπάρχει αύξηση των πόρων στα περισσότερα σημεία.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Υπουργός Οικονομικών κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θέλω να καταθέσω κάποιες νομοτεχνικές βελτιώσεις.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελ.)

(Να μπει η σελ. 251)

(Αλλαγή σελ.)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει η κ. Κεραμεώς.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τέσσερις χαρακτηρισμοί για το νομοσχέδιο που φέρνετε προς ψήφιση στην Εθνική Αντιπροσωπεία: τέταρτο, αχρείαστο, εξαιρετικά επώδυνο μνημόνιο, χωρίς χρηματοδότηση για τη χώρα. Είναι τέσσερις χαρακτηρισμοί και θα τεκμηριώσω κάθε έναν από αυτούς τους τέσσερις.

Μίλησα για τέταρτο μνημόνιο, γιατί τα μέτρα που περιλαμβάνονται σε αυτό, μέτρα 4,9 δισεκατομμύρια ευρώ, δεν περιλαμβάνονται μέσα στο τρίτο μνημόνιο το οποίο φέρατε τον Αύγουστο του 2015. Πείτε μου ένα από τα 4,9 δισεκατομμύρια μέτρα που επιβάλλετε σήμερα το οποίο ήταν στο τρίτο μνημόνιο.

Μίλησα για αχρείαστο μνημόνιο. Πριν από μερικούς μήνες οι δανειστές εν συνόλω δεν είχαν απολύτως καμμία απαίτηση για νέα πρόσθετα μέτρα. Αχρείαστο μνημόνιο, λοιπόν, γιατί αυτά τα μέτρα έγιναν απαιτητά από τους δανειστές εξαιτίας της δικής σας καθυστέρησης, της δικής σας ανικανότητας, της δικής σας ιδεοληψίας, της δικής σας εμμονής για υπερφορολόγηση που σκοτώνει κάθε προοπτική ανάπτυξης.

Μίλησα για εξαιρετικά επώδυνο μνημόνιο, γιατί προβλέπει μέτρα που εξαθλιώνουν την ελληνική κοινωνία και δη τα χαμηλότερα και μεσαία εισοδήματα. Υπάρχουν περικοπές συντάξεων, μείωση αφορολόγητου, περικοπές κοινωνικών επιδομάτων και δυστυχώς η λίστα είναι πάρα πολύ μεγάλη.

Μίλησα και για μνημόνιο χωρίς χρηματοδότηση. Γιατί θα περίμενε κανείς, κυρίες και κύριοι συνάδελφοι, ότι τουλάχιστον συμφωνήσατε σε αυτά τα εξαθλιωτικά μέτρα, για να πάρετε σε αντάλλαγμα ένα γενναίο πακέτο χρηματοδότησης για τη χώρα.

Ούτε ένα ευρώ δεν παίρνετε σε χρηματοδότηση για τη χώρα, είναι η απάντηση.

Κυρίες και κύριοι, τι λέγατε και τι κάνετε; Λέγατε δέκατη τρίτη σύνταξη για όλους και τώρα κόβετε τη δωδέκατη και την ενδέκατη. Λέγατε αφορολόγητο στις 12.000. μετά ο Υπουργός Οικονομικών, ο κ. Τσακαλώτος, έλεγε ότι θα παραιτηθεί αν το αφορολόγητο πέσει κάτω από τις 9.000. Το αφορολόγητο έπεσε τότε στα 8.600 και ο κ. Τσακαλώτος δεν παραιτήθηκε. Και τώρα από 8.600 πέφτει άλλο 35% στα 5.600 ευρώ και ο κ. Τσακαλώτος είναι ακόμη εδώ, δεν έχει ούτε τη στοιχειώδη αξιοπρέπεια να παραμείνει πιστός στις δεσμεύσεις που ο ίδιος από μόνος του έθεσε.

Λέγατε ούτε ένα ευρώ επιπλέον μέτρα απ’ όσα προβλέπει η συμφωνία του Αυγούστου του 2015 και φέρνετε 4,9 δισεκατομμύρια επιπλέον μέτρα. Από τα 12 δισεκατομμύρια ευρώ παροχές που υποσχόσασταν έχετε φτάσει στα 14,2 δισεκατομμύρια ευρώ μέτρα, δηλαδή πάνω από εννιάμιση φορές τα μέτρα που προβλέπονταν στο e-mail Χαρδούβελη, που τόσο λοιδορήσατε.

Λέγατε, και διαβάζω από συνέντευξη του Πρωθυπουργού πριν από μόλις τέσσερις μήνες στις 25 Ιανουαρίου 2017, επί λέξει: «Το αίτημα νομοθέτησης επιπλέον μέτρων και μάλιστα υπό αίρεση δεν είναι μόνο ξένο προς το ελληνικό Σύνταγμα, αλλά είναι ξένο και προς τους κανόνες της δημοκρατίας, είναι ξένο προς το ευρωπαϊκό κεκτημένο. Σε μία ευνομούμενη ευρωπαϊκή δημοκρατία», όλα αυτά είναι λόγια του Πρωθυπουργού, «αυτό δεν επιτρέπεται ούτε καν να το ζητάει κανείς. Και αυτό δεν είναι θέμα μιας κυβέρνησης, αλλά είναι θέμα αξιοπρέπειας και αυτοσεβασμού ενός λαού και μίας χώρας», Αλέξης Τσίπρας 25 Ιανουαρίου 2017. Αυτά λέγατε.

Και τι κάνετε; Ακριβώς αυτά που καταγγέλλατε πριν από τέσσερις μήνες. Προνομοθετείτε υπό αίρεση μέτρα που έχει ήδη κρίνει το Ελεγκτικό Συνέδριο ότι είναι αντισυνταγματικά και που σας λέει και η Επιστημονική Υπηρεσία της Βουλής ότι, επίσης, είναι αντισυνταγματικά. Εσείς, όμως, είστε κατά τα άλλα κάθε λέξη αυτού του Συντάγματος.

Και σε απάντηση όλων αυτών, κυρίες και κύριοι, λέτε «Μα, νομοθετούμε αντίμετρα. Για κάθε ένα ευρώ που σας παίρνουμε θα σας δίνουμε ένα άλλο.» Είναι έτσι; Όχι, βέβαια. Πρόκειται για τη μεγαλύτερη επικοινωνιακή απάτη και το ομολογείτε εσείς οι ίδιοι στο άρθρο 15. Τα αντίμετρα 2% θα εφαρμοστούν εάν και εφ’ όσον πρώτα εφαρμοστούν μέτρα 4,9 δισεκατομμύρια ευρώ, εάν και εφόσον πιάσετε πλεόνασμα 5,5% και μετά από όλα αυτά εάν και εφόσον συμφωνήσουν οι δανειστές και εγκρίνουν την εφαρμογή των αντιμέτρων. Εκεί μας έχετε καταντήσει.

Κυρίες και κύριοι συνάδελφοι, δεν είναι όμως, μόνο στην οικονομία που επιφέρετε βαριά πλήγματα. Το ιδεολογικό σας αποτύπωμα το αφήνετε σε κάθε πτυχή του δημόσιου βίου.

Και έρχομαι στο άρθρο 56, που αφορά ζητήματα παιδείας. Δυστυχώς συνεχίζετε στην κατεύθυνση της υποβάθμισης και της κρατικής παρέμβασης στην ιδιωτική εκπαίδευση μιας παρέμβασης που ξεκίνησε με τον νόμο Φίλη το 2016.

Κυρίες και κύριοι, ας ξεκινήσουμε από τα σημαντικά. Εξυπακούεται ότι θα πρέπει να προστατεύονται οι εργαζόμενοι εκπαιδευτικοί από τυχόν αυθαιρεσίες σχολαρχών όπως επίσης εξυπακούεται ότι θα πρέπει να προστατευτεί το δικαίωμα των μαθητών σε μία ποιοτική εκπαίδευση.

Τι έλεγε ο νόμος Φίλη; Ότι το ιδιωτικό σχολείο δεν έχει δικαίωμα να αξιολογήσει και να επιλέξει τους εκπαιδευτικούς του. Για αυτό υπεύθυνο ήταν ένα υπηρεσιακό συμβούλιο του Υπουργείου Παιδείας. Και, επειδή, κυρίες και κύριοι, οι θεσμοί σάς έτριξαν τα δόντια και σας κατηγόρησαν προφανώς για οπισθοδρόμηση όσον αφορά στην παρεμβατικότητα στην ιδιωτική εκπαίδευση, προσπαθείτε τάχα να κάνετε τα πράγματα λίγο καλύτερα. Και τι λέτε; Ότι αντί για τα υπηρεσιακά συμβούλια αρμόδια για να κρίνει τη νομιμότητα μιας καταγγελίας σύμβασης εργασίας θα είναι μία επιτροπή, η οποία θα έχει την επίφαση δικαστηρίου καθώς θα αποτελείται από τρεις πρωτοδίκες και η οποία επιτροπή θα αποφαίνεται κατόπιν μιας χρονοβόρας διαδικασίας τουλάχιστον δύο χρόνων.

Κυρίες και κύριοι συνάδελφοι, τρία είναι τα βασικά ζητήματα, τα οποία σας καλώ να τα σκεφτείτε:

Πρώτο ζήτημα: η ίδια η ύπαρξη της επιτροπής. Το κοινό Εργατικό Δίκαιο, το οποίο καλύπτει όλους τους εργαζομένους σε όλον τον ιδιωτικό τομέα ορίζει ότι για τη νομιμότητα της καταγγελίας σύμβασης εργασίας αποφαίνονται τα δικαστήρια, όχι επιτροπές των οποίων τα μέλη, αν και δικαστικοί, έχουν επιλογή από τον ίδιο τον Υπουργό, είναι επιλογή του ίδιου του Υπουργού.

Δεύτερον, η επιτροπή αυτή θα κρίνει τη νομιμότητα ή μη της καταγγελίας της σύμβασης εργασίας βάσει τριών εκθέσεων που θα συντάξουν ο διευθυντής του σχολείου και ο σχολικός σύμβουλος. Και σας ερωτώ: Βάσει ποιων πραγματικών στοιχείων θα συντάσσονται αυτές οι εκθέσεις; Και σας ερωτώ γιατί, πρώτον, ο διευθυντής και ο σχολικός σύμβουλος δεν έχουν δικαίωμα να μπουν στην τάξη αν δεν συναινέσει ο ίδιος ο καθηγητής και, δεύτερον, γιατί εσείς οι ίδιοι, κυρίες και κύριοι του ΣΥΡΙΖΑ, έχετε απαγορεύσει την αξιολόγηση. Πώς λοιπόν θα αξιολογήσει ο διευθυντής και ο σχολικός σύμβουλος κάποιον εκπαιδευτικό;

Τρίτον, για οποιαδήποτε καταγγελία σύμβασης εργασίας θα πρέπει να έχει προηγηθεί διοικητική διαδικασία κατ’ ελάχιστον δύο ολόκληρων σχολικών ετών, αφ’ ότου το σχολείο εκφράσει την αναγκαιότητα για την κατάσταση του εκπαιδευτικού και κατά τη διάρκεια αυτών των δύο ετών ο εκπαιδευτικός, βεβαίως, θα παραμένει στην τάξη.

Κυρίες και κύριοι, παρακαλώ για την προσοχή σας. Σας παρακαλώ να σκεφτείτε το εξής παράδειγμα: Σκεφτείτε ότι στο σχολείο που φοιτά το παιδί σας ή το εγγόνι σας –και ολοκληρώνω, κύριε Πρόεδρε- υπάρχει κάποιος δάσκαλος που χειροδικεί. Ευτυχώς πρόκειται για σπάνια συμπεριφορά ανάμεσα σε εκπαιδευτικούς, πλην όμως υπάρχουν κάποιες μεμονωμένες περιπτώσεις. Με τον νόμο που ψηφίζετε σήμερα, κύριοι του ΣΥΡΙΖΑ, μπορεί να περάσουν δύο και περισσότερα χρόνια για να μπορέσει απλά να καταγγελθεί η σύμβαση ενός εκπαιδευτικού που χειροδικεί, ενώ ο εκπαιδευτικός αυτός θα παραμένει μέσα στο σχολείο. Το ανέχεστε;

Κλείνω με ένα παράδειγμα που δείχνει την πρωτοφανή ανικανότητά σας. Στο νέο αυτό μνημόνιο, κυρίες και κύριοι και κύριε Υπουργέ των Οικονομικών, έχετε διατάξεις για τις απολαβές των καθηγητών μελών ΔΕΠ και λέτε ή μάλλον λέγατε, μέχρι που σας κάναμε χθες το πρωί την επισήμανση ως Νέα Δημοκρατία, ότι οι μόνες απολαβές των καθηγητών είναι μισθοί και επιδόματα. Ξεχάσατε, κύριοι του ΣΥΡΙΖΑ, να αναφέρετε τη δυνατότητα για απολαβές από ερευνητικά προγράμματα και από μεταπτυχιακά και μετά απορείτε, κύριοι του ΣΥΡΙΖΑ, γιατί οι ερευνητές μας φεύγουν στο εξωτερικό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Κεραμέως. Παρ’ όλο που δεν συνηθίζω να σχολιάζω, αυτό που είπατε με τη χειροδικία δεν υπάγεται στις διατάξεις. Υπάρχουν κείμενες διατάξεις -χειροδικία, σεξουαλική παρενόχληση, βίαιη συμπεριφορά- οι οποίες αμέσως αντιμετωπίζονται από τη διεύθυνση σπουδών.

**ΝΙΚΗ ΚΕΡΑΜΕΩΣ:** Δεν είναι σαφές από τον νόμο. Να γίνει νομοτεχνική βελτίωση, για να αποσαφηνιστεί.

**ΠΡΟΕΔΡΕΥΩΝ (Αναστάσιος Κουράκης):** Καλώς.Πάντως σας λέω ότι η χειροδικία αντιμετωπίζεται αμέσως. Το ξέρει και ο κ. Παπαθεοδώρου, που είχε περάσει από το Υπουργείο Παιδείας. Αντιμετωπίζεται αμέσως με άλλες κείμενες διατάξεις.

**ΝΙΚΗ ΚΕΡΑΜΕΩΣ:** Διευκρινίστε το.

**ΠΡΟΕΔΡΕΥΩΝ (Αναστάσιος Κουράκης):** Να προχωρήσουμε τώρα στον κατάλογο ομιλητών.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα να κάνω κάποιες νομοτεχνικές βελτιώσεις.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, ζήτησα τον λόγο για να καταθέσω νομοτεχνικές βελτιώσεις, κυρίως στις αιτιολογικές εκθέσεις, αν και δεν μπορεί να γίνει, αλλά για να περιληφθούν στα Πρακτικά κάποιες λεκτικές αβλεψίες στην αιτιολογική έκθεση και μία τελική μορφή του άρθρου 65 παράγραφος 4. Τις καταθέτω στα Πρακτικά και παρακαλώ να διαμοιραστούν στους συναδέλφους.

Ευχαριστώ.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελ.)

(Να μπουν οι σελ. 262 263)

(Αλλαγή σελ.)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και έξι συνοδοί εκπαιδευτικοί τους από το 6ο και το 3ο Δημοτικό Σχολείο Βόλου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Βουλευτής του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Επιτρέψτε μου κατ’ αρχάς να χαιρετίσουμε τη μεγάλη συμμετοχή στη σημερινή εικοσιτετράωρη απεργία και τις απεργιακές συγκεντρώσεις χιλιάδων εργαζομένων, ανέργων, συνταξιούχων, αυτοαπασχολουμένων, νέων, καθώς και αγροτών, σε πολλές πόλεις της Ελλάδας.

Η αυριανή μέρα θα είναι, επίσης, ακόμα μια μέρα μαζικής αντίδρασης της εργατικής τάξης και των λαϊκών στρωμάτων, στέλνοντας ένα ακόμη καθολικό μήνυμα αντίθεσης στο τέταρτο σκληρό μνημόνιο με μέτρα, τα οποία προστίθενται στα μέτρα των προηγούμενων τριών μνημονίων και ισοπεδώνουν τη ζωή της εργατικής τάξης, των λαϊκών στρωμάτων.

Είναι μια απάντηση στον Πρωθυπουργό, που δηλώνει ότι ο κόσμος συμφωνεί με την πολιτική του. Δίνουν απάντηση στην τρομοκρατία της εργοδοσίας, σπάνε τον φόβο και διεκδικούν τις απώλειες, τις σύγχρονες ανάγκες τους.

Δεν μπορείτε να παραπλανάτε, κύριοι, τον κόσμο. Έχει πείρα πια από τα έργα και τις ημέρες σας. Σας πήρε χαμπάρι και δεν τσιμπά στα λεγόμενα αντίμετρα, στο προπαγανδιστικό τρικ, που χρησιμοποιείτε. Δεν τσιμπά στα όσα λέτε για τις βέλτιστες πρακτικές για την ανάπτυξη, που θα ωφελεί δήθεν όλους, και τους εργοδότες και την εργατική τάξη. Δεν μπορείτε να τους ξεγελάτε ούτε με τη λεγόμενη δίκαιη ανάπτυξη, η οποία θα φέρει δήθεν την κανονικότητα, όπως λέτε, στην εργασία.

Οι λέξεις «ανάπτυξη», «μεταρρύθμιση», «βέλτιστες πρακτικές» σημαίνουν ανεργία, υποαπασχόληση, φτώχεια, κατάργηση ασφαλιστικών δικαιωμάτων, αύξηση της εκμετάλλευσης του εργάσιμου βίου του ημερήσιου χρόνου δουλειάς χωρίς κανένα συλλογικό εργατικό δικαίωμα, όπως αυτό της απεργίας ή των συλλογικών συμβάσεων εργασίας, που εσείς σήμερα με αυτό το μνημόνιο τα καταργείτε, τα κάνετε πιο δύσκολα ή υλοποιείτε τις απαιτήσεις του μεγάλου κεφαλαίου.

Ποια είναι η επιδίωξή σας; Να υλοποιηθεί η απαίτηση των μονοπωλιακών ομίλων για ακόμη πιο φθηνή εργατική δύναμη, για μεγαλύτερη αύξηση του βαθμού εκμετάλλευσης, ώστε να προχωρήσει η καπιταλιστική ανάκαμψη, η καπιταλιστική κερδοφορία.

Το νέο πακέτο, σύμφωνα με τα άρθρα 1 και 2, την έκθεση του Γενικού Λογιστηρίου του Κράτους, περιλαμβάνει περικοπές -είπαμε και χθες- όχι στα 1,8 δισεκατομμύρια, που επιχειρείτε να εξαπατήσετε τους ίδιους τους εργαζόμενους και τους συνταξιούχους, αλλά 8.280.000.000 ευρώ. Οι συντάξεις που θα αρπάξετε από τους συνταξιούχους θα είναι μια έως τρεις συντάξεις τον χρόνο. Η προσωπική διαφορά που θεσπίστηκε από τον νόμο-λαιμητόμο του Κατρούγκαλου, για να καταργηθεί τώρα, σημαίνει ότι οι μειώσεις θα είναι και για όσους παίρνουν τις κατώτερες, τις χαμηλές συντάξεις.

Όπως είναι γνωστό, ο επαναϋπολογισμός θα γίνει με βάση τον νέο τρόπο, που είναι ο διαχωρισμός σε εθνική και ανταποδοτική, που θα υπολογίζεται σε όλο τον ασφαλιστικό βίο με τα γνωστά ποσοστά αναπλήρωσης. Οι μειώσεις των συντάξεων θα φτάσουν έως το 35%. Βέβαια, θα προστεθούν πάνω στις μεγάλες περικοπές, που έγιναν μέχρι τώρα.

Κύριοι, φορολογείτε τη φτώχεια και απαλλάσσετε το μεγάλο κεφάλαιο. Ακόμη και όσοι έχουν 405 ευρώ μισθό τον μήνα, τους αρπάζετε ενάμιση μισθό τον χρόνο με τη μείωση του αφορολόγητου. Σε αυτούς συμπεριλαμβάνονται και οι συνταξιούχοι, που εκτός της μείωσης της σύνταξης, θα έχουν και τη μείωση λόγω της μείωσης του αφορολόγητου.

Να δούμε τι άλλο κάνετε. Με το άρθρο 57 κόβετε ακόμη και τα επιδόματα όσων βρίσκονται στην ακραία φτώχεια. Επίδομα οικονομικής ενίσχυσης οικογενειών με χαμηλά εισοδήματα, που έχουν παιδιά σχολικής ηλικίας. Το κόβετε. Επίδομα νεοεισερχομένων στην αγορά εργασίας, νέων κάτω των 29 ετών σε περίπτωση απόλυσης. Το κόβετε. Προνοιακό επίδομα απροστάτευτων τέκνων. Το κόβετε. Οικονομική ενίσχυση φυσικών προσώπων, που τελούν σε κατάσταση απόλυτης ένδειας. Το κόβετε. Μιλάμε για βαρβαρότητα.

Με το άρθρο 16 υπογράφετε, κύριοι, φαρδιά πλατιά τη συνέχιση των ρυθμίσεων για την κατάργηση των συλλογικών συμβάσεων εργασίας. Όσα λέγατε περί επαναφοράς της υποχρεωτικότητας, της επεκτασιμότητας και της αρχής ισχύος της ευνοϊκότερης σύμβασης πάνε στις καλένδες.

Προέχει για εσάς η φτηνή εργατική δύναμη, που είναι βασικός όρος του λεγόμενου φιλικού επενδυτικού περιβάλλοντος που είπε και ο Υπουργός Ανάπτυξης εδώ πριν.

Με το άρθρο 17 θεσπίζετε τη δυνατότητα των ομαδικών απολύσεων από τους μεγάλους επιχειρηματικούς ομίλους, με κατάργηση της διοικητικής έγκρισης. Μόνη προϋπόθεση η ενημέρωση των εργαζομένων. Ε, και; Τι σημαίνει κι αν ενημερωθούν; Θα μου πείτε, πρέπει να αγωνιστούν, είναι ο μόνος τρόπος.

Με το άρθρο 18 και 19 βάζετε μεγαλύτερα εμπόδια στην οργάνωση των εργαζομένων και των αγώνων τους με κατάργηση των ελάχιστων συνδικαλιστικών ελευθεριών, με διεύρυνση της δυνατότητας απόλυσης των συνδικαλιστών.

Με το άρθρο 20 θεσπίζετε το lock out, δίνετε τη δυνατότητα στην εργοδοσία εκτός όλου του αντεργατικού πλαισίου των δικαστικών αποφάσεων που βγάζουν το 90% των απεργιών παράνομες με fast track διαδικασίες, να προχωρά σε lock out με εφαρμογή του 656 του Αστικού Κώδικα.

Εκτός όλων αυτών, με το άρθρο 49 καταργείτε την κυριακάτικη αργία που κατακτήθηκε ως μέρα της εργατικής οικογένειας, νομοθετώντας δουλειά επτά μέρες τη βδομάδα, κύριε Υπουργέ! Και είναι ντροπή σας. Είναι ντροπή σας μιας κατάκτηση της εργατικής οικογένειας που ήταν η Κυριακή αργία και βρισκόταν όλη η οικογένεια μαζί, εσείς σήμερα να τη χαρίζετε στους μεγάλους επιχειρηματικούς ομίλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Κυβέρνηση με τα λεγόμενα αντίμετρα έρχεται να υπηρετήσει την παραπλάνηση του λαού. Συσκοτίζει την επίθεση. Προσπαθεί να δημιουργήσει κλίμα ταξικής συνεργασίας, νομιμοποίησης της κυβερνητικής πολιτικής με τα αντίμετρα.

Πρώτον, ένα μέρος των αντίμετρων είναι η άμεση στήριξη του κεφαλαίου. Παίρνει από τον λαό και δίνει στο κεφάλαιο. Για παράδειγμα, οι επιδοτούμενες θέσεις εργασίας. Δηλαδή, τζάμπα εργατικό δυναμικό. Η μείωση της φορολογίας, από τη μια φορολογείτε τη φτώχια και από την άλλη δίνεται αφορολόγητο, μειώνετε τη φορολογία από το 29% στο 26%. Με άλλα αντίμετρα, όπως για παράδειγμα τα σχολικά γεύματα για τα έντεκα χιλιάδες παιδιά, έμμεσα αποτελεί επιχορηγήσεις ομίλων στα τρόφιμα. Γιατί δεν το κάνετε για όλα τα παιδιά; Δωρεάν για όλους. Με την αναδιανομή της φτώχιας πληρώνουν οι μισθωτοί και οι αυτοαπασχολούμενοι για τις ομάδες ακραίας φτώχιας.

Αλλά ακόμα και η υλοποίηση των όποιων αντιμέτρων έχει ως προϋπόθεση την επιτυχία της αντιλαϊκής επίθεσης όλων των μέτρων, μόνο αν πιαστεί το ματωμένο πλεόνασμα και με τις παροχές κατά το ποσοστό υπερκάλυψης του ματωμένου πλεονάσματος πάνω από το 4,5%.

Καλεί σε συναίνεση η Κυβέρνηση στη σφαγή του λαού για ψίχουλα. Παίρνει δέκα, θα γυρίζει ένα.

Η Νέα Δημοκρατία στηρίζει την Κυβέρνηση. Αυτό φαίνεται. Θέλει να περάσει τα μέτρα. Έχουν την ίδια στρατηγική την καπιταλιστική ανάκαμψη. Συγκλίνουν και οι δύο ότι τα μέτρα είναι αναγκαίο κακό. Έπρεπε να τα είχαμε πάρει πιο γρήγορα, λένε, για να ανοίξει ο δρόμος για την ανάπτυξης. Τι λέει; Καθυστέρησε να κλείσει η συμφωνία, κόστισε στην οικονομία και ότι η Κυβέρνηση δεν πιστεύει στις μεταρρυθμίσεις, ότι η Νέα Δημοκρατία έχει άλλο μείγμα διαχείρισης. Θα εφαρμόσει καλύτερα τις μεταρρυθμίσεις. Θα υλοποιήσει πολύ πιο γρήγορα τις ιδιωτικοποιήσεις. Θα συμβάλλει πιο αποφασιστικά στη δημιουργία του φιλικού επενδυτικού περιβάλλοντος.

Η λογική του μικρότερου κακού υπηρετείται και από τον ΣΥΡΙΖΑ και από τη Νέα Δημοκρατία. Ε, λοιπόν, ο λαός έχει πείρα από αυτήν τη λογική του μικρότερου κακού που έχει οδηγήσει στο μεγάλο κακό την πλειοψηφία των εργαζομένων και του λαού, που έχει φτωχοποιηθεί από τις πολιτικές σας.

Υπηρετείτε και οι δύο όπως και τα άλλα κόμματα τον πραγματικό αντίπαλο των εργαζομένων και των άλλων λαϊκών στρωμάτων που είναι οι επιχειρηματικοί όμιλοι, τα μονοπώλια και οι ανάγκες τους.

Κύριοι, η μόνη αντιπολίτευση είναι το ΚΚΕ. Δεν είναι μοιραίο να ζούμε στην ανασφάλεια, στην εκμετάλλευση, στη φτώχεια.

Η λύση είναι η πρόταση του ΚΚΕ: Η συμπόρευση των εργαζομένων και των άλλων λαϊκών στρωμάτων στην πάλη για αλλαγή τάξης στην εξουσία, για κινητοποίηση των μέσων παραγωγής, για επιστημονικό κεντρικό σχεδιασμό. Το ΚΚΕ καλεί την εργατική τάξη σε γραμμή αντεπίθεσης. Να απορρίψει συνολικά την κυβερνητική πολιτική, τα μέτρα και τα αντίμετρα. Στο επίκεντρο να μπουν η κάλυψη των απωλειών, η ικανοποίηση των σύγχρονων αναγκών. Να έχουν όλοι μόνιμη και σταθερή δουλειά, με σταθερό ημερήσιο εργάσιμο χρόνο…

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, ολοκληρώνετε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** ….επτάωρο, οκτάωρο, χωρίς ανεργία και εργασιακή ανασφάλεια. Να μειώνεται με την άνοδο της παραγωγικότητας ο εργάσιμος χρόνος και να αυξάνεται ο ελεύθερος χρόνος.

Όμως, εσείς δεν μπορείτε αυτά να τα έχετε, γιατί εμπόδιο είναι η καπιταλιστική ιδιοκτησία. Πολλά θα μπορούσε να πει κανείς για τις σύγχρονες ανάγκες των εργαζομένων, να έχουν όλοι μισθό που να μπορούν να ζουν χωρίς καμμία στέρηση, να καλύπτει το όριο της ανάγκης της ζωής τους, να έχουν φθηνή και υγιεινή λαϊκή κατοικία, φθηνή ενέργεια, ύδρευση, θέρμανση, όπως και τα άλλα, που σήμερα τα στερείται η εργατική τάξη.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, ολοκληρώστε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Η δυνατότητα και αναγκαιότητα που υπάρχει σήμερα για την κάλυψη των σύγχρονων αναγκών απαιτεί την πάλη -αυτό που λέει το ΚΚΕ- για τον δρόμο ανάπτυξης που να καλύπτει αυτές τις ανάγκες. Εμπόδιο για μια τέτοια ανάπτυξη προς όφελος της πλειοψηφίας του λαού, είναι όπως είπαμε η καπιταλιστική ιδιοκτησία. Μόνο όταν αυτή γίνει κοινωνική και πάρει η εργατική τάξη την εξουσία, θα μπορεί να σχεδιάσει την ικανοποίηση των σύγχρονων αναγκών του λαού μας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χρήστο Κατσώτη, Βουλευτή του Κομμουνιστικού Κόμματος Ελλάδας.

Τον λόγο έχει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης.

Κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κυρίες και κύριοι Βουλευτές, η συμφωνία που συζητείται αυτές τις ημέρες στη Βουλή, είναι αποτέλεσμα ενός δύσκολου αλλά αναγκαίου συμβιβασμού. Περιέχει βεβαίως, και επώδυνα περιοριστικά μέτρα, που δεν αποτελούν επιλογή της Κυβέρνησης. Βεβαίως, ακούσαμε πριν από λίγο και την εκπρόσωπο της Νέας Δημοκρατίας την κ. Κεραμέως, να μας λέει ότι οι θεσμοί δεν ζήτησαν επιπλέον μέτρα. Νομίζω ότι πρέπει να το αφήσουμε στην κρίση του ελληνικού λαού.

Αυτό το οποίο για εμάς έχει σημασία είναι ότι βεβαίως η σημερινή συμφωνία δεν μας οδηγεί σε πανηγυρισμούς. Δεν θα μπούμε στη λογική των προκατόχων μας να πανηγυρίζουμε όταν ξέρουμε ότι η κατάσταση στην κοινωνία παραμένει πολύ δύσκολη. Έχουμε πλήρη επίγνωση αυτής της κατάστασης και προσπαθούμε να την αντιστρέψουμε.

Η συμφωνία, όμως, αυτή περιέχει για πρώτη φορά και ισόποσα αντίμετρα, θετικές δηλαδή παρεμβάσεις, οι οποίες κάνουν το συνολικό δημοσιονομικό αποτέλεσμα ουδέτερο. Ποτέ ξανά από τη στιγμή που η χώρα μπήκε στα μνημόνια, δεν έχει υπάρξει συμφωνία με τους δανειστές, που να περιλαμβάνει αντισταθμιστικά μέτρα που να εξισορροπούν με δημοσιονομικούς όρους τα περιοριστικά. Η συμφωνία, όμως, περιλαμβάνει και κάτι ακόμα πιο σημαντικό. Περιλαμβάνει για πρώτη φορά έναν οδικό χάρτη εξόδου της χώρας από τα μνημόνια και τη σταδιακή ανάκτηση της δημοσιονομικής και οικονομικής κυριαρχίας. Συνοδεύεται από τη δέσμευση, δηλαδή, για τη διευθέτηση του ζητήματος του χρέους, που θα επιτρέψει στην Ελλάδα να αυτοχρηματοδοτείται από τις αγορές χωρίς νέα δάνεια, μέτρα και Επιτροπεία. Πρόκειται, δηλαδή, για μια συνολική συμφωνία, αυτό που εμείς πάντοτε λέγαμε ότι είναι απαραίτητο για να αλλάξει σελίδα η ελληνική οικονομία. Μια συνολική συμφωνία, την οποία μόνο η Κυβέρνησή μας διεκδίκησε και τελικά πέτυχε.

Φυσικά, δύσκολα να τα ακούσει κανείς αυτά στο δημόσιο διάλογο, καθώς ο θόρυβος που έχει δημιουργηθεί τις τελευταίες ημέρες από την Αντιπολίτευση και από την πλειοψηφία των μέσων μαζικής ενημέρωσης είναι εκκωφαντικός. Φωνάζουν για τέταρτο μνημόνιο, παρ’ ότι γνωρίζουν ότι το πρόγραμμα τελειώνει το καλοκαίρι του 2018. Φωνάζουν για νέα μέτρα, παραβλέποντας ότι αυτά συνοδεύονται και από θετικές παρεμβάσεις, από θετικά αντίμετρα. Μας εγκαλούν για πρωτογενή πλεονάσματα της τάξης του 3,5%, τα οποία συμφωνήσαμε με τους θεσμούς, τη στιγμή που οι προηγούμενες κυβερνήσεις είχαν συμφωνήσει από το 2015 και εσαεί να υπάρχουν πλεονάσματα της τάξης του 4,5%, χωρίς μάλιστα καμμία δέσμευση για το χρέος.

Αυτή είναι η πραγματικότητα και το μόνο που έχει να αντιτείνει η Αντιπολίτευση σε αυτήν την πραγματικότητα είναι η γνωστή επωδός, ότι «δεν θα καταφέρετε να πιάσετε τους δημοσιονομικούς στόχους και άρα δεν θα εφαρμοστούν τα αντίμετρα». Μάλλον η Αντιπολίτευση μας μπερδεύει με τις δικές τους κυβερνήσεις. Παραβλέπουν ότι για δεύτερη συνεχόμενη χρονιά υπερκαλύψαμε τους στόχους του πλεονάσματος. Αποτέλεσμα, το οποίο αναγνωρίστηκε ακόμα και από το Διεθνές Νομισματικό Ταμείο, το οποίο όπως όλοι γνωρίζουμε υποεκτιμά τις δυνατότητες της ελληνικής οικονομίας.

Μας κατηγορούν όμως, εμάς από το ΠΑΣΟΚ και τη Νέα Δημοκρατία και για αντιαναπτυξιακή πολιτική, τη στιγμή που επί των ημερών τους το ΑΕΠ καταβαραθρώθηκε κατά 25%, η ανεργία εκτινάχθηκε στο 27%, το πρόγραμμα δημοσίων επενδύσεων συρρικνώθηκε, το τραπεζικό σύστημα μετατράπηκε ουσιαστικά σε ζόμπι, καθώς δεν υπήρχε καμμία δυνατότητα πρόσβασης σε αυτό από τις ελληνικές επιχειρήσεις και η αγορά στέγνωσε από ρευστότητα. Αυτά ήταν τα οδυνηρά αποτελέσματα της πολιτικής που ακολουθήθηκε την πενταετία 2010-2014.

Τι κάναμε εμείς, όμως, στο αναπτυξιακό σκέλος για να αντιτάξουμε –αν θέλετε- αυτήν την κατάσταση και να ανατρέψουμε αυτήν την πραγματικότητα; Πρώτα από όλα, αξιοποιήσαμε όλα τα διαθέσιμα χρηματοδοτικά εργαλεία που είχαμε στη διάθεσή μας, κινητοποιώντας τα συνδυαστικά και μοχλεύοντας τους πόρους τους ώστε να παρέχουμε στην οικονομία την αναγκαία ρευστότητα και να χρηματοδοτήσουμε απαραίτητες αναπτυξιακές παρεμβάσεις. Αυτό είχε ως αποτέλεσμα την πλήρη αξιοποίηση των πόρων που είχαμε στη διάθεσή μας από το ΕΣΠΑ της προηγούμενης προγραμματικής περιόδου 2007-2013 φέρνοντας τη χώρα στην πρώτη θέση των αντίστοιχων πινάκων απορρόφησης σε όλη την Ευρώπη. Αυτό το πετύχαμε παρ’ ότι οι υπερδεσμεύσεις τις οποίες μας κληροδότησαν οι προηγούμενες κυβερνήσεις ήταν υπέρογκες. Έφταναν στα 6 δισεκατομμύρια ευρώ. Αυτό τι σημαίνει πρακτικά;

Σημαίνει ότι εάν δεν προχωρούσαμε σε αυτήν την εξυγίανση των προγραμμάτων, εάν αφήναμε τα πράγματα να εξελιχθούν όπως είχαν κακοσχεδιαστεί από τις προηγούμενες κυβερνήσεις θα έπρεπε με εθνικούς πόρους από τον κρατικό προϋπολογισμό να χρηματοδοτήσουμε αυτές τις υπέρογκες υπερδεσμεύσεις. Ουσιαστικά μιλάμε για μια βραδυφλεγή δημοσιονομική βόμβα στα θεμέλια του κρατικού προϋπολογισμού. Αυτή είναι η χρηστή διαχείριση την οποία επικαλούνται οι κύριοι και κυρίες της Αντιπολίτευσης και για την οποία μας ασκούν κριτική.

Εμείς, λοιπόν, χωρίς να λογαριάσουμε το πολιτικό κόστος προχωρήσαμε στην εξυγίανση των προγραμμάτων απεντάσσοντας ανώριμα έργα και ταυτόχρονα ανοίξαμε τα προγράμματα στην κοινωνία. Δώσαμε τη δυνατότητα σε κοινωνικά στρώματα τα οποία δεν είχαν μέχρι σήμερα τη δυνατότητα πρόσβασης σε αυτά, μέσα από διαφανείς και αδιάβλητες διαδικασίες, μέσα από ανώνυμη αξιολόγηση των αιτήσεων, να έχουν κατ’ αρχάς πρόσβαση στο σύστημα και κατά δεύτερον –και αυτό πολιτικά είναι το πιο σημαντικό- να αποκαταστήσουμε και την αξιοπιστία του συστήματος σε μια κοινωνία η οποία για πάρα πολλά χρόνια αντιμετώπιζε όλο αυτό το σύστημα των κοινοτικών προγραμμάτων ως μία στημένη υπόθεση.

Την ίδια αποτελεσματικότητα επιδεικνύουμε και στα νέα προγράμματα. Ήδη έχει ενεργοποιηθεί το 60% των νέων προγραμμάτων και η απορρόφηση για το 2016 έφτασε στο 11,35%. Για να έχουμε ένα μέτρο σύγκρισης στο αντίστοιχο σημείο της προηγούμενης προγραμματικής περιόδου η απορρόφηση των προγραμμάτων σε οικονομικές συνθήκες –όπως όλοι αντιλαμβανόμαστε- πολύ πιο ευνοϊκές είχε μόλις φτάσει στο 1,5%.

Αυτά, όμως, δεν είναι αφηρημένα νούμερα σε κάποιους πίνακες της ευρωπαϊκής επιτροπής ή του Υπουργείου Οικονομίας. Αντιστοιχούν σε πραγματικές παρεμβάσεις στην ολοκλήρωση έργων τα οποία χρόνιζαν για δεκαετίες σε όλη τη χώρα σε παρεμβάσεις υποστήριξης κοινωνικών δομών και υπηρεσιών του λεγόμενου κοινωνικού κράτους το οποίο συρρικνώθηκε τα προηγούμενα χρόνια. Να αναφέρω χαρακτηριστικά τα παραδείγματα της έγκαιρης πρόσληψης όλων των αναπληρωτών καθηγητών για να ανοίξουν τα σχολεία στην ώρα τους, για πρώτη φορά τη δυνατότητα πρόσβασης σε βρεφονηπιακούς σταθμούς για περισσότερα από ενενήντα τρεις χιλιάδες παιδιά και μάλιστα με κοινωνικά κριτήρια. Είναι παρεμβάσεις, δηλαδή, που έχουν πολύ σημαντικό αποτύπωμα. Βεβαίως, οι παρεμβάσεις δεν σταματούν εδώ.

Ήδη αυτό το διάστημα σχεδιάζεται από το Υπουργείο Υγείας και θα χρηματοδοτηθεί από κοινωνικά κονδύλια αλλά και από εθνικούς πόρους η μεγάλη μεταρρύθμιση στην πρωτοβάθμια υγεία. Αυτές, λοιπόν, οι ποσοτικές επιτυχίες έχουν πολύ σημαντική κοινωνική αντανάκλαση.

Τα προβλήματα, όμως, με τις υπερδεσμεύσεις και με τον κακό σχεδιασμό δεν αφορούσαν μόνο τα προγράμματα του ΕΣΠΑ. Αντίστοιχες περιπτώσεις, αντίστοιχα προβλήματα αντιμετωπίζουμε και με τους αναπτυξιακούς νόμους. Είναι χαρακτηριστικό ότι από τις φιλοεπενδυτικές, κατά τα άλλα, προηγούμενες κυβερνήσεις, όπως θέλουν να παρουσιάζονται, είχαν αφεθεί από τους προηγούμενους τρεις αναπτυξιακούς νόμους του 1998, του 2004 και του 2011 επενδυτικά σχέδια συνολικού προϋπολογισμού 6,5 δισεκατομμυρίων ευρώ στον αέρα, καθώς δεν είχε ληφθεί πρόβλεψη για τη χρηματοδότησή τους. Ακόμα χειρότερα, με ειδική ρύθμιση η οποία θεσπίστηκε με τον ν.4146 του 2013 όσοι πόροι ήταν διαθέσιμοι στα δημόσια ταμεία το 2013 και 2014 διοχετεύθηκαν προκαταβολικά σε ελάχιστες μεγάλες επενδύσεις οι οποίες μάλιστα σε πολλές περιπτώσεις δεν ολοκληρώθηκαν ποτέ και αυτό μας έχει βάλει τώρα σε μια διαδικασία ανάκλησης αυτών των ποσών και επιστροφής τους στα δημόσια ταμεία έτσι ώστε να μπορέσουν να χρηματοδοτηθούν πραγματικά επενδύσεις οι οποίες θα υλοποιηθούν.

Όλη αυτήν την κατάσταση την αντιστρέψαμε με τον νέο αναπτυξιακό νόμο ο οποίος για πρώτη φορά είναι προσανατολισμένος στην ενίσχυση μικρομεσαίων επιχειρήσεων. Για πρώτη φορά αλλάζει τη λογική της απευθείας χρηματοδότησης και βάζει τη λογική υποστήριξης φοροελαφρύνσεων και φοροαπαλλαγών προς τους επενδυτές.

Και τα αποτελέσματα που ήδη έχουμε από την εκτέλεση του νέου νόμου είναι πάρα πολύ ενθαρρυντικά. Περισσότερα από επτακόσια επενδυτικά σχέδια έχουν κατατεθεί σε λιγότερο από πέντε μήνες με συνολικό προϋπολογισμό που αγγίζει τα δύο δισεκατομμύρια ευρώ. Και μάλιστα αυτό που είναι εξαιρετικά σημαντικό, είναι ότι η πλειοψηφία των αιτήσεων αυτών αφορά κυρίως σε μικρομεσαίες επιχειρήσεις στη μεταποίηση και στη βιομηχανία και σε επιχειρήσεις οι οποίες αιτούνται φοροελαφρύνσεις και φοροαπαλλαγές.

Αλλάζει λοιπόν, όπως είχαμε σχεδιάσει, η λογική των απευθείας επιδοτήσεων, η οποία επικράτησε για πάρα πολλά χρόνια και η οποία έβλαψε την ελληνική οικονομία.

Συμπληρωματικά ως προς αυτό, οι πρωτοβουλίες που παίρνουμε για τη μόχλευση των διαθέσιμων πόρων με τα χρηματοοικονομικά εργαλεία, το νέο ταμείο συνεπενδύσεων, το νέο ταμείο επιχειρηματικότητας, το ταμείο μικροπιστώσεων, το ταμείο υποδομών, τα οποία συνδυαστικά θα διαθέσουν στην οικονομία πάνω από 3 δισεκατομμύρια ευρώ, μεγιστοποιούν το αναπτυξιακό αποτέλεσμα των προσπαθειών μας. Για πρώτη φορά η χώρα διαθέτει έναν ολοκληρωμένο αναπτυξιακό σχεδιασμό για την παραγωγική ανάταξη της οικονομίας, στην κατεύθυνση της κοινωνικά δίκαιης, οικονομικά διατηρήσιμης και περιβαλλοντικά βιώσιμης ανάπτυξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Την ανοχή σας για δύο λεπτά, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ.

Να επικεντρωθώ τώρα στα ζητήματα του Προγράμματος των Δημοσίων Επενδύσεων και των αντιμέτρων που συνδέονται με αυτό.

Παραλάβαμε το Πρόγραμμα Δημοσίων Επενδύσεων στο χαμηλότερο σημείο –από το 2010 και μετά- και ήδη στα δύο πρώτα χρόνια, μέσα σε ένα δημοσιονομικό πλαίσιο το οποίο είναι πολύ περιοριστικό, το αυξήσαμε σημαντικά. Από 700 εκατομμύρια ευρώ το εθνικό σκέλος του Προγράμματος Δημοσίων Επενδύσεων έχει ήδη φτάσει το 2017 στο 1 δισεκατομμύριο ευρώ και το 2019, ανεξάρτητα από τα αντίμετρα, το εθνικό σκέλος του ρογράμματος Δημοσίων Επενδύσεων θα αυξηθεί στο 1,25 δισεκατομμύριο ευρώ, ενώ με τα αντίμετρα, τα οποία έχουν συμφωνηθεί ήδη με τους θεσμούς, θα ξεπεράσει το 1,5 δισεκατομμύριο ευρώ και θα φτάσει το 1,55 δισεκατομμύριο ευρώ.

Αυτά δεν είναι απλά νούμερα. Η αύξηση αυτή είναι πάρα πολύ κρίσιμη, γιατί μέσω του εθνικού Προγράμματος Δημοσίων Επενδύσεων έχουμε τη δυνατότητα να υλοποιήσουμε έργα σε όλη τη χώρα, έργα τα οποία δεν μπορούν να υλοποιηθούν από άλλες χρηματοδοτικές πηγές, έργα τα οποία σχεδιάζονται με τη συμμετοχή των τοπικών κοινωνιών στη λήψη των αποφάσεων, γιατί είναι οι ίδιες οι τοπικές κοινωνίες οι οποίες γνωρίζουν καλύτερα ποιες είναι οι ανάγκες τους και ποιες είναι οι προτεραιότητές τους.

Σε αυτή, λοιπόν, τη λογική θεσμοθετήσαμε ήδη από το εθνικό Πρόγραμμα Δημοσίων Επενδύσεων ειδικά αναπτυξιακά προγράμματα για τα νησιά του Αιγαίου, για το βόρειο και το νότιο Αιγαίο, για να αντιμετωπίσουμε τα προβλήματα που δημιουργεί η νησιωτικότητα, αλλά κι επειδή έχουν σηκώσει το μεγαλύτερο βάρος του προσφυγικού ζητήματος και τη Δευτέρα υπογράφουμε τη σχετική υπουργική απόφαση για να αρχίσει η ένταξη έργων σε αυτά τα ειδικά αναπτυξιακά προγράμματα, τα οποία θα ενισχυθούν από το Πρόγραμμα Δημοσίων Επενδύσεων. Θεωρούμε, λοιπόν, ότι, ειδικά στις σημερινές συνθήκες, δεν υπάρχει κανένα περιθώριο για χαλαρή -αν θέλετε- αξιοποίηση των διαθέσιμων χρηματοδοτικών πηγών.

Έρχομαι τώρα στα αντίμετρα. Όλα τα παραπάνω σάς τα είπα γιατί αυτά ήταν και τα όπλα με τα οποία προσήλθαμε στη διαπραγμάτευση. Η επίτευξη δημοσιονομικής σταθεροποίησης, η εξυγίανση των προγραμμάτων, η σταθερότητα που υπάρχει πλέον σε όλες τις χρηματοδοτήσεις είναι ακριβώς τα όπλα τα οποία χρησιμοποιήσαμε στη διαπραγμάτευση και πετύχαμε μέσα στη συμφωνία να περιλαμβάνονται και 900 εκατομμύρια ευρώ αναπτυξιακά μέτρα, θετικές παρεμβάσεις -300 εκατομμύρια τον χρόνο μέχρι το 2021-, οι οποίες θα έχουν σημαντικό αντίκτυπο στην ελληνική οικονομία.

Πιο συγκεκριμένα, τα αντίμετρα αυτά τα οποία έχουμε συμφωνήσει με τους θεσμούς, περιλαμβάνουν: 100 εκατομμύρια κάθε χρόνο για την ενεργειακή αναβάθμιση ενεργοβόρων βιομηχανιών και μεταποιητικών επιχειρήσεων, ένα βασικό πρόβλημα ανταγωνιστικότητας των ελληνικών επιχειρήσεων, το οποίο θα επιχειρήσουμε να επιλύσουμε και μέσω αυτής της παρέμβασης. Άλλα 100 εκατομμύρια θα διατεθούν για την επιπλέον χρηματοδότηση του νέου αναπτυξιακού νόμου, για να ανταποκριθούμε στη ζήτηση η οποία έχει προκύψει τους τελευταίους μήνες και η οποία δεν μπορεί να καλυφθεί μόνο από τος διαθέσιμους πόρους, ενώ τέλος 100 εκατομμύρια ακόμα τον χρόνο θα χρηματοδοτήσουν σημαντικές αγροτικές υποδομές, αρδευτικά και εγγειοβελτιωτικά δίκτυα, αγροτικούς δρόμους, μια παρέμβαση η οποία συνδυαζόμενη και με τη μείωση του φορολογικού συντελεστή στο 13% όλων των αγροτικών προϊόντων που προορίζονται για την παραγωγή, μέτρο που θα ισχύει αναδρομικά από 1-1-2017, συνιστά μια συνολική παρέμβαση χρηματοδοτική και φορολογική διευκόλυνση, για να ανακουφιστούν οι αγρότες και να διευκολυνθεί η αγροτική παραγωγή. Τα αναπτυξιακά αυτά αντίμετρα είναι παρεμβάσεις που αφορούν όλο το εύρος της παραγωγής -τη βιομηχανία, τη μεταποίηση και τον αγροτικό τομέα- και είναι παρεμβάσεις οι οποίες θα διατηρηθούν και μετά την ολοκλήρωση αυτής της τριετίας. Τα αναπτυξιακά, λοιπόν, αντίμετρα ήρθαν για να μείνουν και μετά από αυτή την περίοδο.

Κυρίες και κύριοι Βουλευτές, αυτές τις ημέρες καλούμαστε όλοι να πάρουμε πολύ κρίσιμες αποφάσεις για το μέλλον της χώρας. Η συμφωνία είναι δύσκολη. Περιέχει δύσκολα σημεία, που πληγώνουν περισσότερο τη δική μας κοινωνική βάση. Ανοίγει, όμως, και τον δρόμο για την οριστική έξοδο από την κρίση και τα μνημόνια. Πλέον δεν υπάρχουν δικαιολογίες. Ο στόχος όλων πρέπει να είναι η ανάπτυξη και η δημιουργία θέσεων εργασίας. Για εμάς, όμως, η ανάπτυξη δεν είναι ουδέτερο μέγεθος. Για εμάς η ανάπτυξη είναι κοινωνικά και ταξικά προσδιορισμένη. Για αυτό και τις χρηματοδοτήσεις τις προσανατολίζουμε κυρίως προς τους μικρομεσαίους. Για αυτό και γίνεται μία σοβαρή προσπάθεια για το Υπουργείο Εργασίας για την αναμόρφωση του ΣΕΠΕ και των μηχανισμών εποπτείας της αγοράς εργασίας. Θέλουμε, επίσης, η ανάπτυξη να είναι συμμετοχική.

Οι αναπτυξιακές παρεμβάσεις πρέπει να είναι αποτέλεσμα δημοκρατικής διαβούλευσης με τους πολίτες και τους οργανωμένους φορείς τους και όχι να γίνονται ερήμην τους. Θέλουμε ανάπτυξη η οποία θα είναι ισόρροπη και θα αγκαλιάζει όλη τη χώρα. Για αυτό προχωρούμε σε στοχευμένες παρεμβάσεις, όπως τα ειδικά αναπτυξιακά προγράμματα για τα νησιά του Αιγαίου που σας ανέφερα νωρίτερα, οι οποίες αποκαθιστούν την ισορροπία και αντιμετωπίζουν ειδικά αναπτυξιακά προβλήματα, ειδικές προκλήσεις, που αντιμετωπίζουν συγκεκριμένες περιοχές της χώρας. Θέλουμε, τέλος, ανάπτυξη η οποία θα είναι διατηρήσιμη, που θα στηρίζεται σε στέρεες βάσεις, όχι σε φούσκες, όπως συνέβη πολλές φορές στο παρελθόν. Για αυτό και κατευθύνουμε όλες τις χρηματοδοτικές μας παρεμβάσεις σε εκείνους τους τομείς που η χώρα διαθέτει συγκριτικά πλεονεκτήματα, στην εξωστρέφεια, την τεχνολογική αναβάθμιση και τη διαφοροποίηση της παραγωγικής ικανότητας της οικονομίας.

Με σκληρή δουλειά, με αποφασιστικότητα και με στοχοπροσήλωση, είμαι βέβαιος ότι θα τα καταφέρουμε.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον Υπουργό κ. Χαρίτση.

Τον λόγο έχει από τους ομιλητές ο κ. Μάριος Γεωργιάδης από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Αγαπητοί συνάδελφοι Βουλευτές, έχουμε Final Four σε λίγες ημέρες και θα μου επιτρέψετε να χρησιμοποιήσω έναν μπασκετικό όρο. «Back to back» μνημόνιο μόνο εσείς μπορείτε να το καταφέρετε. Είμαι σίγουρος ότι του χρόνου μπορείτε να κάνετε και το «three-peat», να μας φέρετε και τρίτο, κάτι που πολύ λίγες ομάδες στην Ευρώπη έχουν καταφέρει. Το μόνο σίγουρο είναι ότι είναι μνημόνιο και είναι το τέταρτο και, μάλιστα, χωρίς χρηματοδότηση και ό,τι και αν λέτε, δεν ισχύει.

Το οξύμωρο είναι ότι φέρνετε ένα μνημόνιο με τίτλο: «Προσεχώς». Έχουμε μάθει, χωρίς να είμαι νομικός, ότι, όταν ψηφίζουμε έναν νόμο, έχει άμεση ισχύ. Εσείς φέρνετε κάτι το οποίο θα ισχύσει αν και εφόσον, υπό προϋποθέσεις και ούτω καθεξής. Με βάση το άρθρο 15, εάν πιαστεί το πλεόνασμα 3,5% -το οποίο δεν αρκεί μόνο να το πείτε εσείς, πρέπει να έλθει το ΔΝΤ και να το επικυρώσει- και εάν συμφωνήσουν ομόφωνα και οι θεσμοί και το ΔΝΤ, τότε μπορείτε να αποδώσετε τα αντίμετρα στον ελληνικό λαό για το ποσό που υπερβαίνει το 3,5%. Δηλαδή, εάν έρθει 3,6%, μόνο το 0,1% θα αποδώσετε.

Να υπενθυμίσω ότι έχουμε και κάτι υπόλοιπα. Υπάρχει και ένας κόφτης που εκκρεμεί. Οπότε, το μόνο σίγουρο είναι ότι, εάν δεν πιάσετε το 3,5%, θα έχουμε και τον κόφτη, θα έχουμε και τα μέτρα που ήδη θα έχουν εφαρμοσθεί και δεν θα πάρει και μία στην τσέπη του ο ελληνικός λαός. Άρα το αφήγημά σας για τη δέκατη τρίτη σύνταξη έχει κάνει φτερά και μάλιστα έχει κάνει φτερά και η δωδέκατη.

Να πάω στην Αξιωματική Αντιπολίτευση. Σε έναν μήνα, στις 15 Ιουνίου, ετοιμάζεστε για το «Παραιτηθείτε», volume 2. Πείτε ότι είναι επιτυχημένο και πείτε ότι παραιτούνται. Τι θα κάνετε εσείς; Θα μειώσετε τους φόρους και θα βγούμε από τα μνημόνια; Μα, κατά τη δική σας διακυβέρνηση, τους φόρους τους είχατε μειώσει, από τα μνημόνια δεν βγήκαμε και μάλιστα υπογράψατε και εσείς με τη σειρά σας μνημόνιο.

Μια και μιλώ για παραιτήσεις, κύριε Υπουργέ, βλέπω ότι είστε ακόμη εδώ. Έχει φτάσει στις 5.861 και μάλιστα με φαρδιά-πλατιά την υπογραφή σας και παρ’ όλα αυτά, κάθεστε στο έδρανό σας.

Όμως, απ’ ό,τι μας λένε οι συνάδελφοί σας στα πάνελ, εσείς θέλετε να παραιτηθείτε, αλλά σας κρατάνε –λέει- με το ζόρι, διότι δεν μπορούμε να μαλώσουμε ένα παιδάκι, άμα δεν γράψει σωστά στις εξετάσεις. Τι έχετε να απαντήσετε, κύριε Υπουργέ, στους συναδέλφους σας σε αυτή την προσβολή απέναντί σας, που σας χαρακτηρίζουν παιδάκι και που λένε ότι δεν έχετε κάνει σωστή πολιτική και επειδή αποτύχατε σε ένα τεστ δεν θα σας μαλώσουν; Περιμένω την τοποθέτησή σας.

Μιλάτε για ανάπτυξη και έρχεται ο Δασάρχης Πειραιά να χαρακτηρίσει «ζούγκλα» τη μόνη ανάπτυξη που περιμένουμε με εβδομήντα χιλιάδες θέσεις εργασίας υποτίθεται για το Ελληνικό. Άρα για ποια ανάπτυξη μιλάτε; Όταν η ΕΛΣΤΑΤ έχει έρθει και μας λέει για 0,5% ύφεση το δεύτερο εξάμηνο του 2016 σε σχέση με το πρώτο εξάμηνο και συνεχίζουμε υφεσιακά, πού τη βλέπετε την ανάπτυξη; Έχουμε και τον επενδυτικό δείκτη, που η Ελλάδα φιγουράρει στην τελευταία θέση. Έχουμε και τον δείκτη ΑΕΠ, ότι ανάμεσα σε όλες τις χώρες είμαστε οι μόνοι που μπροστά από το μηδέν ή οποιοδήποτε ψηφίο έχει μείον. Καταθέτω στα Πρακτικά τους σχετικούς πίνακες.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Άρα ανάπτυξη δεν υπάρχει ούτε από εσάς, όπως δεν έχει έρθει ούτε από τους προηγούμενους. Συντάξεις κόβετε εσείς, όπως λέτε ότι έχουν κόψει και οι προηγούμενοι. Μισθούς κόβετε εσείς, όπως έχουν κόψει και οι προηγούμενοι, διορισμούς κάνετε κι εσείς, όπως έχουν κάνει και οι προηγούμενοι. Μετά μας λέτε ότι στο ίδιο τραπέζι με αυτούς δεν μπορείτε να κάτσετε. Πού διαφέρετε; Στην πλειοψηφία μπορώ να σας πω ότι μπορεί να είστε και χειρότεροι σε αυτά που έχετε φέρει από τους προηγούμενους.

Το μόνο καλό που φέρατε στο νομοσχέδιο «ταφόπλακα» είναι το άρθρο 71, που εμείς θα το στηρίξουμε, διότι εξισώνει φορολογικά τους Βουλευτές με τους υπόλοιπους Έλληνες πολίτες. Δεν μπορούμε να μην το στηρίξουμε, διότι εμείς ΠΑΣΟΚ, αγαπητοί συνάδελφοι, δεν είμαστε, να έχουμε πάγιο αίτημά μας την απλή αναλογική και, όταν έρχεται, επειδή δεν μας συμφέρει ο τρόπος με τον οποίο έρχεται να μην το στηρίζουμε. Παρ’ όλο που δεν έρχεται σωστά και ολοκληρωμένα, γιατί αν θέλατε να έχετε οικονομία, θα έπρεπε να κάνετε τους τριακόσιους Βουλευτές διακόσιους, όπως αναφέρουμε εμείς και αντί για δύο εκατομμύρια που θα γλιτώσετε ετησίως, να γλιτώσετε γύρω στα πενήντα με εξήντα.

Όμως, τα άλλα σαράντα δύο από τα σαράντα τέσσερα του προϋπολογισμού τα περιμένετε από τους δικαστικούς. Να δω πώς θα τους αντιμετωπίσετε όταν θα τρέχουν στο Συμβούλιο της Επικρατείας και θα σας λένε ότι είναι αντισυνταγματικό αυτό που κάνετε και θα παίρνετε πίσω άρον άρον την εν λόγω διάταξη.

Πάμε στον τραγέλαφο, στο μεσοπρόθεσμο, σελίδα 209. Ο κανόνας είναι για κάθε πέντε που αποχωρούν από το δημόσιο να γίνεται μία πρόσληψη. Όταν λέμε για πέντε που αποχωρούν, μιλάμε για συνταξιούχους. Να το ξεκαθαρίσω αυτό, γιατί δεν έχετε καμμιά διάθεση να κάνετε αξιολόγηση, δεν έχετε καμμιά διάθεση να βρείτε τους αργόμισθους, ώστε να τους απομακρύνετε και ούτω καθεξής. Ακόμα και στο σπίτι να τον βρείτε να κάθεται, μόνο και μόνο επειδή είναι ψήφος, θα τον κρατήσετε εκεί. Άρα μιλάμε για συνταξιούχους. Ο κανόνας είναι αυτός: πέντε φεύγουν, ένας έρχεται. Αυτό που ισχύει τώρα είναι ότι τέσσερις φεύγουν ένας έρχεται.

Τι μας λέτε στον πίνακα που κατατίθεται; Το 2018 θα γίνουν τρία προς ένα, το 2019 θα γίνει δύο προς ένα, το 2020 θα γίνει ένα προς ένα. Με τη γεωμετρική πρόοδο που το πάτε, το 2021 να περιμένουμε μόνο διορισμούς; Μια και αναφέρομαι σε διορισμούς και επειδή η Κυβέρνηση παρουσιάζει ένα χαοτικό σύνολο χωρίς αρχή, χωρίς μέσο, χωρίς τέλος, προτείνω να αξιοποιήσετε τον καλλιτεχνικό διευθυντή της ΔΕΗ, ο οποίος είναι ο τελευταίος προκλητικός διορισμός από την πλευρά σας, να έρθει εδώ, στη φάλτσα ορχήστρα σας, με μια όμορφη μπαγκέτα, μπας και καταφέρει να σας συντονίσει καλύτερα σε αυτό το παράφωνο έργο που παίζετε εδώ και καιρό και ονομάζεται ΣΥΡΙΖΑ - ΑΝΕΛ. Διότι για την ψήφιση των μέτρων δεν χρειάζεται κανένας καλλιτεχνικός διευθυντής. Εκεί είστε σπεσιαλίστες, για τον τρόπο που παίζετε με την υπογραφή ό,τι σας φέρνει η Κυβέρνηση, προκειμένου να μείνετε γαντζωμένοι στην καρέκλα που έχετε.

Εννοείται ότι καταψηφίζουμε το σχέδιο νόμου, με εξαίρεση το άρθρο 71 και ίσως το 70, που αφορά τους αγρότες, διότι μιλάμε για μια ταφόπλακα στον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεωργιάδη από την Ένωση Κεντρώων.

Το λόγο έχει η κ. Παπαρήγα, Βουλευτής του Κομμουνιστικού Κόμματος Ελλάδας.

**ΑΛΕΞΑΝΔΡΑ ΠΑΠΑΡΗΓΑ:** Σήμερα έγινε μια μεγάλη απεργιακή κινητοποίηση, συγκεντρώσεις και διαδηλώσεις σε όλη την Ελλάδα. Ακόμα κι αν το Κοινοβούλιο ήταν γυάλινο, ακόμα και αν συνεδρίαζε στην ύπαιθρο, πάλι η φωνή των απεργών και των διαδηλωτών δεν επρόκειτο να συγκινήσει την «ευαίσθητη» -σε εισαγωγικά- Κυβέρνησή μας.

Αυτό δεν σημαίνει σε καμμία περίπτωση ότι οι αγώνες είναι μάταιοι. Αντίθετα, έχει πάρα πολλή μεγάλη σημασία, όπως είχε και χθες και προχθές, να μην υπάρχει μέτρο αντιλαϊκό που να μη συναντάει τη λαϊκή αντίσταση, που να μην υποδηλώνει με κάθε μορφή πάλης εφικτή και δυνατή ότι ένα μεγάλο μέρος του λαού -εμείς θα λέγαμε η πλειοψηφία του- δεν συμφωνεί, δεν συναινεί, δεν νομιμοποιεί, έστω και αν έχει νομιμοποιήσει την Κυβέρνηση και τα άλλα κόμματα της Αντιπολίτευσης με τη λαϊκή ψήφο.

Βεβαίως, δεν φτάνουν αυτοί οι αγώνες καταγγελίας, μη νομιμοποίησης πολιτικά μιας απόφασης, αλλά κάθε αγώνας έχει τη σημασία του, γιατί μπορεί να προετοιμάσει ένα μεγάλο κίνημα, που βεβαίως δεν μπορεί να είναι απλά αντικυβερνητικό, πρέπει να στρέφεται κατά όλων των κομμάτων που στηρίζουν το σύστημα, κατά του ίδιου του συστήματος στην πορεία.

Επομένως κάθε αγώνας, ακόμα κι όταν δεν μπορεί να φέρει άμεσα αποτελέσματα, είναι πολύ σημαντικός, αρκεί οι εργαζόμενοι μέσα και από την ίδια τους την πείρα -και εδώ το Κομμουνιστικό Κόμμα Ελλάδας παίζει πάρα πολύ σοβαρό ρόλο, για να ανεβαίνει η πείρα του λαού, δεν μπορεί να την επιβάλει, αλλά μπορεί να βοηθήσει να ανέβει- να ξέρουν πού πρέπει να φτάσουν το κίνημα. Το κίνημα δεν είναι αυτοσκοπός. Κάπου πρέπει να φτάσει.

Επιτρέψτε μου να ξεκινήσω με κριτική στα κόμματα της Αντιπολίτευσης, ξεκινώντας από τη Νέα Δημοκρατία και τα άλλα κόμματα.

Δεν έχετε δίκιο που κατηγορείτε την Κυβέρνηση του ΣΥΡΙΖΑ ότι είναι ο πρωταγωνιστής, ο πρωτεργάτης, ο αρχηγός της λαϊκής εξαπάτησης. Δεν υπάρχει κυβέρνηση, είτε μονοκομματική είτε συνεργασίας, που ακολουθεί ενεργητικά, που στηρίζει, τον καπιταλιστικό δρόμο ανάπτυξης, που ακολουθεί αντιλαϊκή πολιτική, ανεξαρτήτως αν συγκυριακά κάνει κάποιες επιλεκτικές οικονομικές παραχωρήσεις, που να μη χρησιμοποιεί το στοιχείο της εξαπάτησης. Δεν γίνεται.

Δεν υπάρχει κυβερνητικό κόμμα, κυβέρνηση μονοκομματική ή συνεργασίας, που θεωρεί μονόδρομο τη συμμετοχή της Ελλάδας στην Ευρωπαϊκή Ένωση και το ΝΑΤΟ που να μην περικλείει την τακτική της εξαπάτησης. Διότι, αν μιλήσει με τη γλώσσα της αλήθειας, τότε δεν πριονίζει την καρέκλα της, αυτοκτονεί πολιτικά. Δεν νομίζω ότι υπάρχει κόμμα ή κυβέρνηση που θα αυτοκτονήσει πολιτικά εθελοντικά.

Βεβαίως είναι γεγονός ότι η γκαρνταρόμπα του ΣΥΡΙΖΑ έχει πολλές στολές παραλλαγής. Η Νέα Δημοκρατία δεν μπορεί να έχει πολλές. Πόσες να έχει; Δεν γίνεται. Το ίδιο και τα άλλα κόμματα. Το ΠΑΣΟΚ κάποτε είχε περισσότερες. Τώρα αυτά έχουν περιοριστεί.

Η Κυβέρνηση του ΣΥΡΙΖΑ, το κόμμα του ΣΥΡΙΖΑ, μπορεί να φορέσει και τη στολή του Φιντέλ Κάστρο, του Τσε, του Μπελογιάννη, του Μαρξ. Μπορεί τον Οκτώβρη να φορέσει και του Λένιν, λόγω της Οκτωβριανής Επανάστασης. Δεν έχει κανένα πρόβλημα σε αυτά. Πολλές στολές παραλλαγής μπορεί να φορέσει.

Κάτω από τις στολές παραλλαγής, όμως, υπάρχει ένας μονόδρομος. Αυτός ο μονόδρομος δεν είναι μόνο ιδεολογικός, πολιτικός. Τον ζούμε μέσα από τα μέτρα που πήρε, τα μέτρα που ψηφίζουμε σήμερα και από τα μέτρα που θα πάρει αύριο.

Δεν θέλω να σταθώ στη γενική στρατηγική που ενώνει όλα τα κόμματα της Αντιπολίτευσης με την Κυβέρνηση. Είναι μια συζήτηση που θέλει πολύ χρόνο. Δύο πράγματα σήμερα ακούσαμε και από την Κυβέρνηση –όχι μόνο σήμερα- και από τα άλλα κόμματα και τα ακούμε καθημερινά, στα πάνελ και λοιπά.

Πρώτον, «πρέπει να κερδίσουμε την εμπιστοσύνη των επενδυτών, εγχώριων και ξένων και να δημιουργήσουμε ένα κατάλληλο περιβάλλον για να γίνουν επενδύσεις». Δεύτερον, «να βγούμε στις αγορές». Αυτά τα υποστηρίζετε όλα τα κόμματα.

Τι σημαίνει «φιλικό περιβάλλον» για τους επενδυτές; Το είπε και τώρα στην ομιλία του ο κ. Παπαδημητρίου. Τι σημαίνει «φιλικό περιβάλλον»; Σημαίνει πάμφθηνη εργατική δύναμη, ζούγκλα εργασιακών σχέσεων. Μάλιστα, δεν σημαίνει μόνο φθηνή εργατική δύναμη, αλλά χειραγωγημένη, τσακισμένη, με συνείδηση ότι δεν μπορούμε να ζήσουμε χωρίς αφεντικά. Δεν τους αρκεί να είναι φθηνή η εργατική δύναμη. Θέλουν εργασιακές σχέσεις σμπαράλια και μια σειρά άλλα πράγματα, βεβαίως. Αυτός είναι ένας παράγοντας.

Σημαίνει ακόμα η Ελλάδα να παίζει τον ρόλο που επεδίωξαν και τα άλλα κόμματα και που ο ΣΥΡΙΖΑ, εδώ που τα λέμε, το προωθεί με τα μπούνια, δηλαδή να παίξει τον γεωστρατηγικό της ρόλο στη διαπάλη, που δεν είναι μόνο οικονομική, πολιτική, είναι και στρατιωτική, στη διανομή των δρόμων του πετρελαίου κ.λπ., στους τρεις κύκλους που υπάρχουν σήμερα. Ο ένας είναι Μαύρη Θάλασσα - Ουκρανία κ.λπ., ο άλλος είναι Βαλκάνια - Μεσόγειος και ο τρίτος είναι Βόρεια Αφρική. Είναι μια σειρά παράγοντες που θα προσελκύσουν αυτό το περιβάλλον, τις επενδύσεις.

Επίσης λέτε «να βγούμε στις αγορές». Μάλιστα εδώ οι Βουλευτές του ΣΥΡΙΖΑ είπαν ότι δεν θέλουμε μνημόνιο με χρηματοδότηση, που μας κατηγορεί Νέα Δημοκρατία, γιατί εμείς θα βγούμε στις αγορές. Δηλαδή τώρα δεν είστε στις αγορές; Τι είναι οι αγορές; Οι αγορές δεν είναι τα κράτη, δεν είναι οι κυβερνήσεις, δεν είναι οι τράπεζες, δεν είναι οι βιομήχανοι, δεν είναι οι εφοπλιστές; Τι είναι οι αγορές; Φιλανθρωπικό ίδρυμα είναι; Λέτε «εμείς θα δανειστούμε από τις αγορές». Μα, από τις αγορές δανειστήκατε και δανείστηκαν όλες οι κυβερνήσεις, πάντα, από τους ιδιώτες. Mε τα PSI έγιναν κρατικά χρέη. Οι τράπεζες, δηλαδή, τι είναι; Λέτε ότι θα βγούμε στις αγορές και σωθήκαμε. Δεν θα έχουμε το κουαρτέτο.

Μα, αυτά είναι εξαπάτηση του λαού. Μάλιστα ο κ. Χαρίτσης έκανε μια ομιλία υπόδειγμα εξαπάτησης, ότι όλα αυτά γίνονται για τους μικρομεσαίους. Βεβαίως, στο επίπεδο της Ευρώπης και παγκόσμια, οι βιομήχανοι στην Ελλάδα –όχι οι εφοπλιστές- και άλλοι είναι μικρομεσαίοι. Αν εννοείτε αυτούς τους μικρομεσαίους, να συμφωνήσουμε ότι αυτή είναι η πολιτική της Κυβέρνησης. Είναι εξαπάτηση αυτή.

Σχετικά με τα αντίμετρα. Κοιτάξτε να δείτε, είναι τραγωδία τα αντίμετρα. Δεν έχει σημασία ότι τα φέρνετε την ίδια μέρα ή αν θα είναι ξεχωριστά. Και με έναν μήνα διαφορά να τα φέρνατε, πάλι τραγωδία είναι. Είναι πιστοποίηση της μονιμοποίησης, όσο ο λαός δεν παίρνει την υπόθεση στα χέρια του και δεν ανατρέπει αυτή την κατάσταση, της ανεργίας, της φτωχοποίησης και λοιπά.

Να πω κι ένα παράδειγμα. Λέτε για ολοήμερα σχολεία, νηπιαγωγεία, παιδικούς σταθμούς και λοιπά. Φαίνεται ωραίο μέτρο, εκσυγχρονιστικό. Λέτε για όλα τα σχολεία, όχι όσα προέβλεπαν οι προηγούμενες κυβερνήσεις. Μα, με την ελαστικοποίηση των ωρών εργασίας, με τα κυλιόμενα ωράρια, με τη γενίκευση της κυριακάτικης εργασίας, δεν έχετε άλλη επιλογή. Πρέπει τα σχολεία να δουλεύουν, ιδιαίτερα τα δημοτικά και οι παιδικοί σταθμοί, από το πρωί μέχρι το βράδυ και να δουλεύουν με το ίδιο το προσωπικό και με λιγότερα λεφτά και τις Κυριακές.

Βεβαίως θα τα κάνετε όλα αυτά. Είμαστε απολύτως βέβαιοι. Διότι δεν είναι μόνο τα τετράωρα, είναι και η κυλιόμενη απασχόληση. Ξεκινάει μια μάνα με μικρά παιδιά να δουλεύει Δευτέρα μέχρι Σάββατο, μετά πάει Τρίτη – Κυριακή ή της λένε έλα στις δέκα το πρωί και φύγε στις επτά το βράδυ, έλα έντεκα την άλλη μέρα. Μπορείς να μην έχεις σχολεία; Να κάνεις και νυχτερινά δημοτικά;

Κοιτάξτε να δείτε, η άλλη όψη της τραγωδίας είναι αυτό που λέμε το χιούμορ του πρωταπριλιάτικου ψέματος. Ξέρετε, τα πρωταπριλιάτικα ψέματα δεν είναι και τόσο επικίνδυνα, γιατί γελάς και αποκαλύπτονται. Όμως, δείχνουν τα μέσα που έχει η εξουσία του κεφαλαίου, το πολιτικό της προσωπικό, που είναι τα κυβερνητικά κόμματα, να εξαπατά τον λαό.

Ξέρετε τι μου θύμισαν τα αντίμετρα; Κάτι που πριν από λίγες μέρες το έμαθα, το μεγάλο πρωτοαπριλιάτικο αστείο κατά 1953-1954, που το οργάνωσε το «BBC», όπου σε ένα χωριό, που ήταν έξω από την Ιταλία, αλλά με ιταλικό τοπίο κρέμασαν μακαρόνια από τα δέντρα, αφού τα έβρεξαν στις πετσέτες για να μπορούν να λυγίζουν και διέδωσαν στη Μεγάλη Βρετανία ότι τα δέντρα παράγουν μακαρόνια, γιατί μέχρι τότε στη Μεγάλη Βρετανία στη δεκαετία του 1950 δεν ήξεραν τα ωμά μακαρόνια, έτρωγαν μακαρόνια σε ιταλικές κονσέρβες, που τα αγόραζαν και που ήταν μαγειρεμένα. Αυτή είναι η πολιτική σας. Πέρασε στον βρετανικό λαό και για πολλές μέρες εκατοντάδες, χιλιάδες τηλέφωνα έγιναν, για να βρουν σπόρους να φυτέψουν αυτά τα δέντρα.

Έχει το καπιταλιστικό σύστημα τρόπους να χειραγωγεί τον λαό πάρα πολλούς. Από αυτή την άποψη, έχει πολύ μεγάλη σημασία το ότι στην Ελλάδα υπάρχει ένα εργατικό κίνημα, υπάρχει ένα κίνημα αυτοαπασχολουμένων, υπάρχει ένα αγροτικό κίνημα -δεν είναι μαζικό όσο χρειάζεται- και υπάρχει και ένα ΚΚΕ που πάει, όχι γενικά κόντρα στο ρεύμα, γιατί δεν έχει αξία να πας κόντρα στο ρεύμα, σημασία έχει να πεις αυτό που λένε τα συνθήματα στους δρόμους και που τα στηρίζουμε και εμείς: «Εργάτη, μπορείς χωρίς αφεντικά».

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αλέκα Παπαρήγα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Ελούντας Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να έρθει στο Βήμα ο κ. Σπυρίδων Λυκούδης, Ζ΄ Αντιπρόεδρος της Βουλής, Βουλευτής από το Ποτάμι.

Κύριε Πρόεδρε, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, εδέησε η Κυβέρνηση να κλείσει τη διαβόητη δεύτερη αξιολόγηση μετά από δεκαπέντε μήνες, εμφανίζοντας τη συνεχή διαπραγμάτευση με τον εαυτό της ως διαπραγμάτευση με τους δανειστές. Το τίμημα αυτής της καθυστέρησης είναι βαρύτατο. Ο λογαριασμός ανέβηκε πάρα πολύ ψηλά και δεν τον ισορροπεί η εφεύρεση των αντιμέτρων. Καμμία πρόταση αντιμέτρων δεν μπορεί να αντισταθμίσει την τεράστια αφαίμαξη που έχει γονατίσει και γονατίζει τους πολίτες και την ελληνική οικονομία, πολλώ μάλλον που αυτά τα αντίμετρα θα τεθούν σε εφαρμογή, αν τεθούν, υπό την αίρεση μιας μεγαλύτερης ακόμη αφαίμαξης. Δεν είναι παρά ένα, κατά τη γνώμη μου, ηρεμιστικό για εσωκομματική κατανάλωση, απέναντι σε ένα μνημόνιο επαχθέστερο όλων των προηγουμένων.

Το βασικό ερώτημα, κυρίες και κύριοι συνάδελφοι, παραμένει και η Κυβέρνηση δεν το έχει απαντήσει, διότι δεν μπορεί να το απαντήσει. Γιατί έπρεπε να χαθούν άλλα δυόμισι χρόνια με απώλειες δισεκατομμυρίων για να βρεθούμε εκεί που βρισκόμασταν στα τέλη του 2014; Χάθηκαν 10 δισεκατομμύρια από το ΑΕΠ. Ξεκινάμε από χαμηλότερη βάση και δεν είναι μόνο αυτό. Τα 10 δισεκατομμύρια δεν χάθηκαν εφάπαξ. Έχουν μόνιμο χαρακτήρα, στο διηνεκές, ως προεξοφλημένες απώλειες εισοδήματος.

Ο καθηγητής Παναγιώτης Τσακλόγλου υπολογίζει το κόστος αυτό ότι υπερβαίνει σύμφωνα με μέτριους υπολογισμούς τα 100 δισεκατομμύρια ευρώ. Αν λάβουμε υπ’ όψιν μας ότι η μισή περίπου από την αύξηση του ΑΕΠ επιστρέφει στο δημόσιο μέσω άμεσων και έμμεσων φόρων, αλλά και εισφορών κοινωνικής ασφάλισης, γίνεται αμέσως αντιληπτή η τεράστια απώλεια δημοσιονομικών εσόδων και η συνακόλουθη ζημιά στο ύψος του χρέους.

Ο Διοικητής της Τράπεζας της Ελλάδος έχει μιλήσει για 86 δισεκατομμύρια και ο Ρέγκλινγκ για 100 δισεκατομμύρια. Το κόστος για τη χώρα από τις πολιτικές που βιώνουμε ανήλθε σε ιλιγγιώδη ύψη. Τόσο στοίχησαν η κατά συρροή απάτες ή αυταπάτες -δεν έχει σημασία πια- της Κυβέρνησης. Θα τις πληρώνουμε για χρόνια πολύ ακριβά ακόμα.

Κυρίες και κύριοι συνάδελφοι, αντιλαμβάνεται κανείς εύκολα το πρόβλημα, το τέχνασμα και το αδιέξοδο για την Κυβέρνηση σήμερα. Το πρόβλημα είναι το πώς η διάψευση της λαϊκίστικης επαγγελίας, η τεράστια απογοήτευση, ο θυμός και η οργή που προξένησε χρειάζεται να χαλιναγωγηθούν, για να μην επέλθει η πλήρης πολιτική ή και εκλογική κατάρρευση του ΣΥΡΙΖΑ.

Αντιλαμβάνομαι πόσο βαρύ και ασήκωτο είναι το φορτίο για τους Βουλευτές της Συμπολίτευσης, που βαφτίζουν σήμερα το κρέας ψάρι και δεν μιλούν, καταπίνουν τη γλώσσα τους χωρίς συγγνώμη, όταν κάποτε υπήρξαν λαλίστατοι κήρυκες της γης της επαγγελίας.

Δεύτερον, το τέχνασμα έγκειται στο γεγονός της διαπραγματευτικής λεβεντιάς που περιφέρεται πλέον σαν λείψανο αγίου για προσκύνημα, για να καταδείξει τα μεγάλα θαύματα που πέτυχε, που δεν είναι τίποτε άλλο παρά νέα επαχθή βάρη για τους πολίτες.

Είστε εκ των πραγμάτων αναγκασμένοι, κυρίες και κύριοι συνάδελφοι της Συμπολίτευσης, μπροστά στη σκληρή πραγματικότητα είτε να πιείτε το πικρό αυτό ποτήρι –όπως το ήπιαν και οι άλλοι στην προηγούμενη φάση- είτε να εγκαταλείψετε την εξουσία. Επιλέγετε το πρώτο -το αντιλαμβάνομαι- με προφανή, όμως, συνέπεια.

Μόνοι σας διαπραγματευτήκατε, μόνοι σας κλείσατε τη συμφωνία, μόνοι σας θα την ψηφίσετε. Από λυσσώδεις αντιμνημονιακοί, μεταβληθήκατε σε κυνικούς διαχειριστές του δικού σας μνημονίου. Είναι όλα τα μέτρα αποκλειστικά δικό σας επίτευγμα, δικής σας ιδιοκτησία. Είναι μάταιο να αναζητείτε συνενόχους και συνεργούς, γιατί δεν θα τους βρείτε.

Τρίτον, το αδιέξοδο προκύπτει από τη διαπίστωση ότι η Κυβέρνηση ξέμεινε από αφήγημα και εχθρούς. Οι πρώην εχθροί έγιναν τώρα επισήμως σοβαροί και ανοιχτόμυαλοι. Είναι δήλωση του κυρίου Πρωθυπουργού. Και αυτό, όμως, παρά ταύτα, σε τίποτα δεν εμποδίζει να καταγγέλλεται η Αντιπολίτευση ως πράκτορας των εχθρών, στους οποίους όμως σήμερα η Κυβέρνηση ομνύει και από τους οποίους επιδιώκει να στηρίζεται. Είναι το άκρον άωτον της υποκρισίας ή μίας κατασκευασμένης παράνοιας, ενδεχομένως για αφελείς.

Κυρίες και κύριοι συνάδελφοι, πανηγυρίζει η Κυβέρνηση για το αιματηρό –θα έλεγα- πρωτογενές πλεόνασμα. Είναι, όμως, αμφίβολο κατ’ αρχάς εάν είναι διατηρήσιμο και σε κάθε περίπτωση είναι σίγουρο ότι επιτεύχθηκε με λάθος μείγμα πολιτικής, με μεγαλύτερη λιτότητα από τους ίδιους τους θιασώτες της αντιλιτότητας.

Σε κίνδυνο φτώχειας βρίσκεται πλέον το 1/3 του πληθυσμού. Οι εισοδηματικές ανισότητες διευρύνονται. Πρόσφατη έρευνα της «DIANΕOSIS» έδειξε ότι το 13,6% του πληθυσμού, δηλαδή περίπου ενάμισι εκατομμύριο πολίτες, ζουν σε συνθήκες ακραίας φτώχειας. Η εργασιακή ζούγκλα οργιάζει. Το 40% των νέων συμβάσεων εργασίας είναι μερικής απασχόλησης και οι μισθοί στην Ελλάδα είναι στην προτελευταία θέση στην Ευρώπη. Κύριος οίδε δε πόσοι εργαζόμενοι πληρώνονται στην ώρα τους, πόσοι εκβιάζονται και πόσοι δεν δηλώνονται.

Η ανεργία, ιδιαίτερα στην ηλικιακή ομάδα των νέων ανθρώπων, από δεκαπέντε έως είκοσι τεσσάρων χρόνων, ανέρχεται στο 48%. Ο ΕΦΚΑ κλονίζεται πριν καν στεριώσει, με δεκάδες χιλιάδες δικαιούχους σύνταξης και εφάπαξ να περιμένουν στην ουρά για χρόνια. Ακόμα και οι πωλήσεις τροφίμων έχουν μειωθεί κατά 15% από τις αρχές του 2017, ενώ οι τιμές τους ανέβηκαν. Προφανώς θα έλεγα, για να αστειευτώ, ότι είναι ένα κυβερνητικό αντίμετρο απέναντι στην παχυσαρκία!

Κυρίες και κύριοι συνάδελφοι, η Κυβέρνηση εκτός των άλλων είχε διαπράξει δύο πολύ σοβαρά κατά τη γνώμη μου εγκλήματα, με την πολιτική έννοια του όρου. Το πρώτο είναι η περαιτέρω απαξίωση συλλήβδην του πολιτικού συστήματος και των πολιτικών εφόσον ο «Κανείς» αναδεικνύεται επίμονα το πρώτο κόμμα σε όλες τις μετρήσεις της κοινής γνώμης. Παλαιοκομματικές μέθοδοι, εποικισμός και κομματισμός του κράτους, νέα διαπλοκή, προσπάθειες ελέγχου και φίμωσης, όλα αυτά δημιουργούν αυτή την εικόνα. Είναι μια εικόνα -παρά το ότι καταγγέλλετε τους προηγούμενους για τα ίδια- για την οποία πάρα πολλές φορές και απ’ αυτό το Βήμα επαίρεστε.

Το δεύτερο είναι το αντιευρωπαϊκό ρεύμα που έχει αναπτυχθεί και το οποίο, κατά τη γνώμη μου, έχει ενισχυθεί απολύτως με τις κυβερνητικές πολιτικές. Κυρίες και κύριοι συνάδελφοι της Συμπολίτευσης, η δαιμονοποίηση για χρόνια της Ευρώπης έχει πληρωθεί ακριβά και θα πληρωθεί ακόμα περισσότερο ακριβά στο μέλλον.

Τελειώνω. Παρά ταύτα, να μου επιτρέψετε να σας πω ότι, κατά τη γνώμη μου, χρειάζονται και έτσι υπερβάσεις. Η πολιτική αντιπαράθεση είναι σήμερα και αύριο σκληρή και καλά κάνει να είναι έτσι. Είναι σκληρή και με επίμονα επιθετικά επιχειρήματα. Δεν πειράζει.

Τελικά, όμως, είναι εθνική ανάγκη να υπερβούμε τον διχαστικό λόγο κάποια στιγμή και την πόλωση, να χαρτογραφήσουμε τον οδικό χάρτη για την έξοδο από την κρίση, να οικοδομήσουμε το μέλλον με νέα υλικά και στη βάση των μεγάλων συγκριτικών πλεονασμάτων που έχουμε, συμπορευόμενοι με τις προοδευτικές δυνάμεις της Ευρώπης.

Αν με ρωτήσει κάποιος «είσαι αισιόδοξος για μια τέτοια πορεία;», θα απαντήσω ευθέως «όχι», γιατί η Κυβέρνηση έχει δυστυχώς παγιδευτεί στον λάκκο που η ίδια έσκαψε. Το πρόβλημά της είναι ότι δεν μπορεί να ζήσει τον μύθο της, παρά επιμένοντας στις αδιέξοδες πολιτικές της. Θα μου επιτρέψετε να πω το εξής, κύριοι συνάδελφοι της Αξιωματικής Αντιπολίτευσης. Νομίζω πως δεν θα αντιληφθείτε ούτε στη νέα φάση που θα μπούμε την πολιτική στειρότητα της μονότονης επανάληψης του αιτήματος των εκλογών και της λύσης που εσείς θεωρείτε ότι είναι στη λογική «φύγετε εσείς, να έρθουμε εμείς».

Νομίζω, κυρίες και κύριοι συνάδελφοι, ότι στην επόμενη περίοδο η χώρα χρειάζεται ισχυρές πολιτικές αναταράξεις, που θα αφορούν, όμως, στο σύνολο του πολιτικού συστήματος και τις οποίες εύχομαι.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Ζ΄ Αντιπρόεδρο της Βουλής και Βουλευτή από το Ποτάμι, κ. Σπυρίδωνα Λυκούδη.

Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώντας τη συζήτηση αυτές τις ημέρες και στις επιτροπές και στην Ολομέλεια διαπιστώνω έναν ακραίο, επιθετικό και οξύ λόγο, ο οποίος υπερχειλίζει χαρακτηρισμών από την Αντιπολίτευση για την Κυβέρνηση. Είναι η πρώτη φορά που με τέτοια επιθετικότητα, θα έλεγα ορισμένες φορές και με αγοραίο τρόπο, η Κυβέρνηση δέχεται επιθέσεις και χαρακτηρισμούς και είναι να απορεί κανείς για ποιον λόγο.

Αν έχετε πολιτικά επιχειρήματα, μπορείτε να προβάλετε τα πολιτικά επιχειρήματα. Φαίνεται, όμως, ότι αυτό το κενό των πολιτικών επιχειρημάτων έρχεται να καλύψει αυτός ο επιθετικός και οξύς λόγος. Ακούσαμε για ανίκανους, για ψεύτες, για απατεώνες, πρωτόγνωρα πράγματα και μία ακραία αποχαλίνωση του πολιτικού λόγου, αν μπορεί να χαρακτηριστεί πολιτική μια τέτοια τοποθέτηση. Είναι, βεβαίως, λογικό. Γιατί το κάνετε αυτό; Διότι όλο το αφήγημα της Αντιπολίτευσης, κυρίως της Νέας Δημοκρατίας, έχει πέσει στο βάραθρο. Η αξιολόγηση έχει κλείσει και πλέον συζητάμε για τα αντίμετρα τα οποία τον Δεκέμβριο, που μας καλούσατε να κλείσουμε την αξιολόγηση, δεν υπήρχαν. Τι να πει κανένας;

Αν θέλετε, μπορείτε να σταματήσετε; Εάν θέλετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ο συνάδελφος μου μίλησε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εκτός και αν νομίζετε ότι λέτε τίποτα σοφίες.

**ΔΗΜΗΤΡΙΟΣ ΚΥΡΙΑΖΙΔΗΣ:** Όχι δεν πειράζει, ακούμε τις δικές σας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επειδή μου έδωσε ο Πρόεδρος τον λόγο, αφήστε να πούμε τις απόψεις μας επί του σχεδίου νόμου.

**ΔΗΜΗΤΡΙΟΣ ΚΥΡΙΑΖΙΔΗΣ:** Μαζί ήμασταν τα δύο τελευταία χρόνια...

**ΠΡΟΕΔΡΕΥΩΝ (Αναστάσιος Κουράκης):** Κύριε Κυριαζίδη, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι να πει κανείς! Δηλαδή πρέπει κι από εκεί να ασχημονείτε; Δεν σας φτάνει ό,τι λέτε από εδώ;

**ΔΗΜΗΤΡΙΟΣ ΚΥΡΙΑΖΙΔΗΣ:** Άκουσες κάτι τέτοιο, να ασχημονώ εγώ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εντάξει, σταματήστε επιτέλους.

**ΠΡΟΕΔΡΕΥΩΝ (Αναστάσιος Κουράκης):** Να σταματήσουμε παρακαλώ.

Προχωρήστε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως ένα πράγμα δεν τόλμησε κανένας να πει για την Κυβέρνηση σε τόσους χαρακτηρισμούς. Για κλέφτες και για μιζαδόρους αυτής της Κυβέρνησης δεν μίλησε κανένας.

Είναι λογικό, διότι τώρα, όσα χρόνια κυβερνάμε εμείς σε συνεργασία με τους ΑΝΕΛ, όσο και αν προσπαθήσατε να βρείτε μία καρφίτσα δεν τη βρήκατε. Αυτό είναι το μήνυμα που παίρνει ο ελληνικός λαός, ότι μπορεί να γίνονται λάθη, μπορεί να υπάρχουν τακτικές υποχωρήσεις, για να πετύχουμε τον μεγάλο στόχο, αλλά σε αυτή την Κυβέρνηση ούτε κλέφτες υπάρχουν ούτε μιζαδόροι. Δεν θα βρείτε Υπουργούς, Βουλευτές και στελέχη αυτής της Κυβέρνησης να μεταφέρουν στα κομματικά ταμεία βαλίτσες από τη «SIEMENS», δεν θα βρείτε σ’ αυτή την Κυβέρνηση στελέχη να έρχονται σε διαπλοκή με τα μεγάλα συμφέροντα και να χρηματίζονται.

Αυτή είναι η πραγματικότητα και αυτό το γνωρίζει ο ελληνικός λαός και γι’ αυτό έχετε χάσει και την ψυχραιμία σας και το μέτρο σε όσα λέτε. Για να ενημερώσω την Εθνική Αντιπροσωπεία, πριν από δέκα ημέρες περίπου απέστειλα στην Πρόεδρο του Ελεγκτικού Συνεδρίου το πόρισμα σχετικά με τις ΜΚΟ οι οποίες χρηματοδοτούνταν από το Υπουργείο Εξωτερικών, με το ερώτημα αν είναι δυνατόν να γίνει ο καταλογισμός αυτών των ποσών. Τότε θα τα πούμε, επειδή μιλάτε για νομιμότητα σε αυτή την Αίθουσα.

Ο ελληνικός λαός, κυρίες και κύριοι συνάδελφοι, ξέρει πολύ καλά τις διαφορές. Ακόμα και αν καταλογίζει ευθύνες στην Κυβέρνηση –και είναι σίγουρο ότι καταλογίζει-, ξέρει ένα πράγμα το οποίο είναι πολύ βασικό, ότι τη χώρα στα βράχια την έριξαν άλλοι, αυτοί που μίλαγαν για «Τιτανικό», αυτοί που επί τριάντα χρόνια κατέστρεφαν όλες τις δομές του κράτους, που διέλυσαν το κοινωνικό κράτος και κάθε έννοια αξιοκρατίας. Αυτοί είναι οι υπεύθυνοι και το ξέρει ο ελληνικός λαός. Άρα μην παριστάνετε εδώ τις αθώες περιστερές. Βαρύνεστε με το μεγάλο έγκλημα και με τη μαύρη νύχτα, που κρατάει επτά χρόνια, και αν σήμερα αγωνιάτε είναι γιατί βλέπετε ότι αυτή η νύχτα τελειώνει και τελειώνει με την Κυβέρνηση του ΣΥΡΙΖΑ και με τις πολιτικές πρωτοβουλίες που έχει πάρει στα χρόνια που πέρασαν.

Κυρίες και κύριοι συνάδελφοι, έχει γίνει πολύς λόγος τις τελευταίες μέρες και με έχουν καλέσει και αρκετοί συνάδελφοι καλόπιστα -και θεωρώ ότι είναι υποχρέωσή μου- να διερευνήσουμε λίγο το ζήτημα της διάταξης, αυτό που λέγεται ακαταδίωκτο, αλλά ακαταδίωκτο δεν είναι. Θα ήταν ακαταδίωκτο, αν η Κυβέρνηση είχε συναινέσει στις προτάσεις που είχαν γίνει ήδη από τον Ιούνιο του 2016, επί υπουργίας του κ. Παρασκευόπουλου, να μην υπάρχει κανένας καταλογισμός και καμμία ευθύνη για τα στελέχη του δημοσίου και των τραπεζών, τα οποία θα εμπλακούν στην αναδιάρθρωση των κόκκινων δανείων. Κάτι τέτοιο δεν το δεχθήκαμε και επομένως θέλω να τονίσω ότι ακαταδίωκτο στη διάταξη την οποία φέρνουμε δεν υπάρχει. Αντιθέτως η διάταξη αυτή είναι απολύτως εναρμονισμένη με το άρθρο 20 του Συντάγματος, το οποίο σας το διαβάζω, για να μην υπάρχει καμμία αμφιβολία: «Καθένας έχει δικαίωμα στην παροχή έννομης προστασίας από τα δικαστήρια και μπορεί να αναπτύξει σε αυτά τις απόψεις του για τα δικαιώματα ή τα συμφέροντά του, όπως ο νόμος ορίζει.». Εδώ πραγματικά δεν θα επεκταθώ πάρα πολύ, αλλά θέλω να κάνω μία αναφορά. Ανοίγει και πάλι μία συζήτηση, η οποία υπάρχει εδώ και χρόνια και απασχολεί τους θεωρητικούς του Δικαίου, κυρίως του Συνταγματικού Δικαίου, σχετικά με το αν αυτή η διάταξη περιορίζει το δικαίωμα της έννομης προστασίας.

Κατά τη γνώμη μου, κύριοι Βουλευτές, αυτό που έχει παράξει η νομολογία και η θεωρία κατά τον μέγιστο βαθμό είναι ότι δεν φαλκιδεύεται, πολύ δε περισσότερο δεν αναιρείται αυτό το δικαίωμα. Διότι στη συγκεκριμένη περίπτωση έχουμε μία αυτονόητη διάταξη, η οποία δεν αφορά το αν ένα δικαίωμα θα ασκηθεί, αλλά το πώς θα ασκηθεί. Αυτό έχει μία σημασία ιδιαίτερη, είναι ένα δικονομικό ζήτημα, το οποίο διαλαμβάνεται στο Σύνταγμα και εξειδικεύεται στο άρθρο 41 του Κώδικα Ποινικής Δικονομίας.

Υπό αυτή την έννοια θέλω να σας πω ότι η συνταγματική αυτή διάταξη, όπως υπάρχει και λειτουργεί απολύτως ορθά τόσα χρόνια, αλλά και οι λοιπές διατάξεις του Κώδικα Ποινικής Δικονομίας και της κείμενης νομοθεσίας είναι απολύτως σωστές και βάζουν ένα μέτρο, ώστε και το δικαίωμα να ασκείται απολύτως από τους πολίτες, αλλά και να μην περιορίζεται υπερβαλλόντως η νομοθετική εξουσία στο να νομοθετεί. Ξέρετε πολύ καλά ότι υπάρχουν αντίστοιχοι νόμοι, νόμοι που απαιτούν να υπάρχει προηγούμενη άδεια κάποιας Αρχής. Είναι οι περιπτώσεις της Επιτροπής Κεφαλαιαγοράς, που χρειάζεται προηγούμενη άδεια της Επιτροπής Κεφαλαιαγοράς προς τον αρμόδιο Εισαγγελέα, είναι η αίτηση του επόπτη εργασίας, είναι η αίτηση του προϊσταμένου της ΔΟΥ για φορολογικά αδικήματα.

Επομένως η διάταξη είναι απολύτως συνταγματική.

Θέλω να τονίσω ότι δεν αφορά τραπεζίτες, κυρίες και κύριοι συνάδελφοι. Αφορά υπαλλήλους του δημοσίου και των τραπεζών, διότι δυστυχώς τις προηγούμενες μέρες είδαμε μία προπαγάνδα -και δεν αναφέρομαι σε δημοσιογραφικούς κύκλους, οι δημοσιογράφοι γράφουν αυτά που θεωρούν σωστά και δεν επεμβαίνω ποτέ σε αυτό το ζήτημα- από κόμματα τα οποία αναφέρονταν σε προνομιακή μεταχείριση τραπεζιτών. Πρόκειται περί υπαλλήλων οι οποίοι θα λάβουν μέρος σε αυτή τη διαδικασία και βεβαίως πρέπει να προστατευτούν αυτοί οι άνθρωποι από κακόβουλες καταγγελίες.

Έτσι, λοιπόν, θεωρώ ότι θα πρέπει να ξεκαθαρίσουν τα κόμματα τη θέση τους και κυρίως η Νέα Δημοκρατία. Γιατί άκουσα χθες τον εκπρόσωπό της και υπεύθυνο τομεάρχη για θέματα δικαιοσύνης κ. Παναγιωτόπουλο και έμεινε σε εκκρεμότητα. Συμφωνεί η Αξιωματική Αντιπολίτευση με αυτή τη ρύθμιση; Συμφωνεί; Να μας δηλωθεί ευθέως και χωρίς δεύτερη συζήτηση, διότι, εάν εδώ μπαίνει στην κουβέντα ότι η Κυβέρνηση δήθεν υποβαθμίζει τον ρόλο του εισαγγελέα, σας εξήγησα προηγουμένως ότι κάτι τέτοιο δεν συμβαίνει. Ο εισαγγελέας μετά από την αίτηση που απαιτείται από τον νόμο έχει απόλυτη εξουσία να πράξει αυτό που η συνείδηση και το καθήκον του επιτάσσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα ήθελα την ανοχή σας, κύριε Πρόεδρε, για πολύ λίγο.

Το δεύτερο στο οποίο ήθελα να αναφερθώ είναι αυτό για τους ηλεκτρονικούς πλειστηριασμούς.

Κυρίες και κύριοι συνάδελφοι, η διαδικασία της αναγκαστικής εκτέλεσης γνωρίζετε όλοι σας ότι είναι μια επαχθής διαδικασία για έναν πολίτη και κυρίως το τελευταίο στάδιό της, ο πλειστηριασμός, διότι εκεί εκπλειστηριάζεται ένα περιουσιακό του στοιχείο, κινητό ή ακίνητο. Όταν, μάλιστα, είναι ακίνητο, η διαδικασία αυτή είναι ακόμη επαχθέστερη. Το τονίζω αυτό το πράγμα.

Όμως, πλειστηριασμοί υπήρχαν πριν από την κρίση, κύριοι συνάδελφοι, θα υπάρχουν και μετά την κρίση και γίνονται και τώρα. Ποιο είναι αυτό που θέλουμε να διασφαλίσουμε; Θέλουμε να διασφαλίσουμε για αυτόν τον πολίτη, ο οποίος βρίσκεται σε αυτή τη δυσχερή θέση, τη μεγαλύτερη δυνατή διαφάνεια και τον μεγαλύτερο δυνατό έλεγχο στη διαδικασία. Διότι γνωρίζετε ότι κατά το παρελθόν, όταν ακόμα οι πλειστηριασμοί γινόντουσαν στους δήμους, υπήρχαν καταστάσεις οι οποίες ξεπερνούσαν κάθε μέτρο, με τραμπουκισμούς, ακόμα και με την παρουσία ανθρώπων της νύχτας, οι οποίοι ήθελαν να ελέγξουν τους πλειστηριασμούς.

Είχε κάνει, με καλή πρόθεση, μια προηγούμενη κυβέρνηση, αν δεν κάνω λάθος ήταν μια κυβέρνηση του ΠΑΣΟΚ, μια προσπάθεια να υπάρξει μεγαλύτερη διαφάνεια και όρισε ως τόπο των πλειστηριασμών τα ειρηνοδικεία με κλειστές προσφορές. Εγώ θέλω να πω ότι ήταν μια προσπάθεια που είχε καλές προθέσεις, όμως δεν απέδωσε τα αναμενόμενα, γιατί και πάλι έχουμε παρόμοια φαινόμενα.

Ένα στοιχείο το οποίο είναι ιδιαίτερα άδικο είναι ότι με αυτή τη διαδικασία δεν μπορεί ο πλειστηριασμός να επιτύχει μεγάλο εκπλειστηρίασμα. Θα πρέπει να διασφαλίσουμε και αυτό, κυρίες και κύριοι συνάδελφοι, διαφάνεια, έλεγχο και το μεγαλύτερο δυνατό εκπλειστηρίασμα για έναν πολίτη ο οποίος χάνει ένα περιουσιακό του στοιχείο.

Θέλω, λοιπόν, να πω με όλα αυτά ότι η ρύθμιση για τους ηλεκτρονικούς πλειστηριασμούς είναι μια ρύθμιση απολύτως θετική, η οποία σε μια δύσκολη στιγμή ενός συμπολίτη μας, ο οποίος έχει μπει σε αυτή τη διαδικασία, γίνεται με διαφάνεια, γίνεται με έλεγχο και έτσι θα επιτευχθεί ένα μεγαλύτερο εκπλειστηρίασμα, το οποίο το έχει ανάγκη και ο ίδιος. Παράλληλα παύει να υπόκειται σε αυτή τη διαδικασία των τραμπουκισμών, καθώς η διαδικασία του πλειστηριασμού είναι ελεγχόμενη.

Θέλω, όμως, να πω και κάτι άλλο. Αναφέρθηκε από ορισμένους συναδέλφους Βουλευτές της Αντιπολίτευσης ότι η Κυβέρνηση δεν λαμβάνει μέτρα στη φάση αυτή, μιας και φέρνει το θέμα των ηλεκτρονικών πλειστηριασμών, για την πρώτη κατοικία.

Κατά πρώτον θέλω να σας ενημερώσω, όπως το είπα και χθες, απαντώντας στον κ. Παναγιωτόπουλο, ότι η προστασία της πρώτης κατοικίας υπάρχει και υφίσταται μέχρι 31-12-2017. Η Κυβέρνηση, εκτιμώντας την όλη κατάσταση η οποία θα διαμορφωθεί μετά τη ρύθμιση των κόκκινων δανείων, έχει κατά νου, αφού εκτιμήσει όμως πρώτα την κατάσταση, στο τέλος του χρόνου να πάρει όλα εκείνα τα ενδεδειγμένα μέτρα που θα οδηγήσουν σε μια περαιτέρω προστασία της πρώτης κατοικίας, γι’ αυτούς που το δικαιούνται.

Επομένως εδώ κρούετε θύρες ανοικτές. Θα σας έλεγα ότι κακή μέρα αποφασίσατε να το κάνετε, διότι μόλις χθες το Ειρηνοδικείο της Φλώρινας μηδένισε δόσεις δανειοληπτών, εξαιρώντας από πλειστηριασμό όχι μόνο την πρώτη κατοικία, αλλά και άλλα κινητά στοιχεία της περιουσίας τους. Το καταθέτω στα Πρακτικά, εάν δεν το γνωρίζετε, για να λάβετε γνώση.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η Κυβέρνηση ολοκληρώνει αυτή τη διαδικασία της δεύτερης αξιολόγησης, για την οποία πολλοί από την Αντιπολίτευση, σχεδόν όλοι, είχατε προβλέψει ότι θα πέσει στο κενό, ότι δεν θα ολοκληρωθεί και ότι, σε κάθε περίπτωση, θα αποβεί εις βάρος του ελληνικού λαού.

Σήμερα σας καλούμε -υποκριτικά ας το κάνετε, αλλά σας καλούμε- τουλάχιστον τα αντίμετρα, τα οποία θα λειτουργήσουν προς όφελος του ελληνικού λαού -και αυτό το αναγνωρίζουν οι πάντες- να τα ψηφίσει το σύνολο της Εθνικής Αντιπροσωπείας. Είναι μια στάση ευθύνης, παρά το γεγονός ότι εσείς, όσα μνημόνια και εάν φέρατε εδώ, ό,τι και αν ψηφίσατε, μείωση συντάξεων που έφτανε στο 42%, δεν συνοδευόταν ποτέ από κανένα αντίμετρο. Αυτή είναι η μεγάλη συνεισφορά της Κυβέρνησης και στην επαναδιαπραγμάτευση αλλά και στη δυνατότητα να βγούμε επιτέλους απ’ αυτό το τούνελ, στο οποίο εσείς μας βάλατε και η Κυβέρνηση σήμερα, ενεργοποιώντας όλες εκείνες τις δυνάμεις, τις λαϊκές δυνάμεις αλλά και τις υγιείς δυνάμεις της ελληνικής κοινωνίας, δίνει μια προοπτική ανάπτυξης και δίκαιης κατανομής του εισοδήματος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο για μια ερώτηση.

**ΠΡΟΕΔΡΕΥΩΝ (Αναστάσιος Κουράκης):** Ο κ. Χαρίτσης θέλει να διευκρινίσει κάτι και αμέσως μετά θα σας δώσω τον λόγο, κύριε Λοβέρδο.

Κύριε Χαρίτση, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Παίρνω τον λόγο για μισό λεπτό, επειδή παρακολούθησα πριν την τοποθέτηση της κ. Παπαρήγα εκ μέρους του ΚΚΕ, η οποία χρησιμοποίησε τη λέξη «εξαπάτηση», επειδή εγώ αναφέρθηκα στην ομιλία μου στη στροφή την οποία προσπαθούμε να κάνουμε μέσω των αναπτυξιακών εργαλείων για την ενίσχυση των μικρομεσαίων επιχειρήσεων.

Θέλω να παραθέσω, λοιπόν, τα στοιχεία, για του λόγου το αληθές. Στους τρεις προηγούμενους αναπτυξιακούς νόμους, του 1998, του 2004 και του 2011, το 4% των επενδυτικών σχεδίων έλαβε το 50% των ενισχύσεων. Επαναλαμβάνω, το 4% των επενδυτικών σχεδίων έλαβε το 50% των ενισχύσεων και μάλιστα έξι επιχειρήσεις έλαβαν ενισχύσεις συνολικού ύψους 1 δισεκατομμυρίου ευρώ. Εν αντιθέσει, με τον νέο αναπτυξιακό νόμο τα στοιχεία τα οποία έχουμε στα χέρια μας μετά τους πέντε πρώτους μήνες λειτουργίας του είναι τα εξής: Το 40,6% των αιτήσεων αφορά πολύ μικρές επιχειρήσεις. Δηλαδή, πολύ μικρές επιχειρήσεις σημαίνει –επειδή υπήρξε και αυτή η αμφισβήτηση- μέχρι δέκα εργαζόμενους. Το 27,9%, δηλαδή σχεδόν το 28% αφορά μικρές επιχειρήσεις, μέχρι πενήντα εργαζόμενους. Το 20% -για την ακρίβεια 19,9%- αφορά μεσαίου μεγέθους επιχειρήσεις, από πενήντα έως διακόσιους πενήντα εργαζόμενους και μόνο το 11,6% πολύ μεγάλες επιχειρήσεις, άνω των διακοσίων πενήντα εργαζομένων.

Κύριε Πρόεδρε, απλώς παραθέτω αυτά τα στοιχεία, για να επιβεβαιώσω αυτό που είπα και στην αρχική μου τοποθέτηση, ότι γίνεται μια προσπάθεια ενίσχυσης των μικρομεσαίων επιχειρήσεων μέσω των αναπτυξιακών αυτών εργαλείων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Οικονομίας και Ανάπτυξης κ. Αλέξανδρο Χαρίτση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, παρακαλώ τον λόγο για μια νομοτεχνική βελτίωση.

**ΠΡΟΕΔΡΕΥΩΝ (Αναστάσιος Κουράκης):** Θα δώσω τον λόγο στον κ. Λοβέρδο και αμέσως μετά σε εσάς, κύριε Υπουργέ.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Θέλω να ρωτήσω κάτι τον κ. Κοντονή. Το 65, το «ακαταδίωκτο», είναι ένα ευπρόσδεκτο άρθρο. Το περιμέναμε στον νόμο για τον εξωδικαστικό συμβιβασμό ή κάποια άλλη στιγμή, με μια αυτοτέλεια που θα επέτρεπε να εμβαθύνουμε. Δεν προλαβαίνουμε να το κάνουμε τώρα.

Ωστόσο, έχω δυο ερωτήσεις. Στο άρθρο 65 παράγραφος 3 λέτε σε ποια περίπτωση μπορεί ο αρμόδιος υπάλληλος, ας πούμε, της τραπέζης να κάνει μια ρύθμιση ενός χρέους και βάζετε κριτήρια. Όπως το διαβάζω, κύριε Κοντονή, μπορώ να βρω, σκεπτόμενος στο μυαλό μου περιπτώσεις, περίπτωση κατά την οποία μια πάρα πολύ μεγάλη και χαριστική ρύθμιση περνάει το κριτήριο και περίπτωση, από την άλλη, που μια δυστροπία του υπαλλήλου σταματά οποιαδήποτε ρύθμιση. Θα ήθελα λίγο να μας το εξηγήσετε.

Στην παράγραφο 4 ορίζεται ένα όργανο που, όπως το διαβάζω, φαίνεται αντικειμενικό, το οποίο θα επιλαμβάνεται περιπτώσεων. Πώς κινείται, όμως, αυτό το όργανο;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχω καταθέσει νομοτεχνική βελτίωση, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ναι, ρωτάω πώς κινείται η αρμοδιότητα αυτού του οργάνου. Αρκεί ένας Βουλευτής να κάνει μια εκπομπή, να πει κάτι ή μια ερώτηση, για να κινηθεί αυτή η διαδικασία; Γιατί τότε υπάρχουν θέματα.

**ΠΡΟΕΔΡΕΥΩΝ (Αναστάσιος Κουράκης):** Θα απαντήσει ο Υπουργός. Κύριε Υπουργέ, εάν έχετε την καλοσύνη, απαντήστε στον κ. Λοβέρδο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εν πρώτοις, κύριε Λοβέρδε, θα ήθελα να σας πω το εξής, ότι προσπαθήσαμε με αυτή τη διάταξη να εξισορροπήσουμε τόσο την προστασία του δημοσίου συμφέροντος, εν τη ευρεία εννοία του, είτε αναφερόμαστε στον στενά δημόσιο τομέα είτε στις τράπεζες, όσο και την προστασία των στελεχών του δημοσίου και των τραπεζών, τα οποία θα είναι πολυάριθμα. Από ό,τι εκτιμάμε, μπορεί να υπερβαίνουν και τις τρεις χιλιάδες. Αυτοί, βεβαίως, δεν είναι τραπεζίτες, αν είχαμε τρεις χιλιάδες τραπεζίτες στην Ελλάδα θα ήταν ευτυχείς οι ίδιοι κατά πρώτον. Ο σκοπός, λοιπόν, της διάταξης ήταν αυτός.

Θέλω, λοιπόν, να σας πω ότι αυτό το όργανο, το οποίο συγκροτείται από τρεις Προέδρους Εφετών, τους οποίους θα επιλέγει το Ανώτατο Δικαστικό Συμβούλιο, για τον έλεγχο των καταγγελιών που μπορεί να γίνουν για τη διαχείριση αυτών των υποθέσεων που αφορούν τον διακανονισμό των κόκκινων δανείων, είτε ο Γενικός Επιθεωρητής Δημόσιας Διοίκησης για τα στελέχη του δημοσίου, θα ελέγξουν το σύνολο των καταγγελιών που θα φτάσουν στα χέρια τους.

Στη δεύτερη περίπτωση, των τραπεζών, θέλω να σας υπενθυμίσω ότι διαλαμβάνεται στον νόμο πως πρέπει να υπάρχει και γνωμοδότηση της αρμόδιας διεύθυνσης της Τράπεζας της Ελλάδος, ούτως ώστε να υπάρχει μια πλήρης εικόνα. Βεβαίως, αυτή η γνωμοδότηση είναι απλή γνώμη και δεν δεσμεύει την Αρχή, η οποία μπορεί να ζητήσει την άσκηση της ποινικής δίωξης, αλλά και πρέπει να εξετάσει οτιδήποτε περιέλθει εις γνώσιν της. Θεωρώ ότι είναι αυτονόητο. Αυτός είναι ο κανόνας της δημοκρατίας και αυτός είναι και ο κανόνας που απορρέει από το άρθρο 20 του Συντάγματος, για το οποίο μίλησα προηγουμένως, ότι ο κάθε πολίτης έχει δικαίωμα να εκφράζει αυτές τις απόψεις και όπως ο νόμος ορίζει. Από εκεί και πέρα, θα ακολουθείται η διαδικασία.

Με ρωτήσατε, όμως, και κάτι άλλο για την παράγραφο 4. Είναι για όλες τις περιπτώσεις που ένα στέλεχος, είτε του δημοσίου είτε της τράπεζας, στην ουσία καταδολιεύει τα συμφέροντα αυτού που εκπροσωπεί.

Ξέρουμε όλοι πολύ καλά ότι το αδίκημα της απιστίας, για το οποίο μιλάμε, είναι ένα αδίκημα το οποίο περιγράφει μια προδοσία σε μια εσωτερική σχέση. Αυτό πρέπει να το πει αυτός ο οποίος θίγεται ή ένας οποιοσδήποτε άλλος, οποιοσδήποτε πολίτης ή πολιτικό πρόσωπο, που διαπιστώνει ότι γίνονται κάποιες παρανομίες.

Σε κάθε περίπτωση, θεωρώ ότι πρέπει να ελεγχθεί και η υπερβολική αυστηρότητα, δηλαδή κάποιος να μην κλείνει, ενώ πρέπει να κλείσει μια τέτοια υπόθεση προς όφελος του δανειολήπτη ή αυτού που έχει οφειλές προς το δημόσιο, στα ασφαλιστικά ταμεία ή στις ΔΟΥ κ.λπ., αλλά πρέπει να ελέγχονται και όλες εκείνες οι περιπτώσεις, που με μεγάλη ευκολία, ενδεχομένως με δόλο, κάποιοι λειτουργούν εις βάρος και του εντολέα τους αλλά εις βάρος και της συνείδησης και του νόμου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Υπουργός Εσωτερικών κ. Σκουρλέτης, για να κάνει νομοτεχνικές βελτιώσεις.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε. Είναι τέσσερις οι νομοτεχνικές βελτιώσεις: επί της παραγράφου 2 του άρθρου 38, επί της παραγράφου 5 του άρθρου 39, επί της παραγράφου 1 του άρθρου 42 και επί της παραγράφου 4 του άρθρου 43. Ευχαριστώ.

(Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελίδας)

(Να μπει η σελίδα 325)

(Αλλαγή σελίδας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε με τον Ανεξάρτητο Βουλευτή κ. Θεοχάρη Θεοχάρη. Τον καλούμε στο Βήμα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ, κύριε Πρόεδρε.

Ακούω με μεγάλη προσοχή όσα λέγονται. Άκουσα προηγουμένως και τον Υπουργό, τον κ. Κοντονή, ο οποίος έφυγε νομίζω.

Καταλαβαίνετε ότι, ως Ανεξάρτητοι Βουλευτές, δεν έχουμε γραμμή από κόμματα. Πρέπει να σκεφτούμε και να αγωνιούμε πάνω σε κάθε νομοσχέδιο, ιδιαίτερα σε ένα τόσο σημαντικό νομοσχέδιο, για να καθορίσουμε τη στάση μας.

Είναι πάρα πολύ δύσκολο και πάρα πολύ κρίσιμο για κάθε έναν από εμάς τους Βουλευτές να ψηφίσουμε σωστά, σύμφωνα με τη συνείδησή μας, τόσο πολύπλοκα και δύσκολα θέματα, ιδιαίτερα όταν η εφαρμογή τους είναι μέχρι το 2023.

Ποια επιχειρήματα επιχειρείτε να χρησιμοποιήσετε για να μας πείσετε; Σε αυτά που είχα σκεφθεί πρόσθεσε κι άλλο ένα προηγουμένως ο Υπουργός κ. Κοντονής. Μας είπε: «Ψηφίστε τα, γιατί είμαστε έντιμοι.». Μα, καλά έως τώρα έχετε κάνει ως Κυβέρνηση κάτι διαφορετικό;

Με το άρθρο 55 θέλετε να φτιάξετε δικούς σας εκδότες και να τους ενισχύσετε. Ρουσφέτια, προσλήψεις, παράνομες μονιμοποιήσεις, που πέφτουν στο Συμβούλιο της Επικρατείας. Όλα τα έχετε κάνει. Υπάρχει καμμία αμφιβολία ότι σε πέντε και δέκα χρόνια θα συζητάμε τις εξεταστικές για τις δικές σας περιόδους και τα δικά σας σκάνδαλα; Έχει καμμία αμφιβολία ο ελληνικός λαός που μας βλέπει; Ας μιλήσει, λοιπόν, καλύτερα ο κ. Κοντονής μόνο για τον εαυτό του που ξέρει και ας μη βάζει –τον συμβουλεύω- το χέρι του στη φωτιά για κανέναν άλλον συνάδελφό του.

Στα επιχειρήματά σας μας λέτε: «Ψηφίστε, γιατί τα μέτρα αυτά είναι αναγκαία.». Όχι, κυρίες και κύριοι συνάδελφοι, δεν είναι αναγκαία. Τα κάνατε αναγκαία, γιατί δύο χρόνια τώρα έχετε «Καθαρά Δευτέρα»! Δεν υλοποιείτε αναπτυξιακές δράσεις. Για παράδειγμα, επιτρέπετε σε δασάρχες να βρίσκουν δάση εκεί που κάποια δέντρα φυτεύτηκαν πριν από λίγα μόλις χρόνια από παιδιά του σχολείου.

Μας λέτε: «Ψηφίστε, γιατί τα μέτρα αυτά είναι τα καλύτερα που μπορούσαμε να διαπραγματευτούμε.». Μα, δεν είναι τα καλύτερα. Σας ζητούσαν 3,6 δισεκατομμύρια και δίνετε 4,9 δισεκατομμύρια. Η διαπραγμάτευσή σας κόστισε 3 δισεκατομμύρια σε ύφεση και 1,3 δισεκατομμύριο σε νέα μέτρα.

Ένα μικρό παράδειγμα: Ο κ. Τσακαλώτος είχε πει ότι, αν το αφορολόγητο πέσει κάτω από τις 8.000 ευρώ, θα παραιτηθεί και μας φέρνει 5.600 ευρώ αφορολόγητο. Βέβαια, προχωράει στο επόμενο επιχείρημα. Μας λέτε: «Ψηφίστε, γιατί καταφέραμε να πάρουμε τα αντίμετρα.».

Μα, ποια αντίμετρα; Μας είπε ο κ. Κοντονής ότι πρέπει να ψηφίσουμε τα αντίμετρα. Τα αντίμετρα, σας λέω με σθένος, είναι αυτά που καταστρέφουν αυτή τη συμφωνία. Αυτά θα την καταστήσουν αναποτελεσματική, όχι τα μέτρα. Από τα αντίμετρα θα αναγκαστούμε να ξαναπάρουμε κι άλλα μέτρα σε μερικά χρόνια.

Η ρήτρα αξιοποίησης των υπερπλεονασμάτων εξάλλου υπήρχε. Τη χρησιμοποιήσατε κι εσείς. Τον Δεκέμβριο δώσατε αυτό το «χαρτζιλίκι» στους συνταξιούχους. Αντίμετρα με προϋποθέσεις δεν έχουν κανένα νόημα.

Μας λέτε –κι εδώ φαίνεται και η κοροϊδία του πράγματος- να φέρουμε 4,5 δισεκατομμύρια πρωτογενές πλεόνασμα και θα πάρουμε 1% αντίμετρα: γεύματα, επιδόματα και λοιπά. Να πιάσουμε 5,5%; Θα πετύχουμε 2% αντίμετρα με μειώσεις φόρων και λοιπά. Κι εγώ σας ρωτάω: Γιατί σταματήσατε; Γιατί δεν φέρνετε κι άλλα; Αν πετύχετε 6,5%, τότε θα έχετε 3% αντίμετρα. Μπορείτε να δώσετε δωρεάν διακοπές. Αν πετύχετε 7,5%, γιατί δεν το νομοθετείτε; Μπορείτε. Δεν σας σταματάει κανένας. Τέτοια αξία έχει το νομοσχέδιό σας. Αν πιάσετε 7,5%, θα φέρετε 4% αντίμετρα και θα καταργήσετε τη φορολογία. Εάν δε πιάσετε 8,5%, θα δώσετε 5% αντίμετρα και ένα νοσοκομείο σε κάθε γειτονιά. Αυτή είναι η αξία της νομοθεσίας που μας φέρνετε σήμερα. Είναι τουλάχιστον ντροπή.

Μας λέτε: «Ψηφίστε, γιατί με αυτά τα μέτρα θα πάρουμε το χρέος.». Μα, αυτά τα μέτρα είναι σχεδιασμένα, για να μην πάρουμε το χρέος. Διότι, για την ακρίβεια, τι κάνουν; Παίρνουμε πολλά μέτρα, για να πάρουμε λίγο από το χρέος. Εάν είχαμε λιγότερα μέτρα, τότε θα παίρναμε παραπάνω ελάφρυνση από το χρέος. Μάλιστα, όχι μόνο αυτά που νομοθετείτε για στόχους. Πετυχαίνετε και υπερπλεονάσματα και χαίρεται ο Σόιμπλε και λέει «δεν θα δώσω και τίποτα στο τέλος».

Το χρέος, όταν ήρθατε στην Κυβέρνηση, ήταν μη βιώσιμο και ήθελε κούρεμα. Τώρα, με την κοροϊδία του ελληνικού λαού και το γεγονός ότι καταφέρατε να περάσετε όλα αυτά τα μέτρα που κανένας δεν μπορούσε να περάσει στην Αντιπολίτευση, το έχετε καταστήσει βιώσιμο, μόνο με απλή επιμήκυνση. Αν συνεχίσετε, δεν θα χρειαστεί ούτε καν η επιμήκυνση. Έτσι έχει καταστεί δυνατή η συμφωνία ΔΝΤ - Γερμανίας, γιατί μόνο με μια απλή επιμήκυνση είναι όλοι ευχαριστημένοι, διότι το έλλειμμα το περνάτε σήμερα εσείς εδώ.

«Ψηφίστε», μας λέτε, «γιατί τα μέτρα αυτά τα ψηφίσατε το 2015 με το τρίτο μνημόνιο.». Μα, όχι! Τα μέτρα αυτά είναι πέραν του μνημονίου σας, είναι μέχρι το 2023. Ο στόχος του 2015 χάθηκε, αυτά που ψηφίσατε και ψηφίσαμε όλοι το 2015 χάθηκαν και τώρα έρχεστε με τέταρτο, επόμενο μνημόνιο. Εξάλλου ιδιωτικά το λέτε: «Χάσαμε δύο χρόνια με όλα αυτά και τώρα πρέπει να εστιάσουμε στην ανάπτυξη.». Τώρα σκεφτήκατε ότι χρειάζεται ανάπτυξη.

«Ψηφίστε», μας λέτε, «γιατί ανακτούμε εθνική κυριαρχία.». Μα, επεκτείνετε την επιτροπεία ακόμη και πέραν του μνημονίου. Εδώ έχουμε απώλεια περισσότερο της κυριαρχίας. Θα μας δώσουν, βέβαια, το χρέος, το 2018 θα μας δώσουν προληπτική γραμμή στήριξης, να μπορέσετε να πάτε στα χωριά και να πανηγυρίσετε. Όμως, ο κόφτης γίνεται από ετήσιος τριμηνιαίος. Όμως, η επιτροπεία γίνεται σκληρότερη και σφικτότερη.

«Ψηφίστε», μας λέτε, «γιατί είναι το τέλος το μνημονίων.». Μα, για να τελειώσουν τα μνημόνια, η χώρα πρέπει να αποκτήσει παραγωγικό μοντέλο κι εσείς ξέρετε μόνο τα ρουσφέτια και το πελατειακό κράτος, το βόλεμα των φίλων που με το άρθρο 55 μάς φέρνετε επιτάχυνση της στήριξης των εκδοτών με κρατική διαφήμιση. Εσείς που, κατά τα άλλα, θέλετε να χτυπήσετε τη διαπλοκή.

Όχι, κυρίες και κύριοι συνάδελφοι, δεν είναι λόγοι αυτοί, για να ψηφίσει κανείς αυτό το νομοσχέδιο. Πότε θα μπορούσε κάποιος έντιμος στη συνείδησή του Βουλευτής να τα ψηφίσει; Αν ήμουν σίγουρος ότι αυτά τα μέτρα είναι τα τελευταία. Αν έδιναν λύσεις στον νέο, στον άνεργο, στον αγρότη, στον εργαζόμενο, στον επαγγελματία, στη μικρομεσαία επιχείρηση. Αν δεν τα σπαταλούσατε σε αυτό το ανεκδιήγητο 10% ή 20% στον ΕΝΦΙΑ. Δίνετε 10 ευρώ στον ΕΝΦΙΑ; Ποια λύση μπορεί να δώσουν τα 10, 15, 20 ή 25 ευρώ με τα οποία περνάτε και σπαταλάτε τις θυσίες του ελληνικού λαού;

Μόνο, λοιπόν, αν παίρναμε τους πόρους από τις θυσίες του ελληνικού λαού και τις διοχετεύσουμε σε αναπτυξιακούς στόχους, τότε δεν θα ξαναχρειαστούν μέτρα. Μόνο αν τα δίναμε αυτά στη μείωση των εισφορών των νεοεισερχομένων στην αγορά εργασίας, των νέων μας που φεύγουν στο εξωτερικό, στη μείωση των κύριων ασφαλιστικών εισφορών από το 20% στο 12%, στη μείωση του φορολογικού συντελεστή για μισθωτούς και συνταξιούχους στο 20%, στη μείωση της φορολογίας των επιχειρήσεων στο 20% και το ίδιο του ΦΠΑ, στην κατάργηση έκτακτων εισφορών, τέλους επιτηδεύματος και όλων των μικρών τεκμηρίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε.

Μόνο έτσι θα προκληθεί το σοκ που χρειάζεται στην οικονομία, για να έχουμε επενδύσεις και δουλειές, και θα δημιουργηθούν νέες θέσεις εργασίας. Μόνο έτσι θα δημιουργηθούν οι πόροι για ένα σύγχρονο κοινωνικό κράτος.

Κυρίες και κύριοι συνάδελφοι, και τελειώνω με αυτό, κύριε Πρόεδρε, ο Αλεξάντερ Χάμιλτον πρώτος Υπουργός Οικονομικών των ΗΠΑ, μεταρρυθμιστής μετά και από τον Ρόμπερτ Μόρις, ένας υπασπιστής του στρατηγού Ουάσιγκτον, πολύ γενναίος, τον έλεγαν «Τίγρη του Πρίνστον» για τη μάχη που έδωσε εκεί, έγραψε ένα γράμμα σε έναν φίλο του πριν ξεκινήσει ο Πόλεμος της Ανεξαρτησίας.

Έγραφε: «Διψάω να δώσω το αίμα μου, όχι όμως και τον χαρακτήρα μου γι’ αυτό το έθνος.». Τα έγραφε αυτά πριν να υπάρξει επίσημα αυτό το έθνος και για ένα κράτος που δεν υπήρχε ακόμα.

Εσείς, δυστυχώς, ψήφο στην ψήφο και με την ψήφο αυτή, πουλάτε τον χαρακτήρα σας και την ψυχή σας στο πολιτικό σύστημα που μας έφερε εδώ, αντιγράφοντας κάθε λάθος του.

Μαζί, λοιπόν, με τον χαρακτήρα σας πουλάτε και το μέλλον των νέων μας, πουλάτε και τα όνειρά τους. Τώρα στους νέους μας έμεινε μόνο ένα όνειρο: να φύγουν όσο μπορούν συντομότερα από τη χώρα. Αυτή είναι η πραγματική πτώχευση της χώρας μας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Κοινοβουλευτικός Εκπρόσωπος από την Ένωση Κεντρώων κ. Αναστάσιος Μεγαλομύστακας, για δώδεκα λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, ως νεότερος Βουλευτής του σημερινού Κοινοβουλίου και ως ένας Βουλευτής που δεν ήταν εκλεγμένος στις προηγούμενες Βουλές που είχαν φέρει τα προηγούμενα μνημόνια, το βάρος της ευθύνης που νιώθω σήμερα είναι τεράστιο και μόνο έτσι μπορούμε να αντιμετωπίσουμε την κατάσταση.

Άκουσα προσεκτικά τον Υπουργό κ. Κοντονή να λέει ότι δεν αρμόζει στον πολιτικό λόγο να κατηγορείς τη συγκυβέρνηση για ψέμα και για απάτη και γι’ αυτόν τον λόγο εγώ δεν θα χρησιμοποιήσω αυτές τις λέξεις. Θα μιλήσω, όμως, για ανικανότητα, για ανικανότητα υλοποίησης των δεσμεύσεών σας και κάθε φορά που θα το αναφέρω, θα επιχειρηματολογώ, έτσι ώστε να μην υπάρχει βήμα προς αντιπολίτευση όσων λέω.

Πρώτα απ’ όλα, θέλω να ξεκαθαρίσω ότι δεν πρόκειται να γίνουμε συνένοχοι σ’ αυτό το οικονομικό έγκλημα -για να μην πω «δολοφονία»- που πρόκειται να συμβεί, αν εφαρμοστεί το νέο μνημόνιο που φέρνετε και θα εξηγήσω γιατί.

Το νέο αυτό μνημόνιο, το νέο μνημονιακό νομοσχέδιο που μας φέρνετε είναι καθαρά υφεσιακό. Είναι ένας χάρτης που μας δείχνει πώς θα υπεροφορολογούμε, πώς θα μειώνουμε τα εισοδήματα και πώς θα οδηγούμαστε σε ύφεση, δυστυχώς. Όλος αυτός ο χάρτης μόνο στην ανάπτυξη δεν οδηγεί, αλλά αντίθετα μας πάει κατευθείαν σ’ ένα αδιέξοδο, σ’ έναν τοίχο.

Δυστυχώς, το μόνο που θα καταφέρετε είναι να γίνει αναδιανομή της φτώχειας, καθώς οι φτωχοί θα γίνουν φτωχότεροι, θα δημιουργηθούν νέες τάξεις των νεόπτωχων και θα συνεχίζονται, καθώς δεν βλέπω ούτε ένα αναπτυξιακό μέτρο μέσα σ’ αυτό το μνημόνιο. Δεν μπορούμε να το καταλάβουμε.

Το μόνο που δημιουργεί θέσεις εργασίας είναι κάτι διαταξούλες που περνάτε, που δημιουργούνται νέοι φορείς, νέα τμήματα, νέες διευθύνσεις και υπάρχουν κάποιοι συμβασιούχοι, που μας έχει δείξει η ιστορία μέχρι τώρα ότι αυτοί που βολεύονται σ’ αυτές τις θέσεις είναι οι υμέτεροι, οι δικοί σας.

Δυστυχώς, αυτό που θα έπρεπε να γίνει, δηλαδή η ενίσχυση του πρωτογενούς τομέα, η ενίσχυση της τεχνολογίας, της καινοτομίας, του τριτογενούς τομέα, των υπηρεσιών και συγκεκριμένα της κοινωνίας της πληροφορίας, της υγείας, της παιδείας, δεν ενισχύονται σε καμμία περίπτωση.

Το μεγαλύτερο ερώτημα που πρέπει να απαντήσετε πρώτα στον ελληνικό λαό κι ύστερα σ’ εμάς είναι γιατί μας φέρνετε αυτό το μνημόνιο. Εσείς μιλούσατε για υπερπλεονάσματα. Χαιρόσασταν και λέγατε ότι έρχεται η ανάπτυξη και τώρα μας φέρνετε ένα μνημόνιο για να διαπραγματευτείτε το χρέος. Μάλιστα, πολλά από τα στελέχη σας, της συγκυβέρνησης, άφησαν να εννοηθεί ότι θα γίνει και κούρεμα του χρέους, πράγμα που δεν πρόκειται να γίνει. Δηλαδή, ονομαστική μείωση του χρέους δεν πρόκειται να δούμε ποτέ. Το μόνο που ίσως καταφέρουμε είναι να φέρουμε μια επιμήκυνση σ’ αυτό το χρέος ή μια χαλάρωση των επιτοκίων.

Δυστυχώς, αυτά έπρεπε να τα διεκδικήσουμε χωρίς νέα μέτρα. Εδώ είναι η πρώτη ανικανότητα να υλοποιήσετε τις δεσμεύσεις σας, καθώς ο Πρωθυπουργός είχε εξαγγείλει ότι δεν θα υπάρξει ούτε ένα μέτρο. Όμως, αυτό κάνουμε: προνομοθετούμε μέτρα για μια περίοδο κατά την οποία μάλλον δεν θα είστε εσείς στην κυβέρνηση. Δυστυχώς, εσείς δώσατε αυτό το δικαίωμα στους θεσμούς, στους δανειστές, στην τρόικα, στο κουαρτέτο, όπως θέλετε πείτε το.

Δεν θα γίνει αυτή η ονομαστική διαγραφή του χρέους, γιατί πλέον το χρέος είναι κρατικό. Δεν είναι μόνο η Ελλάδα που πονάει στην Ευρωπαϊκή Ένωση. Όλες οι ευρωπαϊκές χώρες, δυστυχώς, εξαιτίας των λανθασμένων πολιτικών που ακολουθήθηκαν, παρόμοια προβλήματα μ’ εμάς έχουν, όχι στον ίδιο βαθμό, γιατί αυτοί που κυβερνούσαν μέχρι τώρα κατάφεραν να μας φέρουν πρώτους και σε διαφθορά και σε μίζες και σε όλα αυτά που μας έφεραν μέχρι εδώ.

Δυστυχώς, η ανικανότητα να υλοποιήσετε όσα δεσμευόσασταν ότι θα κάνετε το μόνο που εξασφάλισε με τη διαπραγμάτευση ήταν να έχουμε δώδεκα μήνες καθυστέρηση.

Δυστυχώς, βλέπουμε ότι κάθε φορά που διαπραγματεύεστε μόνο ζημιά έχετε να φέρετε στον ελληνικό λαό. Δυστυχώς, βλέπουμε ότι συνεχίζετε τις προηγούμενες πολιτικές, της Νέας Δημοκρατίας και του ΠΑΣΟΚ, που ενισχύεται η κομματοκρατία, ένας θεσμός που δεν πεθαίνει ποτέ στην Ελλάδα.

Αυτό που βλέπω -και ελπίζω να μην επαληθευθώ- είναι ότι δεν θα αλλάξει τίποτα, γιατί πολλές φορές νομοθετείτε, αλλά, όταν έρχεται η στιγμή να εφαρμόσετε τις μεταρρυθμίσεις και τα αναπτυξιακά μέτρα, εσείς προτιμάτε να τα αφήνετε στο συρτάρι.

Ας κάνουμε, λοιπόν, μία σύντομη επισκόπηση των μέτρων για τα οποία και οι σαράντα και πλέον φορείς που ήρθαν χθες, δεν είχαν την καλύτερη άποψη. Μάλιστα, όλοι τους ήταν αντίθετοι με τα όσα θέλετε να εφαρμόσετε.

Στην ουσία, φέρνετε νέα μέτρα, έως το 2021, ύψους 5 δισεκατομμυρίων και λέτε ότι θα φέρετε και 7,5 δισεκατομμύρια αντίμετρα, τα οποία πολύ δύσκολα θα έρθουν, κάτι το οποίο ξέρετε. Αλλιώς, δεν θα υπήρχαν αυτές οι δικλίδες από τους δανειστές. Δεν θα μιλούσαμε για μέτρα, θα μιλούσαμε μόνο για αντίμετρα.

Από φέτος κόβετε το ΕΚΑΣ. Από το 2018 και ύστερα καταργείτε τις φοροαπαλλαγές και τα επιδόματα. Από το 2019 βλέπουμε ότι υπάρχουν περικοπές τόσο σε κύριες όσο και σε επικουρικές συντάξεις. Τα μέτρα κορυφώνονται το 2020 και 2021, που βλέπουμε ότι μειώνεται δραστικά το αφορολόγητο.

Αυτό που καταφέρνετε είναι να κόψετε έναν μισθό και δύο συντάξεις σε μία οικονομία που είναι συντρίμμια! Έρχεστε να ρίξετε μία βόμβα και να εξαϋλωθούν όλα. Μόνο σκόνη!

Για να σας δείξω πού πάσχει αυτό το νομοσχέδιο και γενικότερα η πολιτική σας, θα σας αναφέρω κάποιες ανακρίβειες, για να μην πω ψέματα. Πρώτα από όλα διαβεβαιώνατε ότι δεν θα μειωθεί το αφορολόγητο. Βλέπουμε τι γίνεται. Το 2021 ένας υπάλληλος των 600 ευρώ καλείται να πληρώσει κοντά στα 1.800 ευρώ τον χρόνο. Αυτός είναι ο φόρος του! Τρεις μισθοί! Τρεις μισθοί σε έναν άνθρωπο που καλείται να ζήσει με 600 ευρώ τον μήνα!

Δεύτερη ανακρίβεια είναι οι διαβεβαιώσεις σας ότι δεν θα περικοπούν οι συντάξεις. Βγαίνατε και το λέγατε, και ο Πρωθυπουργός και ο κ. Κατρούγκαλος. Μάλιστα, είχε πει ο κ. Κατρούγκαλος υπερήφανος ότι, «όσο αυξάνεται το ΑΕΠ, όσο αναπτύσσεται η χώρα, εμείς θα αυξάνουμε και τις συντάξεις».

Δυστυχώς, αυτό που θα καταφέρετε με τα μέτρα που μας φέρνετε, είναι να τις κόψετε και άλλο. Δεν είναι ψέμα αυτό. Είναι υποχώρηση; Πείτε το όπως θέλετε.

Δυστυχώς, αυτές οι μειώσεις πάνε και σε χαμηλοσυνταξιούχους. Εμείς ποτέ δεν φοβηθήκαμε σαν Ένωση Κεντρώων να μιλήσουμε για μειώσεις συντάξεων, ακόμη και για κατάργηση συντάξεων τώρα, που βρισκόμαστε σε αυτές τις δύσκολες εποχές.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Δεν κόβαμε, όμως, από τους μικρούς. Το πρόγραμμά μας είναι κοστολογημένο και θα γλιτώναμε 2,5 δισεκατομμύρια τον χρόνο εάν κάναμε απλές κινήσεις, δηλαδή εάν βάζαμε πλαφόν τα 1.500 ευρώ ως ανώτατη σύνταξη, εάν καταργούσαμε τις βουλευτικές συντάξεις, που είναι για περίπου εννιακόσιους Βουλευτές, τώρα, αυτές τις δύσκολες εποχές. Το επάγγελμα του Βουλευτή, όπως το καταντήσατε, δεν είναι επάγγελμα, είναι λειτούργημα.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Εμείς το καταντήσαμε; Για όνομα του Θεού!

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν λέω μόνο για εσάς, τον ΣΥΡΙΖΑ και τους ΑΝΕΛ. Μιλάω για όλους όσους κυβέρνησαν μέχρι τώρα.

Μιλάμε ακόμη για κατάργηση της σύνταξης για όσους έχουν εισοδήματα 3.000 ευρώ και πάνω, τώρα, που είμαστε στην κρίση. Όταν οι νέοι μας καλούνται με τετράωρες συμβάσεις και με 250 ευρώ να ζήσουν τις οικογένειές τους και να δημιουργήσουν οικογένειες, δεν μπορούμε να δίνουμε συντάξεις σε ανθρώπους οι οποίοι έχουν εισοδήματα 3.000 ευρώ.

Επίσης υποστηρίζουμε ότι δεν πρέπει να κοπούν συντάξεις κάτω των 1.000 ευρώ, ενώ θέλουμε να μπει ένας μπούσουλας σε όλους όσοι πήραν πρόωρες συντάξεις. Μιλάμε γι’ αυτούς που πήραν σύνταξη γήρατος, όχι γι’ αυτούς που πήραν λόγω ατυχήματος ή λόγω κάποιας αναπηρίας.

Είδαμε ότι μετά τον νόμο Κατρούγκαλου -να μην τα φορτώσω όλα σε αυτόν- έκλεισαν πενήντα επτά χιλιάδες επιχειρήσεις. Πολύ φοβάμαι ότι κάτι ανάλογο θα συμβεί και μετά από αυτό το μνημόνιο.

Τέταρτη ανακρίβεια: Είχατε σαν σημαία το σύνθημα: «Κανένα σπίτι στα χέρια τραπεζίτη.». Βλέπουμε ότι οι πλειστηριασμοί θα γίνονται ηλεκτρονικά κάθε Τετάρτη, Πέμπτη και Παρασκευή για δώδεκα ώρες την ημέρα και, μάλιστα, αίρεται η ασφάλεια της πρώτης κατοικίας για κτίσματα αξίας 140.000 ευρώ και κάτω. Τι είναι αυτό; Πώς θα βγούμε να το επικοινωνήσουμε αυτό στον κόσμο; Ποιες θα είναι οι αντιδράσεις του;

Μιλούσατε για την καλή διαχείριση των μη εξυπηρετούμενων δανείων. Τώρα τι κάνουμε; Δίνουμε, δυστυχώς, στα funds, πέρα από τα δάνεια, και τα σπίτια όλων όσοι δεν είχαν βάλει υποθήκη.

Το πιο προκλητικό -για εμένα- το οποίο βλέπω σε αυτό το νομοσχέδιο, κυρίως όσον αφορά τα αντίμετρα, είναι όταν μιλάτε -στο άρθρο 6- για την επίλυση του δημογραφικού προβλήματος και αναφέρετε το επίδομα του παιδιού. Αυτό που με λυπεί πραγματικά είναι ότι δεν βλέπετε ότι πεντακόσιες χιλιάδες νέοι έχουν φύγει στο εξωτερικό. Παιδιά, δηλαδή, που τα είχαμε εδώ, που τα σπουδάζαμε εμείς, τα αφήσαμε να φύγουν. Τόσοι νέοι που βγαίνουν από τα πανεπιστήμια, τι θα κάνουν; Μελετήσαμε για αυτούς; Έχουμε καμμιά ιδέα ή απλώς θα μοιράζουμε επιδόματα; Γιατί δεν τους ενισχύουμε; Γιατί ένα αντίμετρο δεν βοηθάει τους νέους επαγγελματίες, τους νέους επιστήμονες; Έτσι θα λύσουμε το δημογραφικό, στέλνοντας τους νέους έξω;

Όνειρό μου είναι όλοι όσοι έφυγαν στο εξωτερικό για οικονομικούς λόγους να γυρίσουν πίσω και να μη φύγει κανένας για παρόμοιους λόγους. Αυτό, νομίζω, είναι που ζητάει και όλη η γενιά μου. Αυτό έπρεπε να είχατε ως γνώμονα, όχι το πώς θα δώσουμε κάποια επιδόματα, κάποια συσσίτια και οτιδήποτε άλλο.

Θέλω να προειδοποιήσω και για κάτι, καθώς ακούγεται ότι σχεδιάζετε κάποιες αυξήσεις στο νερό...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου πολύ λίγο χρόνο ακόμα, κύριε Πρόεδρε.

…και θα δημιουργήσετε λογαριασμούς της ΕΥΔΑΠ παρόμοιους με αυτούς της ΔΕΗ. Αυτό είναι απαράδεκτο, γιατί πλέον οι Έλληνες έχουν τρεις εφορίες να πληρώνουν. Η μία είναι η κανονική, η άλλη είναι οι ασφαλιστικές εισφορές και η άλλη έρχεται μαζί με τον λογαριασμό της ΔΕΗ. Ελπίζουμε να μη συμβεί το ίδιο και με τους λογαριασμούς της ΕΥΔΑΠ.

Τώρα που μιλάμε για τη ΔΕΗ, είμαστε ανοικτοί και υπέρμαχοι στο να ανοίξουν τα επαγγέλματα, να ανοίξει η αγορά. Ωστόσο, δεν μπορούμε να πουλάμε τον εθνικό μας πλούτο, τα λιγνιτικά μας ορυχεία και μετά να το παίζουμε πατριώτες.

Η Ένωση Κεντρώων δεν πρόκειται να ψηφίσει ούτε στο σύνολο ούτε τα άρθρα, εκτός από το άρθρο 71, το οποίο, όπως ανέφερε και ο εισηγητής μας, είναι «σημαία» του κόμματος. Το να μειωθούν οι βουλευτικές αποζημιώσεις είναι ένα από τα εννιά σημεία. Ας αλλάζατε και λίγο το άρθρο 36 και συγκεκριμένα την παράγραφο 5, με την οποία μειώνετε το ακατάσχετο -το κάνετε, πιστεύω, για πολιτικούς λόγους-, γιατί, αν θέλατε να δώσετε λύση, αυτό το ακατάσχετο δεν θα υπήρχε και θα υπήρχε στη θέση του ένα άλλο άρθρο, το οποίο θα καταργούσε τις κρατικές επιχορηγήσεις. Δεν είναι σωστό να κόβουμε μόνο από το ΠΑΣΟΚ και τη Νέα Δημοκρατία, οι οποίοι χρωστούν και πρέπει να πληρώσουν. Να το κόψουμε από όλους, να υπάρχει μια δικαιοσύνη στον προεκλογικό αγώνα! Αυτό ζητάμε!

Δεν έχω πάρα πολύ χρόνο. Αυτό που θέλω να σας πω -και νομίζω ότι θα ήθελε κάθε απλός πολίτης να σας πει από αυτό το Βήμα- είναι να εφαρμόσετε αυτό που λέγατε το 2015, ότι θα αλλάξετε τη χώρα και δεν θα αναγκάσετε τους πολίτες να αλλάξουν χώρα, γιατί δεν πρόκειται να τα καταφέρουμε αλλιώς. Δείτε το λίγο με τη συνείδησή σας, με τον εαυτό σας, με τους ψηφοφόρους σας και αλλάξτε τον τρόπο που νομοθετείτε! Αλλάξτε την πολιτική σας, γιατί πάμε απευθείας στον γκρεμό!

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Αποστόλου, έχετε τον λόγο για δέκα λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι, φέρνουμε μια συμφωνία εξόδου της χώρας μας από την κρίση, μια συμφωνία που ήρθε μετά από δυόμισι χρόνια δουλειάς μέσα σε ασφυκτικές οικονομικές και δημοσιονομικές συνθήκες και αφού βάλαμε σειρά και τάξη σε πολλά πράγματα, χωρίς άσκοπες κορόνες και ρητορικές δημαγωγίες.

Επουλώσαμε στον αγροτικό χώρο, στον οποίο θα σταθώ στην ομιλία μου, όσες τουλάχιστον μπορούσαμε από τις πληγές που τον ταλάνιζαν επί δεκαετίες, με ευθύνη των πολιτικών της Νέας Δημοκρατίας και του ΠΑΣΟΚ.

Αγαπητοί συνάδελφοι, καθιερώσαμε ψηλά στην πολιτική ατζέντα την αγροτική οικονομία. Πήραμε μέτρα για την ενίσχυση και στήριξη των αγροτών. Αυξήθηκε τόσο το εισόδημά τους, όσο και οι εξαγωγές, όπως αποδεικνύουν τα στοιχεία της ΕΛΣΤΑΤ και της EUROSTAT. Βάλαμε μπροστά δράσεις για να ενθαρρύνουμε, να διευκολύνουμε και να ενισχύσουμε τους παραγωγούς της ελληνικής υπαίθρου. Βάλαμε τάξη στις ενισχύσεις και στις πληρωμές που δίνονται πλέον τώρα στην ώρα τους και χωρίς πρόστιμα και καταλογισμούς. Εξασφαλίσαμε ρευστότητα με την «Κάρτα του Αγρότη». Καθιερώσαμε το εργόσημο στην αγροτική απασχόληση.

Επίσης, λύσαμε το ασφαλιστικό και διασφαλίσαμε τις αγροτικές συντάξεις. Ανακουφίσαμε φορολογικά το 95% των αγροτών, που φέτος θα απολαύσει και επιστροφές φόρων. Αναδιοργανώσαμε σε υγιή βάση τον συνεργατισμό με νέους συνεταιρισμούς και ομάδες παραγωγών. Βάλαμε μπροστά το νέο Πρόγραμμα Αγροτικής Ανάπτυξης, προκηρύσσοντας, έως τώρα, μέτρα ύψους 1,68 δισεκατομμυρίου ευρώ, που, μέχρι το τέλος του 2017, θα φτάσουν τα 3 δισεκατομμύρια ευρώ, ενώ παράλληλα, κάνοντας πράξη την αποκέντρωση με αυτοδιοίκηση, εκχωρήσαμε στην περιφερειακή αυτοδιοίκηση το 37,5% των πόρων.

Δεν μου επιτρέπει ο χρόνος να ασχοληθώ με όλες τις παρεμβάσεις. Θα σταθώ, όμως, σε μερικές κυβερνητικές προτεραιότητες στον αγροτικό χώρο, που προωθούμε μέσα από το Μεσοπρόθεσμο Πλαίσιο Δημοσιονομικής Στρατηγικής που έχουμε καταθέσει και το οποίο σας καλούμε να ψηφίσετε, όπου προβλέπουμε ουσιαστικές πολιτικές και δράσεις, όπως είναι, για παράδειγμα, ο εξορθολογισμός των πληρωμών των αγροτικών προϊόντων.

Αγαπητοί συνάδελφοι της Νέας Δημοκρατίας και του ΠΑΣΟΚ, οι δικές σας πολιτικές στο συγκεκριμένο ζήτημα ήταν αυτές που οδήγησαν στο σημείο προϊόντα που έχουν ημερομηνία λήξης ολίγων ημερών να πληρώνονται στους παραγωγούς με επιταγές οκτώ και δέκα μηνών, ακόμα και με ανοικτές ημερομηνίες. Κάνατε τον αγρότη και τον αγροτικό χώρο εν γένει τον κυριότερο πιστωτή του εμπορίου, τη στιγμή που ο ίδιος, όπως ξέρατε, αντιμετώπιζε τεράστια προβλήματα ρευστότητας.

Ξέρετε πού στηρίζεται αυτή η στρέβλωση; Σε ένα παραθυράκι της νομοθεσίας -εκτός εάν οι συμβαλλόμενοι αποφασίσουν, συμφωνήσουν διαφορετικά- που εσείς θεσπίσατε, με στόχο να εξουδετερώνετε στην πράξη τη σχετική οδηγία της Ευρωπαϊκής Ένωσης, αφού ασφαλώς γνωρίζατε ότι ο αδύναμος κρίκος μιας τέτοιας συμφωνίας, ο αγρότης, δεν θα μπορούσε να κάνει διαφορετικά.

Δεν θα επιτρέπεται από εδώ και πέρα πλέον η πληρωμή των νωπών και ευπαθών αγροτικών προϊόντων σε χρόνους πέραν των εξήντα ημερών, ανάλογα με το προϊόν και σύμφωνα με όσα ισχύουν και εφαρμόζονται στις άλλες χώρες της Ευρωπαϊκής Ένωσης.

Παρεμβάσεις προβλέπεται να γίνουν -και θα γίνουν- για τη στήριξη των αγροτικών μας προϊόντων που πιέζονται από τις ελληνοποιήσεις. Με άλλη νομοθετική μας πρωτοβουλία - σταθμό στον χώρο της κτηνοτροφίας καθιερώνεται η υποχρεωτική αναγραφή της χώρας προέλευσης του γάλακτος, τόσο στις συσκευασίες γάλακτος όσο και στα γαλακτοκομικά προϊόντα. Ο Έλληνας καταναλωτής θα γνωρίζει πλέον τι αγοράζει και είναι σίγουρο ότι θα προτιμάει το ελληνικό, γιατί γνωρίζει ότι είναι και ποιοτικό.

Ανάλογη ρύθμιση επεξεργαζόμαστε και για τα προϊόντα κρέατος, για τα οποία η επισήμανση προέλευσης, παρ’ ότι υπάρχει αντίστοιχη υποχρέωση, δυστυχώς δεν φτάνει σήμερα μέχρι τον καταναλωτή. Με τη ρύθμιση που θεσπίζουμε θα φτάνει μέχρι την ταμειακή μηχανή.

Υπάρχουν, όμως, και άλλα προβλήματα που χρειάζονται άμεση παρέμβαση, όπως αυτό της υπερχρέωσης.

Εσείς, συνάδελφοι του ΠΑΣΟΚ και της Νέας Δημοκρατίας, φέρατε τον αγροτικό χώρο στην κατάσταση οι συνολικές του οφειλές -αγροτών και αγροτικών συνεταιρισμών- να ανέρχονται σήμερα στα 7 δισεκατομμύρια ευρώ και ειδικά στην υπό εκκαθάριση πρώην Αγροτική Τράπεζα να ανέρχονται στα 3,5 δισεκατομμύρια ευρώ και να είναι στο σύνολό τους σχεδόν υπερήμερα.

Οι οφειλές προς τον εκκαθαριστή -και το ξέρετε κι εσείς- δεν υπάρχει καμμία πιθανότητα, ούτε κατ’ ελάχιστον, να πληρωθούν κατά ένα μέρος και ούτε, βεβαίως, πρόκειται να καλυφθούν από το πλειστηρίασμα που μπορεί να προκύψει μέσα από τις αναγκαστικού χαρακτήρα διαδικασίες στις υποθηκευμένες εγκαταστάσεις, εξοπλισμούς και ακίνητα που συνδέονται με τα χρέη. Εκεί φθάσατε την κατάσταση.

Εμείς δεν θα αφήσουμε να απαξιωθεί ούτε να ξεπουληθεί όλη αυτή η αγροτική περιουσία. Για αυτό ετοιμάζουμε και επεξεργαζόμαστε αυτή την περίοδο συγκεκριμένη πρόταση - λύση, με την οποία η υποθηκευμένη αγροτική περιουσία -γη, εγκαταστάσεις, εξοπλισμός και ακίνητα- θα καταγραφεί, θα εκτιμηθεί η αξία της και η μεν αγροτική περιουσία θα μεταφερθεί στον ΟΔΙΑΓΕ -έναν Οργανισμό Διαχείρισης που έχει συστήσει το Υπουργείο Αγροτικής Ανάπτυξης για την αξιοποίηση της αγροτικής γης και των ακινήτων του δημοσίου- και η αστική, βεβαίως, περιουσία θα παραμείνει στη διάθεση της υπό εκκαθάριση Αγροτικής Τράπεζας.

Έτσι, λοιπόν, και η αστική περιουσία μπορεί να καλύψει ένα μέρος των οφειλών, αλλά και η αγροτική περιουσία να συμβάλει, μέσω του ΟΔΙΑΓΕ, στην υπηρέτηση του σκοπού της, που δεν είναι άλλος από την υπηρέτηση της αγροτικής δραστηριότητας. Κάναμε και κάνουμε ό,τι ήταν πολιτικά και ανθρωπίνως δυνατόν, μέσα στις αντίξοες συνθήκες, η ελληνική ύπαιθρος να ανασάνει, να πάρει μπροστά.

Αγαπητοί συνάδελφοι της Νέας Δημοκρατίας και του ΠΑΣΟΚ, πριν από δύο χρόνια ψηφίσαμε μαζί την αύξηση του ΦΠΑ στα αγροτικά εφόδια στο 24%. Εσείς γιατί είχατε ολόκληρη την ευθύνη για την κατρακύλα που οδηγήσατε τη χώρα, ενώ εμείς για να βάλουμε σε μια άλλη διεκδικητική διαπραγματευτική λογική τη χώρα και να αρχίσουμε να αποσείουμε σιγά σιγά τα μνημονιακά βάρη. Και τα καταφέραμε.

Μετά από σκληρές διαπραγματεύσεις και παρά τις προτροπές σας να κλείσουμε όπως όπως την αξιολόγηση, στο πλαίσιο των αντιμέτρων πετύχαμε σημαντικά πράγματα για τον Έλληνα αγρότη: Πρώτον, να μειωθεί ο ΦΠΑ από το 24% στα αγροτικά εφόδια στο 13%, με ισχύ όχι το μακρινό μέλλον, αλλά σε έναν μήνα από τώρα, από την 1η Ιουλίου. Να είστε σίγουροι ότι σύντομα θα έρθει και η παρέμβασή μας στον ειδικό φόρο κατανάλωσης του κρασιού.

Συνάδελφοι της Νέας Δημοκρατίας, φρεσκάρουμε τη μνήμη σας, θυμίζοντας ότι αίτημα για μείωση του ΦΠΑ είχε και ο Πρόεδρός σας στον καθημερινό αντιπολιτευτικό λόγο. Εμείς το διαπραγματευτήκαμε και το πετύχαμε. Και τώρα εσείς οι Βουλευτές της Νέας Δημοκρατίας δεν αντέχετε αυτή την επιτυχία και δεν το ψηφίζετε!

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Καταθέσαμε τροπολογία πάνω σε αυτό, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Περάσαμε, επίσης, σαν αντίμετρα τη μείωση του κατώτερου συντελεστή φορολόγησης των αγροτών από το 22% στο 20% και τον μηδενισμό της εισφοράς αλληλεγγύης για εισοδήματα μέχρι 30.000 ευρώ. Ουσιαστικά, δηλαδή, αφαιρέσαμε την εισφορά αλληλεγγύης από όλους τους αγρότες. Ούτε αυτό το ψηφίζετε, ούτε αυτό το αντέχετε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Τα καθημερινά σας διαπιστευτήρια, συνάδελφοι της συγκυβέρνησης Νέας Δημοκρατίας και ΠΑΣΟΚ, καταμαρτυρούν ότι δεν δίνετε δεκάρα τσακιστή για τον Έλληνα αγρότη και κτηνοτρόφο, για τον άνθρωπο της υπαίθρου. Το μόνο που σας ενδιαφέρει είναι πώς να υπονομεύσετε τις προσπάθειες που κάνει η Κυβέρνηση. Δύο χρόνια βαυκαλίζεστε με την ιδέα ότι ο ελληνικός λαός σας έχει νοσταλγήσει, εσάς που βουλιάξατε τη χώρα, εσάς που το μόνο επιχείρημα που μπορεί να σας αντιμετωπίσει είναι, «Κοίτα ποιοι μιλάνε»!

Αφήστε, αγαπητοί συνάδελφοι, τη δημαγωγία και αφουγκραστείτε αυτά που έχει ανάγκη η χώρα και ο ελληνικός λαός. Και αυτά που έχει ανάγκη είναι να περπατήσουμε μέσα από αυτή τη συμφωνία στην έξοδό μας από την κρίση. Και να είστε σίγουροι ότι θα το πετύχουμε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και δύο εκπαιδευτικοί συνοδοί τους από το Γυμνάσιο Φαρκαδόνας Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τα χειροκροτήματα είναι ενδεικτικά.

Παρακαλώ, κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Και αφού ήρθαν και τα παιδιά από τα Τρίκαλα, να θυμίσω μία φιλοσοφημένη προτροπή του Μπέρτολτ Μπρεχτ στους συντρόφους του: «Τι ωφελεί να περιγράφουμε μία τραγική πραγματικότητα, εάν δεν αναλύσουμε τους λόγους που φθάσαμε ως εδώ και κυρίως το πώς θα ξεπεράσουμε την τραγική κατάσταση;».

Αυτά μου έρχονταν στο μυαλό, όταν άκουγα πολλούς ομιλητές -και στην πρωινή και στην απογευματινή χθεσινή συνεδρίαση της Βουλής- να περιγράφουν τις περικοπές, την αφαίμαξη εισοδημάτων, την ανεργία, τις φορολογικές και ασφαλιστικές επιβαρύνσεις, τα σκληρά νεοφιλελεύθερα μέτρα που περιλαμβάνονται στα εκατόν σαράντα προαπαιτούμενα της δεύτερης αξιολόγησης, χωρίς να αναλύουν γιατί η Ελλάδα έγινε μία υπερχρεωμένη χώρα, τι προκάλεσε τη χρεοκοπία, ποιος επέβαλε με λάθος πολλαπλασιαστές, με διαρκώς λαθεμένες εκτιμήσεις, με την «μπότα του ισχυρού», τα βάρβαρα μέτρα και κυρίως πώς θα περάσει η Ελλάδα στη νέα ιστορική περίοδο, χωρίς στρεβλώσεις, χωρίς ελλείμματα, χωρίς διασπάθιση του δημοσίου χρήματος, χωρίς κηδεμόνες, χωρίς συνταγές ύφεσης αλλά με πλήρη αξιοποίηση των συγκριτικών της πλεονεκτημάτων, του φυσικού πλούτου, των υδρογονανθράκων, των μνημείων, της εξαιρετικής ομορφιάς της και κυρίως του προικισμένου ανθρώπινου δυναμικού της, των νέων παιδιών με τα προσόντα.

Στα ζητήματα αυτά ακούστηκαν πολύ λίγα από τους συμπαθείς εκπροσώπους των σαράντα πέντε φορέων που προσκαλέσαμε εχθές και από τους ρήτορες της Αντιπολίτευσης, πολύ λίγες προωθητικές σκέψεις για την ολιστική ανασυγκρότηση της χώρας, για τις ώριμες ριζοσπαστικές μεταρρυθμίσεις που χρειαζόμαστε, για το σχέδιο που θα οδηγήσει στην επιθυμητή, ταχύρρυθμη, ισόρρυθμη, βιώσιμη, δίκαιη συμμετοχική ανάπτυξη, με έξυπνες επενδύσεις, με υγιή επιχειρηματικότητα, με έσοδα και δαπάνες που θα έχουν τη σφραγίδα της κοινωνικής δικαιοσύνης, που θα παίρνουν από τους αποδεδειγμένα πλούσιους φοροφυγάδες, από τους λαθρέμπορους, από τα λαμόγια και θα κατανέμουν εκεί που θα πιάσουν τόπο, στη δυνατότητα να απασχοληθούν στην Ελλάδα όλοι αυτοί οι νέοι που τους χρειαζόμαστε.

Πρέπει να έχουν τη δυνατότητα οι νέες οικογένειες να έχουν όλα τα παιδιά τους σε παιδικούς και βρεφονηπιακούς σταθμούς, να παίρνουν σχολικά γεύματα, να έχουν ένα αναβαθμισμένο Εθνικό Σύστημα Υγείας, με τοπικές μονάδες υγείας, με αυτοτελή τμήματα επειγόντων περιστατικών, να έχουν παιδιάτρους και στα νοσοκομεία του Εθνικού Συστήματος Υγείας και στα νησιά και στα κέντρα υγείας. Πρέπει να γυρίσουν και οι νέοι γιατροί που τους χρησιμοποιεί η Γερμανία και άλλες χώρες, γιατί τους χρειαζόμαστε εδώ.

Τη Νέα Δημοκρατία την καταλαβαίνουμε. Το δικό της σχέδιο είναι να περιγράφει την καταστροφή της χώρας σαν να έγινε τώρα, να ανακαλύπτουν συνέχιση της ύφεσης, όταν όλες οι επικαιροποιημένες μελέτες δείχνουν ανάπτυξη 1,8% έως 2,1% για το 2017 και Ακαθάριστο Εθνικό Προϊόν 211.200.000 ευρώ για το 2021.

Το σχέδιό της είναι να κάνει καθετί για να πέσει η Κυβέρνηση, να παλινορθωθεί το παλαιό σύστημα εξουσίας, να σβηστούν τα σκάνδαλα, η διασπάθιση του δημοσίου χρήματος, να μη διερευνηθεί το μεγάλο φαγοπότι, να γυρίσει η Ελλάδα στα δεδομένα που προκάλεσαν τη χρεοκοπία.

Όμως, εσείς οι άλλοι, αγαπητοί συνάδελφοι, των άλλων κομμάτων της Αντιπολίτευσης που λέτε ότι η Ελλάδα πρέπει να γυρίσει σελίδα, που δεν συμμετείχατε πολλοί από εσάς στο πάρτι της κραιπάλης, της ρεμούλας, που λέτε ότι πρέπει να παραμείνει η Ελλάδα στην ενωμένη Ευρώπη -μια ενωμένη Ευρώπη που, όμως, πρέπει να αλλάξει ριζικά για να εφαρμόζονται οι αξίες που διακηρύσσονται- τι ακριβώς κάνετε τώρα; Λέτε: Δεν θα ψηφίσουμε ούτε τα αντισταθμιστικά μέτρα με τα οποία συμφωνούμε, γιατί συνοδεύουν υφεσιακά, αντιλαϊκά μέτρα, που είναι τέταρτο μνημόνιο χωρίς νέα χρηματοδότηση.

Τι δεν γνωρίζετε; Δεν γνωρίζετε ποιος απαίτησε, ποιος εκβίασε, ποιος ήθελε τις περικοπές συντάξεων, αφορολόγητου, ειδικών μισθολογίων του ΕΚΑΣ, ποιος ζητούσε συντάξεις Βαλκανίων για τους Έλληνες συνταξιούχους, ποιος ζητά επίμονα από την Ελλάδα να μειώσει την κρατική χρηματοδότηση του ασφαλιστικού συστήματος, ποιος έκανε συμπαιγνία με τη γερμανική και την ολλανδική ηγεσία για να επιβληθεί η ψήφιση πρόσθετων δημοσιονομικών μέτρων που δεν χρειάζονταν;

Δεν γνωρίζετε ποιος δεν ήθελε τη θεσμοθέτηση της ελευθερίας των συλλογικών διαπραγματεύσεων, την επεκτασιμότητα των κλαδικών συμβάσεων, ποιος επεδίωκε διπλασιασμό των ομαδικών απολύσεων, το lockout, το άνοιγμα των καταστημάτων όλες τις Κυριακές;

Δεν γνωρίζετε ποιος ήθελε στις 5 Δεκέμβρη πρωτογενή πλεονάσματα δεκαετίας στο 3,5%; Δεν γνωρίζετε ποιοι ακύρωσαν την πρόταση Τσακαλώτου να χρησιμοποιείται 1% των πρωτογενών πλεονασμάτων για φορολογικές και ασφαλιστικές ελαφρύνσεις; Δεν γνωρίζετε ποιοι εκβιάζουν να μην υπάρξουν συγκεκριμένα μέτρα αναδιάρθρωσης, βιώσιμης εξυπηρέτησης του χρέους πριν τις γερμανικές εκλογές;

Αφού τα γνωρίζετε όλα αυτά, τι ακριβώς προτείνετε; Προτείνετε να ακυρώσουμε τη συμφωνία συμβιβασμού που έγινε στο επίπεδο των τεχνικών κλιμακίων; Προτείνετε να συνεχίσουμε τις διαπραγματεύσεις μέχρι να υποχωρήσει το Διεθνές Νομισματικό Ταμείο και η Γερμανία; Αυτό προτείνετε; Να μην υπάρξει θετική αξιολόγηση της τρίτης σύμβασης στη συνεδρίαση του Eurogroup την 22η Μαΐου; Να προκαλέσουμε ρήξη;

Χρησιμοποιήσατε ακόμη και ένσταση αντισυνταγματικότητας. Πού θέλετε να οδηγηθούμε, σε εκλογές τώρα; Δεν γίνονται, αγαπητοί φίλοι. Οι εκλογές θα γίνουν, όταν εμείς θα οδηγήσουμε τη χώρα σε όλα αυτά τα οποία είναι ένα συνολικό πρόγραμμα ολιστικής ανασυγκρότησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε, κύριε Παπαδόπουλε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κλείνοντας, αγαπητέ Πρόεδρε, θέλω να πω το εξής: Νέα χρηματοδότηση από τους δανειστές δεν χρειαζόμαστε. Αρκούν τα 7 δισεκατομμύρια ευρώ της σύμβασης για να πληρώσουμε τις ανεξόφλητες οφειλές του δημοσίου. Αρκούν οι μειωμένες πληρωμές για τοκοχρεωλύσια, αν κατορθώσουμε πραγματικά να πετύχουμε τη διευθέτηση του χρέους. Αρκούν τα 80 εκατομμύρια που παίρνουμε από το Ευρωπαϊκό Κοινωνικό Ταμείο για να μπορέσουμε να κάνουμε τη μεταρρύθμιση στο πρωτοβάθμιο σύστημα υγείας. Αρκούν τα 300 εκατομμύρια ετησίως που ανέλυσε πριν ο Αλέξης Χαρίτσης για το Πρόγραμμα Δημοσίων Επενδύσεων.

Δεν θα σας αναλύσω -γιατί το έκανα και χθες- τα θετικά που περιλαμβάνονται σε ζητήματα που αφορούν την υγεία, τις προμήθειες, τη φαρμακευτική πολιτική. Το έκανε και ο Παύλος Πολάκης χθες. Φαντάζομαι ότι θα το κάνει και ο Αντρέας Ξανθός που θα μιλήσει.

Eκείνο με το οποίο θέλω να κλείσω είναι ότι με τα δεδομένα αυτά που υπάρχουν, εμείς θα κριθούμε για την ικανότητά μας να υλοποιήσουμε τη δύσκολη αποστολή που αναλάβαμε μετά και τη δεύτερη λαϊκή εντολή. Κυρίως οφείλουμε να αποδείξουμε το εναλλακτικό, αδιάφθορο, ελκυστικό, αριστερό πρότυπο διακυβέρνησης, με μηδενική ανοχή στη διασπάθιση του δημοσίου χρήματος, τη μείωση των ανισοτήτων, τη θεαματική αύξηση των θέσεων σταθερής απασχόλησης, την παραγωγική ανασυγκρότησης της ΚΟΙΝΣΕΠ, τα κέντρα κοινότητας, τα ολοήμερα σχολεία, την ενισχυτική διδασκαλία, τις ομάδες παραγωγών, το εθνικό μητρώο επιτελικών στελεχών. Για τα καθήκοντα αυτά θα κριθούμε στο τέλος της τετραετίας.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος από το Ποτάμι κ. Αμυράς.

Ορίστε, έχετε τον λόγο για δώδεκα λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κατ’ αρχάς να πούμε ότι ο κ. Παπαδόπουλος είναι ο πλέον τυχερός σήμερα της Αίθουσας. Πέτυχε jackpot. Και ο Πρωθυπουργός είναι στην Αίθουσα και ο Πρόεδρος της Βουλής είναι στην Αίθουσα και κυρίως οι μαθητές από την εκλογική του περιφέρεια.

Κυρίες και κύριοι συνάδελφοι, σήμερα η Κύπρος πανηγυρίζει. Ο Πρόεδρος της Κυπριακής Δημοκρατίας Νίκος Αναστασιάδης ανακοίνωσε αύξηση του ΑΕΠ της Κύπρου κατά το πρώτο τρίμηνο του 2017 κατά 3,3%. Εμείς εδώ έχουμε έναν διαφορετικό δρόμο. Η ΕΛΣΤΑΤ ανακοίνωσε για το ίδιο χρονικό διάστημα 0,5%, πολύ κάτω από αρκετά αισιόδοξες και από τις πιο αισιόδοξες -για τους απαισιόδοξους- προβλέψεις, δηλαδή έχουμε ύφεση. Ύφεση στην Ελλάδα, ανάπτυξη στην Κύπρο. Η Κύπρος μπήκε στο μνημόνιο το 2013 και βγήκε το 2016. Εμείς μπήκαμε το 2010 και θα βγούμε πότε; Το 2021 και μετά.

Ποιο είναι το μυστικό της επιτυχίας των Κυπρίων, που εμείς ακόμα εδώ αγνοούμε; Τρία πράγματα είπε ο Πρόεδρος Αναστασιάδης: Ορθή δημοσιονομική πολιτική, πίστη στις απαραίτητες μεταρρυθμίσεις και προσέλκυση επενδύσεων.

Και εδώ ερχόμαστε στο σχέδιο νόμου, στο μνημόνιο νούμερο 4, αν θέλετε, στο δεύτερο μνημόνιο Τσίπρα - Καμμένου, το οποίο μας γεννά συναισθήματα θλίψης. Θλίψης, γιατί μετά από επτά χρόνια επώδυνης μνημονιακής κατάστασης και πολιτικής, η λιτότητα όχι μόνο δεν ανακόπτεται, αλλά γίνεται πιο βαθιά, γίνεται πιο σκληρή, βαράει στο ψαχνό τα χαμηλότερα εισοδήματα. Χαμηλόμισθοι των πεντακοσίων και εξακοσίων ευρώ θα χάσουν το ένα μηνιάτικο τον χρόνο, διότι θα τους το πάρει η εφορία από την πτώση του αφορολόγητου. Οι συνταξιούχοι θα χάσουν από δύο έως τέσσερις συντάξεις, παρακαλώ, και η επιτροπεία δεν τελειώνει. Η επιτροπεία δεν τελειώνει, εκεί είναι το μεγάλο πρόβλημα.

Το ερώτημα είναι: Ισχύει αυτό που μας λέγατε, κύριε Πρωθυπουργέ, «ούτε ένα ευρώ μέτρα»; Διότι εάν τα βάλουμε κάτω και από την εισηγητική έκθεση και την έκθεση του Γενικού Λογιστηρίου του Κράτους, έχουμε ότι το 2019 θα μειωθούν οι συντάξεις και τα επιδόματα κατά 2,262 δισεκατομμύρια ευρώ και οι επικουρικές κατά 232 εκατομμύρια, δηλαδή κόψιμο συντάξεων κατά 2,5 δισεκατομμύρια ευρώ το 2019. Από τη μείωση του αφορολογήτου το Γενικό Λογιστήριο του Κράτους υπολογίζει ότι θα εισπράξει 1,9 δισεκατομμύρια ευρώ, σύνολο περίπου 4,5 δισεκατομμύρια ευρώ. Εάν πάρουμε βέβαια και την κατάργηση των φοροαπαλλαγών για ιατρικές δαπάνες και την αύξηση των εισφορών και την κατάργηση της έκπτωσης 1,5% της κλίμακας στους μισθωτούς, φτάσαμε σχεδόν στα 5 δισεκατομμύρια ευρώ. Επομένως δεν είναι δημοσιονομικά ουδέτερο το πρόγραμμα.

Όταν, κύριε Πρωθυπουργέ, λέγατε «ούτε ένα ευρώ μέτρα» -ορθώς το είχε πει τότε ο κ. Φίλης- το λέγατε για να το ακούσει ο Σόιμπλε, αλλά το άκουσαν και οι χαμηλοσυνταξιούχοι και οι αδύναμοι μισθωτοί. Τώρα άλλα βλέπουν, όμως.

Έρχομαι στα περίφημα αντίμετρα. Λοιπόν, πρώτα απ’ όλα να πούμε ότι λίγο τους κακομαθαίνετε τους πολίτες. Να θυμίσω το πρόγραμμα Θεσσαλονίκης; Πόσα δισεκατομμύρια είχατε δώσει με το πρόγραμμα της Θεσσαλονίκης; Δώδεκα δισεκατομμύρια; Να θυμίσω το παράλληλο πρόγραμμα του Σεπτεμβρίου του 2015 που θα εξουδετέρωνε το πρώτο δικό σας μνημόνιο; Άφαντα όλα αυτά.

Πάμε, όμως, να δούμε. Διαβάζουμε, λοιπόν, ως αντίμετρα: Επίδομα στέγασης. Νέους παιδικούς σταθμούς. Σχολικά γεύματα. Μείωση συμμετοχής στα φάρμακα. Μικρή μείωση του ΕΝΦΙΑ και αποκλιμάκωση φορολογικών συντελεστών σε εισοδήματα και εισφορά αλληλεγγύης. Πολύ σωστά όλα αυτά. Μαζί σας και εγώ. Θα το ψηφίσω. Αλλά ποιος θα το αποφασίσει; Ποιος το αποφασίζει;

Το άρθρο 15 του νομοσχεδίου είναι ανατριχιαστικό, διότι υποβιβάζει τον εκάστοτε Υπουργό Οικονομικών, τον εκάστοτε Έλληνα Υπουργό Οικονομικών, σε υφιστάμενο του υπαλλήλου του ΔΝΤ, του κ. Τόμσεν.

Λέει, λοιπόν, το άρθρο 15: «Τα αντίμετρα θα εφαρμόζονται υπό την προϋπόθεση ότι δεν υπάρχει απόκλιση από τους δημοσιονομικούς στόχους». Υπάρχει, λοιπόν, πρώτον, μια σαφής αίρεση για το εάν θα εφαρμοστούν ή όχι τα αντίμετρα. Ποιος, όμως, θα αποφασίζει; Το ΔΝΤ, η Ευρωπαϊκή Κεντρική Τράπεζα, ο Ευρωπαϊκός Μηχανισμός Σταθερότητας και η Κομισιόν σε συνεργασία με τις ελληνικές αρχές. Αν, όμως, εκείνοι προβλέψουν -και πρώτο το ΔΝΤ- ότι θα έχουμε υστέρηση, δεν θα εγκριθούν τα αντίμετρα.

Και εδώ, αγαπητέ κύριε Πρωθυπουργέ, σας λέω: Βάλτε μια διάταξη που να λέει, ανεξαρτήτως του τι θα πει το ΔΝΤ, ότι εμείς τα αντίμετρα θα τα εφαρμόσουμε και εγώ θα τα ψηφίσω τα αντίμετρα, αλλά όχι υπό αίρεση και να αποφασίσει το ΔΝΤ.

Το χειρότερο δεν είναι αυτό. Πηγαίνει και ακόμα παρακάτω. Δίνετε ως Κυβέρνηση στο ΔΝΤ τον βασικό ρόλο του βασικού αξιολογητή της ελληνικής οικονομίας, γιατί λέει η διατύπωση της διάταξης του άρθρου 15: «Το ΔΝΤ σε συνεργασία με τους ευρωπαϊκούς θεσμούς και τις ελληνικές αρχές θα εκτιμήσει αν πρέπει η μείωση του αφορολογήτου να ισχύσει από το 2019», δηλαδή μια χρονιά νωρίτερα εάν το ΔΝΤ αποφασίσει, αλλά το ΔΝΤ θα είναι ο βασικός παίκτης, ο βασικός αξιολογητής της ελληνικής οικονομίας;

Εσείς δεν λέγατε ότι το ΔΝΤ δεν μπορεί να κτυπήσει δημοσιονομική «μπεκάτσα» ούτε από τα δύο μέτρα; Ο Πρωθυπουργός δεν έλεγε, ορθά, τον Δεκέμβριο ότι το ΔΝΤ έπεσε σαράντα φορές έξω στο πλεόνασμα που υπολόγιζε για το 2016; Υπολόγιζε 0,1% το ΔΝΤ, 4,2% τελικά ήταν. Σε αυτούς τους υπαλλήλους του ΔΝΤ θα εμπιστευθούμε την αξιολόγηση της ελληνικής οικονομίας που, όπως σας ξαναείπα, δεν μπορούν να κτυπήσουν δημοσιονομική «μπεκάτσα» στα δύο μέτρα;

Ας χρησιμοποιήσω το παράδειγμα διαφορετικά. Έχει σημασία αυτό, γιατί αν το ΔΝΤ βγάλει αρνητική αξιολόγηση, τέρμα τα αντίμετρα. Ποιο πιθανό δηλαδή είναι η Σκάρλετ Γιόχανσον να ζητήσει ραντεβού από τον κ. Τσακαλώτο, και όχι το αντίστροφο, παρά ο Τόμσεν να βγάλει μια θετική αξιολόγηση για την ελληνική οικονομία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας ευχαριστώ.

**ΓΕΩΡΓΙΟΣ ΑΜΥΡΑΣ:** Παρακαλώ, κύριε Υπουργέ.

Κυρίες και κύριοι συνάδελφοι, αντί να συμφωνήσετε για νέα χρηματοδότηση χωρίς νέα μέτρα, έγινε το ακριβώς αντίστροφο. Αντί να σκίσετε το μνημόνιο, με αυτό το καινούργιο μνημόνιο διαλύετε μισθούς και συντάξεις. Αντί να μειώσετε τα αιματηρά πλεονάσματα των επόμενων ετών ως το 2022, τα διατηρείτε τεράστια. Αποδέχεστε τα τεράστια πλεονάσματα.

Κυρίες και κύριοι συνάδελφοι, δεν θέλω να κακοκαρδίσω άλλο τον κ. Τσακαλώτο, αλλά θέλω επίσης να διαφωνήσω με τον κ. Λοβέρδο και τον κ. Βορίδη και να τους πω ότι κάνουν λάθος που ζητούν από τον κ. Τσακαλώτο να παραιτηθεί γιατί δέχθηκε τη μείωση του αφορολόγητου. Ο κ. Τσακαλώτος -επιτρέψτε μου, κύριε Υπουργέ, την έκφραση, το σχήμα λόγου για να μην σας κακοκαρδίσω- έχει ήδη παραιτηθεί και μάλλον δεν το ξέρει, διότι δεν γίνεται από τη μια να επιτρέπει στο ΔΝΤ να είναι ο βασικός παίκτης και αξιολογητής της ελληνικής οικονομίας και για τα αντίμετρα. Δεν γίνεται από τη μια να φτάνει το αφορολόγητο στα 5.600 ευρώ και εκείνος να μην κουνιέται από τη θέση του και από την άλλη να μας λέει «με άλλα λόγια να αγαπιόμαστε».

Κυρίες και κύριοι συνάδελφοι, ήθελα να σας δείξω έναν πίνακα από μια επιχείρηση που μου έστειλαν: Μια ανώνυμη εταιρεία, αν έχει καθαρά κέρδη 100.000 ευρώ, ξέρετε πόσα μένουν από τα καθαρά κέρδη των 100.000 ευρώ στην τσέπη της επιχείρησης και του επιχειρηματία; Μένουν οι 25.000 ευρώ. Είναι αυτό υγιές επενδυτικό κλίμα;

**ΣΩΚΡΑΤΗΣ ΒΑΡΔΑΚΗΣ:** Ανώνυμη εταιρεία;

**ΓΕΩΡΓΙΟΣ ΑΜΥΡΑΣ:** Μην το αμφισβητείτε. Α.Ε., κέρδη ετησίως 100.000 ευρώ. Φόρος επί κερδών; 29%. Βάλτε στην άκρη 29.000 ευρώ. Προκαταβολή 100% για την άλλη χρονιά; Άλλες 29.000.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Αυτό είναι εφάπαξ. Θα αφαιρεθούν από την επόμενη.

**ΓΕΩΡΓΙΟΣ ΑΜΥΡΑΣ:** Εφάπαξ, αλλά θα τα δώσει την ίδια χρονιά. Θα με τρελάνετε; Τέλος επιτηδεύματος: 1.600 ευρώ.

Ο αναλογούν φόρος μερισμάτων 15% είναι 6.000 ευρώ. Υπέρ εισφορών είναι άλλο ένα 26,95%. Τι μένει;

**ΧΡΗΣΤΟΣ ΚΑΡΑΓΙΑΝΝΙΔΗΣ:** Τους καταστρέψατε!

**ΓΕΩΡΓΙΟΣ ΑΜΥΡΑΣ:** Βάλτε, σας παρακαλώ, και ΕΦΚΑ για την αμοιβή του επιχειρηματία. Τι μένει;

**ΧΡΗΣΤΟΣ ΚΑΡΑΓΙΑΝΝΙΔΗΣ:** Τίποτα, να φύγει!

**ΓΕΩΡΓΙΟΣ ΑΜΥΡΑΣ:** Α, λέτε να φύγει! Να πάει πού, στη Βουλγαρία; Να πάνε και άλλοι στη Βουλγαρία; Έλεος πια!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Έτσι όπως το περιγράφετε…

**ΣΩΚΡΑΤΗΣ ΒΑΡΔΑΚΗΣ:** Σχήμα λόγου ήταν.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, τελειώνω λέγοντας ότι ο δρόμος για να βγούμε από την επιτροπεία δεν είναι ακόμα ένα μνημόνιο, αλλά είναι ο δρόμος που μας έδειξε η Κύπρος. Ορθή δημοσιονομική πολιτική, επενδύσεις και θα προσέθετα εγώ, απόλυτο ξεχώρισμα, απόλυτη αποξένωση του κράτους, της δημόσιας διοίκησης από τα κόμματα. Γι’ αυτό δεχθείτε και την πρότασή μας τα κόμματα να μην παίρνουν ούτε ένα ευρώ επιχορήγηση από το κράτος.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ, κύριε Αμυρά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και πέντε συνοδοί εκπαιδευτικοί από το 1ο και 2ο Δημοτικό Σχολείο Φιλιατρών Θεσπρωτίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Αντιπρόεδρος της Κυβέρνησης κ. Δραγασάκης, έχει τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης)**: Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή Κυβέρνηση επιλέχθηκε από τους πολίτες της χώρας μας για τρεις κυρίως λόγους: Πρώτον, για να βγάλει τη χώρα από τα μνημόνια και να τερματίσει την επιτροπεία. Δεύτερον, για να φέρει ενώπιον της δικαιοσύνης υποθέσεις σκανδάλων και διασπάθισης δημόσιου χρήματος και να αντιμετωπίσει με πολιτικά και θεσμικά μέσα τις βαθύτερες αιτίες της διαφθοράς και της διαπλοκής. Τρίτον, για να αλλάξει το μη βιώσιμο και άδικο παραγωγικό μοντέλο της χώρας και τη λειτουργία του κράτους, να ενισχύσει τη διεθνή θέση της χώρας και να βελτιώσει προς όφελος των θέσεών μας τους ευρωπαϊκούς και διεθνείς συσχετισμούς.

Η Κυβέρνηση θα κριθεί από τους πολίτες στο τέλος της θητείας της από τη συνολική της επίδοση και ειδικότερα βέβαια από την επίδοσή της σε αυτούς τους τρεις τομείς.

Από την άποψη αυτή, το νομοσχέδιο που συζητούμε σήμερα είναι καθοριστικής σημασίας για την επίτευξη του πρώτου στόχου, ο οποίος όμως με τη σειρά του είναι προϋπόθεση και για τους υπόλοιπους. Διότι, κυρίες και κύριοι Βουλευτές, δεν είναι σωστό και μερικές φορές μάλιστα είναι ανήθικο να ξεχνιούνται θεμελιώδη γεγονότα, τα οποία σημάδεψαν τις τύχες του λαού μας και της χώρας. Και ένα γεγονός, το οποίο δεν πρέπει να ξεχνιέται ούτε στη διάρκεια αυτών των συζητήσεων, διότι είμαστε αντιμέτωποι ακόμη με αυτό, είναι η χρεοκοπία του ελληνικού κράτους, την οποία επιφέρατε οι δυνάμεις που κυβερνήσατε τη χώρα με όσα κάνατε και κυρίως με όσα δεν κάνατε στα πριν από την κρίση χρόνια και που η παράταξη που σήμερα κυβερνά, πολλά απ’ αυτά τα έλεγε πολύ πριν την κρίση.

Γεγονός, επίσης, είναι –και δεν πρέπει να ξεχνιέται- ότι η υποταγή στα μνημόνια και την επιτροπεία είχε ως αποτέλεσμα να χάσουμε ως χώρα σημαντικό μέρος της πολιτικής μας αυτονομίας.

Με αυτά, λοιπόν, τα δεδομένα, που σε όλους είναι γνωστά, αλλά ορισμένοι θέλουν να τα ξεχνούν, ο μόνος τρόπος για να ανακτήσουμε τον έλεγχο της μοίρας μας και του μέλλοντός μας, είναι να τερματίσουμε την εξάρτησή μας από τον ξένο θεσμικό δανεισμό, να πετύχουμε, ώστε το χρέος να καταστεί βιώσιμο και στη βάση αυτή να διεκδικήσουμε το τέλος των μνημονίων και τον τερματισμό της επιτροπείας.

Και λέω να διεκδικήσουμε, διότι η έξοδος από τα μνημόνια και την επιτροπεία δεν θα είναι μια τυπική αυτόματη διαδικασία, αλλά θα είναι μια πορεία με παγίδες και ρίσκα. Γι’ αυτό, σ’ αυτή τη διεκδίκηση είναι κρίσιμη και η συμμετοχή και η στήριξη της κοινωνίας, θα έλεγα και η συνευθύνη και των άλλων πολιτικών δυνάμεων, ανεξάρτητα από τις επιμέρους διαφορές σε άλλα ζητήματα.

Και τούτο διότι υπάρχουν δυνάμεις μεταξύ των δανειστών μας –και πρέπει να το γνωρίζει αυτό ο ελληνικός λαός– οι οποίες αντιλαμβάνονται το χρέος όχι ως οικονομικό μέγεθος, αλλά ως πολιτικό μοχλό πίεσης διαρκείας για την επιβολή της πολιτικής που εκείνοι θεωρούν ορθή.

Επίσης, οι ίδιες δυνάμεις αντιλαμβάνονται την επιτροπεία ως μόνιμο καθεστώς. Ακριβώς γι’ αυτό και ο Πρωθυπουργός στην πρόσφατη συνεδρίαση του Υπουργικού Συμβουλίου τόνισε την ανάγκη να γίνουν πολλά και πριν, αλλά και μετά το τέλος των μνημονίων, αν θέλουμε αυτό το τέλος να είναι οριστικό.

Οι δυσκολίες αυτές, άλλωστε, φάνηκαν. Η πορεία για να φτάσουμε ως εδώ ήταν γεμάτη εμπόδια. Σήμερα, όμως, δεν νομίζω ότι υπάρχει κάποιος στη χώρα ή στο εξωτερικό, εκτός ίσως από κάποιους της Αντιπολίτευσης, οι οποίοι να αρνούνται, να μη βλέπουν, να μην αναγνωρίζουν ότι αιτία αυτών των καθυστερήσεων δεν ήταν η ελληνική Κυβέρνηση, αλλά ήταν οι διαφορές και αντιθέσεις μεταξύ των δανειστών και τα μέτρα εκτός της αρχικής συμφωνίας που ζητήθηκαν κυρίως από την πλευρά του Διεθνούς Νομισματικού Ταμείου.

Θα ήθελα στο σημείο αυτό να δώσω μια απάντηση στους «γκεμπελίσκους» της Νέας Δημοκρατίας, οι οποίοι κόβουν και ράβουν δηλώσεις από το παρελθόν, για να κατασκευάσουν σχήματα προπαγάνδας, αλλά και σε άλλους, γιατί βλέπω ότι και άλλοι τα λένε αυτά «τι λέγατε τότε, κανένα μέτρο» και λοιπά.

Θέλω να πω ότι, σε ό,τι με αφορά τουλάχιστον, δεν ανακαλώ τίποτα από όσα είπα στον παρελθόν, στην αρχή της διαπραγμάτευσης και θα έλεγα και σήμερα τα ίδια, εάν δεν είχαν μεταβληθεί τα δεδομένα. Εάν δηλαδή και σήμερα το Διεθνές Νομισματικό Ταμείο απαιτούσε από εμάς να μειώσουμε το αφορολόγητο όριο και όλα τα έσοδα να τα διαθέσουμε για να μειωθούν οι φορολογικοί συντελεστές για τα υψηλά και μεγάλα εισοδήματα, ενδεχομένως σήμερα η πολιτική κατάσταση της χώρας να ήταν διαφορετική.

Όμως, είχαμε ως αποτέλεσμα της διαπραγμάτευσης σημαντικές μετατοπίσεις στα αρχικά δεδομένα:

Πρώτον, αρχικά μας ζητήθηκαν νέα μέτρα ύψους 4,6 δισεκατομμυρίων ευρώ χωρίς αντίμετρα. Τώρα έχουμε αρνητικά μέτρα, που όμως αντισταθμίζονται δημοσιονομικά και εξισορροπούνται οι κοινωνικές τους συνέπειες με άλλα θετικά μέτρα.

Δεύτερον, αρχικά μάς ζητήθηκαν νέα μέτρα χωρίς καμμία δέσμευση για τη ρύθμιση του χρέους. Τώρα ό,τι νομοθετήσουμε εντάσσεται σε μια σφαιρική συμφωνία, μια συνολική συμφωνία, που θα περιέχει και τα μέτρα για το χρέος.

Τρίτον, αρχικά μας ζητήθηκαν πλεονάσματα 3,5% επί δέκα χρόνια μετά το 2018. Τώρα οι συζητήσεις γίνονται για πολύ μικρότερες περιόδους.

Είχαμε, επομένως, πάρα πολύ σημαντικά δεδομένα και συνεπώς δεν μπορούμε να λέμε τώρα τα ίδια που θα λέγαμε αν δεν υπήρχαν αυτά τα δεδομένα.

Κατηγορεί η Νέα Δημοκρατία τους Βουλευτές της Συμπολίτευσης ότι ψηφίζουν τα πάντα για τις καρέκλες τους, όπως λένε.

Να μου επιτραπούν ορισμένα σχόλια, κυρίες και κύριοι συνάδελφοι της Νέας Δημοκρατίας. Ας μην κρίνετε εξ ιδίων τα αλλότρια. Αν κάποιοι από εσάς έτσι αντιλαμβάνονται την πολιτική, δεν σημαίνει ότι όλοι αντιλαμβανόμαστε την πολιτική με τον ίδιο τρόπο.

Δεύτερον, οι Βουλευτές της Συμπολίτευσης -και όλοι μας- δεν ψηφίζουμε τα πάντα. Αξιολογούμε το αποτέλεσμα που προκύπτει από τη διαπραγμάτευση και το ψηφίζουμε, εφόσον θεωρούμε και εκτιμούμε ότι εντάσσεται στους στόχους μας και υπηρετεί το συμφέρον της χώρας.

Τρίτον, το συγκεκριμένο νομοσχέδιο θα ψηφιστεί, διότι παρά τα αρνητικά και δύσκολα σημεία του, έχει δύο πολύ ισχυρά χαρακτηριστικά:

Πρώτον, ενσωματώνει την αρχή της δημοσιονομικής ουδετερότητας, την οποία κανείς δεν πρέπει να υποτιμάει, ακόμη και αν διαφωνεί με το νομοσχέδιο, καθώς και τη λογική της εξισορρόπησης των κοινωνικών συνεπειών των μέτρων μέσω άλλων μέτρων, των αντιμέτρων, όπως καθιερώθηκε να λέγονται.

Εάν αυτές οι δύο αρχές είχαν διεκδικηθεί από προηγούμενες κυβερνήσεις, έστω από τη στιγμή και πέρα που τα ελλείμματα είχαν μειωθεί και ίσχυαν, τότε μπορούμε να πούμε με σιγουριά ότι η έξοδος από τα μνημόνια θα είχε ήδη συντελεστεί -για να απαντήσω και στο ερώτημα του κ. Αμυρά- και δεύτερον το κοινωνικό κόστος, οι κοινωνικές συνέπειες θα ήταν πολύ ηπιότερες, γι’ αυτό και από αυτή την άποψη είναι καθαρά προπαγανδιστική η σύγκριση, η ταύτιση, η παρομοίωση αυτών των μέτρων με μνημόνιο γενικώς.

Δεύτερον, και ακόμη πιο κρίσιμο, είναι ότι η σημερινή συμφωνία μπορεί υπό προϋποθέσεις, όπως είπα, να ξεκλειδώσει τις διαδικασίες για τον στόχο του τερματισμού των μνημονίων και της επιτροπείας.

Κυρίες και κύριοι συνάδελφοι, εγώ πιστεύω ότι εκείνο που ενοχλεί ορισμένους από την ηγεσία της Νέας Δημοκρατίας και του ΠΑΣΟΚ είναι άλλο. Είναι ότι ο λαός με την ψήφο του, τον Ιανουάριο του 2015 έσπασε το μονοπώλιο της δικομματικής εξουσίας τους. Διότι αυτό που έγινε δεν ήταν απλώς μια αλλαγή στο εσωτερικό του υφιστάμενου συστήματος εξουσίας, αλλά ήταν η αρχή της υπέρβασής του. Και βεβαίως, βρισκόμαστε ακόμη στην αρχή της αρχής. Διότι οι βαθιές αλλαγές, οι ριζοσπαστικές μεταρρυθμίσεις, οι μεγάλοι μετασχηματισμοί στο κράτος, στην οικονομία, στην κοινωνία είναι μπροστά μας. Γι’ αυτό και τα αιτήματα για εκλογές πέφτουν στο κενό. Και γι’ αυτό η Κυβέρνηση αυτή δείχνει μία ανθεκτικότητα, η οποία δημιουργεί περιέργεια και ερωτηματικά, παρά τις δύσκολες αποφάσεις τις οποίες παίρνουμε.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Αντιπροέδρου της Κυβέρνησης)

Ολοκληρώνω, κύριε Πρόεδρε.

Ο τόπος, όμως, δεν χρειάζεται μόνο μια ανθεκτική Κυβέρνηση. Χρειάζεται και μια υπεύθυνη Αξιωματική Αντιπολίτευση και υπεύθυνες –θα προσέθετα- κοινωνικές εκπροσωπήσεις. Χαίρομαι που αυτή την ανάγκη την αναγνωρίζουν πλέον πολλοί και πολλές και μέσα από τη Νέα Δημοκρατία και μέσα από κοινωνικές και επαγγελματικές οργανώσεις.

Για πρώτη φορά από την αρχή της κρίσης, λοιπόν, δημιουργούνται προϋποθέσεις για να σχεδιάσουμε το μέλλον σε έναν ορίζοντα όχι μόνο διετίας, αλλά εφόσον ολοκληρωθεί η συμφωνία και με τα μέτρα για το χρέος και σε έναν ορίζονται πολύ μακρύτερο, πέραν της δεκαετίας.

Με την ψήφιση αυτού του νομοσχεδίου και με την ολοκλήρωση της συμφωνίας δημιουργούνται, λοιπόν, νέα δεδομένα. Ας τα αξιοποιήσουμε προς όφελος της κοινωνίας και της νέας γενιάς. Αυτή είναι η πρόταση που κάνουμε ως Κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Αντιπρόεδρε.

Τον λόγο έχει ο κ. Χατζηδάκης, Βουλευτής και Αντιπρόεδρος της Νέας Δημοκρατίας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Δραγασάκης μάς είπε ότι η Κυβέρνηση ΣΥΡΙΖΑ - ΑΝΕΛ σχηματίστηκε για τρεις λόγους: Για να φύγει η χώρα από τα μνημόνια, για να έχουμε διαφάνεια με τη διερεύνηση σκανδάλων και για να υιοθετήσει η χώρα ένα παραγωγικό μοντέλο καινούριο. Ας τα δούμε και τα τρία.

Ήρθατε, λοιπόν, για να καταργήσετε τα μνημόνια. Εσείς, οι πιο αντιμνημονιακοί απ’ όλους, υιοθετείτε σήμερα το τέταρτο μνημόνιο, έχοντας ψηφίσει προηγουμένως το τρίτο. Διότι πείτε μου, κυρίες και κύριοι συνάδελφοι -και θέλω να το σκεφθείτε το βράδυ σπίτι σας, είστε απέναντι με τη συνείδησή σας εν όψει της αυριανής ψηφοφορίας- τι είναι εκτός από τέταρτο μνημόνιο η προνομοθέτηση μέτρων για την περίοδο 2019 - 2020, όταν δηλαδή θα έχει λήξει το σημερινό μνημόνιο; Τι είναι ο έλεγχος του Διεθνούς Νομισματικού Ταμείου για τα περιβόητα αντίμετρα για την περίοδο 2019 - 2020, όταν θα έχει λήξει το σημερινό μνημόνιο; Μήπως στις άλλες χώρες που έφυγαν από τα μνημόνια, στην Κύπρο, στην Ιρλανδία, στην Πορτογαλία είναι σήμερα το Διεθνές Νομισματικό Ταμείο και τους ελέγχει για τέτοιου είδους πράξεις;

Θα ήθελα, όμως, να μου απαντήσει –δεν ξέρω εάν είναι εδώ- και ο ίδιος ο κ. Δραγασάκης, διότι έχω εδώ μια δήλωσή του, την οποία βρήκα στο «ΚΡΗΤΗ TV» στις 28 Ιανουαρίου 2017.

**ΣΩΚΡΑΤΗΣ ΒΑΡΔΑΚΗΣ:** Κάνετε διαφήμιση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θέλω να είμαι ακριβής, κύριε συνάδελφε.

Λέει για τα σημερινά μέτρα ο κ. Δραγασάκης: «Πρέπει, λοιπόν, να πούμε ότι αυτά τα μέτρα είναι εκτός συμφωνίας…», θέλει να πει εκτός τρίτου μνημονίου, «…άρα δεν πρέπει να παρθούν. Δεύτερον, είναι αντιδημοκρατικό η σημερινή Βουλή να ψηφίσει μέτρα που θα πάρει μια αυριανή Βουλή, είτε είμαστε εμείς είτε κάποιος άλλος».

Κυρίες και κύριοι συνάδελφοι του ΣΥΡΙΖΑ, ο Αντιπρόεδρος της Κυβέρνησης σάς λέει σήμερα ότι ψηφίζετε μέτρα που είναι αντιδημοκρατικά. Απαντήστε κι εσείς και ο Αντιπρόεδρος της Κυβέρνησης.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Παρακάτω τι λέει; Έχετε υπ’ όψιν σας, κύριε Χατζηδάκη;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Στο τέλος, κύριε Δραγασάκη.

Προσθέτω, επίσης, για σας που λέτε ότι εγκαταλείπετε τα μνημόνια: Γνωρίζετε ή δεν γνωρίζετε ότι μετά τη δεύτερη ανακεφαλαιοποίηση μετά τη διαπραγμάτευση Βαρουφάκη, ο SSM θα είναι εδώ και θα κάνει κουμάντο ουσιαστικά στο ελληνικό τραπεζικό σύστημα, με έναν τρόπο πρωτοφανή για τα ευρωπαϊκά δεδομένα, για τριάντα πέντε περίπου χρόνια, όσα χρόνια διαρκούν και τα δάνεια;

Γνωρίζετε ή δεν γνωρίζετε ότι εσείς, η Κυβέρνηση που θα αποκαθιστούσε την εθνική κυριαρχία, είσαστε αυτοί οι οποίοι εγκαταστήσατε το υπερταμείο, το οποίο θα είναι εδώ για ενενήντα οκτώ χρόνια από σήμερα;

Κυρίες και κύριοι συνάδελφοι, η συνείδησή σας έχει πάει ταξίδι; Πού είναι;

Και συνεχίζω. Είπε ο κ. Δραγασάκης ότι στην αρχή της διαπραγμάτευσης σάς ζητούσαν πολύ σκληρά μέτρα. Ποια ήταν τα σκληρά μέτρα; Ήταν 3,6 δισεκατομμύρια, διάβαζα στις εφημερίδες, χωρίς να τα διαψεύδει η Κυβέρνηση. Και από τα 3,6 δισεκατομμύρια με τη σκληρή διαπραγμάτευση φτάσατε στα 4,9.

Ακόμα χειρότερο είναι ότι η οικονομία είχε μπει σε κάποιους ρυθμούς αμυδρής ανάπτυξης το καλοκαίρι του 2016 -δεν θέλω να σας αδικήσω- και στη συνέχεια, με την περήφανη αυτή διαπραγμάτευση, η οικονομία ξαναβούτηξε στο πηγάδι της ύφεσης. Αυτή την ώρα η Ελλάδα είναι η μόνη χώρα της Ευρωζώνης που είναι σε ύφεση. Αυτό ήταν το αποτέλεσμα της Κυβέρνησης; Γι’ αυτό ήταν η καθυστέρηση και η θετική επίδραση που θα είχε στους Έλληνες πολίτες; Λέω κάτι ανακριβές; Μήπως μόνο εγώ βλέπω ότι υπάρχει ύφεση; Το ανακοίνωσε χθες ή προχθές, πότε ήταν, η Ελληνική Στατιστική Αρχή.

Συνεχίζω παρακάτω. Είπατε ότι ήρθατε με δεύτερη εντολή να εξυγιάνετε τον δημόσιο βίο από τα σκάνδαλα. Μάλιστα. Τι θυμάμαι εγώ; Πείτε μου, αν κάνω λάθος. Έγιναν τρεις εξεταστικές επιτροπές. Η πρώτη ήταν για το πρώτο και δεύτερο μνημόνιο. Ήσασταν τόσο ευαίσθητοι για την εξιχνίαση των πραγμάτων που μετά τις εκλογές του Σεπτεμβρίου του 2015, την ξεχάσατε. Συνεστήθη πριν από τις εκλογές του Σεπτεμβρίου και μετά τις εκλογές την εγκαταλείψατε.

Αμέσως μετά κάνατε την εξεταστική επιτροπή για τα κόμματα και τα μέσα μαζικής ενημέρωσης, τα δάνειά τους. Πού κατέληξε αυτή η περιβόητη επιτροπή; Ότι δεν υπήρχε κάποια ευθύνη και ξαναστείλατε τον φάκελο πίσω στους εισαγγελείς, που έτσι κι αλλιώς είχαν ξεκινήσει από χρόνια να κάνουν τη δουλειά τους.

Η τρίτη εξεταστική επιτροπή ήταν για τον πρώην Υπουργό Αμύνης του ΠΑΣΟΚ, που τη υπερψηφίσαμε φυσικά, αλλά απ’ ό,τι καταλαβαίνω θα καταλήξει στο τέλος να κηρύξει τον εαυτό της αναρμόδιο. Δεν ξέρω αν κάνω λάθος. Θα φανεί τις επόμενες μέρες.

Αυτή, λοιπόν, είναι η μεγάλη επιτυχία που έχετε και στον δεύτερο αυτόν τομέα της εξυγίανσης του δημόσιου βίου. Α, ξέχασα, έχετε και την επιτυχία με τον κ. Καλογρίτσα και τα βοσκοτόπια του, όπως επίσης και με τον κ. Σαββίδη και την τροπολογία που έφερε ο Βουλευτής Κοζάνης για ένα θέμα της Ξάνθης. Μην σας αδικώ, το έχετε κάνει κι αυτό.

Μετά ερχόμαστε στο ζήτημα του παραγωγικού μοντέλου της χώρας. Μάλιστα. Ήσασταν πάρα πολύ παραγωγικοί, τόσο παραγωγικοί που ενώ υπήρχαν προβλέψεις ότι θα είχαμε ανάπτυξη το 2015, το 2016, το 2017 από την Κομισιόν την οποία επικαλείστε, στη συνέχεια η χώρα οπισθοδρόμησε, ξαναγύρισε προς τα πίσω και όπως σημείωσα προηγουμένως, είμαστε η μόνη χώρα της Ευρωζώνης με ύφεση.

Πλέον αυτού, μιας και μιλάτε για παραγωγικό μοντέλο, εσείς δεν ήσασταν που είχατε δεσμευθεί όχι σε τίποτα σπουδαίο, αλλά να καταθέστε ένα σχέδιο για την ανάπτυξη μέχρι τον Μάρτιο του 2016; Δεσμευθήκατε το καλοκαίρι του 2015. Ε, λοιπόν, τώρα είναι Μάιος του 2017 και δεν έχετε κατορθώσει ούτε πέντε σελίδες να στείλετε στην Ευρωπαϊκή Επιτροπή για το πώς βλέπετε την ανάπτυξη της χώρας και σε εσάς θα βασίζεται η χώρα για να προχωρήσει μπροστά στις επενδύσεις.

Προχωρώ παραπέρα. Παραγωγικό μοντέλο στη δική σας θεωρία είναι να πιστεύουμε πως τα σιλό στο λιμάνι του Πειραιά είναι αρχαιολογικό μνημείο και ότι το παλιό αεροδρόμιου του Ελληνικού είναι, επίσης, μνημείο της αρχαιότητας. Προφανώς, οι ιστορικές σας γνώσεις σάς έχουν οδηγήσει να πιστέψετε ότι εκεί ήταν τα αεροπλάνα του Περικλέους κατά τον Πελοποννησιακό Πόλεμο.

Και εάν δεν με πιστεύετε για το πώς πάτε τα πράγματα, θέλω να πιστέψετε κάποιον άλλον, του οποίου τη δήλωση θα διαβάσω αυτήν την ώρα: «Κυρίες και κύριοι, είναι απολύτως αδύνατον πρωτογενή πλεονάσματα του ύψους του 3,5% μετά το 2018 να διατηρηθούν και, μάλιστα, για αρκετά χρόνια, εκτός αν θέλουμε να «πνίξουμε» την ελληνική οικονομία και να έχουμε διαρκώς συνθήκες μακροχρόνιας στασιμότητας».

Αυτό ποιος το είπε, κυρίες και κύριοι συνάδελφοι; Για πείτε μου. Ποιος το είπε; Ποιος είπε ότι με το 3,5% θα έχουμε για πολλά χρόνια στασιμότητα στην ελληνική οικονομία και θα την «πνίξουμε» κιόλας; Ποιος το είπε; Μήπως υποπτεύεται κανένας;

Ε, λοιπόν, ο Αλέξης Τσίπρας το είπε. Ο Πρωθυπουργός είπε ότι με την πολιτική σας οδηγείτε σε «πνίξιμο» την ελληνική οικονομία.

(Χειροκροτήματα από την πτέρυγα της Νέας Δημοκρατίας)

Αφήστε τα όλα αυτά, λοιπόν, και, κυρίως, σταματήστε να πανηγυρίζετε, γιατί προσβάλλετε τους Έλληνες πολίτες και ακόμα περισσότερο τους ψηφοφόρους, τους φτωχούς ανθρώπους που πίστεψαν σε εσάς.

Σταματήστε τα πανηγύρια, επιτέλους. Όμως, βεβαίως, ίσως ζητάω πολλά, γιατί ξέρω ότι είστε μια Κυβέρνηση που έχει ροπή στα πανηγύρια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ο Αντιπρόεδρος της Κυβέρνησης κ. Δραγασάκης έχει τον λόγο για τρία λεπτά.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Χατζηδάκη, δεν παραλάβαμε, δυστυχώς, κάποιο αναπτυξιακό σχέδιο για να το βελτιώσουμε και να το φέρουμε. Όμως, σε λίγους μήνες θα έχουμε αυτό που εσείς επί χρόνια δεν καταφέρατε να κάνετε. Επανέρχομαι σε αυτό το χαρτάκι που έχουν οι φοιτητές στις εξετάσεις, το σκονάκι. Είδα ότι έχετε σκονάκι κι έπρεπε να το διαβάσετε.

Απάντησα ήδη σε αυτά που είπατε. Μας ζητούσαν τον Δεκέμβριο μέτρα λιτότητας χωρίς δέσμευση για χρέος. Μας ζητούσαν μέτρα ταξικά, μεροληπτικά. Τα έγραφε ο κ. Τόμσεν και σε προσωπικά του άρθρα, στο blog του, να μειώσουμε το αφορολόγητο όριο και με τα έσοδα που θα έχουμε ως κράτος να μειώσουμε τη φορολογία των πολύ υψηλών εισοδημάτων. Εγώ δεν το αποκλείω, αν το θέλετε κι εσείς αυτό, επί τη ευκαιρία.

Σε αυτό σχολίαζα κι εγώ και άλλοι και λέγανε ότι δεν θα δεχθούμε -και είχα πει κι εγώ- ότι δεν θα γίνουν αποδεκτά τέτοια μέτρα. Και σας λέω για την ιστορία ότι αν είχαμε τέτοια μέτρα, πρώτον, δεν θα φτάναμε καν εδώ. Είχαμε ορισμένες μετατοπίσεις. Μπορείτε να τις αξιολογήσετε. Μπορείτε να πείτε ότι δεν τις κρίνετε αρκετές. Όμως, ήταν ποιοτικές οι μεταρρυθμίσεις. Γι’ αυτό, άλλωστε, ο Πρωθυπουργός έχει πει ότι ακόμα και τώρα που μιλούμε -διότι η διαφωνία μεταξύ των πιστωτών, των δανειστών, φαίνεται ότι παραμένει, παραμένουν κάποιες διαφωνίες- εάν δεν έχουμε αυτό που ονομάζουμε «συνολική συμφωνία», τότε θα υπάρχει θέμα.

Άρα όλη αυτή η προπαγάνδα «άλλα λέγατε, άλλα κάνατε κ.λπ.» είναι ήδη απαντημένη. Καταλαβαίνω ότι η Νέα Δημοκρατία είναι σε μια μετάβαση. Εκεί που έλεγε ότι καταρρέει η οικονομία, η Κυβέρνηση είναι σε αδιέξοδο, αξιολόγηση ή εκλογές, καταλαβαίνω ότι τώρα αναζητάτε μια νέα αφήγηση. Η νέα αφήγηση είναι ότι: «Ωραία, έγιναν αυτά. Δεν είναι τόσο και σοβαρά για να μας απασχολήσουν». Σε αυτή τη γραμμή είσαστε κι εσείς. Ελπίζω και άλλοι να είναι στη δική σας γραμμή, διότι υπάρχουν και χειρότερα. Υπάρχουν και χειρότερες φωνές μέσα στη Νέα Δημοκρατία.

Το τελευταίο τώρα που θέλω να πω -να το πω ξανά- είναι ότι είχατε συνηθίσει κι εσείς κι εμείς επί σχεδόν έναν ολόκληρο αιώνα να έχουμε στην Ελλάδα μια Αριστερά, στην οποία κι εμείς ανήκαμε, που περιοριζόμασταν στην αντίσταση σε ό,τι κάνατε εσείς. Σήμερα εμείς δοκιμάζουμε τη δημιουργία ενός νέου υποδείγματος της Αριστεράς, η οποία θα είναι και ριζοσπαστική, αλλά και θα διεκδικεί και θα ασκεί κυβερνητική εξουσία για τον ελληνικό λαό.

Απέναντί σας, λοιπόν, δεν έχετε μια προσωρινή κατάσταση, δεν έχετε μια παρέμβαση. Έχετε μια νέα πραγματικότητα, όχι μόνο διότι ο ΣΥΡΙΖΑ θα είναι επί χρόνια στην Κυβέρνηση, αλλά και γιατί όταν φύγει θα είναι μια δύναμη που θα διεκδικεί ξανά την εξουσία απ’ όποιους θα την έχουν τότε.

Συμβιβαστείτε, λοιπόν, με μια πραγματικότητα. Έχουμε μια νέα Αριστερά στη χώρα, η οποία και την αντίσταση ξέρει να κάνει και προτάσεις ξέρει να κάνει και να τις διεκδικεί και εντός της χώρας και στην Ευρώπη και όπου χρειαστεί.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, θα ήθελα τον λόγο για ένα λεπτό, σας παρακαλώ. Δεν θα είμαι εμπρηστικός!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Χατζηδάκη, βγαίνουμε εκτός Κανονισμού και το γνωρίζετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θα μιλήσω για ένα λεπτό, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δηλαδή, ζητάτε τον λόγο επί προσωπικού;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ας το πούμε έτσι. Δεν είμαι ο πλέον ταραξίας σε αυτή την Αίθουσα.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο επί προσωπικού, για ένα λεπτό. Γιατί πρέπει να εφαρμόζουμε και τον Κανονισμό.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θέλω να πω δύο πράγματα, κύριε Πρόεδρε.

Εγώ παρουσίασα δύο δηλώσεις: Μία του κ. Δραγασάκη, που είπε ότι η προνομοθέτηση είναι κάτι αντιδημοκρατικό και αυτό κάνει σήμερα η κυβερνητική πλειοψηφία. Δεν άκουσα απάντηση σε αυτό. Με επιβεβαιώνει, λοιπόν, ο κ. Δραγασάκης.

Δεύτερον, παρουσίασα μία δήλωση του κ. Τσίπρα, ο οποίος είπε ότι 3,5% πρωτογενή πλεονάσματα για κάμποσα χρόνια ισοδυναμούν με «πνίξιμο» της οικονομίας και την ίδια στιγμή η κυβερνητική πλειοψηφία ισχυρίζεται ότι από σήμερα μπαίνουμε στον δρόμο της ανάπτυξης.

Επίσης, είπε ο κ. Δραγασάκης προηγουμένως ότι μας ζητούσαν ταξικά μεροληπτικά μέτρα κι εμείς το αρνηθήκαμε. Μάλιστα! Και τι φέρατε, κύριε Δραγασάκη, εδώ σήμερα; Φέρατε μείωση του αφορολόγητου, που δεν νομίζω ότι αφορά τους βιομήχανος και τους εφοπλιστές, αλλά τους μισθωτούς, διότι αυτοί έχουν εισόδημα μεταξύ 5.800 ευρώ και 9.000 ευρώ. Σε αυτούς κόβετε έναν μισθό.

Επίσης, στο πλαίσιο της ίδιας αντίληψης, που κάνετε τους φτωχούς φτωχότερους, κόβετε και δύο συντάξεις κατά μέσο όρο από τους συνταξιούχους, εάν συνδυάσουμε τη μείωση των συντάξεων με τη μείωση του αφορολόγητου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Χατζηδάκη, ολοκληρώστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Επομένως, από «Ρομπέν των φτωχών», η Κυβέρνησή σας έγινε η Κυβέρνηση, η οποία εξαθλιώνει τους φτωχούς. Περί αυτού πρόκειται!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αντιπρόεδρε, έχετε τον λόγο, αλλά να ολοκληρώσουμε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Φέραμε αυτά που ζητούσαν οι δανειστές, τροποποιημένα με βάση τη διαπραγμάτευση που κάναμε.

Εσείς τι θα φέρνατε; Ό,τι φέρνατε πάντα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εάν με ρωτάτε, να σας απαντήσω.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Φέρνατε αυτά που σας πρότειναν.

Γι’ αυτό που είπα ότι το καινούργιο στοιχείο που έχουμε σήμερα είναι η δημοσιονομική ουδετερότητα των μέτρων, η κοινωνική εξισορρόπησή τους, ως ένα βαθμό. Το αναγνωρίζουμε αυτό. Και ό,τι έρχεται εδώ είναι ένας συμβιβασμός. Είναι αυτά που ήθελαν οι δανειστές και αυτά που θέλαμε να πετύχουμε εμείς, ο κ. Τσακαλώτος και όλη η Κυβέρνηση. Δεν άκουσα εσείς τι ακριβώς προτείνετε και τι θέλετε.

**ΧΡΗΣΤΟΣ ΣΤΑΪΚΟΥΡΑΣ:** Μα, δεν υπήρχαν αυτά, κύριε Αντιπρόεδρε. Έχω όλα τα e-mail.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Μέτρο σύγκρισης, είτε σας αρέσει είτε όχι, έστω και με αυτή η πολιτική που ασκούμε, που έχει μέσα πολλά στοιχεία που δεν θα τα κάναμε, εάν μπορούσαμε να τα αποφύγουμε, είναι αυτά που κάνατε εσείς, τα οποία εξαθλίωσαν και φτωχοποίησαν την κοινωνία και οδήγησαν σε κατάρρευση την οικονομία. Είναι αυτό το δράμα, το οποίο ζούμε και προσπαθούμε να ανακόψουμε κατ’ αρχάς την πορεία προς τα κάτω, κάτι το οποίο το έχουμε πετύχει, και να αρχίσει η ανάκαμψη και η έξοδος από αυτό το τούνελ.

Θέλει μία σεμνότητα όταν μιλάτε γι’ αυτά τα πράγματα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Εμμανουηλίδης, Βουλευτής του ΣΥΡΙΖΑ, έχει τον λόγο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το δράμα που βιώνει η χώρα και ο λαός μας στα χρόνια των μνημονίων εστιάζεται σε τρεις λέξεις, που είναι παρμένες από την εμβληματική σπονδυλωτή ταινία του Ιάκωβου Καμπανέλλη «Το κανόνι και το αηδόνι»: «Πού έφυγε λάδι;», «Πού έφυγε λάδι;», «Πού έφυγε λάδι;» μονότονα ρωτά αποσβολωμένος ο Ιταλός διοικητής.

Όταν ο επίτροπος της εκκλησίας, ο πρόεδρος του χωριού πηγαίνουν στον Ιταλό διοικητή στα χρόνια της Κατοχής, ζητώντας του λάδι για να λαδώσουν το ρολόι της εκκλησίας που είναι σκουριασμένο, ο Ιταλός διοικητής τούς δίνει έναν τενεκέ λάδι. Μετά από λίγες ημέρες το ρολόι δεν έχει λειτουργήσει. Στο ερώτημα, για ποιο λόγο δεν έχει λειτουργήσει, παρουσιάζεται ίχνος λαδιού από τον τενεκέ που δόθηκε, μόνο ελάχιστο δείγμα, ανίκανο για να θέσει σε λειτουργία το ρολόι.

Αυτή είναι η πραγματικότητα, κύριοι. Πού πήγαν τα 320 δισεκατομμύρια όλα αυτά τα χρόνια της διακυβέρνησης ΠΑΣΟΚ και Νέας Δημοκρατίας; Θα μου πείτε: «Πήγαν στην ανάπτυξη». Ποια ανάπτυξη; Η πλήρης αποβιομηχάνιση έγινε όλα αυτά τα χρόνια του αναπτυξιακού σας παράδεισου.

Σας παραθέτω έναν κατάλογο των έργων και των ημερών της επενδυτικής απογείωσης των κυβερνήσεών σας σε όλα τα μεταπολιτευτικά χρόνια: Την αλυσίδα των λουκέτων στην ελληνική βιομηχανία ανοίγει η «ΤΕΟΚΑΡ» και στη συνέχεια ακολουθούν επιχειρήσεις, όπως τα «ΚΛΩΣΤΗΡΙΑ ΦΙΛΙΑΤΩΝ», η εταιρεία ΡΟΚΑ, η πώληση των «ΤΣΙΜΕΝΤΩΝ ΧΑΛΚΙΔΑΣ», αλλά και των μεταλλείων –πρώην «ΣΚΑΛΙΣΤΗΡΗ»- το κλείσιμο των «ΜΕΤΑΛΛΕΙΩΝ ΦΩΚΙΔΑΣ», τα «ΦΩΣΦΟΡΙΚΑ ΛΙΠΑΣΜΑΤΑ», το λουκέτο στα «ΠΛΑΣΤΙΚΑ ΚΑΒΑΛΑΣ» και των «ΜΕΤΑΛΛΕΙΩΝ ΧΑΛΚΙΔΙΚΗΣ», το κλείσιμο των γραμμών παραγωγής της «ΒΙΑΜΥΛ».

Τη δεκαετία του 1990 είχαμε τα λουκέτα στη Διεθνή Βιομηχανία Ενδυμάτων στην Καλαμάτα, στη Λαυρεωτική, στην ακτοπλοϊκή εταιρεία «ΔΑΝΕ». Επίσης, είχε ξεκινήσει η κατάρρευση της ιστορικής καπνοβιομηχανίας «ΚΕΡΑΝΗΣ», ενώ οι όμιλοι «ΛΑΝΑΡΑ – ΑΡΓΥΡΟΥ» ολοκλήρωσαν τον κύκλο τους, γράφοντας ουσιαστικά τον επίλογο της ελληνικής κλωστοϋφαντουργίας.

Και ερχόμαστε στα χρόνια της μνημονιακής κρίσης: Κλείνει το καπνεργοστάσιο «ΜΙΧΑΗΛΙΔΗΣ» στην Ξάνθη. Το 2011 μπαίνει λουκέτο στο εργοστάσιο «ΧΑΛΥΒΟΥΡΓΙΑΣ ΕΛΛΑΔΑΣ» στην Ελευσίνα. Τον Ιούλιο του 2012 κλείνει η «ΧΑΡΤΟΠΟΙΪΑ ΘΡΑΚΗΣ». Έναν χρόνο μετά κλείνει το εργοστάσιο «DELICA» στην Πάτρα. Τον Μάρτιο του 2013 η «ΑΓΕΤ ΗΡΑΚΛΗΣ» προχωράει στο κλείσιμο του εργοστασίου της Χαλκίδας. Την ίδια χρονιά διακόπτει τη λειτουργία της η «ΚΑΠΝΟΒΙΟΜΗΧΑΝΙΑ ΓΕΩΡΓΙΑΔΗ». Τον Νοέμβρη του 2013 κλείνει το εργοστάσιο «ALUMIL» στην Ξάνθη. Το 2014 αποφασίστηκε η λύση της εταιρείας «ΒΙΟΜΕΚ», που δραστηριοποιούταν στις μεταλλικές κατασκευές. Το 2014, επίσης, κλείνει η «NEOSET». Την ίδια χρονιά πτωχεύει η «ΣΕΛΜΑΝ», η μεγαλύτερη βιομηχανία παραγωγής ξύλου στα Βαλκάνια.

Ενδεικτικά, στη βιομηχανική περιοχή Κομοτηνής από τις εβδομήντα εγκατεστημένες εργοστασιακές μονάδες το 2014 λειτουργούν λιγότερες από τριάντα πέντε.

Αυτά ως απάντηση για τον επενδυτικό παράδεισο που με περίσσιο κομπασμό και χωρίς ίχνος αυτοκριτικής παρουσίασε η κ. Μπακογιάννη.

Και μπαίνει το ερώτημα: Πού πήγαν τα λεφτά, τα 320 δισεκατομμύρια; Είναι γνωστά αυτά, «SIEMENS», αλλά πέρα από αυτά έχουμε την πλήρη κατάρρευση της αγροτικής παραγωγής.

Πού ήταν το ενδιαφέρον σας, κυρίες και κύριοι της Νέας Δημοκρατίας και του ΠΑΣΟΚ, όλα αυτά τα χρόνια της οικονομικής απογείωσης; Μέσα από πρακτικές ενταφιασμού της παραγωγής οδηγήσαμε τους αγρότες στην απόγνωση.

Και ερχόμαστε εμείς σήμερα μέσα από συντρίμμια να στήσουμε μια προσπάθεια -μέχρι τώρα αποτελεσματική- στην παραγωγική ανασυγκρότηση στον πρωτογενή τομέα.

Αυτή είναι η κατάσταση που παραλάβαμε. Πάνω σε αυτή χρειαστήκαμε να παλέψουμε όλα αυτά τα δύο -αιματηρά για εμάς και πολύ περισσότερο για τον κόσμο- χρόνια.

Μας κατηγορείτε για το ότι είμαστε αγκιστρωμένοι στις καρέκλες. Καθένας μας έχει μια διαδρομή που στις τοπικές κοινωνίες είναι γνωστή. Μέσα από καθημερινό αγώνα αναδειχθήκαμε και η θητεία μας εδώ δεν είναι τίποτα άλλο παρά ένα υψηλό αίσθημα ιστορικής και κοινωνικής ευθύνης απέναντι στον τόπο μας.

Πιστέψατε στη σύντομη παρένθεση. Με όρους μαθηματικούς θα πω ότι αυτή η παρένθεση γίνεται αγκύλη και θα προχωρήσει σε άγκιστρο για έναν και μόνο λόγο, γιατί δεν έχουμε χάσει την επαφή μας με την κοινωνία.

Τα μέτρα μπορεί να είναι σκληρά, αλλά δημιουργούν σε συνδυασμό με τα αντίμετρα εκείνο το κοινωνικό αντίβαρο που πραγματικά δίνει περιθώριο κοινωνικής συνοχής. Και βέβαια τα μέτρα ένα και μόνο σκοπό έχουν: να βγάλουν τον τόπο από το αδιέξοδο στο οποίο εσείς έχετε οδηγήσει την κοινωνία.

Το αδιέξοδο αυτό έχει διάδρομο, έχει χώρο, έχει χρόνο. Είναι η ποσοτική χαλάρωση. Είναι το πρόγραμμα του ΕΣΠΑ. Είναι η παραγωγική ανασυγκρότηση μέσω του αναπτυξιακού προγράμματος. Και είναι βέβαια –και αυτό είναι που έχει ιδιαίτερη αξία- η απομείωση του χρέους, ώστε να δημιουργήσει τις συνθήκες ενός ανθρωπινότερου αύριο.

Αν η κοινωνία σήμερα πονά, γνωρίζει πολύ καλά ότι δεν έχει άλλον συμπαραστάτη, παρά μόνον τον χώρο που έχει εμπιστευτεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Παπαθεοδώρου, Βουλευτής του ΠΑΣΟΚ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, με την ψήφιση του τέταρτου μνημονίου η κυβερνητική πλειοψηφία προκαλεί τη μεγάλη πλειονότητα των πολιτών και ιδιαίτερα τα λαϊκά στρώματα με τη συνειδητή απόκρυψη και διαστρέβλωση της πραγματικότητας, αλλά και με την αδιαφορία, με την οποία αντιμετωπίζει την κριτική και τη φωνή της κοινωνίας.

Τι ζητάει η κοινωνία να ακούσετε; Ζητάει να ακούσετε ότι τα νούμερα για το μικρομεσαίο νοικοκυριό δεν βγαίνουν. Ζητάει να καταλάβετε ότι οι μειώσεις που επιβάλλετε σε μισθούς και συντάξεις είναι εξοντωτικές και φτωχοποιούν ακόμη περισσότερο τους ήδη φτωχούς και τους χαμηλοσυνταξιούχους. Τα 5 δισεκατομμύρια μέτρα που φέρνετε μέχρι το 2021, επιβάλλονται σε μια νεκρή κοινωνία, σε μια γονατισμένη από τους φόρους κοινωνία, με τους νέους ανθρώπους στην απόγνωση της ανεργίας ή της νέας μετανάστευσης.

Για να δούμε, κυρίες και κύριοι συνάδελφοι της Πλειοψηφίας, με τι συμφωνείτε από τα μέτρα με τα οποία θέλετε να μας πείσετε ότι είναι για το καλό της χώρας.

Συμφωνείτε, κυρίες και κύριοι συνάδελφοι του ΣΥΡΙΖΑ και των ΑΝΕΛ, με ένα νομοσχέδιο που κόβει συντάξεις, μειώνει το αφορολόγητο, περικόπτει επιδόματα και φέρνει αλλαγές στα εργασιακά, στα ειδικά μισθολόγια και στο δημόσιο;

Συμφωνείτε με τις αντισυνταξιοδοτικές διατάξεις, με τις οποίες περικόπτονται από την 1η Ιανουαρίου 2019 η οικογενειακή παροχή και το επίδομα συζύγου στις συντάξεις του δημοσίου, αλλά και του ιδιωτικού τομέα αντίστοιχα;

Η προσωπική διαφορά στις κύριες και στις επικουρικές συντάξεις θα υποστεί περικοπή κατά 18%. Και φυσικά η αναπροσαρμογή της στις συντάξεις, δηλαδή η αύξηση, μετατίθεται για την 1η Ιανουαρίου 2022 και μετά βλέπουμε.

Ερωτώ επίσης: Θα ψηφίσετε τη μείωση της ελάφρυνσης κατά 650 ευρώ του καταβλητέου φόρου επί του εισοδήματος από μισθωτή εργασία και συντάξεις, με ισχύ από 1η Ιανουαρίου 2020 ή από 2019, εάν δεν πιάσουμε τα πλεονάσματα του 3,5%;

Μια και σας αρέσουν οι αριθμοί, κυρίες και κύριοι της συγκυβέρνησης, έχετε καταλάβει πως η παραπάνω επιβάρυνση κυμαίνεται σε μέσο ποσοστό στο 32,75%, ενώ απέναντι σε αυτή την επιβάρυνση του 32,75% προτείνετε ως αντίμετρο ότι θα μειωθεί ο φόρος εισοδήματος κατά 2%, από το 22% στο 20%;

Αυτά είναι τα αντίμετρα; Με αυτά θέλετε να πείσετε τον ελληνικό λαό ότι υπάρχει ουδέτερο δημοσιονομικό αποτέλεσμα;

Στα ασφαλιστικά ψηφίζετε σε «παγκόσμια πρώτη» την εφεύρεσή σας να υπολογίζετε ασφαλιστικές εισφορές πάνω στις ασφαλιστικές εισφορές. Επί του φορολογητέου εισοδήματος του προηγούμενου έτους δεν θα αφαιρούνται πλέον οι ασφαλιστικές εισφορές για τους ελεύθερους επαγγελματίες και αγρότες. Ταφόπλακα, δηλαδή, για τα εισοδήματα των ελευθέρων επαγγελματιών και των αγροτών.

Φέρνετε προς ψήφιση τους ηλεκτρονικούς πλειστηριασμούς. Ο κύριος Υπουργός προηγουμένως μας είπε ότι είναι ζήτημα διαφάνειας. Δεν είπαμε ποτέ ότι δεν είναι ζήτημα διαφάνειας οι ηλεκτρονικοί πλειστηριασμοί.

Αυτό που λέμε είναι ότι οι ηλεκτρονικοί πλειστηριασμοί της κινητής και ακίνητης περιουσίας των οφειλετών, τρεις φορές την εβδομάδα, με fast track διαδικασίες, θα φέρουν το αποτέλεσμα τα ακίνητα να ξεπουλιούνται, αφήνοντας το χρέος στους οφειλέτες και μάλιστα, κατά χιλιάδες. Εκεί είναι το πρόβλημα, όχι στο αν υπάρχει διαφάνεια ή όχι στον ηλεκτρονικό πλειστηριασμό. Πρόκειται για τη μεγαλύτερη αναδιανομή περιουσίας των τελευταίων τριάντα χρόνων με ορατό πλέον τον κίνδυνο της λεηλασίας του ιδιωτικού πλούτου από τα funds.

Όσον αφορά στη μείωση των ειδικών μισθολογίων, το Επιστημονικό Συμβούλιο της Βουλής σάς επισημαίνει σήμερα ότι είναι αντισυνταγματική και ότι είναι προβληματικές οι διατάξεις. Γιατί; Γιατί το ειδικό μισθολόγιο είχε προβλεφθεί ακριβώς επειδή θεωρεί το Σύνταγμα ότι αυτές οι επαγγελματικές τάξεις, αυτά τα λειτουργήματα, αυτοί οι λειτουργοί, χρήζουν μεγαλύτερης προστασίας λόγω των συνθηκών κάτω από τις οποίες υπηρετούν.

Σήμερα αποκαλύπτεται το ψέμα το οποίο είχατε πει, ότι «δεν θα πειράξουμε τα ειδικά μισθολόγια», όλο αυτό το διάστημα σε όλους τους λειτουργούς και υπαλλήλους. Με το τέταρτο μνημόνιο που ψηφίζετε, δημιουργούνται μισθοδοτούμενοι ειδικών μισθολογίων δύο ταχυτήτων, κυρίως από τους νέους που θα εισέρχονται στα Σώματα Ασφαλείας.

Για χιλιάδες ένστολους θα σταματάει η μισθολογική προαγωγή τους στα είκοσι εννέα έτη υπηρεσίας και για έντεκα χρόνια, μέχρι τα σαράντα έτη, δεν θα έχουν καμμιά μισθολογική εξέλιξη. Στελέχη των Σωμάτων Ασφαλείας με τριάντα έτη υπηρεσίας, με το νέο μισθολόγιο, θα έχουν πλέον προσωπική διαφορά ύψους 240 ευρώ τον μήνα περίπου και δεν θα καλυφθεί ποτέ αυτή η προσωπική διαφορά. Με το τέταρτο μνημόνιο η προσωπική διαφορά –σας το είπαμε και χθες στην επιτροπή- αφορά πλέον το 95% περίπου των ενστόλων και μόνο 5% εξ αυτών θα πάρει μικρές αυξήσεις.

Οι πανεπιστημιακοί, στους οποίους ο Υπουργός Παιδείας έδινε υποσχέσεις για αυξήσεις, σήμερα καταλαβαίνουν ότι χάνουν έναν μισθό τον χρόνο, με αυτά που θα ψηφίσετε και την έμμεση αύξηση της φορολογίας τους, μετά την ένταξη των επιδομάτων στον βασικό μισθό. Απαξιώνετε τους πανεπιστημιακούς και τους ερευνητές και τους οδηγείτε στη νέα μετανάστευση.

Σας ζητάμε από χθες να αποσύρετε τις διατάξεις για τα ειδικά μισθολόγια. Τουλάχιστον για τους ένστολους, αναγνωρίστε να στρατεύσιμα χρόνια, όπως ήταν προηγουμένως. Τα έχουν πληρώσει αυτά τα χρόνια. Ή δώστε, επίσης, το επίδομα παραμεθορίου σε όλους τους ένστολους και όχι μόνο στους στρατιωτικούς.

Επίσης, η Κυβέρνηση εξαπάτησε τους εργαζομένους, σχετικά με τις προσλήψεις των συμβασιούχων στους ΟΤΑ και στον ευρύτερο δημόσιο τομέα. Στο τέταρτο μνημόνιο δεν υπάρχει καμμία πρόσληψη για το 2018 και το 2019 για τους δήμους και τις περιφέρειες.

Απέναντι στα 5 δισεκατομμύρια νέα μέτρα του μνημονίου, η Κυβέρνηση προβάλλει σήμερα ως αντιστάθμισμα τα υποτιθέμενα αντίμετρα που θα εφαρμοστούν, όμως, μετά την ολοκλήρωση του προγράμματος το 2018.

Αποκρύπτει, όμως, από τον ελληνικό λαό ότι η χρηματοδότηση των αντίμετρων θα προέλθει από το υπερπλεόνασμα πέραν του 3,5%, το οποίο και πάλι θα κληθεί να πληρώσει ο ελληνικός λαός, θα κληθεί να πληρώσει ο Έλληνας πολίτης. Αυτή είναι η πολιτική εξαπάτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, πραγματικά ούτε ένα λεπτό ακόμη.

Ο λαός ξέρει σήμερα ότι τα λεγόμενα «αντίμετρα» δεν είναι κοινωνική πολιτική. Δεν θα του δοθεί τίποτα παραπάνω από αυτά τα οποία θα πληρώσει με αιματηρές θυσίες όλη την επόμενη περίοδο. Τα αντίμετρα δεν είναι για τους πολίτες. Είναι το δικό σας άλλοθι για να ψηφίσετε το τέταρτο μνημόνιο.

Γι’ αυτό, εμείς στη Δημοκρατική Συμπαράταξη ζητάμε να αλλάξει αυτή η πολιτική. Ζητάμε την αλλαγή των συσχετισμών στη Βουλή και την κοινωνία.

Έξω βρίσκονται και διαδηλώνουν άνθρωποι τους οποίους έχετε κοροϊδέψει και αυτοί το θυμούνται. Γι’ αυτό, προτείνουμε αλλαγή πολιτικής, με εθνική συνεννόηση, για να υπάρξει διαπραγμάτευση για μείωση των πλεονασμάτων σε ένα εθνικό πλαίσιο για προσέλκυση επενδύσεων, σταθερό φορολογικό σύστημα, ενεργοποίηση των κοινωνικών και παραγωγικών δυνάμεων του τόπου, για να βγει η χώρα από το τέλμα στο οποίο την έχετε εσείς οδηγήσει.

Γι’ αυτό και το τέταρτο μνημόνιο που θα ψηφίσετε θα είναι αυτό που θα σας καταδικάσει τελεσίδικα στη συνείδηση του ελληνικού λαού.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Ο Υπουργός Εσωτερικών κ. Πάνος Σκουρλέτης έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, εάν έχει μια πραγματική αξία που ενδιαφέρει πρώτα απ’ όλα τον ελληνικό λαό η συζήτηση που διεξάγεται σήμερα, είναι γιατί μας δίνει την ευκαιρία να δώσουμε απαντήσεις απέναντι σε δικαιολογημένους προβληματισμούς, να εξηγήσουμε για το πώς έχουν οδηγηθεί τα πράγματα μέχρις εδώ, να παρουσιάσουμε τις δυσκολίες, να αναδείξουμε τα στοιχήματα της επόμενης περιόδου χωρίς βεβαιότητες και να φωτίσουμε τις προκλήσεις και όλα αυτά τα οποία είμαστε υποχρεωμένοι καθημερινά να εξηγούμε στους Έλληνες πολίτες, οι οποίοι βρίσκονται σε αυτή την πολιτική της διαρκούς λιτότητας από το 2010 και μετά.

Αντίθετα, πολύ μικρή αξία έχει το να κάνουμε μια σύγκριση της σημερινής πολιτικής, της σημερινής κατάστασης με αυτή των προκατόχων μας, διότι τα πράγματα μιλούν από μόνα τους. Αυτή η σύγκριση έχει γίνει πρώτα απ’ όλα στη συνείδηση του ελληνικού λαού και διαρκώς, καθημερινά, επιβεβαιώνεται η ουσιαστική ποιοτική διαφορά ανάμεσα στη σημερινή Κυβέρνηση και στις προηγούμενες κυβερνήσεις ΠΑΣΟΚ και Νέας Δημοκρατίας, κυρίως διότι απέναντι στη θηριώδη λιτότητα από το 2010 έχουμε μια πολιτική η οποία δεν ξεφεύγει ως προς τα βασικά της χαρακτηριστικά τα οποία επιβάλλονται από τη λογική της συμφωνίας που υπογράψαμε το προηγούμενο καλοκαίρι, το καλοκαίρι του 2015, αλλά σαφώς είναι πολύ πιο ήπια και κυρίως έχει συγκεκριμένες μέριμνες, οι οποίες δείχνουν μια πραγματικά διαφορετική κοινωνική ευαισθησία.

Κυρίες και κύριοι συνάδελφοι, δεν έχουμε καμμία διάθεση να υπερασπιστούμε μια πολιτική, την οποία εμείς πρώτοι είπαμε ότι δεν υιοθετούμε ούτε έχουμε ψευδαίσθηση ότι και με τα μέτρα που παίρνουμε αυτή τη στιγμή, μέσα στις αντικειμενικά πολύ δύσκολες συνθήκες, γυρίζουμε ξανά στον κόσμο της εργασίας και τους πιο αδύνατους αυτά τα οποία έχουν χάσει τα τελευταία χρόνια. Δυστυχώς είναι πολύ εύκολο να γκρεμίζεις πράγματα και πολύ δύσκολο να κατακτάς και να κερδίζεις.

Είναι πάρα πολύ δύσκολο στα κοινωνικά ερείπια που μας κληροδοτήσατε να μπορέσουμε να δημιουργήσουμε ξανά μία οικονομία που να στέκεται στα πόδια της. Όμως, φαίνεται ότι για πρώτη φορά μετά το 2010, στην τρέχουσα χρονιά, αλλά και το 2018, πραγματικά υπάρχουν δυνατότητες, έτσι ώστε να έχουμε μια αισθητή αναπτυξιακή πορεία, η οποία μεταφράζεται σε νέες δουλειές, νέες επενδύσεις και, προφανώς, σε αισθητούς ρυθμούς ανάπτυξης και μεγέθυνσης του Ακαθάριστου Εθνικού Προϊόντος.

Κυρίες και κύριοι συνάδελφοι, πραγματικά, μια τέτοιου είδους πορεία της οικονομίας που είναι απόλυτα ρεαλιστικό να επιτευχθεί, θα δώσει μια νέα δυναμική, έτσι ώστε ακόμα και τα σημερινά μέτρα τα οποία ψηφίζονται και αφορούν το 2019 και μετά, να μπορούμε να τα προσεγγίσουμε με έναν διαφορετικό τρόπο, διότι αυτό επιβάλλει μια πολιτική προσέγγιση και ανάγνωση των πραγμάτων.

Άλλωστε, όλο αυτό το διάστημα και από τη μία και από την άλλη πλευρά –αυτό, βέβαια, ισχύει κυρίως για τα δικά μας χρόνια- στο πλαίσιο αυτής της συμφωνίας που υπογράψαμε το καλοκαίρι του 2015, η διαπραγμάτευση ήταν τέτοια που έμπαιναν ζητήματα. Δεν ήταν μία εκ των προτέρων ατζέντα, την οποία τουλάχιστον η πλευρά των δανειστών φάνηκε να μην τη σέβεται σε όλες τις φάσεις.

Πολύ δε περισσότερο, ακόμα και εσείς οι οποίοι υπερθεματίζετε στον ακραίο φιλελευθερισμό, που ορκίζεστε στις ακραίες πολιτικές λιτότητας, μιλάτε για διαπραγμάτευση των πρωτογενών πλεονασμάτων για 2%, όπως έχει πει ο Αρχηγός σας, αν δεν κάνω λάθος.

Εσείς υιοθετείτε την εξής επικοινωνιακή πολιτική: Ό,τι έχετε ως μειονέκτημα και έχει γίνει απολύτως κατανοητό ότι αποτελεί την Αχίλλειο πτέρνα της πολιτικής σας, προσπαθείτε αυτή τη στιγμή να το μετακυλήσετε σε εμάς, στους πολιτικούς σας αντιπάλους.

Για παράδειγμα, μιλάτε για νέα διαπλοκή, όταν ήσασταν βουτηγμένοι εντελώς στη διαπλοκή. Δεν ήμασταν εμείς αυτοί οι οποίοι ανακαλύψαμε ξαφνικά το πού πήγαιναν τα 2% των μαύρων ταμείων της «SIEMENS». Λέω αυτό το παράδειγμα που είναι το πιο χοντρό, το πιο εύκολο να πούμε, για να μην πούμε για όλο εκείνο το σύστημα διαπλοκής στα μέσα μαζικής ενημέρωσης. Δεν ήμασταν εμείς αυτοί που τις δύσκολες ώρες της διαπραγμάτευσης, από την πρώτη ημέρα που αναλάβαμε την Κυβέρνηση, συντονιστήκαμε με αυτούς οι οποίοι τα ζήταγαν όλα εδώ και τώρα. Εσείς το κάνατε! Εσείς το κάνετε!

Εσείς, μάλιστα, καταγγείλατε τη σημερινή Κυβέρνηση ότι δεν μπορεί να εφαρμόσει αυτή την πολιτική γιατί δεν την πιστεύει. Και άρα καλέσατε τον κόσμο να υποστηρίξει το «αυθεντικό» αυτής της πολιτικής, που είναι το δικό σας πρόγραμμα έναντι ημών.

Επαναλαμβάνω, αν είναι αυτή η σύγκριση, σας λέμε ευθέως ότι σας τη χαρίζουμε αυτή την πολιτική. Εξαναγκασμένοι είμαστε να την κάνουμε. Όμως, γνωρίζουμε ότι είμαστε υποχρεωμένοι να μην αφήσουμε αυτή την κοινωνία έρμαιο του ακραίου νεοφιλελευθερισμού, που η πιο αυθεντική του έκφραση είναι η πολιτική των μνημονίων.

Επιπλέον, κυρίες και κύριοι συνάδελφοι, χωρίς βεβαιότητες και ψευδαισθήσεις, υπάρχουν κάποια ζητήματα τα οποία θα πρέπει να τα κάνουμε κατανοητά. Και θα ήθελα στο σημείο αυτό να αναφερθώ ιδιαίτερα στα θέματα που αφορούν την τοπική αυτοδιοίκηση και σχετίζονται με το μεσοπρόθεσμο πρόγραμμα.

Όταν συζητάγαμε τον προϋπολογισμό του 2017, είχαμε πει ως Κυβέρνηση ότι θα είναι ο τελευταίος προϋπολογισμός όπου θα υπάρχει μια μείωση των κρατικών επιχορηγήσεων. Αυτό επιβεβαιώνεται από το σημερινό μεσοπρόθεσμο που έχετε μπροστά σας.

Με πρώτο το 2018 προβλέπεται μια αύξηση, σε πρώτη φάση, για την κρατική επιχορήγηση της τάξης των 300 εκατομμυρίων ευρώ περίπου, παρ’ όλο που μέσα στις εκτιμήσεις του μεσοπρόθεσμου προγράμματος -και αυτό άλλωστε είναι απόλυτα κατανοητό, γιατί ένας τέτοιος σχεδιασμός γίνεται με βάση τα σημερινά δεδομένα- δεν έχει συμπεριληφθεί η κυοφορούμενη θεσμική μεταρρύθμιση, η οποία αυτή τη στιγμή είναι σε εξέλιξη και που προφανώς μετά την ολοκλήρωσή της μας δίνει τη δυνατότητα να προβούμε σε νέου είδους εποικοδομητικές και επί τα βελτίω αλλαγές του μεσοπρόθεσμου προγράμματος.

Κυρίες και κύριοι συνάδελφοι, εμάς δεν θα μας ακούσετε ποτέ να συμβιβαζόμαστε με την ιδέα ότι η λιτότητα είναι ένας μονόδρομος. Αυτό το έχετε προ πολλού υιοθετήσει, όταν οι ιδεολογικές σας αναφορές μάς θυμίζουν όλους αυτούς που έχουμε γράψει για το τέλος της ιστορίας.

Κυρίες και κύριοι συνάδελφοι, ακούγεται μια κριτική η οποία είναι εύλογη: «Μα, καλά μπορούμε αυτή τη στιγμή να νομοθετούμε για μετά το 2019;». Μάλιστα, πάνω σε αυτό το εύλογο ερώτημα, το οποίο θα το σχολιάσω αμέσως μετά, εσείς κτίζετε το δικό σας story για την ύπαρξη ενός νέου μνημονίου. Νομίζω ότι αυτό είναι αρκετά εύκολο να το απαντήσει κάποιος, διότι προφανώς νέο μνημόνιο σημαίνει νέα δανειακή σύμβαση και όλα τα υπόλοιπα τα οποία τα έχει ζήσει ο λαός μας και η χώρα μας από το 2010.

Υπάρχει, όμως, μια πραγματικότητα, την οποία εμείς είμαστε διατεθειμένοι να τη συζητήσουμε πρώτα απ’ όλα με την ελληνική κοινωνία και τους ευρωπαϊκούς λαούς, ότι και, παρά το τέλος των μνημονίων, η έννοια της επιτήρησης των οικονομιών από τα ισχυρά νεοφιλελεύθερα ευρωπαϊκά οικονομικά κέντρα είναι μια πραγματικότητα.

Εμείς ήμασταν αυτοί που πριν από λίγα χρόνια φωνάζαμε για τη συνταγματοποίηση του νεοφιλελευθερισμού μέσω των νέων ευρωπαϊκών συνθηκών. Αυτό είναι μια πραγματικότητα, την οποία πρέπει να τη συζητήσουμε, διότι μέσα από την υιοθέτηση αυτών των σημερινών κυρίαρχων νεοφιλελεύθερων στρατηγικών, ουσιαστικά αναδεικνύεται και το μεγάλο πρόβλημα της προοπτικής της Ευρώπης.

Αν σήμερα η Ευρώπη βρίσκεται περισσότερο παρά ποτέ άλλοτε πιο κοντά στην αποδόμησή της, εάν σήμερα ο ευρωσκεπτικισμός, ο συντηρητικός, ο Δεξιός ευρωσκεπτικισμός, σηκώνει κεφάλι, ακριβώς οφείλεται στην επικράτηση αντικοινωνικών, νεοφιλελεύθερων πολιτικών, που ταύτισαν την έννοια της ενωμένης Ευρώπης με τις μεγαλύτερες ανισότητες, με τη μείωση του κοινωνικού κράτους και με την έκρηξη της ανεργίας.

Αυτά είναι τα ζητήματα, τα οποία δεν μπορείτε καν να τα αγγίξετε. Ξέρετε γιατί; Διότι είστε πραγματικά -και στη συνείδηση του κόσμου, αλλά και αντικειμενικά- οι θεματοφύλακες των πιο ακραίων νεοφιλελεύθερων απόψεων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κυρίες και κύριοι συνάδελφοι, ο στόχος παραμένει να βγούμε από τα μνημόνια. Ο στόχος παραμένει να μπορέσουμε να αποκαταστήσουμε ένα μέρος τουλάχιστον των μεγάλων αδικιών που έγιναν εις βάρος του κόσμου της εργασίας. Ο στόχος παραμένει να επανακτήσει η χώρα τον χαμένο βαθμό ελευθερίας της στο πλαίσιο της Ευρωπαϊκής Ένωσης για μια άλλη Ευρωπαϊκή Ένωση. Και εκείνο, το οποίο εμείς μπορούμε να υποσχεθούμε και μέσα από την τωρινή συζήτηση είναι ότι πρώτα απ’ όλα αισθανόμαστε υποχρεωμένοι να συζητάμε και να εξηγούμε στον κόσμο ποιες είναι οι δυσκολίες, ποιες είναι οι δυνατότητες, ποιο είναι το στοίχημα και ποιο ακριβώς είναι το διακύβευμα.

Πάνω σε αυτά τα ερωτήματα είναι που θα κριθεί η αποτελεσματικότητα, η βιωσιμότητα και η πορεία αυτής της Κυβέρνησης και όχι βέβαια στη βάση μιας ψεύτικης επικοινωνιακής πολιτικής, την οποίαν, την κάνετε από κοινού με τους «φίλους» σας των μέσων μαζικής ενημέρωσης και φαίνεται ότι πείθει ολοένα και λιγότερους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Η Υπουργός Εργασίας Κοινωνικής Ασφάλισης και Κοινωνικής Αλληλεγγύης κ. Αχτσιόγλου έχει τον λόγο για τρία λεπτά, για να καταθέσει νομοθετικές ρυθμίσεις.

Και εν συνεχεία, ο κ. Λοβέρδος έχει τον λόγο.

Ορίστε, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Καταθέτω τέσσερις νομοτεχνικές βελτιώσεις στο σχέδιο νόμου.

Θέλω να αναφέρω ιδίως ότι η μία εξ αυτών συνιστά μια βελτιωτική προσθήκη για τη διάταξη για τις συλλογικές διαπραγματεύσεις. Πριν, όπως είχαμε τη διάταξη, ουσιαστικά αναφέραμε ότι η παράγραφος 5 και 6 του άρθρου 37 του ν.4024/2011 «ισχύουν έως τέλος του προγράμματος δημοσιονομικής προσαρμογής». Αυτό δεν ήταν πλήρως ορθό νομοτεχνικά, διότι οι ίδιες οι παράγραφοι αυτές έχουν στο εσωτερικό τους «όσο διαρκεί το μεσοπρόθεσμο».

Επομένως, τώρα, με νομοτεχνική βελτίωση πηγαίνουμε μέσα στη διάταξη του ν.4024/2011 και αντικαθιστούμε τη φράση «Όσο διαρκεί το μεσοπρόθεσμο πρόγραμμα» με τη φράση «Έως το τέλος του προγράμματος οικονομικής προσαρμογής». Επί της ουσίας, παραμένουν αυτά, για τα οποία έχω επιχειρηματολογήσει και θα επιχειρηματολογήσω και αύριο.

Η επόμενη που είναι άξια αναφοράς είναι ότι στο ν.1264/1982 εξομοιώνεται ο χρόνος αδικαιολόγητης απουσίας των συνδικαλιστικών στελεχών, με αυτόν που ισχύει για τον απλό εργαζόμενο, δηλαδή τις τρεις ημέρες που ισχύουν και για τον απλό εργαζόμενο.

Στο σημείο αυτό, λοιπόν, καταθέτω τις νομοτεχνικές βελτιώσεις.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛ. 409)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, οι κατατεθείσες νομοτεχνικές βελτιώσεις να διανεμηθούν στους συναδέλφους.

Τον λόγο έχει ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, για δώδεκα λεπτά.

Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι, η κρίση που ξέσπασε το 2009 διανύει ήδη τη δεύτερη φάση της, τη δεύτερη αχρείαστη φάση της κρίσης που προκάλεσαν ο ΣΥΡΙΖΑ και οι ΑΝΕΛ. Να μην ξεχνάμε -εμείς θα το θυμίζουμε πάντα στην Αίθουσα- ότι πρώτοι και μόνοι μας εμείς ως ΠΑΣΟΚ διαχειριστήκαμε πατριωτικά την κρίση, χωρίς δεύτερες σκέψεις και όπως αποδείχθηκε –και όλοι ξέρουμε- με τεράστιο πολιτικό κόστος. Και αργότερα, και προς τιμήν της, ακολούθησε και η Νέα Δημοκρατία.

Και το 2014 παράλληλα με όλα τα κράτη της Ευρωπαϊκής Ένωσης που είχαν μπει στην κρίση, βγαίναμε και εμείς μαζί τους από αυτήν, βγαίναμε από την περιπέτεια των μνημονίων, χωρίς βέβαια να έχουν ξεπεραστεί όλες οι δυσκολίες. Όμως, ακολουθούσαμε μια πορεία εξόδου από όλα αυτά που ζήσαμε από το 2009 και μετά, και εμείς και οι άλλοι. Οι άλλοι προχώρησαν. Η δικιά μας πορεία σταμάτησε από εκείνους που έριξαν την τότε κυβέρνηση, για να εγκαινιάσουν την περίοδο Βαρουφάκη και με αυτή την περίοδο να εγκαινιαστεί και η δεύτερη φάση της κρίσης, με τα δύο αχρείαστα επιπλέον μνημόνια.

Ειδικά για το ασφαλιστικό, που μας απασχολεί με το παρόν σχέδιο νόμου, η πολιτική 2015 - 2017 ήταν καταστροφική. Ξεκίνησε η Κυβέρνηση παραμερίζοντας τον δικό μου νόμο, έκανε παροχές, υπέγραψε, όμως, τον Ιούλιο το τρίτο, αχρείαστο μνημόνιο και άρχισε να παίρνει πίσω τις παροχές και να κάνει γιγαντιαίες περικοπές.

Και επειδή αφέθηκαν οι Βουλευτές να λένε διάφορα, με κριτήριο εντυπώσεις και όχι με κριτήριο την πραγματικότητα -οι Βουλευτές της Πλειοψηφίας εννοώ- θέλω να κάνω μια αναφορά σε ορισμένους αριθμούς και ποσοστά και να καταθέσω και ένα κείμενο:

Οι αριθμοί είναι αμείλικτοι. Και οι αριθμοί είναι αριθμοί, δεν είναι έννοιες και δεν επιτρέπουν καμμία διανοητική πολιτική εκδρομή. Οι περικοπές της δικής μας περιόδου, ως ΠΑΣΟΚ, εν συνόλω ήταν 11% και ποτέ δεν πειράξαμε τις χαμηλές συντάξεις, 13% περίπου ήταν οι περικοπές κυρίας ευθύνης της Νέας Δημοκρατίας και 20% είναι οι παρούσες περικοπές της διακυβέρνησης ΣΥΡΙΖΑ. Δεν τα λέω εγώ αυτά. Εγώ τα αναφέρω στη Βουλή. Το Ενιαίο Δίκτυο Συνταξιούχων τα αναφέρει αυτά. Και καταθέτω συγκεκριμένο κείμενο του Ενιαίου Δικτύου Συνταξιούχων όπως τα έχει καταγράψει. Δεκαέξι περικοπές κάνατε στα δυόμισι χρόνια σας, και όπως τα συστηματοποίησε στην «ATHENS VOICE» η δημοσιογράφος κ. Παναγοπούλου.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χωρίς αναλογιστικές μελέτες -όπως και σήμερα- χωρίς αιτιολογία, με χαρτάκια τα οποία βαφτίζατε «αναλογιστικές μελέτες», κάνατε τις προβολές σας. Πέρυσι και έναν χρόνο μετά, όπως είπα και το πρωί, έχετε διαψευστεί. Και για να ξέρουμε για τι μιλάμε, όταν αναφερόμαστε και απευθυνόμαστε στους «φίλους του λαού», κτυπάτε με την κατάργηση της προσωπικής διαφοράς και τις χαμηλές συντάξεις του παλιού ΙΚΑ των 480 ευρώ. Και εκεί γίνονται περικοπές της προσωπικής διαφοράς.

Και μιας και αναφέρομαι σε θέματα του Υπουργείου Εργασίας, θέλω να κάνω μια αναφορά στο άρθρο 58, κυρίες και κύριοι Βουλευτές. Το πρωί εμείς ως Δημοκρατική Συμπαράταξη -και εγώ και ο κ. Κουτσούκος- ανοίξαμε το θέμα, αλλά απάντηση δεν πήραμε. Τι ρυθμίζεται στο άρθρο 58, που δυστυχώς και αυτό χειροκροτάτε, συνάδελφοι της Πλειοψηφίας, και θα το ψηφίσετε;

Το άρθρο 58 είναι αντισυνταγματικό, διότι προβλέπει ότι θα εξαιρείται από το αφορολόγητο και θα εντάσσεται στο φορολογητέο εισόδημα η εισφορά του ελεύθερου επαγγελματία, του αγρότη, του εμπόρου. Θεωρούνται εισόδημα οι ασφαλιστικές εισφορές. Σε ένα σύστημα υποχρεωτικής κοινωνικής ασφάλισης θεωρείται, με το αντισυνταγματικό άρθρο 58, η καταβαλλόμενη εισφορά, εισόδημα.

Και τι απαντά η Κυβέρνηση με την αρμόδια Υπουργό; Ναι, λέει, αλλά η διάταξη, όμως, του άρθρου 58 δεν είναι φορολογική. Και λοιπόν; Έχει σημασία το είδος της ρύθμισης; Αν είχε τίτλο: «Εκπαιδευτική ρύθμιση» θα έθετε θέμα σε σχέση με την ουσία της; Θα απέκρουε ο τίτλος και ο χαρακτηρισμός το νόημα της ρύθμισης, το περιεχόμενο της ρύθμισης; Αυτά τα νομικά που αναγνώστηκαν το πρωί από την αρμόδια Υπουργό, τι νομικά είναι; Ανακριβής απάντηση, άστοχη η απάντηση της Κυβέρνησης. Η διάταξη αυτή θα πέσει στα δικαστήρια.

Κυρίες και κύριοι, έντεκα ρυθμίσεις της παρούσας Πλειοψηφίας στα δυόμισι χρόνια έχουν κριθεί από τη δικαιοσύνη αντισυνταγματικές, όχι τρεις, τέσσερις που αναφέρθηκαν εδώ το πρωί. Έντεκα ρυθμίσεις, δικές σας ρυθμίσεις, που τις χειροκροτούσατε τις πιο πολλές, με κορυφαία, βέβαια, την περίπτωση του νόμου Παππά, έχουν κριθεί από τα δικαστήρια ως αντισυνταγματικές.

Η σημερινή συνεδρίαση είναι μια συνεδρίαση κατ’ αρχάς αρνητικά ιστορική, γιατί η χώρα αποκτά τέταρτο μνημόνιο μετά το τρίτο, επίσης αχρείαστο, δικό σας μνημόνιο. Είναι πανηγυρική, γιατί δικαιώνονται οι προηγούμενες κυβερνήσεις και Παπανδρέου και Παπαδήμου και Σαμαρά - Βενιζέλου και αναδεικνύεται αυτό που σας λέμε πια, όχι μόνο εμείς οι πολιτικοί σας αντίπαλοι, αλλά και άνθρωποι από εσάς, από όλους τους χώρους που έχετε εκφράσει, με δημόσιες παρεμβάσεις τους, ότι δηλαδή υπήρξατε άδικοι με τους πολιτικούς σας αντιπάλους, ότι λέγατε πολλά πράγματα που δεν έγιναν, ότι δηλητηριάσατε με μίσος τον ελληνικό λαό και τον διχάσατε.

Είναι, λοιπόν, αρνητικά ιστορική ημέρα, είναι πανηγυρική κατά τις απόψεις που εξέφρασα, αλλά και πένθιμη για την κοινωνία, αφού αφαιρούνται από την οικονομία και από τις κοινωνικές τάξεις 5 δισεκατομμύρια ευρώ, πολλά δισεκατομμύρια ευρώ.

Θα νόμιζε κανείς, βέβαια, εάν ήταν σε άλλη χώρα και παρακολουθούσε τις πολιτικές εξελίξεις στην Ελλάδα, χωρίς να τις ζει όπως εμείς από κοντά, πως θα ήταν πένθιμη και για την Πλειοψηφία, αφού πανηγυρικά ενταφιάζεται πια ο αντιμνημονιακός σας λόγος, οι καλές σας διαθέσεις, οι προθέσεις σας.

Αντιθέτως, όμως, δεν είναι έτσι, δεν ισχύει αυτό. Θα ήταν μια λανθασμένη εντύπωση τρίτου ανθρώπου από άλλη χώρα. Εδώ όσοι ζούμε αυτά που λέτε και σας ακούμε και σας βλέπουμε και τώρα τρεις μέρες στη Βουλή σάς βλέπουμε να πανηγυρίζετε, να προσποιείστε -γιατί δεν το πιστεύετε- τον ενθουσιασμένο. Και αναρωτιέται κανείς, για να υπερβάλλω και λίγο: Πανηγυρισμοί με φόντο τα νταούλια, τα οποία θα παίζατε εσείς για να χορεύουν οι αγορές;

Και είναι πια καθαρό, κυρίες και κύριοι, το νιώσαμε και με διαβεβαιώσεις που μας δίνουν συνάδελφοι της Πλειοψηφίας σε κατ’ ιδίαν συζητήσεις και πια είναι δεδομένο: Μάρκος Αντώνιος ανάμεσά σας δεν υπάρχει. Άνθρωπος που δεν καταδέχεται ψεύτικες και μάταιες ελπίδες και άνθρωπος που να σέβεται τα λόγια του ανάμεσά σας δεν υπάρχει.

Πρώτα απ’ όλα, ασεβής με τον εαυτό του και με την πολιτική του αξιοπρέπεια είναι ο ίδιος ο Πρωθυπουργός, ο κ. Τσίπρας, αλλά πρωτοστατεί σε αυτή την παράσταση και ο Υπουργός Οικονομικών, ο κ. Τσακαλώτος.

Σε ό,τι αφορά τον Πρωθυπουργό, τα έχουμε πει και άλλες φορές. Θα τον καταδιώκουν για πάντα τα ίδια του τα λόγια και οι πράξεις του. Θυμίζω τον κ. Τσίπρα στο Μενίδι τον Μάιο του 2014. Έλεγε στον λαό: «Ή με τον ΣΥΡΙΖΑ ή με το μνημόνιο για άλλα σαράντα χρόνια». Πού μας έχει πάει τώρα; Τι βλέπουμε; Στο 2022 και βάλε. Ή με τον ΣΥΡΙΖΑ ή με την κ. Μέρκελ. Ο ορισμός του πολιτικού αμοραλισμού ή καλύτερα η αποθέωση του πολιτικού αμοραλισμού.

ΣΥΡΙΖΑ και ΑΝΕΛ δεν αφήνουν σήμερα και με αυτόν τον νόμο καμμία τάξη ανέγγιχτη. Ελεύθεροι επαγγελματίες, συνταξιούχοι, ιδιωτικοί υπάλληλοι, ένστολοι, όλοι πλήττονται.

Και ας μείνω λίγο στους τελευταίους. Παρ’ ότι ακούμε διάφορα εδώ και λίγη ώρα, κύριε Τόσκα, «τσακίζετε» τους ένστολους, αστυνομικούς, πυροσβέστες, στρατιωτικούς. Εκείνοι βάζουν πλάτη -στον δρόμο μου το έλεγαν αυτό αυτές τις ημέρες υφιστάμενοί σας- και εσείς τους κοροϊδεύετε. Γιατί εδώ μας έχουν απαντήσει –όχι εσείς, άλλοι Υπουργοί, συναρμόδιοι στον χώρο των ενστόλων- ότι και αυξήσεις θα δώσετε με το παρόν σχέδιο νόμου. Όμως, σας διαψεύδουν οι ίδιοι οι κοινωνικοί φορείς και στον δρόμο με τις εκδηλώσεις τους, αλλά και χθες εδώ πανηγυρικά και εμβληματικά. Ο ένστολος που μίλησε και τον παρακολούθησα σας καταδίκασε και αυτός μαζί με όλους τους άλλους φορείς, τις δεκάδες των φορέων.

Μια πρόταση κάνω. Να αποσύρετε όλες τις ρυθμίσεις για τα ειδικά μισθολόγια και να έρθουν εδώ και να συζητηθούν. Διαβάζουμε βέβαια ότι κάποια διαπραγμάτευση γίνεται και κάτι θα αλλάξει. Ίσως κάτι πείτε και εσείς, αλλά η Βουλή δεν τα ξέρει αυτά. Σε αυτά τα δημοσιεύματα είχαμε την ευκαιρία να δούμε προ ολίγων λεπτών συνδικαλιστές του χώρου να σας καλούν, παρ’ όλες τις αλλαγές, εάν υπάρξουν, να αποσύρετε τις σχετικές διατάξεις. Περιμένουμε να σας ακούσουμε. Τίποτα άλλο νομίζω δεν υπάρχει καλύτερο να κάνετε και για το συγκεκριμένο θέμα από το να αποσύρετε τις ρυθμίσεις, να τις φέρετε με την κανονική τακτική νομοθετική διαδικασία, για να μπορέσουμε να δούμε περί τίνος ακριβώς πρόκειται.

Για να κλείσω, ό,τι κρατήθηκε, λοιπόν, κυρίες και κύριοι Βουλευτές, με αγωνία, με αγώνα τα προηγούμενα χρόνια, όλα σήμερα καταργούνται. Το αφορολόγητο, οι συντάξεις εκεί που είχαν κρατηθεί, το ΕΚΑΣ, οι ομαδικές απολύσεις.

Και ας μην κρύβουμε από τον εαυτό μας την αλήθεια. Μέσα σε μια αγωνία ή έναν φόβο να μη μας πουν ότι πολιτικά δεν είμαστε όπως πρέπει, μέσα σε ένα πλαίσιο πολιτικού καθωσπρεπισμού, ας μη χάνουμε την αλήθεια.

Ο κύριος Υπουργός, ο έχων την κυρία ευθύνη για αυτό το σχέδιο νόμου, ο κ. Τσακαλώτος -όπως είπα και χθες στην παρέμβασή μου- με τα όσα πει μέχρι σήμερα εδώ -δεν ξέρω τι θα πει αύριο ή τι θα πει απόψε- στη μια ατιμία προσέθετε την άλλη. Θα μπορούσε να είναι και ήρωας του Θερβάντες, ως Υπουργός ελεεινής μορφής. Και λέω «ελεεινής», γιατί τι άλλο θα μπορούσε να είναι όταν προσπερνά όλα τα δύσκολα με μια γενική αποστροφή, που άκρη δεν βγάζεις, και στέκεται στα ψευδοαντίμετρα σε όλη του την ομιλία;

Είναι η συνέχεια του ψεύδους, κυρίες και κύριοι Βουλευτές, που ξεκίνησε με το «θα σκίσω το μνημόνιο», «θα το καταργήσω αμέσως με έναν νόμο και με ένα άρθρο», έγινε «θα εφαρμόσω παράλληλο πρόγραμμα» και γίνεται σήμερα «θα εφαρμόσω τα αντίμετρα». Τρία βαφτίσια για την ίδια απόπειρα κοροϊδίας των πολιτών. Πάει, όμως, πια πολύ. Τώρα πια ισχύει αυτό που λέει ο λαός: Όποιος κοροϊδεύει, κοροϊδεύει τον εαυτό του και μόνο τον εαυτό του.

Ευχαριστώ.

 (Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Βουλευτής του ΣΥΡΙΖΑ κ. Σταύρος Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο είναι η αντανάκλαση μιας διαρκούς πάλης, μιας πάλης που στηρίζεται στις βαθιές αντιθέσεις, που υπάρχουν στις κοινωνίες και που στην εποχή μας παίρνουν σοβαρές διαστάσεις λόγω της παγκόσμιας κρίσης.

Ο νεοφιλελευθερισμός, που οι προηγούμενες κυβερνήσεις του άνοιξαν διάπλατα την πόρτα για να κυριαρχήσει βίαια, ισοπεδώνοντας και αποσυνθέτοντας τη σχετική -είναι αλήθεια- συνοχή της ελληνικής κοινωνίας που είχε προηγηθεί κατά τις προηγούμενες περιόδους της επίπλαστης ευημερίας, δεν είναι ένας εχθρός που εξοντώνεται εύκολα.

Το προϊόν της διαπραγμάτευσης, που έχουμε μπροστά μας, είναι όμως και η τρανή απόδειξη ότι δεν το βάζουμε κάτω. Τα άρθρα με τα αντίμετρα είναι οι νίκες απέναντι στις πολιτικές του νεοφιλελευθερισμού, που μπορέσαμε να πετύχουμε με σκοπό πρώτα από όλα να αποκαταστήσουμε και να διατηρήσουμε τη συνοχή της κοινωνίας, η οποία έχει πληγεί βαθιά από την ανελέητη επίθεση που εφαρμόστηκε βίαια τα προηγούμενα χρόνια -την τελευταία επταετία- και εγκαταστάθηκε στη χώρα από το ΠΑΣΟΚ και μετά και από τη Νέα Δημοκρατία από κοινού, από το 2010.

Να σας θυμίσω, όμως, μερικές από τις επιτυχίες της διαπραγμάτευσης στον πρωτογενή τομέα που είχαμε το τελευταίο διάστημα:

Πρώτον, είχαμε την τροποποίηση εκείνου του απίθανου νόμου, του ν.4172/2013, που φορολογούσε από το πρώτο ευρώ τους αγρότες για όλα τα αγροτικά εισοδήματα, για το σύνολο των επιδοτήσεων και για όλες τις αποζημιώσεις του ΕΛΓΑ, όταν κάποιος πάθαινε ζημιά.

Δεύτερον, τις ασφαλιστικές εισφορές. Οι περισσότεροι αγρότες πληρώνουν πλέον λιγότερα από όσα πλήρωναν και οι εισφορές είναι ανάλογες με τη δυνατότητά τους και όχι με την ηλικία τους.

Τρίτον, ο εξωδικαστικός συμβιβασμός μετά το ξεπούλημα της «Αγροτικής Τράπεζας» και το γιγάντωμα των οφειλών στα ασφαλιστικά ταμεία, στον ΟΓΑ, που φόρτωσαν τους αγρότες της χώρας μας με δυσβάσταχτα χρέη και δεν φρόντισαν για καμμία ρύθμιση που να τους ελαφρύνει.

Σήμερα με αυτό το νομοσχέδιο φέρνουμε ρυθμίσεις που έρχονται να συνδράμουν στην αντιστροφή της πορείας της πρωτογενούς παραγωγής.

Στο πλαίσιο, λοιπόν, της παραγωγικής ανασυγκρότησης έχουμε να πούμε τα εξής: Είμαστε υπερήφανοι, γιατί καταφέραμε να γυρίσουμε στα αγροτικά εφόδια, σε όλες τις ζωοτροφές και στα ζώντα ζώα τον ΦΠΑ στο 13%, διότι γνωρίζαμε ότι η σύμβαση του 2015 έχει ένα σφάλμα σε αυτό το σημείο. Και είναι από τις νίκες ότι καταφέραμε στον αγροτικό κόσμο της χώρας την επαναφορά του ΦΠΑ στο 13% και μάλιστα άμεσα, από 1ης Ιουλίου του τρέχοντος έτους, του 2017.

Με αυτόν τον τρόπο, δίνεται η δυνατότητα στήριξης στον πρωτογενή τομέα της χώρας με ενίσχυση στη ρευστότητα των αγροτών και των αγροτικών επιχειρήσεων, καθώς αποτελεί έναν από τους βασικούς πυλώνες ανάπτυξης της ελληνικής οικονομίας, όπως αναφέρει και η αιτιολογική έκθεση. Και ποιος δεν θα συμφωνήσει με αυτή!

Μειώσαμε τον συντελεστή του πρώτου κλιμακίου στη φορολογία εισοδήματος από το 22% στο 20% για τους αγρότες της χώρας μας και για όλους τους φορολογούμενους για εισοδήματα τα οποία είναι κάτω από 20.000 ευρώ.

Εδώ, να σας θυμίσω ότι το 95% των δηλωθέντων αγροτικών εισοδημάτων στη χώρα μας είναι κάτω από το όριο των 20.000 ευρώ. Άρα το 95% των πολιτών, των αγροτών θα ωφεληθεί από αυτή τη ρύθμιση.

Τρίτον: Μια ακόμη ελάφρυνση είναι η μείωση της ειδικής εισφοράς αλληλεγγύης, η οποία μηδενίζεται για εισοδήματα μέχρι 30.000 ευρώ. Κι εδώ, να πούμε, βέβαια, ότι σχεδόν το σύνολο των αγροτικών εισοδημάτων είναι κάτω από το όριο των 30.000 ευρώ.

Τέταρτον, ο εξωδικαστικός συμβιβασμός δίνει μια νέα δυνατότητα να απαλυνθούν τα υπέρογκα χρέη, που έχουν συσσωρευθεί στους αγρότες της χώρας μας και που οι κυβερνήσεις του ΠΑΣΟΚ και της Νέας Δημοκρατίας τους φόρτωσαν στις πλάτες.

Μιλάτε, όμως, κύριοι, εσείς του ΠΑΣΟΚ και της Νέας Δημοκρατίας, για τους αγρότες, εσείς που εκθρέψατε την πελατειακή κατανομή των επιδοτήσεων; Αντίθετα, εμείς, το 2016, τον προηγούμενο χρόνο, πληρώσαμε 3,7 δισεκατομμύρια, εξοφλώντας επιδοτήσεις ανείσπραχτες από το 2008 και, μάλιστα, χωρίς να χαθεί ούτε 1 ευρώ από την προηγούμενη προγραμματική περίοδο. Μιλάτε εσείς, που επιφέρατε τη μείωση του αγροτικού εισοδήματος και καταφέρατε να καταρρακώσετε τη συνεταιριστική ιδέα και να διαλύσετε τους συνεταιρισμούς; Μιλάτε εσείς, που ξεπουλήσατε τις αγροτικές συνεταιριστικές επιχειρήσεις με πρώτη τη «ΔΩΔΩΝΗ», αλλά και τη «ΣΕΚΑΠ» και άλλες πολλές.

Είμαι βέβαιος, λοιπόν, ότι οι αγρότες της χώρας μας γνωρίζουν καλά τα έργα σας, όπως αναγνωρίζουν και τις παραπάνω μικρές αλλά και μεγαλύτερες νίκες μας. Και γνωρίζουν καλά ότι είναι βαθιά η επιμονή μας για να εξυπηρετήσουμε τη μεγάλη πλειοψηφία, ανατρέποντας σε όσο το δυνατόν περισσότερα σημεία τις πολικές του νεοφιλελευθερισμού, όπως κάνουμε σήμερα με τον ΦΠΑ στα αγροτικά εφόδια.

Καμμιά άλλη πολιτική δύναμη δεν θέλει –και, άρα, δεν μπορεί- να υπηρετήσει αυτόν τον σκοπό σε πραγματικές συνθήκες και όχι σε συνθήκες in vitro, εργαστηρίου. Οι αδικίες που επιβλήθηκαν από τον νεοφιλελευθερισμό στην ελληνική κοινωνία είναι όλες και μία-μία σε γνώση μας και είναι στη θέλησή μας να συνεχίσουμε να αγωνιζόμαστε σκληρά για να τις ανατρέψουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Κουμουτσάκος, Βουλευτής της Νέας Δημοκρατίας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην απλή, καθημερινή και ανθρώπινη ερώτηση: «Τι κάνεις;», «πώς πάει;», «πώς περνάς;», η απάντηση που παίρνεις από τους πολίτες κάθε επαγγέλματος, κάθε επιπέδου μόρφωσης και κάθε κοινωνικής κατάστασης, δεν είναι πια ούτε καν εκείνο το τυπικό: «Καλά. Πώς να πάει;». Όλο και περισσότερο, όλο και συχνότερα η απάντηση είναι: «Δεν αντέχουμε άλλο. Δεν πάει άλλο. Τελείωσα. Μας τελειώσανε.».

Ξέρετε σε ποιους αναφέρεται αυτό το «μας τελειώσανε»; Σε εσάς, κύριοι της Κυβέρνησης. Εσείς είστε αυτοί που στη γενική συνείδηση έχετε «τελειώσει» νοικοκυριά, επιχειρήσεις, συνταξιούχους, μισθωτούς, ένστολους, αγρότες, νησιώτες. Και η αλυσίδα της μιζέριας και της φτωχοποίησης δεν έχει τέλος, έχει δέσει πια όλη την κοινωνία. Παντού επικρατεί απόγνωση, έλλειψη προοπτικής και ελπίδας.

Εκτός από τον κομματικό σας μηχανισμό, σήμερα κανένας, μα κανένας, δεν είναι καλύτερα απ’ ό,τι ήταν δύο χρόνια πριν. Αυτή είναι η κατάσταση στην κοινωνία. Κι όμως, η Κυβέρνηση δεν καταλαβαίνει τίποτα. Έφτασε στο σημείο ο Πρωθυπουργός να λέει πως οι Έλληνες περνάνε καλά γιατί το Πάσχα μπόρεσαν και πήγαν στα χωριά τους. Υπερηφανεύεται ότι δεν υπάρχουν πια απεργίες και κινητοποιήσεις κυνικά, προκλητικά και ανεύθυνα, ακριβώς όπως φέρνετε σήμερα εδώ το τέταρτο μνημόνιο: κυνικά και προκλητικά.

Είναι το δεύτερο μνημόνιο της κυβερνητικής σας θητείας. Χρόνος και μνημόνιο. Είστε οι πρωταθλητές των μνημονίων και πανηγυρίζετε γι’ αυτό χωρίς καμμία συστολή. Μόνο στήριγμά σας είναι το πείσμα της αλαζονείας και η βουλιμία της εξουσίας. Προκαλείτε τον κόσμο που υποφέρει. Το επιβεβαιώνουν αυτά, που λέτε σήμερα εδώ. Δεν ακούσατε ή δεν καταλάβατε τίποτα από τη φωνή της απόγνωσης αλλά και το σφυροκόπημα όλων ανεξαίρετα των κοινωνικών φορέων.

Ξέρετε, είσαστε πια ανίκανοι να ακούσετε όχι μόνο την υπόκωφη αλλά ούτε την εκκωφαντική βοή της κοινωνίας. Συνεχίζετε την καταστροφική σας πορεία με παρωπίδες εξουσίας στα μάτια και βουλοκέρι αλαζονείας στα αυτιά. Έχετε χάσει κάθε επαφή με την κοινωνία. Και, ξέρετε, αυτό είναι το τελευταίο στάδιο πριν την πολιτική κατάρρευση.

Πήρατε την Ελλάδα την ώρα που είχε αρχίζει να βγαίνει από την κρίση και τη βυθίζετε στην παρακμή. Και σήμερα έρχεστε εδώ, την ώρα που ήδη βυθίζετε τη χώρα, να δέσετε στο πόδι της κοινωνίας έναν ακόμα ασήκωτο βράχο για να πάει πιο γρήγορα και πιο κάτω, τον βράχο του τέταρτου μνημονίου των 4,9 δισεκατομμυρίων.

Κυρίες και κύριοι των ΣΥΡΙΖΑ - ΑΝΕΛ, θα ψηφίσετε αύριο μέτρα σφαγιαστικά, μέτρα πραγματικά, μέτρα που θα εφαρμοστούν και προσπαθείτε να πείσετε ότι χαίρεστε γιατί, ταυτόχρονα, θα ψηφίσετε δήθεν αντίμετρα. Όμως, τα αντίμετρα είναι φανταστικά, τα αντίμετρα θα εξαερωθούν. Είναι αντίμετρα που ξέρετε ότι δεν θα εφαρμοστούν, γιατί είναι άμεσα εξαρτημένα από τις προϋποθέσεις του ντροπιαστικού άρθρου 15. Πρώτα ψήφιση και πλήρης εφαρμογή νέων μέτρων ύψους 4,9 δισεκατομμυρίων και μετά μόνιμη επίτευξη υψηλών πρωτογενών πλεονασμάτων και, μάλιστα, πρωτογενών πλεονασμάτων που θα πρέπει να αξιολογηθούν από τους θεσμούς.

Ξέρετε πολύ καλά ότι προϋπόθεση τόσο υψηλών πλεονασμάτων για τόσο καιρό είναι ανέφικτη. Και ποιος το λέει αυτό; Όχι εμείς, αλλά ο Αρχηγός σας. Στις 23 Ιουνίου του 2016 είπε επί λέξει: «Είναι αδύνατον να πιάσουμε πλεονάσματα 3,5% μετά το 2018». Δεν είπε μόνο αυτό, βέβαια. Είπε ότι δεν θα έπαιρνε ούτε 1 ευρώ μέτρα και παίρνει μέτρα ύψους 5 δισεκατομμυρίων. Όμως, την ίδια οδό του ψεύδους χωρίς αιδώ, ανερυθρίαστα ακολούθησε και ο κ. Τσακαλώτος. Είπε ότι θα παραιτηθεί αν κοπεί το αφορολόγητο και σήμερα είναι εδώ, στα υπουργικά έδρανα!

Κοροϊδεύετε για μια ακόμα φορά. Υποσχεθήκατε παροχές ύψους 12 δισεκατομμυρίων, δεν τις δώσατε, αλλά πάνω από αυτά επιβάλατε μέτρα λιτότητας ύψους 12,5 δισεκατομμυρίων. Είπατε ότι θα αυξήσετε τις συντάξεις. Τις κόψατε και τις ξανακόβετε. «Serial killers» συνταξιούχων έχετε γίνει! Είπατε ότι θα αυξήσετε το αφορολόγητο. Το μειώσατε και το ξαναμειώνετε. «Serial killers» μισθωτών και ελεύθερων επαγγελματιών γίνεστε!

Είπατε ότι θα στηρίξετε τους αδυνάτους και τους φορτώνετε όλα τα νέα βάρη. Κόβετε τώρα και τα τελευταία κοινωνικά επιδόματα. Βάλατε είκοσι έξι νέους φόρους. Βάζετε τώρα φόρο και στον μεροκαματιάρη των 500 ευρώ τον μήνα.

Στο σημείο αυτό θέλω να είμαι σαφής. Έχουν ευθύνες και οι εταίροι μας όταν προβάλλουν υπερβολικές αξιώσεις. Έχουν ευθύνες που δέχθηκαν την υπερφορολόγηση που βάζετε στους Έλληνες. Βρίσκουν, όμως, πάτημα και τα κάνουν, στις καθυστερήσεις, στις αντιφάσεις, στη διγλωσσία, στην ανικανότητά σας, στην ανικανότητα μιας Κυβέρνησης που σε κάθε διαπραγμάτευση προαναγγέλλει σκληρή αντίσταση, σαλπίζει ηρωικές επιθέσεις και τελικά σύρεται και υπογράφει συνθηκολογήσεις, που δεν είναι μόνο ταπεινωτικές αλλά αποδεικνύονται και κατά συρροή αντισυνταγματικές.

Και αυτό είναι η θεσμική πτυχή της παρακμής στην οποία έχετε βυθίσει τη χώρα. Και αυτή η θεσμική παρακμή έρχεται να προστεθεί στην κοινωνική παρακμή. Φτωχοποιείτε την κοινωνία όχι μόνο από ανικανότητα αλλά -προσοχή!- και από πολιτική σκοπιμότητα. Επενδύετε στη νοσηρή λογική ότι μια φτωχοποιημένη και απελπισμένη κοινωνία μπορεί να γίνει και μια εξαρτημένη από την εξουσία σας κοινωνία.

Εμείς αυτό το νοσηρό σχέδιο δεν θα το επιτρέψουμε. Το σφαγιαστικό νομοσχέδιο δεν θα το ψηφίσουμε. Δεν θα γίνουμε συνένοχοι στο σχέδιο φτωχοποίησης της κοινωνίας. Σε μια φτωχοποίηση που από αύριο θα έχει χαραγμένα επάνω της τα εκατόν πενήντα τρία ονόματά σας. Θα είναι οι εκατόν πενήντα τρεις υπογραφές του τέταρτου μνημονίου ΣΥΡΙΖΑ - ΑΝΕΛ. Αυτή είναι η πορεία σας. Πορεία καθοδική. Πορεία βύθισης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, όμως, υπάρχει λύση. Τη λύση, όμως, αυτή δεν μπορεί να τη φέρουν αυτοί που λένε άλλα το πρωί και άλλα το βράδυ. Δεν μπορεί να τη φέρουν όσοι υπονομεύουν επενδύσεις, κλείνουν επιχειρήσεις και τελικά διώχνουν δουλειές. Τη λύση αυτή μπορεί να τη φέρει μόνο η Νέα Δημοκρατία. Μπορούμε να τη φέρουμε εμείς.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ο Αναπληρωτής Υπουργός Εσωτερικών κ. Τόσκας έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, κυρίες και κύριοι, βρισκόμαστε πλέον σε ένα κομβικό σημείο μιας δύσκολης περιόδου, που μπορούμε να πούμε ότι οδηγούμαστε στο τέλος των προγραμμάτων της σκληρής δημοσιονομικής προσαρμογής και της αυστηρής επιτροπείας.

Η Κυβέρνηση έκανε την επιλογή μιας συμφωνίας που πράγματι περιέχει συμβιβασμούς, αλλά που ταυτόχρονα ανοίγει δρόμους. Είμαστε πλέον όλο και πιο κοντά στην ώρα που η χώρα θα αλλάξει σελίδα. Είναι το αποτέλεσμα μιας δύσκολης διαπραγμάτευσης, που παράλληλα ανέδειξε ξεκάθαρα τις δογματικές αντιλήψεις των δανειστών αλλά και της «τρόικας εσωτερικού» που ποντάρισε στην αποτυχία, όχι απλώς στην αποτυχία της Κυβέρνησης αλλά στην καταστροφή της χώρας, για να έρθουν ξανά στην εξουσία ως δήθεν σωτήρες, συνεπικουρούμενοι, βέβαια, από μερίδα των μέσων ενημέρωσης, που βλέπουν καθημερινά και παντού να έρχεται η καταστροφή, καλλιεργούν συστηματικά ένα κλίμα μιζέριας στους πολίτες και κουνούν το δάκτυλο στην Κυβέρνηση, δείχνοντας τα ερείπια που οι ίδιοι άφησαν πίσω τους κατά τη δική τους διακυβέρνηση.

Φυσικά και αναγνωρίζουμε ότι στη συμφωνία υπάρχουν μέτρα που θα στενοχωρήσουν τους πολίτες. Αυτό συμβαίνει σε κάθε διαπραγμάτευση, γιατί στη διαπραγμάτευση κάτι κερδίζεις και κάτι χάνεις. Ωστόσο, η συμφωνία περιλαμβάνει και θετικά μέτρα, περιλαμβάνει αντίμετρα, που όλοι καταλαβαίνουμε γιατί εσείς ουδέποτε καταφέρατε να φέρετε στο τραπέζι της συζήτησης. Δεν το κάνατε γιατί στη νεοφιλελεύθερη αντίληψη του κόμματός σας το κοινωνικό κράτος απλώς δεν υπάρχει, γιατί στη Νέα Δημοκρατία το κοινωνικό κράτος είναι μια περιττή δαπάνη. Γι’ αυτό και τώρα επιχειρείτε να υποβαθμίσετε τα μέτρα που έρχονται για να στηρίξουν τους αδύναμους και να ενδυναμώσουν το πλέγμα προστασίας του κράτους.

Με απλά λόγια, είστε απέναντι στους αδύναμους και στον κόσμο της εργασίας και αυτή είναι η κρυφή σας ατζέντα που επιχειρείτε να καλύψετε με αντιπολιτευτικές κραυγές, γιατί αν ήσασταν σήμερα κυβέρνηση, είναι βέβαιο ότι θα γκρεμίζατε και ό,τι έχει απομείνει από το κοινωνικό κράτος.

Καταλαβαίνουμε όλοι ότι η συμφωνία χαλάει το δικό σας αφήγημα, που θέλει παντού να έρχεται η καταστροφή. Κάθε μέρα προβλέπετε ότι έρχεται η καταστροφή και παρ’ ότι η πραγματικότητα σας διαψεύδει, επιμένετε να συνεχίζετε με νέες προβλέψεις για καταστροφές. Δεν θέλετε να ψηφίσετε, γιατί το θετικό ισοζύγιο σάς προκαλεί πολιτική αλλεργία.

Στην περίοδο 2018 - 2021, κόντρα στα μέτρα 4,9 δισεκατομμυρίων έρχονται θετικά μέτρα ύψους 7,5 δισεκατομμυρίων. Το θετικό σάς προκαλεί αλλεργία, όταν έχετε συνηθίσει να βλέπετε δράκους.

Κυβερνήσατε στηριζόμενοι στα ρουσφέτια, στις προσωπικές εξυπηρετήσεις, κλείνατε τα μάτια στη φοροδιαφυγή και αυτό δεν ήταν η εξαίρεση, ήταν ο κανόνας, διότι όταν το κράτος είχε οικονομικούς πόρους, ποτέ δεν φροντίσατε να δημιουργήσετε δομές. Προτιμούσατε να μοιράζετε δουλειές στους «ημέτερους» και υπογράφατε και απευθείας αναθέσεις παραμονές εορτών, Χριστουγέννων και εκλογών. Ξέρετε ότι πίσω από τη βιτρίνα κρύβατε τα ερείπια. Κυβερνούσατε με τα ρουσφέτια. Δεν σας ενδιέφερε ούτε να δημιουργήσετε κοινωνικό κράτος ούτε καν σοβαρές και λειτουργικές δημόσιες δομές προς όφελος των πολιτών. Τώρα που η Κυβέρνηση προσπαθεί κάτω από ιδιαίτερα δύσκολες συνθήκες, εσείς σφυρίζετε αδιάφορα και κάνετε λόγο για ψευτοαντίμετρα.

Είστε εσείς που λέγατε ότι τόσα και άλλα τόσα μέτρα θα ψηφίζατε για να κλείσει όπως-όπως η αξιολόγηση. Είστε εσείς που πανηγυρίζατε με το σύνθημα του περίφημου «success story», γιατί οι δικές σας πολιτικές εξαντλούνται στα συνθήματα.

Ας δούμε, λοιπόν, τώρα όλοι καθαρά ποιοι είχαν δίκιο. Όσοι φώναζαν τον περασμένο Δεκέμβρη να υπογραφούν πάση θυσία όλα όσα έφερναν στο τραπέζι οι δανειστές;

Ας πάμε τώρα και στα ειδικά μισθολόγια. Εδώ και καιρό προσπαθείτε να ψαρέψετε σε θολά νερά. Τι υποσχέθηκε ο κ. Μητσοτάκης κατά τη χθεσινή συνάντησή του με εκπροσώπους των συνδικαλιστικών ενώσεων των Ενόπλων Δυνάμεων και των Σωμάτων Ασφαλείας; Ότι θα επιστρέψει το υπόλοιπο 50% των αναδρομικών στο προσωπικό με τρόπο που, όπως είπε, δεν θα θέτει σε κίνδυνο την επίτευξη των δημοσιονομικών στόχων. Ούτε πώς θα τα δώσει, ούτε με ποιον τρόπο. Ας μην ξεχνάμε ότι πρόκειται για μειώσεις που έγιναν επί των δικών σας ημερών και τώρα μας λέτε ότι όταν γίνετε κυβέρνηση, θα σεβαστείτε τις αποφάσεις της δικαιοσύνης, αλλά εσείς κόψατε τους μισθούς.

Τι άλλο υποσχέθηκε ο κ. Μητσοτάκης στο προσωπικό των Ενόπλων Δυνάμεων και των Σωμάτων Ασφαλείας; Ότι προτεραιότητά σας θα είναι η κατάθεση ενός νέου ειδικού μισθολογίου, αλλά και πάλι παρέλειψε να πει πώς θα είναι αυτό το νέο ειδικό μισθολόγιο. Καμμία εξήγηση.

Θα σας βοηθήσω και θα σας θυμίσω ορισμένα ζητήματα. Ποια ήταν η δική σας κοινή πρόταση τον Σεπτέμβριο του 2014; Επισπεύδον Υπουργείο το Υπουργείο Άμυνας, αλλά κοινή πρόταση, Υπουργείο Άμυνας, Υπουργείο Προστασίας του Πολίτη, Υπουργείο Ναυτιλίας. Όταν εσείς ήσασταν κυβέρνηση, προέβλεπε ή όχι μειώσεις και μάλιστα στους κατώτερους βαθμούς με μεγάλο άνοιγμα της ψαλίδας; Μπορείτε να ανατρέξετε στην αντίστοιχη πρόταση του Σεπτεμβρίου του 2014 του Υπουργείου Άμυνας. Ήταν τότε που ως κυβέρνηση κάνατε απολύσεις, τότε που ως κυβέρνηση διαλύσατε και τη Δημοτική Αστυνομία και διαλύοντας τη Δημοτική Αστυνομία αναγκάσατε σε επιπλέον φόρτο την Ελληνική Αστυνομία στους δρόμους της Αθήνας, αποσπώντας την από το κύριο έργο της που είναι η δίωξη του εγκλήματος και σήμερα φωνάζετε και κόπτεσθε για την αστυνόμευση.

Όμως, αυτό κάνετε. Διαλύετε δομές, κληροδοτείτε στους επόμενους συντρίμμια και ως Αντιπολίτευση μας εγκαλείτε.

Ας μείνουμε, όμως, στο θέμα του ειδικού μισθολογίου των ενστόλων. Καμμία μείωση δεν γίνεται στις ονομαστικές αποδοχές. Δεν ανατρέπεται το επίπεδο αποδοχών του προσωπικού, γιατί αναγνωρίζουμε το δύσκολο έργο τους, θέλουμε να εξασφαλίσουμε ότι απερίσπαστοι θα συνεχίσουν να εκτελούν τα καθήκοντά τους. Η προσωπική διαφορά είναι θεσμοθετημένη, κατοχυρωμένη και δεν έχει χρονικό περιορισμό εφαρμογής.

Ακόμη πιο σημαντικό είναι ότι ενσωματώνονται στο βασικό μισθό επιδόματα, κάτι που αποτελούσε αίτημα επί σειρά ετών των συνδικαλιστικών ενώσεων και των εργαζομένων, κάτι που εσείς δεν κάνατε ούτε στα χρόνια προ κρίσης, γιατί θέλατε να έχετε τον κόσμο σε ομηρία, τσοντάροντας δίπλα στον μισθό επιδόματα, αλλά όχι αυξάνοντας τον βασικό μισθό, που συμπαρασύρει θετικά και τον υπολογισμό των συντάξεων.

Είχαμε δεσμευθεί και κάνουμε τη δέσμευσή μας πράξη, ότι δεν θα μειωθούν οι απολαβές των ενστόλων. Εσείς είστε αυτοί που μειώσατε τους μισθούς του προσωπικού.

Με το νομοσχέδιο προβλέπεται μεταξύ άλλων ότι για κάθε κατηγορία προσωπικού οι μηνιαίοι βασικοί μισθοί διαμορφώνονται αυτοτελώς με πρόβλεψη μισθολογικής κλίμακας με κλιμάκια. Υπάρχουν προβλέψεις επιδομάτων, ιδιαίτερων συνθηκών εργασίας, οικογενειακής παροχής στην οποία περιλαμβάνεται και το επίδομα εξομάλυνσης για τους διαζευγμένους -που είχα υποσχεθεί εγώ εδώ στη Βουλή και πλέον περιλαμβάνεται στο σχετικό άρθρο- και θέσης ευθύνης, όπως και πρόβλεψη επιπρόσθετων αποζημιώσεων για εργασία πέραν του πενθημέρου. Επίσης, υπάρχει πρόβλεψη για επιδόματα αναπηρίας και κινδύνου και διατηρείται το επίδομα τροφής στους δοκίμους.

Σε ό,τι αφορά στη χορήγηση του επιδόματος ειδικών συνθηκών και του επιδόματος θέσης ευθύνης, σημειώνεται ότι συνδέονται με την ενεργό πραγματική άσκηση των καθηκόντων των στελεχών. Διατηρείται ο υπολογισμός, παρ’ ότι άλλα λέγατε προχθές -δεν τα διαβάσατε καλά- του χρόνου της στρατιωτικής θητείας και του χρόνου φοίτησης στα ΑΕΙ για όσους το είχαν κατοχυρώσει μέχρι τις 31-12-2016 και ας κάνατε τόσες μέρες ότι δεν το βλέπατε.

Διατηρείται το επίδομα για υπερωριακή απασχόληση τα Σαββατοκύριακα, όπως μέχρι τώρα, δηλαδή ακόμα και για τους τέσσερις μήνες που έχουν πέντε Σαββατοκύριακα, δηλαδή μέχρι πέντε ημέρες, όπως προβλεπόταν.

Καταργείται η αναστολή των μισθολογικών ωριμάνσεων και προαγωγών που ίσχυαν μέχρι 31-12-2018. Τι σημαίνει αυτό; Σημαίνει ότι μέχρι 31-12-2018 είχε σταματήσει να συνδέεται το βαθμολόγιο, δηλαδή η προαγωγή, με τις αυξήσεις. Τώρα επανερχόμαστε στο προηγούμενο καθεστώς προ της αναστολής.

Βελτιώνεται η αποζημίωση για τη νυχτερινή εργασία χωρίς τον κατώτατο περιορισμό των τετρακοσίων ογδόντα οκτώ ωρών που υπήρχε μέχρι τώρα και που περιμέναμε να περάσει το πρώτο εξάμηνο. Καλύπτονταν οι τετρακόσιες ογδόντα οκτώ ώρες και μετά ζητιανεύαμε από το Υπουργείο Οικονομικών επιπλέον χρήματα, τα οποία προσπαθούσε και αυτό το Υπουργείο να τα βρει με ανορθόδοξους τρόπους πολλές φορές. Τώρα αυτός ο περιορισμός καταργείται και μπορεί οι υπερωρίες αυτές να δίνονται και σε μεγαλύτερο αριθμό.

Διατηρείται το επίδομα για τους υπηρετούντες στα αστυνομικά τμήματα Κακαβιάς και Κρυσταλλοπηγής, που είναι ένα επιμέρους θέμα, πλην όμως αυτοί οι άνθρωποι είναι αναγκασμένοι κάθε μέρα να πηγαίνουν σε απόσταση μεγαλύτερη των σαράντα χιλιομέτρων, που υπάρχει αυτός ο περιορισμός, για τη διαμονή τους, γιατί δεν υπάρχει κοντύτερα κάποιο χωριό και επομένως πρέπει να παίρνουν κάποιο επίδομα στη συγκεκριμένη περίπτωση.

Διατηρείται το επίδομα του προσωπικού εσωτερικών υποθέσεων ΕΚΑΜ, ΕΜΑΚ, ΜΑΤ, πυροτεχνουργών κ.λπ..

**ΔΗΜΗΤΡΙΟΣ ΚΥΡΙΑΖΙΔΗΣ:** Θα καταθέσετε τροπολογίες για να τις δούμε;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ναι, έχουν κατέβει νομοθετικές ρυθμίσεις ή εάν σε κάποια απ’ αυτά δεν έχουν κατέβει, θα κατέβουν στη συνέχεια.

Είναι ανακοίνωση η οποία δεν είναι αυτή τη στιγμή επιθυμία του Υπουργείου Προστασίας του Πολίτη. Είναι ανακοίνωση σε συνεργασία με το Υπουργείο Οικονομικών.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Στεναχωρήθηκε ο κ. Κυριαζίδης. Δεν βγήκε αληθινή η καταστροφή που έλεγε.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ακριβώς.

**ΔΗΜΗΤΡΙΟΣ ΚΥΡΙΑΖΙΔΗΣ:** Mα, δεν έχουμε ενημέρωση …

(Θόρυβος στην Αίθουσα)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Πόσο χρόνο θέλετε επιπλέον, κύριε Υπουργέ;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Δευτερόλεπτα, κύριε Πρόεδρε.

Δίνεται το επίδομα παραμεθορίου. Μέχρι τώρα δινόταν το επίδομα παραμεθορίου περιοχής για τον Έβρο και τα νησιά του ανατολικού Αιγαίου μόνο στους στρατιωτικούς. Με αυτό το νομοσχέδιο αυτό το επίδομα παραμεθορίου περιοχής δίνεται και στους αστυνομικούς και στους πυροσβέστες και στους λιμενικούς, οι οποίοι είτε είναι αποσπασμένοι είτε υπηρετούν σε μόνιμη βάση σε αυτές τις περιοχές.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

Αυτό είναι μια καινούργια ρύθμιση, αναγνωρίζοντας τον αγώνα, τις θυσίες, τους κόπους, την επικινδυνότητα –αν θέλετε- αυτών των ανθρώπων που θαλασσοδέρνονται. Οι λιμενικοί ταλαιπωρούνται και λόγω του μεταναστευτικού.

Τέλος, σε συνεννόηση με το Υπουργείο Οικονομικών, το επόμενο διάστημα θα εξεταστούν τα κλιμάκια μισθοδοσίας και σε περίπτωση που χρειαστεί, θα γίνει εναρμόνιση. Αυτό γίνεται γιατί πράγματι αναγνωρίσαμε ότι σε κάποιες περιπτώσεις υπάρχουν κάποια ζητήματα που πρέπει να εναρμονιστούν.

Συνοψίζοντας, το νέο ειδικό μισθολόγιο έρχεται να διασφαλίσει τη διατήρηση των ονομαστικών αποδοχών του προσωπικού. Αυξάνεται ο βασικός μισθός με την ενσωμάτωση επιδομάτων και διασφαλίζεται το εισοδηματικό επίπεδο αποδοχών του προσωπικού, αναγνωρίζοντας τις δύσκολες συνθήκες υπό τις οποίες καλούνται να εκτελέσουν το έργο τους.

Παρά τον θόρυβο που προκαλείτε, τα στελέχη των Ενόπλων Δυνάμεων και των Σωμάτων Ασφαλείας γνωρίζουν την αλήθεια και ξέρουν ότι στις δύσκολες αυτές συνθήκες κάνουμε ό,τι μπορούμε.

Ευχαριστώ.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):**Τον λόγο έχει η κ. Αμανατίδη, Βουλευτής του ΣΥΡΙΖΑ.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, όλοι γνωρίζουν, πολλοί, όμως, θέλουν να ξεχνούν πώς νομοθετούμε. Ευτυχώς, όμως, το θυμούνται οι περισσότεροι, ότι δηλαδή δεν νομοθετούμε εν κενώ αλλά διαρκώς υπό πίεση.

Ομοίως και το υπό συζήτηση νομοσχέδιο δεν εκπονήθηκε για να εφαρμοστεί το πρόγραμμα της παρούσας Κυβέρνησης, αλλά από την αναγκαιότητα να εξυπηρετηθεί το τεράστιο χρέος που οι κυβερνήσεις της Νέας Δημοκρατίας και του ΠΑΣΟΚ κληροδότησαν σε αυτή την Κυβέρνηση, στο πλαίσιο της ασφυκτικής κηδεμονίας που εγκαθιδρύθηκε στη χώρα μας εξαιτίας αυτού του χρέους και των ολέθριων και καταστροφικών χειρισμών για τη διευθέτησή του από τη Νέα Δημοκρατία και το ΠΑΣΟΚ.

Εκείνοι μάλιστα που διέσωσαν τις τράπεζες, μεταφέροντας το χρέος στα ευρωπαϊκά κράτη και στο Διεθνές Νομισματικό Ταμείο, τώρα μας μέμφονται γιατί παίρνουμε, λένε, μέτρα που δεν τα έχουμε ανάγκη.

Βεβαίως, ενστερνιζόμαστε την παραπάνω παραδοχή, ότι δηλαδή η κατάσταση της οικονομίας στη χώρα μας σήμερα είναι τέτοια, που δεν απαιτείται η λήψη συγκεκριμένων μέτρων. Την ίδια παραδοχή ενστερνίζεται και η Επιστημονική Υπηρεσία της Βουλής στην έκθεσή της.

Όμως, και το χρέος και τους δανειστές, εσείς τους επιλέξατε. Το ΠΑΣΟΚ έφερε εδώ ως δανειστή το 2010 ο Διεθνές Νομισματικό Ταμείο, το οποίο έχει τις συγκεκριμένες παράλογες απαιτήσεις και όλες σχεδόν οι πτέρυγες της Βουλής τον Αύγουστο του 2015, διακόσιοι πενήντα ένας Βουλευτές, συμφώνησαν στην παραμονή του Διεθνούς Νομισματικού Ταμείου στο πρόγραμμα.

Ηθελημένα αγνοείτε αυτό που αναφέρεται στην πρώτη κιόλας σελίδα της αιτιολογικής έκθεσης αυτού του νόμου, ότι δηλαδή οι συγκεκριμένες επαχθείς, αναντίρρητα, περικοπές οδηγούν στην ολοκλήρωση της δεύτερης αξιολόγησης του προγράμματος, η οποία δίνει χώρο και χρόνο στην ελληνική οικονομία για να εμπεδώσει την ανάκαμψη που σημειώνει το τελευταίο διάστημα, διαμορφώνοντας ταυτόχρονα τις προϋποθέσεις για την οριστική έξοδο από το Πρόγραμμα της Δημοσιονομικής Προσαρμογής. Τι πιο σαφές;

Όμως, είναι φανερό ότι οι ύβρεις, οι συκοφαντίες και τα ψεύδη που ακούστηκαν επί τρεις ημέρες σε αυτήν εδώ την Αίθουσα, έχουν δύο σκοπούς: Πρώτον, να αποκρύψουν αυτό που πραγματικά συντελείται στη χώρα: Τα σημάδια ανάπτυξης και ανάκαμψης, που δεν έχουν καμμία σχέση με τα δήθεν σημάδια ανάπτυξης και ανάκαμψης του 2014. Και, δεύτερον, να αποκρύψουν το σύνολο του περιεχομένου αυτού του νομοσχεδίου και μαζί την αισχύνη τους για τη μη ψήφιση μίας σειράς θετικών μέτρων.

Για τους φτωχούς και χαμηλοσυνταξιούχους, για τους οποίους κόπτονται σήμερα όλοι και θρηνούν εδώ, δεν πανηγυρίζει βέβαια κανένας για τις περικοπές των συντάξεων και τη μείωση του αφορολόγητου και ούτε παρηγορεί το γεγονός ότι το Διεθνές Νομισματικό Ταμείο επιθυμούσε οριζόντια περικοπή συντάξεων 43% και μείωση του αφορολόγητου στα 800 ευρώ.

Όμως, παρηγορεί το γεγονός ότι λαμβάνονται θετικά μέτρα πλήρως ποσοτικοποιημένα και σαφώς νομοθετημένα, που θα ανακουφίσουν τα χαμηλά και μεσαία στρώματα της κοινωνίας μας.

Γιατί οι χίλιοι οκτακόσιοι νέοι παιδικοί σταθμοί δεν θα απορροφήσουν μόνο αρκετές χιλιάδες παιδιά που το έχουν ανάγκη, αλλά θα δημιουργήσουν τουλάχιστον πέντε χιλιάδες νέες θέσεις εργασίας.

Γιατί είναι ανακούφιση για μεγάλο μέρος του πληθυσμού η μείωση της συμμετοχής στη φαρμακευτική δαπάνη.

Γιατί είναι σημαντική φορολογική ελάφρυνση η μείωση του ΕΝΦΙΑ, η υποστήριξη της οικογενειακής στέγης, είτε με τη μορφή της επιδότησης ενοικίου είτε με τη μορφή επιδότησης του στεγαστικού δανείου.

Γιατί είναι σημαντική φορολογική ελάφρυνση η μη πληρωμή εισφοράς αλληλεγγύης μέχρι και 30.000 ευρώ και η μείωσή της από το ποσό αυτό και πάνω.

Γιατί είναι ελάφρυνση η μείωση του συντελεστή φορολόγησης φυσικών προσώπων από 22% στο 20% και των επιχειρήσεων από 29% στο 26% αντίστοιχα.

Γιατί αντιστοιχούν σε θέσεις εργασίας τα 300 εκατομμύρια αύξησης του Προγράμματος Δημοσίων Επενδύσεων και τα 260 εκατομμύρια για την ενίσχυση της εργασίας.

Γιατί είναι ανακούφιση για τους αγρότες η μείωση του ΦΠΑ στα αγροεφόδια από 24% σε 13% και μάλιστα από τον επόμενο κιόλας μήνα.

Γιατί, μετά την αναστολή των εργασιακών δικαιωμάτων από το 2011, για πρώτη φορά ανοίγει χαραμάδα με την επαναφορά των συλλογικών διαπραγματεύσεων ενάντια σε όλους εκείνους που ήθελαν όλη τη χώρα μία ελεύθερη οικονομική ζώνη.

Η επιχείρηση απόκρυψης της αλήθειας ή διαστρέβλωσης της πραγματικότητας καλά κρατεί.

Ακούσαμε για τα δήθεν δεινά που επέρχονται στους ενστόλους και τις λοιπές κατηγορίες που αμείβονται με ειδικά μισθολόγια. Ευτυχώς πριν από εμένα σε αυτό εδώ το Βήμα μίλησε ο Υπουργός κ. Τόσκας και είπε πολύ καλά τι γίνεται με τους ενστόλους, προς απογοήτευση πολλών βέβαια.

Η σύμπτυξη των ειδικών μισθολογίων από είκοσι σε επτά δεν είναι πανάκεια από μόνη της, πολύ περισσότερο που στην έκθεση του Γενικού Λογιστηρίου του Κράτους προβλέπεται δαπάνη για τα επόμενα τέσσερα χρόνια ύψους 351,8 εκατομμυρίων ευρώ για τα συγκεκριμένα μισθολόγια.

Η ιδιαίτερη μισθολογική μεταχείριση που επιφύλαξε ο νομοθέτης διαχρονικά σε συγκεκριμένες κατηγορίες εργαζομένων, όπως των υπηρετούντων στα Σώματα Ασφαλείας, κατ’ εκτίμηση των ειδικών συνθηκών άσκησης του λειτουργήματός τους, διαφυλάσσεται πλήρως. Υπάρχει ειδικό μισθολόγιο που διαφοροποιείται από το ενιαίο των δημοσίων υπαλλήλων και συνοδεύεται από ένα περιβάλλον θετικών μέτρων που δείχνουν την ιδιαίτερη προσοχή του νομοθέτη σε συγκεκριμένη συγκυρία.

Ειδικά για τους υπηρετούντες στα Σώματα Ασφαλείας –ειπώθηκαν και πριν- προβλέπονται τέσσερις κατηγορίες μισθολογικής κατάταξης, ανάλογα με την προέλευσή τους και την εκπαίδευσή τους. Ικανοποιείται ένα πάγιο αίτημα των συνδικαλιστικών οργανώσεων, δηλαδή η ενσωμάτωση των επιδομάτων στον βασικό μισθό επί των οποίων γίνονται και οι αυξήσεις από εδώ και εμπρός.

Επιπλέον, διατηρούνται με ρητή αναφορά το επίδομα οικογενειακής παροχής, όμοια με αυτή που καταβάλλεται στους λοιπούς δημόσιους υπαλλήλους και λειτουργούς, το επίδομα ιδιαίτερων συνθηκών εργασίας λόγω της ιδιαίτερης φύσης των καθηκόντων τους, που το λαμβάνουν όλοι οι υπηρετούντες στα Σώματα Ασφαλείας, ανάλογα με τον βαθμό τους. Αυτό το επίδομα προσαυξάνεται για τους έγγαμους ή διαζευγμένους κατά 55 ευρώ και για τους έχοντες τέκνα 115 ευρώ, συμπεριλαμβάνοντας έτσι το επίδομα εξομάλυνσης, που μέχρι σήμερα το ελάμβαναν μόνο οι υπηρετούντες στις Ένοπλες Δυνάμεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ακόμα ένα λεπτό, κύριε Πρόεδρε, παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει, κυρία συνάδελφε.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Όσον αφορά την ειδική αποζημίωση των 46 ευρώ, όλες οι Κυριακές αποζημιώνονται. Το είπε ο Υπουργός πριν, να μην επαναλαμβάνω το ίδιο.

Το άρθρο 154, το οποίο αναφέρθηκε και από τους ειδικούς φορείς, για την αναγνώριση της στρατιωτικής θητείας, επίσης ισχύει και αναγνωρίζεται.

Ως προσωπική διαφορά δίνεται η τυχόν μείωση που θα υπάρξει με τον νέο υπολογισμό, έτσι ώστε να μην υπάρξει καμμία μείωση για τους υπηρετούντες στα Σώματα Ασφαλείας.

Είναι πολλά αυτά που θέλω να πω, τα οποία αναφέρονται στο νομοσχέδιο και που, δυστυχώς, δεν ακούστηκαν από πουθενά. Ο χρόνος δεν μου δίνει τη δυνατότητα να επεκταθώ.

Ας κάνω, όμως, μια σύντομη αναφορά στην ίδρυση, στη δημιουργία της Εθνικής Αρχής Προμηθειών Υγείας, η οποία επιδεικτικά αγνοείται. Αλήθεια, γιατί διαφωνείτε με την επιχειρούμενη θωράκιση, τη θεσμική αλλαγή στο σύστημα προμηθειών των δημόσιων νοσοκομείων;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Αμανατίδη, ολοκληρώστε.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Δεν με παίρνει ο χρόνος να το αναπτύξω, όμως έχει πολύ ενδιαφέρον να ακούσουμε γιατί ακριβώς δεν ψηφίζετε αυτή τη συγκεκριμένη διάταξη.

Οι διατάξεις τού υπό ψήφιση σχεδίου νόμου περιέχουν δύσκολες ρυθμίσεις, όμως είναι ισορροπημένες με την έννοια του τελικού μηδενικού δημοσιονομικού αποτελέσματος αλλά και με πληθώρα άλλων θετικών διατάξεων και αυτό ψηφίζεται με το βλέμμα στην επόμενη μέρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Πριν δώσω τον λόγο στην Υπουργό κ. Γεροβασίλη, θα ήθελα να κάνω μια ανακοίνωση.

(Θόρυβος από την πτέρυγα της Νέας Δημοκρατίας)

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αφήστε να μιλήσει και κανένας Βουλευτής από την Αντιπολίτευση! Είναι δυνατόν να μιλούν δύο Βουλευτές από τη Συμπολίτευση και μετά δύο Υπουργοί;

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και πέντε συνοδοί εκπαιδευτικοί από το 2ο Δημοτικό Σχολείο Άρτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για το πολυνομοσχέδιο είναι μια ακόμη ευκαιρία να ξεκαθαρίσουμε κάποια πράγματα για την κατάσταση και τις προοπτικές της υπερχρεωμένης χώρας μας ενώπιον του ελληνικού λαού, που ακόμη μας παρακολουθεί με ενδιαφέρον. Ευχής έργον, βεβαίως, θα ήταν να μπορούσαμε να συμφωνήσουμε κιόλας, γιατί αν συμφωνούσαμε στα αίτια του προβλήματος και στις συνθήκες που μας οδήγησαν να ζούμε ακόμη σε καθεστώς επιτροπείας και αν συναινούσαμε στη συνταγή, θα υπήρχε ελπίδα να φθάσουμε και γρηγορότερα στις λύσεις.

Πλην, όμως, με τη Νέα Δημοκρατία του 2017 προφανώς δεν φαίνεται να υπάρχει αυτός ο κοινός τόπος, με μια Νέα Δημοκρατία της αυτάρεσκης επικοινωνίας, των αυτοεκπληρούμενων προφητειών, της προπαγάνδας και της μικροπολιτικής αντιπολίτευσης, μιας αντιπολίτευσης που η μόνιμη επωδός της είναι «εκλογές» και «παραιτηθείτε».

Αυτή η στάση ξέρετε τι μου θυμίζει περισσότερο; Μου θυμίζει πολύ τρόφιμο σωφρονιστικού ιδρύματος που απαιτεί να γίνει δεκτή η αίτηση χάριτος, χωρίς, όμως, να έχει δείξει κανένα δείγμα μεταμέλειας. Ο Αρχηγός δε της Νέας Δημοκρατίας δείχνει να αισθάνεται φυλακισμένος στην Αντιπολίτευση. Το ίδιο και όσα στελέχη της συμμερίζονται την ιδιοκτησιακή αντίληψή του για το κράτος.

Κυρίες και κύριοι Βουλευτές, η ηγετική και επικοινωνιακή ομάδα της Νέας Δημοκρατίας προσπαθεί να μας εμφανίσει σαν χρυσές μέρες την κυβερνητική θητεία της παράταξης. Τις μέρες που οι νεοφιλελεύθερες κυβερνήσεις και οι συγκυβερνήσεις Νέας Δημοκρατίας και ΠΑΣΟΚ υποθήκευαν τους πολιτικούς βαθμούς ελευθερίας μας μέσα από τις συμφωνημένες και υπογεγραμμένες από αυτούς ανελαστικές υποχρεώσεις μας, όταν τα στελέχη της Νέας Δημοκρατίας αλλά και του ΠΑΣΟΚ συντάσσονταν με τους δανειστές και υπερθεμάτιζαν για τη βιωσιμότητα του χρέους.

Αυτές είναι οι μέρες της δικής τους διακυβέρνησης, που χαρακτηρίστηκαν από την ανικανότητά τους να κλείσουν αξιολογήσεις, όπως ήταν φυσικό άλλωστε, με τα τεράστια πρωτογενή πλεονάσματα που είχαν συμφωνήσει από το 2015 μέχρι το 2018. Αυτό θα σήμαινε αρνητικά μέτρα συνολικού ύψους περίπου 20 δισεκατομμυρίων ευρώ, που εμείς αποφύγαμε με τη δική μας διαπραγμάτευση.

Αυτές οι ημέρες της δικής τους διακυβέρνησης έφεραν τη φτωχοποίηση του ελληνικού λαού, τη διάλυση του κοινωνικού ιστού και της μεσαίας τάξης. Αυτό ήταν το περιβόητο «success story» του Σαμαρά.

Και να είστε απολύτως βέβαιοι πως ούτε ένας από τους συμπολίτες μας δεν ξέχασε, επειδή έτσι θα ήθελαν η Νέα Δημοκρατία και το ΠΑΣΟΚ. Όπως δεν ξέχασε κανείς τη μεταρρύθμιση του δημόσιου τομέα που ευαγγελιζόταν ως Υπουργός τότε ο κ. Μητσοτάκης και ευαγγελίζεται και σήμερα, μεταρρύθμιση που επικεντρώθηκε, μεταφράστηκε και υλοποιήθηκε αποκλειστικά και μόνον με απολύσεις.

Κυρίες και κύριοι συνάδελφοι, οι Έλληνες πολίτες γνωρίζουν και μάλιστα βιωματικά ότι η ιδεολογική βάση της ηγετικής ομάδας της Νέας Δημοκρατίας συμπυκνώνεται στην επίθεση στον δημόσιο χώρο, στην απαξίωση και συρρίκνωση του δημόσιου τομέα, στην υποβάθμιση και στη δυσχέρεια πρόσβασης στις δομές υγείας και εν γένει στην απέχθεια προς ό,τι προσομοιάζει με εθνική πολιτική ή κοινωνικό κράτος.

Αυτή η ιδεολογική προσέγγιση της Αξιωματικής Αντιπολίτευσης οδήγησε τα στελέχη της να μας αντιπολιτεύονται με αυτόν τον τρόπο, δηλαδή στείρα και φανατικά. Γι’ αυτό και από την πρώτη ημέρα της διακυβέρνησής μας δημιούργησαν το αφήγημα της «αριστερής παρένθεσης». Και φυσικά από τότε ζουν στον τεχνητό κόσμο τους, με βασική στρατηγική όχι το όφελος του κράτους, όχι το όφελος του λαού μας, όχι τη συνεισφορά τους στην εθνική προσπάθεια για την άρση της επιτροπείας και των δεσμεύσεων, αλλά με μοναδικό στόχο την επάνοδό τους στην κυβέρνηση, ώστε να ικανοποιηθούν οι ιδεολογικές εμμονές τους.

Ο Αρχηγός της Αξιωματικής Αντιπολίτευσης είχε πει ότι τα αντίμετρα είναι φερετζές. Σήμερα η Νέα Δημοκρατία καταθέτει τη δική της τροπολογία. Αφού ο ΦΠΑ στα αγροεφόδια μειώνεται με σχέδιο νόμου από το 24% στο 13%, γιατί προτείνει τη μείωση του ΦΠΑ στα αγροεφόδια από 24% στο 13%; Και όλα αυτά εκ των υστέρων, χωρίς να ψηφίζει τα θετικά μέτρα όπως κατέβηκαν στο πολυνομοσχέδιο που συζητάμε.

Με το σχέδιο νόμου προβλέπεται δωρεάν πρόσβαση σε βρεφονηπιακούς σταθμούς για εκατόν τριάντα πέντε χιλιάδες παιδιά έως το 2020. Τι εννοεί η Νέα Δημοκρατία καταθέτοντας τροπολογία που μιλάει για αναγκαίες θέσεις, ώστε κανένα παιδί να μη μείνει εκτός βρεφονηπιακών σταθμών;

Η Νέα Δημοκρατία είναι εγκλωβισμένη. Φοβάται ότι θα βρεθεί στη δεινή θέση που βρέθηκε τον περασμένο Δεκέμβριο, όταν δεν ψήφισε την εφάπαξ δέκατη τρίτη σύνταξη στους χαμηλοσυνταξιούχους και προσπαθεί να καθησυχάσει τους Βουλευτές που πρέπει να εξηγήσουν γιατί δεν ψηφίζουν τα θετικά μέτρα, την επιδότηση ενοικίου, την κατάργηση ή μείωση της συμμετοχής στη φαρμακευτική δαπάνη, την αύξηση των δικαιούχων δωρεάν πρόσβασης στους παιδικούς σταθμούς, την αύξηση – επέκταση οικογενειακού επιδόματος, νέα προγράμματα εργασίας κ.λπ..

Πέρα, όμως, από τον παράλληλο μακάριο κόσμο, όπου ζει το think tank της Νέας Δημοκρατίας, υπάρχει και η πραγματικότητα εκεί έξω. Κι αυτή η πραγματικότητα λέει πως υπάρχει κόσμος που πιστεύει στον ΣΥΡΙΖΑ, που ελπίζει στον ΣΥΡΙΖΑ, που παρακολουθεί κριτικά και περιμένει από τον ΣΥΡΙΖΑ.

Κλείνουμε, λοιπόν, την αξιολόγηση, με την προσθήκη στη συμφωνία θετικών μέτρων που αφορούν έξι εκατομμύρια συμπολίτες μας. Με την ολοκλήρωση της αξιολόγησης είμαστε πιο κοντά στην αναδιάρθρωση του χρέους ώστε να καταστεί βιώσιμο. Και κάνουμε σήμερα στη Βουλή ένα καθοριστικό βήμα, ούτως ώστε να προχωρήσουν η ένταξη στην ποσοτική χαλάρωση, η έξοδος στις αγορές, η άρση της επιτροπείας και, τελικά, η ανάκαμψη της χώρας με την παραγωγική της ανασυγκρότηση.

Κυρίες και κύριοι Βουλευτές, ένας βασικός πυλώνας για την παραγωγική ανασυγκρότηση της χώρας είναι για εμάς και η ανασυγκρότηση της δημόσιας διοίκησης και κινούμαστε γι’ αυτή σε τρεις άξονες: αποτελεσματικότητα, ανεξαρτησία, αποκομματικοποίηση και, τρίτον, διαφάνεια και λογοδοσία της διοίκησης.

Σε αυτούς τους τρεις άξονες προχωράμε συντονισμένα, υλοποιώντας μεταρρυθμίσεις που αλλάζουν τις λειτουργίες και το πρόσωπο του κράτους. Η σωστή και αποτελεσματική λειτουργία του δημοσίου τομέα αποτελεί εχέγγυο για την ανάπτυξη της οικονομίας. Απαντά δε και στο κοινωνικό αίτημα για ένα κράτος πιο φιλικό στους πολίτες και στην ανάγκη να απλοποιηθούν οι διαδικασίες σε κάθε συναλλαγή τους με αυτό. Τι καταλαβαίνει η Νέα Δημοκρατία από αυτό το κοινωνικό αίτημα;

Πριν από λίγες ημέρες ο Αρχηγός της Νέας Δημοκρατίας ξεδίπλωσε το όραμά του για το δημόσιο, λέγοντας πως δεν θα έπρεπε να έχουμε καθαρίστριες, πως οι φύλακες των σχολείων δεν πρέπει να υπάρχουν, πως δεν χρειάζονται κάποιες από τις λειτουργίες του Γενικού Λογιστηρίου του Κράτους και πως όλα αυτά θα μπορούσαν να εκχωρηθούν σε ιδιωτικές εταιρείες.

Θα γνωρίζετε όλοι ότι πέρσι με τη σύναψη των ατομικών συμβάσεων για τους εργαζόμενους στην καθαριότητα στο Νοσοκομείο Καλαμάτας, εξοικονομήθηκαν 256.000 ευρώ, σε σχέση με αυτά που κόστιζε ο εργολάβος που είχε αναλάβει την καθαριότητα τον προηγούμενο χρόνο, με τους εργαζόμενους μάλιστα να πληρώνονται και στην ώρα τους και αξιοπρεπώς. Έτσι γίνεται εξοικονόμηση στο δημόσιο, όχι με ιδεοληψίες. Έτσι απελευθερώνονται πόροι και δεν αιχμαλωτίζονται οι εργαζόμενοι.

Επειδή κάποιοι επιμένουν ιδεοληπτικά να προσπαθούν να δικαιολογήσουν τα αδικαιολόγητα, είμαστε σαφείς. Ο δημόσιος τομέας και ο ιδιωτικός τομέας δεν είναι ανταγωνιστές. Ο καθένας αναλαμβάνει το δικό του έργο στην οικονομία και όπου απαιτείται, συνεργάζονται για να αντιμετωπιστούν οι σύγχρονες ανάγκες της χώρας.

Και το λέμε αυτό, γιατί αφ’ ενός έχουμε την πολιτική βούληση να μεταρρυθμίσουμε το δημόσιο, αφ’ ετέρου δεν έχουμε εξαρτήσεις από τον κρατικοδίαιτο ιδιωτικό τομέα. Θα μειώσουμε το κόστος του δημοσίου, περιορίζοντας τη γραφειοκρατία, με τους εργαζόμενους στη θέση τους.

Διότι στο υποστελεχωμένο και γερασμένο σήμερα δημόσιο το υπερβάλλον κόστος προκύπτει και από την αναποτελεσματική του λειτουργία. Κυρίως, όμως, επιβαρύνθηκε ακόμη περισσότερο από κυκλώματα, τα οποία η σημερινή Αντιπολίτευση άφησε να λυμαίνονται τους πόρους τους δημοσίου, όπως, παραδείγματος χάριν, αυτά που συζητάμε προσφάτως για τα θέματα της υγείας.

Μας λέτε, λοιπόν, ότι δεν χρειάζεται ο ένας, ότι δεν χρειάζεται ο άλλος. Μετά μας κατηγορούν γιατί είναι υποστελεχωμένα τα νοσοκομεία, τα σχολεία. Μέσα στην αντίφαση, βεβαίως. Αλλά πώς θα έχουμε σχολεία και νοσοκομεία χωρίς καθηγητές, χωρίς δασκάλους, χωρίς γιατρούς; Γιατί αυτούς έδιωξαν από το δημόσιο οι κύριοι της Αντιπολίτευσης όταν κυβερνούσαν. Σε αυτούς κλείσατε την πόρτα. Και τώρα μιλάτε με θλίψη για το περίφημο brain drain.

Αντί, όμως, να κάνουν αυτοκριτική αυτοί που διέλυσαν το κράτος, μας κατηγορούν ότι το διογκώνουμε, παρ’ όλο που από εμάς ο κανόνας προσλήψεων προς αποχωρήσεις τηρείται απαρέγκλιτα και κανένας δεν μπορεί να το αμφισβητήσει. Και, βεβαίως, προκαλώ την Αντιπολίτευση, όταν βρει έναν που διορίσαμε χωρίς διαδικασίες ΑΣΕΠ, να μας τον εμφανίσει μπροστά μας.

**ΓΕΩΡΓΙΟΣ ΓΕΩΡΓΑΝΤΑΣ:** Διακόσιους δέκα!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Να μας τους φέρετε μπροστά μας.

**ΓΕΩΡΓΙΟΣ ΓΕΩΡΓΑΝΤΑΣ:** Σας τα έχουμε πει και τα ξέρετε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Δεν έχει συμβεί ούτε μια φορά, κύριε Γεωργαντά, αυτό το οποίο περιγράφετε, αλλά θα το λύσουμε περαιτέρω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό ακόμη θέλω, κύριε Πρόεδρε.

Και, φυσικά, η συκοφάντηση δεν σταμάτησε εκεί. Σειρά πήραν στο στόχαστρο της Αντιπολίτευσης τον τελευταίο καιρό οι συμβασιούχοι που τάχα η Κυβέρνηση διορίζει, βολεύοντας τους δικούς της.

Ούτε οι θεσμοί δεν λένε τέτοια πράγματα, πόσω μάλλον που στην τεχνική συμφωνία για τη δεύτερη αξιολόγηση αναγνωρίζεται ότι ο αριθμός των συμβασιούχων –που, σημειωτέον, πολλοί από αυτούς εργάζονται στην τοπική αυτοδιοίκηση- δεν είναι μεγάλος και θα παραμείνει στον ίδιο μέσο όρο με αυτόν του 2016 και τα επόμενα δύο χρόνια. Και, μάλιστα, με ρητή εξαίρεση των συμβασιούχων για την αντιμετώπιση της προσφυγικής κρίσης, των περιπτώσεων φυσικών καταστροφών και άλλων εκτάκτων αναγκών.

Βεβαίως, είδαμε τη χαρά με την οποία υποδέχθηκε η Νέα Δημοκρατία τη διαρροή της απόφασης του Ελεγκτικού Συνεδρίου και πόσο χάρηκαν στελέχη της στο ενδεχόμενο συμβασιούχοι να μείνουν απλήρωτοι.

Εμείς, κυρίες και κύριοι συνάδελφοι, βρισκόμαστε στον αντίποδα αυτών των αντιλήψεων. Γι’ αυτό και τολμήσαμε να αγγίξουμε το ζήτημα των συμβασιούχων, να το αντιμετωπίσουμε, να το δούμε, διότι όλοι αυτοί που μας εγκαλούν είναι αυτοί που δημιούργησαν όλους αυτούς τους εργαζόμενους σε καθεστώς ομηρίας.

Κυρίες και κύριοι συνάδελφοι, κλείνοντας θα ήθελα να πω ότι προχωράμε αποφασιστικά στην υλοποίηση των δράσεων για την ανασυγκρότηση της δημόσιας διοίκησης, ώστε μέχρι το τέλος της τετραετίας να έχει διαμορφωθεί μία νέα σχέση κράτους - πολιτών. Ήδη έχουμε δημιουργήσει ένα θεσμικό πλαίσιο για να υλοποιήσουμε τις μεταρρυθμίσεις μας. Σήμερα εγκρίθηκαν τα νέα οργανογράμματα των Υπουργείων και μερικών φορέων από το Κυβερνητικό Συμβούλιο Μεταρρύθμισης κι έχουν προκηρυχθεί οι θέσεις Προϊσταμένων Γενικών Διευθύνσεων Οικονομικών και Διοικητικών Υπηρεσιών των Υπουργείων. Μέσα στο 2017 θα έχει προκηρυχθεί το σύνολο των θέσεων ευθύνης στο δημόσιο, με στόχο να έχει ολοκληρωθεί η διαδικασία την άνοιξη του 2018.

Επίσης, ενισχύουμε τον ρόλο των ΚΕΠ. Σε συνεργασία με το Υπουργείο Ψηφιακής Πολιτικής προωθούμε την πλήρη ενσωμάτωση της ψηφιακής τεχνολογίας στη δημόσια διοίκηση. Ως Υπουργείο έχουμε ξεκινήσει στρατηγικές συνεργασίες με μεγάλους διεθνείς οργανισμούς –ΟΟΣΑ, Ευρωπαϊκή Επιτροπή, ευρωπαϊκές κυβερνητικές Υπηρεσίες και φορείς- οι οποίοι μας παρέχουν και την απαραίτητη τεχνογνωσία αλλά και βοήθεια.

Με το κλείσιμο της δεύτερης αξιολόγησης, κύριοι συνάδελφοι, διαψεύδεται άλλη μία φορά το πολιτικό αφήγημα της Νέας Δημοκρατίας, όπως διαψεύστηκε με το κλείσιμο της πρώτης αξιολόγησης, όπως διαψεύστηκε και η «αριστερή παρένθεση» που ματαίως περιμένουν να κλείσει. Η ιστορία για το ποιες κυβερνήσεις και με ποιους συμμάχους εγκλώβισαν τη χώρα στην επιτροπεία έχει γραφτεί. Τώρα γράφεται η σελίδα εξόδου από τα μνημόνια και την επιτροπεία. Γράφεται, μάλιστα, από τη δική μας Κυβέρνηση, με το δικό μας σύμμαχο, που είναι φυσικά ο ελληνικός λαός.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο κ. Λαμπρούλης, Βουλευτής του Κομμουνιστικού Κόμματος Ελλάδας και Αντιπρόεδρος της Βουλής, έχει τον λόγο για επτά λεπτά.

Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το νέο αντιλαϊκό πακέτο της συγκυβέρνησης ΣΥΡΙΖΑ - ΑΝΕΛ εκφράζει τη δέσμευση της Κυβέρνησης στους στόχους και τα συμφέροντα των επιχειρηματικών ομίλων, των ισχυρών οικονομικών συμφερόντων που δραστηριοποιούνται ήδη ή πρόκειται να δραστηριοποιηθούν στην Ελλάδα. Μάλιστα, ακριβώς επειδή πρόκειται για μέτρα βαθύτατα ταξικά υπέρ του κεφαλαίου που υπηρετούν τον στόχο της καπιταλιστικής ανάκαμψης, την ενίσχυση της ανταγωνιστικότητας και της κερδοφορίας των επιχειρηματικών ομίλων, συνιστούν κλιμάκωση της επίθεσης του κεφαλαίου απέναντι στους εργαζόμενους και τα λαϊκά στρώματα και ως τέτοια οι εργαζόμενοι πρέπει να τη δουν.

Πρόκειται, λοιπόν, για μέτρα μόνιμα που προστίθενται σε όλα τα προηγούμενα μέτρα, συμπιέζουν περαιτέρω τη ζωή και τις σύγχρονες ανάγκες των εργαζομένων και του λαού, οδηγώντας στη φτωχοποίηση χιλιάδες ακόμα λαϊκά νοικοκυριά, αφού η όποια ανάπτυξη –ακόμα και αναιμική- προϋποθέτει τη συνέχιση και επέκταση των αντιλαϊκών μεταρρυθμίσεων, το βάθεμα της εργασιακής εκμετάλλευσης, το ξεκλήρισμα χιλιάδων ακόμα αυτοαπασχολούμενων, επαγγελματοβιοτεχνών και μικρομεσαίων αγροτών, προκειμένου το κεφάλαιο να κατακτά νέα πεδία κερδοφόρας δράσης.

Έτσι, όσο και αν προσπαθεί η Κυβέρνηση να παρουσιάσει τα αντιλαϊκά μέτρα, είτε ως δημοσιονομικά ουδέτερα είτε ως ισορροπημένα είτε προσπαθεί να πείσει πως το κάνει με δικαιότερο τρόπο απ’ ό,τι η προηγούμενη, η ουσία και η στόχευση των μέτρων δεν αλλάζουν. Επιβεβαιώνεται ότι κανείς δεν εξαιρείται από τη νέα επίθεση που εξαπολύει η Κυβέρνηση ΣΥΡΙΖΑ - ΑΝΕΛ, εκτός φυσικά από τους επιχειρηματικούς ομίλους στους οποίους υπόσχεται νέα προνόμια, νέες φοροαπαλλαγές και φοροελαφρύνσεις. Μάλιστα, με την παγίωση όλου του αντεργατικού πλαισίου και την περαιτέρω ενίσχυσή του με την απελευθέρωση ουσιαστικά πλήρως των μαζικών απολύσεων, την κατάργηση της κυριακάτικης αργίας, την έμμεση νομιμοποίηση του lockout και άλλα, δίνει εγγυήσεις προς το κεφάλαιο πως θα συνεχίσουν και θα ενταθούν οι άθλιοι όροι αμοιβής και εργασίας, ώστε οι επιχειρηματικοί όμιλοι να αυξάνουν την κερδοφορία τους.

Να γιατί η Κυβέρνηση αποσπά τα εύσημα τόσο του κουαρτέτου όσο και των εργοδοτικών ενώσεων!

Μάλιστα, την ίδια ώρα που η Κυβέρνηση προπαγανδίζει προκλητικά το κοινωνικό πρόσημο των αντίμετρων που προκύπτουν από τα «ματωμένα» πλεονάσματα των χαρατσώματος του λαού και αναδιανέμει τη φτώχεια, προγραμματίζει νέα χαράτσια σε βάρος των λαϊκών στρωμάτων, μέσα από τη συμφωνία με το κουαρτέτο, σε βάρος των σύγχρονων αναγκών του λαού στην υγεία και την πρόνοια, όπως και στο φάρμακο.

Έτσι, στο όνομα του εξορθολογισμού των δαπανών για την ιατρική περίθαλψη, έρχονται νέες περικοπές το 2017 και το 2018 με την ένταξη επιπλέον κατηγοριών δαπανών σε κλειστούς προϋπολογισμούς και τη μείωση των ανώτερων ορίων του clawback, πετσοκόβοντας περισσότερο την ιατρική περίθαλψη. Προβλέπεται περαιτέρω μείωση κατά 30% το 2017 σε σχέση με το 2016 των αποζημιούμενων ποσών για φάρμακα, διαγνωστικές εξετάσεις και άλλα, προσθέτοντας νέα βάρη στις τσέπες των εργαζομένων.

Αλήθεια, θα αλλάξει τίποτα για τους ασθενείς, για τον λαό μας, η ύπαρξη, για παράδειγμα, ενδεικτικών τιμών στις συσκευασίες των μη συνταγογραφούμενων φαρμάκων, όταν ο λαός πληρώνει το φάρμακο-εμπόρευμα 100% από την τσέπη του; Πρόκειται ή όχι για ρύθμιση απελευθέρωσης της τιμής των μη συνταγογραφούμενων φαρμάκων που υπηρετεί την ανταγωνιστικότητα;

Επίσης, να αναφερθώ στις διατάξεις για τη φαρμακευτική δαπάνη του ΕΟΠΥΥ και την πρόβλεψη για την ασφαλιστική τιμή που, ενώ μειώνει την αποζημίωση από τον ΕΟΠΥΥ, αυξάνει την πληρωμή των ασθενών, με αποτέλεσμα η μεσοσταθμική συμμετοχή -η πληρωμή δηλαδή- των ασθενών να έχει εκτοξευθεί από το 9% το 2009, στο 30% και πλέον σήμερα.

Με τα κριτήρια που τίθενται για την αξιολόγηση φαρμάκων, με τα θεραπευτικά πρωτόκολλα στη βάση των δεδομένων κλειστών προϋπολογισμών ποιο θα είναι το αποτέλεσμα; Το αποτέλεσμα θα είναι, είτε χρήσιμα φάρμακα –βλέπε καινοτόμα- να μην εντάσσονται στον θετικό κατάλογο, είτε να φεύγουν από τον κατάλογο ίσης αξίας φάρμακα, προκειμένου να τηρούνται οι δημοσιονομικοί στόχοι και οι κλειστοί προϋπολογισμοί. Επίσης, καθορίζονται τα όρια συνταγογράφησης των γιατρών οι οποίοι, κάτω από την απειλή πειθαρχικών διώξεων, θα εξαναγκαστούν ενδεχομένως να συνταγογραφούν με τα ανάλογα ανωτέρω κριτήρια. Και μάλιστα, προκειμένου να εφαρμοστούν αυτές οι περικοπές, προβλέπεται και η καταβολή ειδικής παροχής στους εργαζόμενους του ΕΟΠΥΥ, ανάλογα με τον βαθμό συμμετοχής τους, προωθώντας έτσι και τον εκμαυλισμό της συνείδησης των εργαζομένων.

Έτσι, την ίδια ώρα, στα περιβόητα αντίμετρα η μείωση του ποσοστού συμμετοχής στη φαρμακευτική δαπάνη που θα υπολογίζεται με το φορολογητέο εισόδημα, αφορά μόνο τα φάρμακα του θετικού καταλόγου και μόνο ως προς το μέρος της ασφαλιστικής τιμής, στην οποία υπολογίζεται το ποσοστό συμμετοχής. Έτσι, τόσο τη διαφορά μεταξύ ασφαλιστικής και λιανικής τιμής, καθώς και το 1 ευρώ ανά συνταγή, όπως και τα μη συνταγογραφούμενα φάρμακα, θα συνεχίσει να τα χρυσοπληρώνει ο λαός.

Η παρουσίαση πρόσφατα του κυβερνητικού σχεδίου για την πρωτοβάθμια φροντίδα υγείας -που μάλιστα χαρακτηρίστηκε από τον Πρωθυπουργό ως επαναστατική και εμβληματική μεταρρύθμιση- δεν αποτελεί τίποτα περισσότερο από την οργάνωση ενός υποβαθμισμένου και φθηνότερου για το κράτος κατακερματισμένου συνονθυλεύματος δημόσιων και ιδιωτικών δομών παροχής ορισμένων υπηρεσιών. Υπηρετεί τη γενικότερη πολιτική των ελάχιστων παροχών με το μικρότερο δυνατό κόστος για το κράτος, προκειμένου να υπηρετηθεί πιο αποτελεσματικά η πολιτική της ιδιωτικοποίησης και εμπορευματοποίησης, με χαμηλά αμειβόμενους ανακυκλώσιμους υγειονομικούς, χαμηλής ποιότητας υπηρεσίες για τους ασθενείς και τις λαϊκές οικογένειες, με παντελή έλλειψη σχεδιασμού για πραγματική πρόληψη, με βάση τις σύγχρονες ανάγκες και τις δυνατότητες που προσφέρει η εξέλιξη της επιστήμης και της τεχνολογίας.

Ακόμα και η πλήρης υλοποίηση των λεγόμενων αντίμετρων, με την προϋπόθεση επίτευξης των «ματωμένων» πλεονασμάτων, δεν πρόκειται να καλύψει ούτε στοιχειωδώς τις σύγχρονες διευρυμένες ανάγκες του λαού μας και στην υγεία. Και αποτελεί πρόκληση αυτοί που εξαθλιώνουν τον λαό, να του πετάνε ένα ξεροκόμματο και να ζητάνε και ευγνωμοσύνη. Τα ίδια έκαναν και οι προηγούμενες κυβερνήσεις, τα ίδια κάνει και η σημερινή Κυβέρνηση, ανεξάρτητα του μείγματος διαχείρισης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου ΣΤ΄ Αντιπροέδρου)

Κύριε Πρόεδρε, ολοκληρώνω σε είκοσι δευτερόλεπτα.

Σήμερα που η επιστήμη και η τεχνολογία έχουν κάνει άλματα, που η εκτόξευση της παραγωγικότητας και ο συγκεντρωμένος πλούτος επιτρέπουν τη μείωση του εργάσιμου χρόνου, τη σταθερή δουλειά για όλους, υγεία, πρόνοια, παιδεία υψηλών προδιαγραφών με αποκλειστική ευθύνη του κράτους και δωρεάν, η συζήτηση δεν μπορεί να γίνεται για το πόσα λιγότερα ή περισσότερα θα χάνει ο λαός στο όνομα της ανάκαμψης, της οικονομίας και της ανάκτησης μεγαλύτερων ρυθμών ανάπτυξης, αλλά για το ποιες προϋποθέσεις απαιτούνται για να ικανοποιηθούν οι σύγχρονες λαϊκές ανάγκες και τι παράλληλα καθήκοντα προκύπτουν για τους εργαζόμενους, για το ίδιο το κίνημα. Και αυτό μένει ο λαός να το σκεφθεί και να το αποφασίσει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Μπαλαούρας, Βουλευτής του ΣΥΡΙΖΑ, για επτά λεπτά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κυρίες και κύριοι συνάδελφοι, ακούγοντας την Αντιπολίτευση, κυρίως τη Νέα Δημοκρατία και το ΠΑΣΟΚ, μου έρχεται στο μυαλό η ευαγγελική ρήση ότι συμπεριφέρονται ως να είναι «άσπιλοι και αμόλυντοι». Θα προσθέσω και μία παροιμία πάρα πολύ χαρακτηριστική για τη συγκεκριμένη περίπτωση: «φωνάζει ο κλέφτης για να φύγει ο νοικοκύρης».

Χρεοκοπήσατε, ναι ή όχι, κύριοι, τη χώρα μας; Φτωχοποιήσατε τις λαϊκές τάξεις; Αναρωτηθήκατε ποτέ -γιατί ο ελληνικός λαός έχει δώσει απαντήσεις- πώς φτάσαμε ως εδώ; Να σας θυμίσουμε, γιατί η υποκρισία σας δεν έχει φραγμούς. Με το πελατειακό κράτος, τα ρουσφέτια, τις παροχές σε «ημέτερους» και μέσα μαζικής ενημέρωσης, χρωματίσατε τη χώρα με μαύρο: Μαύρα λεφτά, μαύρες μίζες, λεηλασία, δημόσιες συμβάσεις στην υγεία, στα εξοπλιστικά. Όποια συναλλαγή κάνατε ήταν μαύρη. Γεμίσατε τρωκτικά τον δημόσιο χώρο. Μάθατε τον λαό να ζει στο μαύρο, τους αγρότες με χαριστικές πελατειακές επιδοτήσεις, με χαριστικές πελατειακές αποζημιώσεις. Παντού διαφθορά. Ευτελίσατε ακόμα και ιδέες, όπως την αξία του συνεργατισμού. Τρέχουν οι αγρότες μακριά, όταν ακούνε συνεταιρισμό. Η υποκρισία, λοιπόν, στο μεγαλείο της.

Χθες μετά τη φασιστική, την τραμπούκικη πρόκληση του Κασιδιάρη απέναντι στη Δημοκρατία, ενώ όλες οι πτέρυγες της Βουλής, εκτός των φασιστών, συμφώνησαν στην καταδίκη της φασιστικής ενέργειας, το βράδυ η Νέα Δημοκρατία, παίρνοντας γραμμή από την ακροδεξιά του κόμματος που καθορίζει την πολιτική της και συγκεκριμένα από τον Γεωργιάδη, έβγαλε ανακοίνωση, λέγοντας –ακούστε!- ότι η Χρυσή Αυγή παίζει παιχνίδι με τον ΣΥΡΙΖΑ. Αυτό είναι ντροπή. «Ουαί υμίν, γραμματείς και Φαρισαίοι, υποκριτές».

Πάνω στα ερείπια, λοιπόν, που αφήσατε και με τα δεσμά των δανειστών, προχωράμε και άλλο στην πορεία που έχουμε χαράξει. Η συμφωνία με τους δανειστές που κυρώνεται αύριο, έχει δυσάρεστα μέτρα -το έχουν πει και οι Υπουργοί- που αν ήταν στο χέρι μας δεν θα τα εφαρμόζαμε. Ξέρει ο ελληνικός λαός πώς επιβλήθηκαν. Όμως, τουλάχιστον καταφέραμε με σκληρή διαπραγματευτική στρατηγική να έχουμε τα αντίμετρα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σας θυμίζω, συνάδελφοι, πως από τον Δεκέμβρη φωνάζατε να κλείσει η αξιολόγηση μόνο με τα δυσάρεστα μέτρα. Και, μάλιστα, ορισμένοι από εσάς έλεγαν να κλείσει με αυτά τα μέτρα ύψους 4,5 δισεκατομμυρίων ευρώ, που μας έβαλαν οι δανειστές, ζητώντας και άλλα τόσα. Και καταφέραμε να κερδίσουμε τα αντίμετρα, τα οποία τα λέτε «ψευτομέτρα», «φερετζέ» κ.λπ..

Χρειάζονται άραγε, συνάδελφοι της Νέας Δημοκρατίας και του ΠΑΣΟΚ, μέτρα για την παιδική υστέρηση, που την υπερδιπλασιάσατε στην εποχή των μνημονίων, φτάνοντάς την στο 45%; Χρειάζεται μήπως το επίδομα στέγασης, όταν πάνω από το 40% των νοικοκυριών πληρώνει για στέγαση το 40% του εισοδήματός του; Και, μάλιστα, αφορά εισοδήματα πάνω από τα 20.000 ευρώ. Χρειάζονται άραγε βρεφονηπιακοί σταθμοί; Γιατί με εμάς δίνεται η δυνατότητα σε οικογένειες με δύο παιδιά και εισόδημα 27.000 ευρώ να έχουν αυτή την κάλυψη με τους βρεφονηπιακούς σταθμούς.

Επίσης, φέρνουμε διάταξη με την οποία μειώνουμε τον ΦΠΑ στα αγροτικά εφόδια και στο κρέας από το 24% στο 13% από 1ης Ιουλίου. Αυτά είναι τα αντισταθμιστικά μέτρα τα οποία προστίθενται στα άλλα, που έχουμε ήδη πάρει, όπως τη δωρεάν ιατροφαρμακευτική κάλυψη για δυόμισι εκατομμύρια ανασφάλιστους και η καταβολή του ελάχιστου εγγυημένου εισοδήματος σε εκατοντάδες χιλιάδες ανθρώπους.

Ο κ. Σταϊκούρας είπε ότι μοιράσατε το 2014, όταν βλέπατε ότι επελαύνει ο ΣΥΡΙΖΑ, 1,5% του ΑΕΠ σε μέτρα. Αλλά όχι, όμως, από το πλεόνασμα, κύριε Σταϊκούρα, γιατί δεν είχατε τότε πλεόνασμα. Στην Κυβέρνησή μας το φορτώσατε και αυτό που δώσατε παραμονές των εκλογών του 2015. Υπάρχουν κάποια σήματα, όμως, συνάδελφοι...

**ΧΡΗΣΤΟΣ ΣΤΑΪΚΟΥΡΑΣ:** Τον Απρίλιο του 2014 έγινε αυτό.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Επέλαυνε, όμως, ο ΣΥΡΙΖΑ. Ήταν πάνω στο άλογο, έτρεχε κι εσείς κρυβόσασταν με παραμύθια και με χάντρες. Όμως, οι ιθαγενείς, που τους θεωρούσατε ιθαγενείς, δεν τσίμπησαν.

**ΑΘΑΝΑΣΙΟΣ ΔΑΒΑΚΗΣ:** «Τ’ άλογο, τ’ άλογο Ομέρ Βρυώνη»!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τ’ άλογο, τ’ άλογο! Βεβαίως αυτό είμαστε και θα παραμείνουμε.

**ΑΘΑΝΑΣΙΟΣ ΔΑΒΑΚΗΣ:** Προσέξτε το σανό μόνο. Μείνατε από σανό!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαλαούρα, συνεχίστε την ομιλία σας.

Παρακαλώ, κύριοι, μη διακόπτετε. Είναι σε βάρος των επόμενων.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Υπάρχουν, συνάδελφοι, κάποια σήματα από τις αγορές, τις γνωστές αγορές. Οι αποδόσεις ομολόγων πέφτουν κάτω από την περίοδο προ των μνημονίων. Έρχονται επιστροφές κεφαλαίων από χρήμα που είχε διαφύγει στο εξωτερικό. Δεν τα λέω εγώ, αλλά οικονομικές εφημερίδες και εγχώριες και διεθνείς.

Η βιομηχανική παραγωγή το πρώτο τρίμηνο του 2017 σημείωσε αύξηση 9% και από ό,τι φαίνεται από τις προβλέψεις η τάση αυτή θα συνεχιστεί αυξητικά, όπως παρουσίασε και το ΙΟΒΕ, οργανισμός όχι δικός μας.

Όσον αφορά την ανεργία, που αποτελεί και το μεγάλο στοίχημα για εμάς, τον Απρίλιο η απασχόληση αυξήθηκε κατά εκατόν είκοσι έξι χιλιάδες νέες θέσεις εργασίας. Μάλιστα, υπάρχουν και ποιοτικά στοιχεία πάνω σε αυτό το ζήτημα: το 55% αυτών ήταν πλήρους απασχόλησης. Αντιστράφηκε, λοιπόν, η κατάσταση που υπήρχε σε σχέση με την ελαστική εργασία την οποία υπερδιπλασιάσατε εσείς στα χρόνια των μνημονίων σας.

Εμείς, όμως, παρ’ όλα αυτά, δεν πανηγυρίζουμε. Εμείς προσέχουμε και πονάμε πολλές φορές για τις επιπτώσεις της πολιτικής που μας επιβάλλουν. Η συμφωνία με τις μεγάλες δυσκολίες, λοιπόν, και με τις επιβαρύνσεις δημιουργεί ελπίδες για δημιουργία κοινωνικού κράτους.

Αναμένεται επίσης συμφωνία –το ξέρετε κι αυτό πολύ καλά αν διαβάσετε οποιαδήποτε εφημερίδα- για το χρέος. Υπάρχει και το ζήτημα ανοιχτό, που οσονούπω θα έρθει, για την ποσοτική χαλάρωση.

Αυτό για εμάς δεν είναι «success story», αλλά ανοίγει τον δύσκολο δρόμο για την έξοδό μας στις αγορές. Είναι ένας δρόμος δύσκολος, ο οποίος όμως απαιτεί επενδύσεις, κυρίως για να φέρουμε πίσω τα νέα παιδιά που έχουν φύγει.

Στόχος μας και στοίχημά μας για τον ελληνικό λαό είναι να βγει η χώρα μας από την επιτροπεία. Να γίνουμε πια κανονική χώρα και να σπάσουμε τα δεσμά και τις επιθυμίες των δανειστών. Νομίζω ότι θα πάμε καλά προσέχοντας και εφαρμόζοντας μια βαθύτερη πολιτική κυβερνητική σε όλα τα μέτωπα.

**ΑΘΑΝΑΣΙΟΣ ΔΑΒΑΚΗΣ:** Μνημονιακή πολιτική!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Και κάτι τελευταίο. Πείτε μου ένα αντίμετρο που πήρατε στα επτά χρόνια των μνημονίων σας.

Γεια σας!

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΔΑΒΑΚΗΣ:** Εσείς ποιο πήρατε;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαλαούρα.

Τον λόγο έχει ο κ. Βεσυρόπουλος από τη Νέα Δημοκρατία και θα ακολουθήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Παππάς.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριες και κύριοι συνάδελφοι, ο κύριος Υπουργός των Οικονομικών πραγματικά ξεπέρασε τον εαυτό του χθες. Θεώρησε ότι δεν τρέχει και τίποτα που μείωσε δύο φορές το αφορολόγητο από τα 9.545 ευρώ που το παρέλαβε -και αυτό θα είμαστε εδώ για να τους το θυμίζουμε πάντα- στα 8.636 πριν από έναν χρόνο και τώρα στα 5.681 ευρώ.

Εάν παραμείνετε στην εξουσία για δύο ακόμα χρόνια, μπορείτε και να το μηδενίσετε! Μπορείτε και χειρότερα. Αυτό είναι το μόνο βέβαιο.

Μας προκάλεσε, επίσης, ο κύριος Υπουργός των Οικονομικών να πούμε έστω και ένα ψέμα που έχει πει. Είναι το τελευταίο που θα περιμέναμε να ακούσουμε από εκπρόσωπο αυτής της Κυβέρνησης, που έχει μετατρέψει το ψέμα σε καθημερινή πρακτική. Καταθέτω στα Πρακτικά δηλώσεις του κ. Τσακαλώτου στην εφημερίδα «GUARDIAN», στις 13 Δεκεμβρίου, στις οποίες λέει ότι «ποτέ δεν συμφώνησε σε πρωτογενή πλεονάσματα 3,5%». Τονίζει, μάλιστα, ότι «υψηλά πρωτογενή πλεονάσματα για μια οικονομία, όπως αυτή της Ελλάδας, δοθέντων των όσων έχει περάσει κατά τη διάρκεια της κρίσης, δεν έχουν καμμία οικονομική ή πολιτική λογική».

(Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω, επίσης, στα Πρακτικά δηλώσεις του κ. Τσακαλώτου τρεις ημέρες πριν, στις 10 Δεκεμβρίου, στις οποίες λέει ότι «δεν υπάρχει σοβαρός οικονομολόγος που πιστεύει ότι μπορούμε να έχουμε πρωτογενή πλεονάσματα 3,5% για πολλά χρόνια»

(Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς, μετά απ’ όλα αυτά, ο κ. Τσακαλώτος δεν έχει το δίλημμα για το εάν θα παραιτηθεί ή όχι για τη μείωση του αφορολογήτου, όπως είχε δεσμευθεί. Το δίλημμα πλέον που αντιμετωπίζει είναι εάν μπορεί να συμπεριλαμβάνεται ή όχι στους σοβαρούς οικονομολόγους. Γιατί ως Υπουργός έχει ήδη χάσει τη σοβαρότητά του, παρομοιάζοντας την Ελλάδα με τον Πανελευσινιακό που κερδίζει την Μπαρτσελόνα με σκορ 7-5. Τώρα, πώς μετά από όλα αυτά θα επιτευχθούν πρωτογενή πλεονάσματα, όχι μόνο 3,5%, αλλά 5,5% για να υλοποιηθούν τα αντίμετρα στο ακέραιο, μόνο μη σοβαροί οικονομολόγοι θα μπορούσαν να μας το πουν.

Ο τελευταίος που μπορεί να μιλά πλέον για αλήθεια και συνέπεια είναι ο ΣΥΡΙΖΑ. Θέλετε να θυμηθούμε το «ούτε 1 ευρώ νέα μέτρα» του κ. Τσίπρα;

Καταθέτω στα Πρακτικά τη συνέντευξη του κυρίου Πρωθυπουργού στην «Εφημερίδα των Συντακτών» στις 25 Ιανουαρίου 2017, στην οποία αναφέρει: «Δεν υπάρχει περίπτωση να νομοθετήσουμε ούτε 1 ευρώ επιπλέον μέτρα». Και συνεχίζει μάλιστα, λέγοντας: «Το αίτημα νομοθέτησης επιπλέον μέτρων και μάλιστα υπό αίρεση δεν είναι μόνο ξένο προς το ελληνικό Σύνταγμα, είναι ξένο και προς τους κανόνες της δημοκρατίας, είναι ξένο προς το ευρωπαϊκό κεκτημένο». Τρεις μήνες μετά, καταθέτει νέα μέτρα ύψους 4,9 δισεκατομμυρίων ευρώ.

(Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, το λιγότερο που έχει σημασία αυτή τη στιγμή είναι να επισημαίνουμε την ασυνέπεια και τα ψέματα αυτής της Κυβέρνησης, μια Κυβέρνηση που είναι ευάλωτη και πλήρως αναξιόπιστη σ’ αυτά τα ζητήματα, με έναν Πρωθυπουργό που ψεύδεται με χαρακτηριστική ευκολία, που κάνει το μαύρο άσπρο και δίνει το καλό παράδειγμα στους Υπουργούς του, για να κάνουν και αυτοί το ίδιο και με μια θλιβερή κοινοβουλευτική Πλειοψηφία, η οποία πλέον δεν υφίσταται στο εκλογικό σώμα και στην κοινωνία, που τα ψηφίζει όλα για να κρατήσει τη βουλευτική έδρα.

Αυτό που έχει σημασία είναι ότι η χώρα εγκλωβίζεται σε μια παγίδα υπερφορολόγησης, φτωχοποίησης, λιτότητας και απόλυτης επιτήρησης. Η Κυβέρνηση ΣΥΡΙΖΑ - ΑΝΕΛ, για να παραμείνει στην εξουσία, ναρκοθετεί το μέλλον της χώρας. Το μόνο το οποίο διαπραγματευόταν ήταν να μεταθέσει την εφαρμογή των μέτρων που ψήφισε για το 2019 και να υπονομεύσει το έργο της επόμενης κυβέρνησης.

Εάν και υπάρχουν μέτρα που επιδεινώνουν ακόμα περισσότερο την κατάσταση της οικονομίας, είναι θλιβερό το θέαμα Υπουργών και Βουλευτών της Κυβέρνησης να προσπαθούν να πείσουν –προφανώς μόνο τους εαυτούς τους και τους μετακλητούς που έχουν διορίσει στο δημόσιο- ότι το τέταρτο μνημόνιο που φέρνουν στη χώρα ισοδυναμεί περίπου με θρίαμβο, όταν το αφορολόγητο μειώνεται στα 5.681 ευρώ και για πρώτη φορά θα κληθούν να πληρώσουν φόρο χαμηλόμισθοι και χαμηλοσυνταξιούχοι των 500 ευρώ.

Για πρώτη φορά θα υπάρξουν επιβαρύνσεις έως και 650 ευρώ για μισθωτούς, συνταξιούχους και αγρότες που προστατεύονταν μέχρι σήμερα από το αφορολόγητο όριο, όταν είναι δεδομένη η μείωση των συντάξεων μέσω της μείωσης της προσωπικής διαφοράς στις κύριες και τη νέα μείωση των επικουρικών συντάξεων, την ίδια στιγμή που το ΕΚΑΣ καταργείται πλήρως. Όχι μόνο τη δέκατη τρίτη σύνταξη δεν δίνετε, αλλά με τη μείωση των συντάξεων και του αφορολογήτου καταργείτε και την εντέκατη και σε πολλές περιπτώσεις και τη δωδέκατη σύνταξη. Όλοι οι συνταξιούχοι, λοιπόν, θα χάσουν από μία έως δύο συντάξεις.

Ποιος μπορεί να αγνοεί αυτή τη σκληρή πραγματικότητα, όταν επιβάλλετε νέες εξοντωτικές και εκτός πάσης λογικής αυξήσεις στις ασφαλιστικές εισφορές σε ποσοστό 37% έως 61%; Ένας ελεύθερος επαγγελματίας θα πρέπει να δίνει πάνω από το 70% του εισοδήματός του, για να πληρώνει τις φορολογικές και ασφαλιστικές του υποχρεώσεις.

Ποιος μπορεί να αγνοεί αυτή τη σκληρή πραγματικότητα, όταν μειώνονται οι μισθοί των στελεχών των Ενόπλων Δυνάμεων και των Σωμάτων Ασφαλείας, όταν το 50% των Ελλήνων φορολογουμένων πολιτών χρωστά στην εφορία και δύο εκατομμύρια από αυτούς είναι αντιμέτωποι με κατασχέσεις τις επόμενες ημέρες, όταν το 2016 έκλεισε με ύφεση και αυτή η ύφεση συνεχίζεται και το πρώτο τρίμηνο του 2017, σύμφωνα με τα πρώτα στοιχεία της ΕΛΣΤΑΤ. Σε ποια χώρα, αλήθεια, ζείτε;

Είναι δυνατόν να πιστεύετε και να λέτε ότι θα πετύχει η χώρα πρωτογενές πλεόνασμα 5,5% το 2021 σε μια καθημαγμένη οικονομία, όταν τόσο εσείς στο μεσοπρόθεσμο όσο και η ίδια η Κομισιόν αναθεωρούν τις προβλέψεις για ανάπτυξη μειώνοντας την εκτίμησή τους για τους δείκτες;

Είναι δυνατόν κάποιοι να πιστεύουν ότι το πρωτογενές πλεόνασμα 3,5% μπορεί να διατηρηθεί για πολλά χρόνια από την υπερφορολόγηση, όταν σε λίγο καιρό τα χρέη των πολιτών προς την εφορία θα ξεπεράσουν τα 100 δισεκατομμύρια ευρώ;

Είναι δυνατόν κάποιοι να έρχονται εδώ και να μιλάνε για τα αντίμετρα, ως πραγματικότητα και ως παροχές, που είναι βέβαιο ότι για να υλοποιηθούν στο ακέραιο χρειάζονται πρωτογενή πλεονάσματα 5,5% του ΑΕΠ, δηλαδή 10 δισεκατομμύρια ευρώ σε ετήσια βάση;

Θυμάται κανείς να μας πει μία από τις εκτιμήσεις της Κυβέρνησης αυτούς τους είκοσι εννέα μήνες, για την οποία δεν έχει πέσει έξω; Την ίδια ημέρα που ο κ. Τσίπρας μιλούσε στο Υπουργικό Συμβούλιο για την ανάπτυξη που ήρθε, η ΕΛΣΤΑΤ ανακοίνωνε ότι το 2016 δεν έκλεινε με ανάπτυξη 0,3%, όπως έλεγε ο Πρωθυπουργός, αλλά με ύφεση 1,2%.

Χθες είχατε την ευκαιρία και τη δυνατότητα να δείτε το κλίμα που επικρατεί με την ακρόαση των φορέων, των εκπροσώπων των παραγωγικών τάξεων. Είναι ένα κλίμα πλήρους οργής.

Βουβή οργή και απογοήτευση επικρατεί και στην κοινωνία, ένα κλίμα που μεταφράζεται από τον κύριο Πρωθυπουργό ως μη αντίδραση στην πολιτική που ακολουθεί η Κυβέρνηση. Ο κ. Τσίπρας αυτό επιδιώκει: να καταστεί η απογοήτευση συνείδηση σε όλους τους πολίτες. Η μόνη ελπίδα του κ. Τσίπρα είναι η κυριαρχία της απελπισίας.

Διαβάζει, όμως, εντελώς λάθος αυτή την εικόνα. Οι πολίτες έχουν ωριμότητα. Έχουν απορρίψει τις διχαστικές λογικές και τις πρακτικές του μίσους αλλά και τον ίδιο τον λαϊκισμό. Θα απαντήσουν δημοκρατικά και θα επιβάλουν την πολιτική αλλαγή που έχει ανάγκη ο τόπος.

Κυρίες και κύριοι συνάδελφοι, η Κυβέρνηση μέσα σε λιγότερο από δύο χρόνια έφερε δύο μνημόνια, το δεύτερο μάλιστα χωρίς χρηματοδότηση. Ο λογαριασμός των μέτρων που επέβαλαν μέσα σε δύο χρόνια στους Έλληνες πολίτες ανέρχεται σε πλέον στα 14,2 δισεκατομμύρια ευρώ. Πήρε 3.400 ευρώ κατά μέσο όρο από κάθε ελληνική οικογένεια. Το κόστος για την οικονομία συνολικά είναι βαρύτερο.

Αυτή η Ελλάδα δεν μας αξίζει. Η Νέα Δημοκρατία αποτελεί υπεύθυνη πολιτική δύναμη. Έρχεται για να αναδείξει την Ελλάδα που δημιουργεί, την Ελλάδα που στηρίζει τις μεταρρυθμίσεις, την Ελλάδα που παράγει πλούτο και δεν καταδιώκει την εργασία και τη δημιουργία. Αυτή είναι η Ελλάδα που θέλουμε και μας αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βεσυρόπουλο.

Τον λόγο έχει ο Υπουργός Ψηφιακής Πολιτικής, Τηλεπικοινωνίων και Ενημέρωσης κ. Παππάς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** Ευχαριστώ, κύριε Πρόεδρε.

Κυρίες και κύριοι Βουλευτές, νομίζω ότι βρισκόμαστε σε ένα σημείο καμπής, διότι η χώρα δεν αλλάζει σελίδα, αλλά αλλάζει κεφάλαιο και αυτό νομίζω ότι είναι μια ευκαιρία για τις πολιτικές δυνάμεις να αναστοχαστούν τι έχει συμβεί μέχρι στιγμής και να σκεφτούν πώς θα πορευτούν στο μέλλον.

Είναι για εμάς μια υποχρέωση και δυνατότητα να επιταχύνουμε το κυβερνητικό έργο, αλλά και για τη Νέα Δημοκρατία να μπει επιτέλους σε μια δύσκολη αλλά απαραίτητη νοητική άσκηση για το τι σημαίνει ένα κόμμα της Κεντροδεξιάς στην ιστορική συγκυρία που ζούμε αυτή τη στιγμή στην Ελλάδα.

Αυτή είναι η βασική ερώτηση, στην οποία πρέπει να κληθεί το κόμμα της Αξιωματικής Αντιπολίτευσης να απαντήσει. Και θα καλούσα να μην κρατήσουν για τον εαυτό τους τον εύκολο ρόλο αναμασήματος του «success story» του κ. Σαμαρά και της καταστροφής την οποία υποτίθεται ότι έφερε η δική μας διακυβέρνηση. Διότι αυτό το αφήγημα έχει καταρρεύσει παταγωδώς από τις εξελίξεις.

Προσδοκούσατε και προπαγανδίζατε μια καταστροφή, η οποία δεν ήρθε. Και τώρα, χωρίς την καταστροφή, τι ακριβώς θα κάνετε; Κινδυνεύετε με την επιθετικότητα και τη διαρκή σας κουραστική επανάληψη περί καταστροφής να θυμίζετε τα συμπαθέστατα χάμστερ, τα οποία τρέχουν μέσα σε έναν κύλινδρο, χωρίς να μετακινούνται και δεν έχουν και τη δυνατότητα να κοιτάξουν έξω για να δουν ότι πραγματικά δεν μετακινούνται. Απλώς, τρέχουν.

Και εσείς ζητάτε εκλογές και μιλάτε για καταστροφή. Μιλάτε για καταστροφή η οποία κατέστρεψε τη δική σας επιτυχία το 2014, που η κυβέρνησή σας ούτε τους στόχους έπιασε ούτε την αξιολόγηση έκλεισε, άφησε τη χώρα με πάρα πολύ σημαντικό πρόβλημα ρευστότητας, φόρτωσε χωρίς λαϊκή εντολή τον ΕΝΦΙΑ, για παράδειγμα, στον ελληνικό λαό και τώρα που έρχεται η πρώτη τυπική και ουσιαστική μείωση του ΕΝΦΙΑ αρνείται να την υπερψηφίσει.

Αυτό ήταν, λοιπόν, νομίζω το «success story» και για να το στηρίξετε μπαίνετε σε μια λογική, η οποία δεν έχει απολύτως καμμία βάση και συγκρίνετε τα οικονομικά αποτελέσματα με τους οικονομικούς στόχους που έθεταν οι θεσμοί και προέβλεπαν τα προγράμματα.

Διότι αυτή η άσκηση, κύριοι, εάν ισχύει για τη δική μας διακυβέρνηση, προφανώς ισχύει και για τις προηγούμενες δικές σας. Την αντέχετε αυτή την αποτίμηση; Εάν την αντέχετε, θα σας έλεγα να την κοιτάξετε, διότι βγάζει λογαριασμό 40 δισεκατομμύρια. Είναι ανόητος υπολογισμός όμως. Και δεν είναι μόνο ανόητος υπολογισμός, αλλά στη δική σας περίπτωση υποτιμάει και τις συνέπειες των πολιτικών, τις οποίες επιλέξατε να εφαρμόσετε. Διότι ο λογαριασμός, τα ιστορικά, τα οικονομικά δεδομένα, είναι ότι οι επιλογές σας στοίχησαν στην ελληνική οικονομία και στον ελληνικό λαό το ένα τέταρτο του ΑΕΠ. Αυτή την κατάσταση εμείς έχουμε κληθεί να διορθώσουμε.

Κι επειδή κοιτάτε πάρα πολύ συχνά τα στοιχεία της ΕΛΣΤΑΤ και βασίζεστε κιόλας για να καταστροφολογήσετε σε κάποια προσωρινά στοιχεία για το ΑΕΠ, θα σας έλεγα να κοιτάξετε και κάποιες διπλανές στήλες, να κοιτάξετε τη στήλη των επενδύσεων, οι οποίες αυξήθηκαν μέσα στο 2016 κατά 12%, να κοιτάξετε τη στήλη των εξαγωγών, οι οποίες επίσης αυξήθηκαν μέσα στο 2016 κατά 10%, να κοιτάξετε και τη στήλη της απασχόλησης με όρους ιστορικούς πλέον. Διότι από το 2010 έχει κυλήσει πάρα πολύ νερό στο αυλάκι. Και οι ίδιοι πίνακες που δημοσιεύει η ΕΛΣΤΑΤ μάς λένε ότι η διακυβέρνηση Παπανδρέου στοίχησε στην ελληνική οικονομία μισό εκατομμύριο θέσεις εργασίας, η διακυβέρνηση Παπαδήμου καμμιά εκατοστή χιλιάδες και η διακυβέρνηση Σαμαρά διακόσιες πενήντα χιλιάδες θέσεις εργασίας. Με Πρωθυπουργό τον Τσίπρα, η ελληνική οικονομία έχει κερδίσει διακόσιες χιλιάδες θέσεις εργασίας. Και η δική μας διακυβέρνηση είναι καταστροφή, ενώ η δική σας ήταν η σωτηρία!

Νομίζω πραγματικά ότι εάν και εσείς διευκολύνετε τον εαυτό σας και βγάλετε από μπροστά σας τον παραμορφωτικό φακό ορισμένων μέσων ενημέρωσης, τα οποία συνεχίζουν το ίδιο βιολί, θα βρεθείτε μπροστά σε μια πραγματικότητα, η οποία θα σας εκπλήξει. Κι επειδή αρνείστε να το κάνετε αυτό, έχετε πέσει σε παραζάλη, η οποία ακριβώς οφείλεται στο ότι δεν ήρθε η καταστροφή, η οποία προσδοκούσατε. Και, τώρα, αποτέλεσμα αυτής της παραζάλης είναι ότι δεν ψηφίζετε τα αντίμετρα.

Δεν ψηφίζετε τα αντίμετρα. Μάλιστα! Όταν ήταν μόνα τους τα μέτρα, μας λέγατε «υπογράψτε» και ότι θα τα ψηφίζατε. Ξαφνικά, άλλαξαν όλα. Πότε άλλαξαν όλα; Όταν καταφέραμε το δημοσιονομικό αποτέλεσμα των παρεμβάσεων να είναι μηδέν από 2% καθαρό και άνοιξε και το ζήτημα του χρέους. Άρα τι καταψηφίζετε; Καταψηφίζετε απλώς τα αντίμετρα.

Δεν είναι αξιόπιστες οι διαμαρτυρίες σας για τα επιβαρυντικά μέτρα. Διότι αυτά τα μέτρα έχετε, πραγματικά, υποστηρίξει πολλές φορές ότι θα έπρεπε να ψηφιστούν. Δεν αντέχετε όμως να ψηφίσετε τα θετικά αντίμετρα, διότι σας ανατριχιάζουν. Και σας ανατριχιάζουν για τρεις λόγους: Πρώτον, διότι δεν μπορείτε να φανταστείτε ότι μέσα σε αυτές τις συνθήκες είναι δυνατόν να εφαρμόζονται πολιτικές οι οποίες διευκολύνουν τα φτωχότερα στρώματα της ελληνικής κοινωνίας. Δεύτερον, διότι δεν μπορείτε να παραδεχθείτε, ούτε στον εαυτό σας ούτε στους ανθρώπους που σας παρακολουθούν, ότι είναι δυνατόν…

**ΙΩΑΝΝΗΣ ΒΡΟΥΤΣΗΣ:** Το αφορολόγητο…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Άσε το αφορολόγητο, κύριε Βρούτση μας! Κύριε Βρούτη μας, και το αφορολόγητο και τις συντάξεις…

**ΙΩΑΝΝΗΣ ΒΡΟΥΤΣΗΣ:** Τις ομαδικές απολύσεις!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τις γλιτώσαμε προς λύπη σας!

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, σας παρακαλώ, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Το άρθρο διαβάστε. Εναντίον των εργαζομένων είστε. Με τον ΣΥΡΙΖΑ οι ομαδικές απολύσεις και το lockout!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Βρούτση, μη διακόπτετε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είμαστε εμείς εναντίον των εργαζομένων; Διαλύσατε το 2012 την αγορά εργασίας.

Κοιτάξτε να δείτε, νομίζω ότι πραγματικά δεν έχετε πάρει κανένα μάθημα. Το 2012 διαλύσατε την αγορά εργασίας. Τότε ξεκίνησε το μεγάλο τσουνάμι μετακίνησης ελληνικού πληθυσμού για ανεύρεση εργασίας στο εξωτερικό, που πήγαιναν σωρηδόν οι επιχειρηματίες και οι εργοδότες και μετέτρεπαν τα οκτάωρα σε τετράωρα και ο κόσμος αναζητούσε την τύχη του αλλού.

Τώρα, ακριβώς επειδή επανέρχονται οι συλλογικές διαπραγματεύσεις και αλλάζει και το μείγμα των προσλήψεων της αυξανόμενης απασχόλησης στην ελληνική οικονομία, εσείς κραυγάζετε. Γιατί κραυγάζετε; Να σας πω γιατί. Διότι στο DNA πλέον της πολιτικής σας έχει περάσει αυτό που λέμε ακροδεξιός νεοφιλελευθερισμός, δηλαδή ακραίες οικονομικές πολιτικές και μίσος για την Αριστερά. Είναι πολύ απλό. Δεν μπορείτε να το καταλάβετε; Δεν μπορείτε να καταλάβετε ότι ο κ. Μητσοτάκης πήρε την ακροδεξιά από την προθήκη του κόμματός σας και την έβαλε στη διοίκηση και σας σέρνει από τη μύτη, να λέτε ακρότητες, να συμπεριφέρεστε έτσι και να συνεχίζετε, προχωρώντας ευθεία προς τον τοίχο, χωρίς να καταλαβαίνετε τι έχει συμβεί.

Και, βέβαια, δεν μπορείτε με τίποτα να παραδεχτείτε, να δεχτείτε και να εξηγήσετε και στους ανθρώπους που σας παρακολουθούν -γιατί αυτοί βασανίζονται αυτές τις μέρες που ακούν τις τοποθετήσεις σας- τι έχει συμβεί με το χρέος και γιατί συζητάει όλη η οικουμένη τώρα για την αναδιάρθρωσή του, ενώ εσείς λέγατε ότι θα πρέπει να υπάρχει πιστοποιητικό βιωσιμότητας και ότι ήταν βιώσιμο.

Εν πάση περιπτώσει, νομίζω ότι το αποκορύφωμα του αλλοπρόσαλλου είναι η καταψήφιση των αντίμετρων, το οποίο συμπληρώνεται από την κατάθεση άλλων αντίμετρων από τη μεριά σας, τα οποία δικά σας αντίμετρα θα εφαρμοστούν και τα δικά μας δεν θα εφαρμοστούν. Τα δικά μας αντίμετρα είναι «πέτσινα» και τα δικά σας «μεταξωτά». Αλλά τα μεταξωτά αντίμετρα θέλουν και επιδέξια διαπραγμάτευση, κύριοι της Νέας Δημοκρατίας! Και η επιδέξια διαπραγμάτευση είναι κάτι που δεν έχει περάσει από το μυαλό σας.

Και δεν έχει περάσει από το μυαλό σας σε καμμία των περιπτώσεων να ξεκινήσει ένας Υπουργός Οικονομικών να ενημερώνει το Ευρωκοινοβούλιο, να προτείνει ένας Πρωθυπουργός να μπει το Ευρωκοινοβούλιο συμμετέχον στην επίβλεψη για την εφαρμογή του προγράμματος. Δεν έχει περάσει από το μυαλό σας να συγκροτούσατε Σύνοδο των χωρών του Νότου. Πέρναγαν αυτά από μυαλό σας; Δεν πέρναγαν από το μυαλό σας. Δεν είχατε στο μυαλό σας να διαπραγματευτείτε, αλλά είχατε απλώς πραγματικά να εφαρμόσετε ό,τι σας σέρβιραν πιέζοντας τον ελληνικό λαό.

Και νομίζω ότι εδώ που είμαστε ο ελληνικός λαός έχει πλέον μπροστά του δύο πολύ ξεκάθαρες στρατηγικές, από τις οποίες καλείται μακροπρόθεσμα να επιλέξει. Η μια είναι ο ακροδεξιός νεοφιλελευθερισμός, είναι το εμφυλιοπολεμικό μίσος για την προοδευτική διακυβέρνηση, το οποίο έχει παντρευτεί με τις πιο ακραίες νεοφιλελεύθερες πολιτικές, οι οποίες έχουν εφαρμοστεί ποτέ και από την άλλη είναι η δίκαιη ανάπτυξη. Η δίκαιη ανάπτυξη με απόλυτη αξιοποίηση των μεγάλων δυνατοτήτων που έχει η χώρα, για να ξανακερδίσει τη θέση της διεθνώς, για να αποτελέσει έναν κόμβο εμπορίου, τηλεπικοινωνιών και μεταφορών στον σύγχρονο κόσμο, για να μπορέσει να οικοδομήσει μηχανισμούς στην οικονομία και στη διοίκηση, οι οποίοι θα βεβαιώνουν ότι το παραγόμενο προϊόν μοιράζεται με τρόπο δίκαιο και στους ανθρώπους τους οποίους το οικονομικό αποτέλεσμα αφήνει πίσω.

Υπήρξε σήμερα το απόγευμα μια κοινή δήλωση τριών επικεφαλής ευρωπαϊκών κοινοβουλευτικών ομάδων, την οποία το κόμμα στο οποίο εσείς συμμετέχετε, δεν την υπέγραψε. Υπέγραψαν η Σκα Κέλερ και ο κ. Λάμπερτς από τους Πράσινους, η Γκάμπι Τσίμερ από την Αριστερά και ο Τζιάνι Πιτέλα από τους Σοσιαλιστές και καλούν σε λύση για το θέμα του χρέους.

Τοποθετηθείτε έστω σε αυτό. Αυτή την έκκληση σας κάνουμε. Στηρίξτε την εθνική προσπάθεια, στη μάχη που δίνουμε για το χρέος. Ψηφίστε τα αντίμετρα μπας και σώσετε την ψυχή σας, έστω την τροπολογία για τη φορολόγηση της βουλευτικής αποζημίωσης.

**ΧΡΗΣΤΟΣ ΣΤΑΪΚΟΥΡΑΣ:** Το έχουμε πει αυτό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μπράβο. Ωραία. Αλλά αξιοποιήστε, λοιπόν, αυτή την ευκαιρία για να δείξετε ότι έχετε στην ντουλάπα σας, έστω μια παλιά και ξεφτισμένη φανέλα της Εθνικής Ελλάδος και φορέστε τη έστω για μια φορά επιτέλους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το ρεσιτάλ αλληλοκατηγοριών μεταξύ ΣΥΡΙΖΑ και Νέας Δημοκρατίας - ΠΑΣΟΚ πάει σύννεφο για το ποιος πέρασε τα περισσότερα αντιλαϊκά σκληρά μέτρα με μνημόνια και επιτροπεία, ποιος φτώχυνε περισσότερες λαϊκές μάζες, συρρικνώνοντας εισόδημα και δικαιώματα που κερδήθηκαν τον προηγούμενο αιώνα με αγώνες και αίμα.

Ποιο είναι το κύριο; Ότι όλη αυτή η συζήτηση δεν έχει καμμία σχέση με τις αγωνίες, τα βάσανα, τις ανάγκες του λαού. Κοροϊδεύετε! Προσπαθείτε να κρύψετε την ουσία, ότι είσαστε στην ίδια όχθη στυλοβάτες και εξυπηρετείτε τον ίδιο στρατηγικό στόχο, τη θωράκιση και ισχυροποίηση της δικτατορίας του κεφαλαίου θυσιάζοντας και ποδοπατώντας τις ανάγκες του λαού.

Ναι, εχθρός σας είναι οι ανάγκες και τα δικαιώματα του λαού. Υπερασπίζεστε, κύριοι του ΣΥΡΙΖΑ, μια πολύ σκληρή ταξική πολιτική που δεν κρύβεται με τίποτα.

Παριστάνετε ότι αντιπολιτευόσαστε τη Νέα Δημοκρατία και την ίδια στιγμή παγιώνετε, ενσωματώνετε ό,τι αντεργατικό, αντιδραστικό πέρασαν ΠΑΣΟΚ και Νέα Δημοκρατία και καμαρώνετε ότι σπάσατε τον δικομματισμό.

Ναι η αστική τάξη έχει κι άλλο κόμμα εξουσίας τον ΣΥΡΙΖΑ. Γι’ αυτό διαπραγματευτήκατε και γι’ αυτό προσθέτετε και νέα σκληρότερα μέτρα, αντιδραστικότερα, ό,τι ζητάει το κεφάλαιο για να γίνει πιο φτηνή, πιο εξευτελιστική η αμοιβή της εργασίας, εξαθλιώνοντας νέες εργατικές λαϊκές μάζες, στραγγαλίζοντας το δικαίωμα στην απεργία.

Μιλάτε για χρεοκοπία του ελληνικού κράτους, για να κρύψετε ότι ακόμα και στη δίνη της κρίσης θησαύρισαν εφοπλιστές, μεγαλοξενοδόχοι, επιχειρηματίες φαρμάκου, ενέργειας πάνω στην πλάτη και τη δυστυχία του λαού.

Τα κοινωνικά ερείπια τα ριζώνετε. Δίνετε όλοι σας εξετάσεις σε εφοπλιστές, βιομήχανους, τραπεζίτες, μεγαλέμπορους, ποιος είναι ο καλύτερος διαχειριστής. Φαίνεται καθαρά ότι τα εύσημα τα συγκεντρώνει η Κυβέρνηση ΣΥΡΙΖΑ. Γι’ αυτό χαιρετίζουν ο Σύνδεσμος Ελλήνων Βιομηχάνων, η Ευρωπαϊκή Ένωση, το Διεθνές Νομισματικό Ταμείο, η Ευρωπαϊκή Κεντρική Τράπεζα.

Αποδεικνύετε ότι όλα αυτά που λέγατε, όπως «Ο άνθρωπος πάνω από τα κέρδη» ή «Ένας άλλος κόσμος είναι εφικτός», ήταν όχι μόνο αυταπάτες, αλλά ο δρόμος για την πολιτική σωτηρία του σαπισμένου καπιταλιστικού συστήματος.

Αυτή είναι η προσφορά και η μεγάλη ντροπή σας. Το τέταρτο μνημόνιο το μόνο σίγουρο είναι ότι θα βυθίσει σε μεγαλύτερη φτώχεια και δυστυχία και νέες λαϊκές μάζες. Το ξέρετε και γι’ αυτό προπαγανδίζετε τα συσσίτια στα αντίμετρα. Τα παρουσιάζετε ως αναγκαίο φάρμακο, που θα μας βγάλει οριστικά από την κρίση. Ποιον, όμως; Τον λαϊκό κόσμο που τον τσακίζετε στην κυριολεξία, σαρώνοντας μόνιμα μισθούς, συντάξεις, επιδόματα, εργατικά και συνδικαλιστικά δικαιώματα, που με θράσος η Κυβέρνηση το ονομάζει «επιστροφή στη κανονικότητα»;

Βέβαια ούτε η Νέα Δημοκρατία και το ΠΑΣΟΚ υπόσχονται επαναφορά στα προ του 2009 επίπεδα. Γιατί; Διότι την ίδια στρατηγική έχετε, αυτή της Ευρωπαϊκής Ένωσης, αφού τα ίδια μέτρα προωθούνται σε όλες τις χώρες της Ευρωπαϊκής Ένωσης που δεν έχουν μνημόνια ούτε κουαρτέτο, γιατί είναι απαιτήσεις του κεφαλαίου για την ένταση εκμετάλλευσης των εργαζομένων.

Όταν λέτε «Κάναμε συμβιβασμό σε μερικά για να κερδίσουμε περισσότερα», είναι πολύ καθαρό ότι εννοείτε την ανάκαμψη της κερδοφορίας και νέα προνόμια για την πλουτοκρατία από τη μεγαλύτερη εκμετάλλευση των εργαζομένων. Έχετε την εμπιστοσύνη των κεφαλαιοκρατών. Δώσατε πολλαπλώς εξετάσεις.

Οι Κινέζοι θεωρούν υπόδειγμα τη συμφωνία σας με την «COSCO» στον Πειραιά, αφού υπερισχύει του Εθνικού Δικαίου, που το θεωρούν κουρελόχαρτο. Είναι κράτος εν κράτει. Θεωρούν καταδικό τους το μεγαλύτερο λιμάνι στη Νοτιοανατολική Ευρώπη κύρια πύλη εισόδου και εξόδου εμπορευμάτων συνδυασμένων οικονομικών δραστηριοτήτων.

Ναι έφτιαξε εργασιακούς χώρους γκέτο με συνθήκες γαλέρας. Και σήμερα στην απεργία έβαλε μπροστά απεργοσπαστικό μηχανισμό με τους εμπόρους των σκλαβοπάζαρων, με εντατικοποίηση και απλήρωτη δουλειά, μισθό φτώχειας και ατυχήματα που δεν δηλώνονται, γιατί τα βγάζουν στον δρόμο όταν καλούν το ΕΚΑΒ, ενώ οι οικονομικές ενισχύσεις, οι μηδενικοί φόροι και τα αφορολόγητα κέρδη είναι δεδομένα για τις πολυεθνικές τύπου «COSCO».

Αυτές είναι οι επενδύσεις και η δίκαιη ανάπτυξή σας. Γι’ αυτό προωθείτε τη διαμόρφωση ειδικών οικονομικών ζωνών μαζί με ιδιωτικοποιήσεις του ΟΣΕ, των υπολοίπων λιμανιών, ιδιωτικοποιήσεις διαφόρων μορφών σε λαϊκές, κεντρικές αγορές Αθηνών και Θεσσαλονίκης και παραπέρα της ενέργειας, όπως ακριβώς λέει η «Πράσινη Βίβλος» της Ευρωπαϊκής Ένωσης.

Αυτό θεωρείτε προώθηση εμπορικών και επενδυτικών διευκολύνσεων και βελτίωση του επιχειρηματικού περιβάλλοντος.

Τέτοιες επενδύσεις υπόσχεστε σε υποδομές, ενέργεια, τηλεπικοινωνίες. Ήδη προχωράτε με την πώληση λιγνιτικών μονάδων της ΔΕΗ. Μόνο που όλο το σχέδιο ανάπτυξης που επαγγέλλεστε, δεν έχει καμμία σχέση με τις ανάγκες και τα συμφέροντα του λαού. Γι’ αυτό πρέπει να το απορρίψουν και να αρνηθούν τη φτωχοποίηση και τη δυστυχία τους.

Αυτή η πολιτική σας είναι καταδικασμένη σε νέες κρίσεις, σε ματωμένα κέρδη και θα γεννήσει πολέμους που είσαστε μπλεγμένοι μέχρι τα μπούνια. Δίνετε στους ιμπεριαλιστές, γεράκια του πολέμου, γη, ύδωρ και αέρα για τα κέρδη της ντόπιας πλουτοκρατίας.

Ο λαός μία λύση έχει για να απαλλαγεί από την ταφόπετρα που βάζει η δικτατορία του κεφαλαίου. Λαϊκός ξεσηκωμός και αγώνας διαρκείας μέχρι την ανατροπή της σαπίλας του καπιταλιστικού συστήματος για την εξουσία του λαού, με μόνιμη, σταθερή δουλειά, δωρεάν υγεία, παιδεία, παιδικούς σταθμούς, κοινωνικά ιδρύματα, διακοπές για ξεκούραση, πολιτισμό, αθλητισμό, με τα μέσα παραγωγής συγκεντρωμένα στην υπηρεσία της κοινωνίας και όχι στα νύχια των καπιταλιστών.

Αυτή την προοπτική και λύση για τον λαό προσπαθείτε να την κρύψετε με τις ψευτοκοκορομαχίες σας. Γιατί αυτός είναι ο σοσιαλισμός το μόνο δίκαιο σύστημα για τους λαούς.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Έντεκα Υπουργεία, καμμία όμως απάντηση. Χίλιες σελίδες και εκατόν εξήντα τέσσερα άρθρα, κανένα όμως επιχείρημα. Ατελείωτες ώρες, εκατοντάδες ομιλίες στο Κοινοβούλιο χωρίς, όμως, καμμία ουσία.

“Niet” μας είπε ο κ. Μοσκοβισί για να το καταλάβουμε. “Niet” μας είπε και ο κ. Τσακαλώτος, για να το καταλάβουμε καλύτερα.

Ένα ευρώ κόβουμε, 1 ευρώ δίνουμε. Έτσι προκύπτει το μηδενικό δημοσιονομικό αποτύπωμα. Έτσι προκύπτει το “Niet”. Κόβουμε, λοιπόν, 1% του ΑΕΠ από τις συντάξεις, κόβουμε και 1% του ΑΕΠ από το αφορολόγητο, για να δώσουμε αντιστοίχως το 1% του ΑΕΠ σε φάρμακα, ενοίκια, παιδικούς σταθμούς, σχολικά γεύματα, επιδόματα παιδιού, προγράμματα ενίσχυσης της εργασίας, αύξηση των δημοσίων επενδύσεων και το άλλο 1% του ΑΕΠ σε μείωση του ΕΝΦΙΑ, της εισφοράς αλληλεγγύης, των συντελεστών φορολόγησης εισοδήματος των φυσικών προσώπων και των επιχειρήσεων.

Πότε θα γίνουν όλα αυτά; Μα δεν είναι καν βέβαιο πως θα γίνουν. Πρώτα από όλα τα ίδια τα μέτρα τελούν υπό αίρεση. Η ίδια η Κυβέρνηση κλείνει το μάτι σε όσους πολίτες την κοιτάνε αποσβολωμένοι, χωρίς να ξέρουν τι να πιστέψουν, και τους λέει με νόημα μέσω διαρροών από το Μαξίμου: « Κάντε το σταυρό σας. Αν φύγει το Διεθνές Νομισματικό Ταμείο και τα μέτρα αυτά αυτομάτως ακυρώνονται».

Την ίδια στιγμή όποιος πολίτης τολμήσει να ζητήσει από οποιονδήποτε Βουλευτή του ΣΥΡΙΖΑ να σχολιάσει το γεγονός πως δεν υπάρχει ούτε μία λέξη για το χρέος μέσα σε αυτά τα εκατόν εξήντα τέσσερα άρθρα των έντεκα Υπουργείων, παίρνει τη φαρμακερή απάντηση πως η διαπραγμάτευση είναι ακόμα σε εξέλιξη και όποιος ρωτάει πάρα πολλά πράγματα, κάνει κακό στο εθνικό συμφέρον.

Εάν επιμείνει κάποιος να ρωτά, «Τι έγινε και αλλάξατε τη στάση σας οι εκατόν πενήντα τρεις Βουλευτές, όταν ισχυριζόσασταν πως δεν θα ψηφίσετε τίποτα, εάν δεν πάρετε πρώτα κάτι για το χρέος;», παίρνει την εξής απάντηση: «Σύντομα θα μας δώσουν. Και θα το κάνουν αυτό, γιατί μας το υποσχέθηκαν. Και τους πιστεύουμε. Άλλωστε εάν δεν μας το δώσουν μέχρι την έναρξη εφαρμογής των μέτρων, τότε πολύ απλά εμείς δεν πρόκειται να τα εφαρμόσουμε!».

Σαν να λέτε, δηλαδή, στους πολίτες, «Να εύχεστε να μη δώσουν εγκαίρως κάτι για το δημόσιο χρέος, ώστε να έχουμε μία δικαιολογία για να μην πάρουμε τα μέτρα»!

Κυρίες και κύριοι συνάδελφοι της Πλειοψηφίας, καλλιεργείτε σκόπιμα στους πολίτες την ψευδή εντύπωση πως τα μέτρα τελούν υπό αίρεση. Λέγοντας στους Έλληνες είτε πως θα φύγει το «κακό» Διεθνές Νομισματικό Ταμείο, μαζί με τα μέτρα, είτε πως εάν τύχει να μας κοροϊδέψουν, τότε θα είμαστε υποχρεωμένοι να τα εφαρμόσουμε, σε κάθε περίπτωση ψεύδεστε! Οι Έλληνες είναι ήδη σίγουροι -και καλά κάνουν- πως τα αρνητικά μέτρα ό,τι και να γίνει, θα εφαρμοστούν στο ακέραιο και στην ώρα τους.

Όποιος μελέτησε τις χίλιες σελίδες και τα εκατόν εξήντα τέσσερα άρθρα, ψάχνοντας να πάρει μία ειλικρινή απάντηση στο απλό ερώτημα, «Πότε, λοιπόν, θα εφαρμοστούν τα μέτρα;», ξέρει πως ήδη από την ερχόμενη Δευτέρα τα μέτρα παίρνουν σάρκα και οστά.

Με την ψήφιση του τέταρτου μνημονίου ξεκινάει η δοκιμαστική λειτουργία της ήδη έτοιμης πλατφόρμας, ώστε να γίνονται τρεις φορές την εβδομάδα ηλεκτρονικοί πλειστηριασμοί, ναι ή όχι; Με τη διόρθωση του εξωδικαστικού μηχανισμού ώστε να μη μπορούν πια να ωφεληθούν από τις διατάξεις του όσοι αποφασίσουν να διαφωνήσουν με το ύψος του ποσού οφειλής που θα δηλώσουν οι πιστωτές, όσοι τύχει, δηλαδή, να διαμαρτυρηθούν για τις παράνομες και καταχρηστικές χρεώσεις που θα αξιώνουν οι τράπεζες, ξεκινά η μεγαλύτερη αναδιανομή περιουσιών και επιχειρήσεων που γνώρισε ποτέ αυτός ο τόπος, που γνώρισε ποτέ η Ελλάδα, η οποία βιώνει το πιο ξεδιάντροπο και ύπουλο ξεπούλημα στην ιστορία της.

Αν στο μέλλον αποφασίσουμε να ψάξουμε για τυχόν ευθύνες -και πολιτικές ευθύνες και ποινικές ευθύνες- όπως με στόμφο δηλώνουμε στις εξεταστικές επιτροπές, τότε αυτές δεν θα μπορέσουμε να τις αναζητήσουμε ούτε στις τράπεζες ούτε στο δημόσιο ούτε φυσικά και στους Υπουργούς. Ακαταλόγιστο η Κυβέρνηση, ακαταδίωκτο οι τράπεζες και το δημόσιο. Αυτό ξημερώνει από Δευτέρα για τους Έλληνες.

Κυρίες και κύριοι συνάδελφοι της Πλειοψηφίας, μπορείτε να διαψεύσετε πως σήμερα προνομοθετούμε; Μπορείτε να αρνηθείτε, πως σήμερα προνομοθετούμε διατάξεις υπό αίρεση;

Μπορείτε, κύριε Τσακαλώτο, κύριε Υπουργέ, να μας απαντήσετε, γιατί δεν υπάρχει εδώ μέσα ούτε μία λέξη για το δημόσιο χρέος; Είναι και αυτή η παράλειψη ένα από εκείνα τα πράγματα που μας προειδοποιούσατε με λυπημένο ύφος ότι θα μας στενοχωρήσει;

Δεν έχετε απάντηση, κύριε Τσακαλώτο, και γι’ αυτό ίσως έχετε και αυτές τις μεταφυσικές ανησυχίες και ψάχνετε για δικαιολογίες το τι έλεγε ο Λένιν στην Γ΄ Διεθνή.

Τι χρειάζεται, τελικά, να έχει κάποιος που θέλει να εκπροσωπήσει τις λαϊκές τάξεις, κύριε Υπουργέ; Μήπως είναι αυθάδεια, να ισχυρίζεται ότι προς τον Αύγουστο του 2018 θα βγαίνουμε από τα μνημόνια; Ο κ. Σταθάκης μάς το είπε ευθέως: «Δεν μπορούμε να μιλάμε για μνημόνια, σε μια χώρα που βγαίνει στις αγορές». Την ίδια ώρα μέσα σε ένα άρθρο, στο άρθρο 163, θα ψηφίσει δεκάδες σελίδες υπό τον τίτλο «Έγκριση Μεσοπρόθεσμου Πλαισίου Δημοσιονομικής Στρατηγικής του 2018-2021».

Πού καταλήξατε τελικά; Τι χρειάζεται, κύριε Υπουργέ, να έχει κάποιος για να εκπροσωπήσει τον λαό; Μήπως το θράσος να υπερηφανεύεται πως έκανε νόμο του κράτους την αργία της Πρωτομαγιάς, την ίδια ώρα που νομοθετεί την εργασία επτά ημερών την εβδομάδα και απελευθερώνει τις ομαδικές απολύσεις; Πιστεύετε ότι μπορούν οι πολίτες να εμπιστευθούν την κ. Αχτσιόγλου, που μόλις έφυγε από την Αίθουσα, η οποία μας διαβεβαίωσε πως βγαίνουμε από τη σκληρή επιτροπεία και πως εξασφαλίσαμε την επαναφορά της κανονικότητας στα εργασιακά δικαιώματα;

Επειδή όλα αυτά γίνονται με κατεπείγοντα τρόπο, κατά την προσφιλή τακτική της Κυβέρνησής σας, ο χρόνος που, τελικά, έχουμε για να εξηγήσουμε στους πολίτες τις πράξεις σας από το Βήμα αυτό της Ολομέλειας, είναι ελάχιστος και μη επαρκής, γι’ αυτό και θα ζητήσω προκαταβολικά ένα λεπτό ακόμα από τον κύριο Πρόεδρο με την ανοχή του.

Αναγκάζομαι, λοιπόν, να επισημάνω επιγραμματικά τα εξής: Τα μέτρα είναι βέβαιο ότι θα εφαρμοστούν στο ακέραιο και πως δεσμεύουν και την επόμενη κυβέρνηση. Ως εκ τούτου η Αξιωματική Αντιπολίτευση αποφεύγει την υποχρέωση να ψηφίσει τα μέτρα αυτά, καθώς αρκεί στους δανειστές μια απλή δήλωση περί πίστης στη συνέχεια του κράτους. Δεν θα τα ψηφίσουν. Όμως και αυτά όταν γίνουν κυβέρνηση, θα τα εφαρμόσουν. Αυτοί είχαν προτείνει, άλλωστε, τα μισά από αυτά. Όμως τώρα χλευάζουν.

Αυτή είναι και η απάντηση που ψάχνετε, αγαπητοί συνάδελφοι της Νέας Δημοκρατίας και του ΠΑΣΟΚ, στο γιατί δεν μπορείτε να βγάλετε εσείς τον κόσμο έξω στους δρόμους. Ξέρουν την πατρότητα πολλών από αυτά τα μέτρα οι Έλληνες πολίτες, γι’ αυτό δεν μπορούν να βγουν έξω στους δρόμους.

Τα αντίμετρα είναι ανύπαρκτα. Τσιρότο σε τραύμα που χρειάζεται νοσοκομείο. Οι μειώσεις των φορολογικών συντελεστών θα ισχύσουν μόνον εάν συμφωνήσουν στο μέλλον και οι δανειστές.

Αυτό δεν σας εμποδίζει να κάνετε ανακοινώσεις. Ανακοινώνετε επίδομα ενοικίου, την ίδια μέρα που απελευθερώνετε μαζικούς ηλεκτρονικούς πλειστηριασμούς. Ανακοινώνετε πως θα ξεκινήσετε κάποια στιγμή να φτιάξετε παιδικούς σταθμούς τη στιγμή που μπαίνουμε σε περίοδο όξυνσης και κορύφωσης του δημογραφικού προβλήματος. Λέτε πως θα μοιράσετε σχολικά γεύματα, την ώρα που ένα εκατομμύριο άνθρωποι ζουν αποκλειστικά από τα συσσίτια της Ορθόδοξης Εκκλησίας μας. Δίνετε επίδομα παιδιού σε αυτούς που θα φορολογήσετε για πρώτη φορά, ισχυρίζεστε πως θα καταπολεμήσετε την ανεργία με υπουργικές αποφάσεις και όχημα τον ΟΑΕΔ. Κάνετε λόγο για αυξημένο επενδυτικό ενδιαφέρον και αύξηση των δημοσίων επενδύσεων, τη στιγμή που στις ερωτήσεις μου ο κ. Παπαδημητρίου με σθένος και ειλικρίνεια απαντά, περιγράφοντας αυτή την κατάσταση του επενδυτικού κόσμου στην οποία έχει βρεθεί η χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σαρίδη, σας παρακαλώ να ολοκληρώσετε.

**ΙΩΑΝΝΗΣ ΣΑΡΙΔΗΣ:** Ναι, κύριε Πρόεδρε, θα τελειώσω σε λίγο.

Κανείς δεν σας πιστεύει πια, κυρίες και κύριοι συνάδελφοι. Ξεκινά μια περίοδος αβεβαιότητας για τη χώρα, καθώς πλέον θα κυβερνάτε, έχοντας χάσει την εμπιστοσύνη των πάντων, εκτός από των μελών του κομματικού σας στρατού, τον οποίον ενισχύετε συνεχώς ακόμα και με το σημερινό νομοσχέδιο. Ξεκινά μια περίοδος, κατά την οποία θα πρέπει να βρείτε τρόπο να κυβερνήσετε πολίτες που δεν έχουν καμμία εμπιστοσύνη ούτε στα λόγια σας ούτε στις πράξεις σας.

Κάνω έκκληση και σε όλα τα στελέχη των Ενόπλων Δυνάμεων, που τόσο πολύ έχουν κουραστεί όλες αυτές τις μέρες, να μη χάσουν την εμπιστοσύνη τους στη δημοκρατία μας και στις κοινοβουλευτικές διαδικασίες.

Εμείς στην Ένωση Κεντρώων θα συνεχίσουμε με μεγαλύτερη ένταση τον δημοκρατικό μας αγώνα για την προάσπιση των δικαιωμάτων τους. Η Ένωση Κεντρώων θα ψηφίσει, όπως σας είπαν και οι υπόλοιποι ομιλητές μας, τη φορολογική εξίσωση Βουλευτών με τους υπόλοιπους πολίτες και μόνο με αυτόν τον τρόπο θα κάνει πράξη τα λόγια της, θα αγωνιστεί για να γίνει πράξη όλο το πρόγραμμά της, όλα τα λόγια της και δεν θα διαπραγματευθεί από αυτά ούτε ένα κόμμα. Καλό κουράγιο να έχετε!

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει η Ανεξάρτητη Βουλευτής κ. Αικατερίνη Μάρκου.

**ΑΙΚΑΤΕΡΙΝΗ ΜΑΡΚΟΥ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, ζούμε το survivor της ελληνικής Βουλής, ένα ανεπανάληπτο θέαμα με σικέ μάχες διαπραγμάτευσης, όπου το κοινό, ο λαός δηλαδή, κερδίζει, πληρώνοντας τον λογαριασμό και το καλύτερο, δεν αποχωρεί ποτέ κανείς: Οι εκατόν πενήντα τρεις στις θέσεις τους.

Το τελευταίο που κυκλοφορεί, είναι ότι μπορεί μεν τα μέτρα να ψηφιστούν αλλά δεν θα εφαρμοστούν, αν δεν γίνει η απομείωση του χρέους, όπως τη θέλει ο «Αγάς των Αθηνών». Οι εκατόν πενήντα τρεις θα προτάξουν τις γνωστές χειρονομίες του κ. Καμμένου στους πιστωτές, εάν δεν μας μειώσουν το χρέος και έτσι ήσυχοι θα πάνε τώρα πίσω στις περιφέρειές τους να εξηγήσουν τα ανεξήγητα, εκθέτοντας, δηλαδή, το φοβερό αυτό επιχείρημα.

Οι άνθρωποι ζουν αλλού και ζουν ανάμεσά μας!

Σε κάθε περίπτωση το Μαξίμου και ο μαχητής του survivor Ευκλείδης, μας ειδοποιούν ότι ο Πανελευσινιακός μπορεί να έφαγε πέντε γκολ από την Μπαρτσελόνα, αλλά τη φιλοδώρησε με άλλα επτά. «Παράλογο;», όπως θα έλεγε και ο σύντροφος Λαζόπουλος. Μόνο η γνωστή παράγκα θα μπορούσε να μεθοδεύσει τέτοιο αποτέλεσμα. Ψέματα, ψέματα, ψέματα!

Πραγματικά τι μένει να πει κανείς, για μια κατάσταση όπου τα ψέματα λέγονται τόσο απροκάλυπτα, τόσο εν ψυχρώ, τόσο χολιγουντιανά, τόσο στα μούτρα του λαού, που σοκάρουν και αφήνουν άναυδο. Αυτός είναι και ο σκοπός τους άλλωστε, να πιστέψουν οι πολίτες ότι η εικονική, η πλαστή κατάσταση είναι η πραγματικότητα και ότι -προσέξτε το αυτό- όλοι στην πολιτική είναι ίδιοι, όλοι τα ίδια θα έκαναν. Μπες στη λάσπη και εσύ, κολύμπα, ο ίδιος θα γίνεις.

Άλλωστε το λένε και τα παιδιά του ΣΥΡΙΖΑ. Κάναμε ό,τι μπορούσαμε.

Πράγματι, κυρίες και κύριοι Βουλευτές, έκαναν ό,τι μπορούσαν να καταστρέψουν τη χώρα, να την κυλήσουν μέσα στη λάσπη. Εξηγώ με τρία-τέσσερα σημεία παρακάτω, γιατί και πώς έγινε αυτό, πώς φτάσαμε στη λιτότητα ΣΥΡΙΖΑ-ΑΝΕΛ από το mail Χαρδούβελη και την ανάπτυξη του 2014 στη «βαρουφακειάδα», στην καθυστέρηση που άξιζε, σύμφωνα με τον τελικά πάντα πρόθυμο κ. Κουβέλη, στα 3,6 δισεκατομμύρια, στα 4,9 δισεκατομμύρια και βλέπουμε.

Κυρίες και κύριοι Βουλευτές, έχουμε και λέμε. Πρώτον. Στυγνός κρατικός καπιταλισμός με αφεντικό τον ΣΥΡΙΖΑ. Ως το 2021, η Κυβέρνηση θα κλέψει την ανάπτυξη που προβλέπεται στο μεσοπρόθεσμο, καθώς μεγάλο μέρος κάθε μεγέθυνσης του ΑΕΠ θα καταλήξει ουσιαστικά πίσω στα κρατικά ταμεία. Για το 2018, για παράδειγμα, η Κυβέρνηση υπολογίζει ότι θα αυξηθεί το ονομαστικό ΑΕΠ της χώρας κατά 5,5 δισεκατομμύρια ευρώ.

Για την ίδια χρονιά υπολογίζει να πετύχει αύξηση στο πρωτογενές πλεόνασμα 3,4 δισεκατομμύρια ευρώ. Αν πέσει μέσα στην πρόβλεψη, τα 2/3 της ανάπτυξης θα τα έχει καρπωθεί το ελληνικό δημόσιο, δηλαδή βάλτε λεφτά στην αγορά κορόιδα και μετά δώστε τα μου, να τα κάνω «Καρανίκα».

Δεύτερον, η εξαφάνιση της προσωπικής διαφοράς. Η προσωπική διαφορά που δόθηκε στους συνταξιούχους, ώστε να μην περικοπεί η σύνταξή τους από το 2019, θα συμψηφίζεται ετησίως με την υποτιθέμενη αύξηση των συντάξεων, αύξηση συνδεδεμένη με τη δήθεν αύξηση του ΑΕΠ από το 2017.

Με το άρθρο 1 του νομοσχεδίου η προσωπική διαφορά καταργείται και γίνεται κανονικά περικοπή συντάξεων από το 2019 σε ποσοστό μέχρι και 18%.

Να το καταλάβουν μισθωτοί και συνταξιούχοι. Οι περικοπές γίνονται γιατί μείναμε στάσιμοι. Και μείναμε στάσιμοι, γιατί ο κ. Τσίπρας έπαιξε τη «βαρουφακειάδα» και μετά έπαιξε «Survivor». Καθυστέρησε τη διαπραγμάτευση, μπας και μας κάτσει ο Μελανσόν ή η Λεπέν.

Τρίτον, ο ξαφνικός έρωτας με το πλεόνασμα. Εκτός από τα δεδηλωμένα αντίμετρα -περίπου 10 δισεκατομμύρια ευρώ- η Κυβέρνηση προσέθεσε αυθαίρετα άλλα 5,6 δισεκατομμύρια ευρώ στην τριετία, ως πρόσθετες παρεμβάσεις, οι οποίες δεν προβλέπονται πουθενά. Πάρε κόσμε δηλαδή!

Από πού θα βρεθούν τα χρήματα; Μα από τα τεράστια πρωτογενή πλεονάσματα που προεξοφλεί η Κυβέρνηση μέχρι το 2021 και τα οποία δεν θα ανέρχονται στο 3,5% που ζητούν οι θεσμοί αλλά στο 3,9% το 2018, μέχρι το 5,6% το 2021 και μάλιστα σε διαρκώς αυξανόμενο ΑΕΠ.

Αυτό το μαγικό πώς θα γίνει; Τι οικονομικά είναι αυτά; Θα υπερφορολογείς και η οικονομία θα απογειώνεται; Δηλαδή προσέξτε. Βάζει 3,5% η τρόικα, λέει η Κυβέρνηση: «Ας βάλω και εγώ κάτι παραπάνω για τη δύσκολη δουλειά που κάνω». Στοιχηματίζω ότι θα έρθει αύριο η επόμενη κυβέρνηση και θα την καταγγείλετε ως ανάλγητη, γιατί δεν θα εφαρμόζει τα αντίμετρα, υπερφορολογώντας έτι περαιτέρω την οικονομία.

Τέταρτον, η υπεραπόδοση μιας οικονομίας σε ύφεση. Πραγματικά δηλαδή, στα σοβαρά υπεραποδίδει η οικονομία, ενώ είναι σε ύφεση; Τι σόι οικονομικά είναι αυτά; Μόνοι σας το παραδέχεστε στην αιτιολογική του μεσοπρόθεσμου ότι η υπεραπόδοση του πλεονάσματος το 2016, οφείλεται σε έσοδα και εξοικονομήσεις που δεν επαναλαμβάνονται. Ήδη το πρωτογενές πλεόνασμα για το 2017 πέφτει στο 2,1%, ενώ και ο ρυθμός ανάπτυξης της ελληνικής οικονομίας από το 2,7% του προϋπολογισμού πέφτει στο 1,8%.

Οι αριθμοί είναι αμείλικτοι. Το πρώτο τετράμηνο του 2017 τα καθαρά έσοδα είναι μειωμένα κατά 0,8 δισεκατομμύρια, παρ’ όλο που το κράτος εισέπραξε 1,2 δισεκατομμύρια από την παραχώρηση των δεκατεσσάρων περιφερειακών αεροδρομίων. Κατά παραδοχή της Κυβέρνησης το πείραμα του πρωτογενούς πλεονάσματος δεν επαναλαμβάνεται. Πρόκειται για ξεκάθαρη απάτη.

Κλείνω με το εξής: Ο κ. Τσίπρας είναι ο καλύτερος εισπράκτορας, ο καλύτερος μεσάζων, ο καλύτερος υπάλληλος και ξέρετε ποιων. Το πρόβλημα είναι ότι κρατάει πολλά για το δικό του μαγαζί και ότι παίζει με τους θεσμούς και τη δημοκρατία και ας την επικαλείται κάθε τόσο σαν καραμέλα. Ο Κωνσταντίνος Καραμανλής έλεγε σε μια ομιλία του στη Βουλή το 1976 από αυτό εδώ το Βήμα: «Αυτοί που επικαλούνται συχνότερα τη δημοκρατία, αυτοί και την υπονομεύουν».

Καληνύχτα σας και καλή τύχη, κύριε Τσίπρα.

Σας ευχαριστώ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μεϊκόπουλος από τον ΣΥΡΙΖΑ, με τον οποίο ξεκινάει ο τρίτος κύκλος των ομιλητών.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αρχικά θα ήθελα να κάνω ένα γενικότερο σχόλιο αναφορικά με τη στάση της Αντιπολίτευσης και ιδιαίτερα της Αξιωματικής Αντιπολίτευσης.

Παρακολουθώντας προσεκτικά τις ομιλίες των Βουλευτών της Νέας Δημοκρατίας, θα μπορούσε να πει κανείς ότι αφ’ ενός ή κάνουν πως δεν καταλαβαίνουν, αποσκοπώντας με άκομψο και πολλές φορές φθηνό τρόπο να αντλήσουν πολιτική υπεραξία ή ότι πάσχουν από κάτι πολύ χειρότερο, από αδυναμία στρατηγικής ανάλυσης, από αδυναμία κατανόησης της δυναμικής των ευρωπαϊκών συσχετισμών και από μια πλήρη αδυναμία κατανόησης του τι διακυβεύεται για τις επόμενες δεκαετίες. Αρχικά διακυβεύεται η ίδια η φυσιογνωμία και η αρχιτεκτονική της Ευρωπαϊκής Ένωσης και κατά δεύτερον, διακυβεύεται το πώς και αν θα συμμετέχει το Διεθνές Νομισματικό Ταμείο στα προγράμματα διάσωσης γενικότερα των χωρών του ευρωπαϊκού Νότου.

Έρχομαι τώρα στο επίδικο. Τι αποτυπώνει τελικά αυτό το πολυνομοσχέδιο; Αποτυπώνει τη διαφωνία του Διεθνούς Νομισματικού Ταμείου και των ευρωπαϊκών θεσμών, για το εάν μπορεί η ελληνική οικονομία από το 2018 και μετά, να πιάσει πρωτογενή πλεονάσματα της τάξεως του 3,5%. Αυτή είναι η βασική διαφωνία. Έχουμε αφ’ ενός το Διεθνές Νομισματικό Ταμείο να κάνει την εκτίμηση – βασικό σενάριο για 2,5% και να ζητάει βιωσιμότητα του χρέους και αφ’ ετέρου τους ευρωπαϊκούς θεσμούς να ισχυρίζονται το αντίθετο. Αυτή ακριβώς η διαφωνία αποτυπώνεται στο πολυνομοσχέδιο με δύο ποιοτικές διαφορές.

Το συγκεκριμένο πολυνομοσχέδιο αυτοτελώς αποτελεί ένα νομοσχέδιο, το οποίο συνεχίζει το υφεσιακό σπιράλ; Η απάντηση είναι «όχι», γιατί υπάρχουν δύο ποιοτικές διαφορές.

Πρώτον, ότι η Κυβέρνηση καταφέρνει να αναγάγει αυτό το συγκεκριμένο νομοσχέδιο σε βασική προϋπόθεση, προκειμένου πολύ σύντομα να υπάρξει ρύθμιση της βιωσιμότητας του ελληνικού χρέους. Αυτό σημαίνει ένταξη στο πρόγραμμα της ποσοτικής χαλάρωσης, που σημαίνει έξοδος στις αγορές.

Δεύτερον, ότι μετά από επτά χρόνια αρνητικών μέτρων καταφέρνει να εγγραφούν για πρώτη φορά και μέτρα με θετικό ισοζύγιο. Αυτές είναι οι δύο ποιοτικές διαφορές.

Υπάρχει πρόβλημα, κυρίες και κύριοι συνάδελφοι; Υπάρχει. Παρά το ότι με οικονομικούς όρους όντως το ισοζύγιο μέτρων αντίμετρων είναι δημοσιονομικά ουδέτερο, με κοινωνικούς όρους και τα μέτρα και τα αντίμετρα δεν αφορούν τον ίδιο άνθρωπο, με μία διαφορά όμως. Επειδή η σύγχρονη επιστήμη δεν έχει ακόμα εφεύρει το άλμα στον χρόνο και πολύ θα θέλατε να βραδιάσει Πέμπτη και να ξημερώσει 1η Γενάρη του 2019, αυτό δεν πρόκειται να συμβεί. Μετά την Πέμπτη ξημερώνει Παρασκευή και μεσολαβούν είκοσι μήνες.

Μέσα σε αυτούς τους είκοσι μήνες, κυρίες και κύριοι συνάδελφοι της Αξιωματικής Αντιπολίτευσης, μπορούμε να πάρουμε πολλά σενάρια και να κάνουμε πολλές υποθέσεις. Εάν, όμως, καταπολεμηθεί περισσότερο και δραστικότερα η εισφοροδιαφυγή, εάν διευρυνθεί περαιτέρω η φορολογική βάση, εάν αποκτήσουμε ομαλότερες εργασιακές σχέσεις, εάν δημιουργηθούν καινούργιες θέσεις εργασίας, αναρωτιέμαι ποιο θα είναι τελικά το αποτέλεσμα της υποχώρησης της κρατικής συμμετοχής στη συνταξιοδοτική δαπάνη το 2019.

Εκείνο που εγώ φοβάμαι, κυρίες και κύριοι συνάδελφοι της Αξιωματικής Αντιπολίτευσης, είναι ότι εκείνο που εσείς, πραγματικά, φοβάστε, είναι ότι το καθαρό εικοσάμηνο μέχρι την 1η Γενάρη του 2019 ίσως αποδειχθεί και το αποτελεσματικότερο αντίμετρο. Αυτός είναι ο πραγματικός σας φόβος.

Ακούω μια επιχειρηματολογία για τέταρτο μνημόνιο. Εδώ και αν υπάρχει ρεσιτάλ διαστρέβλωσης!

Ξεχάσατε, κυρίες και κύριοι συνάδελφοι, ότι το πρόγραμμα, η συμφωνία του 2015, είχε ως αναπόσπαστο κομμάτι τη συμμετοχή του Διεθνούς Νομισματικού Ταμείου. Μέχρι και σήμερα που συζητάμε, το Διεθνές Νομισματικό Ταμείο δεν έχει αποφασίσει ακόμα τη συμμετοχή του, λόγω των βασικών προϋποθέσεων που μας βάζει. Αυτό ήταν το πρόγραμμα του 2015. Άρα εάν τελικά επέλθει το κλείσιμο της δεύτερης αξιολόγησης, τα μέτρα του 2019 και του 2020 αποτελούν προέκταση της συμφωνίας του 2015.

Να ξέρουμε και τι λέμε. Επικαλεστήκατε πολλές φορές το παράδειγμα της Κύπρου, το παράδειγμα της Ιταλίας.

Κυρίες και κύριοι της Νέας Δημοκρατίας, σύμφωνο σταθερότητας έχουμε, πιο πριν είχε ψηφιστεί η Συνθήκη του Μάαστριχτ. Προφανώς και με τη λήξη του τρέχοντος προγράμματος θα υπάρξει αξιολόγηση του προϋπολογισμού. Σας θυμίζω ότι πέρυσι η Ιταλία κατέθεσε τρεις φορές τον προϋπολογισμό της. Δεν θα υπάρχει αξιολόγηση; Άρα να μη λέμε ότι μέσα στα στενά όρια της Ευρωπαϊκής Ένωσης με αυτή τη φυσιογνωμία, δεν θα υπάρξει αξιολόγηση του προϋπολογισμού και ότι υπάρχει τεράστια επιτυχία της Κύπρου.

Θα ήθελα να κάνω ένα σχόλιο για τα εργασιακά και να θυμίσω στους παριστάμενους συναδέλφους της Αξιωματικής Αντιπολίτευσης αλλά και γενικότερα της Αντιπολίτευσης, μια ιστορική διαδρομή η οποία δεν αποτυπώθηκε σε καμμία ομιλία.

Θα το πάω πολύ παλιά. Νόμος 1876 του 1990. Από την οικουμενική τότε κυβέρνηση για πρώτη φορά νομοθετήθηκαν οι συλλογικές διαπραγματεύσεις. Πότε «ξηλώθηκε το πουλόβερ» των συλλογικών διαπραγματεύσεων; Νόμος 2014 του 2011. Ποιες ήταν οι πρώτες μνημονιακές παρεμβάσεις; Η κατάργηση της αρχής της ευνοϊκότερης ρύθμισης και το ότι δεν ίσχυε πλέον ότι η κλαδική υπερισχύει της επιχειρησιακής σύμβασης. Όλο αυτό έρχεται να το επικυρώσει η πράξη Υπουργικού Συμβουλίου, μετά από μερικούς μήνες, τον Φεβρουάριο του 2012, όπου στην ουσία συντελείται η πλήρης κατάργηση των συλλογικών διαπραγματεύσεων. Ας μη θυμίσουμε τι έγινε με τη μετενέργεια, με τον ΟΜΕΔ και όλα αυτά.

Μας έχετε κατηγορήσει για φετίχ και ιδεοληψία σχετικά με τα εργασιακά. Εμείς μπορούμε να είμαστε ό,τι μας λέτε. Εσείς, όμως, είστε οι αρνητές της ίδιας σας της ιστορίας. Μάλιστα τότε οι Βουλευτές της Νέας Δημοκρατίας υπερθεμάτιζαν για την πατρότητα των συλλογικών διαπραγματεύσεων το 1990.

Τι κάνει η τελευταία ρύθμιση; Αντί να έχει ισχύ για την εργατική νομοθεσία του 2011 μέχρι τη λήξη του μεσοπρόθεσμου προγράμματος, λήγει με τη λήξη του τρέχοντος προγράμματος το 2018. Ποια είναι η επιδίωξη; Η επαναφορά στο θετικό πλαίσιο του 1990 όσο πιο κοντά γίνεται. Αυτή είναι η αλήθεια.

Κυρίες και κύριοι της Αξιωματικής Αντιπολίτευσης, ο κόσμος κρίνει και θα μας κρίνει για τα καλά και τα κακά, για τα λάθη και τις παραλείψεις μας αλλά και για τα σωστά μας. Ένα πράγμα σίγουρα κρίνει αρνητικά: Tους λεκτικούς λεονταρισμούς, τη φοβερή και τοξική εμπάθεια και τους προσωπικούς χαρακτηρισμούς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο ομιλητή, τον κ. Γεωργαντά, από τη Νέα Δημοκρατία.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, από το πρωί κάποιοι από τους Βουλευτές της Αντιπολίτευσης έθεσαν ένα ερώτημα προς τους Βουλευτές της Συμπολίτευσης, οι οποίοι θα ψηφίσουν αύριο το βράδυ αυτό το τέταρτο μνημόνιο. Τους ρώτησαν, αν τους το επιτρέπει η συνείδησή τους. Ακούστηκε αυτή η λέξη αρκετές φορές σήμερα εδώ. Δεν είδα κάποιον Βουλευτή της Συμπολίτευσης, να απαντάει επί μιας τέτοιας ευθείας κατηγορίας με ηθική απαξία περί ελλείψεως συνειδήσεως.

Όμως κακώς έγινε αυτή η ερώτηση. Δεν επιδείχθηκαν τέτοια δείγματα υπάρξεως συνειδήσεως ούτε όταν υπήρξε δήθεν ένα παράλληλο πρόγραμμα που δεν εφαρμόστηκε ποτέ ούτε όταν υπήρξαν αντίμετρα, που δεν υλοποιήθηκαν ποτέ ούτε όταν υπήρξαν δηλώσεις και διαβεβαιώσεις περί κατάργησης του μνημονίου. Οπότε γιατί να το ρωτάμε σήμερα; Σήμερα υπάρχει ένα αντίμετρο μόνο, το οποίο είναι συγκεκριμένο.

Κακώς λέτε, κύριοι συνάδελφοι της Νέας Δημοκρατίας, ότι τα αντίμετρα είναι υπό προϋποθέσεις. Υπάρχει ένα αντίμετρο, το οποίο είναι βέβαιο. Είναι αυτό που αφορά τους Βουλευτές της Συμπολίτευσης. Είναι οι εκατόν πενήντα τρεις βουλευτικές θέσεις. Αυτό είναι το μοναδικό βέβαιο αντίμετρο. Αυτό είναι το μοναδικό ουσιαστικό εσωτερικό τους επιχείρημα. Και με αυτό τα δέχονται και τα ψηφίζουν όλα και κάνουν ότι δεν θυμούνται και υπερασπίζονται ένα παρελθόν, το οποίο με ένα δύσκολο τρόπο προσπαθούν να μας πείσουν ότι οδηγεί σε ένα πολύ ωραίο μέλλον. Αλλά το βασικό είναι αυτό.

Να ξέρετε, όμως, κύριοι συνάδελφοι της Συμπολίτευσης ότι αυτό το αντίμετρο έχει ημερομηνία λήξης. Είναι οι επόμενες εκλογές και στις επόμενες εκλογές αυτό το αντίμετρο περίπου το 1/3 της Κοινοβουλευτικής Ομάδας των δύο κομμάτων της Κυβέρνησης θα το διατηρήσει.

Είχατε πει ότι θα σκίσετε το μνημόνιο. Δεν είχαμε καταλάβει καλά. Προφανώς εννοούσατε: «Θα σκίσουμε το μνημόνιο για να φέρουμε δύο καινούργια». Έτσι το δεχόμαστε. Έχουμε δύο καινούργια. Το ένα το στηρίξαμε κι εμείς. Το στηρίξαμε από θέση εθνικής ευθύνης.

Κακώς σήμερα κάποιοι, όπως ο κ. Παππάς πριν από λίγο, μας κατηγόρησαν ότι δεν φοράμε τη φανέλα της εθνικής ομάδας. Εμείς τη φορέσαμε το καλοκαίρι του 2015 με κόστος, όταν είδαμε ότι η χώρα καταρρέει, όταν η μισή Κοινοβουλευτική σας Ομάδα έφυγε.

Βεβαίως στη συνέχεια και από την αμέσως επόμενη μέρα εσείς δεν κάνατε καμμιά προσπάθεια, για να υπάρξει μια συνεννόηση στα μεγάλα ζητήματα, έτσι ώστε να επιτευχθεί ένας στόχος, ο οποίος πραγματικά θα διευκόλυνε όλους τους Έλληνες.

Σήμερα για να δικαιολογήσετε τα μέτρα τα οποία προνομοθετείτε και τους περιορισμούς οι οποίοι θα υπάρχουν για το 2019, το 2020 και το 2021, θυμηθήκατε μέχρι και τη Συνθήκη του Μάαστριχτ. Είπατε ότι και από εκεί υπάρχουν περιορισμοί. Μα αυτό δεν το ξέρατε, όταν λέγατε ότι θα σκίσετε τα μνημόνια, ότι μπορείτε να επαναδιαπραγματευθείτε τα πάντα, ότι δεν πρόκειται να δεχθείτε κανένα δημοσιονομικό περιορισμό; Σήμερα πήγατε τόσο πίσω για να δικαιολογήσετε τι;

Ξέρετε, παρατήρησα τις ομιλίες των Βουλευτών της Συμπολίτευσης. Για τα μέτρα μίλησαν ελάχιστοι. Οι περισσότεροι κατηγορούσαν τη Νέα Δημοκρατία. Μην ξεχνιέστε, είστε δυόμισι χρόνια Κυβέρνηση. Έχετε ένα παρελθόν. Έχετε συγκεκριμένα αποτελέσματα και αυτά είναι αποτυπωμένα. Δεν μίλησε κανείς σας για την περικοπή των συντάξεων, για την περικοπή των ειδικών μισθολογίων, για την περικοπή του επιδόματος θέρμανσης, για την περικοπή του επιδόματος τέκνου, για την περικοπή του επιδόματος ένδειας, για την περικοπή πόρων για τους ΟΤΑ, για την κατάργηση της μείωσης του φόρου, για ιατρικές υπηρεσίες, για την κατάργηση των κοινωνικών επιδομάτων, για τη μείωση του αφορολόγητου και για την αύξηση των ασφαλιστικών εισφορών. Το αποφύγατε. Μιλούσατε απλώς για τα αντίμετρα.

Εμείς σας λέμε ότι το άρθρο 15 έχει προϋποθέσεις, οι οποίες δεν έχουν απλώς να κάνουν με την εκπλήρωση του πλεονάσματος αλλά έχουν κι άλλες προϋποθέσεις. Είναι, πραγματικά, έωλος ο τρόπος με τον οποίο το άρθρο 15 περιγράφει τα όποια –υποτιθέμενα- αντίμετρα μετά την επίτευξη των στόχων του 5% και 5,5%. Δεν έχουμε κάποια απάντηση. Σας το είπε ο εισηγητής μας. Πάρτε πίσω σήμερα το άρθρο 15 και τότε να κουβεντιάσουμε.

Αν δεν εξαρτάται από τίποτα αυτή η παροχή των αντιμέτρων, έτσι όπως το λέτε, γιατί έχετε το άρθρο 15; Έχετε διαβάσει τι λέει ακριβώς το άρθρο 15; Δεν αρκεί η εκπλήρωση. Πρέπει μεσοπρόθεσμα να φανεί ότι οι στόχοι επιτυγχάνονται. Θέλει εισήγηση και έγκριση από τους θεσμούς. Πώς ξεπερνάτε έτσι το άρθρο 15; Θα μου πείτε, εδώ ξεπεράσατε το άρθρο για τις ομαδικές απολύσεις. «Μα δεν υπάρχουν ομαδικές απολύσεις», το άκουσα και αυτό πριν. Ακούστε τώρα αφήγημα: «Ψηφίσαμε κάτι δύσκολο για τις ομαδικές απολύσεις, αλλά ουσιαστικά δεν θα εφαρμοστεί ποτέ, γιατί δεν γίνονται ομαδικές απολύσεις». Φοβερό επιχείρημα! Με ξεπερνάει!

Βεβαίως δεν άκουσα κανέναν να πει κάτι για τους ηλεκτρονικούς πλειστηριασμούς. Δεν το κατάλαβα. Δηλαδή μουγκαμάρα; Θέλω να ακούσω από κάποιον, να μου θέτει το ζήτημα το οποίο θα προκύψει, θα ανακύψει με τους ηλεκτρονικούς πλειστηριασμούς. Εκτός αν θεωρείτε γι’ αυτή την περίπτωση, ως ένα σοβαρό αντίμετρο ότι αυτοί που θα χάσουν τα σπίτια τους, θα παίρνουν επίδομα ενοικίου στη συνέχεια! Είναι ένα σοβαρό επιχείρημα. Νομίζω ότι πρέπει να το θέσουμε προς γνώση του λαού που δεν το γνωρίζει.

Οφείλω δύο απαντήσεις στην κ. Γεροβασίλη. Η κ. Γεροβασίλη αναφέρθηκε προηγουμένως σε δύο πράγματα τα οποία θεωρώ απαράδεκτα και πιστεύω ότι ξεπερνούν τα όρια της δεοντολογίας, η οποία πρέπει να ακολουθείται από πρόσωπα, που ενώπιον του λαού και του Κοινοβουλίου εκφράζουν συγκεκριμένες θέσεις και πρέπει να λένε την αλήθεια.

Το πρώτο που είπε –και την προκαλώ γι’ αυτό- είναι το εξής. Είπε: «Πείτε μου έναν ο οποίος μπήκε στο δημόσιο χωρίς ΑΣΕΠ το τελευταίο διάστημα». Έχω καταγγείλει από εδώ τέτοια περίπτωση. Ξέρετε, στο δημόσιο μπαίνουν με τρεις τρόπους. Ο ένας είναι οι διαγωνισμοί του ΑΣΕΠ. Ο άλλος είναι οι διαγωνισμοί που μπορούν να γίνονται χωρίς ΑΣΕΠ αλλά είναι κανονικοί διαγωνισμοί, όπως γίνεται για τα Σώματα Ασφαλείας ή για οτιδήποτε άλλο με κριτήρια βεβαίως του ΑΣΕΠ. Ο άλλος είναι οι αμετάκλητες δικαστικές αποφάσεις, οι οποίες μπορεί να χαρακτηρίσουν μία σχέση ως αορίστου χρόνου.

Έχει περάσει από εδώ μέσα δύο φορές βουλευτική τροπολογία που αφορά διακόσιους δέκα εργαζόμενους και έχει ως αιτιολόγηση το «κατά παρέκκλιση κάθε γενικής και ειδικής διάταξης» αλλά και το «κάθε απόφασης», γιατί υπήρχε αντίθετη απόφαση δικαστηρίου. Χαρακτηρίζουμε αυτούς τους εργαζόμενους αορίστου χρόνου, γιατί έτσι το ήθελε ο ΣΥΡΙΖΑ! Είναι διακόσιοι δέκα!

Εγώ θα στείλω αύριο στην κ. Γεροβασίλη αυτά τα στοιχεία. Νομίζω ότι τα ξέρει. Θέλω να πιστεύω ότι της διέφυγαν. Πρέπει να βγει και να παραδεχθεί ότι αυτοί μπήκαν χωρίς ΑΣΕΠ –και δεν είναι οι μόνοι- άλλως οφείλει να παραιτηθεί, γιατί εδώ σήμερα είπε ένα ψέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Θέλω μόνο μισό λεπτό.

Βεβαίως οφείλω να πω ότι και ο εμπαιγμός των συμβασιούχων δεν έγινε από καμμία Νέα Δημοκρατία. Όλα τα κόμματα της Αντιπολίτευσης λέγαμε ότι είναι αντισυνταγματική η παράταση των συμβάσεων και ότι θα εγκλωβίσει τους εργαζόμενους και τους δημάρχους όπερ και εγένετο, καθώς σήμερα οι εργαζόμενοι δεν μπορούν να πληρωθούν, επειδή η κ. Γεροβασίλη, ο κ. Βερναρδάκης και ο κ. Σκουρλέτης πίστευαν ότι μπορούν αυτοί να παραβιάζουν το Σύνταγμα!

Όπου νομίζουν ότι πρέπει να υπάρχει κάλυψη διαρκών και πάγιων αναγκών, τότε να προκηρυχθούν οι θέσεις και να συμμετάσχουν όλοι όσοι δικαιούνται να συμμετάσχουν με τη διαδικασία του ΑΣΕΠ. Τέρμα η κοροϊδία! Εξήντα χιλιάδες συμβασιούχους είχαμε στο τέλος του 2014. Ογδόντα χιλιάδες έχουμε σήμερα, γιατί αυτό που αποκαλούσαν «εργασιακή γαλέρα», είναι τελικά αυτό το οποίο αυξάνουν.

Κύριοι της Συμπολίτευσης, θα μείνετε διάσημοι στην ιστορία, ως αυτοί που δεν έδωσαν καμμία μάχη, έτσι όπως είναι η επικαιρότητα αυτό το διάστημα. Όμως να ξέρετε ότι το αντίμετρο των εκατόν πενήντα τριών θέσεων, έχει συγκεκριμένο χρονικό ορίζοντα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Κωνσταντίνος Μπάρκας από τον ΣΥΡΙΖΑ έχει τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας ευχαριστώ, κύριε Πρόεδρε.

Περί συνειδήσεως ο λόγος από τους Βουλευτές της Νέας Δημοκρατίας! Από τα Ζάππεια του κ. Σαμαρά στο μνημόνιο, στις απολύσεις δασκάλων, καθηγητών, γιατρών από τα δημόσια νοσοκομεία, νοσηλευτών και σχολικών φυλάκων. «Άλλαξε ο Μανωλιός και έβαλε τα ρούχα του αλλιώς» τώρα για τους Βουλευτές της Νέας Δημοκρατίας! Όπου Μανωλιός σύσσωμη η Νέα Δημοκρατία.

Ο Α΄ Αντιπρόεδρος της Νέας Δημοκρατίας μίλησε για έλλειψη αξιοπρέπειας από μεριάς της Κυβέρνησης και των Βουλευτών του ΣΥΡΙΖΑ. Ο Β΄ Αντιπρόεδρος της Νέας Δημοκρατίας είπε πολλά. Μας κατηγόρησε. Άφησε υπόνοιες για διαπλοκή, κατονομάζοντας τον Σαββίδη.

Πάμε, λοιπόν, να δούμε ένα-ένα τα επιχειρήματα της Νέας Δημοκρατίας. Μας διάβαζε κιόλας κάτι και στη συνέχεια ρώτησε πέντε-έξι φορές «ποιος το είπε», «ποιος το είπε». Είχε αγωνία να μάθει. Όταν ο Σαμαράς παρακαλούσε τον Σαββίδη να πάρει τη ΣΕΚΑΠ, ήταν απλά μια καθημερινή ημέρα. Τώρα βλέπετε διαπλοκή. Δεν υπήρχε πρόβλημα τότε!

Βρίζετε χυδαία τον κ. Πολάκη, επειδή γιόρταζε μαζί με τον κ. Καμμένο τα γενέθλιά του. Όταν σύσσωμη η ηγεσία της Νέας Δημοκρατίας, Μπακογιάννη, Βορίδης, Γεωργιάδης και Μαρινάκης γιόρταζε με τον κ. Κουρτάκη, ήταν απλά μια Τετάρτη. Στέλνατε τότε φιλάκια στον κ. Παπαμιμίκο, πρώην Γραμματέα της Νέας Δημοκρατίας αλλά και τώρα γαμπρός του κ. Σαββίδη.

Τώρα αλλάξατε ρότα. Σας χαλάει! Τότε ήταν καλά, ήταν ωραία, ήταν μια χαρά! Δεν υπήρχε πρόβλημα! Τραγουδούσατε και πίνατε υπό τους ήχους του γνωστού λαϊκού τροβαδούρου, γνωστού ως ΛεΠα, «επάνω σε χαλιά, σε μαγικά χαλιά θα σας πάρω». Τότε τα πρώτα αλλά και τα δεύτερα φλέματα, τότε οι έγκριτοι δημοσιογράφοι, τότε τα κανάλια της διαπλοκής που λένε μόνο την αλήθεια, δεν είπαν τίποτα ούτε μια κουβέντα. Βρήκαν να πουν για τη φράση της Υπουργού κ. Φωτίου για τα γεμιστά. Δεν βρήκαν, όμως, να πουν τίποτα για μία μερίδα των 12,5 ευρώ για φασολάκια, ομελέτα, φακές, που πλήρωνε το ΚΕΕΛΠΝΟ επί υπουργίας Βορίδη. Κουβέντα! Δεν έχουν αξία αυτά, γιατί δεν είναι fake αλλά η αλήθεια, γιατί πρέπει μόνο να σερβίρουν ψέματα στον ελληνικό λαό.

Μας κουνούν το δάκτυλο, σε εμάς, στους Βουλευτές του ΣΥΡΙΖΑ οι κύριοι της Νέας Δημοκρατίας. Ποιοι; Αυτοί που αγκαλιάζουν τον Αντιπρόεδρο, υπό τον φόβο μην τους αποπέμψει. Ποιον αγκαλιάζουν; Ακούστε τι έλεγε ο Αντιπρόεδρός σας: «Η Νέα Δημοκρατία είναι η ντροπή της Δεξιάς.». Για τον κ. Σαμαρά. «Είναι ο αχρηστότερος Υπουργός από καταβολής ελληνικού κράτους.». Για τον Μητσοτάκη. «Ζούμε στην εποχή του λαϊκισμού». Χθες ας πούμε, πήρε τη μορφή ενός βαθύπλουτου γόνου του πολιτικού συστήματος, ο οποίος βρήκε τη λύση του δημοσιονομικού προβλήματος της χώρας στη βουλευτική αποζημίωση και στα δήθεν προνόμια των Βουλευτών, επειδή προφανώς ανήκει στην κατηγορία εκείνων που δεν χρειάζεται να εργαστεί ποτέ στη ζωή του, άρα δεν έχει καμμία ανάγκη για οτιδήποτε. Όχι λύσεις λαϊκίστικες τύπου Κυριάκου Μητσοτάκη.

Εσείς που αγκαλιάζετε αυτούς που δεν θέλατε να ακουμπήσετε, γιατί όπου τους πιάνεις λερώνεσαι, αλήθεια πόση αξία έχει για εσάς η αξιοπρέπεια; Μας μιλάτε εσείς, οι Βουλευτές της Νέας Δημοκρατίας και οι Αντιπρόεδροί σας, για αξιοπρέπεια!

Από την άλλη μεριά έχουμε τον συνεταίρο σας τη Δημοκρατική Συμπαράταξη ένα όνομα-«φερετζές» για το ΠΑΣΟΚ, γιατί αν πείτε στην κοινωνία το όνομα ΠΑΣΟΚ, τους έρχονται στη μνήμη διάφορες φιγούρες όπως ο κ. Σημίτης και οι «στρατηγοί» του Μαντέλης και Πανταγιάς αλλά και ο Τσουκάτος, που πήρε ένα εκατομμύριο και το εναπόθεσε στο ταμείο του ΠΑΣΟΚ από τα ταμεία της «SIEMENS». Για αυτά κουβέντα!

Μιας και είπα «SIEMENS», αλήθεια, κύριοι της Νέας Δημοκρατίας, θα βρείτε κάτι να πείτε εσείς οι Βουλευτές, τα στελέχη της Νέας Δημοκρατίας για αυτή την «αγία οικογένεια»;

Προχθές δε –για να επανέλθω στο προηγούμενο, στον «φερετζέ»- αποφυλακίστηκε η Μεταπολίτευση, ο Άκης του ζεϊμπέκικου, της μαγκιάς, των ακριβών γάμων, ο παραλίγο Αρχηγός του ΠΑΣΟΚ, ο παραλίγο Πρωθυπουργός της χώρας και δεν πήγε ούτε ένας Βουλευτής του ΠΑΣΟΚ για να τιμήσει τον προηγούμενο σύντροφό του. Είπαμε, ο «φερετζές» της Δημοκρατικής Συμπαράταξης να είναι καλά!

Μας λέτε λωτοφάγους, λοιπόν, εμάς του ΣΥΡΙΖΑ, αλλά το χειρότερο είναι ότι θεωρείτε λωτοφάγους την κοινωνία, ότι δεν θυμάται, ότι έχει χάσει τη μνήμη της. Το πρόβλημα, όμως, είναι ότι θεωρείτε ιθαγενείς τον κόσμο της χώρας μας, την ελληνική κοινωνία. Θυμάμαι, λοιπόν, εγώ σαράντα χρόνια, πώς εξουσιάζετε την χώρα. Σαράντα χρόνια ασκούσατε την εξουσία στη χώρα. Κουμπάροι, παραδικαστικό κύκλωμα, ο Μητσοτάκης παίρνει τηλεφωνικό κέντρο από τη «SIEMENS», αλλά και νομοθέτηση σε καιρό κρίσης. Ο Παπανδρέου και το ΠΑΣΟΚ έφερε το Διεθνές Νομισματικό Ταμείο στη χώρα μας. Λυσσαλέα η επίθεση από την ηγεσία της Νέας Δημοκρατίας στον κόσμο της εργασίας, καταβαράθρωση των εργασιακών δικαιωμάτων, οριζόντιες περικοπές στις συντάξεις έντεκα φορές.

Οι Βουλευτές του ΣΥΡΙΖΑ, κύριοι της Νέας Δημοκρατίας, δεν προέρχονται από κολέγια αλλά από δημόσια σχολεία. Δεν σπουδάσαμε στο εξωτερικό αλλά σε ελληνικά πανεπιστήμια. Όνειρό μας δεν ήταν η αγορά σκάφους αλλά να κάνουμε παρέες, να κουβεντιάσουμε, να αναλύσουμε μαζί με την κοινωνία, μέσα στην κοινωνία. Προερχόμαστε από λαϊκούς αγώνες, από κινήματα, από τη γενιά του κινήματος ενάντια στο άρθρο 16, από τη Γένοβα και το αντιπαγκοσμιοποιητικό κίνημα. Ο λαός μάς έφερε στην Κυβέρνηση, για να γλιτώσει από εσάς. Στην κοινωνία αναφερόμαστε, γιατί θα δώσουμε αγώνα για να γλιτώσει η κοινωνία από εσάς. Σας δοκίμασε. Σας ξέρει. Σας έχει τοποθετήσει στη σκοτεινή γωνιά της πολιτικής.

Η εντιμότητα στην πολιτική, κυρίες και κύριοι, είναι αποτέλεσμα της δύναμης, ενώ η υποκρισία αποτέλεσμα της αδυναμίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μανιάτης από τη Δημοκρατική Συμπαράταξη ΠΑΣΟΚ - ΔΗΜΑΡ.

**ΙΩΑΝΝΗΣ ΜΑΝΙΑΤΗΣ:** Καταλαβαίνω απόλυτα τον συνάδελφο που μόλις κατέβηκε από το Βήμα. Δεν είναι τόσο εύκολο να ψηφίζεις και ένα μνημόνιο και δεύτερο μνημόνιο, γιατί όπως λέει και η παροιμία, «το γαρ πολύ της θλίψεως γεννά παραφροσύνη». Κατά συνέπεια δεν έχει νόημα να απαντήσει κανείς.

Ξέρετε, εάν αναρωτηθεί κανείς ιστορικά σε ποια φάση βρισκόμαστε σήμερα, βρισκόμαστε στο δεύτερο ημίχρονο της μετάλλαξης ΣΥΡΙΖΑ. Ξεκινήσαμε από τα αποδυτήρια, ήταν ο ΣΥΡΙΖΑ της ελπίδας. Το θυμάστε το σύνθημα; Ο ΣΥΡΙΖΑ της ελπίδας, ο ΣΥΡΙΖΑ του «όλα τα σφάζω, όλα τα μαχαιρώνω και το χρέος θα σβήσω και τα μνημόνια θα σκίσω και τον ΕΝΦΙΑ θα ακυρώσω και τα 12.000 αφορολόγητο θα σας δώσω και κανένα σπίτι στα χέρια τραπεζίτη» και τα πάντα όλα στα αποδυτήρια.

Μπαίνει στο πρώτο ημίχρονο να κυβερνήσει και στο πρώτο ημίχρονο έρχεται και το πρώτο μνημόνιο Τσίπρα. Είναι η εποχή της αυταπάτης. «Παιδιά συγγνώμη, δεν κατάλαβα τι σας υποσχόμουν. Ζητώ συγγνώμη που σας έκανα να το πιστέψετε. Διαπραγματεύτηκα δεκαεπτά ώρες, αλλά φάτε εσείς στο κεφάλι 9,5 δισεκατομμύρια περικοπές μισθών και συντάξεων και φάτε εσείς στο κεφάλι 80 δισεκατομμύρια ευρώ κόστος για την εθνική οικονομία».

Ξαναμπαίνει μέσα στο γήπεδο για το δεύτερο ημίχρονο. Είναι αυτό που ζούμε τώρα, η καινούργια μετάλλαξη, η μετάλλαξη του ΣΥΡΙΖΑ της αυταπάτης, σε ΣΥΡΙΖΑ της απάτης, της καθαρής απάτης, της κυνικής απάτης. Ο ΣΥΡΙΖΑ της απάτης του ούτε 1 ευρώ νέα μέτρα και πάρτε τώρα 5 δισεκατομμύρια καινούργια μέτρα, της απάτης καμμία συμφωνία χωρίς ρήτρα για το χρέος και πάρτε τώρα ούτε μια λέξη για το χρέος. PSI θα λέτε και θα κλαίτε. Η Ελλάδα πλήρωνε 12 δισεκατομμύρια τοκοχρεολύσια μέχρι το 2012 και μετά το PSI –το λέει ο σημερινός σας προϋπολογισμός, το λέει το μεσοπρόθεσμο που καταθέσατε- μόνο 6 δισεκατομμύρια, 50% μείωση των τοκοχρεολυσίων.

Άλλη απάτη. «Θα παραιτηθεί ο Υπουργός Ευκλείδης Τσακαλώτος, εάν κατέβει από τα 9.000 το αφορολόγητο» και φέρνει και συνυπογράφει ο ίδιος 5.500 αφορολόγητο και «δεν τρέχει κάστανο», δεν συμβαίνει τίποτα.

Άλλη απάτη. «Δεν θα μειώσουμε τις συντάξεις». Οι μειώσεις των συντάξεων θα είναι 2,7 δισεκατομμύρια, ακόμα και οι συντάξεις των 480 ευρώ του ΙΚΑ.

«Κανένα σπίτι στα χέρια τραπεζίτη». Τι έρχεται τώρα; Ηλεκτρονικοί πλειστηριασμοί, ηλεκτρονικές κατασχέσεις.

Τετάρτες, Πέμπτες και Παρασκευές στα μουλωχτά και χωρίς την παρουσία ατόμων θα γίνονται -και θα γίνουν μέσα στη χρονιά- εννιακόσιες χιλιάδες κατασχέσεις και πλειστηριασμοί. Είναι η μεγαλύτερη αναδιανομή ιδιωτικής περιουσίας που έγινε ποτέ στην Ελλάδα.

Όμως αγαπητοί συνάδελφοι και συναδέλφισες του ΣΥΡΙΖΑ, έχω μια απορία που έχει να κάνει με τις ηθικές αντοχές. Έχει να κάνει, με το πώς κοιτάτε τον εαυτό σας το βράδυ στον καθρέφτη. Τι εξουσιοδότηση δώσατε στον κ. Τσίπρα και στον κ. Τσακαλώτο; Να διαπραγματευτεί το κλείσιμο του μνημονίου Τσίπρα, να κλείσει δηλαδή τη δεύτερη αξιολόγηση 2015-2018. Και τι σας έφερε ο κ. Τσίπρας; Τι σας καλεί τώρα ο κ. Τσίπρας και ο κ. Τσακαλώτος να υπογράψετε;

Αντί για το κλείσιμο της δεύτερης αξιολόγησης του πρώτου μνημονίου σας φέρνει πακέτο ένα καινούργιο μνημόνιο, όχι πια για την περίοδο 2015-2018 αλλά για την περίοδο 2019-2021. Όλα για την καρέκλα; Θα το καταπιείτε και αυτό; Τον έχετε εξουσιοδοτήσει πολιτικά, να διαπραγματευτεί καινούργιο μνημόνιο; Το μνημόνιο της ντροπής, μια συμφωνία μιας ηττημένης χώρας, ένα μνημόνιο που διέρρευσε στη γερμανική Βουλή και που λέει μέσα ότι η ελληνική Κυβέρνηση δεσμεύεται, πως θα εφαρμόσει όλα τα μέτρα, ακόμη και αν κριθούν αντισυνταγματικά. Κάθε λέξη του Συντάγματος υποσχόταν ο κ. Τσίπρας. Ανατρέξτε στο κείμενο που διέρρευσε από τη «HANDELSBLATT» στο γερμανικό κοινοβούλιο, να μας πείτε αν είναι αλήθεια αυτά που λέω.

Ήταν χθες σαράντα επτά εκπρόσωποι της κοινωνίας εδώ. Όλη η κοινωνία εκπροσωπήθηκε, τα άτομα με αναπηρία, οι μικρομεσαίοι, οι επιστήμονες. Γιατροί, \δικηγόροι, μηχανικοί, οι αστυνομικοί, οι στρατιωτικοί, οι λιμενικοί, όλοι οι ένστολοι, και σας είπαν όλοι με μια φωνή: «Κοροϊδία, αναισθησία, έκτρωμα, εξευτελισμός θεσμών». Εξευτελίζετε ακόμη και το καθαρά ανθρώπινο κεφάλαιο, τους πανεπιστημιακούς, τους καθηγητές τεχνολογικής εκπαίδευσης, τους ερευνητές στα ερευνητικά ιδρύματα. Δεν υπάρχει τίποτε πια όρθιο που να το έχετε σεβαστεί.

Λένε κάποιοι συνάδελφοι: «δεν πανηγυρίζουμε, δύσκολη συμφωνία αλλά δεν πανηγυρίζουμε». Τι να πανηγυρίσετε; Δεν κατάλαβα, μη μας τρελάνετε κιόλας. Θα πανηγυρίσετε το 3,5% πρωτογενές πλεόνασμα; Θα πανηγυρίσετε τα επιπλέον 5 δισεκατομμύρια μέτρα; Θα πανηγυρίσετε την πανωλεθρία και το Βατερλό; Θα πανηγυρίσετε την ανικανότητά σας στον προϋπολογισμό του 2017 να υπόσχεστε 2,7% ανάπτυξη και τώρα μετά από τέσσερις μήνες να μας λέτε για ανάπτυξη 1,8% στο μεσοπρόθεσμο; Το 1% που λείπει, το 1,5 με 2 δισεκατομμύρια που κλέψατε μέσα σε τέσσερις μήνες από τον ελληνικό λαό με δική σας αποκλειστικά ευθύνη, για να δώσετε συσσίτια και να φτωχοποιήσετε τη μεσαία τάξη και όσους καταφέρουν να επιβιώσουν.

Αλλά υπάρχει και κάτι άλλο, δεν θέλετε επενδύσεις. Θέλετε να φτιάχνετε αόρατα, ανύπαρκτα δάση στο αεροδρόμιο του Ελληνικού, να τα κηρύξετε και προστατευτέα από τη Σύμβαση Ραμσάρ, γιατί μόνον έτσι σας βολεύει.

Ξέρετε τι μου θυμίζει αυτό; Επειδή το καλοκαίρι του 2014, ως τότε Υπουργός Περιβάλλοντος, κατέθεσα και ψηφίσαμε σε αυτή την Αίθουσα το νέο Ρυθμιστικό Σχέδιο της Αθήνας, μιάμιση σελίδα αφιερώσαμε στο αεροδρόμιο του Ελληνικού, για να αποφύγουμε τον μεγάλο κίνδυνο από κάποιους, να κηρυχθεί αντισυνταγματική στο Συμβούλιο της Επικρατείας η μεγάλη παρέμβαση των 8-10 δισεκατομμυρίων του Ελληνικού.

Καταφέρνετε τώρα με τα δήθεν μνημεία του Υπουργείου Πολιτισμού και με το ανύπαρκτο δάσος, να επιβεβαιώσετε τον Μπέρτολ Μπρεχτ που είπε: «γλύτωσα από τους καρχαρίες, νίκησα τις τίγρεις αλλά με φάγανε οι ψύλλοι». Οι ψύλλοι είναι ο δασάρχης που τον βάλατε να κηρύξει δασική έκταση μια ανύπαρκτη έκταση.

Λέτε ότι δεν θα πανηγυρίσετε. Γιατί να πανηγυρίσετε; Για την ύφεση μείον 0,3%, την ίδια στιγμή που όλη η Ευρώπη αναπτύσσεται;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, ολοκληρώστε.

**ΙΩΑΝΝΗΣ ΜΑΝΙΑΤΗΣ:** Ολοκληρώνω και ευχαριστώ, κύριε Πρόεδρε, για την ανοχή σας.

Η Ιρλανδία αναπτύσσεται 4,1%. Η Κύπρος έχει ανάπτυξη 2,8%, η Πορτογαλία 1%. Έχουν αύξηση χώρες μνημονίων και η Ελλάδα των Τσίπρα-Καμμένου έχει ύφεση μείον 0,3%.

**ΧΡΗΣΤΟΣ ΜΑΝΤΑΣ:** Ενώ η κυβέρνηση Βενιζέλου-Σαμαρά;

**ΙΩΑΝΝΗΣ ΜΑΝΙΑΤΗΣ:** Η κυβέρνηση των Βενιζέλου-Σαμαρά έβγαζε την Ελλάδα από το μνημόνιο και θα πηγαίναμε στην προληπτική πιστωτική γραμμή.

(Θόρυβος από την πτέρυγα του ΣΥΡΙΖΑ)

(Χειροκροτήματα από τις πτέρυγες της Νέας Δημοκρατίας και της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, ολοκληρώστε.

**ΙΩΑΝΝΗΣ ΜΑΝΙΑΤΗΣ:** Σήμερα η Ελλάδα δεν θα είχε μνημόνιο ούτε το μνημόνιο 3 του Τσίπρα ούτε το μνημόνιο 4 που μας φέρνετε τώρα.

Παραδώσατε τη χώρα για ενενήντα εννέα χρόνια στους δανειστές, τις τράπεζες για είκοσι πέντε και τριάντα πέντε χρόνια και τώρα πια έχετε το θράσος να μας λέτε το εξής: Πέντε δισεκατομμύρια μέτρα και 7,5 δισεκατομμύρια αντίμετρα.

(Θόρυβος από την πτέρυγα του ΣΥΡΙΖΑ)

Παιδιά πείτε στην ΕΡΤ ότι δεν γίνεται να παίρνουμε μέτρα 5 δισεκατομμυρίων και να δίνουμε αντίμετρα 7,5 δισεκατομμυρίων. Γιατί τότε θα πούμε, δοξάστε τους, να μας φέρουν μέτρα 10 δισεκατομμυρίων, για να πάρουμε αντίμετρα 15 δισεκατομμύρια!

Επειδή, λοιπόν, ο ευτελισμός του τρόπου σκέψης, της λογικής των ανθρώπων έχει και ένα όριο, σας λέμε ότι αυτή τη συμφωνία που φέρνετε, θα την ψηφίσετε μόνοι σας και η Δημοκρατική Συμπαράταξη θα την αναθεωρήσει. Θα τα ψηφίσετε όλα μόνοι σας και τα μέτρα και τα ανύπαρκτα αντίμετρά σας!

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Παρασκευόπουλος από τον ΣΥΡΙΖΑ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Δεν αναφέρομαι στον κ. Μανιάτη αλλά σε πολλούς και γενικά. Εάν ένας ρήτορας είναι όλο ειρωνείες, όλο μεγάλα λόγια, όλο ατάκες, νομίζει κανείς ότι πείθει;

Θα προσπαθήσω να προσγειωθώ σε έναν λόγο, ο οποίος έχει να κάνει με την πραγματικότητα, ο οποίος δεν είναι ηχηρός. Θα αναφερθώ στα θέματα της δικαιοσύνης, τα οποία τίθενται σ’ αυτό το νομοσχέδιο και ιδιαίτερα στο θέμα της διαφθοράς για δύο λόγους. Όχι μόνο διότι υπάρχει η επίκαιρη ρύθμιση, η οποία αφορά τις αρμοδιότητες του Εισαγγελέα Διαφθοράς αλλά και για δύο επιπλέον λόγους που έχουν σχέση με το συγκεκριμένο νομοθέτημα.

Ο ένας είναι ότι, βεβαίως, το κύριο στοιχείο αυτής της ρύθμισης, αυτής της συμφωνίας, είναι τα θετικά αντίμετρα. Τα θετικά αντίμετρα, βεβαίως, για να ενεργοποιηθούν, έχουν τη γνωστή αίρεση. Όμως η αίρεση δεν πληρώνεται μόνο λόγω της εφαρμογής των νέων μέτρων, πληρώνεται και όταν έχουμε ένα πλεόνασμα εξαιτίας του κυνηγιού της φοροδιαφυγής και της είσπραξης παλαιότερων εσόδων, τα οποία είχαν αμεληθεί τόσο καιρό. Αυτό σημαίνει ότι η διαφθορά είναι κρίσιμη σήμερα, η αναζήτηση και η καταπολέμηση της διαφθοράς είναι κρίσιμη για την πορεία της χώρας, τη δημοσιονομική, την κοινωνική, την πολιτική, την οικονομική.

Ο δεύτερος λόγος για τον οποίο θέλω να αναφερθώ -ίσως δεν αποτελεί λόγο αλλά αφορμή- είναι ότι και σήμερα άκουσα και πάλι εδώ: «Τι κάνετε εσείς για τη διαφθορά; Δεν κάνετε τίποτα.».

Βεβαίως δεν μπορεί κανείς να πει ότι συνδέεται με οποιονδήποτε τρόπο η σημερινή Κυβέρνηση με τη διαφθορά, αλλά αυτό που λέγεται, είναι ότι «δεν είστε αποτελεσματικοί στην αντιμετώπισή της». Θυμίζω, βεβαίως, ότι χάριν σ’ αυτή την Κυβέρνηση, έχουμε πλέον μία ρύθμιση με άψογα συνταγματικά κριτήρια, με βάση την οποία μπορούμε να κάνουμε χρήση πλέον και παρανόμως κτηθέντων αποδεικτικών μέσων, πράγμα το οποίο έχει δρομολογήσει διωκτικές διαδικασίες σε υποθέσεις διαφθοράς.

Άκουσα, όμως, και τον Αντιπρόεδρο της Νέας Δημοκρατίας να λέει: «Και τι κάνετε με τις επιτροπές; Τι έγινε με τα «θαλασσοδάνεια»; Τι έγινε με την εξεταστική της υγείας;». «Και αυτή η προανακριτική για τα εξοπλιστικά, απ’ ό,τι ακούω», είπε, «θα προχωρήσει προς την αναρμοδιότητα».

Να θυμίσω πόσα έμαθε ο ελληνικός λαός με τη διερεύνηση των υποθέσεων για τα «θαλασσοδάνεια» και ότι, βεβαίως, το πόρισμα έχει πάει στην εισαγγελία. Να θυμίσω πόσα ήδη έχουμε προλάβει να μάθουμε, αν και είμαστε στην αρχή, για τις υποθέσεις οι οποίες έχουν σχέση με την εξεταστική για την υγεία.

Σε ό,τι αφορά το ενδεχόμενο να φτάσουμε σε μια αναρμοδιότητα στο θέμα των εξοπλιστικών, σημαντικό είναι να πούμε το εξής: Αυτό το οποίο ενδιαφέρει την αντιμετώπιση της διαφθοράς, δεν είναι το να φτάσουμε σε μια καταδίκη ή να πορευτούμε προς μια καταδίκη, η οποία να έχει μέσα της και να κουβαλάει ως προπατορικά αμαρτήματα κάποια δικονομικά εμπόδια ή κάποιες δικονομικές ατασθαλίες, οι οποίες να οδηγήσουν στο τέλος σε μια αθώωση.

Πώς φτάσαμε να έχουμε τόσες πολλές υποθέσεις στο παρελθόν, οι οποίες δεν οδηγήθηκαν ούτε σε καταπολέμηση της διαφθοράς ούτε σε οποιαδήποτε κάθαρση ή διέξοδο ή δίκαια εκδίκαση; Είτε είχαμε μεγάλες καθυστερήσεις είτε είχαμε σοβαρά κολλήματα, δικονομικά εμπόδια ή άλλα, τα οποία οδήγησαν τελικά στο να μην προχωρήσουν οι υποθέσεις.

Επομένως το θέμα μας και στην περίπτωση τη σημερινή είναι ότι οι επιτροπές που υπάρχουν πλέον, προχωρούν. Αυτό σημαίνει ότι θα φτάσουμε σε μια δίκαιη δίκη. Εάν διαπιστωθεί αναρμοδιότητα της Βουλής στην εξέταση ενός σκανδάλου διαφθοράς, αυτό δεν σημαίνει, βεβαίως, ότι δεν θα γίνει δίκη. Ίσα ίσα θα υπάρξει η τάχιστη παραπομπή στο αρμόδιο όργανο, δηλαδή στη δικαιοσύνη. Οπότε ο ύποπτος, ο κατηγορούμενος θα κριθεί από τον φυσικό του δικαστή όπως όλοι οι Έλληνες.

Αυτό θα γίνει γρήγορα, αυτό θα γίνει αποτελεσματικά και αυτό θα γίνει χωρίς να υπάρχουν μέσα στη διαδικασία κάποια προβλήματα που ανακυκλώνονται, τα οποία στο τέλος θα μπορούσαν να οδηγήσουν σε ματαίωση της αποτελεσματικότητας της διαδικασίας.

Βεβαίως έχει και άλλα θέματα το κεφάλαιο της δικαιοσύνης, που εντάσσεται στο παρόν νομοσχέδιο. Έχει δίκιο ο Υπουργός, ο κ. Κοντονής, να λέει ότι η ρύθμιση που αφορά τις περιπτώσεις όπου θα γίνουν περικοπές ή άλλες διαχειρίσεις και διαρρυθμίσεις σε εκκρεμή δάνεια, δεν πρέπει να ονομάζεται ακαταδίωκτο. Δεν πρόκειται για ακαταδίωκτο με κανέναν τρόπο. Δεν έχει καμμία σχέση αυτή η ρύθμιση με άλλες, με τις οποίες χαρίζονταν οι ευθύνες ανθρώπων, οι οποίοι στο παρελθόν είχαν κάνει απιστίες ή οποιοδήποτε άλλο έγκλημα.

Εδώ έχουμε μια ρύθμιση, η οποία θα ισχύει για το μέλλον και έχει ως χαρακτηριστικό της μια εξαίρεση από τον άδικο χαρακτήρα. Τι λέει; Δεν είναι άδικες οι πράξεις, οι οποίες κάνει ένας διαχειριστής, προκειμένου να επιφέρει μια μείωση, για να κάνει το δάνειο να είναι βιώσιμο για τον οφειλέτη και να είναι εισπράξιμο –ένα μέρος τουλάχιστον– από τον δανειστή. Αυτό το θέλουν όλοι. Αυτό το θέλει και ο δανειστής, το θέλει και ο οφειλέτης, το θέλει και η ελληνική κοινωνία, το θέλουν όλοι. Πώς θα μπορούσε αυτό να είναι άδικο; Ε, δεν είναι.

Επειδή, βεβαίως, δεν πρέπει να υπάρξουν θολά σημεία, προκειμένου να δικαιολογηθεί αυτή η ρύθμιση, έχει και ουσιαστικές προϋποθέσεις, πότε δηλαδή θα επιτρέπεται κάποιος να λάβει αυτή την απόφαση, αλλά και δικονομικές όπως είναι η εξέταση από μια ειδική επιτροπή.

Θέλω να τελειώσω, επισημαίνοντας, επίσης, ότι οι προοπτικές, βεβαίως, είναι σαφείς και θετικές για τα αντίμετρα που θα εφαρμοστούν, ότι αυτά θα αποτελούν μια ιστορική στροφή όχι μόνο στη χώρα μας αλλά και σε παγκόσμιο επίπεδο. Διότι μια πορεία μέχρι σήμερα που δείχνει ότι το κράτος πρόνοιας και ο δημόσιος χώρος συρρικνώνεται και απορρυθμίζεται, έχει αρχίσει και αναχαιτίζεται και προχωρούμε πια σε νέα μέτρα ενίσχυσης του δημόσιου συμφέροντος και του κράτους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Κεφαλογιάννη από τη Νέα Δημοκρατία. Αμέσως μετά θα πάρει τον λόγο ο Αναπληρωτής Υπουργός Εθνικής Άμυνας, ο κ. Βίτσας.

Ορίστε, κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το γεγονός ότι φτάσαμε να συζητάμε σήμερα αυτό το πολυνομοσχέδιο, το τέταρτο ουσιαστικά μνημόνιο, δεν είναι, παρά το αποτέλεσμα της πλήρους ανικανότητας της Κυβέρνησης ΣΥΡΙΖΑ – ΑΝΕΛ.

Τα τελευταία δυόμισι χρόνια η Κυβέρνηση ακύρωσε όλες τις επίπονες και μεγάλες προσπάθειες του ελληνικού λαού, υπονόμευσε ό,τι δημιουργικό και δυναμικό θα μπορούσε να βοηθήσει και να τονώσει την οικονομία της χώρας και σε κάθε πεδίο της πολιτικής παντού, έχει κάνει δυστυχώς –και συνεχίζει αυτή η Κυβέρνηση να κάνει- ανυπολόγιστη και τεράστια ζημιά.

Για τι απ’ όλα να πρωτομιλήσουμε; Για τα χάλια της δημόσιας διοίκησης; Για την κατάρρευση του συστήματος υγείας; Για τον τουρισμό που είναι στον αυτόματο πιλότο; Για τον πολιτισμό, που όχι μόνο δεν αξιοποιείται ως δύναμη ανάπτυξης για τη χώρα αλλά είναι εγκλωβισμένος σε κομματικές, μονολιθικές λογικές, που αποστερούν από τη χώρα πολύτιμα έσοδα; Να μιλήσουμε για τις επενδύσεις που μπλοκάρονται;

Η οικονομία της χώρας επέστρεψε και παραμένει σε ύφεση. Χάθηκαν 29 δισεκατομμύρια ευρώ. Νέα μέτρα 14 δισεκατομμυρίων ευρώ επιβλήθηκαν στους πολίτες. Η ανεργία εκτοξεύθηκε. Οι νέοι άνθρωποι εγκαταλείπουν την πατρίδα μας, ζουν και παράγουν πλούτο σε άλλες χώρες. Επιβλήθηκαν capital controls και άγνωστο παραμένει πότε θα αλλάξει αυτή η κατάσταση, που στραγγαλίζει και πνίγει την επιχειρηματικότητα. Η ανταγωνιστικότητα της οικονομίας χειροτέρεψε. Η φορολόγηση των πολιτών γιγαντώθηκε. Δεσμεύθηκε η περιουσία του κράτους σε ένα υπερταμείο για τα επόμενα ενενήντα εννέα χρόνια και αυτή η δεύτερη αξιολόγηση καθυστέρησε περίπου δεκαπέντε μήνες.

Έρχεστε τώρα και μιλάτε για το χρέος. Να θυμίσω απλώς ότι η Κυβέρνησή σας ήρθε στην εξουσία, προτάσσοντας το θέμα του κουρέματος χρέους. Ξεκινήσατε, χρησιμοποιώντας μια εκβιαστική μέθοδο προς την Ευρώπη, διακυβεύοντας της συμμετοχή μας στην Ευρωζώνη, για να καταλήξετε μιλώντας για παραμετρικές λύσεις, που ως μόνη στόχευση έχουν το κουκούλωμα του προβλήματος κατά τη βούληση των δανειστών μας και την ενδεχόμενη απλώς συμμετοχή μας στο πρόγραμμα ποσοτικής χαλάρωσης.

Θέλω εδώ να θυμίσω ότι το 2014, βγαίναμε με εξαιρετική επιτυχία στις αγορές, ακολουθώντας το παράδειγμα της Πορτογαλίας και της Ιρλανδίας, με το Διεθνές Νομισματικό Ταμείο να χαρακτηρίζει την εποχή εκείνη το χρέος βιώσιμο. Εάν εκείνος ο δρόμος είχε ακολουθηθεί ανεμπόδιστα, σήμερα η Ελλάδα θα είχε εισπράξει τουλάχιστον δύο ετών οφέλη από την ποσοτική χαλάρωση σε περιβάλλον αρνητικών επιτοκίων, οι τράπεζες θα είχαν πολύ υψηλότερη κερδοφορία, αντιμετωπίζοντας με πειστικό τρόπο το πρόβλημα των κόκκινων δανείων και η χρηματοδότηση της ανάπτυξης θα εγγυόταν τη μεγέθυνση της οικονομίας.

Σήμερα το Διεθνές Νομισματικό Ταμείο χαρακτηρίζει το χρέος ιδιαίτερα μη βιώσιμο. Και τώρα, ψάχνετε να γυρίσετε εκεί που ήμασταν εμείς τότε, μήπως προλάβετε να εισπράξετε τα διαφαινόμενα πλέον πενιχρά εναπομείναντα οφέλη του QE, που βαδίζει στο τέλος του.

Στο μεταξύ φτωχοποιήσατε τους πολίτες, ισοπεδώσατε τη μεσαία τάξη. Σήμερα φέρνετε ένα ακόμη μνημόνιο το δεύτερο μέσα σε δυόμισι χρόνια, που αυξάνει κατακόρυφα τον λογαριασμό που θα πληρώσουν οι Ελληνίδες και οι Έλληνες τα επόμενα πολλά χρόνια.

Κυρίες και κύριοι συνάδελφοι, το τέταρτο μνημόνιο δεν έχει χρηματοδότηση, φέρνει περικοπές για το 2017, το 2018, μείωση των ειδικών μισθολογίων, πλήττει βαριά τα στελέχη των Ενόπλων Δυνάμεων και των Σωμάτων Ασφαλείας. Αυξάνει κατά τρόπο αδιανόητο τις ασφαλιστικές εισφορές για τους ελεύθερους επαγγελματίες και τους αγρότες. Ένα εκατομμύριο τετρακόσιες χιλιάδες ελεύθεροι επαγγελματίες και αγρότες θα δουν νέες δραματικές αυξήσεις στις ήδη εξοντωτικές ασφαλιστικές εισφορές τους. Το τέταρτο μνημόνιο μειώνει την έκπτωση του φόρου εισοδήματος για ιατρικές υπηρεσίες, μειώνει το επίδομα θέρμανσης, πριονίζει τα κοινωνικά δικαιώματα, μέτρα δηλαδή τα οποία πλήττουν τους πιο αδύναμους και μας βάζει σε έναν νέο κύκλο παρατεταμένης και διαρκούς λιτότητας.

Οι συνταξιούχοι χάνουν από μία μέχρι τρεις συντάξεις. Οι μισθωτοί χάνουν έναν ακόμη μισθό. Περικόπτονται οι οικογενειακές παροχές στον δημόσιο και ιδιωτικό τομέα. Γίνεται τεράστια μείωση του αφορολόγητου. Ο κ. Τσακαλώτος μάς δήλωσε ότι τελικά δεν παραιτείται. Αναρωτιέμαι, τι θα πει στους 1,3 εκατομμύρια συμπολίτες μας από τα χαμηλά εισοδηματικά στρώματα, που θα πληρώσουν για πρώτη φορά φόρο. Απελευθερώνονται ομαδικές απολύσεις. Λαμβάνονται νέες μη επαρκείς ρυθμίσεις για τον εξωδικαστικό μηχανισμό, τη ρύθμιση οφειλών των επιχειρήσεων. Πιέζεται ο ήδη επιβαρυμένος και εύθραυστος πλέον κοινωνικός ιστός.

Παρ’ όλα αυτά η Κυβέρνηση ΣΥΡΙΖΑ - ΑΝΕΛ έχει το θράσος να μιλάει για αντίμετρα, που δεν είναι παρά ένα ακόμη τέχνασμα εξαπάτησης, για να περάσει τα πολύ σκληρά μέτρα, δεδομένου ότι τα αντίμετρα προϋποθέτουν την ψήφιση και υλοποίηση του πολύ σκληρού και κοινωνικά άδικου πακέτου μέτρων ύψους 4,9 δισεκατομμυρίων ευρώ μέχρι το 2021, με την κατάφορα αντισυνταγματική πρόβλεψη για την προηγούμενη έγκριση των δανειστών και πρωτίστως του Διεθνούς Νομισματικού Ταμείου με το άρθρο 15 και τη μόνιμη επίτευξη υψηλών, τεράστιων πρωτογενών πλεονασμάτων.

Το μόνο σίγουρο είναι ότι η Κυβέρνηση ΣΥΡΙΖΑ – ΑΝΕΛ, φορτώνει μία σειρά άδικων και πολύ σκληρών μέτρων στον πολίτη, ενώ τα αντίμετρα είναι υπό αίρεση και για να εφαρμοστούν, θα πρέπει πριν να επιτευχθούν ανέφικτες προϋποθέσεις. Βρίσκονται στη σφαίρα του φανταστικού. Και αναρωτιόμαστε γιατί, δεδομένου ότι η Κυβέρνηση υιοθέτησε την πρόταση της Νέας Δημοκρατίας για τη μείωση του ΦΠΑ στα αγροτικά εφόδια, δεν υιοθετεί και τις υπόλοιπες προτάσεις μας όχι όμως μετά από δύο-τρία χρόνια αλλά τώρα.

Κυρίες και κύριοι συνάδελφοι, αξίζει να επισημάνουμε ότι κατά τη διαδικασία της συζήτησης του νομοσχεδίου στις επιτροπές, το πολυνομοσχέδιο δέχθηκε δριμεία κριτική από όλους τους σαράντα πέντε φορείς που τοποθετήθηκαν χθες.

Οι τοποθετήσεις τους ήταν μία ομοβροντία απαξίωσης για τις πολιτικές και τους χειρισμούς της Κυβέρνησης ΣΥΡΙΖΑ - ΑΝΕΛ. Δεν έγινε καμμία αναφορά από κανέναν φορέα για τα αντίμετρα, δεδομένου ότι, όπως αποδεικνύεται άλλωστε, αυτά βρίσκονται μόνο στα μυαλά των κυβερνώντων. Προφανώς και δυστυχώς μόνο η Κυβέρνηση κάνει ότι δεν άκουσε τα παραπάνω, κάνει ότι δεν καταλαβαίνει, γιατί έχει αποκοπεί εδώ και πολύ καιρό από την κοινωνία και η κοινωνία άλλωστε δεν την εμπιστεύεται.

Κυρίες και κύριοι συνάδελφοι, το τέταρτο μνημόνιο της Κυβέρνησης ΣΥΡΙΖΑ - ΑΝΕΛ είναι ένα εκρηκτικό μείγμα κοινωνικής αδικίας, αναλγησίας, αναξιοπιστίας, που φτωχοποιεί τον ελληνικό λαό. Με το τέταρτο μνημόνιο το μόνο που καταφέρνετε, είναι να κάνετε πράξη αυτό που τόσο καιρό ονειρεύεστε, να κάνετε πολιτικό εργαλείο τη φτώχεια, να κάνετε αναδιανομή της ανέχειας.

Γι’ αυτό και εμείς το μόνο που μπορούμε να σας πούμε, είναι ένα καθολικό «όχι», ένα «όχι» όλο δικό σας.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Αναπληρωτής Υπουργός Εθνικής Άμυνας κ. Βίτσας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Είναι αλήθεια ότι έχω διάφορα αισθήματα. Πώς να το πω; Είχα ετοιμάσει μία ομιλία, επιτρέψτε μου να πω σοβαρή, δηλαδή να μιλήσω για την αναπαραγωγική ανασυγκρότηση της χώρας, τι έχουμε μπροστά μας να κάνουμε, ποια είναι τα στοιχήματα, πού θα βρεθούμε το 2019 και τι πρέπει να κάνουμε. Ακούω, όμως, μερικές ομιλίες, οι οποίες όσον αφορά τα αισθήματα, με ξεπερνάνε. Θα πω δύο πράγματα.

Έχω εδώ μαζί μου, όχι για να καταθέσω αλλά για να πω δύο πράγματα, πενήντα μία σελίδες που καταγράφουν τις νομοτεχνικές ρυθμίσεις από τον ν.3845/2010 μέχρι το τέλος του 2014, που είναι τίτλοι και περιληπτικές περιγραφές που αφορούν μόνο το ασφαλιστικό.

Επίσης έχω μαζί μου το νέο ειδικό μισθολόγιο. Και πραγματικά θέλω να σας ρωτήσω. Γιατί παραπλανάτε τον Αρχηγό σας; Αυτό που είπε χθες ότι αυτός θα επαναφέρει όλα αυτά τα πράγματα, σημαίνει ότι θα μειώσει 19,5 εκατομμύρια το μισθολογικό κόστος των Ενόπλων Δυνάμεων. Το ξέρει;

Δεν θα πω ιδιαίτερα για όσους μίλησαν προηγούμενα, γιατί μίλησε ο κ. Τόσκας πολύ αναλυτικά πάνω σε αυτά τα πράγματα και καταλαβαίνω τη δυσθυμία την αρχική με την εξής έννοια: Τα στελέχη των Ενόπλων Δυνάμεων έχουν ζήσει το 2012. Θυμάστε τι έγινε το 2012; Θυμόσαστε. Περικοπές και μετά ειδικό μισθολόγιο που έκανε καινούργιες περικοπές.

**ΑΘΑΝΑΣΙΟΣ ΔΑΒΑΚΗΣ:** Κι εσείς το συνεχίζετε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εδώ είναι, κύριε Δαβάκη.

Ξέρετε ποιο είναι το πρόβλημά σας; Όχι το δικό σας το προσωπικό, αλλά της παράταξης και εξ αυτού και το δικό σας. Ότι στο τέλος του μήνα αλλά και στο τέλος του επόμενου και του μεθεπόμενου μήνα θα μπουν κάποια χρήματα στους λογαριασμούς και θα δουν ίσα ποσά ή βελτιώσεις.

Άρα σε έναν μήνα, σε δύο μήνες, σε τρεις μήνες όσο και να φωνάζουν κάποιοι συνδικαλιστές, οι οποίοι θέλουν να κάνουν πιθανά και πολιτική καριέρα και πιθανά όχι στο δικό σας κόμμα…

**ΑΘΑΝΑΣΙΟΣ ΔΑΒΑΚΗΣ:** Εσείς το θεσμοθετήσατε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι από τον Στρατό. Το ξέρετε.

**ΑΘΑΝΑΣΙΟΣ ΔΑΒΑΚΗΣ:** Για τον Στρατό λέω κι εγώ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Λέω, λοιπόν, ότι όταν κάποιοι συνδικαλιστές στις 17 του Γενάρη έλεγαν ότι εμείς μπορεί του χρόνου να έχουμε αποσυρθεί, αλλά σίγουρα θα αποσύρουμε και την Κυβέρνηση, όταν δεν υπήρχε ειδικό μισθολόγιο. Όσο και να το κάνετε, χρειάζεται λίγο και ένα μάζεμα το πράγμα, γιατί αυτά θα τα δουν.

Το δεύτερο είναι ότι αυτό που πρέπει να ξέρετε, είναι ότι ούτε τσιμπάμε ούτε μασάμε ούτε ως ΣΥΡΙΖΑ ούτε ως ελληνικός λαός. Έχετε ένα πρόβλημα με τους επικοινωνιολόγους σας. Έχετε μια τακτική, η οποία έχει τρία σημεία όλα κι όλα. Τρία!

Το πρώτο σημείο είναι οι χαρακτηρισμοί. Και χαίρομαι που είναι και ο κ. Κουτσούκος εδώ. Για άλλο πράγμα, όμως, χαίρομαι και θα το καταλάβει τώρα. Το κάνετε μόνιμα, μόλις χάνετε την κυβερνητική εξουσία. Και λέω για τον κ. Κουτσούκο -όχι προσωπικά- γιατί αν πάμε στις εφημερίδες του 1981 και του 1982, θα δείτε ότι και το ΠΑΣΟΚ του 1981 τους λέγατε «ψεύτες» και πάει λέγοντας. Βεβαίως το ΠΑΣΟΚ του 2010 επικοινωνεί με την ίδια τακτική. Αυτό έχει να κάνει και με τον συναγελασμό και με τον τρόπο που ρούφηξε το σύστημα αυτή την πολιτική δύναμη. Όμως αυτό είναι ένα δικό του θέμα.

Το δεύτερο στοιχείο της τακτικής σας αφορά αυτό που μέσα σε εισαγωγικά λέτε «συνείδηση». Είναι χαρακτηριστικό ότι με τον δικό του τρόπο ο καθένας και οι δύο Αντιπρόεδροί σας με πολύ καθαρό τρόπο απευθύνθηκαν στους Βουλευτές του ΣΥΡΙΖΑ και τους είπαν: «Με τι συνείδηση το κάνετε αυτό το πράγμα;». Αυτό έχει και τα καλά του, όπως ξέρετε, έχει και τα κακά του.

Ποιο είναι το καλό του; Το καλό είναι ότι γίνεται η εξής αποδοχή. Η Αριστερά παλεύει για τα δίκαια, για τους εργαζόμενους κ.λπ.. Ποια όμως Αριστερά; Μπορεί να τα παλεύει για όλα, μπορεί να τα κάνει όλα, να τα διεκδικεί όλα, εκτός από το να διεκδικεί ένα, τη διακυβέρνηση του τόπου, τη διαχείριση και την αλλαγή της κοινωνίας. Εκεί φοβάστε ότι το υποτιθέμενο ιερό σας δικαίωμα της διεύθυνσης χάθηκε και πιθανά χάθηκε και για πάντα. Όμως αυτός είναι ο πόνος και ο καημός σας. Αυτός είναι ο φόβος σας, ότι αυτή η Κυβέρνηση βγάζει τη χώρα από τη μνημονιακή περίοδο, τη στήνει ξανά στα πόδια της, δίνει τη δυνατότητα να συγκροτηθεί και να αναπτυχθεί, να παίξει έναν ουσιαστικό ρόλο στη σταθερότητα της περιοχής και στην επαναθεμελίωση της Ευρώπης.

Το τρίτο στοιχείο της τακτικής σας, είναι να κάνετε ότι δεν καταλαβαίνετε και προσπαθείτε να παραχαράξετε την ιστορική μνήμη.

Κυρίες και κύριοι της Αντιπολίτευσης, θέλω να σας πω ότι ως ΣΥΡΙΖΑ, νιώθουμε πολύ περήφανοι και περήφανες που βρεθήκαμε μαζί με εκατομμύρια πολίτες στους δρόμους και στις πλατείες ενάντια στο πρώτο και κύρια αχρείαστο μνημόνιο. Και εκεί στους δρόμους και τις πλατείες χειραφετήθηκε η κοινή αντίληψη ότι χρειάζεται μια μεγάλη πολιτική αλλαγή, μια αντίληψη που νίκησε το 2014, δύο φορές το 2015, στο δημοψήφισμα και θα εξακολουθήσει να νικά με την έξοδο από τα μνημόνια, ενώνοντας σε στόχους παραγωγικής ανασυγκρότησης, αναδιανομής του παραγόμενου πλούτου, συγκρότησης κοινωνικού κράτους.

Ιδιαίτερα οι αναφορές σας στο 2014 με κάνουν δύσθυμο. Μου θυμίζουν αυτόν τον τύπο που λέει: «Λίγο χρόνο να’ χα ακόμη, θα τα έκανα όλα» ή εκείνο το περίφημο ανέκδοτο, που φαντάζομαι ότι οι περισσότεροι το ξέρετε, του πνιγμένου, που τον έβγαλαν, τον πέταξαν στον δρόμο, πέρασε ένα αυτοκίνητο από πάνω του, πέρασε ένα δεύτερο αυτοκίνητο, τον πήρε, τον έβαλε μέσα, πήγε και τράκαρε και, τέλος πάντων, μετά από τέτοιες περιπέτειες μετά από δυο χρόνια τον φθάνουν σ’ ένα νοσοκομείο και λέει ο γιατρός: «Πέντε λεπτάκια πριν να μου τον φέρνατε, θα τον είχα σώσει».

Λέτε «κουτό» τον ελληνικό λαό. Αυτό κάνετε και αυτή είναι η τακτική σας. Ε σ’ αυτή την τακτική δεν τσιμπάμε.

Η επιτυχής ολοκλήρωση της διαπραγμάτευσης για τη δεύτερη αξιολόγηση του προγράμματος για εμάς και για τον ελληνικό λαό είναι το εισιτήριο για την ολοκλήρωση των προγραμμάτων οικονομικής και όχι μόνο επιτροπείας της χώρας και το εξιτήριο από τη μνημονιακή περίοδο, μια περίοδο για την οποία η ελληνική κοινωνία πλήρωσε ακριβό τίμημα, επακόλουθο της κοινωνίας της ψεύτικης ευημερίας, της ανάπτυξης με δανεικά, της διαφθοράς και της διαπλοκής.

Αυτό το κόστος δεν ήταν αναγκαίο. Επιβλήθηκε από ιδεοληψίες του νεοφιλελευθερισμού, τους διεθνείς συσχετισμούς και ανταγωνισμούς, την αδυναμία του δικού μας πολιτικού συστήματος να αρνηθεί τον διαπλεκόμενο και εξουσιαστικό εαυτό του.

Σήμερα μέσα από σκληρή δουλειά και υπομονετική στήριξη του λαού μας βρισκόμαστε σε μια νέα κατάσταση. Αυτό το κλείσιμο της αξιολόγησης, η συγκεκριμενοποίηση της ρύθμισης του χρέους έχουν άμεσα αποτελέσματα, δημιουργούν νέες ευκαιρίες και απαιτήσεις.

Περνάμε σε μια περίοδο σταθερότητας, με σημάδια σταδιακής ανάκαμψης να κάνουν ήδη την εμφάνισή τους. Να σας πω τρία μόνο. Τα ελληνικά ομόλογα καταγράφουν χαμηλό επταετίας, τη στιγμή που το κόστος δανεισμού σε ολόκληρη την Ευρωζώνη κινείται διαρκώς ανοδικά. Η συμμετοχή ξένων επενδυτών στην έκδοση εντόκων γραμματίων του ελληνικού δημοσίου και το γεγονός ότι το Χρηματιστήριο έχει πλέον καλύψει το σύνολο των απωλειών του από το καλοκαίρι του 2015, είναι ένας δεύτερος παράγοντας.

Η μείωση της ανεργίας με τους δικούς σας τρόπους είναι δεδομένη. Και ξεφύγαμε από εκείνη την τρομακτική ατάκα πρώην υπουργού που είχε πει: «Καταφέραμε να μειώσουμε τους ρυθμούς αύξησης της ανεργίας». Ελπίζω να μην τον ακούσω να λέει ότι «καταφέρατε να μειώσετε τους ρυθμούς μείωσης της ανεργίας».

Η νέα περίοδος έχει χρόνους και στόχους, έχει οδικό χάρτη. Έξοδο από τα μνημόνια το καλοκαίρι του 2018, παραγωγική ανασυγκρότηση, αναδιανομή στους ασθενέστερους, ενδυνάμωση του κοινωνικού κράτους και ιδιαίτερα της παιδείας και της υγείας.

Ορισμένα από τα ζητήματα πρέπει να τα πούμε καθαρά. Το 2019 και το 2020 θα έχουμε βαριά μέτρα. Θα έχουμε αντίθετα μέτρα ανακούφισης. Και επιτέλους κάποιος οικονομολόγος πρέπει να σας πει ότι η μείωση των δαπανών, είναι αύξηση του διαθέσιμου εισοδήματος σε ατομικό και οικογενειακό επίπεδο και κάποιος πρέπει να επαναφέρει τη χλεύη.

Το γεύμα δεν είναι συσσίτιο. Σας το είπε με έναν χαριτωμένο τρόπο νομίζω ο εισηγητής μας ότι αυτά που τρώνε στα ιδιωτικά σχολεία –να το πω εγώ πιο σικ- είναι γεύματα και κερδίζει και από αυτό η ελληνική οικογένεια. Το κατοστάρικο στο ενοίκιο δεν είναι αστεία υπόθεση. Τα 250 εκατομμύρια στην ανάπτυξη είναι νέες θέσεις εργασίας και πάει λέγοντας.

Με βάση αυτά σας λέω ότι τότε πέραν αυτών, θα έχουμε τελειώσει με τα μνημόνια. Θα έχουμε δοκιμάσει τις δυνατότητες μας και συγχρόνως θα πρέπει να θυμόμαστε το γεγονός ότι δεν πρέπει όταν βγούμε στις αγορές, να δανειστούμε αλόγιστα, ότι πρέπει να χρησιμοποιήσουμε όλο αυτό το διάστημα τα συγκριτικά πλεονεκτήματα της χώρας και να διαμορφώσουμε ικανές συνέργειες, ανάμεσα στον κοινωνικό τομέα της οικονομίας, στον ιδιωτικό και τον δημόσιο τομέα της οικονομίας.

Και για να λύσουμε και μια θεωρητική ιστορική παρεξήγηση, ο φιλελευθερισμός και ο νεοφιλελευθερισμός είναι με την ιδιοτελή ατομικότητα και το κράτος δύναμης. Η Αριστερά είναι με τον κοινωνικό και τον δημόσιο χώρο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στην επόμενη ομιλήτρια, ζήτησε τον λόγο ο κ. Κουτσούκος.

Για ποιον λόγο, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα μπορούσα να εκμεταλλευτώ το ένα λεπτό που μου δίνει ο Κανονισμός, για να ζητήσω τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Πρόκειται για κάποιο προσωπικό ζήτημα;

**ΓΙΑΝΝΗΣ ΚΟΥΤΣΟΥΚΟΣ:** Ακριβώς, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό ζήτημα;

**ΓΙΑΝΝΗΣ ΚΟΥΤΣΟΥΚΟΣ:** Ο Κανονισμός μού δίνει ένα λεπτό για να μιλήσω επί προσωπικού. Θα σας πω στο ένα λεπτό ποιο είναι το προσωπικό ζήτημα και δεν θα χρειαστεί να μου δώσετε τον λόγο.

Λέω σε αυτό το ένα λεπτό που μου δίνει ο Κανονισμός για το προσωπικό ότι εν γνώσει μου δεν πρόκειται για προσωπικό. Όμως επειδή ο κ. Βίτσας έκανε αναφορά στο όνομά μου, θα έλεγα ότι θα αποδεχόμουν την κριτική του για τους χαρακτηρισμούς που ανταλλάσσουν τα κόμματα, όταν εναλλάσσονται στην εξουσία, όπως είπε, αν έλεγε έστω μισή κουβέντα αυτοκριτικής για τους χαρακτηρισμούς «προδότες, γερμανοτσολιάδες, τέταρτο Ράιχ, η χούντα δεν τελείωσε το 1973, τους τελειώνουμε, μας τελειώνουν» και όλα τα άλλα. Δεν είπε τίποτα και λυπάμαι. Αυτό θέλω να πω.

Κύριε Πρόεδρε, πενήντα δευτερόλεπτα μίλησα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, τώρα θα ήθελα και εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τώρα, όμως, θα ανοίξουμε νέο κύκλο.

Ορίστε, κύριε Υπουργέ, έχετε τον λόγο για ένα λεπτό. Θερμή παράκληση να μην υπερβείτε τον χρόνο σας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Κουτσούκο, εγώ είχα την αίσθηση ότι τίμησα εσάς και την ιστορία σας και εσείς αντιδράτε.

**ΓΙΑΝΝΗΣ ΚΟΥΤΣΟΥΚΟΣ:** Δεν αντέδρασα!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όμως θα ήθελα να αποκαταστήσω, αφού μου δίνετε την ευκαιρία και άλλον έναν νεοφιλελεύθερο μύθο. Τα χρόνια από το 2009 μέχρι το 2015, όπως ίσως γνωρίζετε, ήμουν Γραμματέας του Συνασπισμού και Γραμματέας του ΣΥΡΙΖΑ. Αν βρείτε από τη μεριά του ΣΥΡΙΖΑ -και όχι από άλλες μεριές- μια τοποθέτηση τέτοια και ιδιαίτερα από αυτούς που είναι στον σημερινό ΣΥΡΙΖΑ -επιτρέψτε μου να το πω με αυτόν τον τρόπο- να μου τρυπήσετε τη μύτη.

(Χειροκροτήματα από την πτέρυγα του ΣΥΡΙΖΑ)

Θέλω να θυμίσω τα λόγια –πώς να το πω;- ενός άλλου –κατά τη γνώμη μου- μεγάλου άνδρα, ότι εμείς πάντοτε στην Αριστερά προτιμάμε τη σύγκρουση με επιχειρήματα και σε προγράμματα. Συνήθως οι αντίπαλοί μας προτιμούν να κυλιούνται στη λάσπη.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μερόπη Τζούφη από τον ΣΥΡΙΖΑ.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριοι Υπουργοί, αγαπητοί συνάδελφοι, θα ξεκινήσω και εγώ εκφράζοντας τα συναισθήματά μου μέσα σε αυτό το γνώριμα τελικά δυναμιτισμένο κλίμα, το οποίο καλλιεργούν και συντηρούν διαρκώς η Νέα Δημοκρατία και η Δημοκρατική Συμπαράταξη -και όχι μόνο- απευθύνοντάς μας ύβρεις, απειλές, κατηγορίες, χυδαίους ή ασεβείς χαρακτηρισμούς –θα μου επιτρέψετε να πω- με απαράμιλλη θρασύτητα.

Ωστόσο πίσω από την κινδυνολογία τις φωνασκίες και την εξαλλοσύνη κρύβεται η μεγάλη τους αγωνία και η αδηφάγος βουλιμία για την επάνοδό τους στην εξουσία, αναπολώντας τις λαμπρές υπουργικές τους θητείες, μαζί, βέβαια, με τα συμφέροντα που εκπροσωπούν, τα οποία τα αισθάνονται απειλημένα.

Οι ηγεσίες, λοιπόν, αυτών των δυο χώρων έχουν –επιτρέψτε μου να πω- συναποφασίσει, πηγαίνοντας μαζί όλο και πιο δεξιά, ότι η Ριζοσπαστική Αριστερά είναι ο θανάσιμος εχθρός που παραπλανά τις κοινωνίες με επαναστατικές ρήσεις και παχιά λόγια και πρέπει να αποτύχει πάση θυσία, για να αποτελέσει αντιπαράδειγμα τόσο για τη χώρα όσο και για την Ευρώπη.

Με τους ακραίους τόνους, λοιπόν, γίνεται προσπάθεια να επικρατήσει μια γενικευμένη κατάσταση αγνωστικισμού, παντελής έλλειψη μνήμης και κρίσης που να υιοθετηθεί από τον ελληνικό λαό, ώστε να ξεχάσει ότι αυτοί διοίκησαν το ελληνικό κράτος για περισσότερα από σαράντα χρόνια, ότι εκείνοι ευθύνονται για την εγκαθίδρυση γενικευμένης αδιαφάνειας, πελατοκρατείας, εκτεταμένης φοροδιαφυγής και μάλιστα σε περιόδους ανάπτυξης και ότι οδήγησαν τελικά τη χώρα στη χρεοκοπία με καταβαράθρωση του Ακαθάριστου Εθνικού Προϊόντος κατά 25%, εκτόξευση της ανεργίας από το 7% στο 27%, μείωση των συντάξεων, εξαέρωση των διαθέσιμων των ασφαλιστικών ταμείων.

Στο κλίμα, λοιπόν, αυτό που δημιουργεί η Αντιπολίτευση μαζί, βέβαια, με τη βοήθεια των αγαπημένων τους φιλικών μέσων μαζικής ενημέρωσης, συχνά υποκύπτουν και ορισμένες συνδικαλιστικές ηγεσίες, όπως, πράγματι, καταγράφηκε στη συνεδρίαση με τους φορείς.

Δικαιούμαστε –νομίζω- να αναρωτηθούμε τι έκαναν αλήθεια οι συγκεκριμένες ηγεσίες κατά τη διάρκεια των προηγούμενων σκληρών μνημονιακών χρόνων και ποιους ακριβώς αγώνες έδωσαν και οργάνωσαν για τη διασφάλιση των συμφερόντων των εργαζομένων τα τελευταία χρόνια της κρίσης.

Αυτό, βέβαια, δεν σημαίνει ότι δεν τους ακούμε και δεν τους συνυπολογίζουμε. Παραδείγματος χάριν, ακούσαμε την κριτική της τοποθέτησης της ΠΟΣΔΕΠ για τα ειδικά μισθολόγια των πανεπιστημιακών. Να πω εδώ ότι εξαντλώντας τα ελάχιστα δημοσιονομικά περιθώρια στο παρόν νομοσχέδιο, αυξάνουμε οριακά τις αποδοχές όλων των μελών ΔΕΠ των πανεπιστημίων της χώρας και των ερευνητών, βεβαίως, μη αποκαθιστώντας τούς από επταετίας καθηλωμένους μισθούς, προκειμένου να προστατευθεί το εισόδημα του υψηλού επιστημονικού δυναμικού της χώρας, με σκοπό να λειτουργήσει αποτρεπτικά στο φαινόμενο του brain drain, ενώ τους αναγνωρίζουμε και την προϋπηρεσία σε αναγνωρισμένα από τον ΔΟΑΤΑΠ ιδιωτικά και δημόσια πανεπιστήμια του εξωτερικού, που είναι ένα αίτημα χρόνων.

Επίσης διορθώνουμε αιτήματα, όπως η αυτονόητη συμμετοχή με αμοιβή στα ερευνητικά προγράμματα των μελών ΔΕΠ, ενώ αποκαταστήσαμε και την παράλειψη για τους βιολόγους, βιοχημικούς, χημικούς και κλινικούς χημικούς από την ειδική αμοιβή που δικαιούνται για το σημαντικό κλινικό εργαστηριακό έργο που παρείχαν και εξακολουθούν να παρέχουν σε πανεπιστημιακές κλινικές, εργαστήρια και μονάδες τόσο σε νοσοκομεία του ΕΣΥ, όσο και σε πανεπιστημιακά νοσοκομεία.

Αγαπητοί συνάδελφοι, όπως είπαν και άλλοι, το παρόν υπό συζήτηση σχέδιο νόμου περιέχει, πράγματι, άδικα και επιβαρυντικά μέτρα, που σε καμμία περίπτωση δεν αποτελούν δική μας επιλογή. Έχει, όμως, και στοιχεία εξισορρόπησης, με μέτρα που ανακουφίζουν αρκετούς από τα πληττόμενα στρώματα, με μοναδική προϋπόθεση για την εφαρμογή τους την επίτευξη πρωτογενούς πλεονάσματος, που τα πρόσφατα αποτελέσματα φανερώνουν το εφικτό της επίτευξής του.

Παράλληλα αποκτούν νόημα και θα υλοποιηθούν, εάν -και μόνον εάν- υπάρξει διευθέτηση του ζητήματος του χρέους και επομένως έξοδος της χώρας από τα μνημόνια, σε καθεστώς μειωμένης εποπτείας από το 2018 και έπειτα, όπως προβλέπεται για τις χώρες της Ευρωπαϊκής Ένωσης, που έχουν βγει στο παρελθόν από τα μνημόνια.

Μέσα μαζικής ενημέρωσης και Νέα Δημοκρατία κάνουν λόγο για το «τέταρτο μνημόνιο» και προσπαθούν να πείσουν ότι το πολυνομοσχέδιο φέρνει μόνο μέτρα 4,9 δισεκατομμύρια ευρώ έως το 2021, χωρίς κανένα αντίμετρο. Αυτό είναι ψέμα. Είναι το χρήσιμο ψεύδος της Νέας Δημοκρατίας για την καταψήφιση των αντίμετρων, με τα οποία κατά βάση διαφωνεί, αφού η οικοδόμηση του κοινωνικού κράτους αποτελεί ιδεοληψία της Αριστεράς και όχι της νεοφιλελεύθερης ιδεολογίας, που εκείνη πρεσβεύει.

Στο μεσοπρόθεσμο είναι σαφέστατα καταγεγραμμένο, όπως προκύπτει από τους πίνακες που υπάρχουν, πως τα θετικά μέτρα θα έχουν συνολικό ύψος 7,6 δισεκατομμύρια ευρώ το 2021. Δημιουργείται, δηλαδή, ένας επιπλέον δημοσιονομικός χώρος ύψους 2 δισεκατομμυρίων ευρώ.

Στο σημείο αυτό θα ήθελα να αναφερθώ στα μέρη του νομοσχεδίου που αφορούν στην κοινωνική πρόνοια και αλληλεγγύη, επισημαίνοντας πως από την πρώτη στιγμή που αναλάβαμε καθήκοντα, θέσαμε στο επίκεντρο τη στήριξη και ενίσχυση των δημοσίων δομών και υπηρεσιών του κοινωνικού κράτους, με στόχο την προστασία των οικογενειών που πλήττονται από τα μέτρα λιτότητας.

Παράλληλα ιδιαίτερη προσπάθεια καταβάλλεται, ώστε να υλοποιηθούν οι απαραίτητες μεταρρυθμιστικές παρεμβάσεις σε όλο το φάσμα της συγκρότησης, οργάνωσης και λειτουργίας των δομών αυτών στο σύστημα κοινωνικής προστασίας στο σύνολό του, καθώς το κοινωνικό κράτος που παραλάβαμε, ήταν βασισμένο στο πελατειακό επίδομα και στο ιδιωτικό ίδρυμα της φιλανθρωπίας των εχόντων, κατεδαφισμένο, δηλαδή, και ανύπαρκτο, με ευθύνη των προηγούμενων κυβερνήσεων και με το αποτύπωμα των δανειστών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, επιτρέψτε μου.

Σήμερα, σε συνθήκες πολέμου και δημοσιονομικού στραγγαλισμού, θα επιδιώξουμε να θέσουμε σε επαναλειτουργία το σύστημα, χρησιμοποιώντας αξιόπιστες δομές και αξιοποιώντας με συγκεκριμένες προδιαγραφές τα ευρωπαϊκά κονδύλια. Έτσι ο προϋπολογισμός των 790.000 ευρώ αυξάνεται το 2017, με επιλογή της Κυβέρνησης, στο 1,5 εκατομμύριο ευρώ, ενώ το 2019 προβλέπεται ο τριπλασιασμός του.

Ενδεικτικές σημαντικές παρεμβάσεις μέχρι τώρα αποτελούν: το νομοσχέδιο για την ανθρωπιστική κρίση, το ΚΕΑ με την καθολική εφαρμογή του από τον Ιανουάριο του 2017, τα σχολικά γεύματα, τα κέντρα κοινότητας, η δωρεάν μετακίνηση ανέργων στα μέσα μαζικής μεταφοράς, η συγκρότηση ειδικής γραμματείας για την κοινωνική ένταξη των Ρομά, με χαρτογράφηση των οικισμών και των συνθηκών διαβίωσης, η κατάργηση του παράβολου ΚΕΠΑ για τους ανασφάλιστους, η προστασία ασυνόδευτων ανηλίκων προσφύγων, μέσω της επέκτασης και της δημιουργίας χώρων φιλοξενίας και παροχής φροντίδας.

Αυτές είναι κάποιες από τις δικές μας παρεμβάσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Άλλο ένα λεπτό, κύριε Πρόεδρε.

Έχουμε εμπιστοσύνη ότι η μεγάλη πλειοψηφία των αόρατων ανθρώπων, των χωρίς φωνή και τα βλέπει και τα νιώθει. Τα αναφερόμενα περί «καταστροφής», «αναλγησίας», «κακού σχεδιασμού», «μνημονιακών βομβών στα προνοιακά επιδόματα» δεν ισχύουν, αφού έχουν μεταφερθεί πιστώσεις στο ΚΕΑ από τέσσερα επιδόματα για την κάλυψη των ιδίων ανθρώπων. Για παράδειγμα, το λεγόμενο «απροστάτευτο παιδί» λάμβανε 44 ευρώ τον μήνα, ενώ στο ΚΕΑ μπορεί να λαμβάνει εκατό ευρώ τον μήνα.

Με το πολυνομοσχέδιο συνεχίζουμε την προσπάθεια αυτή, με τη νομοθέτηση θετικών μέτρων –τα οποία έχουν αναφερθεί- με επέκταση, όμως, και σε ανθρώπους και οικογένειες μεσαίων οικονομικών στρωμάτων, που έχουν πληγεί από την επταετία της κρίσης –και τα οποία έχουν αναφερθεί-, όπως η πρόβλεψη της επιδότησης του ενοικίου, η ένταξη βρεφών σε βρεφονηπιακούς σταθμούς, η επέκταση του προγράμματος των σχολικών γευμάτων, η αύξηση των οικογενειακών επιδομάτων, ο μηδενισμός ή η μείωση της φαρμακευτικής δαπάνης για 6,6 εκατομμύρια πολίτες, οι μειώσεις στον ΦΠΑ, πέραν των αγροτικών εφοδίων, και στα πολλαπλά βοηθήματα των ανθρώπων με αναπηρία, με σαφή στόχευση στην ανακούφιση της ζωής των ευάλωτων ομάδων.

Καταληκτικά, αγαπητοί συνάδελφοι, η συμφωνία και κατ’ επέκταση, το νομοσχέδιο, παρέχουν στην ελληνική οικονομία και κοινωνία τον χώρο και τον χρόνο να επουλώσει τις πληγές, να ανασυνταχθεί και να αναπτυχθεί. Εμπεριέχει δύσκολα μέτρα, αποτέλεσμα συμβιβασμού με τους συντριπτικά ισχυρότερους εταίρους. Ωστόσο, δίνει σήμα εξόδου από την κρίση, το μνημονιακό πλαίσιο και τη σκληρή επιτροπεία.

Το τοπίο μπορεί να είναι θολό και ο ελληνικός λαός κουρασμένος και απογοητευμένος έπειτα από επτά χρόνια κρίσης. Ωστόσο, το σχέδιο της Αριστεράς για διέξοδο από την κρίση δοκιμάζεται κάθε μέρα και προσπαθεί να απαντήσει στις σημερινές προκλήσεις, υπερβαίνοντας τις σημαντικές δυσκολίες, όχι μόνο στη χώρα μας αλλά και σε ευρωπαϊκό επίπεδο.

Δεν πρέπει να αποτύχουμε, όχι μόνο γιατί εκλεγήκαμε για να εκπροσωπήσουμε τους ταπεινούς και καταφρονεμένους και τον κόσμο της τίμιας εργασίας, αλλά και γιατί, δυστυχώς, οι ορατές εναλλακτικές δυνατότητες είναι ο επιθετικός νεοφιλελευθερισμός και το ακραίο κέντρο, ενώ παραμονεύουν και οι δυνάμεις της ανθρωποφαγίας, του σκοταδισμού και του φασισμού, όχι μόνο στη Γαλλία και τις υπόλοιπες ευρωπαϊκές χώρες, αλλά και στην πατρίδα μας. Εκεί βρίσκονται οι serial killers και όχι στα έδρανα της Συμπολίτευσης, όπως με απόλυτη αμετροέπεια χαρακτήρισε κάποιος Βουλευτής της Αντιπολίτευσης.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζούφη, παρακαλώ!

**ΜΕΡΟΠΗ ΤΖΟΥΦΗ:** Τελειώνω, κύριε Πρόεδρε, κι ευχαριστώ για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε.Ζητήσατε ένα λεπτό και πήρατε τρία.

**ΜΕΡΟΠΗ ΤΖΟΥΦΗ:** Και χρειάζεται αρραγές μέτωπο απέναντί τους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρία Τριανταφύλλου από τον ΣΥΡΙΖΑ.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Μόνιμο καθήκον όλων μας νομίζω ότι πρέπει να είναι η κατανόηση της πραγματικότητας και της συγκυρίας. Ζούμε σε μια περίοδο πολύ πυκνή σε γεγονότα, με καταιγιστικές αλλαγές σε ευρωπαϊκό και διεθνές επίπεδο. Ζούμε σε μια εποχή δύσκολη. Έχουμε ένα τοπίο κοινωνικής καταστροφής, με 25% μείωση του ΑΕΠ και πολλά άλλα. Έχουμε ένα πολιτικό σύστημα αποσταθεροποιημένο και απονομιμοποιημένο. Έχουμε γεωπολιτικές διεργασίες επικίνδυνες και πολύπλοκες.

Η χώρα είναι υπερχρεωμένη και υπό επιτροπεία. Κι ακόμη μια φορά η όλη συζήτηση για τις αιτίες της καταστροφής που γίνεται σήμερα θα ήταν τουλάχιστον γελοία και υποκριτική –μην πω τι είναι- αν δεν ήταν τόσο τραγική η κατάσταση. Η λογοκοπία και οι αποπροσανατολιστικές κατευθύνσεις είναι σε ημερήσια διάταξη.

Πώς θέριεψε το χρέος; Οι αναπτυξιολόγοι που κυβέρνησαν τόσα χρόνια τη χώρα τι λένε; Διότι το χρέος, που είναι, πράγματι, εργαλείο καθυπόταξης και χειραγώγησης των λαών, δεν θέριεψε μέσα από λογιστικές κομπίνες –φυσικά υπήρξαν και αυτές-, αλλά θέριεψε μέσα από πολιτικές που προωθήθηκαν. Η κυριότερη από αυτές ήταν η παραγωγική αποδιάρθρωση του τόπου και στη συνέχεια, επιβλήθηκε η χρεομηχανή, η φοροασυλία του μεγάλου κεφαλαίου, οι ληστρικές για το δημόσιο συμβάσεις και, επιτρέψτε μου, οι επενδύσεις μαϊμού. Ομνύετε όλοι στις επενδύσεις και την ανάπτυξη.

Ο συνάδελφος Δημήτρης Εμμανουηλίδης ανέφερε ενδεικτικά στοιχεία και παραδείγματα αποβιομηχάνισης της χώρας. Θέλω να ρωτήσω, αλήθεια από το 2012 μέχρι το 2014, σε αυτή την Κυβέρνηση η οποία είχε success story και σε αυτό –πραγματικά θέλω να πει κάποιος- πόσες επενδύσεις έλαβαν χώρα στη χώρα μας. Γνωρίζετε το ποσοστό των επενδύσεων; Θα ήθελα πραγματικά να το πείτε, αν το γνωρίζετε. Και υπήρξε η συνέχεια των έργων σας που είναι γνωστή: πελατοκρατία, ρουσφέτια, δανεικά, επίπλαστη ευημερία, κλεπτοκρατία.

Μας ρωτάτε πού είναι η διαφάνεια που θα επιβαλλόταν και τι ανέδειξαν οι επιτροπές. Θα τα δούμε. Όλα πρέπει να τα δούμε. Πρέπει να γνωρίζετε, όμως, ότι ο ελληνικός λαός παρακολουθεί τα πάντα. Παρακολουθεί και τα φάλτσα τα δικά μας.

Πολλές φορές, κατά την άποψή μου -κι εδώ θα διαφωνήσω με τον αγαπητό Υφυπουργό κ. Βίτσα- δίνουμε την εντύπωση ότι είμαστε χαϊβάνια απέναντι σε τέρατα. Όμως, όλοι παρακολουθούν αυτή την ενορχηστρωμένη ειδική ομάδα που κατασκευάζει ειδήσεις, δηλαδή ψεύδη.

Για παράδειγμα, άκουσα πάρα πολλές φορές -και σήμερα, βέβαια- για την αντισυνταγματικότητα πολλών νομοθετημάτων αυτής της Κυβέρνησης, προεξάρχοντος του νόμου Παππά. Θέλω να ρωτήσω: Με ποιον νόμο θα αδειοδοτηθούν τα κανάλια; Μα, με τον νόμο Παππά, φυσικά! Ο Παππάς έχασε τον διαγωνισμό, αλλά όχι τον νόμο.

Αντισυνταγματική κρίθηκε η ανάθεση της αδειοδότησης στην Κυβέρνηση, αντί για το ΕΣΡ. Ψέμα και πάλι ψέμα. Η καθεστωτική ανασύνταξη περνά μέσα από την παραπληροφόρηση, αλλά και τη δημιουργία μίας μαζικής ψυχολογίας ήττας στον κόσμο. Τον κόσμο τον ενδιαφέρει τι προϋπήρξε, αλλά και τι θα γίνει.

Υπάρχει μία ρητορική για τέταρτο μνημόνιο. Τα μέτρα που φέρνει η Κυβέρνηση είναι το αποτέλεσμα της δεύτερης αξιολόγησης του τρίτου μνημονίου, που συνυπέγραψαν Νέα Δημοκρατία και ΠΑΣΟΚ. Τέταρτο μνημόνιο και έξοδος στις αγορές δεν γίνεται. Τέταρτο μνημόνιο θα σήμαινε νέο δανειακό πρόγραμμα. Θα σήμαινε ακύρωση του τρέχοντος. Θα σήμαινε αποτυχία ικανοποίησης στόχων. Εδώ έχουμε ακριβώς το αντίθετο. Συνολική συμφωνία επιδιώκεται για έξοδο από την επιτροπεία. Μπορεί να υπάρχουν διαφωνίες, προβλήματα, κριτική, αλλά αυτό επιδιώκεται.

Υπάρχει ένα κρεσέντο ηθικολογίας: Είστε ξεπουλημένοι, ψεύτες, ατιμάζετε τη συνείδησή σας, εξαπατήσατε, θα τιμωρηθείτε. Αυτά δεν είναι πολιτικά επιχειρήματα, αλλά συναισθηματική εκδραματοποίηση για λόγους εντυπωσιασμού και, μάλιστα, καφενειακού τύπου.

Βέβαια, πάντοτε υπάρχει το επιχείρημα του success story ή το επιχείρημα «Θα βγαίναμε στις αγορές». Πώς θα βγαίναμε στις αγορές, χωρίς ρύθμιση χρέους, χωρίς ρύθμιση κόκκινων δανείων; Γιατί δεν τα ρυθμίσατε; Δεν προλάβατε, σας ρίξαμε. Πώς θα βγαίναμε χωρίς σταθερό τραπεζικό τομέα και -το πιο σημαντικό- χωρίς αλλαγή του παραγωγικού μοντέλου και παραγωγική ανασυγκρότηση; Θα βγαίναμε στις αγορές με μία οικονομία διαλυμένη, έρμαιο στα χέρια των διεθνών καλοθελητών και των εγχώριων φίλων τους, όπως πάντα, για να μείνουμε πάλι στην επιτροπεία ύστερα από λίγο. Αυτή είναι επί της ουσίας κριτική στην οικονομική πολιτική της κυβέρνησης Σαμαρά-Βενιζέλου.

Θα ήθελα να πω δυο λόγια για τη συμφωνία. Είναι προϊόν συγκεκριμένων διεργασιών, συγκεκριμένων δεδομένων, συγκεκριμένων συσχετισμών και, βέβαια, συγκεκριμένων πολιτικών μας επιλογών. Αυτές οι διεργασίες περιλάμβαναν -και περιλαμβάνουν- αξιολογήσεις για το ελληνικό πρόγραμμα που συμφωνήθηκε το 2015 μεταξύ της Ελλάδας και των θεσμών.

Έχουμε μία συμφωνία. Επιλέγουμε να κινηθούμε για την επαναδιαπραγμάτευση του ελληνικού χρέους, με την κοινωνία όρθια και την Ευρωπαϊκή Ένωση, αν όχι σύμμαχο, τουλάχιστον όχι αντίπαλο. Μας λέτε ότι η συζήτηση για το ελληνικό χρέος έχει ανοίξει, ότι είχατε ανοίξει εσείς, δηλαδή, τη συζήτηση. Είναι ψέματα. Εσείς ούτε μέσα στο κόμμα σας δεν μπορείτε να ανοίξετε συζήτηση για το χρέος.

Πάντως, καθοριστικός παράγων για την αποτελεσματικότητα και την υπεράσπιση της συμφωνίας στο σύνολό της είναι αν θα μπορέσει να ικανοποιήσει τη συνθήκη για την οποία πραγματοποιείται, δηλαδή την ολοκλήρωση του καθεστώτος επιτροπείας, την επίτευξη σταθερότητας, την έξοδο στις αγορές, την αλλαγή του επενδυτικού κλίματος, την ανάκτηση ελευθερίας ως προς τη δυνατότητα άσκησης πολιτικής.

Δεν χρειάζεται να επαναλάβω τα δύσκολα μέτρα. Υπάρχουν θετικές διατάξεις. Βεβαίως, αυτό που έχει σημασία είναι να δούμε τι σημαίνει αυτή η έξοδος, η διέξοδος της χώρας, τι σημαίνει αυτό το φως στο τούνελ. Πάνω απ’ όλα σημαίνει, κατά την άποψή μου, μία χώρα να παράγει. Χρειάζεται μία άλλη οργάνωση της παραγωγής. Το μοντέλο δεν μπορεί να έχει στοιχεία παρασιτισμού. Τμήματα της κοινωνίας δεν μπορούν να παρασιτούν σε βάρος άλλων τμημάτων τους. Σημαίνει εμπλουτισμός της δημόσιας ζωής και εκπολιτισμός της. Σημαίνει δημοκρατικές μεταρρυθμίσεις στους θεσμούς. Σημαίνει ενίσχυση της υγείας και της παιδείας. Σημαίνει πάνω απ’ όλα συνευθύνη των πολιτών και όχι ετεροκαθορισμός και ψευτοσυνδικαλισμός.

Θα ήθελα να πω δυο λόγια για τα ειδικά μισθολόγια, αν και μίλησε προηγουμένως ο Υφυπουργός. Υπάρχει και εδώ λογοκοπία για τους ένστολους. Υπάρχει, πράγματι, λογοκοπία για τους ένστολους. Κόπτεστε για τις ζωές των ενστόλων, όσων διαφυλάττουν τα εθνικά, δηλαδή τα λαϊκά, συμφέροντα, αλλά δεν τους έχετε αρκετή εμπιστοσύνη ώστε να τους επιτρέψετε τον συνδικαλισμό. Κόπτεστε για τους μισθούς τους, αλλά εσείς τους κόψατε δύο φορές.

Τι κάνει το νομοσχέδιο; Πολύ γρήγορα θα σας πω ότι υιοθετεί την αναμόρφωση των ειδικών μισθολογίων με βάση δύο κατευθύνσεις: την ανάγκη περιορισμού του σημερινού τους αριθμού από είκοσι σε επτά και την ανάγκη εξορθολογισμού των αποδοχών των λειτουργών και των υπαλλήλων. Βέβαια, υπάρχει συγχώνευση επιδομάτων στον βασικό μισθό. Ήταν μία πάγια θέση των εργαζομένων. Δεν γίνεται μείωση και πάνω απ’ όλα διαφυλάσσεται πλήρως η ιδιαιτερότητα της εργασίας.

Τέλος, δεν πείθετε κανέναν, αγαπητοί συνάδελφοι -κανέναν, μα κανέναν- ότι σας έπιασε ξαφνικά ο πόνος για δημοκρατία και για το τι λένε οι καλούμενοι φορείς στις επιτροπές, όταν εσείς οι ίδιοι ψηφίζατε μνημόνιο με την κοινωνία απέναντι.

Δεν σας απασχολεί να πείσετε ότι ο ΣΥΡΙΖΑ έγινε μνημονιακότερος των μνημονιακών. Δεν σας απασχολεί να πείσετε ότι ο ΣΥΡΙΖΑ είναι κάλπικος. Ένα πράγμα, κατά την άποψή μου, επιδιώκετε: Να πείσετε τον ελληνικό λαό ότι το μεγαλύτερο λάθος της ιστορίας του ήταν που σας γύρισε την πλάτη, που γύρισε την πλάτη στη διαπλοκή, στην υποτέλεια, σε ό,τι δηλαδή οδήγησε την Ελλάδα και τους Έλληνες στο να γίνουν πειραματόζωα στις ορέξεις του ΔΝΤ και των πιο συντηρητικών κύκλων της Ευρωπαϊκής Ένωσης.

Θέλουμε να σας ζητήσουμε συγγνώμη που δεν διαλέξαμε να πολιτικολογούμε χωρίς κόστος, που δεν διαλέξαμε να αυτοαναπαραγόμαστε, να έχουμε την ησυχία μας, αλλά και τον θαυμασμό σας, ως μια συνεπή αριστερή δύναμη! Συγγνώμη που οι τοποθετήσεις μας δεν σταματούν στο «δεν», αλλά επιμένουμε στην πολιτική πάλι για μετασχηματισμό! Συγγνώμη που μαθαίνουμε να προσανατολιζόμαστε στο τι και στο πώς! Συγγνώμη που κρατάμε τη διακυβέρνηση!

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τριανταφύλλου, ολοκληρώστε.

**ΜΑΡΙΑ ΤΡΙΑΝΤΑΦΥΛΛΟΥ:** Τελειώνω, κύριε Πρόεδρε.

Η Κυβέρνηση ΣΥΡΙΖΑ - ΑΝΕΛ θα κριθεί από το αν πάσχισε να ανοίξει δρόμο για την έξοδο της χώρας από την επιτροπεία, κρατώντας την κοινωνία όρθια και υπηρετώντας τη δημοκρατία. Ο ζουρλομανδύας ταιριάζει καλύτερα σε αυτούς που νομίζουν ότι μπορούν να μας τον ξαναφορέσουν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Στην κατελθούσα από του Βήματος συνάδελφο θα έλεγα το εξής: Να ζητήσετε συγγνώμη από τον ελληνικό λαό που τον εξαπατήσατε με χονδροειδή ψέματα και υποκλέψατε την ψήφο του.

Κυρίες και κύριοι συνάδελφοι, το τέταρτο μνημόνιο που συζητούμε, το μνημόνιο των τρομερών περικοπών και της μακράς λιτότητας που η Κυβέρνηση φορτώνει τον τόπο, ήταν αχρείαστο, όπως και το τρίτο μετά το κλείσιμο των τραπεζών. Και αυτό το δεύτερο μνημόνιο, μέσα σε δυόμισι χρόνια, είναι αποκλειστικά δικό σας έργο και έρχεται απλώς να επιβεβαιώσει αυτό που όλοι πλέον έχουν αντιληφθεί, ότι είστε πρόθυμοι σε κάθε υποχώρηση, παραχώρηση και εκχώρηση, με αντάλλαγμα λίγο ακόμη χρόνο στους θώκους της εξουσίας.

Εσείς, βεβαίως, συνεχίζετε να μιλάτε και να συμπεριφέρεστε ωσάν η Ελλάδα να είναι η χώρα των λωτοφάγων. Η αλήθεια, όμως, δεν μπορεί να κρυφθεί πίσω από τα ψεύδη της κυβερνητικής προπαγάνδας. Και η αλήθεια είναι ότι κάθε μέρα παραπάνω στο Μέγαρο Μαξίμου για τον ΣΥΡΙΖΑ, σημαίνει κάθε μέρα και πιο χαμηλά για τον ελληνικό λαό.

Παραλάβατε μια οικονομία που έβγαινε από την κρίση, που αντίκριζε το τέλος των μνημονίων και τη φέρατε στα τάρταρα. Από το «ούτε 1 ευρώ μέτρα» και το «τέλος της λιτότητας και των θυσιών», που σε όλους τους τόνους υπόσχονταν ο κ. Τσίπρας, με το τέταρτο μνημόνιο μας φορτώσατε με 4,9 δισεκατομμύρια ευρώ. Και μαζί με τα 9,2 δισεκατομμύρια ευρώ του τρίτου μνημονίου ο λογαριασμός ξεπερνάει τα 14 δισεκατομμύρια, δηλαδή 3.400 ευρώ για κάθε νοικοκυριό.

Τη νύφη καλούνται να την πληρώσουν κυρίως οι συνταξιούχοι που τους υποσχεθήκατε φύκια για μεταξωτές κορδέλες για να τους υφαρπάξετε την ψήφο. Και τώρα τους αρπάζετε μέσα από τα χέρια δύο συντάξεις. Όμως, τη νύφη πληρώνουν και όλοι οι φορολογούμενοι, που θα δουν από τη μείωση του αφορολόγητου να κάνει φτερά ένα ακόμη μηνιάτικο.

Τη νύφη πληρώνουν οι ελεύθεροι επαγγελματίες, αλλά και οι αγρότες, με την ακόμη μεγαλύτερη αύξηση των ασφαλιστικών εισφορών. Τη νύφη πληρώνουν οι αδύναμοι οικονομικά συμπολίτες μας με τη μείωση του επιδόματος θέρμανσης, αλλά και μιας σειράς κοινωνικών επιδομάτων. Τη νύφη πληρώνουν -και μάλιστα αναδρομικά, τα στελέχη- των Ενόπλων Δυνάμεων και των Σωμάτων Ασφαλείας με τη μείωση των ειδικών μισθολογίων.

Στην προκειμένη περίπτωση η Κυβέρνηση ανερυθρίαστα παραβιάζει κάθε έννοια δικαίου και πολιτικής εντιμότητας. Αντί να εφαρμόσει τις αποφάσεις του Συμβουλίου της Επικρατείας, επιστρέφοντας και το υπόλοιπο 50% των παρακρατηθέντων από τις αποδοχές των εργαζομένων στα Σώματα Ασφαλείας, με τις ρυθμίσεις για το μισθολόγιο εμπαίζει απροκάλυπτα τους ανθρώπους που καθημερινά διακινδυνεύουν τη ζωή τους για την ασφάλεια των συμπολιτών μας, για τη διαφύλαξη της περιουσίας και του φυσικού πλούτου της χώρας.

Με την κατάργηση του υπολογισμού της στράτευσης και των ετών πανεπιστημιακής εκπαίδευσης στα μισθολογικά κλιμάκια χιλιάδες άνθρωποι θα δουν μειώσεις στα εισοδήματά τους. Ο κ. Τόσκας πριν από λίγο είπε ότι δεν θα έχουν πρόβλημα όσοι πρόλαβαν να αναγνωρίσουν τον χρόνο στράτευσης. Οι υπόλοιποι;

Με το νέο μισθολόγιο προκύπτει άμεση μείωση αποδοχών για τους νεοεισερχόμενους στα Σώματα Ασφαλείας -τουλάχιστον αυτό δεν είδα να αμφισβητείται- ενώ για τους ήδη υπηρετούντες καθιερώνεται προσωπική διαφορά.

Έτσι, όμως, βάζετε σε βαθιά κατάψυξη τους μισθούς στη συντριπτική πλειοψηφία των ενστόλων, οι οποίοι δεν θα μπορούν να ξαναδούν αύξηση των πραγματικών εισοδημάτων τους -κάποιοι ακόμη και μέχρι την αποστράτευσή τους- αν δεν υπερβούν την προσωπική διαφορά.

Ο κ. Τόσκας προκειμένου να διασκεδάσει τις εντυπώσεις, μας είπε ότι η προσωπική διαφορά είναι θεσμοθετημένη, κατοχυρωμένη και δεν έχει χρονικό περιορισμό εφαρμογής. Πώς, όμως, να γίνετε πιστευτοί ότι μπορείτε να εγγυηθείτε το μέλλον της προσωπικής διαφοράς στους μισθούς αστυνομικών και πυροσβεστών, όταν με αυτό, με το τέταρτο μνημόνιο πετσοκόβετε την προσωπική διαφορά στις συντάξεις;

Επιπλέον, εφόσον η προσωπική διαφορά δεν θα υπολογίζεται στις κρατήσεις για την αναλογική σύνταξη, θα οδηγήσει μοιραία σε περαιτέρω μείωση των συντάξιμων αποδοχών.

Καταργείτε, ακόμα, το επίδομα του πενθημέρου και ορίζετε ότι οι ένστολοι θα μπορούν να λάβουν επίδομα υπερεργασίας για μόνο τέσσερα Σαββατοκύριακα το μήνα. Αντί για πενήντα δυο Σαββατοκύριακα το έτος θα λαμβάνουν σαράντα οκτώ. Πριν λίγο κατατέθηκε νομοτεχνική βελτίωση.

Όλα αυτά, όμως, κυρίες και κύριοι συνάδελφοι, θυμίζουν τη γνωστή ιστορία με τον Χότζα. Επιβάλλετε μια σειρά αρνητικών ρυθμίσεων και όταν αποσύρετε κάποια, θέλετε και από πάνω να σας πουν και ευχαριστώ.

Καταθέτω για τα Πρακτικά το ψήφισμα διαμαρτυρίας της πανελλαδικής ένστολης διαμαρτυρίας των Σωμάτων Ασφαλείας, που καταγγέλλουν τους κυβερνώντες ότι τους αντιμετωπίζουν ως πολίτες τριτοκοσμικής χώρας.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, γνωρίζουμε την αλλεργία των κυβερνώντων στην Αστυνομία. Όμως, θα πρέπει κάποτε να γίνει κατανοητό ότι κράτος δικαίου χωρίς Σώματα Ασφαλείας δεν μπορεί να υπάρξει.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Σας καλούμε, λοιπόν, αφού ο κύριος Υπουργός μάς είπε ότι θα επανεξετάσει με το Υπουργείο Οικονομικών τα κλιμάκια μισθοδοσίας για να κάνει διορθώσεις, να αποσύρετε τις ρυθμίσεις για το μισθολόγιο και να υπάρξει διαβούλευση με όλους τους εμπλεκόμενους φορείς.

Σε κάθε περίπτωση, δέσμευση της Νέας Δημοκρατίας και του Προέδρου της Κυριάκου Μητσοτάκη είναι η υλοποίηση της απόφασης του Συμβουλίου της Επικρατείας για την απόδοση των αναδρομικών που εκκρεμούν, αλλά και η κατάθεση ενός νέου μισθολογίου για τις Ένοπλες Δυνάμεις και τα Σώματα Ασφαλείας που θα διασφαλίζει αξιοπρεπείς αποδοχές.

Κυρίες και κύριοι συνάδελφοι, είναι εμφανές ότι οι κόκκινες γραμμές για το αφορολόγητο και τις συντάξεις του κ. Τσακαλώτου θυσιάστηκαν στον βωμό των κόκκινων χαλιών της εξουσίας.

Η αλήθεια είναι, επίσης, ότι για την εφαρμογή ή μη των περίφημων αντίμετρων μετά τη λήξη του μνημονίου, απαιτείται η έγκριση του Διεθνούς Νομισματικού Ταμείου και ότι για την πλήρη εφαρμογή χρειάζονται πλεονάσματα 5,5%. Δεν λέτε αυτό που σας είπε το πρωί ο εισηγητής μας, ότι με το 3,5% τα αντίμετρα θα είναι μηδέν.

Για να επιτυγχάνονται, όμως, αυξημένα πλεονάσματα, θα συνεχιστεί μια φορομπηχτική πολιτική που ήδη έχει λιανίσει τον κορμό της παραγωγικής βάσης της χώρας και έχει εξαϋλώσει τη μεσαία τάξη. Συνεχίζετε μια καταστροφική και αδιέξοδη πορεία που προκαλεί ασφυξία στην επιχειρηματικότητα και σκοτώνει την πραγματική οικονομία.

Κυρίες και κύριοι συνάδελφοι, το πείραμα της δημαγωγίας το πληρώσαμε και εξακολουθούμε να το πληρώνουμε πολύ ακριβά. Είναι καιρός να αλλάξουμε ρότα με γνώμονα την αλήθεια και τη σκληρή δουλειά για να βγούμε επιτέλους στο ξέφωτο της πραγματικής ανάπτυξης και της ευημερίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Δεν ακούσατε τον κύριο Υπουργό…

**ΜΑΞΙΜΟΣ ΧΑΡΑΚΟΠΟΥΛΟΣ:** Τι δεν ακούσαμε;

(Θόρυβος στην Αίθουσα)

**ΠΡΟΕΔΡΕΥΩΝ (Σπυρίδων Λυκούδης):** Κατανοητό έγινε τώρα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για ένα λεπτό μόνο. Σας ευχαριστώ πολύ.

Δεν είχατε ανέβει ακόμα στο Προεδρείο, αλλά είχε γίνει μία συζήτηση, σε πολύ καλό επίπεδο, ανάμεσα στον κ. Κουτσούκο, εισηγητή μας, και στον κ. Βίτσα, Αναπληρωτή Υπουργό Εθνικής Άμυνας, σχετικά με υπερβολές του παρελθόντος. Ο κ. Κουτσούκος είχε πει ότι αφού θέλετε να μιλάμε αλλιώς, ζητήστε και συγγνώμη για κάτι που έχετε πει.

Είπε ο κ. Βίτσας: Υπήρξα Γραμματέας του Συνασπισμού και του ΣΥΡΙΖΑ. Εάν μου βρείτε κάποιον να έχει κάνει μια υπερβολική δήλωση με χαρακτηρισμούς ανοίκειους, που ήταν στον ΣΥΡΙΖΑ ή στον Συνασπισμό και εν πάση περιπτώσει, έχει μείνει στο κόμμα του ΣΥΡΙΖΑ, εγώ να δεχθώ.

Καταθέτω -και με αυτό ολοκληρώνω- δύο δηλώσεις του κυρίου Πρωθυπουργού, του σημερινού Πρωθυπουργού του κ. Τσίπρα. Η μία είναι το 2012 και αναφέρει τα εξής: «Όλο το προηγούμενο διάστημα τα ακούγαμε από τον κ. Παπαδήμο, τον κ. Βενιζέλο, τον κ. Παπανδρέου και τον κ. Σαμαρά. Μπορεί οι Ευρωπαίοι να λένε ότι είμαστε όλοι Έλληνες, αλλά μάλλον κάποιοι Έλληνες δεν είναι και τόσο Έλληνες. Αυτοί που μας κυβερνούν.». Αυτό είναι το πρώτο.

«Ο κ. Παπανδρέου έχει ξεπεράσει πια και τη Θάτσερ, έχει ξεπεράσει και τον Πινοσέτ και φαίνεται τελικά ότι προκειμένου να κρατηθεί λίγο ακόμα στην εξουσία, είναι αδίστακτος. Ό,τι του ζητήσουν, θα το εξαγγείλει.».

Καταθέτω τα δύο χωρία από τις ομιλίες του Πρωθυπουργού για τα Πρακτικά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Η κ. Μεγαλοοικονόμου έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, μετά από μόλις δύο μέρες επιτροπών και ένα νομοσχέδιο σχεδόν χιλίων σελίδων, που φέρνει τα πάνω - κάτω για άλλη μία φορά στην ελληνική οικονομία, ερχόμαστε σήμερα να συζητάμε σε ένα θέατρο του παραλόγου.

Η Κυβέρνηση προσπαθεί να μας πείσει πως έχουμε μπροστά μας τα καλύτερα δυνατά μέτρα και αντίμετρα και εμείς από την πλευρά μας βλέπουμε τη σκληρή πραγματικότητα, που αντιλαμβάνεται πρώτα και καλύτερα ο ελληνικός λαός. Μιλάμε για ένα άλλο, σκληρό κείμενο με πολλές επιβαρύνσεις για τα νοικοκυριά και τις επιχειρήσεις που θα δυσκολέψει ακόμα περισσότερο την καθημερινότητα και την αξιοπρεπή διαβίωση της μέσης ελληνικής οικογένειας.

Κατ’ αρχάς, ένα από τα βασικά μελανά σημεία του νομοσχεδίου είναι η νέα αλλαγή στις συντάξεις, η οποία θα φέρει μειώσεις ακόμη και άνω του 18%, εάν υπολογιστούν και τα επιδόματα που περικόπτονται.

Και ερωτώ, κύριοι της Κυβέρνησης: Πόσες μειώσεις να αντέξουν ακόμη οι Έλληνες συνταξιούχοι των 500 ευρώ; Μήπως άλλες δώδεκα φορές, περίπου, δεν υπέστησαν μειώσεις από τη συγκυβέρνηση Νέας Δημοκρατίας - ΠΑΣΟΚ; Γιατί δεν έγινε, τουλάχιστον, μία διάκριση, για να προστατευθούν τουλάχιστον οι πραγματικά χαμηλοσυνταξιούχοι ή και οι ευπαθείς ομάδες, όπως τα άτομα με αναπηρία;

Δεν νοείται σε μία πολιτισμένη χώρα να γίνονται δεκτές μειώσεις αδιακρίτως, για όλους, και μάλιστα στους συνταξιούχους, δηλαδή κατά κύριο λόγο για τους ανθρώπους της τρίτης ηλικίας, που δεν έχουν άλλον τρόπο να επιβιώσουν.

Εκτός από τις λογικές αυτές αντιρρήσεις μας, υπάρχουν φυσικά και οι νομικές αντιρρήσεις του Ελεγκτικού Συνεδρίου για τη συνταγματικότητα των νέων περικοπών, καθώς, επίσης και τα ερωτήματα που θέτει η Επιστημονική Υπηρεσία της Βουλής για το εάν τελικά αυτές οι περικοπές φτάνουν στο σημείο να οδηγήσουν στην καταπάτηση της αξιοπρέπειας των συνταξιούχων.

Η αξιοπρέπεια, κυρίες και κύριοι της Κυβέρνησης, είναι μία λέξη που, δυστυχώς, έχουμε ξεχάσει τα τελευταία χρόνια. Ασχολούμεθα μόνο με τα έσοδα του κράτους, τους δημοσιονομικούς στόχους, τα πλεονάσματα και έχουμε ξεχάσει τελείως τις έννοιες της κοινωνικής δικαιοσύνης, της αξιοπρέπειας και της ισότητας.

Επί παραδείγματι, για πρώτη φορά νομοθετείται το να επιτρέπεται διευρυμένα το άνοιγμα των καταστημάτων τις Κυριακές. Το ζητούμενο είναι τι στόχευση έχει η Κυβέρνηση. Διότι ναι μεν μπορεί τα μεγάλα εμπορικά καταστήματα, τα πολυκαταστήματα και τα εμπορικά κέντρα να ευνοηθούν, ωστόσο τίθεται ένα τεράστιο ερώτημα σε σχέση με τα μικρά και τα μεσαία καταστήματα, τα οποία δεν θα μπορέσουν να ανταποκριθούν στα αυξημένα έξοδα μισθοδοσίας κ.λπ., που συνεπάγεται το άνοιγμα τις Κυριακές.

Η αιτιολογική έκθεση δεν μας διαφωτίζει καθόλου σε αυτό το σημείο. Κάνει λόγο για μεγέθυνση της τουριστικής δαπάνης. Όμως, δεν γίνεται κανένας λόγος για τις μικρομεσαίες επιχειρήσεις, που πιθανότατα θα βρεθούν ένα βήμα πριν από το λουκέτο και είναι η ραχοκοκαλιά της ελληνικής επιχειρηματικότητας και οικονομίας.

Θα ήθελα να σας τονίσω ότι εάν ενδιαφέρεστε για τις τουριστικές περιοχές, κάλλιστα τα καταστήματα στις τουριστικές περιοχές, παίρνοντας το σήμα από τον ΕΟΤ, μπορούν να είναι ανοικτά είκοσι τέσσερις ώρες το εικοσιτετράωρο και όλες τις μέρες του μήνα. Δεν υπάρχει δέσμευση, φτάνει να έχουν πάρει το σήμα από τον ΕΟΤ ότι ανήκουν σε τουριστικές περιοχές και στην Αθήνα και σε άλλα μέρη, όπου είναι τουριστικά. Οπότε, δεν στέκει να το επικαλείστε αυτό.

Συνεπώς, μάλλον, ευνοείτε τις πολυεθνικές. Διότι, αν ξέρετε, πάρα πολλές πολυεθνικές που έχουν καταστήματα παντού, έχουν τα εργαστήριά τους σε διεθνή ύδατα, οπότε τα κέρδη τους φεύγουν κατευθείαν στο εξωτερικό. Άρα, βοηθάτε μόνο τις μεγάλες επιχειρήσεις και όχι τις μικρομεσαίες. Αυτές τις καταδικάζετε στον τελικό θάνατο.

Και μετά από όλα αυτά τα μέτρα λιτότητας και ύφεσης, έρχεται η αύξηση των ασφαλιστικών εισφορών για τους ελεύθερους επαγγελματίες και τους αγρότες. Δεν ξεχνάμε, φυσικά, τη σθεναρή στήριξη της συγκυβέρνησης στο νόμο Κατρούγκαλου, για τον οποίον τόσο ο ίδιος ο κ. Κατρούγκαλος όσο και σύσσωμη η Κυβέρνησή μας τόνισαν πόσο θα ωφεληθούν οι επαγγελματίες με χαμηλά εισοδήματα.

Και τώρα έρχεται μια μεγάλη ανατροπή στον τρόπο υπολογισμού των εισφορών και πάλι με στόχο να αυξηθούν οι εισπράξεις των ταμείων. Προφανώς, καθόλου δεν σας προβλημάτισε το ότι οι επαγγελματίες αδυνατούν να πληρώσουν τις εισφορές τους, όπως είναι σήμερα. Είναι, επομένως, πραγματικά απορίας άξιο το να πιστεύετε ότι ξαφνικά θα μπορέσουν να πληρώσουν τις εισφορές και μάλιστα αυξημένες. Μάλιστα, είχα τονίσει πριν ότι πρέπει να παγώσουν οι παλιές εισφορές, από τότε που άρχισε η κρίση, από το 2009, μέχρι σήμερα, και αν μπορέσουν να πληρώνουν τις τρέχουσες. Όμως, αυτό δεν το λαμβάνετε υπ’ όψιν και λέτε ότι θα κάνετε τις εκατόν είκοσι δόσεις. Λοιπόν, δεν πρόκειται να κάνετε τίποτα. Απλώς θα τους πάρετε τις περιουσίες, γιατί θα τους πάτε σε πλειστηριασμούς.

Είναι φανερό ότι νομοθετείτε όχι απλά εκτός της αντοχής της οικονομίας, αλλά και εκτός κάθε πραγματικότητας.

Όμως, το νομοσχέδιο περιλαμβάνει και κάποιες εξαιρετικά επικίνδυνες ρυθμίσεις. Πραγματικά, το γεγονός ότι υποβαθμίζετε τον ρόλο της αρμοδιότητας του Εισαγγελέα Οικονομικού Εγκλήματος, είναι άκρως ύποπτο και επικίνδυνο.

Κατ’ αρχάς οι εισαγγελικοί λειτουργοί έχουν πρωτίστως υποχρέωση απέναντι στο Σύνταγμα να υπηρετούν τη δικαιοσύνη. Επομένως, δεν έχει καμμία λογική και νομική βάση το να μην μπορεί ο Οικονομικός Εισαγγελέας να παραγγέλνει, οποτεδήποτε το κρίνει, τη διενέργεια προκαταρκτικής εξέτασης, αλλά να έχει ουσιαστικά τον πρώτο λόγο η Ανεξάρτητη Αρχή Δημοσίων Εσόδων! Δεν μπορεί ο εισαγγελέας, μπορεί η ανεξάρτητη αρχή!

Πέραν όλων αυτών και άλλων ακόμη δεκάδων υπόπτων ρυθμίσεων, αυτά που είναι πιο ανησυχητικά είναι οι ταχύτατες κατασχέσεις που έρχονται πλέον για οφειλές στο δημόσιο, καθώς και η νέα διαδικασία ηλεκτρονικού πλειστηριασμού.

Ειδικά, οι νέοι πλειστηριασμοί, με τον τρόπο που θα γίνονται, θα οδηγήσουν γρήγορα, άμεσα και χωρίς πολλές δυνατότητες αντίδρασης στο να χάνουν οι πολίτες τα σπίτια τους. Μάλιστα, η τιμή έναρξης θα είναι πλέον η εμπορική αξία των ακινήτων, η οποία στις περισσότερες περιπτώσεις είναι χαμηλότερη από την αντικειμενική αξία.

Σας ερωτώ, κύριε Υπουργέ των Οικονομικών -δεν είστε εδώ- το εξής: Από ποια τιμή θα αρχίζει ο πλειστηριασμός; Έκανα έρευνα και θα αρχίζει από τα 2/3 της πραγματικής αξίας. Για παράδειγμα, ένας έχει πάρει δάνειο 100.000 ευρώ. Η πραγματική αξία είναι 50.000 ευρώ και θα αρχίζει από τα 2/3. Και θα είναι υπεύθυνοι οι εγγυητές που υπέγραψαν για τα παιδιά τους, θα παίρνετε το σπίτι των εγγυητών που υπέγραψαν για να τους βοηθήσουν και θα χρωστάνε κιόλας. Τουλάχιστον, κάντε το αμερικάνικο σύστημα, να τους τα παίρνετε, αλλά να μην χρωστάνε κιόλας.

Μια τέτοια ρύθμιση είναι εξαιρετικά άδικη…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε, είναι κάτι πολύ ενδιαφέρον. Σας παρακαλώ, δώστε μου ένα λεπτό.

Ακόμη και σήμερα όλοι οι φόροι των ακινήτων, όπως ο φόρος μεταβίβασης και ο ΕΝΦΙΑ, υπολογίζονται με βάση τις αντικειμενικές αξίες. Θα σας προτείνω και κάτι άλλο. Την κατοικία που μένουμε τώρα ή την εξοχική μας την φορολογείτε. Σας διέφυγε να φορολογήσετε την τελευταία κατοικία.

Λοιπόν, η τελευταία κατοικία είναι η πιο αποδοτική. Αν πάτε στο Α΄ Νεκροταφείο και δείτε πόσο πουλιούνται τα μνήματα και μάλιστα σε ζώνες, εκεί είναι η φορολογία. Εκεί είναι η μόνιμη κατοικία που θα βγάζετε τον νεκρό από μέσα για να σας πληρώσει τον ΕΝΦΙΑ. Αυτό σας διέφυγε. Πρέπει να το επανεξετάσετε.

Επίσης, ένα ακόμα μεγάλο ζήτημα είναι η κατάσταση που αντιμετωπίζουν οι δανειολήπτες από τα funds, τα λεγόμενα στην ελληνική «κοράκια», που θα εξαγοράζουν τα δάνεια από τα πιστωτικά ιδρύματα. Βεβαίως, εδώ και πολλούς μήνες, από την ημέρα της ψήφισης του ν.4389/2016, τόσο εγώ προσωπικά όσο και η Ένωση Κεντρώων έχουμε στηρίξει την ιδέα να μπορεί ο ίδιος ο δανειολήπτης να εξαγοράζει το δάνειό του πριν πουληθεί στο fund στην ίδια ακριβώς τιμή.

Όμως, η Κυβέρνηση κωφεύει και έτσι αναγκάστηκα να καταθέσω σήμερα τροπολογία, να τους δώσετε το δικαίωμα να τους καλεί το τραπεζικό ίδρυμα να εξαγοράζουν το δάνειό τους στην τιμή που θα το πουλήσουν στα funds. Γιατί να μην το αγοράσει ο Έλληνας και να το πάρει το fund; Για να τους πετάξει να μένουν στα χαρτόκουτα; Δεν το δέχομαι. Κάντε δεκτή την τροπολογία. Θα ξεσηκωθεί ο κόσμος. Αφού θα τα πουλήσετε που θα τα πουλήσετε, δώστε τους το δικαίωμα να τα εξαγοράσουν οι ίδιοι. Μπορεί να θέλουν να πουλήσουν το νεφρό τους, δεν μας ενδιαφέρει, ο εγγυητής να πουλήσει τα μάτια του, θα το πληρώσουν το δάνειο. Να τους δώσετε μια ευκαιρία. Έτσι είσαστε καταδικαστέοι από όλον τον κόσμο.

Βεβαίως, αυτά είναι τραγικά.

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, ολοκληρώστε, παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Τα αντίμετρα είναι «καθρεφτάκια». Ο κόσμος, όμως, έχει σταματήσει πλέον να σας εμπιστεύεται. Βρείτε λύσεις που θα δώσουν διέξοδο στην τραγική κατάσταση που βιώνουν.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Γεώργιος - Δημήτριος Καρράς, Ανεξάρτητος Βουλευτής, έχει τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Βρίσκομαι από το πρωί στην Αίθουσα. Ανέπτυξα αντιρρήσεις για τη συνταγματικότητα των άρθρων 1 και 2, προβάλλοντας την αναλγησία ρυθμίσεων που αφορούν τις περικοπές της προσωπικής διαφοράς, τις περικοπές για τα οικογενειακά επιδόματα, τα οποία φέρεται να είχε ή υποστηρίζετο ότι είχε κατοχυρώσει ο νόμος Κατρούγκαλου του Μαΐου του 2016.

Το νομοσχέδιο, βέβαια, δεν είναι μόνο οι συνταξιοδοτικές ρυθμίσεις, έστω και εάν είναι το πρώτο κεφάλαιο και ο κύριος τίτλος, αλλά έχει μια σειρά άλλων ρυθμίσεων, οι οποίες δημιουργούν και μια σειρά προβλημάτων και, εάν θέλετε ακόμα, δημιουργούν και μια σειρά περαιτέρω δυσκολιών στους Έλληνες.

Θα δώσω ένα παράδειγμα. Προ δεκαπέντε ημερών ψηφίστηκαν οι διατάξεις για τον εξωδικαστικό συμβιβασμό. Χαιρετίστηκε πολύ από την Κυβέρνηση και η Αντιπολίτευση το παρακολούθησε και εγώ προσωπικά το παρακολούθησα με πολλή προσοχή. Είχα τις ενστάσεις μου, είχα τις αντιρρήσεις μου.

Σήμερα, όμως, είμαι κάθετα αντίθετος. Για ποιον λόγο; Μετά από δεκαπέντε ημέρες έρχεται το άρθρο 46 του νομοσχεδίου και για τον εξωδικαστικό μηχανισμό φανερώνει μια ερασιτεχνική διάθεση της Κυβέρνησης. Γιατί; Φαίνεται ότι διαμαρτυρήθηκαν οι τράπεζες, μεγαλοπιστωτές ή δεν ξέρω ποιοι. Τροποποιεί, λοιπόν, βασική αρχή του μηχανισμού που κατά τις εξαγγελίες θα οδηγούσε σε ανακούφιση και ρύθμιση μικρών ή και μεγαλύτερων επιχειρηματικών δανείων και τι μας λέει; Εάν ένας πιστωτής αρνείται να αποδεχθεί το ποσό της οφειλής όπως προσδιορίζεται από τον οφειλέτη, τον συντονιστή ή τον εμπειρογνώμονα, μπορεί να προσφύγει στο δικαστήριο.

Μικρό το κακό, θα έλεγα. Όμως, εάν ο πιστωτής αυτός, ο δανειστής, είναι ο μεγαλύτερος κατά ποσοστό, δεν μπορεί να υπάρξει συμβιβασμός και οδηγείται η υπόθεση στα δικαστήρια να κριθεί ποιο είναι το ύψος της οφειλής ή της απαίτησης. Ξέρετε τι σημαίνει αυτό; Δεκαεπτά, εάν δεν κάνω λάθος, τράπεζες ελληνικές, κάποιες απ’ αυτές όχι καλές, έχουν πάψει να υπάρχουν ή έχουν συγχωνευθεί με μεγαλύτερες και παρουσιάζεται το φαινόμενο όλες οι συστημικές τράπεζες να έχουν συγκεντρώσει δάνεια μικροτέρων τραπεζών και να είναι οι μεγάλοι πιστωτές άνω του 80%-85% των επιχειρήσεων και ιδιαίτερα των μικρών, διότι οι μικρές επιχειρήσεις δεν συναλλάσσοντο με πολλές τράπεζες, αλλά με μια, όπου είχαν τη δυνατότητα να διευκολύνονται.

Με αυτή τη ρύθμιση, λοιπόν, που δίδεται το δικαίωμα στις τράπεζες να αμφισβητούν το ποσό της οφειλής, όπως τουλάχιστον ο συντονιστής ή ο εμπειρογνώμονας το αποδέχονται, φεύγουμε από τον εξωδικαστικό συμβιβασμό και πάμε στα δικαστήρια, που πάλι τα επιβαρύνουμε. Όμως, δεν είναι το ζητούμενό μου αυτό. Το ζητούμενο είναι ότι ματαιώνεται ο σκοπός του νόμου με μια ρύθμιση σε νόμο ο οποίος δεν είχε αντικείμενο τον εξωδικαστικό μηχανισμό. Εν πάση περιπτώσει, αυτά θα δείτε θα μας ταλαιπωρήσουν πάρα πολύ.

Να πω για τους ηλεκτρονικούς πλειστηριασμούς. Το ακούω στην αρχή θετικό, όμως αυτή τη στιγμή με τη συγκέντρωση κατοικιών και εμπορικών ακινήτων από τις τράπεζες, δεν είναι κατάλληλος ο χρόνος για ταχύτατους πλειστηριασμούς, για τον λόγο ότι αφ’ ενός μεν θα αφαιρεθούν πολύ εύκολα ιδιοκτησίες, αφ’ ετέρου για τις ίδιες τις ιδιοκτησίες που θα εκτεθούν στον πλειστηριασμό θα είναι τόσο μεγάλη η προσφορά στην αγορά, ενώ η ζήτηση θα είναι πάρα πολύ μικρή. Αυτό θα δημιουργήσει προϋποθέσεις «κορακιών» που θα συγκεντρώνουν έναντι ευτελών τιμημάτων, ευτελών πλειστηριασμών μεγάλες περιουσίες και δεν θα εξυπηρετηθεί η οικονομία. Αντίθετα, θα φτωχοποιηθεί και άλλη μερίδα του ελληνικού πληθυσμού.

Βεβαίως, κάνω μια παρένθεση και λέω το εξής: Η δύσμοιρη Αρχή Προδικαστικών Προσφυγών πόσες φορές θα τροποποιηθεί τον τελευταίο χρόνο για τα δημόσια έργα; Σήμερα μας είπαν με μια διάταξη του άρθρου 61 ότι καλό είναι να βάζουμε συνταξιούχους δικαστές. Το έχω πει, το έχω φωνάξει. Δεν είμαι κατά των δικαστών. Και τους εκτιμώ και τους σέβομαι. Όμως, όταν βάλεις έναν συνταξιούχο, ο οποίος έχει ολοκληρώσει τη θητεία του, έχει ολοκληρώσει τη σταδιοδρομία του στα δικαστήρια και πάει σε μια ανεξάρτητη αρχή, ξέρετε σε τι την μετατρέπει; Σε δικαστήριο, «μη τυχόν και θιγούμε από μια ακυρωτική απόφαση δικαστηρίου που θα προσφύγει, μη τυχόν μειωθούμε στο κύρος μας και καθυστερούν οι επιλύσεις των διαφορών».

Θα φέρω παράδειγμα την Επιτροπή Ανταγωνισμού. Δεν θεωρώ ότι είναι αποδοτική στον αριθμό των αποφάσεων. Επαίρεται η Επιτροπή Ανταγωνισμού ότι βγάζει αποφάσεις που δεν πέφτουν στα δικαστήρια. Δεν με ενδιαφέρει αν βγάζει δέκα αποφάσεις. Εγώ θέλω να βγάζει εκατό, να προωθείται ο ανταγωνισμός και ας πέφτουν οι πενήντα στα δικαστήρια. Άλλο σφάλμα, λοιπόν.

Και ένα τελευταίο, γιατί βλέπω ότι ο χρόνος εγγίζει, που είναι το θέμα της ευθύνης εκπροσώπων του δημοσίου και των τραπεζών. Και αυτό καλό ακούγεται. Έχει, όμως, προβλήματα, ξέρετε, στην εφαρμογή του. Έχει ένα μεγάλο πρόβλημα που παρεμβαίνει στο ζήτημα της ποινικής δίωξης.

Είπε ο Υπουργός Δικαιοσύνης ότι θα είναι αίτηση αρχής. Να το δεχθώ ως προς τον Γενικό Επιθεωρητή Δημόσιας Διοίκησης, που δεν με ξενίζει μια τέτοια ρύθμιση για τους δημόσιους λειτουργούς και υπαλλήλους. Να το δεχθώ, όμως, με μια τριμελή Επιτροπή Εφετών, η οποία θα εισηγείται στον Εισαγγελέα Δίωξης την άσκηση δίωξης; Θα είναι ιεραρχική εντολή ή θα μπορούμε να διακρίνουμε; Γιατί κάθε καταγγελία σε αυτές τις περιπτώσεις δημιουργεί και ευθυνοφοβία και οδηγεί στο εξής. Σου λέει: Ας το παραπέμψουμε, ας κάνουμε μια προκαταρκτική, να δούμε αν φταίει ή δεν φταίει. Θα οδηγείται, λοιπόν, η υπόθεση σε πληθώρα αβασίμων πολλές φορές, διώξεων ή θα έχει δικαίωμα ο εισαγγελέας, όταν κρίνει ότι δεν υπάρχουν αποχρώσες ενδείξεις, να εισηγείται στο Συμβούλιο Πλημμελειοδικών την αθώωση ή την απαλλαγή; Είναι ένα θέμα το οποίο πρέπει να το δούμε σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω, κύριε Πρόεδρε. Ελάχιστα την ανοχή σας. Συγχωρήστε με αν μιλώ πολλές φορές νομικά, αλλά παρασύρομαι από μακρά ενασχόληση.

Υπάρχει και ένα άλλο θέμα στην ίδια διάταξη του άρθρου 65. Μας λέει το Υπουργείο Δικαιοσύνης ότι «εμείς είμαστε καλοί και για όσους έκαναν τις πράξεις τις προηγούμενες δεν έχει αναδρομική ισχύ η διάταξη περί ποινικής απαλλαγής και αστικής απαλλαγής των υπευθύνων που διαχειρίζονται τα δάνεια». Δεν έχει αναδρομική ισχύ.

Μα, εγώ γνωρίζω ένα και μοναδικό πράγμα, ότι ο επιεικέστερος νόμος ισχύει αναδρομικά, διότι αλλιώς παραβιάζεται η αρχή της ισότητας. Και αν λέει, λοιπόν, ένας νόμος ότι δεν έχει αναδρομική ισχύ, μπορεί να σταθεί αυτό, εν όψει μάλιστα –μιας και μιλάγαμε το πρωί για συνταγματικότητα διατάξεων– και του άρθρου 7 του Συντάγματος που έχει αμφίδρομη ισχύ; Δεν έχει μόνο την αρχή της νομιμότητας, που πρέπει να υπάρχει ποινικός νόμος για την ευθύνη. Έχει και την αμφίδρομη ισχύ ότι πρέπει ο νόμος ο επιεικέστερος να εφαρμόζεται αναδρομικά.

Και τελειώνω λέγοντας τούτο. Η διάταξη αυτή είναι ουσιαστικού δικαίου και επομένως η τελευταία παράγραφος του άρθρου 65 πρέπει να εξαλειφθεί, να διαγραφεί. Αν θέλει η Κυβέρνηση να λύσει το πρόβλημα, έναν δρόμο έχει, να καταργήσει τον ν.1608/1950 περί καταχραστών του δημοσίου, ο οποίος κάλυψε τότε άλλες ανάγκες και δημοσιονομικές και οικονομικές και τον διατηρούμε σήμερα και το θεωρούμε κακούργημα και δη με ισόβιο κάθειρξη.

Ευτυχώς που καταργήθηκε η θανατική ποινή, διότι στην αρχική του διατύπωση είχε και την απειλή της θανατικής ποινής. Ας καταργήσει τον ν.1608, να εξισωθούν πολίτες, ιδιώτες, δημόσιοι λειτουργοί για να μπορεί να αποδοθεί εν τέλει δικαιοσύνη.

Κατά τα λοιπά, έχω εκφράσει τις αντιρρήσεις μου για το νομοσχέδιο.

Ευχαριστώ και το Προεδρείο για την ανοχή του χρόνου και τους κυρίους συναδέλφους για την προσοχή τους.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο Βουλευτής του ΣΥΡΙΖΑ, ο συνάδελφος κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Όταν φίλοι, γείτονες, συγγενείς, άνθρωποι καθημερινοί εκφράζουν σ’ εμένα και σε όλους μας το παράπονό τους, το ερώτημά τους, τη διαμαρτυρία τους ή και τον θυμό τους γιατί περικόπτεται η σύνταξή τους ή κάποια άλλη παροχή, τότε πράγματι και η δική μου στάση, αλλά και όλων των Βουλευτών και των μελών του ΣΥΡΙΖΑ, είναι στάση απολογίας και εξήγησης, αλλά και δέσμευσης. Είναι στάση απολογίας ακριβώς γιατί έχουμε απόλυτη συνείδηση και της ευθύνης που έχουμε αναλάβει, αλλά και της ευθύνης απέναντι στο πόσο θα μπορέσουμε να ανταποκριθούμε σε αυτήν την ευθύνη.

Όταν, όμως, συστηματικά και οργανωμένα η Νέα Δημοκρατία, το ΠΑΣΟΚ, το Ποτάμι προσπαθούν να εγκαλέσουν τους Βουλευτές του ΣΥΡΙΖΑ για θέματα συνείδησης, τότε πραγματικά δεν μπορεί κανείς να μην αντιδρά με οργή, διότι όταν πολιτικές δυνάμεις που πρωταγωνίστησαν στη χρεοκοπία της χώρας, στη χρεοκοπία της ελληνικής οικονομίας, αλλά και στον γενικευμένο εκμαυλισμό, δεν μπορούν τώρα, σε αυτές τις στιγμές και μετά από αυτές τις οδυνηρές εμπειρίες που έχει ζήσει ο λαός, η χώρα, το Κοινοβούλιο, οι θεσμοί, οι πάντες, να σταθούν στο ύψος αυτής της συνείδησης, τότε καταλαβαίνουμε ότι για την Ελλάδα και την ελληνική κοινωνία δεν υπάρχει περίπτωση να υπάρχει μέλλον με αυτές τις νοοτροπίες και με αυτές τις εμμονές στην εξουσία. Περί αυτού πρόκειται.

Είναι διαρκές αλλεργικό σοκ το ότι ένα κόμμα της Αριστεράς κυβερνά αυτή τη χώρα. Αυτό είναι πάρα πολύ δύσκολο, σχεδόν αδύνατον, να το ανεχθούν αυτοί που δεν κυβέρνησαν απλώς, αλλά οργάνωσαν ένα καθεστώς επί πολλές δεκαετίες με πολλά πλοκάμια και με πολλές εκφράσεις κι εκφάνσεις και όχι μόνο πολιτικές.

Απαντώ, λοιπόν, σε αυτούς που μας εγκαλούν, όχι τους πολιτικούς μας αντιπάλους, αλλά στην κοινωνία: Υπάρχει πουθενά στον προγραμματικό ή στον καθημερινό λόγο του ΣΥΡΙΖΑ στόχευση μείωσης του βιοτικού επιπέδου των Ελλήνων με τα φληναφήματα τα ιδεολογικά και τα πολιτικά και τα εφαρμοσμένα, για μείωση των κοινωνικών δαπανών, για μείωση του κράτους, για μείωση του εργατικού κόστους, γιατί μόνο μέσα από αυτά θα έρθει η ανάπτυξη;

Μα, αυτές οι δυνάμεις, όμως, πάνω σε αυτά στηρίχθηκαν και αυτές οι δυνάμεις, δυστυχώς, ηγεμονεύουν ακόμη στην Ευρώπη και στον κόσμο όλον.

Όταν, λοιπόν, τέθηκε το ζήτημα τον Νοέμβριο - Δεκέμβριο του 2016 αναφορικά με τις απαιτήσεις και τους εξαναγκασμούς των ισχυρών δυνάμεων των δανειστών απέναντι στην ελληνική Κυβέρνηση για μια ακόμη φορά για νέες περικοπές, σε ένα μέρος έστω των συντάξεων ή για διεύρυνση της φορολογικής βάσης προς τα κάτω -ιδεολογική εμμονή είναι αυτό, κι όχι μόνο, αλλά και Ευαγγέλιο για τους φιλελεύθερους ότι έτσι πρέπει να κυβερνώνται οι οικονομίες- η ελληνική Κυβέρνηση αντιστάθηκε βεβαίως και τότε ήταν πολύ γνωστά αυτά, όπως και πολλά άλλα.

Καμμία πολιτική δύναμη δεν πήρε θέση να στηρίξει την ελληνική Κυβέρνηση. Κι αν δεν ήθελε να την στηρίξει για λόγους τακτικής, στρατηγικής ή εν πάση περιπτώσει, ιστορικούς, μπορούσε να στηρίξει την ελληνική κοινωνία και να αξιοποιήσουν τα μέτωπα που μπορούσαν να έχουν προς τις δυνάμεις της Ευρώπης, το Ευρωπαϊκό Λαϊκό Κόμμα, το Σοσιαλδημοκρατικό Κόμμα, τη Σοσιαλιστική Διεθνή, όλα αυτά που είναι τα κόμματά τους και που έχουν αυτές τις απόψεις. Για να στηρίξουν την ελληνική κοινωνία.

Τεχνηέντως και πονηρά και υποκριτικά δεν το έκαναν, αλλά πίεζαν: «Γιατί καθυστερεί η αξιολόγηση και καταστρέφεται η χώρα κι επιδεινώνονται τα οικονομικά μεγέθη;». Κι ως προφήτες αυτοεπιβεβαιούμενοι έρχονται σήμερα να πουν: «Είδατε που σας τα λέγαμε; Καθυστερήσατε κι αυτό είχε επιπτώσεις και γι’ αυτό εξαναγκαστήκατε». Σοβαρά; Αυτή είναι η ανάγνωση της πραγματικότητας ή το γεγονός ότι οι πολιτικές απόψεις και της Νέας Δημοκρατίας και του ΠΑΣΟΚ και τα προγράμματά τους συμπορεύονται με τις νεοφιλελεύθερες πολιτικές των δυνάμεων που ηγεμονεύουν στον χώρο των δανειστών κι απέναντί τους η ελληνική Κυβέρνηση προσπαθεί να υπερασπιστεί τα δικαιώματα του ελληνικού λαού;

Ας κάνουμε μια σοβαρή συζήτηση τώρα που τα πράγματα είναι κρίσιμα και που δεν υπάρχει περίπτωση έτσι, με εύκολες διακηρύξεις ότι θα μειώσουμε τους φόρους εδώ ή θα κάνουμε το ένα και το άλλο, να έρθει η ανάπτυξη. Η ανάπτυξη έρχεται με σχέδιο, έρχεται με συμμετοχή της κοινωνίας, με τη συμμετοχή των δημιουργικών και παραγωγικών δυνάμεων και με πολλή επιμονή και με πολιτικές που να τις στηρίζει η κοινωνία.

Σε αυτό το σταυροδρόμι βρίσκεται η Κυβέρνησή μας σήμερα. Σε αυτόν τον επώδυνο συμβιβασμό φρόντισε να έχει ακριβώς τα αντίμετρα, τα οποία, επίσης υποκριτικά, έρχονται όλες αυτές οι δυνάμεις τις διαπλοκής και της εξουσιομανίας, που δεν μπορούν να θεραπευτούν από το αλλεργικό σοκ γιατί μια Κυβέρνηση της Αριστεράς την έχει επιλέξει ο ελληνικός λαός, να πουν: «Δεν είναι τίποτα η επιδότηση ενοικίου, 600 εκατομμύρια», όχι για μία χρονιά, αλλά κατ’ έτος. «Δεν είναι τίποτα η μείωση ή ο μηδενισμός της συμμετοχής στα φάρμακα, 240 εκατομμύρια κατ’ έτος». «Δεν είναι τίποτα τα 140 εκατομμύρια» για πρώτη φορά και βλέπουμε, αλλά κατ’ έτος και παραπάνω στη συνέχεια για τους βρεφονηπιακούς σταθμούς. «Δεν είναι τίποτα τα 190 εκατομμύρια επιπλέον και κατ’ έτος για τα σχολικά γεύματα». «Δεν είναι τίποτα τα 260 εκατομμύρια για το οικογενειακό επίδομα κατ’ έτος κι επιπλέον για το πρώτο και το δεύτερο και φυσικά το τρίτο παιδί». Δεν είναι τίποτα όλα αυτά κι έρχονται γιατί μας τα χάρισαν οι δανειστές. Έτσι.!!

Κυρίες και κύριοι συνάδελφοι, έχουμε απόλυτη συνείδηση. Αναμετριόμαστε όχι απλώς με τις συνειδήσεις μας, αλλά με την ιστορία και την ευθύνη μας απέναντι στον ελληνικό λαό και δεν πρόκειται να γίνουμε νεοφιλελεύθεροι και δεν πρόκειται να αποστούμε των ιδεολογικών μας και των πολιτικών μας στόχων και δεν πρόκειται να πάψουμε να αγωνιζόμαστε μέχρι τέλους σε δυσμενέστατους συσχετισμούς, προσπαθώντας όχι μόνο εμείς να μείνουμε όρθιοι, αλλά να μείνει όρθια η κοινωνία για να αλλάξει αυτούς τους συσχετισμούς, για να αλλάξει αυτές τις πολιτικές και στην Ελλάδα και στην Ευρώπη.

Αυτός ο αγώνας δεν είναι της μιας μέρας, δεν είναι για spriders, είναι μαραθώνιος κι απ’ αυτήν την άποψη χρειάζονται ατσάλινα νεύρα, χρειάζονται οι αντοχές της «ατμομηχανής» του Έμιλ Ζάτοπεκ, που από τα πρώτα εκατό μέτρα φαινόταν κουρασμένος, αλλά στο τέλος έπαιρνε όλα τα παγκόσμια πρωταθλήματα και όλα τα ολυμπιακά μετάλλια.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Δημοσχάκης από τη Νέα Δημοκρατία έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση φέρνει στη Βουλή το μνημόσυνο της απόλυτης φτωχοποίησης της ελληνικής κοινωνίας, το μνημόνιο που καταρρίπτει με τον πιο κραυγαλέο τρόπο τον μύθο της δήθεν κοινωνικής ευαισθησίας που έχει ο ΣΥΡΙΖΑ.

Όσο κι αν προτάξετε επικοινωνιακά το νέο αφήγημα ψεύδους που λέγεται «αντίμετρα», δεν πείθετε ότι διαπραγματευθήκατε για το καλό της χώρας. Αντίθετα, μας οδηγείτε με μαθηματική ακρίβεια στο χείλος της καταστροφής.

Σας λέγαμε ότι η αξιολόγηση έπρεπε να είχε κλείσει από πέρσι τον Φεβρουάριο. Οι καθυστερήσεις σας, όμως, φόρτωσαν τους πολίτες με αυτά τα μέτρα των 4,9 δισεκατομμυρίων ευρώ που φέρνετε προς ψήφιση. Αδιαφορήσατε και ολιγωρήσατε και χάσατε πολύτιμο πολιτικό χρόνο και πλεονέκτημα για τη χώρα και δεν την υπερασπιστήκατε όπως οφείλατε.

Μειώνετε κι άλλο τις συντάξεις. Καταργείτε κοινωνικά επιδόματα. Μειώνετε το αφορολόγητο. Επιβαρύνετε τους ελεύθερους επαγγελματίες, τους αγρότες, τους κτηνοτρόφους, τους αλιείς. Εσείς που θεωρούσατε επάρατο το γνωστό mail, ψηφίζετε μέτρα εννιάμισι φορές περισσότερα. Αυτό αποκαλύπτει την πολιτική σας αθέτηση και τα ψέματα που λέγατε τόσα χρόνια στον ελληνικό λαό για να καθίσετε στις κυβερνητικές καρέκλες.

Στο Νομό μου, τον Έβρο, το ποσοστό των ανθρώπων που ζουν σε συνθήκες απόλυτης φτώχειας αγγίζει το 7%. Η κρίση τούς γονάτισε. Έχασαν τις δουλειές τους, τις επιχειρήσεις τους και πίστεψαν στα λόγια τα δικά σας, τα μεγάλα. Τους απογοητεύσατε, όμως, και πλέον επιβιώνουν χάρη στα συσσίτια των μητροπόλεων, των τοπικών δήμων, των οργανώσεων, αλλά και των συμπολιτών μας.

Οδηγείτε σε αφανισμό τους αγρότες, τους κτηνοτρόφους και τους αλιείς. Βιώνουμε τις αγωνίες τους στον Έβρο. Απόδειξη της ευαισθησίας σας είναι ότι ανεβάζετε τις ασφαλιστικές εισφορές τους και την ίδια στιγμή είστε ασυνεπείς στις οικονομικές σας υποχρεώσεις προς αυτούς. Είναι σίγουρο, λοιπόν, ότι σε λίγο καιρό κανένας δεν θα ασχολείται με τη γεωργία, την κτηνοτροφία και την αλιεία.

Εμπαίζετε με τον χειρότερο τρόπο τα στελέχη των Ενόπλων Δυνάμεων και των Σωμάτων Ασφάλειας, τους δύο από τους τρεις πυλώνες – ο άλλος είναι η δικαιοσύνη- στους οποίους στηρίζεται το κράτος και η δημοκρατία μας. Και δεν σκέφτεστε ότι τους χρειάζεστε με τον ρυθμό που υπογράφετε τα μνημόνια, τόσο για να τηρηθεί η τάξη στο εσωτερικό της χώρας όσο και για την άμυνα και την ασφάλεια των συνόρων μας μετά τις κλιμακούμενες προκλήσεις των γειτόνων μας. Κι εσείς αντί να τους πείτε ευχαριστώ, τους κόβετε τα ειδικά μισθολόγια, έστω κι αν με ρυθμίσεις της τελευταίας στιγμής προσπαθείτε να χρυσώσετε το χάπι. Αφού ρίξατε τόση χρυσόσκονη, παρακαλώ θερμά, καταθέστε μια τροπολογία -της μόδας είναι- και πιστεύω ότι θα λύσετε τα προβλήματά τους και μάλιστα οριστικά.

Εφόσον δεν το κάνετε, οφείλετε να πάρετε πίσω το νομοσχέδιο και να κάνετε συζήτηση από την αρχή. Μην παίζετε παιχνίδια, όπως αυτά με την προσωπική διαφορά, που οδηγούν στη μείωση των αποδοχών, κυρίως για τα μεσαία στελέχη και κάτω.

Επίσης, συνεχίζετε να έχετε ξεχασμένη στο συρτάρι σας την απόφαση του Συμβουλίου της Επικρατείας για την επαναφορά των αποδοχών στα επίπεδα του Ιουλίου του 2012, δηλαδή τη χορήγηση και του λοιπού 50% των παρακρατηθέντων αποδοχών.

Παράλληλα, όσον αφορά στις Ένοπλες Δυνάμεις και στα Σώματα Ασφαλείας παρατηρείται το οξύμωρο φαινόμενο μεταξύ ομοιοβάθμων με τα ίδια έτη υπηρεσίας, αναντιστοιχία βαθμών και αμοιβών, αλλά διαφορετικής κατηγορίας, να καταβάλλονται μικρότερες αποδοχές, δημιουργώντας έριδες και ενδεχόμενο εμφύλιο με αυτόν τον τρόπο.

Γι’ αυτό σας προτείνω και πάλι να αποσύρετε τις διατάξεις που αφορούν τα θέματα αυτά, ώστε μέσα από σωστή διαβούλευση δύο μηνών να επανέλθετε με νέα νομοθετική ρύθμιση με πνεύμα δικαίου αλλά και ρεαλισμού.

Ξεκαθαρίστε το θέμα των επιδομάτων. Ικανοποιείστε τα αιτήματα των στελεχών των Ενόπλων Δυνάμεων και των Σωμάτων Ασφαλείας, που κάτω από δύσκολες συνθήκες επιτελούν στο ακέραιο το καθήκον τους.

Δείγμα της απίστευτης προχειρότητας του πολυνομοσχεδίου που φέρνετε είναι ότι στο άρθρο 127 προβλέπεται επίδομα ιδιαίτερων συνθηκών εργασίας για τα στελέχη των Ενόπλων Δυνάμεων για εργασία χωρίς ωράριο. Δηλαδή, τι σημαίνει αυτό; Ότι οι στρατιωτικοί θα δουλεύουν χωρίς ωράριο;

Η Νέα Δημοκρατία, όταν γίνει κυβέρνηση, όπως δεσμεύτηκε ο Πρόεδρός μας ο Κυριάκος Μητσοτάκης, ενώπιον των εκπροσώπων όλων των στελεχών, θα επιστρέψει τα αναδρομικά που εκκρεμούν και θα φέρουμε προς ψήφιση νέο μισθολόγιο που θα διασφαλίζει αξιοπρεπείς αποδοχές.

Κλείνοντας, θα ήθελα να αναφερθώ σε ένα θέμα που αφορά στο λιμάνι της Αλεξανδρούπολης. Οι συνάδελφοί μου Βουλευτές του ΣΥΡΙΖΑ του Νομού Έβρου παρουσίαζαν μερικούς μήνες πριν ως επιτυχία το γεγονός ότι το λιμάνι φεύγει από το ΤΑΙΠΕΔ και εντάσσεται στο υπερταμείο. Τελικά, αυτό δεν συμβαίνει σύμφωνα με το σημερινό πολυνομοσχέδιο.

Το περίεργο αλλά και το ύποπτο στην ιστορία είναι ότι σύμφωνα με το αγγλικό κείμενο του νομοσχεδίου, που έχει δει το φως της δημοσιότητας σε μέσα μαζικής ενημέρωσης, το λιμάνι της Αλεξανδρούπολης μαζί με τα υπόλοιπα εννέα λιμάνια παραμένουν στο ΤΑΙΠΕΔ και θα αξιοποιηθούν με συμβάσεις παραχώρησης.

Αντίθετα, στο ελληνικό κείμενο και συγκεκριμένα στο άρθρο 81 δεν υπάρχει τέτοια αναφορά για τα δέκα περιφερειακά λιμάνια, τα οποία παραμένουν στο ΤΑΙΠΕΔ και μάλιστα σήμερα φιγουράρουν στην ιστοσελίδα του προς πώληση.

Καταθέτω στα Πρακτικά τα δύο κείμενα, το ελληνόγλωσσο και το ξενόγλωσσο.

(Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικά, τι θα κάνετε, κυρίες και κύριοι συνάδελφοι και κύριοι Υπουργοί, με το λιμάνι της Αλεξανδρούπολης και με τα λοιπά λιμάνια; Θα το πουλήσετε το λιμάνι της Αλεξανδρούπολης, ναι ή όχι; Ισχύουν αυτά που είπε ο Πρωθυπουργός της χώρας όταν επισκέφθηκε την Αλεξανδρούπολη τον Νοέμβριο του 2016 και τον Ιανουάριο του 2017 ότι το λιμάνι μπορεί να εξελιχθεί σε εμπορικό και διαμετακομιστικό κόμβο;

Το λιμάνι της Αλεξανδρούπολης αποτελεί βασικό πυλώνα ανάπτυξης του Νομού της Θράκης αλλά και όλης της χώρας. Η ουσιαστική αξιοποίησή του συνδέεται άμεσα με την εύρυθμη λειτουργία των ακτοπλοϊκών γραμμών του βορειοανατολικού Αιγαίου που διεκδικούμε, του αεροδρομίου, της σιδηροδρομικής γραμμής, της Νέας Εγνατίας, των καθέτων οδικών αξόνων, αλλά και με τον εκσυγχρονισμό των σημείων εισόδων και εξόδων και αυτό είναι εύκολο να το καταλάβει κανείς.

Ζητούμε τη σύζευξη των μεταφορών, για να μην χάνουμε κυκλοφοριακούς φόρτους, εξαιτίας της δυσλειτουργίας μας και προς όφελος της λεγόμενης «παρα-Εγνατίας».

Φέρνοντας το τέταρτο μνημόνιο υποστηρίζετε ότι σώζετε τη χώρα. Η αλήθεια είναι ότι σώζετε τις καρέκλες σας.

Και επειδή έχετε προκαλέσει πόνο με τις πολιτικές σας, εύχομαι, όταν αποχωρήσετε από την εξουσία, να το κάνετε έχοντας προκαλέσει πόνο γέννας και όχι καταστροφής.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Νικόλαος Φίλης από τον ΣΥΡΙΖΑ έχει τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συμφωνία για το κλείσιμο της δεύτερης αξιολόγησης, καθώς και τα μέτρα που καλούμαστε να ψηφίσουμε, σηματοδοτούν την παραμονή της χώρας στο ασφυκτικό μνημονιακό πλαίσιο. Αυτό το είπε, άλλωστε και ο Πρωθυπουργός. Αυτή είναι η θέση μας, χωρίς εξωραϊσμούς. Εμείς δεν παίζουμε παιχνίδια success story.

Ξέρω ότι επικοινωνιακά δεν ακούγεται καλά να παραδέχεσαι ότι οι μνημονιακοί καταναγκασμοί παραμένουν. Δεν πειράζει. Η αλήθεια δεν μπορεί να υποτάσσεται στις ανάγκες της επικοινωνίας.

Εμείς με την προσπάθειά μας, με τα επιτεύγματα και τα λάθη μας εξακολουθούμε να μην υπογραφούμε την ιδεολογική και πολιτική προσχώρηση στη στρατηγική του κεφαλαίου και του νεοφιλελευθερισμού. Χαρίζουμε στη Νέα Δημοκρατία και στους άλλους πρόθυμους, που μας έλεγαν ότι τα μνημόνια είναι ευτυχία και ότι αν δεν υπήρχαν, θα έπρεπε να τα εφεύρουμε, την ιδιοκτησία αυτών των προγραμμάτων.

Η μάχη συνεχίζεται, λοιπόν και η Κυβέρνηση καταφέρνει να πιάνει στόχους, να εκμεταλλεύεται ρωγμές, αντιφάσεις και αντιθέσεις μεταξύ των δανειστών.

Προώθησε και προωθεί αντίμετρα, όχι μόνο αυτά που θα ψηφίσουμε σήμερα, αλλά και αυτά που ήδη έχουν γίνει πραγματικότητα, όπως το κοινωνικό επίδομα αλληλεγγύης, η πολιτική μας στην υγεία και η πρόσβαση στην περίθαλψη όλων των ανασφάλιστων πολιτών, η επιστροφή στην κανονικότητα στην παιδεία, το άνοιγμα όλων των σχολείων στην ώρα τους πέρυσι –κάτι που θα επαναληφθεί και φέτος- η αναβάθμιση της ειδικής αγωγής, η ψήφιση του νόμου για την ιδιωτική εκπαίδευση –την οποία, παρά τις πιέσεις, η Κυβέρνηση οφείλει να υπερασπιστεί ιδιαίτερα απέναντι στην τρόικα εσωτερικού- τα σχολικά γεύματα, η εκπαίδευση των προσφυγόπουλων, η αναβάθμιση των ΕΠΑΛ, αλλά και οι μεταρρυθμίσεις στην οργάνωση και το περιεχόμενο της εκπαίδευσης που ξεκινήσαμε και συνεχίζουμε με κατευθυντήρια ιδέα το σχολείο της ισότητας και της ποιότητας, η ενεργοποίηση των επιθεωρητών εργασίας για το χτύπημα της εργοδοτικής αυθαιρεσίας και πολλά άλλα.

Τα μέτρα μάς επιβλήθηκαν, λοιπόν, μετά από μια μεγάλη μάχη που δώσαμε το 2015 και οδηγηθήκαμε σε έναν επώδυνο συμβιβασμό, τον οποίο θέσαμε στην κρίση του ελληνικού λαού. Οι αρνητικές συνέπειες αυτού του συμβιβασμού δεν έχουν εξαλειφθεί.

Με την ψήφιση των σημερινών μέτρων φθάνουμε στα όρια έναντι των πεποιθήσεων της Αριστεράς, αλλά και των αντοχών της κοινωνίας.

Για τη δική μας Αριστερά η ηθική της πεποίθησης συναρτάται με την ηθική της ευθύνης. Υπάρχει, όμως, ένα σημείο, όπου αν υπερβείς τις πεποιθήσεις σου, υπονομεύεις τη δυνατότητα να ασκείς την ευθύνη σου. Προβληματίζομαι: Ασκείς, άραγε, την ευθύνη σου, όταν καταργείς την αργία της Κυριακής; Όταν, εξαναγκαζόμενος έστω, χάνεις το βέτο και διευκολύνεις τις ομαδικές απολύσεις; Όταν κατάσχονται αδιακρίτως τραπεζικοί λογαριασμοί; Όταν παραχωρούνται κοψοχρονιά σε funds στεγαστικά δάνεια και δεν προτιμώνται οι δανειολήπτες; Όταν ονομάζεις θετικό αντίμετρο τη μείωση του φορολογικού συντελεστή σε όλες τις επιχειρήσεις, δηλαδή και σε αυτές με πολύ μεγάλη κερδοφορία;

Ο ΣΥΡΙΖΑ είναι Κυβέρνηση στην Ελλάδα, όμως, άλλοι είναι οι συσχετισμοί στην Ευρώπη με την ηγεμονία του νεοφιλελευθερισμού που αποτυπώνεται σε όλη την οικονομική αρχιτεκτονική της Ευρωζώνης. Είναι μια αρχιτεκτονική που με διαφορετικά χαρακτηριστικά από χώρα σε χώρα επιβάλλει παντού την κυριαρχία του κεφαλαίου επί της εργασίας.

Ειδικά στη χώρα μας, με τα αδιέξοδα του παραγωγικού μοντέλου που έχουν φανερωθεί πολύ πριν την κρίση, το μνημόνιο ως καθεστώς έχει πάρει τα χαρακτηριστικά μιας νεοφιλελεύθερης μηχανικής για την αναμόρφωση της κοινωνίας. Και όσο θα διατηρούνται αυτοί οι συσχετισμοί στην Ευρώπη τόσο ο απεγκλωβισμός από αυτές τις πολιτικές θα είναι εξαιρετικά δύσκολος.

Κυρίες και κύριοι συνάδελφοι, τηρούμε τις συμφωνίες, οι οποίες εξήγησα πώς μας επιβλήθηκαν. Με τον τρόπο αυτό η Αριστερά υπηρετεί το εθνικό συμφέρον.

Πρέπει, όμως, να προσέξουμε να μην σπάσει ο δεσμός και η ισορροπία μεταξύ δημοσίου και λαϊκού συμφέροντος, που ο ΣΥΡΙΖΑ οφείλει να εκπροσωπεί, γιατί διαφορετικά θα ακυρωθεί ως πολιτικός χώρος. Για τον λόγο αυτόν παρακολουθούμε με ιδιαίτερη ενόχληση μια φιλολογία που αναπτύσσεται από κέντρα και παράκεντρα εκτός ΣΥΡΙΖΑ, που έχει σκοπό να πιέσει ώστε να εγκατασταθεί αυτή η μνημονιακή μηχανική εντός των γραμμών του κόμματός μας, στο όνομα της δήθεν απαραίτητης ωρίμανσης του ΣΥΡΙΖΑ. Κάτι τέτοιο, όμως, θα ισοδυναμούσε με πρόωρη γήρανση.

Μας λένε ορισμένοι, θέτοντας στο στόχαστρο τα βαρίδια, όπως τα ονομάζουν, του ΣΥΡΙΖΑ ότι πρέπει να επιβληθεί μία πλήρης αντιστοίχιση μεταξύ των εφαρμοζόμενων πολιτικών της Κυβέρνησης και της ιδεολογικής και πολιτικής φυσιογνωμίας του κόμματος ΣΥΡΙΖΑ. Να γίνει ο ΣΥΡΙΖΑ η κατ’ εξοχήν παράταξη των λεγόμενων μεταρρυθμίσεων, των ιδιωτικοποιήσεων και των επενδύσεων χωρίς κοινωνικές και περιβαλλοντικές προϋποθέσεις. Να γίνει ο ΣΥΡΙΖΑ, μας λένε, εκείνη η πολιτική δύναμη που αντί να μάχεται τη διαπλοκή σε όλες τις μορφές της θα επιχειρήσει να διαμορφώσει τη δική του νέα διαπλοκή στην επιχειρηματική ζωή και τα media.

Ευχαριστούμε! Δεν μας αφορούν αυτά τα σενάρια. Δεν θα πάρουμε. Όσοι από το κατεστημένο σχεδιάζουν αυτήν την εκτρωματική μετάλλαξη του ΣΥΡΙΖΑ, θα απογοητευθούν.

Η ανασύνταξη της χώρας και της Αριστεράς, με δυσμενείς συσχετισμούς σε ευρωπαϊκό επίπεδο, είναι μια δύσκολη υπόθεση που έχουμε αποφασίσει και την επιχειρούμε από τη θέση της κυβερνώσας παράταξης ως η ηγετική δύναμη του δημοκρατικού αριστερού χώρου. Είμαστε αποφασισμένοι να κάνουμε ό,τι είναι δυνατόν μέσα στα δημοκρατικά πλαίσια, να εκμεταλλευθούμε κάθε ρωγμή και κάθε δυνατότητα σε ευρωπαϊκό και διεθνές πλαίσιο, ώστε να γυρίσουμε το παιχνίδι και να μην επιτρέψουμε την παλινόρθωση στην εξουσία εκείνων των πολιτικών δυνάμεων, όπως η Νέα Δημοκρατία, που φιλοδοξούν να φέρουν τόση κι άλλη τόση λιτότητα -κατά τα λεγόμενά τους-, να επαναφέρουν τον φόβο και τον τρόμο των απολύσεων, για να φορτώσουν ξανά στην πλάτη της κοινωνίας τα βάρη της διαπλοκής, της διαφθοράς, του νεποτισμού, της αναξιοκρατίας και των πελατειακών σχέσεων.

Τα σαράντα χρόνια που οδήγησαν τη χώρα στην καταστροφή να είστε σίγουροι, κύριοι της Νέας Δημοκρατίας και του ΠΑΣΟΚ, ότι δεν θα καταφέρετε να τα συμψηφίσετε τόσο εύκολα με τα δυόμισι χρόνια της δικής μας διακυβέρνησης, όσα τερατώδη ψέματα και αν σκαρφιστείτε, όσες συκοφαντίες και αν εκτοξεύσετε, όσο και εάν πάνω από τα μουτζουρωμένα ρούχα του εμπρηστή επιχειρείτε να φορέσετε τη στολή του πυροσβέστη.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, λίγη ανοχή.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ.

**ΝΙΚΟΛΑΟΣ ΦΙΛΗΣ:** Ευχαριστώ.

Κυρίες και κύριοι συνάδελφοι, στα αντίμετρα, ιδίως για το 2020 και το 2021, προβλέπονται -και σωστά- παρεμβάσεις που θα ανακόπτουν τη δημιουργία υπερπλεονασμάτων και θα προσγειώνουν το πρωτογενές αποτέλεσμα αυτών των ετών από το 5% στο 4% περίπου. Τέτοιου είδους παρεμβάσεις, εάν είχαν γίνει το 2016, θα είχαμε ήδη από πέρσι άνοδο του ΑΕΠ, και όχι πλεόνασμα – μαμούθ ύψους 6,5 δισεκατομμυρίων ευρώ.

Είναι απαραίτητο να ληφθούν μέτρα ανάσχεσης του υπερβολικού πλεονάσματος το 2017, για να αναζωογονηθεί η οικονομία και να ικανοποιηθούν πιεστικές κοινωνικές ανάγκες, για να αντιμετωπιστεί νωρίτερα ο μείζων εθνικός και κοινωνικός στόχος που είναι η αντιμετώπιση της ανεργίας.

Και βέβαια υπάρχει η εκκρεμότητα του κοινωνικού μερίσματος από το πλεόνασμα του 2016, πέραν των 617 εκατομμυρίων που δόθηκαν στους συνταξιούχους τον Δεκέμβριο.

Το εάν τα δύσκολα μέτρα που σήμερα ψηφίζουμε θα είναι τα τελευταία, εάν θα αποδειχθούν το ακριβοπληρωμένο εξιτήριο για την έξοδο από τα μνημόνια και την επιτροπεία ή αν αντίθετα καταντήσουν να είναι και αυτά η εξαργύρωση μίας κάρτας διαρκούς παραμονής στο καθεστώς της λιτότητας, αφού μάλιστα επιβάλλονται πλεονάσματα 3,5% για αρκετά χρόνια, εξαρτάται από πολλούς παράγοντες. Είναι μια αβέβαιη έκβαση και εμείς είναι προφανές ότι αγωνιζόμαστε να επικρατήσει η θετική προοπτική, το τέλος της ντροπιαστικής επιτροπείας, η ανάκτηση βαθμών ελευθερίας και η επαναδιαπραγμάτευση –το τονίζω- των σκληρών μέτρων αυτής της συμφωνίας με καλύτερους όρους.

Σε ό,τι αφορά τα αντίμετρα, που για πρώτη φορά συμφωνήθηκαν, είναι αναμφίβολα θετικά και ελπίζουμε ότι θα γίνει κατορθωτό να ενεργοποιηθούν στο σύνολό τους, παρά τα εμπόδια που φοβάμαι ότι θα θέσει το ΔΝΤ, εκμεταλλευόμενο τη δύναμη που του δίνει το άρθρο 15. Στηρίζονται, όμως, σε μία αναδιανομή μεταξύ των φτωχών και των φτωχότερων και δεν είναι σίγουρο ότι αρκούν για να θεραπεύσουν τον πόνο που θα συνεχίσουν να υφίστανται τα πιο αδύναμα κοινωνικά στρώματα.

Θα ήθελα, τέλος, τώρα να αναφερθώ στο ζήτημα του χρέους. Πρέπει να το έχουμε καθαρό. Χωρίς ρύθμιση του χρέους, η έξοδος από το μνημόνια είναι εξαιρετικά αμφίβολη. Και βέβαια, παρά το γεγονός ότι σήμερα δεν ψηφίζουμε κάποια ρήτρα ακύρωσης, πρέπει να είναι σαφές στην Εθνική Αντιπροσωπεία ότι χωρίς τη θετική εξέλιξη στο ζήτημα του χρέους που μπορεί να προκαλέσει την αποχώρηση του ΔΝΤ, ισχύει η πολιτική δέσμευση ότι τα μέτρα που τώρα θα ψηφίσουμε δεν θα εφαρμοστούν, τουλάχιστον όχι από αυτή την Κυβέρνηση. Αν μπορεί, ας κάνει αντίστοιχη δήλωση και η Αντιπολίτευση. Ας τολμήσει να πει το ίδιο και ο κ. Μητσοτάκης.

Στο σημείο αυτό πρέπει να διευκρινιστεί τι επιδιώκει η Κυβέρνηση στο ζήτημα του χρέους. Μια καλύτερη ρύθμιση των επιτοκίων; Αντικατάσταση των δανείων του ΔΝΤ από τον ESM και πιθανώς επιμήκυνση του χρόνου αποπληρωμής; Πρόκειται για αναγκαία, αλλά όχι ικανά μέτρα για να βγούμε από την κρίση. Οι στόχοι για το κούρεμα του χρέους, τη ρήτρα ανάπτυξης και την περίοδο χάριτος υπάρχουν πάνω στο τραπέζι της διαπραγμάτευσης; Αυτό πρέπει να απαντηθεί.

Κυρίες και κύριοι συνάδελφοι, στις δύσκολες συνθήκες που εξακολουθούν να υπάρχουν, η παραμονή της Κυβέρνησης της Αριστεράς στην εξουσία συνεχίζει να είναι κρίσιμη προϋπόθεση για την έξοδο της χώρας από τα μνημόνια και την επιτροπεία. Αυτό δεν αλλάζει όσες και αν είναι οι επιφυλάξεις και η εύλογη κριτική που ασκείται στην Κυβέρνηση από τον κόσμο της εργασίας και πολλούς προοδευτικούς πολίτες.

Οφείλουμε όλοι να σκεφτούμε ακόμη μια παράμετρο. Στην Ευρώπη που βρίσκεται σε έναν κύκλο εκλογικών αναμετρήσεων, θα υπάρξουν εξελίξεις με αβέβαιη κατάληξη, αλλά και δυνατότητες. Ο ΣΥΡΙΖΑ παραμένει μια δύναμη έτοιμη να εκμεταλλευθεί ανά πάσα στιγμή τις ρωγμές στο φρούριο της ατέρμονης λιτότητας που ροκανίζει το ευρωπαϊκό οικοδόμημα, ενισχύοντας αποσταθεροποιητικές τάσεις και την ακροδεξιά. Αντίθετα, η Νέα Δημοκρατία και προσωπικά ο κ. Μητσοτάκης, είναι ιδεολογικά και πολιτικά ταγμένοι στην υπεράσπιση του τείχους της λιτότητας και της κοινωνικής απορρύθμισης.

**ΜΑΥΡΟΥΔΗΣ ΒΟΡΙΔΗΣ:** Αφού συμφωνείτε με την τροπολογία.

**ΝΙΚΟΛΑΟΣ ΦΙΛΗΣ:** Αγαπητοί συνάδελφοι, αύριο ψηφίζουμε τα νέα σκληρά μέτρα με τα θετικά αντίμετρα, ως προϋπόθεση για την ελάφρυνση του χρέους.

Η ψήφος μας είναι ψήφος εμπιστοσύνης στην Κυβέρνηση της Αριστεράς, όχι ως το μη χείρον, αλλά ως της ιστορικής δύναμης που με συγκροτημένο σχέδιο μπορεί να εκπροσωπήσει την ελπίδα για έναν καλύτερο κόσμο, για μια καλύτερη Ελλάδα. Δεν εγκαταλείπουμε, δεν παραιτούμαστε. Συνεχίζουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Κωνσταντίνος Μπαργιώτας από τη Δημοκρατική Συμπαράταξη έχει τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα κάποιος θυμήθηκε μια φωτογραφία η οποία σιγά σιγά πλημμύρισε το ίντερνετ και τα μέσα κοινωνικής δικτύωσης. Δείχνει πάνω από τον Άγνωστο Στρατιώτη το μισό σχεδόν σημερινό Υπουργικό Συμβούλιο της Κυβέρνησης πίσω από ένα πανό το οποίο γράφει: «Φύγετε. Είστε επικίνδυνοι για τη χώρα». Νοέμβριος του 2012. Και το σχόλιο που ακολουθεί αυτή την αντιμνημονιακή φωτογραφία είναι αρκετά πικρό. Λέει: «Αυτοί που είπαν ότι θα αλλάξουν τον κόσμο έγιναν η χειρότερη εκδοχή του μιας και σήμερα αυτοί αναδεικνύονται σε πρωταθλητές των μνημονίων». Μερικοί τουλάχιστον.

Είναι αλήθεια ότι η Κυβέρνηση της Αριστεράς ακόμη και σήμερα μονίμως βουτάει στο παρελθόν και προσπαθεί να αλιεύσει ιδεολογικά πρότυπα και ιδεολογίες που πραγματικά βρίσκονται πολύ παλιά. Άντεξαν και τη διαδικασία της πτώσης του Τείχους και τη διαδικασία της αλλαγής του αιώνα.

Και υπάρχει ακόμη μια εικόνα σήμερα στην οποία θέλω να αναφερθώ. Νομίζω ότι είναι εμβληματική και δείχνει όλη την αντίφαση και όλο το πρόβλημα που έχει ουσιαστικά αυτή η Κυβέρνηση. Είναι ένα σκίτσο του Αρκά. Δείχνει έναν τύπο μεταμφιεσμένο σε «ελασίτη» να κουνάει μια κόκκινη σημαία που γράφει μεγαλοπρεπώς: «Ναι σε όλα».

Γιατί στην πραγματικότητα αυτό είναι η Κυβέρνηση που έχουμε σήμερα. Είναι μια Κυβέρνηση που της αρέσει να αναφέρεται σε έναν αριστερό λόγο και μια αριστερή πολιτική εβδομήντα ετών, ξεπερασμένη εκ των πραγμάτων, η οποία στην πραγματικότητα συντρίβεται σήμερα από την πραγματικότητα.

Έτσι, λοιπόν, ο κ. Καραγιαννίδης σήμερα, με πολύ χαρακτηριστικό τρόπο, άφησε τα φυσεκλίκια έξω από την Αίθουσα και το δίκοχο του «ελασίτη» και μπήκε μέσα ενδεδυμένος αξιοπρεπώς με σακάκι και πουκάμισο και μας είπε ότι δεν γίνεται αλλιώς. Μας είπε ότι δεσμεύει τη Κυβέρνηση η Συνθήκη του Μάαστριχτ.

Αλήθεια, δεν το ξέρατε, κύριε Καραγιαννίδη, αυτό το 2014, το 2011, το 2012, που μιλούσαμε για επανάσταση, ανατροπές κ.λπ.; Δεν ξέρατε ότι ο Συνασπισμός της εποχής ψήφισε τη Συνθήκη του Μάαστριχτ και όντως δεσμεύει τη χώρα μας μαζί με πολλές άλλες συμμαχίες; Τώρα μάθαμε ότι οι συμμαχίες και το πλαίσιο των συμμαχιών δεσμεύει τη χώρα με πολλούς τρόπους και όχι μόνο με αυτόν;

Μέχρι σήμερα το κεντρικό αφήγημα της Κυβέρνησης, στο οποίο είναι αλήθεια ότι έχει εγκλωβιστεί και η Αντιπολίτευση και πολλές φορές εγκλωβιζόμαστε όλοι, είναι ένα εθνολαϊκιστικό αφήγημα που παρουσιάζει την κρίση σαν μια ξενόφερτη πολιτική ενέργεια εναντίον της χώρας και προτείνει ως λύση την αντιπαράθεση, τον πόλεμο.

Ήταν πολύ πιο έντονα, βέβαια, τα φαινόμενα με τους γερμανοτσολιάδες, εκείνες τις εξαιρετικές συγκεντρώσεις για το κατοχικό χρέος κ.λπ., κ.λπ.. Αλήθεια, πού είναι; Πού έχουν χαθεί; Γενικώς, όμως, τα δομικά προβλήματα είναι λεπτομέρειες σε αυτή την αφήγηση. Οι μεταρρυθμίσεις στη δικαιοσύνη, στη διοίκηση, στο φορολογικό είναι λεπτομέρειες που δεν χρειάζονται. Άλλωστε, διορίζουμε τους κολλητούς μας οι οποίοι, επειδή είναι κολλητοί μας και αριστεροί, εξ ορισμού θα λύσουν τα προβλήματα με τον καλύτερο δυνατό τρόπο. Δεν χρειάζεται καμμία άλλη κουβέντα. Προέχει η υποτιθέμενη σύγκρουση με τον φανταστικό εχθρό. Πότε είναι τα ξένα συμφέροντα, πότε είναι το ντόπιο κατεστημένο, πότε είναι όλοι μαζί εναντίον της χώρας. Κίβδηλα διλήμματα σε μια χώρα που βουλιάζει και η καλύτερη απόδειξη ότι τα διλήμματα είναι κίβδηλα, είναι τα κατορθώματα της περίφημης διαπραγμάτευσης από την ώρα που άρχισε.

Θυμίζω τα capital controls-επίτευγμα της διαπραγμάτευσης, τρίτο μνημόνιο-εκχώρηση της δημόσιας περιουσίας στο υπερταμείο, αντίο τράπεζες, αντί ο έλεγχος των εσόδων να γίνεται από την κυρίαρχη ελληνική Κυβέρνηση και καλημέρα, καλώς ήρθες τέταρτο μνημόνιο σήμερα. Η διαπραγμάτευση σε αυτό, μάλιστα, ξεκινάει από τον Δεκέμβριο για να λήξει πολύ γρήγορα με 3,6 δισεκατομμύρια μέτρα και καταλήγει με 4,9 δισεκατομμύρια τον Μάιο. Τεράστια επιτυχία!

Η ύφεση, λοιπόν, είναι το αποτέλεσμα της διαπραγμάτευσης και η φτώχεια. Και είναι η δικιά σας φτώχεια, είναι η δικιά σας ύφεση. Δεν είναι αποτέλεσμα παλιών πολιτικών. Είναι καινούργια ύφεση και καινούργια φτώχεια πάνω στην προηγούμενη ενδεχομένως. Καινούργια, όμως, γιατί το τέταρτο μνημόνιο αντλεί αυτά τα περίφημα 4,9 δισεκατομμύρια κατά προτεραιότητα και σχεδόν αποκλειστικά από τους φτωχότερους. Πρώτη φορά θίγονται εισοδήματα της τάξεως των 450 ευρώ τον μήνα και θίγονται συντάξεις της τάξεως των 800 ευρώ και των 700 ευρώ. Δεν έχει ξαναγίνει πριν με αυτή την ένταση. Αντισυνταγματικά, λέει το Ελεγκτικό. Δεν πειράζει. Και η Επιστημονική Υπηρεσία της Βουλής, επίσης, το λέει.

Και μάλιστα, νομοθετούμε εμπροσθοβαρώς, από το 2019 μέχρι το 2021, γιατί έτσι και αλλιώς όλοι ξέρουμε και το έχουμε καταλάβει ότι η συγκεκριμένη Κυβέρνηση ορίζοντα έχει μέχρι τα τέλη του 2018. Το ασφαλιστικό, τα μέτρα, τα πάντα έχουν ορίζοντα μέχρι το 2018. Να σπρώξουμε τα προβλήματα για τον επόμενο και έχει ο Θεός.

Όμως, η Κυβέρνηση είναι ομολογουμένως ευρηματική, κυρίες και κύριοι συνάδελφοι. Ανακάλυψε ένα «λεφτά υπάρχουν». Λέει ότι 7,6 δισεκατομμύρια θα εξοικονομήσει η Κυβέρνηση για να κάνει παροχές πρακτικά. Το άμεσο ερώτημα είναι ότι 7,6 δισεκατομμύρια μείον 4,9 δισεκατομμύρια, μας κάνει 2,7 δισεκατομμύρια. Προς τι το μίσος και ο αλληλοσπαραγμός εδώ και ένα εξάμηνο με τους ξένους -τους κακούς ξένους που είπαμε προηγουμένως- για να πάρουμε μέτρα και μετά αντίμετρα; Μόνο αυξήσεις 2,7 δισεκατομμύρια, μόνο παροχές. Γιατί να πάρουμε και μέτρα; Προφανώς, τα πράγματα είναι λίγο πιο πολύπλοκα από ό,τι φαίνεται, αλλιώς προφανώς θα γινόταν με αυτόν τον τρόπο.

Η Κυβέρνηση, από την άλλη μεριά, θεωρεί ότι η προοδευτική πολιτική -και αυτό πρέπει να το πούμε- είναι οι παροχές. Όχι ότι δεν χρειάζεται ενίσχυση των φτωχών και κάποιων συγκεκριμένων κατηγοριών. Είναι άλλο πράγμα. Όμως, τα αντίμετρα είναι κυνική παροχολογία. Είναι σαν να κλείνω το μάτι ότι θα σου δώσω χρήματα. Περί αυτού πρόκειται. Είναι και αντιαναπτυξιακή παροχολογία, γιατί η αλήθεια είναι ότι στη φάση που βρίσκεται η χώρα, χρειάζεται πολλά άλλα πράγματα μαζί με την ενίσχυση της οικογένειας και της φτώχειας.

Στην πραγματικότητα, είναι προσποιητή φιλανθρωπία έναντι ψήφων, είναι ψηφοθηρία, γιατί προοδευτική πολιτική σήμερα, εδώ που βρίσκεται η χώρα, είναι η δημιουργία και η ενίσχυση των θέσεων εργασίας, είναι η στήριξη της επιχειρηματικότητας, είναι η ανάπτυξη της πραγματικής οικονομίας και μέσα από αυτό, μέσω της αναδιανομής του πλούτου που θα παραχθεί, η στήριξη της οικογένειας και των φτωχών. Αυτό που κάνουμε τώρα είναι αναδιανομή της μιζέριας: Παίρνω από τον φτωχό για να δώσω στον φτωχό.

Είναι αδιέξοδο. Μέτρα 4,9 δισεκατομμυρίων ευρώ και έως και 5% πλεονάσματα που χρειάζονται γι’ αυτά τα υποτιθέμενα αντίμετρα, είναι απλώς καταστροφή και φαύλος κύκλος σε μια οικονομία η οποία δεν μπορεί να αναπτυχθεί καθόλου προς το παρόν και δεν προβλέπεται να αναπτυχθεί πάνω από 2%-2,2% για τα επόμενα χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Κυρίες και κύριοι συνάδελφοι, θα καταψηφίσουμε και τα μέτρα και τα αντίμετρα. Θα καταψηφίσουμε τα μέτρα, γιατί όπως είπα προηγουμένως, είναι αποτέλεσμα της πολιτικής των ΣΥΡΙΖΑ - ΑΝΕΛ. Είναι δυσβάσταχτα, ληστρικά για το φτωχότερο κομμάτι της κοινωνίας, άδικα και αντιαναπτυξιακά. Είναι αποτέλεσμα της πολιτικής της μακροβιότερης πλέον Κυβέρνησης μέσα στα μνημόνια. Είστε η Κυβέρνηση που κυβερνά για τον περισσότερο χρόνο από οποιαδήποτε άλλη. Δεν υπάρχουν δικαιολογίες χρόνου. Δεν είστε καθόλου νέοι.

Από την άλλη μεριά, τα αντίμετρα θα τα καταψηφίσουμε όχι μόνο γιατί είναι ανέφικτα, όχι μόνο γιατί στην πραγματικότητα είναι ένα καινούργιο πρόγραμμα της Θεσσαλονίκης, δηλαδή υποσχέσεις ΣΥΡΙΖΑ - ΑΝΕΛ με την αξία που έχουν –και ξέρουμε πολύ καλά τι αξία έχουν οι υποσχέσεις ΣΥΡΙΖΑ - ΑΝΕΛ- αλλά κυρίως γιατί στην πραγματικότητα είναι η νομοθέτηση της δέσμευσης πως από εδώ και πέρα, για μια σειρά κοινωνικών πολιτικών αποφασίζει και δίνει άδεια το Διεθνές Νομισματικό Ταμείο στην Κυβέρνηση της χώρας.

Για παράδειγμα, ακούσαμε τον κ. Λουράντο να διαμαρτύρεται για ακόμη μία φορά σ’ αυτήν την Αίθουσα –και μάλιστα αυτή τη φορά ενάντια στην «Κυβέρνηση της καρδιάς του»- για τα περίφημα μη συνταγογραφούμενα φάρμακα που είναι ένα σήριαλ μέσα στην κρίση. Ακούμε, όμως, ταυτόχρονα και την κοινωνία που βαρέθηκε να πληρώνει όλα τα φάρμακα σαν μη συνταγογραφούμενα από την τσέπη της.

Η αναγκαία, λοιπόν, μεταρρύθμιση, κατά τη γνώμη μου, θα έπρεπε να έχει ήδη αρχίσει για την εισαγωγή εισοδηματικών κριτηρίων στη συμμετοχή στα φάρμακα. Αυτή όχι απλώς δεν ξεκινά, όχι απλώς δεν συζητείται, αλλά πάει στις καλένδες και θα συμβεί αν το επιτρέψει το Διεθνές Νομισματικό Ταμείο και όταν το επιτρέψει το Διεθνές Νομισματικό Ταμείο. Σίγουρα όχι το 2018, σίγουρα όχι το 2019.

Θα ήθελα να κάνω ένα τελευταίο σχόλιο –και θα κλείσω με αυτό, κύριε Πρόεδρε- για τον ΦΠΑ στα αγροτικά εφόδια. Υπάρχει αρκετή κινητικότητα και πίεση –υποτίθεται- από τον ΣΥΡΙΖΑ για την ψήφισή του. Νομίζω ότι αυτά πρέπει να τα ψηφίσουν μόνο αυτοί που πήραν τον ΦΠΑ από το 13% και τον πήγαν στο 24%, όταν όλοι οι άλλοι εκλιπαρούσαμε σ’ αυτήν την Αίθουσα να μη συμπεριληφθούν στο τρίτο μνημόνιο, όπως και αυτοί οι ίδιοι που τριπλασίασαν τις εισφορές των αγροτών. Αυτοί μόνο πρέπει να κάνουν πίσω, γιατί τα λάθη πρέπει να πληρώνονται και αυτοί που τα έκαναν πρέπει να φαίνονται.

Υπάρχει μια σειρά θεμάτων που θα μπορούσαμε να συζητήσουμε και ενδεχομένως να συμφωνήσουμε, προκειμένου να είμαστε εποικοδομητικοί. Αυτά είναι στριμωγμένα, δυστυχώς, σε αυτό το τέταρτο μνημόνιο και θα τα καταψηφίσουμε εξ ανάγκης, γιατί ούτε συζήτηση έγινε ούτε καμμία πρόταση μπόρεσε να κατατεθεί. Μιλώ για την κατάργηση του Ζ΄ ψηφίσματος ή για τον νέο τρόπο προμηθειών στα νοσοκομεία, που κατά τη γνώμη μου είναι προβληματικός, αλλά θα μπορούσε να βελτιωθεί, μιλώ για την απελευθέρωση των μεταφορών, για την οποία τόση σφαγή είχε γίνει στο παρελθόν και η οποία περνά σήμερα χωρίς ένα σχόλιο.

Κυρίες και κύριοι, η χώρα –για να κλείσω, γιατί καταχράστηκα τον χρόνο- δεν πάει πουθενά από μνημόνιο σε μνημόνιο. Από το τέταρτο στο πέμπτο μνημόνιο δεν έχουμε να κερδίσουμε τίποτα. Χρειάζεται συνεννόηση, εθνική αναδιαπραγμάτευση πολλών πραγμάτων και από τα προηγούμενα μνημόνια και από τα δύο τελευταία. Χρειάζεται ένα εθνικό πλαίσιο για επενδύσεις που να υπερβαίνει τον βίο των κυβερνήσεων. Χρειάζεται ένα σταθερό φορολογικό σύστημα που να υπερβαίνει τον βίο των κυβερνήσεων. Χρειάζονται πολιτικές για την ενεργοποίηση των παραγωγικών δυνάμεων που να υπερβαίνουν τον βίο των κυβερνήσεων.

Δηλαδή, δεν χρειάζεται μια άλλη κυβέρνηση. Δεν χρειάζεται να αλλάξει η Κυβέρνηση. Χρειάζεται να αλλάξει η νοοτροπία. Χρειάζεται ένα καινούργιο παράδειγμα. Χρειάζεται εθνική ομοψυχία. Χρειάζονται πραγματικές, ρεαλιστικές πολιτικές και όχι συνωμοσιολογία και μυθεύματα.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Πρόεδρε, θα ήθελα, παρακαλώ, τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Κύριε Καραγιαννίδη, δεν υπάρχει προσωπικό ζήτημα. Όμως, μέχρι να συνεννοηθούμε αν υπάρχει ή όχι, θα έχει περάσει το ένα λεπτό, οπότε μπορείτε να μιλήσετε.

Ορίστε, έχετε τον λόγο.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Δεν με ενδιαφέρει η κριτική. Δεν δίνω καμμιά σημασία σ’ αυτά που είπε ο κ. Μπαργιώτας, αλλά ακόμα και ως σχήμα λόγου «Άφησα τα φισεκλίκια και μπήκα μέσα ντυμένος αξιοπρεπώς» είναι προσβλητικό, όπως και να το κάνουμε. Επειδή ο κ. Μπαργιώτας δεν είναι αστυνομία ένδυσης, εγώ ζητώ να πάρει πίσω τουλάχιστον αυτήν την προσβολή, γιατί είναι προσβλητικό.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αν είναι να χαλάσουμε την εικόνα που είχαμε μέχρι τώρα, τότε να το πάρω πίσω.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ωραία. Αφού παίρνει πίσω την προσβολή …

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε συνάδελφε, χαριτολόγημα ήταν. Το παίρνει πίσω.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Όχι, όχι, δεν είναι χαριτολόγημα, γιατί μπορώ να πω για την εμφάνιση του κ. Μπαργιώτα κάτι χαριτολογώντας. Ξέρετε πολύ καλά αυτό πώς πάει. Μπορώ να πω οτιδήποτε για οποιονδήποτε χαριτολογώντας. Δεν είναι χαριτολόγημα. Δεν ξέρω αν ντύνεται ευπρεπώς ο κ. Μπαργιώτας και εγώ…

**ΠΡΟΕΔΡΕΥΩΝ (Σπυρίδων Λυκούδης):** Κατά την εκτίμηση του Προεδρείου είναι χαριτολόγημα, κύριε συνάδελφε. Τι να κάνουμε τώρα; Να κάνουμε συζήτηση πάνω σε αυτό;

**ΧΡΗΣΤΟΣ ΚΑΡΑΓΙΑΝΝΙΔΗΣ:** Να κάνουμε συζήτηση, κύριε Πρόεδρε, όταν κάποιος προσβάλλει κάποιον.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, τι θέλετε τώρα;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Επειδή η ώρα είναι περασμένη και επειδή το τελευταίο πράγμα που ήθελα να κάνω ήταν να προσβάλλω τον κ. Καραγιαννίδη, ειδικά για την ένδυση, κάτι που είναι το λιγότερο, το παίρνω πίσω, απολογούμενος. Προς Θεού!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Είναι το αυτονόητο.

**ΠΡΟΕΔΡΕΥΩΝ (Σπυρίδων Λυκούδης):** Είναι σαφές αυτό.

Ο συνάδελφος κ. Σωκράτης Βαρδάκης από τον ΣΥΡΙΖΑ έχει τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πραγματικά ένιωσα άβολα αυτές τις δυο-τρεις ημέρες ακούγοντας και βλέποντας να παρελαύνουν από αυτό το Βήμα «Ρομπέν των Δασών», υποστηρικτές αδύναμων, υποστηρικτές των φτωχών, προστάτες των ανέργων, των συνταξιούχων, υποστηρικτές συνδικαλιστών, Σωμάτων Ασφαλείας, λιμενικών. Δεν έμεινε καμμιά κοινωνική τάξη παραπονούμενη. Ένιωσα πραγματικά άσχημα γιατί κάποια στιγμή μου πέρασε η ιδέα ότι εγώ ήμουν Βουλευτής είκοσι χρόνια και ο ΣΥΡΙΖΑ κυβέρνησε είκοσι χρόνια και φέραμε τη χώρα μου σε αυτό το χάλι!

Κυρίες και κύριοι συνάδελφοι, σκόπιμα για κάποιους, περνάνε στα ψιλά γράμματα, η επιδότηση ενοικίου, που θα ωφελήσει εκατό χιλιάδες νοικοκυριά, η μηδενική ή η μειωμένη συμμετοχή στη φαρμακευτική δαπάνη -μέτρο που αφορά το 79% του συνόλου του πληθυσμού- η αύξηση δικαιούχων δωρεάν πρόσβασης σε βρεφονηπιακούς σταθμούς, η επέκταση του προγράμματος των σχολικών γευμάτων, η αύξηση και η επέκταση επιδόματος τέκνου, η δημιουργία θέσεων εργασίας με σκοπό την καταπολέμηση της ανεργίας. Όσο και αν προσπαθείτε να μειώσετε τη σημασία αυτών των μέτρων στήριξης, δεν θα τα καταφέρετε.

Πράγματι, προβλέπεται στο πολυνομοσχέδιο παρέμβαση και στη συνταξιοδοτική δαπάνη. Πρόβλημα δημιουργεί και η μείωση του αφορολόγητου. Όμως, προβλέπονται και τα παραπάνω αντίμετρα και μόλις αυτά ψηφιστούν, μπαίνουμε στην τελική ευθεία ολοκλήρωσης της δεύτερης αξιολόγησης, η οποία θα παίξει καθοριστικό ρόλο στις συζητήσεις για το ελληνικό χρέος. Διότι εμείς ακολουθούμε το πρόγραμμα, με σκοπό την ολοκλήρωση της αξιολόγησης, ενώ τρέχουμε ταυτόχρονα τις συζητήσεις για την ελάφρυνση του χρέους, χωρίς να ξεχνάμε το κοινωνικό μας πρόσημο. Δεν ζητούμε πιστοποιητικά βιωσιμότητας του χρέους. Θα πετύχουμε τη βιωσιμότητα του χρέους.

Κυρίες και κύριοι συνάδελφοι της Νέας Δημοκρατίας και του ΠΑΣΟΚ, καλό θα ήταν να μην ξεχνάτε την επίθεση που εξαπολύσατε στα εργασιακά δικαιώματα την τετραετία της διακυβέρνησής σας, γιατί το αποτέλεσμα των πολιτικών σας επιλογών ήταν η πλήρης απορρύθμιση των εργασιακών σχέσεων στην Ελλάδα, ενώ κατερίφθη η νεοφιλελεύθερη ρητορική σας ότι δήθεν η μείωση του μισθολογικού κόστους θα συνέβαλε στην ανάκτηση της ανταγωνιστικότητας της ελληνικής οικονομίας. Ούτε προοπτικές ανταγωνιστικότητας δημιούργησε ούτε θέσεις εργασίας. Ακόμα και το ΔΝΤ την είχε χαρακτηρίσει ως λάθος στρατηγική. Όμως, εσείς συνεχίζετε, ακόμα και σήμερα, να ασπάζεστε τις ίδιες επικίνδυνες πολιτικές, δημιουργώντας την τρόικα εσωτερικού.

Οι παρεμβάσεις σας οδήγησαν μόνο σε βαθιά ύφεση, σε δραματική αύξηση της ανεργίας, της φτώχειας και των κοινωνικών ανισοτήτων. Επί ημερών σας παγιώθηκε ένα αισχρό, πραγματικά, πλαίσιο που διέπει την αγορά εργασίας και δημιουργεί συνθήκες γαλέρας.

Μην μας εγκαλείτε, λοιπόν, κυρίες και κύριοι συνάδελφοι της Αντιπολίτευσης, γιατί η Κυβέρνηση έδωσε μάχες και θα συνεχίσει να δίνει μάχες για τα κοινωνικά δικαιώματα και όχι μόνο. Βάλατε στο στόχαστρο τις συλλογικές συμβάσεις, τα κατώτερα όρια προστασίας της εργασίας, αναστέλλοντας ουσιαστικά επ' αόριστον το πλαίσιο των συλλογικών διαπραγματεύσεων και τη λειτουργία των συλλογικών συμβάσεων.

Κυρίες και κύριοι συνάδελφοι, δείτε τώρα ποιοι μας εγκαλούν και ποιοι μας κουνούν το δάκτυλο, ποιοι μιλούν και μίλησαν χθες για αιματοβαμμένα μέτρα και προδότες. Ποιοι; Οι πραγματικοί προδότες, που διετέλεσαν, όχι μόνο Βουλευτές, αλλά έβαλαν την υπογραφή τους ως Υπουργοί και Υφυπουργοί. Αυτοί που, αντί να ζητήσουν ένα συγγνώμη, αντί να παραδειγματιστούν από τα εγκληματικά τους λάθη, αντί να συμβάλλουν να αναστρέψουμε, να αντιστρέψουμε, να πάρουμε πίσω τις άδικες πολιτικές που νομοθέτησαν, κατήργησαν κάθε έννοια δικαίου.

Και έρχομαι στις ελαστικές μορφές απασχόλησης. Μιλούν αυτοί που πραγματικά έστειλαν στον καιάδα χιλιάδες επιχειρήσεις, ενάμισι εκατομμύριο εργαζόμενους στην ανεργία, κατήργησαν τις συλλογικές συμβάσεις, απαξίωσαν και απενεργοποίησαν τους ελεγκτικούς μηχανισμούς σκόπιμα για να αβαντάρουν τους εργοδότες.

Και έφτασε η μαύρη εργασία, η ανασφάλιστη εργασία στο 30% με προφανές πρόβλημα επιβίωσης των ασφαλιστικών ταμείων. Αυτοί που λεηλάτησαν και με αυτόν τον τρόπο και με άλλους τρόπους, όπως θυμάστε όλοι, τα ασφαλιστικά ταμεία. Αυτοί που έκοψαν το 40% με 45% μισθών και συντάξεων, μας εγκαλούν σήμερα για οριζόντιες περικοπές. Μιλούν αυτοί, που έστειλαν μια γενιά νέων ανθρώπων μετανάστες, αυτοί που οδηγήσαν τους συνανθρώπους μας στους κάδους απορριμμάτων για να ψάχνουν φαγητό.

Άκουσα χθες την κ. Μπακογιάννη, που μας εγκαλούσε ότι το 2010, το 2011, το 2012 ήμασταν με πανό και διατρανώναμε την αντίθεσή μας. Μαζί ήμασταν με την κ. Μπακογιάννη, γιατί τότε η κ. Μπακογιάννη από τη Δημοκρατική Συμμαχία έβριζε τον Σαμαρά, έβριζε την κυβέρνηση της Νέας Δημοκρατίας, έβριζε τους Βουλευτές της Νέας Δημοκρατίας. Και αυτή σε ομιλία της απ’ αυτό εδώ το Βήμα το 2010 και το 2012 είχε πει ότι τρύπησαν οι κάδοι απορριμμάτων, καθώς οι άνθρωποι έβαζαν μέσα τα χέρια τους για να βρουν ένα ξεροκόμματο να το φάνε. Και χθες εγκαλούσε εμάς! Μαζί παλεύαμε με την κ. Μπακογιάννη τότε. Τώρα, βέβαια, ανήκει αλλού.

Μιλούν αυτοί που σφράγισαν την Εργατική Εστία, τον ΟΕΚ εξαφανίζοντας δισεκατομμύρια ευρώ που ήταν χρήματα του ελληνικού λαού. Μιλούν αυτοί που απέλυσαν εκπαιδευτικούς, χιλιάδες εργαζόμενους, σχολικούς φύλακες, δημοτικούς αστυνομικούς, καθαρίστριες. Αυτοί που εξαθλίωσαν τους αγρότες μας. Ένα αναπτυξιακό εργαλείο είχαν οι αγρότες, την Αγροτική Τράπεζα, και την ξεπούλησαν.

Φόρτωσαν τους αγρότες με εκατομμύρια ευρώ χρέη και πανωτόκια από το 2004, κάτι που και αυτό θα λύσουμε σήμερα -εκτός και εάν κάποιοι το λύσουν με επίκαιρες ερωτήσεις- που μαζί με τη μείωση του ΦΠΑ στο 13% και στα αγροτικά εφόδια δίνει μια μεγάλη ανάσα στους αγρότες.

Αυτοί που σήμερα έχουν το θράσος να μιλούν για συλλογικές συμβάσεις, έβαλαν στη ζωή μας τους ενοικιαζόμενους εργαζόμενους, τους εργολάβους διαπλοκής, που αντί πινακίου φακής, εκμεταλλευόντουσαν εργατικό δυναμικό ακόμη και μέχρι χθες. Αυτοί που, άμα γυρίσεις ανάποδα τις τσέπες των κομμάτων τους, θα πέσει απ’ αυτές τις τσέπες το 1/4 του χρέους. Αλήθεια, θα πληρώσετε αυτό το χρέος; Απολογηθείτε στον ελληνικό λαό: Θα πληρώσετε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Απολογήσου εσύ για το μνημόνιο!

**ΣΩΚΡΑΤΗΣ ΒΑΡΔΑΚΗΣ:** Δώστε το μισθό σας. Εμείς δίνουμε το 40%, για να μην έχει χρέη ο ΣΥΡΙΖΑ. Εσείς τι δίνετε; Τετρακόσια εκατομμύρια χρωστάτε τα δύο κόμματα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Πες τίποτα για το μνημόνιο!

**ΣΩΚΡΑΤΗΣ ΒΑΡΔΑΚΗΣ:** Απολογηθείτε στον ελληνικό λαό. Θα τα πληρώσετε κάποτε; Δεν θα τα πληρώσει ο ελληνικός λαός αυτά τα χρήματα. Πραγματικά, είσαστε θλιβεροί. Είστε θύτες και παριστάνετε τα θύματα. Όμως, ο ελληνικός λαός δεν σας εμπιστεύεται, γιατί εσείς τον προδώσατε.

Εμείς σήμερα τι κάνουμε; Ανατρέπουμε αυτήν την κατάσταση, επαναφέροντας τις βασικές αρχές των συλλογικών διαπραγματεύσεων, την αρχή της ευνοϊκότερης ρύθμισης, την αρχή της επεκτασιμότητας.

Ακούω από χθες για την ανταπεργία, ότι ο ΣΥΡΙΖΑ θεσπίζει το δικαίωμα της ανταπεργίας, το lock out. Να είμαστε ξεκάθαροι. Ακούστε να δείτε. Η ανταπεργία δεν αλλάζει. Και θα υπάρξει πρόβλεψη ταχείας ικανοποίησης των απαιτήσεων των εργαζομένων, σε περίπτωση που ο εργοδότης καθίσταται υπερήμερος προς την αποδοχή της εργασίας και την καταβολή του μισθού σε περίπτωση απεργίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, δώσαμε μεγάλη μάχη για τα εργασιακά, με σύμμαχο τις αρχές του ευρωπαϊκού κοινωνικού μοντέλου, οι οποίες αποτελούν την ψυχή της Ευρωπαϊκής Ένωσης και αποτυπώνονται στους χάρτες θεμελιωδών κοινωνικών δικαιωμάτων, που ισχύουν στην Ευρώπη και στους οποίους δεσπόζουσα θέση κατέχει το δικαίωμα της συλλογικής διαπραγμάτευσης.

Και επειδή κάποιοι κόπτονται από προχθές, όσον αφορά τις ομαδικές απολύσεις, αυτό τους έμεινε! Μέχρι προχθές, μέχρι χθες, ήταν υπέρ των ομαδικών απολύσεων.

**ΙΩΑΝΝΗΣ ΒΡΟΥΤΣΗΣ:** Των ομαδικών απολύσεων; Τώρα ψηφίζονται!

**ΣΩΚΡΑΤΗΣ ΒΑΡΔΑΚΗΣ:** Και σε αυτό θα βρούμε λύση. Να είστε σίγουροι. Και όχι τώρα, άμεσα. Αύριο, μεθαύριο.

Και θα σας δώσω μια συμβουλή.

Κύριε Βρούτση, μήπως θυμάστε πότε ψηφίσατε και θεσπίσατε τον νόμο για τους ανασφάλιστους και για την ιατροφαρμακευτική περίθαλψη των ανασφάλιστων; Μήπως θυμάστε; Κάτι είπε ο κ. Μητσοτάκης ότι είχατε ψηφίσει νόμο για την πλήρη δωρεάν ιατροφαρμακευτική περίθαλψη των ανασφάλιστων. Θυμάστε;

**ΙΩΑΝΝΗΣ ΒΡΟΥΤΣΗΣ:** Τα έχεις μπερδέψει!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Δύο υπουργικές αποφάσεις Βορίδη.

**ΣΩΚΡΑΤΗΣ ΒΑΡΔΑΚΗΣ:** Εγώ τα έχω μπερδέψει;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώσατε.

**ΣΩΚΡΑΤΗΣ ΒΑΡΔΑΚΗΣ:** Ολοκληρώνω.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώσατε.

**ΣΩΚΡΑΤΗΣ ΒΑΡΔΑΚΗΣ:** Επειδή, λοιπόν, είσαστε ψεύτες και λέτε ψέματα, θα σας πω το εξής. Όταν θεσπίσατε αυτό τον νόμο, όπως είπε ο κ. Μητσοτάκης, που διαρρηγνύετε εδώ τα ιμάτιά σας –γιατί αυτό είναι ένα επίτευγμα και μια μεγάλη τομή της Κυβέρνησης του ΣΥΡΙΖΑ- δυόμισι εκατομμύρια ανασφάλιστοι να έχουν σήμερα ιατροφαρμακευτική περίθαλψη και ήταν στο λεγόμενο «παράλληλο πρόγραμμα», θα καταθέσω στα Πρακτικά της Βουλής….

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε συνάδελφε. Σας ευχαριστούμε.

**ΣΩΚΡΑΤΗΣ ΒΑΡΔΑΚΗΣ:** Ένα δευτερόλεπτο, κύριε Πρόεδρε.

Επαναλαμβάνω ότι θα καταθέσω βεβαιώσεις ανασφάλιστων, που πλήρωναν στα νοσοκομεία, ακόμα και μέχρι το 2013 και το 2014.

(Στο σημείο αυτό ο Βουλευτής κ. Σωκράτης Βαρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας δώσω μια συμβουλή, αν και είμαι νέος Βουλευτής: Να προσέχετε λίγο, γιατί το στερητικό σύνδρομο εξουσίας, που σας διακατέχει, δεν είναι επικίνδυνο για τα κόμματά σας –κάτι που δεν μας απασχολεί- αλλά είναι επικίνδυνο για τη χώρα, γιατί τα πολλά χρόνια που είστε στα έδρανα…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώσατε. Σας παρακαλώ.

**ΣΩΚΡΑΤΗΣ ΒΑΡΔΑΚΗΣ:** …της Αντιπολίτευσης, αρκετά μας σώσατε! Δεν θέλουμε άλλους προστάτες και τσάμπα μάγκες.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πάρα πολύ.

Κύριοι συνάδελφοι, έχουμε συνεννοηθεί ότι στη 1.00΄ θα τελειώσουμε τη συνεδρίαση. Ακολουθούν επτά συνάδελφοι. Με αυστηρή τήρηση του χρόνου, πάμε 1.10΄.

**ΙΩΑΝΝΗΣ ΒΡΟΥΤΣΗΣ:** Δεκάλεπτο θέλω κι εγώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Αποκλείεται να γίνει οποιαδήποτε εκτροπή από τον χρόνο, κύριε Βρούτση. Καταλαβαίνω ότι μέχρι τώρα μίλησαν όλοι παραπάνω. Όμως, έτσι θα πάμε στις 2.00΄ και δεν είναι δυνατό.

**ΙΩΑΝΝΗΣ ΒΡΟΥΤΣΗΣ:** Όλοι οι Βουλευτές του ΣΥΡΙΖΑ μίλησαν δέκα λεπτά.

**ΣΩΚΡΑΤΗΣ ΒΑΡΔΑΚΗΣ:** Πόση ώρα μίλησε ο κ. Δημοσχάκης;

**ΠΡΟΕΔΡΕΥΩΝ (Σπυρίδων Λυκούδης):** Τι θα γίνει τώρα; Θα κάνουμε κουβέντα για το πόση ώρα μίλησε ο ένας και ο άλλος;

Τον λόγο έχει ο συνάδελφος κ. Παναγιωτόπουλος από τη Νέα Δημοκρατία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βλέπω εδώ ότι η επιχειρηματολογία των συναδέλφων της κυβερνητικής πλειοψηφίας εξαντλείται με δυο λόγια στο «κοίτα ποιος μιλάει» με ύφος βέβαια ιερής αγανάκτησης. Εγώ θα πω και δυο-τρία λόγια για το νομοσχέδιο, που θα ψηφίσετε αύριο, το μνημόνιο.

Λένε, λοιπόν, ότι απαισιόδοξος είναι ένας καλά ενημερωμένος αισιόδοξος. Σήμερα, ένας έγκυρος ξένος τραπεζικός οίκος διατύπωσε σοβαρές επιφυλάξεις, σχετικά με τη γρήγορη έξοδο της χώρας στις αγορές. Και αυτοί δεν είναι μέλη των κυβερνήσεων ΠΑΣΟΚ-Νέα Δημοκρατία του παρελθόντος. Σίγουρα δεν είναι.

Χθες σαράντα επτά φορείς εξέφρασαν με βαριές κουβέντες και έντονη αγωνία την απόλυτη απαισιοδοξία τους για το τέταρτο μνημόνιο, που ετοιμάζεται να ψηφίσει η κυβερνητική πλειοψηφία και μάλιστα, χωρίς ιδιαίτερες αναστολές, όπως βλέπουμε και παρά το γεγονός ότι πρόσφατα κορυφαίοι κυβερνητικοί παράγοντες ισχυρίζονταν ότι η προ-νομοθέτηση μέτρων –τα οποία θα ισχύσουν δηλαδή μετά τη λήξη του τρέχοντος προγράμματος, δηλαδή μετά το 2018- είναι αντισυνταγματική και ξένη προς το ευρωπαϊκό κεκτημένο. Εσείς τα λέγατε. Είπατε-ξείπατε. Δεν είναι μάλλον ούτε η πρώτη ούτε η τελευταία φορά που λέτε-ξελέτε. «Ούτε ένα ευρώ νέα μέτρα» λέγατε, ενώ φέρνετε 4,9 δισεκατομμύρια νέα μέτρα.

Είναι, λοιπόν, ανενημέρωτοι όλοι αυτοί που εκπροσωπούν και εκφράζουν την παραγωγική ραχοκοκαλιά της χώρας –ρωτάω!- και μιλούν για νομοσχέδιο-έκτρωμα;

Είναι ανενημέρωτοι όλοι αυτοί και κάνουν λόγο για διάλυση του παραγωγικού ιστού της χώρας και για διατάξεις που «τελειώνουν» τους ένστολους και για ρυθμίσεις που απελευθερώνουν τις ομαδικές απολύσεις και για άρθρα που αναγκάζουν ελεύθερους επαγγελματίες να κλείνουν τα γραφεία τους -ήδη, ξέρετε, χιλιάδες το έχουν κάνει- από την αύξηση των ασφαλιστικών εισφορών στο ασφαλιστικό «Κατρούγκαλου», που θα θωράκιζε για πάντα το ασφαλιστικό και δέκα μήνες μετά κατέρρευσε; Είναι ανενημέρωτοι όλοι αυτοί και μιλούν για επιχειρήσεις που μεταφέρουν τη φορολογική τους έδρα στο εξωτερικό για να επιβιώσουν; Είναι όλοι αυτοί ανενημέρωτοι που κάνουν λόγο για όλα αυτά; Ή είναι όλοι με τη Νέα Δημοκρατία και το ΠΑΣΟΚ;

Παρεμπιπτόντως, μια και λέμε για τη φυγή των επιχειρήσεων, σαράντα χρόνια τώρα ή μάλλον είκοσι πέντε χρόνια τώρα, από τότε που καταλύθηκε το κομμουνιστικό καθεστώς στη Βουλγαρία και μπήκαν οι προϋποθέσεις ανάπτυξης της οικονομίας στη βάση της ιδιωτικής οικονομίας της χώρας αυτής βέβαια, οι ελληνικές επιχειρήσεις πήγαν εκεί, για να επεκταθούν και να δημιουργήσουν, να επενδύσουν και φυσικά, να προσθέτουν στο εγχώριο ΑΕΠ.

Σήμερα πηγαίνουν εκεί ή μάλλον μεταφέρουν τη φορολογική τους έδρα εκεί, όχι από επιλογή, αλλά από ανάγκη, για να γλιτώσουν την υπερφορολόγηση και να επιβιώσουν. Και δεν το κάνουν σήμερα μόνο οι μεγάλες επιχειρήσεις. Το κάνουν και τα φυσικά πρόσωπα. Ελεύθεροι επαγγελματίες, ακόμα και αγρότες, οργανωμένοι σε μια περισσότερο επιχειρηματική βάση πάνε στη Βουλγαρία για να γλιτώσουν.

Και εσείς αντιμετωπίζετε αυτό το γεγονός μάλλον ειρωνικά. Πριν από λίγο, άκουσα κάποιους συναδέλφους να ψιλοειρωνεύονται και γενικά δείχνετε μάλλον ικανοποιημένοι. Δηλώνετε ότι το νομοσχέδιο είναι το τέλος της λιτότητας, ενώ φέρνει ακόμα πολύ περισσότερη λιτότητα και φτωχοποιεί αδιακρίτως πλέον όλη την κοινωνία, με ιδιαίτερη μάλιστα μέριμνα για τον αγαπημένο στόχο, όπως είπα, τους ελεύθερους επαγγελματίες, στους οποίους επιβάλλατε εισφορά ως φόρο και τώρα επιβάλλετε εισφορά πάνω στην εισφορά.

Κυρίως, όμως, αυτό το νομοσχέδιο κάνει τους φτωχούς φτωχότερους. Και ξέρετε, δεν έχετε μόνο εσείς της κυβερνητικής Πλειοψηφίας την αποκλειστική έγνοια για τους φτωχούς αυτής της χώρας. Κάνει τους φτωχούς, φτωχότερους, γιατί περικόπτει κοινωνικά επιδόματα από τώρα, όπως το επίδομα θέρμανσης και το ΕΚΑΣ, από το 2017. Κάνει τους φτωχούς φτωχότερους, γιατί με τη μείωση του αφορολόγητου επιβάλλει φόρο σε ένα εκατομμύριο διακόσιες χιλιάδες χαμηλού εισοδήματος συμπολίτες, που θα πληρώσουν φόρο για πρώτη φορά. Όμως, δεν άκουσα να λέτε τίποτα γι’ αυτού του είδους την πρώτη φορά.

Επίσης, κάνει τους φτωχούς, φτωχότερους, γιατί κόβει συντάξεις από το 2019. Επιτρέψτε μου να πω, μια που μιλάμε για τις περικοπές των συντάξεων, ότι κανένας συνταξιούχος –μιλώ για τους παραλήπτες της επιστολής Κατρούγκαλου, όπως καταλαβαίνετε- δεν θα κατανοήσει την κοινωνική σας ευαισθησία, όταν του αφαιρέστε περίπου δυο συντάξεις, μια από την περικοπή και μια από τη μείωση του αφορολόγητου, που θα τον κάνει να πληρώνει φόρο και άρα να χάσει εισόδημα, όπως είπαμε και χθες, επειδή θα του επιτρέψετε να δει το εγγόνι του στα σχολικά γεύματα και όχι συσσίτια, κύριε Καραγιαννίδη.

Το νέο παραμύθι των αντιμέτρων, μιας που μίλησα για τα γεύματα, είναι υπό προϋποθέσεις. Πρώτη προϋπόθεση είναι η διατήρηση υψηλών πρωτογενών πλεονασμάτων για χρόνια, δηλαδή συνέχιση της υπερφορολόγησης για χρόνια και συνέχιση της εσωτερικής στάσης πληρωμών του δημοσίου για χρόνια. Δεύτερη προϋπόθεση είναι η έγκριση από το Διεθνές Νομισματικό Ταμείο, άρθρο 15 του παρόντος νομοσχεδίου.

Εάν όμως, λέω εγώ πάλι, κόπτεστε τόσο πολύ για τις ευάλωτες κοινωνικές ομάδες, νομοθετήστε, παρακαλώ, αντίμετρα από τώρα, όπως σας προτείνει η Νέα Δημοκρατία δια της τροπολογίας που κατατέθηκε σήμερα.

Και ξέρετε κάτι; Την κοινωνική ευαισθησία εγώ την μετρώ και από κάποιες λεπτομέρειες, που έχουν τη δική τους ειδική σημειολογία. Βλέπω ότι στη λίστα των προαπαιτουμένων που διαπραγματευτήκατε και συμφωνήσατε στις αρχές Μαΐου –δημοσιεύθηκε, βέβαια, πρώτα σε γερμανικά μέσα μαζικής ενημέρωσης και αναπόφευκτα μετά το μάθαμε και εμείς εδώ- προαπαιτούμενο υπ’ αριθμόν 137 σ’ αυτήν τη λίστα, κεφάλαιο δικαιοσύνη, δηλαδή πρώτη σε σειρά σπουδαιότητας για εσάς –εάν δεν είναι, τότε προφανώς δεν τη διαπραγματευτήκατε, αλλά προφανώς είναι πρώτη σε σειρά σπουδαιότητας- απ’ όλες τις μεταρρυθμίσεις, που πρέπει να γίνουν στη δικαιοσύνη είναι η διευθέτηση των ηλεκτρονικών πλειστηριασμών. Αυτή είναι η νούμερο ένα προτεραιότητα στη λίστα και μετά έρχονται οι άλλες στη δικαιοσύνη. Αυτό λέει κάτι.

Και αν η πρώτη κατοικία προστατεύεται μέχρι το τέλος του 2017, όπως είπε σωστά χθες ο Υπουργός Δικαιοσύνης -όπως προστατευόταν, θυμίζω, και πριν με την πρόβλεψη περί αναστολής πλειστηριασμών, μέχρι το τέλος του 2014, επί κυβερνήσεων δηλαδή Νέας Δημοκρατίας-ΠΑΣΟΚ, όπως παρέλειψε να πει χθες ο αρμόδιος Υπουργός Δικαιοσύνης- τότε το 2018 έρχεται και μαζί έρχονται και χιλιάδες απελευθερωμένοι και διευθετημένοι πλέον από εσάς ηλεκτρονικοί πλειστηριασμοί, επειδή εσείς διευθετήσατε αυτό το πεδίο, κατά προτεραιότητα στις μεταρρυθμίσεις της δικαιοσύνης.

Και μια που αναφέρθηκα στον Υπουργό Δικαιοσύνης, ο οποίος το απόγευμα αναφέρθηκε σε εμένα ονομαστικά και μου ζήτησε να τοποθετηθώ συγκεκριμένα για το άρθρο 65, δηλαδή σχετικό ακαταδίωκτο –σχετικό, όχι απόλυτο- τραπεζικών στελεχών και δημοσίων λειτουργών, που θα διενεργήσουν αναδιαρθρώσεις, κουρέματα δηλαδή κόκκινων δανείων, σπεύδω να απαντήσω. Δεν ήμουν στην Αίθουσα, αλλά παρακολούθησα και απαντώ τώρα.

Θα καταψηφίσουμε φυσικά, όπως καταψηφίζουμε όλο το μνημόνιο, με την εξαίρεση του άρθρου για τη μείωση φορολογικών προνομίων των Βουλευτών. Χθες είπα ότι δεν καταλαβαίνω, γιατί πρέπει να θεσπισθεί αυτή η ιδιότυπη ασυλία -υπό προϋποθέσεις μεν, αλλά ασυλία- για μια κατηγορία τραπεζικών στελεχών και λειτουργών του δημοσίου. Δεν καταλαβαίνω. Δεν έχουν εμπιστοσύνη ο Υπουργός και η Κυβέρνηση στους δικαστικούς λειτουργούς να κάνουν τη δουλειά τους, χωρίς φόβο, αλλά και χωρίς πάθος και φοβάται κύμα διώξεων; Δεν το καταλαβαίνω αυτό. Είπα ότι και όποιος λειτουργός από όλους αυτούς κάνει καλά τη δουλειά του, σύμφωνα με τον νόμο, δεν έχει να φοβάται τίποτα.

Να πω και το άλλο. Εάν μέχρι χθες, κύριοι συνάδελφοι, η χορήγηση των δανείων ήταν ένα πεδίο στο οποίο μπορούσαν να αναπτυχθούν επιλήψιμες συναλλαγές ή συμπεριφορές, προβλέπω ότι αύριο το πεδίο του κουρέματος των δανείων -πάλι οικονομικό αντικείμενο, ενδεχομένως και εκατομμυρίων ευρώ- θα είναι πάλι ένα πρόσφορο πεδίο ενδεχομένως επιλήψιμων συναλλαγών.

Επομένως, δεν καταλαβαίνω προς τι αυτή η ιδιότυπη ασυλία μιας συγκεκριμένης κατηγορίας πολιτών που δεν υφίστανται, βάσει της διάταξης που ψηφίζετε με το 65, τις συνήθεις δικονομικά προβλεπόμενες συνέπειες του νόμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευχαριστώ για την ανοχή, κύριε Πρόεδρε, δεν θα αργήσω.

 Κυρίες και κύριοι, έναντι επιλόγου. Η δεύτερη αξιολόγηση άργησε έναν χρόνο. Αυτή η καθυστέρηση έφερε μεγάλο πρόσθετο κόστος και κατέληξε στην ουσία στο τέταρτο μνημόνιο για την περίοδο 2017-2021.

Ξέρετε ότι αυτό δεν ήταν έργο αυτών που κυβέρνησαν σαράντα χρόνια τη χώρα. Είναι έργο αυτών που κυβερνούν τώρα, κυρίες και κύριοι της Κυβέρνησης, δικό σας δηλαδή.

Δεν ξέρετε, δεν μπορείτε και μάλλον δεν θέλετε -αν κρίνω από τον τρόπο που αντιμετωπίζετε την επένδυση του Ελληνικού, όπου ανακαλύφθηκαν δασικές εκτάσεις εκεί κάπου κοντά στον αεροδιάδρομο- να αξιοποιήσετε τα εργαλεία για την έξοδο από την κρίση, που δεν είναι άλλα από τα κίνητρα, την κινητροδότηση της επιχειρηματικότητας και της ιδιωτικής οικονομίας, με κανόνες, όχι ασύδοτα, κύριε Φίλη. Όμως, εκεί είναι το κλειδί.

Όχι, λοιπόν, στα μέτρα καθολικής φτωχοποίησης της κοινωνίας με την πρόσβαση στα επιδόματα φτώχειας ως περίπου εθνική επιδίωξη. Όχι στα αντίμετρα-απάτη, εάν το θελήσει το ΔΝΤ και εφόσον εσείς συνεχίσετε να σωρεύετε βάρη σε αυτούς, από τους οποίους στερείτε το δικαίωμα της προκοπής από την εργασία τους.

Καταψηφίζω και με τα δύο χέρια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, επαναλαμβάνω ότι εγώ, στη 1.00΄ η ώρα ακριβώς, θα κλείσω τη συνεδρίαση. Δυστυχώς, κάποιοι συνάδελφοι που περιμένουν να μιλήσουν, δεν θα μιλήσουν, διότι παρά τις εκκλήσεις, το επτάλεπτο γίνεται εννιάλεπτο. Δεν μπορούμε να πάμε έτσι. Σας το λέω. Κύριε Τάσσο, για εσάς το λέω. Με συγχωρείτε, αλλά δεν θα προλάβετε να μιλήσετε τελικά. Λυπάμαι, αλλά δεν μπορώ να συνεννοηθώ.

Τον λόγο έχει ο συνάδελφος κ. Τσίρκας από τον ΣΥΡΙΖΑ.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, για εμάς, από την πρώτη μέρα μέχρι και σήμερα, η έξοδος από την κρίση με την κοινωνία όρθια, αποτέλεσε και αποτελεί αταλάντευτο στόχο και σε καμμία χρονική στιγμή δεν κρύψαμε τις δυσκολίες. Ούτε πανηγυρίσαμε ούτε παρουσιάσαμε «success story». Σταθήκαμε με ειλικρίνεια απέναντι στον ελληνικό λαό σε όλες τις κρίσιμες στιγμές και καταφέραμε μια συμφωνία με αντίμετρα, με μηδενικό δημοσιονομικό ισοζύγιο, που θα μας οδηγήσει στη νέα εποχή.

Το ηθικά και πολιτικά χρεοκοπημένο σύστημα, που ο ίδιος ο ελληνικός λαός έθεσε στο περιθώριο, αρνείται να αποδεχτεί τη νέα πραγματικότητα. Παίζει το τελευταίο του χαρτί με συνεχείς επιθέσεις στην Κυβέρνηση, κατασκευάζοντας ψευδείς ειδήσεις, θέτοντας προσκόμματα σε οποιαδήποτε πρωτοβουλία για λόγους μικροπολιτικής και εντυπώσεων, αλλά και για να αποτινάξει -έτσι νομίζει- από πάνω του την ευθύνη ότι κατέστρεψε στη χώρα.

Προκαλεί πραγματικά εντύπωση το γεγονός ότι μας κουνάνε το δάχτυλο και μας ασκούν κριτική αυτοί, που εκτόξευσαν το χρέος της χώρας, εκτίναξαν την ανεργία και συμμετείχαν ενεργά στην απώλεια του 25% του ΑΕΠ της χώρας. Παρά τις δυσκολίες, αποδεικνύουμε ότι η χώρα μπορεί να σταθεί στα πόδια της -αρχίζει να στέκεται στα πόδια της- και να ελπίζει σε ένα καλύτερο μέλλον.

Εσείς, κύριοι της Αξιωματικής Αντιπολίτευσης, συνεχίζετε να εκτίθεστε, γιατί έχουμε σήμερα μια συμφωνία μπροστά μας όπου μαζί με τα αρνητικά μέτρα που νομοθετούνται, έχουμε και θετικά μέτρα τα οποία μπορούν να αμβλύνουν όσο το δυνατόν περισσότερο τις αρνητικές επιπτώσεις.

Δεν μπορεί κανείς να αμφισβητήσει ότι ήταν σκληρές και αμφίρροπες οι διαπραγματεύσεις, για να κατορθώσει η Κυβέρνηση να πετύχει αυτή τη συμφωνία με ένα δημοσιονομικό μείγμα, που προφανώς δεν θα επιλέγαμε να εφαρμόσουμε αν δεν βρισκόμασταν υπό επιτροπεία.

Και αντί των παράλογων πλεονασμάτων, που είχε συμφωνήσει η προηγούμενη κυβέρνηση Σαμαρά - Βενιζέλου από το 2014 έως το 2031, που προβλέπονταν πρωτογενή πλεονάσματα που έφταναν μέχρι το 4,1%, τίθεται, με το μεσοπρόθεσμο πρόγραμμα, μέχρι το 2021 στόχος για πρωτογενές πλεόνασμα ύψους 3,5% του ΑΕΠ.

Ήταν απαραίτητο, όμως, να κλείσει η αξιολόγηση και για ποιους λόγους; Πόσο αναγκαίο ήταν; Αν και έχει απαντηθεί, να το ξαναπούμε. Είναι αναγκαία συνθήκη αυτή η συμφωνία για την έξοδο από τη μνημονιακή επιτροπεία για τη ρύθμιση του χρέους.

Κλείνει, λοιπόν, οριστικά η δεύτερη αξιολόγηση -αν και περιλαμβάνει και όρους που θα θέλαμε να αποφύγουμε- και έχουμε οδηγηθεί σε έναν ισορροπημένο συμβιβασμό που ήταν απαραίτητος. Εσείς αρνείστε, ακόμη και σήμερα, όχι μόνο να ψηφίσετε τα μέτρα, αλλά και τα θετικά αντίμετρα. Θα αποτελούσε, βέβαια, έκπληξη εάν στηρίζατε έστω αυτά τα επωφελή για την κοινωνία αντίμετρα, αφού είναι ακόμα νωπή η άρνησή σας στο εφάπαξ επίδομα της δέκατης τρίτης σύνταξης.

 Και είναι η μοναδική συμφωνία, εδώ κι επτά χρόνια, που προβλέπει όχι μόνο μέτρα, αλλά και θετικά αντίμετρα, ώστε το τελικό δημοσιονομικό αποτύπωμα να είναι μηδενικό, την ώρα που εσείς υποσχόσασταν να ψηφίσετε τόσα και άλλα τόσα μέτρα και όταν κυβερνούσατε, ψηφίσατε συνολικά μέτρα ύψους 65 δισεκατομμυρίων ευρώ.

Ξέρετε πολύ καλά ότι μνημόνιο δεν είναι άλλο από τις πολιτικές προϋποθέσεις και δεσμεύσεις, που αναλαμβάνει μια πλευρά όταν υπογράφει μια δανειακή σύμβαση. Και εδώ δεν έχουμε νέα δανειακή σύμβαση, άρα, δεν έχουμε και μνημόνιο.

Αντίθετα, ακραία νεοφιλελεύθερο και επικίνδυνο για την κοινωνία είναι το πρόγραμμα της Νέας Δημοκρατίας που υπόσχεται απολύσεις, απορρύθμιση των εργασιακών σχέσεων και μηδενική μέριμνα για τη δημόσια παιδεία και τη δημόσια υγεία. Και γι’ αυτό το πρόγραμμα θα κριθείτε στο τέλος της τετραετίας.

Σήμερα, όμως νομοθετούμε τη μείωση του φορολογικού συντελεστή από το 22% στο 20% για εισοδήματα έως 20.000 ευρώ, με σκοπό να ελαφρύνουμε τα χαμηλά και μεσαία εισοδήματα μισθωτών και συνταξιούχων. Καταργούμε την ειδική εισφορά αλληλεγγύης για εισοδήματα μέχρι 30.000 ευρώ, αντί για 12.000 ευρώ, που ισχύει μέχρι σήμερα, ενώ μειώνεται και ο ΕΝΦΙΑ κατά 30%. Νομοθετούμε τη μείωση από 1-1-2019 του συντελεστή φορολόγησης των κερδών νομικών προσώπων από το 29% στο 26%, με σκοπό την ενίσχυση της επιχειρηματικής δραστηριότητας. Ακόμη, κάνουμε πράξη τη δέσμευσή μας για κατάργηση της έκπτωσης φόρου των Βουλευτών, έχοντας πλήρη συναίσθηση των δυσκολιών, που αντιμετωπίζει μεγάλη μερίδα των συμπολιτών μας.

Από το Πρόγραμμα Δημοσίων Επενδύσεων θα χρηματοδοτηθούν έργα υποδομής στον τομέα αγροτικής παραγωγής, έργα ενεργειακής εξοικονόμησης και αναβάθμισης μικρομεσαίων επιχειρήσεων και βιομηχανίας. Μειώνουμε, όμως, και τον ΦΠΑ από το 24% στο 13% για τα αγροτικά προϊόντα, αλλά και για τα ζώντα ζώα, ένα αίτημα πάγιο του κτηνοτροφικού κόσμου.

Για εσάς όλα αυτά αποτελούν μνημόνιο, όπως μνημόνιο αποτελεί και το επίδομα στέγασης, με το οποίο επωφελούνται εξακόσιες χιλιάδες νοικοκυριά, η αύξηση και η επέκταση της δωρεάν πρόσβασης σε βρεφονηπιακούς σταθμούς, που υπολογίζεται ότι θα φτάσει συνολικά τα σαράντα πέντε χιλιάδες άτομα έως το 2020, και η επέκταση του προγράμματος σχολικών γευμάτων που αφορά σχεδόν το 50% των μαθητών.

Μπροστά, όμως, στον πανικό της εξουσίας που απομακρύνεται, προσπερνάτε το γεγονός ότι αυτά τα μέτρα, που τα χαρακτηρίζετε και αντιαναπτυξιακά, θα αντιμετωπίσουν μια σειρά από παθογένειες, ανισότητες και αδικίες που προκάλεσαν οι δικές σας νεοφιλελεύθερες καταστροφικές πολιτικές. Και το κάνετε αυτό για να αποδείξετε τι; Το μόνο που αποδεικνύετε είναι ότι τα αφήγημά σας περί αδιεξόδου των διαπραγματεύσεων και εκλογών κατέρρευσε για μια ακόμη φορά και δεν βλέπετε τίποτα μπροστά σας, παρά μόνο τις καρέκλες της εξουσίας.

Θα καταψηφίσετε, λοιπόν, τη μηδενική συμμετοχή στη φαρμακευτική δαπάνη για άτομα με μηνιαίο ατομικό εισόδημα έως 700 ευρώ; Το μέτρο αυτό ωφελεί σχεδόν το 60% του συνόλου των πολιτών.

Και στο εργασιακό θέμα, όμως, πετύχαμε την επαναρρύθμιση του θεσμικού πλαισίου των εργασιακών σχέσεων, αυτών που απορρυθμίσατε εντελώς εσείς, και επαναφέρουμε τις συλλογικές συμβάσεις και τις βασικές αρχές, την αρχή της ευνοϊκότερης ρύθμισης και την αρχή της επεκτασιμότητας με την ολοκλήρωση του τρέχοντος προγράμματος.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αν μου επιτρέπετε, χρειάζομαι ένα λεπτό ακόμα.

Η Νέα Δημοκρατία και συνολικά η Αντιπολίτευση, κινδυνεύει να μείνει στο περιθώριο, εάν επιμείνει στην καταστροφολογία. Οι πολίτες είναι έτοιμοι να κρίνουν, όταν θα έρθει η ώρα, έργα, αποτελέσματα και να αξιολογήσουν προτάσεις και προγράμματα. Συμπεριφέρεστε, λες και τη χώρα τη χρεοκόπησε ο ΣΥΡΙΖΑ, λες και το Διεθνές Νομισματικό Ταμείο και τα μνημόνια τα έφερε ο Τσίπρας. Και όσο βλέπετε το σενάριο να μη βγαίνει, τόσο περισσότερο βλέπουμε εμείς να οργίζονται και να παραλογίζονται αυτοί που σας στηρίζουν στα μέσα μαζικής ενημέρωσης. Η δυναμική των πραγμάτων, όμως, δεν μπορεί να ανακοπεί. Τώρα, είναι ώρα για δουλειά, για να ξελασπώσουμε τον τόπο.

Κυρίες και κύριοι Βουλευτές, δώσαμε μάχες, διαπραγματευτήκαμε σκληρά. Κάποιες μάχες τις χάσαμε. Κάποιες μάχες τις κερδίσαμε. Βρισκόμαστε, όμως, σήμερα σε ένα κομβικό σημείο. Κι αν πετύχουμε σήμερα, η Ελλάδα μπορεί να βγει από αυτόν τον φαύλο κύκλο των μνημονίων και να επιστρέψουμε σταδιακά στην κανονικότητα.

Είναι ώρα να καταλάβουν αυτοί που έβαλαν τη θηλιά στο λαιμό του ελληνικού λαού, διογκώνοντας το χρέος, ότι εμείς θα το ελαφρύνουμε είτε θέλουν είτε όχι. Και σίγουρα αυτό το πέρασμα στη νέα εποχή, χωρίς μνημόνια…

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πάρα πολύ, κύριε συνάδελφε.

**ΒΑΣΙΛΕΙΟΣ ΤΣΙΡΚΑΣ:** Τελειώνω σε δέκα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Τελειώστε, όμως! Είναι οι συνάδελφοί σας από κάτω. Δεν τους βλέπετε; Δεν σας ενδιαφέρει;

**ΒΑΣΙΛΕΙΟΣ ΤΣΙΡΚΑΣ:** Δεν μπορεί, λοιπόν, αυτό το πέρασμα στη νέα εποχή να έχει τη σφραγίδα των πολιτικών και των πρακτικών των κομμάτων που κυβέρνησαν τη χώρα για σαράντα χρόνια και την κατέστρεψαν. Θα έχει τη σφραγίδα του ΣΥΡΙΖΑ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο συνάδελφος κ. Ξυδάκης από τον ΣΥΡΙΖΑ.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Έχουν περάσει πολλές ώρες από το θλιβερό επεισόδιο με τον Κασιδιάρη της Χρυσής Αυγής, αλλά θα ήθελα να ξεκαθαρίσουμε μερικά πράγματα, γιατί πολλά ειπώθηκαν εκείνες τις ώρες, πολλά γράφτηκαν και εν τέλει ακόμα και το κόμμα της Αξιωματικής Αντιπολίτευσης προέβη σε μία συνομωσιολογική ερμηνεία, την οποία πρέπει να διευκρινίσουμε.

Συγκεκριμένα, είπε η Νέα Δημοκρατία ότι το επεισόδιο του Κασιδιάρη εξυπηρετεί τον ΣΥΡΙΖΑ. Δηλαδή, ο Νίκος Δένδιας συνεργάστηκε με τον ΣΥΡΙΖΑ για να ξεφύγει η συζήτηση από το μεσοπρόθεσμο και να πάει στα επεισόδια και την επέμβαση του Φρούραρχου.

Ας δούμε, όμως, αν έχει αλήθεια αυτό το πράγμα. Δεν έχει σχεδόν καμμία σημασία. Έχει σημασία ποιος τα πρωτοείπε αυτά, τα πρώτα λεπτά μετά το επεισόδιο να δούμε ποιος μιλάει. Μίλησαν, λοιπόν, κάποιοι παπαγάλοι των μίντια, γνωστοί, οι παπαγάλοι που πάντα «κελαηδούν» όταν μιλούν για καπετάνιους σε ταχύπλοα. Μίλησαν τα «darling» των δικτατόρων Παπαδόπουλου και Παττακού. Μίλησαν οι συγκάτοικοι της δεξιάς πολυκατοικίας, που αναρριχήθηκαν από τα υπόγεια της σκουπιδοτηλεόρασης στο πολιτικό mainstream με τις ευλογίες της διαπλοκής. Μίλησαν οι «λαγοί» του πολιτικού αμοραλισμού και της αποσταθεροποίησης.

Ποιοι μίλησαν για συνεργασία Χρυσής Αυγής και ΣΥΡΙΖΑ;

Μίλησαν, επίσης, κάποιοι σοσιαλιστές κάποτε, που ορθοτόμησαν με πολιτική οξυδέρκεια το φαινόμενο των αυθεντικών ακτιβιστών της Χρυσής Αυγής. Ναι, των ακτιβιστών, που τώρα δικάζονται για εγκλήματα. Αυτοί μίλησαν και ερμήνευσαν αυτό το επεισόδιο έτσι.

Και είναι οι ίδιοι που μιλάνε αυτές τις μέρες για τέταρτο μνημόνιο με την ίδια ακριβώς αξιοπιστία. Μιλούν αυτοί που παρέδωσαν την χώρα στην επιτροπεία από το 2010 έως σήμερα. Μιλούν αυτοί που απογύμνωσαν τον παραγωγικό ιστό της χώρας και έκαναν το κράτος πελατειακό μαγαζί. Μιλούν αυτοί που έστησαν την πιστωτική υπερεπέκταση της δεκαετίας του ’90 και επαίροντο για τη φούσκα του Χρηματιστηρίου, αυτοί που ταύτιζαν την ισχυρή Ελλάδα με την πανίσχυρη διαπλοκή. Αυτοί μιλούν. Αυτοί που υπερχρέωσαν τη χώρα και δυναμίτισαν το ασφαλιστικό σύστημα, αυτοί που έλεγαν ότι οι συνταξιούχοι, δυστυχώς ζουν πολύ κι ότι όποιος μπορεί, θα επιζήσει. Είναι ανάμεσά μας αυτοί. Έχουν υπηρετήσει ως Υπουργοί Εργασίας, Υγείας, Ασφαλίσεως στα αμέσως προηγούμενα χρόνια του πόνου και της επιτροπείας.

Ακόμη τώρα, μιλούν αυτοί οι δεξιολαϊκιστές, οι δημαγωγοί, οι υπηρέτες της διαπλοκής, κάνοντας ότι φορούν την προβιά του εκσυγχρονιστή. Και σε αυτόν τον ίδιο δρόμο του ψεύδους, της μνησικακίας και προπάντων, όμως, της παραπλάνησης κινείται και ο Αρχηγός της Αξιωματικής Αντιπολίτευσης όλο το διάστημα στην ηγεσία της Νέας Δημοκρατίας, ο Κυριάκος Μητσοτάκης. Παραπλανά και ρυμουλκείται από ακροδεξιούς ελκυστές είτε διότι δεν έχει δική του ατζέντα, είτε διότι μόλις αδέξια καμουφλάρει τη δική του βαθύτατα ολιγαρχική νεοφιλελεύθερη ατζέντα.

Όμως, ας παραμερίσουμε προς στιγμήν το ποιος μιλά και επαγγέλλεται τη σωτηρία της καρέκλας του και ας δούμε την πράγματι δυσχερή και επώδυνη πραγματικότητα. Η χώρα βρίσκεται υπό ανελέητη κηδεμονία από το 2010. Το swap του ελληνικού χρέους υπέρ των ευρωπαϊκών τραπεζών και εις βάρος του ελληνικού κράτους και των ευρωπαϊκών κρατών ήταν η μία όψη του 2010. Η άλλη όψη είναι η ιδιότυπη εφαρμογή της κοινωνικής μηχανικής, η εφαρμογή μιας διαρκούς τιμωρίας πάνω στους πολίτες της Ελλάδος και της Ευρωπαϊκής Ένωσης και η εφαρμογή μιας περιστολής του κοινωνικού χώρου. Αυτό ζούμε.

Το μνημόνιο -από το πρώτο έως σήμερα- είναι το κατ’ εξοχήν όργανο αυτής της ιδιότυπης κυριαρχίας, γραμμένο από τους δανειστές. Όμως, στην περίπτωσή μας υπάρχει και η πένα της εγχώριας ελίτ. Ακόμα και το τρίτο μνημόνιο του ΣΥΡΙΖΑ ήταν προετοιμασμένο ήδη απ’ αυτές τις εγχώριες ελίτ, που τώρα φωνασκούν και παραπλανούν, επειδή νόμισαν ήδη από τότε ότι αυτό το όργανο κυριαρχίας θα ήταν η δική τους ευλογία, όργανο που θα διαιώνιζε τη δική τους κυριαρχία και στοιχημάτισαν στην αριστερή παρένθεση και τον φόβο. Πλανήθηκαν, βεβαίως, και σώρευσαν πόνο, απόγνωση και αποσταθεροποίηση.

Ας δούμε, όμως, τώρα τα ανηφορικά χρόνια που έχουμε μπροστά μας. Η έξοδος από την επιτροπεία δεν θα είναι ούτε γρήγορη ούτε άκοπη. Στόχος, όμως, θα παραμένει πάντα η βαθμιαία ανάκτηση της αυτεξουσιότητας και ο τερματισμός της επιτροπείας, όπως τη ζούμε, με οδυνηρές συνέπειες. Στόχος πρέπει διαρκώς να είναι η υλική ανακούφιση της κοινωνικής πλειοψηφίας κυρίως και πρωτίστως με θέσεις εργασίας και με ένα δίκαιο κράτος πρόνοιας. Στόχος είναι η ανάσχεση των μεταναστευτικών εκροών, του «brain drain» και του δημογραφικού μαρασμού. Κι αυτοί είναι στόχοι μακροπρόθεσμοι, που απαιτούν πολιτικές πρακτικές, με συνέπεια και διάρκεια, που απαιτούν μια νέα γενική διάνοια, πέραν του διχασμού και του τρέχοντος παιχνιδιού εξουσίας, πέραν του καμποτινισμού και του βαλκανικού «House of cards». Είναι στόχοι, που απαιτούν συνθέσεις και συγκλίσεις κοινωνικές και πολιτικές, ιστορική ευθύνη, αυτοκριτική και παρρησία.

Αυτοί είναι οι στόχοι και τα καθήκοντα της νέας Αριστεράς στα δύσκολα χρόνια, που διαρκώς θα ανηφορίζουμε, μια λυσιτελής έκφραση της κοινωνίας μας, που μετασχηματίζεται διαρκώς μέσα από τον πόνο της κρίσης, αλλά και με τη λαχτάρα για ισότητα, δικαιοσύνη και δημοκρατία.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δέκα δευτερόλεπτα θα χρειαστώ, κύριε Πρόεδρε.

Με αυτό το βαρύ φορτίο ευθύνης αντικρίζουμε τους συμπολίτες μας, χωρίς λόγια από εδώ και πέρα, μόνο με πράξεις. Μας περιμένει πολλή και σκληρή δουλειά όλους τους Έλληνες δημοκράτες και περισσότερο, βέβαια, και πρώτα απ’ όλα, τους εκλεγμένους και αυτούς που βρίσκονται στην Κυβέρνηση, με διαρκή αυτοκριτική, με έλεγχο, με ένταση, με τα αυτιά ανοιχτά στις φωνές των συμπολιτών μας και με πάντα άγρυπνα τα μάτια της ψυχής μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Ιωάννης Βρούτσης από τη Νέα Δημοκρατία έχει τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα πω εγώ τι ζούμε σήμερα, τι βιώνουμε όλοι οι Έλληνες πολίτες -οι εργαζόμενοι, οι άνεργοι, οι συνταξιούχοι- συνεχίζοντας την κουβέντα, από εκεί που την άφησε ο προηγούμενος ομιλητής. Βιώνουν την πιο λαϊκίστικη και δημαγωγική κυβέρνηση, που γνώρισε μεταπολιτευτικά ο τόπος, την Κυβέρνηση ΣΥΡΙΖΑ-ΑΝΕΛ. Βιώνουν στο πετσί τους επώδυνα μέτρα και -το κυριότερο!- την εξαπάτηση εκείνων που πριν δυόμισι χρόνια στην πλατεία Συντάγματος, κάτω από την επικεφαλίδα και την ταμπέλα των «αγανακτισμένων», εξαπάτησαν και κοροϊδέψαν τον ελληνικό λαό. Στη συνέχεια, κέρδισαν την εμπιστοσύνη, έδωσαν κάλπικες ελπίδες, μπήκαν στη Βουλή και άφησαν στο περιθώριο όλο αυτόν τον κόσμο.

Και να, σήμερα πού είμαστε και τι βιώνουν στο πετσί τους οι εργαζόμενοι, οι άνεργοι, οι αγρότες, οι ευάλωτες κοινωνικές ομάδες. Και αύριο -σήμερα δηλαδή ουσιαστικά- θα ψηφιστεί το τέταρτο, το δεύτερο κατά σειρά, μνημόνιο ΣΥΡΙΖΑ και ΑΝΕΛ, ένα μνημόνιο αποτέλεσμα της ανικανότητας, αλλά και της βουλιμίας για εξουσία.

Αυτό είναι το μνημόνιο που θα ψηφίσουν αύριο με τα δύο χέρια οι Βουλευτές του ΣΥΡΙΖΑ, ένα μνημόνιο αχρείαστο, ένα μνημόνιο που ενσωματώνει απροκάλυπτα ψέμα και απάτη, ένα μνημόνιο που -όπως θα πω παρακάτω- περιλαμβάνει στοιχεία εθνικής ταπείνωσης και διασυρμού, ένα μνημόνιο που στο τέλος, κατακλείδα, έχει το «πουλάω τη συνείδησή μου».

Στη συζήτηση που έγινε όλο αυτό το διάστημα, τις ώρες αυτές για τη νομοθετική πρωτοβουλία του ΣΥΡΙΖΑ με το τέταρτο μνημόνιο, δεν ακούσαμε -και αυτό καταγράφεται- τα προηγούμενα επιχειρήματα, ότι αυτά τα μέτρα είχαν ψηφιστεί στο τρίτο μνημόνιο, άρα είμαστε αναγκασμένοι να τα ξαναψηφίσουμε. Γιατί; Διότι είναι τελείως διαφορετικό το τρίτο μνημόνιο.

Άρα, τα επιχειρήματα στέρεψαν. Όλα τα μέτρα -φορολογικά, ασφαλιστικά, σε επίπεδο εισφορών για τους ελεύθερους επαγγελματίες- είναι όλα καινούρια. Αυτό είναι το καινούριο στοιχείο, σε αυτή τη διαδικασία του διαλόγου στη Βουλή.

Όμως, ακούστηκε και κάτι καινούριο, το οποίο ήταν εντυπωσιακό, από τον παρόντα πρώην Υπουργό κ. Νίκο Φίλη, ότι συζητείται μέσα στον ΣΥΡΙΖΑ το χτίσιμο μίας νέας διαπλοκής και, προς τιμήν του, το είπε από του Βήματος Βουλής ότι διαφωνεί.

Να τα, λοιπόν, τα στοιχεία αυτού του νέου κόμματος, το οποίο σήμερα είναι στην Κυβέρνηση και το οποίο προβάλλει το τεκμήριο της πολιτικής ηθικής.

Σε κάθε περίπτωση, να μάθει ο ελληνικός λαός μερικά πράγματα ξεκάθαρα:

Το μνημόνιο αυτό ήταν αχρείαστο, Υφυπουργέ του Υπουργείου Εργασίας. Ήταν αχρείαστο, γιατί η εθνική μας οικονομία, κυρίες και κύριοι συνάδελφοι, το 2015 και το 2016 είχε συγκεκριμένες προδιαγραφές. Έτρεχε με ρυθμούς 2,5 και 3,7%. Η ανεργία, για το τέλος του 2016, ήταν στο 19,5%, όπως το είχαμε προδιαγράψει. Στο mail Χαρδούβελη υπήρχαν 310 εκατομμύρια για το ασφαλιστικό, σε σύνολο 900 εκατομμυρίων. Αυτή ήταν η πορεία της οικονομίας.

Φέρατε το δημοσιονομικό εκτροχιασμό, τα τινάξατε όλα και να, τα αποτελέσματα. Για την περίοδο 2015-2016 και το πρώτο τρίμηνο του 2017 έχουμε ύφεση στην ελληνική οικονομία. Είμαστε μοναδική η χώρα στην Ευρώπη, την ώρα που οι άλλες χώρες, που βγήκαν από το μνημόνιο, όπως η Ισπανία, η Πορτογαλία, η Ιρλανδία και η Κύπρος, τρέχουν με ανάπτυξη πάνω από 1%.

Αυτή είναι η εικόνα και η αποτελεσματικότητα, αλλά και η ανικανότητα της Κυβέρνησης ΣΥΡΙΖΑ-ΑΝΕΛ.

Την ίδια στιγμή χάθηκαν διακόσιες χιλιάδες θέσεις εργασίας. Η ανεργία έκλεισε στο 23,5% στο τέλος του 2016. Και το χειρότερο είναι ότι χάσαμε 29 δισεκατομμύρια ευρώ πλούτο, καθώς στο συγκεκριμένο νομοσχέδιο, το μνημόνιο, περιγράφεται ότι το 2018 -το Υπουργείο Οικονομικών το λέει- το ΑΕΠ της χώρας θα έχει φτάσει στα 188 δισεκατομμύρια ευρώ, όταν το ίδιο Υπουργείο το 2014 έγραφε για το 2018 ότι το ΑΕΠ της χώρας θα είναι στα 217 εκατομμύρια, 29 δισεκατομμύρια ευρώ πλούτου.

Γιατί είναι μνημόνιο φτωχοποίησης και το πιο επώδυνο από όλα μέχρι τώρα; Γιατί σε αυτό το μνημόνιο οι Βουλευτές του ΣΥΡΙΖΑ και των ΑΝΕΛ θα ψηφίσουν την περικοπή δύο και τριών συντάξεων -μαζί με το αφορολόγητο- και χαμηλών συντάξεων.

Ακόμη, σας παραδώσαμε το αφορολόγητο στα 9.500 ευρώ. Να μην ξεχνάμε από πού το παραλάβατε. Αυτό σημαίνει ότι φορολογούνταν το εισόδημα και ο μισθός 792 ευρώ, το μηνιάτικο. Και πού το πάτε; Στα 5.680 ευρώ θα φορολογηθεί ο μισθός των 473 ευρώ. Και εάν δούμε σε επίπεδο σύνταξης, τα 405 ευρώ.

Αυτή είναι η ευαισθησία του ΣΥΡΙΖΑ για τους αδύναμους και τους εργαζόμενους; Και οι ολέθριες ασφαλιστικές εισφορές; Πέρυσι, το 2016, με τον νόμο «Κατρούγκαλου» είχαμε εξοντωτικές εισφορές. Διαμαρτυρήθηκαν οι πάντες. Και έρχεστε τώρα, έναν χρόνο μετά, και ξεψηφίζετε και ξεχειλώνετε τον ίδιο τον νόμο, βάζοντας 61% παραπάνω καπέλο στις ήδη εξοντωτικές εισφορές. Είναι η πρώτη φορά που γίνεται -δεν έχει ξαναγίνει- στο ασφαλιστικό σύστημα της χώρας μας.

Η Ελλάδα σήμερα, κυρίες και κύριοι συνάδελφοι, δεν έχει ασφαλιστικό νόμο. Ο νόμος «Κατρούγκαλου» έχει καταργηθεί. Έχει αυτοκαταργηθεί και στη συνείδηση του κόσμου, αλλά έχουν καταργηθεί και οι ίδιες του οι διατάξεις.

Καταργήθηκε η διάταξη για την προσωπική διαφορά. Δεν υπάρχει πλέον. Η προσωπική διαφορά που υποσχόταν ο κ. Κατρούγκαλος –ο άφαντος εδώ και δυο μέρες- ότι θα αυξηθεί για τους νέους συνταξιούχους χάθηκε και τώρα πάει και η προσωπική διαφορά.

Το κρίσιμο, το δομικό κομμάτι των ασφαλιστικών εισφορών το αλλάζετε και βάζετε επαναϋπολογισμό με μια άλλη βάση, στα μεικτά. Συγχαρητήρια! Δεν υπάρχει πλέον! Η Ελλάδα δεν έχει ασφαλιστικό νόμο!

Γι’ αυτό η Νέα Δημοκρατία θα φτιάξει καινούργιο ασφαλιστικό νόμο δίκαιο, ανταποδοτικό και θα αντιμετωπίσουμε αυτές τις εξοντωτικές εισφορές, οι οποίες είναι ολέθριες και όπως έχω πει, θα είναι η χαριστική βολή, όταν έρθουν.

Και το πιο αποκρουστικό: Ενώ στο άρθρο 2 καταργούνται διά μέσου της προσωπικής διαφοράς οι συντάξεις, φροντίσατε να πάτε να εισαγάγετε στο άρθρο 155 την προσωπική διαφορά στις Ένοπλες Δυνάμεις, προσπαθώντας δηλαδή να ακολουθήσει ο κ. Καμμένος τον δρόμο του κ. Κατρούγκαλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Τελειώνω, κύριε Πρόεδρε.

Ο Κυριάκος Μητσοτάκης και η Νέα Δημοκρατία είναι αντίθετοι σε αυτό. Δεν θα δεχθούμε αυτή τη μείωση των μισθών των Ενόπλων Δυνάμεων και των ενστόλων.

Πάω στο κομμάτι της απάτης, γιατί περί απάτης πρόκειται, όταν μιλάτε για αντίμετρα. Μπήκατε με «Σεισάχθεια», μπήκατε με περικοπή του επαχθούς χρέους, μετά μιλήσατε από τα πεζοδρόμια και την Πλατεία Συντάγματος για το Πρόγραμμα Θεσσαλονίκης με τα μέτρα 12 δισεκατομμυρίων. Μετά, στο τρίτο μνημόνιο μιλήσατε για το «παράλληλο πρόγραμμα» και τώρα το νέο εφεύρημα είναι τα αντίμετρα και αντί αυτού έρχονται μέτρα 14,4 δισεκατομμυρίων ευρώ. Αυτός είναι ο ΣΥΡΙΖΑ. Αυτά τα ψέματα έλεγε και συνεχίζει να λέει.

Θα ξέρουν, όμως, οι Βουλευτές του ΣΥΡΙΖΑ αύριο το βράδυ που θα ψηφίζουν ότι για κάθε αντίμετρο που θα ψηφίζουν, θα ψηφίζουν ταυτόχρονα και το κόψιμο δυο και τριών συντάξεων, θα ψηφίζουν ταυτόχρονα την απώλεια ενός μισθού, θα ψηφίζουν 61% εξοντωτικές εισφορές και για κάθε αντίμετρο που θα ψηφίζουν, θα ψηφίζουν και την απελευθέρωση των ομαδικών απολύσεων. Αυτή είναι η πραγματική εικόνα.

Γιατί είπα ότι είναι και ενδοτική η Κυβέρνηση; Διότι έχει και στοιχεία εθνικής ταπείνωσης, διότι είναι πρωτοφανές το άρθρο 15. Αυτό δεν έχει προηγούμενο στα πολιτικά πράγματα του τόπου μας.

Κύριοι Υπουργοί της Κυβέρνησης, παραδίδετε την εθνική κυριαρχία! Το 3,5% πλεόνασμα που λέτε και τα εν δυνάμει αντίμετρα μπαίνουν, υπό την προϋπόθεση του IMF. Παραχωρείτε δηλαδή τη δυνατότητα στο IMF, την Ευρωπαϊκή Επιτροπή. Για ποια πλεονάσματα και για ποια αντίμετρα; Δεν έχει καμμία δικαιοδοσία η ελληνική Κυβέρνηση. Και δεν έχει καμμία, μα, καμμία πλέον ισχύ αυτό το οποίο λέτε για αντίμετρα, αν δεν περάσει από το άρθρο 15, το οποίο σας ζητήσαμε να αποσύρετε. Τέτοια εθνική ταπείνωση δεν έχει ξαναγίνει ποτέ στα πολιτικά πράγματα του τόπου μας.

Και κλείνω με το τελευταίο, το οποίο πιστεύω ότι πρέπει να ξαναδείτε. Άκουσα τον κ. Παππά, την κ. Αχτσιόγλου, όλο το υπουργικό επιτελείο της Κυβέρνησης να δηλώνει ότι δεν ψηφίζει ομαδικές απολύσεις.

Οφείλω να κάνω γνωστό στον κόσμο και γι’ αυτό καταθέτω το άρθρο 15, το άρθρο 16 και το άρθρο 17 του δικού σας νόμου, που λένε ξεκάθαρα, κύριοι Βουλευτές του ΣΥΡΙΖΑ –για να ξέρετε τι θα ψηφίσετε αύριο- αυτό που ήταν η εμβληματική σας σημαία, η συνείδηση του ΣΥΡΙΖΑ στους αγώνες της Αριστεράς για δεκαετίες, το κομμάτι της απελευθέρωσης των ομαδικών απολύσεων. Αυτό έλεγε για δεκαετίες ο ΣΥΡΙΖΑ. Αύριο θα ψηφίσετε με τα δυο χέρια την απελευθέρωση των ομαδικών απολύσεων. Ποιος θα το πίστευε;

**ΠΡΟΕΔΡΕΥΩΝ (Σπυρίδων Λυκούδης):** Τελειώσατε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Τελείωσα, κύριε Πρόεδρε.

Τελικά, όμως, το κατάλαβαν όλοι. Πρόκειται για μια μεγάλη απάτη, για την αξιοποίηση μιας δύσκολης στιγμής για τον ελληνικό λαό, με δημαγωγία και λαϊκισμό. Εκμεταλλεύθηκαν τις δύσκολες στιγμές του ελληνικού λαού και έγιναν κυβέρνηση. Όμως, όλοι πλέον γνωρίζουν και η οργή του κόσμου θα είναι απέναντί σας.

Ευχαριστώ πολύ.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Βαρδαλής από το Κομμουνιστικό Κόμμα Ελλάδας έχει τον λόγο.

**ΝΙΚΟΛΑΟΣ ΦΙΛΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Σπυρίδων Λυκούδης):** Πάντως, προσωπικό δεν υπάρχει.

**ΧΡΗΣΤΟΣ ΜΑΝΤΑΣ:** Πώς δεν υπάρχει, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Τι υπάρχει, δηλαδή; Κατά τη γνώμη του κ. Φίλη παρεξηγήθηκε η ομιλία του. Αυτό δεν είναι προσωπικό. Ό,τι κατάλαβε ο κ. Βρούτσης. Τι να κάνουμε δηλαδή τώρα;

**ΧΡΗΣΤΟΣ ΜΑΝΤΑΣ:** Δεν είπε τίποτα ακόμα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Καλά, ευχαριστώ πολύ.

Ορίστε, κύριε Φίλη, έχετε τον λόγο για ένα λεπτό.

**ΝΙΚΟΛΑΟΣ ΦΙΛΗΣ:** Ο κ. Βρούτσης είπε κάτι το οποίο δεν είπα. Το ακριβές –που είναι στα Πρακτικά- είναι ότι δυνάμεις του συστήματος απεργάζονται μια νέα διαπλοκή και θα βρουν αντίθετο τον ΣΥΡΙΖΑ.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και εγώ.

Ορίστε, κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Κυρίες και κύριοι Βουλευτές, είναι προκλητικός ο τρόπος με τον οποίο η Κυβέρνηση σερβίρει τη νέα αντιλαϊκή συμφωνία.

Πέρα από τα γνωστά και προβλέψιμα όπως, για παράδειγμα, «είναι δύσκολη η συμφωνία, αλλά μας οδηγεί στο τέλος της επιτροπείας», «ανοίγει με αυτήν ο δρόμος για τη ρύθμιση του χρέους», τα αντίμετρα και άλλα που ακούστηκαν εδώ, για τα οποία ακούστηκαν και αντεπιχειρήματα πάρα πολλά και δεν θέλω να τα επαναλάβω, θα ήθελα να σταθώ σε έναν άλλο ισχυρισμό της Κυβέρνησης, που είναι εξίσου παραπλανητικός και προκλητικός.

Τι ισχυρίστηκε η Κυβέρνηση; Ότι τα αντιλαϊκά μέτρα που έρχονται με αυτό το πολυνομοσχέδιο, δεν πλήττουν όλους.

Αλήθεια, δεν είναι προκλητικό να ακούει ένας συνταξιούχος από το στόμα της Υπουργού Εργασίας και Κοινωνικής Ασφάλισης ότι οι παρεμβάσεις αφορούν μόνον τις συντάξεις, που έχουν προσωπική διαφορά; Να ακούει να βαφτίζουν τις μειώσεις των συντάξεων «παρεμβάσεις»; Να ακούει ότι τα δύο τρίτα των συντάξεων δεν θα υποστούν μεταβολή και πως σε καμμία περίπτωση η όποια προσαρμογή δεν θα ξεπερνά το 18%, που είναι το ανώτατο όριο;

 Αλήθεια, κυρία Υπουργέ, ποιον νομίζετε ότι κοροϊδεύετε; Μήπως θεωρείτε ότι έχει ξεχαστεί το έκτρωμα Κατρούγκαλου, τότε που κοροϊδέψατε τους συνταξιούχους, μειώνοντας τις συντάξεις των νέων συνταξιούχων έως και 33%, εξαιρώντας τότε από τις περικοπές με το τρικ της προσωπικής διαφοράς όσους ήδη είχαν πάρει σύνταξη; Ισχυριζόσασταν τότε ή όχι πως, όχι μόνον δεν θα κοπεί η προσωπική διαφορά, αλλά ότι μάλιστα από το 2018 και μετά θα υπάρξουν αυξήσεις;

Καταργείτε τώρα την προσωπική διαφορά; Ναι ή όχι; Όχι μόνο την καταργείτε, αλλά στην πραγματικότητα τι κάνετε; Πριν από λίγους μήνες κόψατε τις νέες συντάξεις. Τώρα κόβετε τις παλιές συντάξεις. Άρα όλες τις συντάξεις.

Το συμπέρασμα βγαίνει αβίαστα: Από την αντιλαϊκή σας επίθεση δεν εξαιρείται κανείς. Και μπορεί με τέτοια τερτίπια, δηλαδή περικοπές με δόσεις, να ξεπερνάτε τη σκόπελο της αντισυνταγματικότητας, για την οποία έγινε πολλή κουβέντα σήμερα εδώ. Την κατακραυγή, όμως, των εργαζόμενων και των συνταξιούχων δεν θα την ξεπεράσετε τόσο εύκολα, όπως νομίζετε.

Μήπως, όμως, αυτές είναι οι τελευταίες περικοπές; Το σίγουρο είναι ότι εδώ δεν είναι το τέλος. Μας λέτε ότι ένα μέρος της προσωπικής διαφοράς θα παραμείνει, αφού η μείωση –των συντάξεων, όχι της προσωπικής διαφοράς- δεν θα είναι πάνω από 18%. Για εσάς, δηλαδή, είναι μικρή η μείωση των συντάξεων κατά 18%;

Πέρα από αυτό, αποδεικνύεται ότι και οι μειώσεις με το έκτρωμα Κατρούγκαλου ήταν τουλάχιστον πάνω από 18%. Εμείς τότε λέγαμε ότι ήταν 33% στις νέες συντάξεις. Μπορεί σήμερα να πιστέψει κανείς πως το όποιο κομμάτι της προσωπικής διαφοράς δεν θα είναι το πρώτο που θα κοπεί με την επόμενη περήφανη διαπραγμάτευση; Το μόνο που είναι για συζήτηση είναι το πότε θα κοπεί, το πότε θα συμβεί, δηλαδή. Μέσα σε έναν χρόνο μειώθηκαν όλες οι συντάξεις και οι νέες και οι παλιές και, εάν προσθέσετε τις μειώσεις της Νέας Δημοκρατίας και του ΠΑΣΟΚ, τότε εύκολα θα βγάλετε εύκολα τον αντιασφαλιστικό λογαριασμό.

Επομένως, τα επιχειρήματα του τύπου «δεν αφορούν όλους», ότι «τα δύο τρίτα των συντάξεων δεν θίγονται» δεν αντέχουν στον χρόνο και είναι πρόκληση για την πραγματικότητα που ζουν οι συνταξιούχοι και οι εργαζόμενοι.

Εξαπατάτε συνειδητά τον λαό, γιατί πιστεύετε πως με το «διαίρει και βασίλευε» θα ενσωματώσετε τις αγωνιστικές διαθέσεις του, θα διασκεδάσετε τη λαϊκή δυσαρέσκεια. Όμως «μια του ψεύτη, δυο του ψεύτη..».

Απόδειξη, άλλωστε, πως δεν πρόκειται να γλιτώσει κανείς είναι και το νέο «τσεκούρωμα» σε μισθούς και συντάξεις, η κατάργηση και συγχώνευση επιδομάτων των στελεχών των Ενόπλων Δυνάμεων και των Σωμάτων Ασφαλείας, παρά τις όποιες αλλαγές ανακοίνωσε σήμερα ο κύριος Υπουργός.

Τελειώνετε ή όχι -και μάλιστα οριστικά- το ζήτημα των επιστροφών με βάση τις αποφάσεις του Συμβουλίου της Επικρατείας; Εισάγετε και εδώ την προσωπική διαφορά στους μισθούς;

Τώρα, όμως, γνωρίζουμε τι απέγινε με την αντίστοιχη προσωπική διαφορά στις συντάξεις. Απλώς με αυτό τον τρόπο στοχοποιείτε το πού θα γίνουν οι επόμενες περικοπές.

Κυρίες και κύριοι Βουλευτές, με το τέταρτο μνημόνιο και δίπλα σε όλα τα άλλα μέτρα που πάρθηκαν με τα τρία προηγούμενα μνημόνια, οι αυτοαπασχολούμενοι και οι ελεύθεροι επαγγελματίες θα δουν το αμέσως επόμενο διάστημα να πολλαπλασιάζονται οι κατασχέσεις των τραπεζικών λογαριασμών, να μπαίνουν στην ημερήσια διάταξη οι κατασχέσεις κατοικιών και επαγγελματικής στέγης, μέσω των ηλεκτρονικών πλειστηριασμών που βάζετε μπροστά.

Θα πείτε, όμως, ότι αυτές τώρα θα γίνονται με διαφάνεια, όπως μας είπε σήμερα ο κύριος Υπουργός. Ε, δεν θα διαφωνήσουμε σε αυτό το ζήτημα. Τώρα με διαφανείς όρους, θα τους παίρνετε την περιουσία. Παράλληλα, όμως, θα δουν να αυξάνονται οι ασφαλιστικές τους εισφορές, να μειώνονται οι συντάξεις τους, να απελευθερώνεται η λειτουργία των καταστημάτων τις Κυριακές, υλοποιώντας η Κυβέρνηση του ΣΥΡΙΖΑ ένα χρόνιο αίτημα των μεγάλων εμπορικών αλυσίδων και πολυκαταστημάτων.

Το σίγουρο είναι ότι ο αυτοαπασχολούμενος στο εμπόριο δεν μπορεί να παρακολουθήσει τη συνεχιζόμενη απελευθέρωση. Δεν μπορεί να βρίσκεται κάθε μέρα της εβδομάδας ατέλειωτες ώρες στο μαγαζί του, για να καταφέρει να ανταποκριθεί. Πότε θα ξεκουραστεί; Πότε θα δει την οικογένειά του; Πότε θα ζήσει μια φυσιολογική ζωή;

Είναι κάτι παραπάνω από βέβαιο ότι αυτό το μέτρο της απελευθέρωσης θα οδηγήσει με μαθηματική ακρίβεια στην επιτάχυνση της συγκέντρωσης της αγοράς στα χέρια μιας χούφτας πολυκαταστημάτων και μεγάλων εμπορικών αλυσίδων. Άλλωστε, αυτός είναι και ο δικός σας στόχος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Αυτή η συμφωνία υπηρετεί καθαρά την ενίσχυση του κεφαλαίου. Αυτό που κάνει είναι να διευκολύνει τους επιχειρηματικούς ομίλους να κάνουν μεγάλες επενδύσεις, που θα συμβάλλουν στην ανάδειξη της χώρας σε κόμβο μεταφοράς ενέργειας και εμπορευμάτων στην ευρύτερη περιοχή. Και αυτή ακριβώς η ενίσχυση του κεφαλαίου είναι που τσακίζει εργαζόμενους, συνταξιούχους, αυτοαπασχολούμενους, ελεύθερους επαγγελματίες, αγρότες, δηλαδή όλους αυτούς που παράγουν τον πλούτο.

Όσο ακολουθείται αυτός ο δρόμος ανάπτυξης, τα αντιλαϊκά μέτρα σε βάρος του λαού δεν θα έχουν τελειωμό. Απεναντίας, αποτελούν προϋπόθεση για την ανάπτυξη και τη διατήρηση των κερδών. Τώρα να βάλει ο λαός τέλος σε αυτή τη βαρβαρότητα, να μην ξεχάσει τι έχασε και να το διεκδικήσει, να πάρει την οικονομία στα χέρια του και να τη βάλει να δουλέψει για τις δικές του ανάγκες.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Καβαδέλλας από την Ένωση Κεντρώων έχει τον λόγο.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Πριν από λίγες ώρες έκρινε η Βουλή, δηλαδή η αριθμητική υπεροχή της συγκυβέρνησης ουσιαστικά, ως συνταγματικά τα άρθρα 1, 2, 15 και 58. Θέλω να σας πω να μην χαίρεστε ακόμα καθόλου, διότι η εμπειρία άλλα έδειξε. Θυμηθείτε τον κ. Παππά, που ήθελε να γίνει και υπερκαναλάρχης.

Τώρα, το μνημόνιο 4 –γιατί περί μνημονίου πρόκειται- περιλαμβάνει περικοπές μισθών και συντάξεων. Ήδη βεβαίως, οι προηγούμενες κυβερνήσεις, που τώρα κόπτονται και φωνάζουν, έχουν προβεί έντεκα φορές σε μειώσεις. Το επισημαίνω διότι ΠΑΣΟΚ και Νέα Δημοκρατία φωνάζουν και διαμαρτύρονται για την εξέλιξη των πραγμάτων.

Εσείς, βέβαια, του ΣΥΡΙΖΑ και των ΑΝΕΛ, ως άξιοι συνεχιστές, προχωράτε σε νέες περικοπές μισθών. Βέβαια, δεν είστε εδώ κάτι νέο, όπως ισχυρίζεστε, διότι έχει μετακομίσει το μεγαλύτερο μέρος του ΠΑΣΟΚ και ένα μέρος της Νέας Δημοκρατίας κι έχουν φτιάξει τον ΣΥΡΙΖΑ. Ο ΣΥΡΙΖΑ ήταν μικρό κόμμα, του 4%.

Ως άξιοι συνεχιστές, προχωράτε σε νέες περικοπές μισθών και συντάξεων, μικρών κοινωνικών επιδομάτων των ασθενέστερων τάξεων φυσικά, όπως το επίδομα της ένδειας και των φυσικών καταστροφών, το επίδομα συνέχισης σπουδών, το επίδομα απροστάτευτων τέκνων. Κόβετε και το 50% από το επίδομα θέρμανσης. Κόβετε και κάποια ειδικά μισθολόγια ανθρώπων, που μάχονται το έγκλημα είκοσι τέσσερις ώρες το εικοσιτετράωρο. Προβαίνετε σε μείωση του αφορολογήτου για δεύτερη φορά, κάτι που αφαιρεί τουλάχιστον ενάμιση μισθό. Ζητάτε από ανθρώπους που παίρνουν 450 ευρώ τον μήνα να πληρώσουν φόρο. Υπάρχει τέτοια περίπτωση; Εν πάση περιπτώσει, πάμε παρακάτω.

Καταργείτε τις συλλογικές συβάσεις εργασίες. Επιταχύνετε τις απολύσεις. Μας γυρνάτε στον Μεσαίωνα, που δεν υπήρχαν δικαιώματα. Αυτό δείχνει κάποια αναλγησία.

Μας είπε η κυρία Υπουργός χθες ότι η Κυβέρνηση είναι φιλεύσπλαχνη και δίνει γεύματα στους μαθητές των σχολείων. Πότε θα γίνει αυτό; Αυτό θα γίνει το 2021 και εάν και εφόσον πληρούνται όλοι οι όροι των αντιμέτρων, δηλαδή δεν θα γίνει ποτέ. Είναι εξαγγελίες στη σφαίρα της φαντασίας. Κάνετε τη νεολαία, εξαγγέλλοντας τέτοια μέτρα, να αισθάνεται συμπλεγματικά κατώτερη, να αισθάνεται ότι εξαρτάται από τα συσσίτιά σας.

Εσείς, βέβαια, διαπραγματεύεστε και διαπραγματευθήκατε δήθεν σκληρά, αλλά καλού-κακού φτιάξατε και ένα υπερταμείο, όπου βάζουμε τώρα όλη την υπόλοιπη εθνική περιουσία για εύκολη απαλλοτρίωση υπέρ δανειστών, χωρίς την έγκριση της Βουλής.

Πριν φθάσετε σήμερα εσείς και οι προηγούμενοι κυβερνήσαντες, ΠΑΣΟΚ και Νέα Δημοκρατία, να απλώσετε το χέρι να πάρετε δανεικά, υπογράφοντας μνημόνια, έπρεπε να είχατε νοικοκυρέψει τη χώρα. Υπάρχει ένα υπερμέγεθες δημόσιο, που εξυπηρετεί τις ψηφοθηρικές σας ανάγκες, τις δικές σας και των προηγουμένων. Τώρα εσείς, οι καινούργιοι των ΣΥΡΙΖΑ-ΑΝΕΛ αγωνίζεστε να τους κλέψετε την πελατεία.

Υπάρχουν διάφορα πράγματα, τα οποία μου έρχονται στο μυαλό, όπως είναι η φοροδιαφυγή, που έχετε πει για τα πετρέλαια, για τα καπνικά, για το ένα, το άλλο. Τι γίνεται με αυτά τα πράγματα; Με τις λίστες; Δεν ακούω τίποτα, εδώ και πάρα πολύ καιρό. Με τις χρηματοδοτήσεις των κομμάτων; Δανεισμοί εκατομμυρίων ευρώ κομμάτων και μέσων μαζικής ενημέρωσης. Έγινε και μια επιτροπή να δούμε τις πταίει. Κανείς δεν έφταιγε.

Υπάρχουν κραυγαλέες ιστορίες. Υπάρχουν ογδόντα χιλιάδες πλούσιοι, οι οποίοι παίρνουν και αυτοί σύνταξη, την οποία οι κύριοι αυτοί δεν χρειάζονται. Τι γίνεται; Υπάρχουν, επίσης, τριπλοσυνταξιούχοι και διπλοσυνταξιούχοι και από την άλλη μεριά υπάρχει πλήρης ένδεια και κάποιοι συμπολίτες μας τρέχουν στους σκουπιδοτενεκέδες πρωί-πρωί, πριν περάσει το αυτοκίνητο του δήμου, να πάρουν ό,τι έχει περισσέψει εκεί.

Υπάρχουν υποσχέσεις επί υποσχέσεων, πρόγραμμα Θεσσαλονίκης, κάποιο παράλληλο πρόγραμμα -πάει και αυτό- και τώρα σκεφτήκαμε ένα καινούργιο αφήγημα, το οποίο είναι τα αντίμετρα.

Δεν θα υπάρξουν, κύριοι, αντίμετρα. Δεν θα υπάρξουν. Να είστε σίγουροι γι’ αυτό. Το γνωρίζετε πάρα πολύ καλά, αλλά το λέτε έτσι, για να «χρυσώνετε το χάπι». Θα εφαρμοστούν τα αντίμετρα όταν η οικονομία ανθίσει, διότι απαιτείται για μια τριετία τουλάχιστον να υπάρχουν υψηλά πλεονάσματα άνω του 3,5%, όπου το 3,5% είναι η βάση και από εκεί και πέρα πρέπει να πάμε 5,5%-6%. Υπάρχει περίπτωση να πάμε σε 5,5% και 6%, για να μπορέσουμε να δώσουμε κάτι στον κόσμο; Πέραν, όμως, αυτού, απαιτείται και η σύμφωνη γνώμη των δανειστών μας, του Διεθνούς Νομισματικού Ταμείου.

Ζητάτε να ψηφίσουμε τη μείωση των συντάξεων κατά 18%. Μείωση σε όλους, λέει η Νέα Δημοκρατία. Εσείς λέτε ότι αυτό θα επιβληθεί στους μισούς. Και αφού το λέει η συγκυβέρνηση, να κοιμάστε ήσυχοι, κύριοι συνταξιούχοι, ότι θα πάει στους μισούς.

Η αιτιολογική έκθεση ξέρετε τι γράφει; Ότι κόβονται οι συντάξεις ως «Ιφιγένεια» για έναρξη συζήτησης επί του χρέους και δεν υπάρχει καμμία άλλη δημοσιονομική αιτιολογία. Κόβονται, για να αρχίσουμε να συζητούμε.

Θα υποστηρίξουμε εμείς το άρθρο 71 περί εξομοίωσης της φορολογίας των μισθών Βουλευτών και λοιπών φορολογουμένων. Είναι δίκαιο και θα ψηφίσουμε μόνο αυτό, για να μη λέει ο κόσμος ότι εμείς αρνούμεθα κάτι τέτοιο.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Εγώ θα είμαι ακριβής στην ώρα μου.

Όμως, πρέπει να πάτε παραπέρα, να καταργήσετε τις συντάξεις κάποιων Βουλευτών, οι οποίοι παίρνουν σύνταξη και από άλλο ταμείο και ως πρώην Βουλευτές. Είναι γιατροί, δικηγόροι και αυτοί οι άνθρωποι πρέπει να αποφασίσουν. Ή θα παίρνουν σύνταξη ως πρώην Βουλευτές ή ως πρώην γιατροί.

Εν πάση περιπτώσει, για να κλείσω, ζητούμε μια διευρυμένη κυβέρνηση διακοσίων τουλάχιστον εδρών, με σκοπό να διαπραγματευθούμε καλύτερα με τους δανειστές μας. Δεν ζητάμε εμείς να πάρουμε εκ του διαμερισμού των ιματίων, δεν ζητάμε εμείς λάφυρα, δεν ζητάμε υπουργεία, καρέκλες. Θα υποστηρίξουμε το δίκαιο και θα μαχόμαστε, όπως πάντα, για το άδικο. Θα στηρίξουμε κάποια κυβέρνηση που αποδέχεται τα εννέα σημεία που παράγουν ηθική τουλάχιστον και βελτιωμένη οικονομία. Πρέπει να δείξουμε ότι είμαστε μια αξιόπιστη χώρα, για να μας εμπιστευθούν πλέον οι επενδυτές, γιατί δίχως επενδύσεις, θα τρώμε τις σάρκες μας.

Θα ήθελα να πω δύο πράγματα, τα οποία είναι βασικά. Δίνετε τη ΔΕΗ. Πρέπει να κρατήσετε τους λιγνίτες.

Επίσης, όσον αφορά το πλαστικό χρήμα, θα κλείσουν οι επιχειρήσεις. Πρέπει να έχουν έναν ακατάσχετο λογαριασμό κινήσεως, προκειμένου να αισθάνονται ασφαλείς.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Γρηγόρης Ψαριανός από το Ποτάμι έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Λείπουν εκατόν πενήντα Βουλευτές από την Κυβέρνηση, από τον κυβερνητικό συνασπισμό. Είναι μόνο τρία άτομα εδώ, που θα έχω την τιμή να με ακούσουν και να με παρακολουθήσουν προσεκτικά, δηλαδή αυτοί ακριβώς που δεν πρέπει να λείπουν από την ψηφοφορία για να το περάσουμε αυτό.

Εμείς είμαστε οι «γερμανοτσολιάδες», οι «Τσολάκογλου», οι «Κουίσλιγκς» -τα ξέρετε αυτά- κρεμάλες, στο Γουδί και τα ρέστα. Τώρα είναι η Κυβέρνηση της λαϊκής δημοκρατίας και του ψεκασμού των ΣΥΡΙΖΑΝEΞΕΛ, οι οποίοι θα διορθώσουν όλα τα κακώς κείμενα όλης της περιόδου από τη Μεταπολίτευση έως σήμερα. Κακώς μιλάμε για σαράντα χρόνια Μεταπολίτευση. Η Μεταπολίτευση ήταν ένα-δυο χρονάκια. Είναι το διάστημα από τη Μεταπολίτευση έως σήμερα, με πολύ κακές κυβερνήσεις, με διαφθορά, διαπλοκή, κ.λπ..

Καταργούμε –το έχω πει ξανά αυτό από πέρυσι- την παλαιά διαπλοκή και διαφθορά και στήνουμε το δικό μας μαγαζάκι. Αξιοποιούμε και τους πελάτες των προηγούμενων και τακτοποιούμε και τα «πελατάκια» μας. Υπογράφουμε τα πάντα –αλλά τα πάντα- τα πιο ανάλγητα, τρισάθλια, νεοφιλελεύθερα, κάνουμε περικοπές, εξοντώσεις, εκτελέσεις. Τα υπογράφουμε όλα. Δεν το συζητάμε. Είμαστε μέσα. Είμαστε οι άνθρωποι για όλες τις δουλειές. Ό,τι θέλετε από εμάς θα τα ζητάτε και εμείς θα τα ψηφίζουμε. Γιατί; Διότι πρέπει να μείνουμε, να κρατήσουμε με νύχια και με δόντια, να φτιάξουμε το δικό μας πελατειακό συστηματάκι, να διορίσουμε τα «πελατάκια» μας. Πώς έγινε και τακτοποιήθηκαν εξήντα πέντε χιλιάδες άτομα στα δυόμισι χρόνια; Αυτοί που μπορεί να πέταγαν μάρμαρα, να έσπαγαν τη Μεγάλη Βρετανία, με κουκούλες να έσπαγαν τις τράπεζες και να έκαιγαν, τώρα μπορεί να είναι σοφέρ στα βουλευτικά αυτοκίνητα, μοτοσικλετιστές συνοδείας και σύμβουλοι κυβερνητικών επιχειρήσεων, «business» δηλαδή.

Αυτή η κατάσταση είναι κωμικοτραγική. Δεν μπορώ να καταλάβω πόσο καιρό μπορούμε να κοροϊδεύουμε αυτόν τον κόσμο, που του πουλήσαμε ένα παραμύθι, δύο παραμύθια, πέντε παραμύθια, δώδεκα παραμύθια. Κάναμε πιρουέτες, ασκήσεις επί χόρτου, ασκήσεις εδάφους με την κορδέλα, πλάγιο ίππο. Τα κάναμε όλα. Βρίσαμε τη Μέρκελ λέγοντας «Go back», και δεν ξέρω τι άλλο της λέγαμε ή τον Σόιμπλε, το σόι του και τώρα λέμε ότι ο ένας είναι φωστήρας. Και η άλλη είναι μεγάλη ηγέτης. Τον «Ολανδρέου» που τον καταχεριάζαμε, μετά του χαϊδεύαμε την πλάτη. Τώρα, επειδή «τον ήπιε» ο «Ολανδρέου», πάμε να το παίξουμε λίγο Μακρόν; Δεν ξέρω, όλα μπορεί να τα δουν τα ματάκια μας, αρκεί να είμαστε εδώ με την κουτάλα. Αυτό είναι το θέμα.

Αγαπητοί φίλοι και σύντροφοι –παλιοί και νέοι- αυτή η κατάσταση δεν μπορεί να συνεχίζεται άλλο. Μας έχετε σερβίρει τα καροτάκια, μαζί με μεγάλα μαστίγια σε τρία πακέτα. Το ένα μαστίγιο είναι τα μέτρα, το άλλο είναι τα αντίμετρα, τα οποία είναι παραμύθι. Δεν υπάρχουν αντίμετρα, διότι δεν πρόκειται να πιάσουμε αυτούς τους στόχους. Ακόμα και το 2221 αμφιβάλλω αν θα έχουμε καταφέρει να πιάσουμε τους στόχους, για να δώσουμε κανένα σάντουιτς στα παιδάκια που πεινάνε και τώρα πια δεν πεινάνε. Παλιά πεινούσανε, με τους άθλιους «Σαμαρο-Βενιζέλους». Τα παιδάκια δεν είχαν να φάνε. Στους σκουπιδοτενεκέδες βλέπαμε ουρές. Οι αυτοκτονίες; Πεντακόσιοι-πεντακόσιοι πηδούσαν από τις ταράτσες! Τώρα δεν έχουμε. Έχουν καταργηθεί οι αυτοκτονίες. Δεν έχει αυτοκτονήσει άνθρωπος εδώ και δυόμισι χρόνια. Στα σχολεία τρώνε καπνιστούς σολωμούς, κ.λπ., αλλά όπου δεν έχουν, θα τους δώσουμε κανένα σαντουιτσάκι.

Υπάρχει το «σχέδιο Καράκας», δηλαδή να φτωχοποιήσουμε τον λαό για να έχει μία συνεχή, διαρκή επαναστατική ζέση και να είναι σε μία επαναστατική εγρήγορση. Θα τον φτωχοποιήσουμε και θα του δίνουμε συσσίτια.

Κανένα σπίτι στα χέρια ιδιοκτήτη και συσσίτια για τον λαό! Αυτό είναι το σχέδιο. Αυτό το σχέδιο δεν ξέρω αν θα καταφέρουμε να το περάσουμε, σύντροφοι, εσείς οι λίγοι που με ακούτε, οι τρεις δηλαδή. Οι εκατόν πενήντα μπορεί να το διαβάσουν ή να με ακούσουν μια άλλη ημέρα. Όμως, αυτό το μαστίγιο και το καρότο θα το αρνηθούμε με πάθος. Δεν θα ψηφίσουμε ούτε το μαστίγιο ούτε τα καροτάκια.

Δεν θα ψηφίσουμε ούτε τα προαπαιτούμενα. Αναφέρομαι σε κάτι παλιά υπόλοιπα προαπαιτούμενα, τα οποία τα «είχαμε κάνει γαργάρα» -δεν τα είχαμε κάνει και είναι και δικές μας προτάσεις μέσα σε αυτά. Έπρεπε να λέγατε ότι αυτό είναι καλή πρόταση να πάμε να το ψηφίσουμε, πριν από δύο μήνες, πριν από τρεις μήνες. Γιατί τα βάλατε τώρα όλα στο πακέτο του μεγάλου κόλπου, στο κόλπο γκρόσο, και τα μαστίγια και τα καρότα και τα προαπαιτούμενα; Γιατί; Αφού με μερικά από αυτά συμφωνούμε. Γιατί δεν τα φέρνατε τότε που τα προτείναμε ή γιατί δεν τα προτείνατε εσείς λίγο πιο πριν; Αναφέρομαι, για παράδειγμα, σε μείωση φορολογιών, φορολογικών συντελεστών ή σε διάφορα τέτοια πράγματα, που είναι δίκαια και που μπορεί να είναι και αναπτυξιακά.

Γιατί ανακαλύψατε τα δάση και τα αρχαία στο Ελληνικό τώρα, μετά από ενάμιση χρόνο, που έπρεπε να είχε ξεκινήσει αυτό; Και όταν τελειώσουν τα δάση και τα αρχαία θα βρούμε και τίποτα άλλο, παγώνια, υγροβιότοπους και δεν ξέρω τι άλλο μπορούμε να βρούμε στο Ελληνικό.

Να μη θυμίσω την περίπτωση Σκουριές. Αυτοί που ανεβαίνουν πάνω στις μπουλντόζες στη Χαλκιδική, τώρα είναι μοντελάκια και πάνε πέρα δώθε. Αποφεύγουν τις μπουλντόζες τώρα. Αυτό το παραμύθι δεν μπορεί να πάει άλλο. Ξέρετε, είναι αυτή η παροιμία που λέει ότι: μπορεί να κοροϊδεύεις πολλούς για λίγο χρόνο, λίγους για πολύ χρόνο, αλλά αποκλείεται να τους κοροϊδεύεις όλους για πάντα. Αυτό πρέπει να το ξέρετε, νομίζω, πολύ καλά.

Επίσης, επειδή μας ακούει και ο σοφός λαός, θα ήθελα να πω, απευθυνόμενος ούτε στους τρεις ούτε στους εκατόν πενήντα τρεις, αλλά στα έντεκα εκατομμύρια σοφών κατοίκων αυτής της χώρας, του «Κατσαπλιαδιστάν» -που θα ήθελα πολύ να είναι μια κανονική ευρωπαϊκή χώρα και δεν το βλέπω να γίνεται επί των ημερών μας, δυστυχώς- τη ρήση του Μαρκ Τουέιν, ενός μεγάλου Αμερικανού στοχαστή, ο οποίος είπε ότι «είναι πάρα πολύ εύκολο να εξαπατήσεις, αλλά είναι πάρα πολύ δύσκολο να τους πείσεις ότι σε εξαπάτησαν».

Ελπίζω να μη χρειαστεί ή να μην πρέπει να τους πείσω εγώ ότι εξαπατήθηκαν, να το έχουν καταλάβει οι ίδιοι οι σοφοί πολίτες αυτής της χώρας ότι τους πουλήσατε παραμύθια και φύκια για μεταξωτές κορδέλες.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Ευστάθιος Παναγούλης, Ανεξάρτητος Βουλευτής, έχει τον λόγο.

Ακολουθεί ο τελευταίος ομιλητής, ο συνάδελφος κ. Σταύρος Τάσσος από το ΚΚΕ.

Ορίστε, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, η σοβαρότητα με την οποία αντιμετωπίζει η Κυβέρνηση το συγκεκριμένο πρόγραμμα που φέρνει, φάνηκε όταν, εννιακόσιες σαράντα μία σελίδες διανεμήθηκαν το Σάββατο το μεσημέρι στις θυρίδες και τη Δευτέρα ήταν οι επιτροπές.

Θα σας πω κάτι, κυρίες και κύριοι συνάδελφοι. Από το 1977 έχω διατελέσει πολλές περιόδους Βουλευτής. Χειρότερο Κοινοβούλιο, από την τελευταία περίοδο, που διανύουμε, δεν υπήρξε ποτέ. Και έχει την ευθύνη η Κυβέρνηση του ΣΥΡΙΖΑ. Φυσικά, δεν είναι άμοιρος ευθυνών ο κύριος Πρόεδρος της Βουλής. Δεκάδες επίκαιρες ερωτήσεις έχω καταθέσει. Δεν εμφανίζονται οι Υπουργοί. Άλλοι Υπουργοί δεν απαντούν ούτε γραπτώς.

Αναρωτιόμουν πράγματι, τι είναι αυτά τα μέτρα που μας φέρνει σήμερα η Κυβέρνηση, δηλαδή το τέταρτο μνημόνιο. Οι κυβερνώντες το ονόμασαν εφαρμοστικό νόμο, νέο πρόγραμμα. Άλλοι το είπαν έκτρωμα, τερατούργημα. Εγώ, με λύπη θα πω ότι το τέταρτο μνημόνιο θα είναι μια συμφωνία που θα ισοπεδώνει την ελληνική κοινωνία, αλλά και την έννομη τάξη της χώρας.

Δεν μπορώ να καταλάβω τη λογική αυτού του νέου τερατουργήματος, δηλαδή πώς δεσμεύεστε, κύριοι, για την εφαρμογή των καινούριων μέτρων. Ο Πρωθυπουργός δεσμεύεται ότι εάν δεν υπάρξει ελάφρυνση του χρέους, τα μέτρα δεν θα εφαρμοστούν. Όμως, ο ίδιος ο Υπουργός των Οικονομικών ήρθε και τον διέψευσε. Και σαν να μην έφταναν οι παραπάνω ανακρίβειες, έρχεται στο φως το προσχέδιο της συμφωνίας που κατατέθηκε στο γερμανικό Κοινοβούλιο και διέρρευσε, στο οποίο ρητά αναφέρεται ότι η ελληνική Κυβέρνηση δεσμεύεται πως όσα συμφωνήθηκαν θα εφαρμοστούν, ακόμα και αν κριθούν αντισυνταγματικά, δηλαδή επεμβαίνουν και καταργούν και το Σύνταγμά μας.

Το τέταρτο μνημόνιο δεν θα κόψει μόνο συντάξεις και θα βάλει νέους φόρους, αλλά καταστρατηγεί, επαναλαμβάνω, το ίδιο μας το Σύνταγμα. Και το ερώτημα είναι: Η Κυβέρνηση του ΣΥΡΙΖΑ έχει υποθηκεύσει τη χώρα μας για ενενήντα εννέα ολόκληρα χρόνια. Μείωση μισθών, μείωση συντάξεων. Και έρχεται τώρα να μας χρυσώσει το χάπι, να μας πει ότι θα δώσει αντίμετρα;

Μήπως ξεχάσαμε, κυρίες και κύριοι συνάδελφοι, το παράλληλο πρόγραμμα; Εφαρμόστηκε ποτέ; Μήπως ξεχάσαμε τα ισοδύναμα του συνεταίρου της Κυβέρνησης, που έχει φορέσει όλες τις στολές του στρατάρχη, για τα ισοδύναμα στις Ένοπλες Δυνάμεις και τα Σώματα Ασφαλείας; Και έρχεται σήμερα αυτό το καινούριο τερατούργημα και κόβει από τους ένστολους και άλλα επιδόματα.

Γνωρίζουμε όλοι ότι υπάρχει πρόβλημα αυτή τη στιγμή, δημογραφικό. Να σας πω κάτι; Το δεύτερο παιδί ξέρετε πόσο επιδοτείται; Δέκα ευρώ το μήνα. Αυτή είναι η ωμή πραγματικότητα. Από το 13% πήγατε τον ΦΠΑ στο 24%. Τις συντάξεις τις πετσοκόψατε. Είχαν πετσοκοπεί και από τις προηγούμενες κυβερνήσεις. Τα μόνιμα υποζύγια όλης αυτής της κρίσης είναι οι συνταξιούχοι. Στο βωμό των αριθμών του προγράμματος θυσιάζονται για μια ακόμα φορά τα έννομα αγαθά της ασφάλειας των πολιτών, της κοινωνικής πρόνοιας, της υγείας και της εργασίας, με νέες εξαντλητικές περικοπές και μειώσεις αποδοχών και επιδομάτων στα Σώματα Ασφαλείας, όπως είπα και προηγουμένως.

Θα ήθελα, όμως, κύριε Πρόεδρε, επιγραμματικά να πω ότι θυμόσαστε πέρυσι, στις αρχές του 2016 τρεις, ότι τέσσερις Υπουργοί είχαν βγει και είχαν πει ότι καταργούνται τα capital control το πρώτο τρίμηνο, το δεύτερο τρίμηνο. Πέρασε ενάμισης χρόνος. Τα capital control υπάρχουν. Σε αυτό το διάστημα, από πέρυσι μέχρι φέτος, έχουν αυξηθεί τα τέλη της ΔΕΗ, που στη συντριπτική πλειοψηφία αφορούν και τις κατώτερες κοινωνικές τάξεις. Όποιος ανοίγει φάκελο της ΔΕΗ να δει τον λογαριασμό, παθαίνει ηλεκτροπληξία. Και μένετε ασυγκίνητοι.

Σε ό,τι αφορά τη μεταναστευτική πολιτική και το προσφυγικό θέμα, ξέρετε -εγώ πιστεύω ότι δεν το ξέρουν οι περισσότεροι συνάδελφοι- ότι σε ενάμιση χρόνο έχουν αλλάξει τέσσερις γενικοί γραμματείς του Υπουργείου Μεταναστευτικής Πολιτικής; Τι γίνανε άραγε οι καταγγελίες που είχε κάνει ένας προηγούμενος γραμματέας, ο κ. Βουδούρης;

Θα πω και κάτι άλλο, κυρίες και κύριοι συνάδελφοι. Είχαμε ξεσηκώσει τον κόσμο, όταν ο κ. Τσακαλώτος και ο κ. Κατρούγκαλος στο Σύνταγμα φωνάζανε και βάζανε τον κόσμο να φωνάζει: «πουλήστε το νερό, πουλήστε τα λιμάνια, πουλήστε και τη μάνα σας και φύγετε...», είχαν και μια βωμολοχία στο τέλος.

Θα χάσουν 8 δισεκατομμύρια οι συνταξιούχοι από τη Β΄ αξιολόγηση. Η Κυβέρνηση της Αριστεράς καταργεί τα επιδόματα των αθλίων, ακραίας φτώχειας, η κυβέρνηση της τρόικας θα ωφεληθεί πάνω από 20 εκατομμύρια ευρώ, όταν πριν από λίγες μέρες ψηφίσατε να χαριστούν δεκάδες εκατομμύρια σε διάφορους αχυράνθρωπους. Αυτή είναι η πραγματικότητα.

Ερχόσαστε τώρα να μας πείτε ότι θα μοιράζετε συσσίτια και σάντουιτς στα σχολειά. Μα, δεν λύνεται έτσι το πρόβλημα. Η φτώχεια δεν αντιμετωπίζεται με αυτόν τον τρόπο, που νομίζετε ότι θα την αντιμετωπίσετε. Αυτό οδηγεί στην εξαθλίωση.

Άρθρο-όνειδος το άρθρο 15 του νομοσχεδίου, κύριοι συνάδελφοι. Στον αέρα τα κοινωνικά μέτρα. Άρθρα 3 έως 9. Και οι φορολογικές ελαφρύνσεις. Άρθρα 11 έως 14.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, μιας και είμαι προτελευταίος.

Φυσικά και την απάντηση γιατί είσαστε αιθεροβάμονες οι κυβερνητικοί Βουλευτές και η τσόντα σας φυσικά, που βγαίνουν στα κανάλια και λένε καθημερινά ότι θα βρέξει δισεκατομμύρια- θα τη δώσει ο ελληνικός λαός όταν φτάσει η ώρα της κρίσης.

Μη χαμογελάτε, κύριε Ξυδάκη. Δεν ξέρετε τι ποσοστό θα πάρετε. Μήπως δεν φτάσετε και στο ποσοστό του 1993.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Έχω δύο ανακοινώσεις προς το Σώμα:

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 περί «Ποινικής ευθύνης των Υπουργών», όπως ισχύει, στις 16-05-2017, ποινική δικογραφία που αφορά στον Υπουργό Εξωτερικών κ. Νικόλαο Κοτζιά.

Δεύτερον, η κ. Άννα Ασημακοπούλου έστειλε στο Προεδρείο την εξής επιστολή: «Αξιότιμε, κύριε Πρόεδρε, διά της παρούσης επιστολής, σας ενημερώνω ότι θα απουσιάζω στο εξωτερικό κατά το χρονικό διάστημα από 18 Μαΐου έως 25 Μαΐου και ως εκ τούτου, θα απέχω από τις εργασίες της Βουλής για το ανωτέρω διάστημα.».

Η Βουλή εγκρίνει τη ζητηθείσα άδεια;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε. Θα είμαι σύντομος.

Σπέρνοντας αυταπάτες στον ελληνικό λαό, στο μέλλον βέβαια, ότι υπάρχει κοινωνικά δίκαιη καπιταλιστική ανάπτυξη και καπιταλισμός με ανθρώπινο πρόσωπο, επιχειρώντας να εξαπατήσετε για άλλη μια φορά τον ελληνικό λαό με τα μέτρα και τα αντίμετρα, περνάτε το χειρότερο όλων τέταρτο μνημόνιο. Είναι χειρότερο, γιατί χωρίς να αρθεί ούτε ένα από τα μέτρα που επέβαλλαν τα προηγούμενα μνημόνια, επιβάλλονται καινούρια, βάρβαρα μέτρα, δυσβάσταχτα μέτρα, ενάντια στους εργαζομένους και τα λαϊκά στρώματα, στους χαμηλόμισθους και τους χαμηλοσυνταξιούχους, ενώ δεν καταργείται ούτε μία από τις πενήντα έξι φοροαπαλλαγές, που έχουν οι εφοπλιστές μας.

Χαρακτηριστικό παράδειγμα της απάτης των αντίμετρων είναι η μείωση από το 22% στο 20% της φορολογίας στα φυσικά πρόσωπα, που δεν σημαίνει βέβαια ελάφρυνση σε αυτά που πλήρωνε πριν ένας μισθωτός ή ένας συνταξιούχους, αφού για έναν που έχει για παράδειγμα 8.500 εισόδημα και πριν πλήρωνε μηδενικό φόρο, τώρα με τη μείωση του αφορολόγητου κατά 3.000 περίπου ευρώ θα πληρώσει με 20% φόρο, 600 ευρώ επιπλέον, επιβάρυνση 600 ευρώ, αντί των 660 ευρώ που θα πλήρωνε αν ήταν 22%.

Αντίθετα, ένα νομικό πρόσωπο με κέρδη 100.000 ευρώ, με τη μείωση του φορολογικού συντελεστή από το 29% στο 26%, θα έχει μια πραγματική ελάφρυνση 3.000 ευρώ, ίση με την επιβάρυνση, που θα έχουν πέντε χαμηλόμισθοι ή χαμηλοσυνταξιούχοι. Και αν βέβαια, τα κέρδη δεν είναι 100.000 ευρώ και είναι 1.000.000 ευρώ, τότε μιλάμε αντίστοιχα για πενήντα.

Ταξικό πρόσημο; Βεβαίως. Υπέρ ποίου; Προφανώς, του κεφαλαίου. Μήπως η Νέα Δημοκρατία, που παραπονιέται και φωνάζει, θα έκανε κάτι διαφορετικό; Προφανώς όχι, γιατί είναι εκφρασμένη η πρόθεσή της να μειώσει τη φορολογία των επιχειρήσεων. Σας ζηλεύει, όμως. Σας ζηλεύει, γιατί με την αριστερή προβιά που φοράτε, της πήρατε τη δουλειά και περνάτε μέτρα, που αυτοί δεν θα μπορούσαν να περάσουν, εξ ου και ο διαγκωνισμός για το ποιος υπηρετεί καλύτερα τα συμφέροντα του κεφαλαίου.

Λέτε ότι δεχθήκατε εκβιασμούς και πιέσεις από τους εταίρους μας. Δηλαδή, οι εταίροι μας είναι εκβιαστές; Γι’ αυτό αναγκαστήκατε να πάρετε μέτρα, που εσείς δεν θα παίρνατε. Αλήθεια; Δηλαδή, οι εταίροι σας, οι εκβιαστές, υπερασπίζονται διαφορετικό τύπο ανάπτυξης απ’ αυτόν που εσείς υπερασπίζεστε; Δεν πιστεύουν, όπως και εσείς, στον καπιταλιστικό τρόπο ανάπτυξης, στις επενδύσεις, στην ανταγωνιστικότητα και την κερδοφορία του κεφαλαίου που προϋποθέτει σήμερα τσάκισμα μισθών, τσάκισμα συντάξεων και τσάκισμα εργατικών δικαιωμάτων, αυτά που ακριβώς κάνετε με τα μνημόνια; Και χωρίς μνημόνια βέβαια. Δεν χρειάζονται και τα μνημόνια πάντα. Γιατί ξέρετε πολύ καλά ότι για να επενδυθούν τα τρισεκατομμύρια λιμνάζοντα κεφάλαια, μόνο με τέτοιους όρους θα επενδυθούν. Σταματήστε, λοιπόν, να μας «δουλεύετε» για τα περί πιέσεων και εκβιασμών.

Τα συμφέροντα του κεφαλαίου και του ιμπεριαλισμού υπηρετείτε, όπως και η Ευρωπαϊκή Ένωση και το ΝΑΤΟ, βέβαια, τόσο στο εσωτερικό, όσο και στο εξωτερικό της χώρας. Μάλιστα, στα θέματα εξωτερικής πολιτικής και άμυνας δεν χρειάζεται καν να υποκριθείτε και να εξαπατήσετε, αλλά με κυνισμό ευθυγραμμίζεστε, χωρίς καμμιά περιστροφή και δικαιολογία, με τους γενικότερους στόχους του ιμπεριαλισμού και του οπλισμένου χεριού του, του ΝΑΤΟ, αλλά και της Ευρωπαϊκής Ένωσης για τον έλεγχο των ενεργειακών πόρων και των δρόμων μεταφοράς τους ενάντια στα συμφέροντα των λαών και της ειρήνης. Για να το επιτύχουν αυτό βέβαια, δεν διστάζουν να κάνουν επεμβάσεις και πολέμους, να σπείρουν την προσφυγιά και τον θάνατο.

Παράλληλα, η Κυβέρνηση ΣΥΡΙΖΑ-ΑΝΕΛ, εκπροσωπώντας τα συμφέροντα της ελληνικής αστικής τάξης, στο πλαίσιο της εθνικής ομοψυχίας και της γεωστρατηγικής αναβάθμισης της χώρας σε ενεργειακό και μεταφορικό κόμβο, συνεργάζεται και ανταγωνίζεται με τις αστικές τάξεις άλλων χωρών, όπως της Τουρκίας, του Ισραήλ, της Κύπρου, της Αιγύπτου, αλλά και της Κίνας και της Ρωσίας. Δίνει γη και νερό στους Αμερικανονατοϊκούς ιμπεριαλιστές, διαθέτοντας πάνω από το 2% του ΑΕΠ -το δεύτερο μεγαλύτερο ποσοστό μετά τις ΗΠΑ- για στρατιωτικές δαπάνες, παραχωρώντας νέα βάση στην Κάρπαθο, ανανεώνοντας και επεκτείνοντας τη βάση της Σούδας, προσκαλώντας το ΝΑΤΟ στο Αιγαίο και υπογράφοντας την επικίνδυνη συμφωνία Ευρωπαϊκής Ένωσης- Τουρκίας για το προσφυγικό, καλλιεργώντας τον μύθο ότι η συμμετοχή μας στο ΝΑΤΟ και στην Ευρωπαϊκή Ένωση προστατεύει τα κυριαρχικά μας δικαιώματα, την ειρήνη και την ασφάλεια στην περιοχή μας. Με αυτόν τον τρόπο, όμως, εμπλέκει όλο και πιο βαθιά τη χώρα μας στους ενδοϊμπεριαλιστικούς ανταγωνισμούς και αντιθέσεις, αυξάνοντας τους κινδύνους για τον ελληνικό λαό, αλλά και τους άλλους λαούς της περιοχής μας.

Εμείς λέμε ότι ο μόνος τρόπος, για να μπορέσουν οι λαοί να ζήσουν χωρίς εκμετάλλευση και πολέμους, με ειρήνη και συνεργασία ανάμεσά τους, είναι να ανατρέψουν ο καθένας στον τόπο του το καπιταλιστικό σύστημα, γιατί η εκμετάλλευση και ο πόλεμος είναι δομικά του στοιχεία, είναι στο DNA του καπιταλισμού και του ιμπεριαλισμού. Εύκολο; Καθόλου, αλλά μονόδρομος. Γιατί διαφορετικά, θα πρέπει να αποδεχθούμε ότι θα ζούμε μόνιμα σε ένα καθεστώς με εκμετάλλευση και πολέμους. Απαιτούνται θυσίες; Ναι, αλλά λιγότερες απ’ αυτές που οκτώ χρόνια τώρα κάνει ο ελληνικός λαός, χωρίς καμμιά προοπτική να σταματήσουν και ο ελληνικός λαός να ζήσει χωρίς εκμετάλλευση και πολέμους.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 1.21΄ λύεται η συνεδρίαση για σήμερα, Πέμπτη 18 Μαΐου 2017 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις.»

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**